# verses

text:
— Kunha vaꞌe gueko re oiko ramo heko ae ri oiko ramo sete ára peve ꞌrã oiko gueko re. Hexe ovy vaꞌe rei haꞌeveꞌỹ vaꞌe ꞌrã oiko kaꞌaru peve.


text:
Hupa re ovy vaꞌe rei tema ojoi ꞌrã oao, haꞌe ojau ꞌrã yy py. Haꞌe vy oiko ꞌrã haꞌeveꞌỹ vaꞌe kaꞌaru peve.


text:
Mbaꞌemo áry oĩague re opoko vaꞌekue voi ojoi ꞌrã oao, haꞌe ojau ꞌrã. Haꞌe vy oiko ꞌrã haꞌeveꞌỹ vaꞌe kaꞌaru peve.


text:
Hupa eꞌỹ vy oguapyague áry mbaꞌemo itui vaꞌe re opoko vaꞌekue ma oiko ꞌrã haꞌeveꞌỹ vaꞌe kaꞌaru peve.


text:
Xapyꞌa rei gueko re oiko vaꞌe reve ava joguereko vy ma haꞌeveꞌỹ vaꞌe ꞌrã oiko sete ára peve. Tupa onhenoague voi opyta ꞌrã haꞌeveꞌỹ vaꞌe. 


text:
— Haꞌe gui kunha ma heko ojekuaa vaipa ete mbovy ára rei eꞌỹ, haꞌe ramiaty py eꞌỹ vaꞌeri, haꞌeꞌỹ vy gueko re oikoaty gui oaxave ri vy koꞌẽ nhavõ gueko re oikoa ja oiko ꞌrã haꞌeveꞌỹ vaꞌe, gueko re ae oikoa rami.


text:
Gueko re oiko vaꞌe tupa okea vaꞌe ma haꞌeveꞌỹ vaꞌe ꞌrã opyta gueko re ae oikoaty rami ae. Mbaꞌemo áry oĩague vaꞌe tema opyta avi ꞌrã haꞌeveꞌỹ vaꞌe, gueko re oikoaty rami ae.


text:
Haꞌe vaꞌe re ovy vaꞌekue ma oiko ꞌrã haꞌeveꞌỹ vaꞌe. Haꞌe rami vy ojoi ꞌrã oao, haꞌe ojau ꞌrã yy py. Haꞌe vy oiko ꞌrã haꞌeveꞌỹ vaꞌe kaꞌaru peve.


text:
Oito araa py ma ojopy ꞌrã mokoĩ jeruxi eꞌỹ vy mokoĩ apykaxu, haꞌe vy ogueru ꞌrã sacerdote pe oguy nhemboaty oĩaty rokẽ py.


text:
Peteĩ ma sacerdote omboaxa ꞌrã jejavya re, haꞌe rã amboae ma oapy vy omeꞌẽmby. Haꞌe vaꞌe rupi Senhor renonde sacerdote ojaoꞌi uka ꞌrã gueko re oiko vaꞌe haꞌeve eꞌỹague. 


text:
— Haꞌe rami Israel kuery gui peipeꞌa ukapa ꞌrã haꞌeve eꞌỹague, haꞌe vaꞌe gui oiko vai eꞌỹ aguã xembojeroviaaty haꞌe kuery mbyte oĩ vaꞌe omongyꞌaague re. 


text:
— Haꞌe vaꞌe lei ma hete guigua ndopytaia, haꞌe ijay ndopytai rei rivea re haꞌeveꞌỹ vaꞌe oiko vaꞌe regua,


text:
haꞌe kunha gueko re oikoa py oiko axy vaꞌe regua, ava eꞌỹ vy kunha teĩ hete guigua opyta eꞌỹ vaꞌe, haꞌe gui ava reve gueko re oiko vaꞌe joguereko vaꞌe regua guive. 


text:
<n> Jejavya ojaoꞌi ukaa ára regua</n> Senhor ijayvu Moisés pe, mokoĩ Arão raꞌy kuery Senhor renonde py onhemboja vy oiko vai rire.


text:
Haꞌe vy Senhor aipoeꞌi Moisés pe: — Aipoꞌre nderykeꞌy Arão pe, toike riae eme henda ikyꞌa eꞌỹ vaꞌe py ajukue okẽ regua rovai, xeayvu ryru áry imbotya teko vai ambogueaty oĩ vaꞌe renonde, omano xapyꞌa eꞌỹ aguã, mbaꞌeta xee ae imbotya áry ajexa uka ꞌrã arai rupi.


text:
Povaꞌe nunga reve anho ꞌrã Arão oike henda ikyꞌa eꞌỹ vaꞌe py: peteĩ vaka raꞌy jejavya re omeꞌẽ vaꞌerã, haꞌe vexaꞌi oapy vy omeꞌẽmby.


text:
Onhemonde ꞌrã kamixa puku ajukue iporãve vaꞌe guigua ikyꞌa eꞌỹ vaꞌe py, haꞌe kaxõ voi ajukue iporãve vaꞌe guigua ꞌrã oiporu opire aoꞌiarã, okuꞌa rupi ojokua ꞌrã ajukue iporãve vaꞌe guigua avi, haꞌe vy ngorarã ajukue iporãve vaꞌe guigua oimama mbyre py. Haꞌe vaꞌe ao ma ikyꞌa eꞌỹ vaꞌe meme. Yy py ojaupa ma vy onhemonde ꞌrã.


text:
Israel kuery po gui ojopy ꞌrã mokoĩ kavara ojejavyague re omeꞌẽ vaꞌerã, haꞌe gui peteĩ vexaꞌi oapy vy omeꞌẽ vaꞌerã. 


text:
— Vaka raꞌy jejavya regua omeꞌẽ vaꞌerã Arão ogueru vy haꞌe ae ojejavyague ranhe ꞌrã ojaoꞌi uka, haꞌe gui ngoo pygua kuery ojejavyague ju.


text:
Mokoĩve kavara re oexa ꞌrã xortea. Peteĩ ma Senhor peguarã opyta, haꞌe rã amboae kavara ma omondouka pyrã.


text:
Haꞌe rã kavara omondouka pyrã ma oikove reve ꞌrã oexa uka Senhor renonde, haꞌe vaꞌe rupi jejavya ojaoꞌi uka aguã, haꞌe gui tekoa eꞌỹa katy omondoukaa aguã. 


text:
<n> Sacerdote yvateve vaꞌe haꞌe ae ojejavyague re omeꞌẽa regua</n> — Haꞌe gui Arão ogueru ꞌrã vaka raꞌy haꞌe ae ojejavyague ranhe ojaoꞌi uka aguã, haꞌe gui ngoo pygua kuery ojejavyague ju. Haꞌe vy ojuka ꞌrã ojejavyague reguarã.


text:
Senhor renonde altar oĩ vaꞌe áry gui oguenoẽ ꞌrã tapyĩ heakuã porã vaꞌe oapyaty renyẽ, haꞌe gui mokoĩ po renyẽ heakuã porã vaꞌe omonguꞌi porã mbyre. Haꞌe vaꞌe ogueroike ꞌrã ajukue okẽ regua rovai.


text:
Xee Senhor renonde omoĩ ꞌrã heakuã porã vaꞌe tata py, hataxĩgue ojaoꞌi aguã xeayvu ryru mbotya teko vai ambogueaty áry rupi, omano xapyꞌa eꞌỹ aguã.


text:
Haꞌe gui vaka raꞌy ruguykue ojopy vy okuã py omboayvipa ꞌrã ayvu ryru mbotya áry rupi. Haꞌe gui hyru mbotya renonde rupi ju sete-kue ꞌrã omboayvi huguykue okuã py. 


text:
<n> Heta vaꞌe kuery ojejavyague re omeꞌẽa regua</n> — Haꞌe vaꞌe rire ma ojuka ꞌrã kavara heta vaꞌe kuery ojejavyague re omeꞌẽ aguã. Huguykue ma ogueroike ꞌrã ajukue okẽ regua rovai. Huguykue py ojapo ꞌrã vaka raꞌy ruguykue py ojapoague rami ae. Omboayvi ꞌrã ayvu ryru mbotya teko vai ambogueaty áry rupi, haꞌe henonde rupi.


text:
Haꞌe rami py ojaoꞌi uka ꞌrã Israel kuery henda ikyꞌa eꞌỹ vaꞌe omongyꞌaague, haꞌe kuery ojejavya haꞌe heko vaia haꞌe javi káuxa. Haꞌe rami ae avi oikyꞌaꞌo uka ꞌrã oguy nhemboaty oĩaty haꞌe kuery mbyte oĩ vaꞌe omongyꞌapaague gui.


text:
Peteĩve ava ndopytai ꞌrã oguy nhemboaty oĩaty py henda ikyꞌa eꞌỹ vaꞌe py sacerdote oike jave jejavya ojaoꞌi uka aguã, haꞌe ae ojejavyague ranhe ojaoꞌi uka ma vy oẽ eꞌỹa ja, haꞌe gui ngoo pygua kuery haꞌe Israel kuery haꞌe javi ojejavyague ju.


text:
Haꞌe gui oẽ vy Senhor renonde altar oĩa py oo vy oikyꞌaꞌo uka avi ꞌrã omongyꞌaague oĩ vaꞌe gui. Haꞌe rami vy vaka raꞌy haꞌe kavara ruguykue ojopy vy ombovy ꞌrã altar rakua ikuai vaꞌe yvýry rupi.


text:
Okuã py sete-kue ꞌrã huguykue omboayvi ꞌrã altar áry. Haꞌe rami py oikyꞌaꞌo uka ꞌrã Israel kuery omongyꞌaague gui. 


text:
— Haꞌe gui ma henda ikyꞌa eꞌỹ vaꞌe, oguy nhemboaty oĩaty haꞌe altar oikyꞌaꞌo ukapa ma rire ogueru ruka ꞌrã kavara oikove vaꞌe.


text:
Arão opo jovaive omoĩ ꞌrã kavara oikove vaꞌe akã áry. Hiꞌáry omombeꞌu ꞌrã Israel kuery reko vaia, nonheꞌẽ rendui haꞌe ojejavyague haꞌe javi. Kavara akã áry haꞌe nunga omoĩmba ma vy ogueraa uka ꞌrã peteĩ ava po rupi, haꞌe rami aguã omoĩ mbyre pe.


text:
Haꞌe rami haꞌe kuery reko vaia kavara ojee ae ogueraapa ꞌrã peteĩ yvy avave rei noĩa py. Tekoa eꞌỹa py ꞌrã ava opoi kavara. 


text:
— Haꞌe vaꞌe rire Arão oike jevy ꞌrã oguy nhemboaty oĩaty py. Haꞌe vy omboipa ꞌrã ao ajukue iporãve vaꞌe guigua henda ikyꞌa eꞌỹ vaꞌe py oike aguã omoĩ vaꞌekue. Haꞌe py ae ꞌrã oejapa.


text:
Ojau ꞌrã yy py peteĩ henda ikyꞌa eꞌỹa py, haꞌe vy onhemonde ꞌrã oao aeꞌi py. Haꞌe vy oẽ ju vy oapy vy omeꞌẽ ꞌrã haꞌe ae ojejavyague, haꞌe heta vaꞌe kuery ojejavyague guive. Haꞌe rami vy ojaoꞌi uka ꞌrã.


text:
Haꞌe rã vaka raꞌy haꞌe kavara ojejavyague regua omeꞌẽ vaꞌekue ma huguykue henda ikyꞌa eꞌỹ vaꞌe py jejavya ojaoꞌi uka aguã ogueroike rire hetekue peraa ju ꞌrã tekoa gui mombyryꞌi. Ipirekue, hoꞌokue haꞌe hepoxikue haꞌe javi ꞌrã oapypa.


text:
<n> Jejavya ojaoꞌia ára maꞌetỹa nhavõ ojeupity aguã regua</n> — Povaꞌe nunga ma penderekorã oeja pyre rakaꞌe rã peve guarã. Haꞌe gui sete jaxya vaꞌe dez araa py ma pejexavai ꞌrã penenheꞌẽ py, ndapejapoi ꞌrã mbaꞌeve, neĩ haꞌe py aegua, neĩ amboae regua penembyte rupi ikuai vaꞌe. <n>Onheꞌẽ py ojexavai ojejavyague re, haꞌe okaru eꞌỹ re ikuai. 


text:
Mbaꞌeta haꞌe vaꞌe ára ma ojaoꞌia ꞌrã pejejavyague, pendekyꞌaꞌo aguã. Haꞌe ramo xee Senhor renonde pejekyꞌaꞌopa ꞌrã pejejavyague haꞌe javi gui.


text:
Haꞌe vaꞌe sábado ára ma xevy pe ete ꞌrã pepytuꞌu haꞌe pejexavai aguã penenheꞌẽ py. Haꞌe vaꞌe ma penderekorã oeja pyre rakaꞌe rã peve guarã.


text:
Haꞌe gui nguu rekovia sacerdote-rã omboaxaa vy hexe azeite omoĩ mbyre ae ꞌrã ojaoꞌi uka pejejavyague, ao ajukue iporãve vaꞌe guigua ikyꞌa eꞌỹ vaꞌe py onhemonde reve.


text:
Haꞌe rami vy ojaoꞌi uka ꞌrã henda ikyꞌa eꞌỹ vaꞌe, oguy nhemboaty oĩaty haꞌe altar re haꞌeveꞌỹa oĩ vaꞌekue. Ojaoꞌi uka avi ꞌrã sacerdote kuery haꞌe heta vaꞌe kuery haꞌe javi re oĩ vaꞌekue.


text:
Haꞌe vaꞌe ma penderekorã rakaꞌe rã peve guarã oeja pyre, maꞌetỹa nhavõ Israel kuery ojejavyague ojaoꞌia aguã — heꞌi. Haꞌe ramo Arão ojapopa Moisés pe Senhor omombeꞌu ukaague rami. 


text:
— Ndeayvu ke Arão, taꞌy kuery haꞌe Israel kuery haꞌe javi pe. Haꞌe vy aipoꞌre: Po rami Senhor ojapo uka vy aipoeꞌi vaꞌekue:


text:
Israel kuery regua ma guive rã xevy peguarã teĩ vaka raꞌy eꞌỹ vy vexaꞌi, haꞌeꞌỹ vy kavara mbaꞌe ojuka amboae tekoa py, eꞌỹ vy tekoa gui mombyryꞌi,


text:
oguy nhemboaty oĩaty rokẽ py ogueru ꞌrãgue py xee Senhor pe omeꞌẽ aguã, haꞌe vaꞌe ava pe “Jojukaa” ꞌea ꞌrã. Huguy omoẽ rire haꞌe vaꞌe ava oipeꞌaa ꞌrã heta vaꞌe kuery mbyte gui.


text:
Mbaꞌeta Israel kuery ma mymba tekoa rovai rupi ojuka ꞌrãgue py ogueru ꞌrã Senhor pe oexa uka aguã, oguy nhemboaty oĩaty rokẽ py ae. Haꞌe rami rã sacerdote omeꞌẽ ꞌrã Senhor pe peteĩ rami ikuaia reguarã.


text:
Huguykue sacerdote omboayvipa ꞌrã oguy nhemboaty oĩaty rokẽ rexei Senhor pegua altar oĩ vaꞌe áry. Haꞌe rã ikyrakue ma oapypa ꞌrã, heakuã porã rã Senhor ojou porã aguã.


text:
Anha kuery pe rive ndaꞌevevei omeꞌẽ aguã mymba, mbaꞌeta haꞌe nunga pe rive onhembotavy uka okuapy. Haꞌe vaꞌe ma penderekorã oeja pyre rakaꞌeve rã ikuai vaꞌe peguarã. 


text:
— Haꞌe nunga rupi aipoꞌre haꞌe kuery pe: Ava ma guive rã Israel kuery vaꞌe regua eꞌỹ vy amboae regua penembyte ikuai vaꞌe teĩ mbaꞌemo oapy, eꞌỹ vy mymba omeꞌẽ aguã ojuka aguã


text:
oguy nhemboaty oĩaty rokẽ py eꞌỹ ogueru ramo Senhor pe omeꞌẽ aguã, haꞌe vaꞌe ma oipeꞌaa ꞌrã heta vaꞌe kuery mbyte gui. 


text:
<n> Mymba ruguykue hoꞌu eꞌỹ aguã re ijayvua</n> — Ava ma guive rã Israel kuery regua eꞌỹ vy amboae guigua penembyte rupi ikuai vaꞌe teĩ huguykue hoꞌu ramo ma hovai apuꞌã vy aipeꞌa ꞌrã heta vaꞌe kuery mbyte gui.


text:
Mbaꞌeta temimoingo rekovea ma huguy re ae oĩ. Huguy ma ameꞌẽ uka vaꞌe altar áry pendereko vaiaty pejaoꞌi uka aguã. Mbaꞌeta huguy re vy ae ꞌrã ajaoꞌi, tekove rekovia.


text:
Haꞌe nunga rupi aipoaꞌe ae ma Israel kuery pe: “Peẽ kuery vaꞌe regua neĩ peteĩve toꞌu eme huguykue, neĩ amboae regua penembyte ikuai vaꞌe voi toꞌu eme”, haꞌe vaꞌekue.


text:
Ava ma guive rã Israel kuery vaꞌe regua, eꞌỹ vy amboae regua penembyte rupi ikuai vaꞌe teĩ, mymba eꞌỹ vy guyra ojuka vy huguy omoẽmba rive ꞌrã, haꞌe yvy kuꞌi py ju ꞌrã ojaoꞌi. 


text:
— Mbaꞌeta temimoingo haꞌe javi rekovea ma huguy re ae oĩ. Haꞌe nunga rupi ae aipoaꞌe vaꞌekue Israel kuery pe: “Xoꞌo ma guive rã peꞌu eme huguykue, mbaꞌeta temimoingo haꞌe javi rekovea ma huguy re ae oĩ. Hoꞌu vaꞌe rei tema oipeꞌaa ꞌrã”, haꞌe vaꞌekue.


text:
Haꞌe py aegua, eꞌỹ vy amboae regua teĩ, mymba omano rive vaꞌekue eꞌỹ vy omboaꞌypa pyre ri hoꞌu rire ojoi ꞌrã oao, haꞌe ojau ꞌrã yy py. Haꞌe vy haꞌeveꞌỹ vaꞌe ꞌrã oiko kaꞌaru peve. Haꞌe vaꞌe rire ma haꞌeve vaꞌe ju ꞌrã oiko.


text:
Pendekuai eme Egito yvy pendekuaiague pygua kuery reko rami, neĩ Canaã yvy katy xee rogueraa henoinya pygua kuery reko rami ma voi. Haꞌe kuery reko rami pendekuai eme.


text:
Xee aipotaa rami ae ꞌrã pendekuai, xeayvu aeja vaꞌekue pejapo, haꞌe vaꞌe rupi anho peiko aguã. Xee ma Senhor Penderuete.


text:
Haꞌe nunga rupi xeayvua haꞌe ajapo uka vaꞌekue rupi ae ꞌrã pendekuai. Mbaꞌeta haꞌe vaꞌe ayvu amongue ojapopa ri vy oikove ꞌrã hexe vy. Xee ma Senhor. 


text:
Ejejavy eme nereindy reve. Xapyꞌa rei nderu rajy eꞌỹ vy ndexy memby, pendero py aegua eꞌỹ vy pendero gui mombyry guigua teĩ ejejavy eme hexeve.


text:
Ejejavy eme peteĩ kunha haꞌe imemby reve avi. Haꞌe ejopy eme nderaꞌy rajy neĩ nderajy memby hexeve rejejavy aguã. Haꞌe kuery ma neretarã kuery ae ramo ma haꞌeveꞌỹ ete ꞌrã.


text:
Nderaꞌyxy ae rereko reve eraa eme amboae kunha nderaꞌyxy jevyrã, joe ndaꞌijaꞌei eꞌỹ aguã. Nderaꞌyxy ae oikovea ja ndaꞌevei amboae re rejejavy aguã. 


text:
<n> Ojeguarupy rupi anho joguereko vaꞌe re ijayvua</n> — Enhemboja eme kunha gueko re oikoa ja, hexeve renheno aguã.


text:
Ndeguigua kuery peteĩve ma emboaxa eme Moloque pe rive, remongyꞌa rei eꞌỹ aguã Nderuete rery. Xee ma Senhor. <n>Tuuete raꞌangaa Moloque ma amboae regua kuery ombojerovia vy ixupe guaꞌy kuery ae ꞌrã omboaxa tata rupi ojuka aguã (20.1-5; 2 Reis 23.10; Jeremias 7.31, 32.35). 


text:
Neĩ mymba reve voi nerenhenoi ꞌrã, hexeve vy renhemongyꞌa eꞌỹ aguã. Kunhague ma voi ndaꞌevei mymba re onhemboja vy hexeve ojejavy aguã. Haꞌe nunga ma haꞌeveꞌỹ ete. 


text:
— Neĩ peteĩve haꞌe vaꞌe regua py enhemongyꞌa eme, mbaꞌeta haꞌe nunga haꞌe javi py amboae regua kuery onhemongyꞌa okuapya re aipeꞌapa ꞌrã penerenonde gui.


text:
Haꞌe rami vy haꞌe kuery oyvy ae omongyꞌapa. Haꞌe ramo aju vy haꞌe vaꞌe yvy re aikuaa pota vy yvy gui amondyipa ꞌrã haꞌe py ikuai vaꞌe.


text:
Haꞌe rã peẽ kuery ma pejapo ꞌrã ajapo uka vaꞌe haꞌe xeayvu aeja vaꞌekue haꞌe javi. Neĩ peteĩve ojeguarupy amboae kuery ikuaia regua pejapo eme, peẽ haꞌe py aegua kuery, neĩ amboae regua penembyte rupi ikuai vaꞌe voi.


text:
Mbaꞌeta haꞌe vaꞌe regua ojeguarupy haꞌe javi ma peẽ kuery peju eꞌỹ mbove haꞌe vaꞌe yvy re ikuai vaꞌe ojapo rakaꞌe. Haꞌe rami vy oyvy omongyꞌapa.


text:
Peẽ ma pendekuai eme pendeyvy pemongyꞌaa rupi, peẽ kuery voi pendepeꞌapaa eꞌỹ aguã haꞌe gui, peju eꞌỹ mbove haꞌe py ikuai vaꞌe oipeꞌapaague rami ae avi.


text:
Haꞌe vaꞌe regua ojeguarupy rupi ikuai vaꞌe, haꞌe nunga apoare rei tema oipeꞌapaa ꞌrã heta vaꞌe kuery mbyte gui.


text:
Haꞌe nunga rupi xereve guarã aeja vaꞌekue rupi anho ꞌrã pendekuai. Pejapo eme neĩ peteĩve ojeguarupy peju eꞌỹ mbove ikuai vaꞌe ojapo vaꞌekue, penhemongyꞌa eꞌỹ aguã. Xee ma Senhor Penderuete. 


text:
— Ndeayvu Israel kuery pavẽ pe. Haꞌe vy aipoꞌre: Peiko ikyꞌa eꞌỹ vaꞌe, mbaꞌeta xee Senhor Penderuete ma ikyꞌa eꞌỹ vaꞌe aiko.


text:
Peteĩ-teĩ pemboete ꞌrã pendexy haꞌe penderu, haꞌe pemboete avi ꞌrã xevygua sábado ára. Xee ma Senhor Penderuete.


text:
Peiko eme mbaꞌemo raꞌangaa pe, neĩ pejapo eme penderuete raꞌangaarã mbaꞌemo ryku gui. Xee ae ma Senhor Penderuete. 


text:
— Haꞌe gui xee Senhor reve peteĩ rami nhandekuaia regua pemeꞌẽ vy ma pendejou porã aguã rami ꞌrã pemeꞌẽ.


text:
Pemeꞌẽa árave ꞌrã peꞌu, haꞌe koꞌẽgue jevy. Haꞌe rã mboapy araa py ma peapypa ꞌrã ndapeꞌupai vaꞌekue.


text:
Haꞌe nunga hoꞌu vaꞌe rei tema hexe ae ꞌrã oĩ ojejavyague re opaga aguã, xee Senhor pegua ikyꞌa eꞌỹ vaꞌe nombovarei rire. Haꞌe nunga rupi oipeꞌaa ꞌrã heta vaꞌe kuery mbyte gui. 


text:
— Haꞌe gui ndeyvy re renhotỹ vaꞌekue remonoꞌõ vy nembaꞌety rembe rupi neremonoꞌõ katuĩꞌi ꞌrã, neĩ hary reity rive vaꞌekue voi neremonoꞌõi ꞌrã nembaꞌety gui.


text:
Neremonoꞌõ jevyi ꞌrã ndeꞌuvaty rupi, neĩ nderejopyi ꞌrã uvaꞌa reity rive vaꞌekue. Haꞌe nunga haꞌe javi reja ꞌrã iporiaukueꞌi haꞌe amboae regua kuery pe. Xee ma Senhor Penderuete. 


text:
— Emoingo axy rei eme neirũ kuery, haꞌe kuery gui nemonda eme guive. Ombaꞌeapo vaꞌe kuery peguarã ndepo py topyta eme koꞌẽ peve. 


text:
— Ndeayvu vai eme ijapyxa eꞌỹ vaꞌe re, neĩ hexa pyxo eꞌỹ vaꞌe renonde emoĩ eme onhepyxanga aguã. Haꞌe rami ꞌrãgue py Penderuete renonde rejererokyjea rupi eiko. Xee ma Senhor. 


text:
— Mbaꞌemo re reikuaa potaa py ejoguereko eme haꞌeve eꞌỹa rami. Emaꞌẽve eme iporiaukueꞌi re, eayvuve rei eme guive oguerekopa rei vaꞌe kuery. Haꞌevea rami meme ꞌrã reikuaa pota neirũ kuery reko re. 


text:
— Enhomoangeko rei eme heta vaꞌe kuery mbyte rupi. Eiko eme neirũ kuery rekove reipeꞌa ukaa rupi. Xee ma Senhor. 


text:
— Ndeaꞌe eꞌỹ eme nderykeꞌy eꞌỹ vy nderyvy kuery re ndepyꞌa py. Haꞌe rami avi ndeayvu ete ꞌrã neirũ pe, haꞌe ramia py rive ndee voi rejejavy eꞌỹ aguã. 


text:
— Ejepy eme joe, neĩ ndejee emoĩ eme neirũ kuery vaꞌe regua pe ndevaia. Haꞌe rami ꞌrãgue py reayvu ꞌrã neirũ ndee ae rejeayvua rami. Xee ma Senhor. , , ; ; ; ; ; 


text:
— Reiko ꞌrã xeayvua aeja vaꞌekue rupi anho. Eja eme nerymba kuery joegua eꞌỹ-eꞌỹ re taꞌy aguã. Nembaꞌety py enhotỹ eme mbaꞌemo raꞌyĩ mokoĩ regua. Enhemonde eme guive ao joegua eꞌỹ-eꞌỹ guigua py. 


text:
— Amongue onheno ꞌrã escrava kunha amboae ava re omenda aguã rami oiko vaꞌe reve, teĩ imerã mbaꞌeve ndopagai teri escrava oikoa gui opoi aguã. Haꞌe ramo mokoĩve ombopia ꞌrã. Haꞌe rami avi ndojukaai ꞌrã, mbaꞌeta escrava oikoa gui ndopoiai teri ramo.


text:
Haꞌe ramia py ava vaꞌe ojejavyague omboekovia aguã ogueru peteĩ vexaꞌi xee Senhor pe oguy nhemboaty oĩaty rokẽ py.


text:
Haꞌe ramo mbaꞌemo omboekovia aguã regua vexaꞌi omeꞌẽ vaꞌe py ma sacerdote ojaoꞌi uka ꞌrã ojejavyague Senhor renonde. Haꞌe ramo ojejavyague operdoa ꞌrã. 


text:
— Haꞌe gui pendeyvyrã vaꞌekue re pendekoa ma vy opa marãgua yvyra hiꞌa vaꞌe penhotỹ ramo ndaꞌevei ranhe ꞌrã hiꞌa peꞌu aguã. Mboapy maꞌetỹ peve ndaꞌevei ꞌrã, ndapeꞌui ꞌrãe.


text:
Haꞌe gui irundy maꞌetỹa re ma hiꞌa haꞌe javi peikuaa ꞌrã ikyꞌa eꞌỹ vaꞌea, haꞌe Senhor pe pemeꞌẽmba ꞌrã perovyꞌaa rupi anho.


text:
— Pejaya eme pendeꞌa ijapuꞌaꞌi aguã rami, neĩ pejaya eme penerendyva apy rupi. <n>Haꞌe jave py amboae regua kuery ma omanoa rã ipyꞌa vai vy ojaya ꞌrã oꞌa ijapuꞌaꞌi aguã rami, haꞌe opa marã ꞌrã onhekyxĩmba rei (21.5; Deuteronômio 14.1-2). 


text:
— Pembojejavy eme penderajy kuery itavy rei vaꞌe ikuai aguã, pendeyvy haꞌe javi rupi penhembotavy vy teko vai rupi anho pendekuai eꞌỹ aguã.


text:
— Peo eme omanogue mboayvua kuery re, neĩ imbaꞌekuaa vaꞌe kuery re. Peka eme, haꞌe kuery reve vy penhemongyꞌa eꞌỹ aguã. Xee ma Senhor Penderuete. 


text:
— Pepuꞌã peꞌamy hiꞌa xiĩmbaꞌi vaꞌe renonde py, pemboete ꞌrã tujakueve ikuai vaꞌe. Penderuete renonde avi peiko pejerokyjea rupi. Xee ma Senhor. 


text:
Amboae regua penembyte ikuai vaꞌe pereko ꞌrã pẽa py aegua perekoa rami. Pemboaxy ꞌrã peẽ ae penhemboaxya rami, mbaꞌeta Egito yvy re amboae regua peẽ voi peiko rire. Xee ma Senhor Penderuete. 


text:
<n><i> </i></n> — Pejokore eme joeko re peikuaa potaa py, neĩ yvyraꞌi py mbaꞌemo peaꞌã vy, mbaꞌemo pepejaa py, neĩ hyru py mbaꞌemo peaꞌãa py.


text:
Mbaꞌemo opejaa, ipoyia, ajaka haꞌe galão ma haꞌeveaꞌi ramigua meme ꞌrã peiporu. Xee ma Senhor Penderuete Egito yvy gui penerenoẽmbaare.


text:
— Aipoꞌre avi ꞌrã Israel kuery pe: Ava ma guive rã Israel kuery eꞌỹ vy amboae regua peẽ kuery mbyte rupi ikuai vaꞌe Moloque pe guaꞌy kuery omboaxa ramo pejuka ꞌrã. Pendeyvy re pendekuai vaꞌe ae ꞌrã pejapipa ita py. 


text:
Haꞌe vaꞌe rovai xee voi apuꞌã vy aipeꞌa ꞌrã heta vaꞌe kuery mbyte gui, mbaꞌeta Moloque pe guaꞌy kuery ae omboaxa vy omongyꞌa xevygua henda ikyꞌa eꞌỹ vaꞌe, haꞌe nombovarei xerery ikyꞌa eꞌỹ vaꞌe.


text:
Xapyꞌa rei pendeyvy re pendekuai vaꞌe penderexa pemboty ꞌrã pexa eꞌỹ aguã amongue guaꞌy kuery Moloque pe omboaxa rã, haꞌe rami vy ndapejukai ꞌrã.


text:
Haꞌe ramo ma xee ae ꞌrã apuꞌã haꞌe vaꞌe ava haꞌe hoo pygua kuery haꞌe javi rovai. Aipeꞌapa ꞌrã heta vaꞌe kuery mbyte gui, hexeve Moloque pe onhembotavy uka vaꞌekue haꞌe javi guive. 


text:
— Haꞌe gui amongue oo ꞌrã omanogue mboayvua kuery pe oporandu aguã, haꞌe rami eꞌỹ vy imbaꞌevyky vaꞌe kuerya py oo ꞌrã haꞌe kuery reve vy onhembotavy uka aguã. Haꞌe ramo haꞌe vaꞌe rovai xee ae apuꞌã vy aipeꞌa ꞌrã heta vaꞌe kuery mbyte gui.


text:
Peiko ete ꞌrã xeayvua aeja vaꞌekue rupi, pejapopa ete. Xee ma Senhor xevygua ikyꞌa eꞌỹ vaꞌerã penemoingo vaꞌe.


text:
Mavaꞌe rã rei ava nguu eꞌỹ vy oxy re ijayvu vai ramo pejuka ꞌrã. Nguu eꞌỹ vy oxy re ijayvu vai rire hexe ae ꞌrã oĩ huguy pemoẽague re opaga aguã. 


text:
Nguu raꞌyxy reve ava onheno vy ojejavy nguu pe ae. Haꞌe rã mokoĩve ꞌrã pejuka. Haꞌe kuery re ae ꞌrã oĩ huguy pemoẽague re opaga aguã.


text:
Guaꞌy raꞌyxy reve ava onheno ramo pejuka ꞌrã mokoĩve, ndaꞌeveipa vaꞌe ojapo rire. Haꞌe kuery re ae ꞌrã oĩ huguy pemoẽague re opaga aguã.


text:
Haꞌe gui ava meme ri kunha rami joguereko vaꞌe ma mokoĩve ojapo okuapy ojeguarupy. Pejuka ꞌrã. Haꞌe kuery re ae ꞌrã oĩ huguy pemoẽague re opaga aguã.


text:
Xapyꞌa rei peteĩ ava joguereko ꞌrã peteĩ kunha haꞌe ixy reve. Haꞌe ramo haꞌeveꞌỹ vaꞌe ae. Peapypa ꞌrã ava haꞌe kunhague, penembyte haꞌe rami ete teko vai ojapoa veꞌỹ aguã.


text:
Kunha ri mymba re onhemboja vy hexeve ojejavy ramo pejuka ꞌrã kunha vaꞌe haꞌe mymba avi. Haꞌe kuery re ae ꞌrã oĩ huguy pemoẽague re opaga aguã. 


text:
— Xapyꞌa rei peteĩ ava ogueraa ꞌrã gueindy nguu rajy vaꞌe, haꞌe eꞌỹ vy oxy memby, hexeve ojejavy aguã. Haꞌe ramo ma haꞌeveꞌỹ vaꞌe ae. Haꞌe kuery oipeꞌapaa ꞌrã heta vaꞌe kuery mbyte gui. Gueindy reve ae ojejavy rire hexe ae ꞌrã oĩ ojejavyague re opaga aguã.


text:
Xapyꞌa rei peteĩ kunha gueko re oiko vaꞌeri ava oguereko vy ojejavy ꞌrã. Heko regua oexa, haꞌe kunha vaꞌe voi gueko regua oexa uka rire mokoĩve oipeꞌaa ꞌrã heta vaꞌe kuery mbyte gui.


text:
Haꞌe rami ae avi ejejavy eme ndexy kypyꞌy eꞌỹ vy nderyke reve, neĩ nderu reindy reve voi. Neretarã aeꞌi reve rejejavy rire ndere ae ꞌrã oĩ rejejavyague re opaga aguã.


text:
Oxyꞌy reve ava onheno vy otuty pe voi ojejavy. Hexe ae ꞌrã oĩ ojejavyague re opaga aguã. Haꞌe rami vy omano ꞌrã taꞌy veꞌỹ re.


text:
Guyvy eꞌỹ vy guykeꞌy raꞌyxy reve ri ava joguereko vy haꞌeveꞌỹ vaꞌe ae oiko, guykeꞌy eꞌỹ vy guyvy pe ojejavy rire taꞌy veꞌỹ re ꞌrã oiko. 


text:
— Haꞌe nunga rupi peiko ꞌrã xeayvua aeja vaꞌekue haꞌe javi rupi, pejapopa ajapo uka vaꞌekue, yvy pendekuai aguã py rogueraa ague gui pendepeꞌapaa eꞌỹ aguã.


text:
Pendekuai eme penerenonde gui aipeꞌa vaꞌekue regua ikuaia rami, mbaꞌeta haꞌe nunga haꞌe javi haꞌe kuery ojapo vaꞌe. Haꞌe nunga rupi ae xee ajou vai.


text:
Haꞌe rã peẽ kuery pe ma aipoaꞌe ae ma: Haꞌe vaꞌe yvy re ae ꞌrã pendekoa, pendekoarã ae ameꞌẽ, yvy kamby haꞌe ei oata eꞌỹa. Xee ma Senhor Penderuete yvy regua kuery mbyte gui pendepeꞌaare.


text:
Haꞌe nunga rupi aỹ peikuaa ꞌrã mymba haꞌe guyra haꞌeve vaꞌe haꞌe haꞌeveꞌỹ vaꞌe reve joo ramigua eꞌỹa. Penhemoingo eme ojeguarupy mymba re rive, guyra, eꞌỹ vy yvy áry rupi onhembotyryry ovy vaꞌe re rive, mbaꞌeta haꞌe rami ikuai vaꞌe pendegui aipeꞌa rire haꞌeveꞌỹ vaꞌe memea peikuaa aguã.


text:
Ikyꞌa eꞌỹ vaꞌe ꞌrã peiko xevy guarã, mbaꞌeta xee Senhor ikyꞌa eꞌỹ vaꞌe aiko ramo, haꞌe yvy regua kuery mbyte gui roipeꞌa xevy guarã ae pendekuai aguã. 


text:
— Haꞌe gui ava eꞌỹ vy kunha teĩ omanogue mboayvua, haꞌeꞌỹ vy imbaꞌevykya rupi oiko vaꞌe pejuka ꞌrã. Pejapipa ꞌrã ita py. Haꞌe kuery re ae ꞌrã oĩ huguy pemoẽague re opaga aguã. 


text:
<n> Sacerdote kuery regua lei oĩa</n> Senhor aipoeꞌi Moisés pe: — Ndeayvu Arão raꞌy kuery sacerdote ikuai vaꞌe pe. Haꞌe vy aipoꞌre: Sacerdote kuery ma ndaꞌevei onhemongyꞌa aguã heta vaꞌe kuery ikuaia py omano vaꞌekue re opokoa py,


text:
haꞌe heindy aeꞌi voi kunhataĩꞌi omenda eꞌỹ teri vaꞌe retekue re opoko vy onhemongyꞌa teĩ haꞌeve avi.


text:
Heta vaꞌe kuery renondegua sacerdote kuery ikuai vaꞌe vy ndaꞌevei onhemongyꞌa rive aguã, haꞌeveꞌỹ vaꞌe oiko eꞌỹ aguã.


text:
Sacerdote kuery ma oakã nombopire rei ꞌrã, guendyva voi ndojayai ꞌrã, nonhekyxĩmba rei ꞌrã guive guete rupi.


text:
Haꞌe kuery ma Nguuete pegua ikyꞌa eꞌỹ vaꞌe ꞌrã ikuai, Nguuete rery nombovareai aguã rami eꞌỹ, mbaꞌeta Senhor pe ae mbaꞌemo oapy vy omboaxa, tembiꞌu Senhor pegua guive. Haꞌe vy ikyꞌa eꞌỹ vaꞌe ꞌrã ikuai.


text:
Haꞌe kuery ma guaꞌyxyrã ndojoui ꞌrã kunha itavy rei vaꞌe, eꞌỹ vy omboetepy eꞌỹ. Ndojoui ꞌrã ime omoxẽ vaꞌekue, mbaꞌeta sacerdote ma ikyꞌa eꞌỹ vaꞌe, Nguuete pe ete oiko vaꞌe.


text:
Haꞌe nunga rupi remboaxa ꞌrã xevy guarã, Nguuete pegua tembiꞌu meꞌẽa ikuai ramo. Haꞌe kuery ikuai ꞌrã ikyꞌa eꞌỹ vaꞌe, mbaꞌeta xee Senhor pendekyꞌaꞌoa aiko vaꞌe ma ikyꞌa eꞌỹ vaꞌe aiko.


text:
Peteĩ sacerdote rajy onhembotavy reia py omboetepy eꞌỹ onhemoingoa ma nguu voi nomboete ukai vy. Haꞌe ramo oapypaa ꞌrã. 


text:
— Haꞌe gui sacerdote yvateve vaꞌe ma tyvy kuery mbyte gui oiporavo vy inhakã re onhoẽa azeite Senhor pe omboaxaa aguã regua, haꞌe ao ikyꞌa eꞌỹ vaꞌe py onhemonde aguã oikyꞌaꞌoa ramo ma nomoatyrõ eꞌỹi ꞌrã oꞌa, neĩ nomondoroi ꞌrã oao.


text:
Neĩ nonhembojai ꞌrã teĩve tetekue re, neĩ tuu eꞌỹ vy ixy ae omano teĩ haꞌe nonhemongyꞌai ꞌrã hetekue re.


text:
Haꞌe ma noẽi ꞌrã henda ikyꞌa eꞌỹ vaꞌe gui, nombovare eꞌỹi ꞌrã Nguuete pegua henda ikyꞌa eꞌỹ vaꞌe, hexe azeite Tuuete pe nhomboaxaa aguã regua omoĩa rire. Xee ma Senhor.


text:
Guaꞌyxyrã ndojoui ꞌrã imeveꞌỹ vaꞌe, neĩ opoi pyre, omboetepy eꞌỹ neĩ itavy rei vaꞌe, haꞌe rami ꞌrãgue py kunhataĩꞌi omenda eꞌỹ teri vaꞌe haꞌe kuery vaꞌe regua ae ꞌrã ojou guaꞌyxyrã,


text:
haꞌe rami vy amboae kuery mbyte guaꞌy kuery nombovare eꞌỹi aguã, mbaꞌeta xee Senhor ae aiko xevygua ikyꞌa eꞌỹ vaꞌerã amoingo vaꞌe — heꞌi. 


text:
— Ndeayvu ꞌrã Arão pe. Haꞌe vy aipoꞌre: Neramymino kuery, aỹ guive ikuai vaꞌerã voi, haꞌe kuery vaꞌe regua re ivaikue reia oĩa vaꞌe nonhembojai ꞌrã Senhor Nguuete peguarã tembiꞌu omboaxa aguã.


text:
Peteĩve ava hexe ivaikue reia oĩa vaꞌe nonhembojai ꞌrã: ava hexa pyxo eꞌỹ vaꞌe, eꞌỹ vy ipy xogue vaꞌe, hova pẽgueꞌi vaꞌe, eꞌỹ vy hete vaikueꞌi vaꞌe,


text:
ojeroꞌa reiꞌi vaꞌe, kyrĩꞌi rei vaꞌe, eꞌỹ vy hexa raꞌyĩ huũa xiĩꞌi vaꞌe, hemomba vaꞌe, ipire ijaipa rei vaꞌe, haꞌeꞌỹ vy haꞌyĩ opu vaꞌekue.


text:
Peteĩve ava sacerdote Arão ramymino vaꞌe regua teĩ hexe ivaikue reia oĩ ramo nonhembojai ꞌrã Senhor pe mbaꞌemo oapy vy omboaxa aguã. Hexe ivaikue reia oĩ ramo nonhembojai ꞌrã Nguuete pegua tembiꞌu omboaxa aguã.


text:
Haꞌe rami avi haꞌe vaꞌe regua ma Nguuete pegua tembiꞌu hoꞌu teĩ haꞌeve, tembiꞌu ikyꞌa eꞌỹ vaꞌe, ikyꞌa eꞌỹ ete vaꞌe teĩ.


text:
Haꞌe rami teĩ hexe ivaikue reia oĩ ramo ndoikei ꞌrã ajukue okẽ regua katyꞌi peve, neĩ novaẽi ꞌrã altar oĩa peve, xevygua henda ikyꞌa eꞌỹ vaꞌe nombovare eꞌỹi aguã, mbaꞌeta xee ma Senhor xevygua ikyꞌa eꞌỹ vaꞌerã amoingo vaꞌe — heꞌi. 


text:
— Aipoꞌre Arão haꞌe taꞌy kuery pe mbaꞌemo ikyꞌa eꞌỹ vaꞌe Israel kuery xevy omeꞌẽ vaꞌekue re topena rive eme, xerery ikyꞌa eꞌỹ vaꞌe nombovare eꞌỹi aguã. Xee ma Senhor. 


text:
— Aipoꞌre avi haꞌe kuery pe: Peẽ kuery haꞌe peneramymino kuery ikuai vaꞌe regua teĩ hexe haꞌeveꞌỹa oĩ teri reve mbaꞌemo ikyꞌa eꞌỹ vaꞌe xee Senhor pe Israel kuery omeꞌẽ vaꞌekue re onhemboja ramo oipeꞌaa ꞌrã xerenonde gui. Xee ma Senhor.


text:
Arão ramymino kuery regua teĩ lepra oguereko, eꞌỹ vy hete guigua opyta eꞌỹ vaꞌe ndoꞌui ꞌrã tembiꞌu ikyꞌa eꞌỹ vaꞌe, ojekyꞌaꞌopa eꞌỹa ja. Haꞌe rami ae avi mbaꞌemo haꞌeveꞌỹ vaꞌe re opoko vaꞌe avi, tetekue re ovy vaꞌekue, eꞌỹ vy ijay opyta eꞌỹ xapyꞌa vaꞌe,


text:
haꞌeꞌỹ vy onhembotyryry vaꞌe re opoko vy haꞌeveꞌỹ vaꞌe oiko vaꞌekue, eꞌỹ vy ava ndojekyꞌaꞌo ukai teri vaꞌe re, mbaꞌemo re rei tema ovy vy haꞌeveꞌỹ vaꞌe ꞌrã oiko.


text:
Haꞌe nunga re opoko vaꞌekue rei tema oiko avi ꞌrã haꞌeveꞌỹ vaꞌe kaꞌaru peve. Haꞌe rami vy tembiꞌu ikyꞌa eꞌỹ vaꞌe hoꞌu aguã ndaꞌevei, yy py ojaupa ranhe eꞌỹa ja.


text:
Haꞌe gui kuaray oike ma jave haꞌeve vaꞌe ju ꞌrã oiko. Haꞌe vy ꞌrãe hoꞌu temibiꞌu ikyꞌa eꞌỹ vaꞌe, ixupe guarã vaꞌekue ae ramo.


text:
Sacerdote kuery ndoꞌui avi ꞌrã mymba omano rive vaꞌekue eꞌỹ vy omboaꞌypa pyre, haꞌe nunga py onhemongyꞌa eꞌỹ aguã. Xee ma Senhor.


text:
Haꞌe kuery ma xereve guarã aeja vaꞌekue rupi ꞌrã ikuai, haꞌe kuery omano eꞌỹ aguã ojejavya re opaga aguã oĩ vaꞌe káuxa, haꞌe kuery ae onhemongyꞌa rire. Xee ma Senhor ikyꞌa eꞌỹ vaꞌerã amoingo vaꞌe. 


text:
— Haꞌe rã amboae regua peteĩve ndoꞌui ꞌrã tembiꞌu ikyꞌa eꞌỹ vaꞌe. Sacerdote kuerya py oke vy ou vaꞌe, neĩ ixupe ombaꞌeapo vaꞌe kuery ma voi ndoꞌui ꞌrã.


text:
Haꞌe rami avi xapyꞌa rei sacerdote operáta re ae ꞌrã ojogua escravo-rã. Haꞌe vaꞌe regua ma haꞌeve ꞌrã haꞌe nunga gui hoꞌu aguã. Hopy ae oikoꞌi vaꞌekue voi hexeve okaru avi ꞌrã hembiꞌu re.


text:
Haꞌe rami teĩ sacerdote rajy amboae regua re ri omenda vy ndokaruvei ꞌrã ikyꞌa eꞌỹ vaꞌe omeꞌẽ mbyre re.


text:
Haꞌe rami avi xapyꞌa rei sacerdote rajy imeveꞌỹ vaꞌe oiko, haꞌe eꞌỹ vy opoi pyre, haꞌe imemby eꞌỹ teri vy nguu ro py ju ojevy ꞌrã kunhataĩ jave oikoague py. Haꞌe vy ma haꞌeve ꞌrã nguu rembiꞌu re ju okaru aguã. Haꞌe rã amboae regua ma peteĩve ndaꞌevei haꞌe nunga re okaru aguã.


text:
Xapyꞌa rei amongue oikuaa pota eꞌỹ re mbaꞌemo ikyꞌa eꞌỹ vaꞌe hoꞌu ꞌrã. Haꞌe rami ri vy ma haꞌekue regua áryve omeꞌẽve ju ꞌrã sacerdote pe, peteĩ nhiruĩ ikuai nhavõ áry peteĩ-teĩ ju ꞌrã omeꞌẽve ikyꞌa eꞌỹ vaꞌekue repy.


text:
mbaꞌeta haꞌe rami ri vy ojapo ꞌrã hexe ae ojejavyague re opaga aguã oĩ aguã rami, mbaꞌemo ikyꞌa eꞌỹ vaꞌe hoꞌuague káuxa, mbaꞌeta xee ma Senhor ikyꞌa eꞌỹ vaꞌerã amoingo vaꞌe. 


text:
— Ndeayvu Arão haꞌe taꞌy kuery pe, haꞌe Israel kuery haꞌe javi pe. Haꞌe vy aipoꞌre: Xapyꞌa rei Israel kuery vaꞌe regua, haꞌeꞌỹ vy amboae regua Israel kuery mbyte rupi ikuai vaꞌe ogueru ꞌrã mbaꞌemo omeꞌẽ vaꞌerã, onhemboayvuague ojapopaa regua mbaꞌe, eꞌỹ vy onhenhanduaꞌi rami omeꞌẽ vaꞌe. Haꞌe nunga Senhor pe oapy vy omeꞌẽ vaꞌerã ogueru ramo


text:
Haꞌe rã mymba ivaikue rei vaꞌe ma napemeꞌẽi ꞌrã, mbaꞌeta haꞌe nunga ma xee ndajopyi ꞌrã pendepo gui.


text:
Haꞌe gui xapyꞌa rei xee Senhor pe amongue omeꞌẽ ꞌrã peteĩ rami ikuaia regua, onhemboayvuague ojapopaa regua, eꞌỹ vy onhenhanduaꞌi rami omeꞌẽ teĩ, vaka raꞌy, eꞌỹ vy guymba kuery mboae guigua. Haꞌe ramo mymba ajopy aguã ma ivaikue rei eꞌỹ vaꞌe. Haꞌe vaꞌe re neĩ peteĩ henda py ivaikue reia oĩ aguã ndaꞌevei.


text:
Haꞌe rã oexa eꞌỹ vaꞌe, ikarẽgueꞌi, eꞌỹ vy hova pẽgueꞌi vaꞌe, ijai vaikue vaꞌe, hemomba vaꞌe, eꞌỹ vy ipire rupi iove rei vaꞌe, haꞌe nunga ma ndaꞌevei xee Senhor pe pemeꞌẽ aguã, neĩ altar áry ma voi napemoĩ ꞌrã xee Senhor pe peapy aguã.


text:
Haꞌe rami avi vaka raꞌy eꞌỹ vy vexaꞌi hete vaikueꞌi vaꞌe haꞌeve ꞌrã penhenhanduaꞌi rami pemeꞌẽ aguã, haꞌe rã penhemboayvuague pejapopaa reguarã ma ndajopyi ꞌrã.


text:
Senhor pe napemeꞌẽi ꞌrã mymba haꞌyĩ raxy vaꞌe, omouꞌũ mbyre, oaꞌyĩjo pyre, haꞌeꞌỹ vy ojaya pyre. Haꞌe nunga pejapo eme yvy pendekuaia re.


text:
Neĩ amboae regua kuery po gui pejopy eme avi haꞌe nunga mymba Penderuete pegua tembiꞌu pemeꞌẽ aguã, mbaꞌeta ivaikuea oĩa káuxa ndaꞌevevei ae ma. Haꞌe nunga ma ndajopyi ꞌrã pendepo gui. 


text:
— Vaka raꞌy, eꞌỹ vy vexaꞌi oikoꞌi rire ma sete ára peve ꞌrã oiko ixya py. Oito ára guive mae haꞌeve xee Senhor pe peapy vy pemeꞌẽ aguã. Haꞌe ramo ma xee ajopy ꞌrã.


text:
Pembovare eꞌỹ eme xerery ikyꞌa eꞌỹ vaꞌe, mbaꞌeta Israel kuery mbyte aikuaa uka ꞌrã ikyꞌa eꞌỹ vaꞌe aikoa. Xee ma Senhor ikyꞌa eꞌỹ vaꞌerã penemoingo vaꞌe.


text:
— Ndeayvu ꞌrã Israel kuery pe. Haꞌe vy aipoꞌre: Ngaru Senhor peguarã oaꞌangaa pyre ma peikuaa uka ꞌrã ikyꞌa eꞌỹ vaꞌe memea penhemboaty aguã. Povaꞌe ma xevygua ngaru ikuai vaꞌe. 


text:
<n><i> </i></n> — Seis ára re pembaꞌeapo ꞌrã. Haꞌe rã sete araa ma sábado, xevygua pepytuꞌu haꞌe penhemboaty aguã ára ikyꞌa eꞌỹ vaꞌe. Mbaꞌeve py napembaꞌeapoi ꞌrã, mbaꞌeta sábado Senhor pegua ára, mamo rã peikoa rupi rei. 


text:
<n><i> , ; ; </i></n> — Povaꞌe ma ngaru Senhor oaꞌanga vaꞌekue meme, ára ikyꞌa eꞌỹ vaꞌe penhemboaty aguã. Peikuaa uka ꞌrã oaꞌangaague ára ojeupity nhavõ.


text:
Haꞌe vaꞌe jaxy re ae quinze araa py oiko ꞌrã Senhor pegua ngaru mbojape imbovua revegua eꞌỹ vaꞌe regua. Sete ára peve ꞌrã peꞌu mbojape imbovua revegua eꞌỹ.


text:
Sete ára re pemeꞌẽ ꞌrã mbaꞌemo Senhor pe peapy vy. Haꞌe gui sete araa py ma oiko ꞌrã nhemboaty ikyꞌa eꞌỹ vaꞌe. Pembaꞌeapo eme mbaꞌeve py. 


text:
— Ndeayvu Israel kuery pe. Haꞌe vy aipoꞌre: Yvy ameꞌẽ vaꞌekue re pevaẽ ma vy pemonoꞌõ ꞌrã mbaꞌemo penhotỹ vaꞌekue. Mbaꞌemo aju pemonoꞌõ vaꞌe gui ma sacerdote pe peru ꞌrã jypyꞌi pejokua vaꞌekue regua iporãgueve pemeꞌẽ vaꞌerã.


text:
Sábado ára rireꞌi ꞌrã sacerdote oupi reve ombovava. Mbaꞌemo aju ojokua pyre oupia ára ae ꞌrã pemeꞌẽ avi peteĩ vexaꞌi ivaikue rei eꞌỹ vaꞌe, peteĩ maꞌetỹ oguereko vaꞌe, Senhor pe peapy vy pemeꞌẽ aguã.


text:
Haꞌe gui mbaꞌemo aju guigua pemeꞌẽ vaꞌerã mokoĩ ryru trigo iporãve vaꞌe azeite reve omona mbyre. Haꞌe vaꞌe ma peapy vy pemeꞌẽ ꞌrã, heakuã porã rã Senhor ojou porã aguã. Peru avi ꞌrã peteĩ ryru vinho ixupe penhoẽ vaꞌerã.


text:
Ndapeꞌui ꞌrã mbojape, trigo maimbe, neĩ mbaꞌemo raꞌyĩngy, Penderuete pe pemeꞌẽ vaꞌerã peru eꞌỹa ja. Haꞌe rami aguã ma rakaꞌe rã peve aeja vaꞌekue penderekorã, pendekuaia rupi haꞌe javi guarã ae. 


text:
<n><i> </i></n> — Haꞌe gui peipapa ꞌrã ára, sábado ára rireꞌi jokuaa oupi reve ombovava pyrã perua ára guive peipapa ꞌrã sete semana haꞌe javi re.


text:
Haꞌe gui sete-a sábado rireꞌi ára guive ma cinqüenta ára jevy ꞌrã peipapa. Haꞌe gui ma peru ju ꞌrã Senhor pe mbaꞌemo aju guigua pemeꞌẽ vaꞌerã.


text:
Pendekoa gui peru ꞌrã mokoĩ mbojape oupi reve ombovava pyrã. Mokoĩ ryru trigo gui ꞌrã pejapo. Imbovua reve ꞌrã pembojy. Haꞌe vaꞌe ma jypyꞌigua Senhor pe pemeꞌẽ vaꞌerã.


text:
Haꞌe gui mbojape reve pemeꞌẽ avi ꞌrã sete vexaꞌi raꞌy ivaikue rei eꞌỹ vaꞌe, peteĩ maꞌetỹꞌi vaꞌe meme, haꞌe peteĩ vaka raꞌy, haꞌe gui mokoĩ vexaꞌi. Haꞌe nunga peapy uka vy pemeꞌẽ ꞌrã Senhor pe, peteĩ rami pendekuaia regua haꞌe vinho penhoẽ vaꞌe reve. Peapy uka vy ꞌrã pemeꞌẽ, heakuã porã rã Senhor ojou porã aguã.


text:
Haꞌe gui peteĩ kavara pemeꞌẽ avi ꞌrã pejejavyague re, haꞌe mokoĩ vexaꞌi peteĩ maꞌetỹ vaꞌe ju ꞌrã pemeꞌẽ peteĩ rami pendekuaia reguarã. 


text:
— Haꞌe nunga ma sacerdote oupi reve ombovava ꞌrã, trigo jypygua gui mbojape pejapo vaꞌekue reve. Haꞌe nunga Senhor renonde oupi reve ombovava pyrã pemeꞌẽ, mokoĩ vexaꞌi raꞌy reve. Haꞌe nunga ma Senhor pegua ikyꞌa eꞌỹ vaꞌe, sacerdote kuery hoꞌu vaꞌerã.


text:
Haꞌe vaꞌe árave oikuaa uka ꞌrã nhemboaty aguã ára ikyꞌa eꞌỹ vaꞌerã. Pembaꞌeapo eme mbaꞌeve py. Haꞌe vaꞌe ma ojapo uka pyre rakaꞌe rã peve guarã, pendekuaia haꞌe javi rupi, haꞌe peneramymino kuery ikuai vaꞌe peguarã avi. 


text:
— Haꞌe gui pendeyvy re penembaꞌety rupi pemonoꞌõ vy ndapeo jevyi ꞌrã penembaꞌety rembe rupi gui peruve aguã, neĩ hary peity rive vaꞌekue pemonoꞌõ eme. Tove iporiaukueꞌi haꞌe amboae regua kuery peguarã. Xee ma Senhor Penderuete — heꞌi. 


text:
— Ndeayvu Israel kuery pe. Haꞌe vy aipoꞌre: Sete jaxya re ijypyꞌia ára py ma oiko ꞌrã xevy pepytuꞌu haꞌe penemaꞌenduꞌa aguã ára. Mimby guaxu pemonheꞌẽ ꞌrã penhemboaty aguã, ára ikyꞌa eꞌỹ vaꞌe ramo.


text:
— Haꞌe gui haꞌe vaꞌe sete jaxya vaꞌe re, dez araa py ma ojeupity ꞌrã jejavya ojaoꞌia aguã ára. Oiko ꞌrã nhemboaty ikyꞌa eꞌỹ vaꞌe, penenheꞌẽ py pejexavaia rupi pendekuai aguã. Haꞌe rami vy Senhor pe peru ꞌrã peapy vy pemeꞌẽ vaꞌerã.


text:
Haꞌe vaꞌe ára ma mbaꞌeve py napembaꞌeapoi ꞌrã, pejejavyague ojaoꞌia aguã ára, Senhor Penderuete renonde pejejavyague pejaoꞌi uka aguã ae.


text:
Mbaꞌeve py napembaꞌeapoi ꞌrã. Haꞌe vaꞌe ma ojapo uka pyre rakaꞌe rã peve guarã peneramymino ikuai vaꞌe peguarã, pendekuaia haꞌe javi rupi.


text:
Sábado ára rami oiko ꞌrã xevy pe pepytuꞌu aguã ára, penenheꞌẽ py pejexavaia rupi peiko aguã. Haꞌe vaꞌe jaxy re nove araa py kaꞌarukue guive, haꞌe koꞌẽ jevy kaꞌaru peve ma pepytuꞌu ꞌrã sábado ára pemboetea rami. 


text:
— Ndeayvu Israel kuery pe, haꞌe vy aipoꞌre: Sete jaxya vaꞌe re quinze araa py ma oiko ꞌrã Senhor pegua ngaru oguyꞌi py peĩ aguã regua. Sete ára re ꞌrã oiko.


text:
Sete ára re ꞌrã Senhor pe pemeꞌẽ mbaꞌemo peapy vy. Oito araa py ju ꞌrã oiko nhemboaty ikyꞌa eꞌỹ vaꞌe, Senhor pe pemeꞌẽ aguã mbaꞌemo peapy vy. Ixupe penhemboaty aguã ára ramo mbaꞌeve py napembaꞌeapoi ꞌrã. 


text:
— Haꞌe vaꞌe haꞌe javi ma Senhor pegua ngaru oiko aguã ára oaꞌanga pyre. Ojeupity nhavõ peikuaa uka ꞌrã nhemboaty ikyꞌa eꞌỹ vaꞌerã, Senhor pe pemeꞌẽ aguã mbaꞌemo peapy vy, tata py oapya vaꞌerã, mbaꞌemo aju guigua, mymba ojukaa vaꞌerã, haꞌe mbaꞌemo rykue onhoẽa vaꞌerã, peteĩ-teĩ regua ma hiꞌára py porã ꞌrã pemeꞌẽ.


text:
Oiko avi ꞌrã Senhor pegua sábado ára, haꞌe mbaꞌemo pemeꞌẽ aguã ára, haꞌe penhemboayvuague pejapopaa regua, haꞌe Senhor pe mbaꞌemo penhenhanduaꞌi rami pemeꞌẽ aguã haꞌe javi. 


text:
— Haꞌe gui sete jaxya re quinze ára py ma pendeyvy re penhotỹ vaꞌekueꞌa pemonoꞌõmba ma vy sete ára re pejapo ꞌrã ngaru Senhor pe. Jypyꞌia ára, haꞌe gui oito araa py ju ꞌrã oiko xevy pepytuꞌu aguã.


text:
Jypyꞌia ára py ma peru ꞌrã yvyraꞌa iporãgueve vaꞌe, pindo rogue, yvyra rogue porãgue, haꞌe salgueiro yy rembe rupi hiꞌaĩ vaꞌe rogue guive. Haꞌe rami vy sete ára re pevyꞌa ꞌrã Senhor Penderuete renonde.


text:
Haꞌe rami vy pejapo ꞌrã ngaru Senhor pegua, sete ára re maꞌetỹa nhavõ. Haꞌe vaꞌe ma ojapo uka pyre rakaꞌe rã peve guarã, peneramymino kuery ikuai vaꞌe peguarã. Sete jaxya py ae ꞌrã pejapo.


text:
Sete ára peve ꞌrã peĩ oguyꞌi yvyra rogue gui pejapo vaꞌekue guýry. Israel kuery regua haꞌe javi toĩ oguyꞌi py,


text:
peneramymino kuery oikuaa aguã, mbaꞌeta Egito yvy gui Israel kuery xee anoẽmba jave ajapo karamboae oguyꞌi guýry ikuai aguã rami. Xee ma Senhor Penderuete — heꞌi. 


text:
— Ndeayvu Israel kuery pe ogueru aguã azeite eteꞌi oliveira onhami mbyre guigua tataendy reguarã, haꞌe rami vy hexakã riae oiny aguã ogue eꞌỹ re.


text:
Haꞌe vaꞌe re ma Arão opena porã ꞌrã oikovy oguy nhemboaty oĩaty py Senhor ayvu oĩaty renonde, ajukue okẽ regua kyvõ rupi, kaꞌaru guive koꞌẽgue peve. Haꞌe vaꞌe ma rakaꞌe rã peve guarã ojapo uka pyre peneramymino kuery ikuai vaꞌe peguarã.


text:
Senhor renonde tataendy ꞌy ouro eteꞌi gui ojapo pyre áry ikuai ꞌrã hendy vaꞌe. Haꞌe vaꞌe re haꞌe opena riae ꞌrã oikovy. 


text:
— Haꞌe gui trigo iporãve vaꞌe rejou vy rejapo ꞌrã doze mbojape. Peteĩ-teĩ ma mokoĩ ryru gui ꞌrã rejapo. <n>Mbojape peteĩ-teĩ ma dois quilos trigo gui ꞌrã ojapo. 


text:
Haꞌe gui mesa ouro guigua vaꞌe áry remoĩ ꞌrã mokoĩ ryxy rupi. Peteĩ-teĩ ryxy rupi ma mboapy meme ꞌrã remoĩ Senhor renonde.


text:
Peteĩ-teĩ ryxy áry rupi ma remoĩ ꞌrã heakuã porã vaꞌe. Haꞌe vaꞌe ma mbojape haꞌe javi rekovia oapy vy omeꞌẽa ꞌrã Senhor pe.


text:
Sábado nhavõ Arão omoatyrõ porãꞌi ꞌrã Senhor renonde. Ojapo riae ꞌrã Israel kuery re vy, rakaꞌe rã peve xereve guarã aeja vaꞌekue rami vy.


text:
Haꞌe vaꞌe mbojape ma Arão haꞌe taꞌy kuery peguarã, henda ikyꞌa eꞌỹ vaꞌe py ae hoꞌu okuapy aguã, mbaꞌeta ikyꞌa eꞌỹ ete vaꞌe haꞌe kuery pe, Senhor pe mbaꞌemo oapy vy omeꞌẽ mbyre revegua, rakaꞌe rã peve guarã ajapo ukaague rami vy. 


text:
Haꞌe gui Israel kuery mbyte peteĩ oiko Israel regua piꞌa, Egito pygua raꞌy. Haꞌe vaꞌe ava Israel regua piꞌa vaꞌe ma Israel regua ae reve joe opuꞌã haꞌe kuery rekoa py.


text:
Israel regua piꞌa vaꞌe ma ojejavy vy ijayvu vai Senhor rery re. Haꞌe ramo Moisés oĩa py oguerua. Ixy ma Dã regua Dibri rajy Selomite.


text:
— Peipeꞌa ijayvu vai vaꞌekue pendekoa gui mombyryꞌi. Haꞌe ramo inhakã áry henduare kuery haꞌe javi tomoĩ opo. Haꞌe gui heta vaꞌe kuery haꞌe javi ꞌrã ojapipa ita py. 


text:
— Aipoꞌre Israel kuery pe: Mavaꞌe rã rei Nguuete re ijayvu vai vaꞌe ma hexe ae ꞌrã oĩ ojejavyague re opaga aguã.


text:
Senhor rery re ijayvu vai vaꞌekue ma pejuka ꞌrã. Peẽ kuery haꞌe javi ꞌrã pejapi ita py. Amboae regua kuery, eꞌỹ vy Israel regua ae teĩ Senhor rery re ijayvu vai ramo ojukaa ꞌrã.


text:
nhomopẽague re pemopẽ avi ꞌrã, joexa omombuague re pemombu avi ꞌrã hexa, nhoaĩ omopẽague re pemopẽ avi ꞌrã haĩ. Nhomoingo axyague re pejapo avi ꞌrã hexe. 


text:
Lei peteĩꞌi rami ae ꞌrã peiporu, amboae regua kuery haꞌe Israel kuery vaꞌe regua pe teĩ. Mbaꞌeta xee ma Senhor Penderuete — heꞌi. 


text:
Haꞌe ramo Israel kuery pe Moisés aipoeꞌi ijayvu vai vaꞌekue tekoa gui mombyryꞌi oipeꞌa vy ita py ojapipa aguã. Haꞌe ramo Israel kuery ojapo okuapy Moisés pe Senhor ojapo ukaague rami. 


text:
— Ndeayvu Israel kuery pe, haꞌe vy aipoꞌre: Pendeyvyrã ameꞌẽ vaꞌekue py pevaẽ ma ramo yvy ae opyta rive jepi ꞌrã oupy Senhor pe sábado ára py rami.


text:
Mboapy meme maꞌetỹ re penhotỹ ꞌrã penembaꞌety rupi, mboapy meme maꞌetỹ re avi ꞌrã pendeꞌuva ty rupi pemoatyrõ hakã, haꞌe vy pemonoꞌõ ꞌrã hiꞌa.


text:
Haꞌe rã sete maꞌetỹ re ma oiko ꞌrã sábado ára py rami yvy opytuꞌu aguã, Senhor pe ae ꞌrã opyta rive sábado ára py rami. Haꞌe vy napemaꞌetỹi ꞌrã penembaꞌety rupi, neĩ pendeꞌuva ty rupi hakã napemoatyrõi ꞌrã guive.


text:
Penembaꞌety rupi henhoĩ rive vaꞌekueꞌa voi napemonoꞌõi ꞌrã, neĩ uva rakã pemoatyrõ eꞌỹague rupi voi ndapeipoꞌoi ꞌrã. Haꞌe vaꞌe maꞌetỹ re ma yvy opyta rive ꞌrã xevy.


text:
Haꞌe rami avi yvy opyta rivea ja hiꞌa rive vaꞌekue ma haꞌeve ꞌrã peꞌu aguã, peẽ, penembiguai kuery avakue haꞌe kunhague, pẽvy ombaꞌeapo vaꞌe haꞌe amboae regua pendereve ikuai vaꞌe guive.


text:
Penerymba kuery haꞌe mymba kuery pendeyvy re ikuai vaꞌe voi okaru avi ꞌrã mbaꞌetygue haꞌe javi rupi. 


text:
<n> Maꞌetỹ jubileu ꞌepy vaꞌe re ijayvua</n> — Haꞌe gui peipapa ꞌrã maꞌetỹa oaxa vaꞌe, sete maꞌetỹa sete-kue peve ꞌrã peipapa. Haꞌe rami vy sete maꞌetỹa sete-kue peipapa vaꞌe haꞌe javi vy quarenta e nove maꞌetỹa ꞌrã peipapa.


text:
Haꞌe gui sete jaxya vaꞌe re, dez araa py ma pemonheꞌẽ atã ꞌrã mimby guaxu. Jejavya ojaoꞌia ára py ae ꞌrã pemonheꞌẽ pendeyvy haꞌe javi rupi onhendu aguã rami.


text:
Haꞌe vy cinqüenta maꞌetỹ ma peikuaa uka ꞌrã maꞌetỹ ikyꞌa eꞌỹ vaꞌea, yvy jave rupi ikuai vaꞌe pe peikuaa uka avi ꞌrã opa mbaꞌe pepoi rivepa aguã. Haꞌe vaꞌe maꞌetỹ ma jubileu pendevy peguarã aeja vaꞌe. Haꞌe rami vy peteĩ-teĩ pejevypa ꞌrã peovy pendeyvy ae katy, haꞌe peneretarã kuerya katy ae.


text:
Cinqüenta maꞌetỹ ojeupity nhavõ oiko ꞌrã jubileu maꞌetỹ pendevy pegua. Haꞌe vy napemaꞌetỹi ꞌrã, neĩ napemonoꞌõi ꞌrã henhoĩ rive vaꞌekue gui, neĩ uva rakã pemoatyrõ eꞌỹague rupi voi ndapeipoꞌoi ꞌrã.


text:
Mbaꞌeta jubileu maꞌetỹ oiko, ikyꞌa eꞌỹ vaꞌe pendevy. Haꞌe vy penembaꞌety rupi hiꞌa rive vaꞌekue ꞌrã peꞌu. 


text:
Xapyꞌa rei neirũ pe mbaꞌemo revende, haꞌe eꞌỹ vy neirũ gui mbaꞌemo rejogua ri vy ekore eme nderykeꞌy, eꞌỹ vy nderyvy.


text:
Mbaꞌeta jubileu maꞌetỹ oiko guive mbovy maꞌetỹ oaxa vaꞌekue reipapaa rami vy ꞌrã neirũ gui yvy rejogua vaꞌe repyrã peikuaa. Mbaꞌeta oyvy ndevy haꞌe ovende jave jubileu maꞌetỹ ojeupity jevy aguã remonoꞌõ aguã mbovy maꞌetỹ oata teria rami vy peikuaa ꞌrã hepyrã.


text:
Heta maꞌetỹ re guarã ri vy hepyve ꞌrã, haꞌe rã mbovyꞌi maꞌetỹ re guarã ri vy ma ndaepyive ꞌrã, mbaꞌeta ndevy haꞌe omboepy ꞌrã mbovykue pa remonoꞌõ aguã rami.


text:
Haꞌe nunga rupi pekore eme peneirũ kuery. Haꞌe rami ꞌrãgue py peteĩ-teĩ Penderuete renonde pejererokyjea rupi pendekuai, mbaꞌeta xee ma Senhor Penderuete. 


text:
— Pendekuai xee ajapo uka vaꞌekue rupi, xee aipotaa rami pejapopa aguã. Haꞌe rami vy ꞌrã pendekuai porã pendeyvy re.


text:
Xapyꞌa rei aipopeje ꞌrã: “Mbaꞌe tu jaꞌu ꞌrã sete maꞌetỹa re, nanhamaꞌetỹi neĩ nhanembaꞌety gui nhamonoꞌõ eꞌỹ re?” peje ꞌrã xevy.


text:
Haꞌe ramo ma mboapy meme maꞌetỹa re ajou uka retave ꞌrã pendevy, mboapy maꞌetỹ peve mbaꞌemo hiꞌa aguã rami.


text:
Haꞌe gui oito maꞌetỹa re mae ma pemaꞌetỹ jevy vy peꞌu ꞌrã pemonoꞌõ ypy vaꞌekue rive, nove maꞌetỹa peve. Penhotỹ jevy vaꞌekue hiꞌa eꞌỹa ja peꞌu ꞌrã inhymague gui.


text:
Haꞌe gui pendeyvy napevendei ꞌrã rakaꞌe rã peve guarã, mbaꞌeta yvy ma xembaꞌe ae, haꞌe rã peẽ kuery ma xevy rã kovaꞌe yvy regua eꞌỹ, amboae guigua yvy rupi oguata vaꞌe rami rive.


text:
— Xapyꞌa rei penderyvy eꞌỹ vy penderykeꞌy iporiaukueꞌi vy oyvy ovende ramo peteĩ hetarã ou ꞌrã hepyarã, haꞌe vy ojogua jevy ꞌrã yvy tyvy eꞌỹ vy tykeꞌy ovende vaꞌekue.


text:
Xapyꞌa rei amongue ndoguerekoi guetarã oyvy jogua jevyarã teĩ haꞌe ae ꞌrã ojou hepyrã ojogua jevy aguã.


text:
Haꞌe rami vy haꞌe oipapa ꞌrã mbovy maꞌetỹ re pa ojapo ma ovendeague, haꞌe gui jubileu maꞌetỹ ojeupity aguã oata teria rami vy omeꞌẽ ꞌrã oyvy joguaare pe, haꞌe gui oyvy katy ae ꞌrã ojevy ju.


text:
Haꞌe rami avi yvy repyrã ndojoui ramo yvy ovende vaꞌekue opyta ꞌrã ijoguaare po py ae, jubileu maꞌetỹ ojeupity jevy eꞌỹa ja. Haꞌe gui jubileu ojeupity jevy ramo ipo gui ojopy ju ꞌrã oyvyrã. 


text:
— Haꞌe gui xapyꞌa rei tetã ikorapa vaꞌe py amongue ngoo oguereko vaꞌe ovende teĩ ovendeague ára guive peteĩ maꞌetỹ ndoaxai teria ja haꞌeve ojogua jevy aguã. Peteĩ maꞌetỹ oaxa eꞌỹa ja haꞌeve ju ꞌrã ojogua aguã.


text:
Haꞌe rami avi ojogua jevy eꞌỹ re peteĩ maꞌetỹ oaxa ma rire oo tetã ikorapa vaꞌe py oĩ vaꞌe opyta ae ꞌrã ijoguaare po py, haꞌe oiko rire hamymino kuery po py ju, rakaꞌe rã guarã. Jubileu maꞌetỹ ojeupity teĩ ijoguaare nomeꞌẽvei ꞌrã ivendeare pe.


text:
Haꞌe rã oo tekoaꞌi ikora eꞌỹ vaꞌe py oĩ vaꞌe ma yvy hovai rupi oĩ vaꞌe rami ꞌrã omboepya. Haꞌe nunga ma haꞌeve riae ꞌrã ojogua jevy aguã, haꞌe vy jubileu maꞌetỹ ojeupity jave py ijoguaare omeꞌẽ ju ꞌrã ivendeare pe.


text:
Xapyꞌa rei levita ngoo guetã py ovende vaꞌekue ndojogua jevyi teĩ ijoguaare omeꞌẽ nho ꞌrã jubileu maꞌetỹ ojeupity jevy ramo. Mbaꞌeta levita kuery retã py hoo ikuai vaꞌe ma imbaꞌe ae ꞌrã oĩ Israel kuery mbyte rupi.


text:
Haꞌe rã haꞌe kuery retã yvýry yvy itui vaꞌe ma novendei ꞌrã, mbaꞌeta imbaꞌe ae ꞌrã itui rakaꞌe rã peve guarã. 


text:
<n><i> </i></n> — Xapyꞌa rei nderyvy eꞌỹ vy nderykeꞌy iporiau vy ikangypa ramo pemongaru ꞌrã. Amboae regua pendeyvy rupi ikuai vaꞌe reipytyvõa rami rereko avi ꞌrã ndereve.


text:
Ixupe peráta reiporukaa áryve emboekovia uka retave eme. Haꞌe rami ꞌrãgue py Nderuete renonde rejererokyjea rupi eiko, ndereve nderyvy kuery, nderykeꞌy kuery ikuai porã aguã rami.


text:
Haꞌe kuery pe peráta ndereiporukai ꞌrã remboekovia uka retave aguã rive, neĩ tembiꞌu voi nerevendei ꞌrã haꞌe kuery pe hepyve re.


text:
<n> Escravo kuery regua lei oĩa</n> — Haꞌe gui nderyvy eꞌỹ vy nderykeꞌy ndereve oikoa py iporiau vy nerembiguairã onhevende teĩ ereko eme escravo rami.


text:
Ndea py oiko ꞌrã ombaꞌeapo vaꞌe eꞌỹ vy amboae regua rami. Jubileu maꞌetỹ ojeupity jevy peveꞌi ꞌrã ombaꞌeapo ndevy.


text:
Mbaꞌeta peẽ kuery ma Egito yvy gui xevygua escravo rami ae arupa vaꞌekue. Haꞌe nunga rupi napenevendeai ju ꞌrã amboae pegua escravo-rã.


text:
Xapyꞌa rei ndevygua escravo-rã ava eꞌỹ vy kunha ma pendeyvy yvýry rupigua anho ꞌrã pejogua. Haꞌe gui ae ꞌrã pejou escravo-rã.


text:
Haꞌeve avi mombyry guigua penembyte ikuai vaꞌe raꞌy kuery pejogua aguã, pendeyvy re taꞌy kuery oguereko vaꞌe guive. Haꞌe kuery anho haꞌeve escravo pereko aguã.


text:
Haꞌe vaꞌe kuery ma peja ꞌrã penderaꞌy kuery peguarã, penderaꞌy kuery ju oguereko aguã. Penderaꞌy kuery pe ombaꞌeapo ꞌrã rakaꞌe rã peve. Haꞌe rã penderyvy kuery, penderykeꞌy kuery Israel kuery ae ikuai ramo pereko poyi rei eme, peteĩ-teĩ penhembouvixave eme joe gui. 


text:
— Haꞌe gui xapyꞌa rei amboae regua pendea rupi ikuai vaꞌe oguerekopa ꞌrã mbaꞌemo, haꞌe penderykeꞌy eꞌỹ vy penderyvy iporiau vy onhevende ꞌrã amboae regua penembyte oiko vaꞌe pegua escravo-rã, haꞌe rami eꞌỹ vy taꞌy kuery pe.


text:
Haꞌe vaꞌe regua onhevende ma teĩ haꞌeve nho ꞌrã ojoguaa ju aguã. Tyvy kuery, tykeꞌy kuery vaꞌe regua haꞌeve ꞌrã ojogua ju aguã.


text:
Ituty kuery, tyvy kuery voi haꞌeve ꞌrã ojogua aguã, eꞌỹ vy hetarã vaꞌe rei ojogua ꞌrã. Haꞌe eꞌỹ ramo ma haꞌe ae mbaꞌemo ojoupa ri vy ojejogua ꞌrã.


text:
Haꞌe gui ma ijoguaare reve oikuaa pota ꞌrã mbovy repy re pa onhevendeague maꞌetỹ guive jubileu maꞌetỹ ojeupity jevy peve. Haꞌe vaꞌe maꞌetỹa mbovy paa rami vy oikuaa ꞌrã hepyrã, ombaꞌeapo vaꞌe pe pemboekoviaa rami vy.


text:
Haꞌe rami avi jubileu ojeupity peve maꞌetỹa ndoata retai ri ramo ma hexeve oikuaa pota vy ojejogua ju aguã nomeꞌẽ retaive ꞌrã.


text:
Haꞌe rami vy maꞌetỹ nhavõ ixupe ombaꞌeapo ꞌrã ombaꞌeapo vaꞌe rami ae. Haꞌe rami avi reikuaa pota ꞌrã ija oguereko poyi eꞌỹ aguã.


text:
Xapyꞌa rei avave rei ndojoguaa jevyi ri ramo jubileu maꞌetỹ py ae ꞌrã oo jepe, taꞌy kuery voi ojeꞌoi ꞌrã hexeve.


text:
Mbaꞌeta Israel kuery ma xevygua escravo rami ae ikuai. Xevygua kuery areko vaꞌe ma haꞌe kuery ae, Egito yvy gui aipeꞌapa vaꞌekue. Xee ma Senhor Penderuete. 


text:
<n> Nguuete raꞌangaa omboete eꞌỹ aguã re ijayvua</n> — Ndapejapoi ꞌrã penderuete raꞌangaarã rive, neĩ napemopuꞌãi ꞌrã mbaꞌemo raꞌangaa neĩ ita. Ndaꞌevei avi pendeyvy re ita oĩ vaꞌe gui taꞌangaarã pejapo aguã, haꞌe nunga pe pejeroꞌa eꞌỹ aguã. Mbaꞌeta xee ae ma Senhor Penderuete.


text:
<n><i> ; <a href="b5.28.1-14">28.1-14</a></i></n> — Xapyꞌa rei xeayvua rupi pendekuai, haꞌe ajapo uka vaꞌe haꞌe javi pejapo ramo


text:
pendevy xee ambou ꞌrã oky hiꞌára py porã. Haꞌe rã yvy gui oiko ꞌrã mbaꞌemoꞌa, haꞌe yvyra pendeyvy rupi ikuai vaꞌe voi hiꞌa ꞌrã.


text:
Haꞌe rami rã mbaꞌemo raꞌyĩgue pejyky ꞌrã uva peipoꞌoa ára peve, haꞌe uva peipoꞌo ꞌrã mbaꞌemo raꞌyĩ pemonoꞌõ jevya ára peve. Pejou ꞌrã tembiꞌu oata aguã rami eꞌỹ, haꞌe pendekuai porã ꞌrã pendeyvy re.


text:
Ajapo ꞌrã pendeyvy re pendekuai porã aguã rami. Penheno rã ndaꞌipoi ꞌrã penemondyiarã. Pendeyvy gui amomba ꞌrã mymba penemoangeko reiarã ikuai vaꞌekue, haꞌe pendeyvy rupi ndoaxavei ma ꞌrã kyxe revegua.


text:
Peẽ kuery vaꞌe regua peteĩ nhiruĩꞌi teĩ pemomba ꞌrã cem, haꞌe peẽ kuery vaꞌe regua cem pemomba ꞌrã dez mil. Haꞌe rã penerenonde penderovaigua kuery hoꞌapa ꞌrã pendekyxe gui.


text:
Pendere amaꞌẽ vy ajapo ꞌrã penderaꞌy reta aguã rami, romboetave ꞌrã. Haꞌe vy xereve guarã aeja vaꞌekue amoĩ atãve ꞌrã.


text:
Peꞌu tema ꞌrã pemonoꞌõ vaꞌekue ymague gui, haꞌe inhymague penoẽmba vy ꞌrãe pejou mbaꞌemo raꞌyĩgue pyau pemoĩ porã aguã.


text:
Xee ma Senhor Penderuete. Egito yvy gui roguerupa vaꞌekue haꞌe kuery pegua escravo pendekuai veꞌỹ aguã. Hiꞌy pendeajuꞌy rupi omoĩ vaꞌekue amopẽ vy ajapo pendeꞌyvi porã reve peiko aguã rami. 


text:
<n><i> </i></n> — Haꞌe rami teĩ xapyꞌa rei naxenheꞌẽ rendui, haꞌe ajapo uka vaꞌe haꞌe javi ndapejapoi ramo,


text:
xeayvuague pemboykepa rive ri ramo, haꞌe pendepyꞌa re aipotaa haꞌe javi napendu potai ajapo uka vaꞌe ndapejapoxei vy, haꞌe xereve guarã aeja vaꞌekue rupi eꞌỹ pendekuai ramo,


text:
haꞌe ramo xee ambou ꞌrã povaꞌe nunga: Pendeꞌáry ambou ꞌrã penemongyjearã, mbaꞌeaxy haꞌe pire raku vaikue. Haꞌe nunga ojapo ꞌrã penderexa hendy reia oguepa aguã rami, haꞌe pendekovea opa ovy aguã rami. Mbaꞌemo raꞌyĩ penhotỹ rive ꞌrã, mbaꞌeta penderovaigua kuery ou vy hoꞌupa ꞌrã.


text:
Penderovaigua xee voi aiko ramo penderovaigua kuery pendejuka ꞌrã. Pendere ijaꞌe eꞌỹ vaꞌe kuery onhembouvixa rei ꞌrã pendeꞌáry, haꞌe mavaꞌeve penemonhaa eꞌỹ teĩ penhamba rive ꞌrã.


text:
Haꞌe rami vy amomba ꞌrã penembaraetea penhemboyvate rei veꞌỹ aguã. Haꞌe vy yva pendeꞌáry rupi oĩ vaꞌe amboty ꞌrã ferro guigua rami, pendeyvy overa vaꞌe rami hatãmba aguã.


text:
Rive ete ꞌrã penheaꞌã pembaꞌeapoa rupi. Mbaꞌeta pendeyvy gui ndoikovei ma ꞌrã pemonoꞌõ vaꞌerã, yvyra yvy re ikuai vaꞌe voi ndaiꞌavei ꞌrã. 


text:
— Xapyꞌa rei xerovai tema pendekuai, haꞌe xeayvua napendu potai ae ramo pendeꞌáry ambouve ꞌrã penemoingo axyarã sete-kue peve ju, pejejavyve temaa re.


text:
Haꞌe rami vy penembyte ambou ꞌrã kaꞌaguy rupigua inharõ vaꞌe. Haꞌe vaꞌe kuery omomba ꞌrã penderaꞌy kuery haꞌe penerymba kuery, ojapo ꞌrã mbovyꞌi ete pekuave aguã rami, tape peguataaty rupi avave rei ndoaxaavei peve. 


text:
— Haꞌe ramigua oiko teĩ ndapeikuaa potai vy xeayvu napendu potai xevy pe ju pendekuai aguã, haꞌe xerovai tema peiko ramo ma


text:
xee voi aiko ꞌrã penderovai. Haꞌe rami vy pejejavyvea re xee ae rojukapa ꞌrã sete-kue teri pendekuai axy aguã.


text:
Pendeꞌáry ambou ꞌrã kyxe revegua penemombaarã, xereve guarã aeja vaꞌekue rovai pendekuai ramo. Haꞌe ramo peneretã rupi pendeatypa teĩ penembyte ambou ꞌrã mbaꞌeaxy vaikue, haꞌe romboaxa ꞌrã penderovaigua kuery po py.


text:
Peꞌu ꞌrã vaꞌekue aipeꞌa ramo dez kunhague peteĩꞌi tatakua pyve ꞌrã ombojy mbojape, haꞌe gui opejapa vaꞌekue anho ꞌrã ombojaꞌo-jaꞌo pendevy. Peꞌu teĩ napenhandui ꞌrã. 


text:
xee voi xepoxya aendu vy aiko ꞌrã penderovai. Haꞌe rami vy pejejavyvea re rombojexavaive ꞌrã sete-kue peve ju.


text:
Aity ukapa ꞌrã pembojerovia atyrã yvyꞌã rupi pejapo vaꞌekue, ambovaipa ꞌrã kuaray raꞌangaa pejapo vaꞌekue, haꞌe penereꞌõgue amombo ꞌrã penderuete ramigua ivaipa vaꞌekue áry. Haꞌe vy xepyꞌa py aendu ꞌrã noromboaxyveia anho.


text:
Ambovaipa ꞌrã peneretã ikuai vaꞌe tekoa eꞌỹa opyta aguã rami, amomba ꞌrã pembojeroviaaty, naetũvei ma ꞌrã heakuã porã vaꞌe ajou porã aguã peapy teĩ.


text:
Ambotyguepa avi ꞌrã pendeyvy. Haꞌe nunga gui penderovaigua kuery onhemondyipa ꞌrã onhemboekoa okuapy vy.


text:
Romoaĩmba ꞌrã yvy regua kuery mbyte rupi, haꞌe aekyi uka ꞌrã kyxe penderakykue rupi. Pendeyvy vaꞌekue itygue ꞌrã, haꞌe peneretã vaꞌekue ma tekoague meme ꞌrã opyta. 


text:
— Haꞌe ramo ꞌrãe pendeyvy opytuꞌupa sábado ára py rami, jipoaveia ja. Haꞌe rã peẽ kuery ma penderovaigua kuery yvy re rive ꞌrã pendekuai. Haꞌe vaꞌe jave ma pendeyvy ikaneꞌõgua ꞌrã, sábado ára py opytuꞌupaa rami.


text:
Jipoaveia ja pendeyvy ikaneꞌõgua ꞌrã, mbaꞌeta yvy re pendekuai jave pendeyvy ndopytuꞌui rire sábado ára py rami.


text:
Haꞌe gui pekuave vaꞌe kuraxõ re amoĩ ꞌrã mbyꞌa guaxu veꞌỹ penderovaigua kuery yvy re pendekuaia py. Haꞌe rami vy penhamba ꞌrã mbaꞌemo rogue pirukue ovava nhenduꞌi vaꞌe gui rive. Kyxe revegua ou vaꞌe gui rami ꞌrã penhamba, peꞌapa rive ꞌrã guive mavaꞌeve penemonha ramo eꞌỹ.


text:
Peꞌapa ꞌrã joꞌa-joꞌa kyxe gui hoꞌa vaꞌe rami, mavaꞌeve penemonha ramo eꞌỹ. Napepuꞌã kuaavei ꞌrã penderovaigua kuery renonde.


text:
Pende kuery vaꞌe regua okuaveꞌi vaꞌekue okanhymba ꞌrã ojeꞌoivy penderovaigua kuery yvy re, peẽ haꞌe peneramoĩ kuery reko vaiague káuxa pekanhymba ꞌrã haꞌe kuery rami avi. 


text:
— Haꞌe rami avi xapyꞌa rei haꞌe kuery ojejavyague omombeꞌupa ꞌrã, haꞌe tamoĩ kuery xerovai ikuaia rupi ojejavyague. Mbaꞌeta tamoĩ kuery voi xerovai ikuaia onhemombeꞌupa rakaꞌe,


text:
haꞌe kuery rovai xee aiko vy hovaigua kuery yvy re amboaxapa rire. Haꞌe gui xapyꞌa rei pende kuery regua voi inhakã ratã vaꞌe teĩ onhemoꞌyvyĩꞌi vy ojejavyague repy pe “Haꞌevea ramigua” heꞌi ramo,


text:
haꞌe ramo xee xemaꞌenduꞌa ju ꞌrã xereve guarã Jacó reve ajapo vaꞌekue, Isaque haꞌe Abraão reve ma voi ajapo vaꞌekue re. Haꞌe kuery yvy re avi xemaꞌenduꞌa ꞌrã.


text:
Haꞌe rami avi ijyvy jipoaveia haꞌe kuery oeja vaꞌekue opytuꞌu ꞌrã sábado ára py rami. Haꞌe rami jave haꞌe kuery ojejavyague re ambopagaa pe “Haꞌevea ramigua” heꞌi ꞌrã, xee aipota vaꞌe haꞌe kuery nombovarei, haꞌe ajapo uka vaꞌekue ojou vai rire.


text:
Haꞌe rami rã hovaigua kuery yvy re haꞌe kuery ikuai jave ndaxerexarai ꞌrã haꞌe kuery gui, naenduvei ꞌrã guive haꞌe kuery ndaipotavei vy amomba aguã, neĩ xereve guarã haꞌe kuery reve ajapo vaꞌekue ambovaipa aguã, mbaꞌeta xee ma Senhor haꞌe kuery Ruete.


text:
Haꞌe rami ꞌrãgue py haꞌe kuery amboaxy vy xemaꞌenduꞌa ma voi ꞌrã tamoĩ kuery pe xereve guarã ajapo vaꞌekue re, mbaꞌeta Egito yvy gui aipeꞌa vaꞌekue yvy regua kuery oexaa py, haꞌe kuery Ruete aiko aguã. Xee ma Senhor — heꞌi. 


text:
Haꞌe vaꞌe ae Senhor ojapo uka, oipota vaꞌe haꞌe lei Israel kuery pe oeja vaꞌekue hexeve ikuai aguã. Sinai yvyty áry omeꞌẽ vaꞌekue Moisés po rupi. 


text:
— Ndeayvu Israel kuery pe, haꞌe vy aipoꞌre: Amongue onhemboayvu ꞌrã xevy guarã nhomboaxa aguã re. Haꞌe rami rire omboaxa pyre Senhor pegua ae ꞌrã oiko, teĩ haꞌeve avi nhomboaxa ete ꞌrãgue py omboekovia aguã hepyrã reikuaa vaꞌe re. <n>Samuel xy Ana onhemboayvu ipiꞌa oikoꞌi rire Senhor peguarã omboaxa aguã re (1 Samuel 1.9-11). Haꞌe gui apy aipoeꞌi haꞌeve avi amongue nhomboaxa ete ꞌrãgue py peráta re omboekovia aguã. 


text:
Peteĩ ava vinte maꞌetỹ vaꞌe guive sessenta maꞌetỹ vaꞌe peve ri ramo ma hepyrã reikuaa ꞌrã cinqüenta hatãꞌi vaꞌe prata guigua, henda ikyꞌa eꞌỹ vaꞌe py oiporua vaꞌe rami.


text:
Haꞌe rã amongue cinco maꞌetỹꞌi vaꞌe guive vinte maꞌetỹ vaꞌe peve, ava ri ramo hepyrã reikuaa ꞌrã vinte hatãꞌi vaꞌe, haꞌe rã kunha repyrã ramo dez ꞌrã reikuaa.


text:
Haꞌe rã peteĩ jaxyꞌi vaꞌe guive cinco maꞌetỹ vaꞌe peve, ava ri ramo hepyrã reikuaa ꞌrã cinco hatãꞌi vaꞌe prata guigua, haꞌe rã kunha repyrã ma três eteꞌi ꞌrã.


text:
Haꞌe rã avakue sessenta maꞌetỹ vaꞌe guive tujakueve peve ramo ma quinze hatãꞌi vaꞌe reikuaa ꞌrã hepyrã. Haꞌe rã kunha ma dez ꞌrã hepyrã.


text:
Haꞌe rami teĩ xapyꞌa rei nhomboaxa aguã re onhemboayvu vaꞌe iporiaukueꞌi vy ndojoui ꞌrã joepyrã reikuaa vaꞌekue. Haꞌe rami vy ojexa uka ꞌrã sacerdote pe, haꞌe vaꞌe ju joepyrã oikuaa aguã. Haꞌe ramo hepyrã sacerdote oikuaa ꞌrã ojouaꞌi rami vy. 


text:
— Xapyꞌa rei penhemboayvu ꞌrã mymba Senhor pe pemboaxa aguã re. Pemeꞌẽ vaꞌekue ma Senhor pe ikyꞌa eꞌỹ vaꞌe meme.


text:
Haꞌe nungakue ndaperovai ꞌrã, neĩ iporã vaꞌe napemboekoviai ꞌrã ivaikue vaꞌe re, neĩ ivaikue vaꞌe iporã vaꞌe re. Xapyꞌa rei peteĩ mymba amboae re pemboekovia ramo mokoĩve ꞌrã opyta ikyꞌa eꞌỹ vaꞌe.


text:
Xapyꞌa rei mymba haꞌeveꞌỹ vaꞌe Senhor pe omeꞌẽ mbyrã vaꞌekueꞌỹ regua ri peru vy pexa uka ꞌrã sacerdote pe.


text:
Haꞌe gui xapyꞌa rei pendejeupe guarã ju pejoguaxe vy hepyrã oikuaa pyre áryve ꞌrã pemeꞌẽve, peteĩ nhiruĩ repy oikuaa nhavõ áry peteĩ-teĩ ju ꞌrã pemeꞌẽve. 


text:
— Haꞌe gui amongue ngoo Senhor pe omboaxa aguã re onhemboayvu ꞌrã ikyꞌa eꞌỹ vaꞌerã. Haꞌe ramo sacerdote oexa pota ꞌrã iporã paa, tyrã ivaikue rei vaꞌea. Sacerdote oikuaa rami ae ꞌrã hepy.


text:
Haꞌe rã Senhor pe ngoo omboaxa vaꞌekue omboekovia jevyxe ri vy hepyrã oikuaa pyre áryve ꞌrã omeꞌẽve, peteĩ nhiruĩ repy oikuaa nhavõ áry peteĩ-teĩ ju ꞌrã omeꞌẽve. Haꞌe ramo mae ma imbaꞌe ju ꞌrã opyta. 


text:
<n> Oyvy omeꞌẽ aguã re oura rire ojogua jevy vaꞌe regua</n> — Xapyꞌa rei amongue pe peteĩ mbaꞌety oejaa ꞌrã imbaꞌerã, haꞌe ramo onhemboayvu ꞌrã Senhor peguarã ju omboaxa aguã re. Haꞌe gui hepyrã reikuaa ꞌrã mbaꞌemo raꞌyĩgue haꞌe vaꞌe rupi onhotỹ aguã haꞌeve vaꞌe. Cevada raꞌyĩgue mbaꞌe peteĩ ryru renyẽ repyrã ma cinqüenta hatãꞌi vaꞌe prata guigua ꞌrã reikuaa.


text:
Xapyꞌa rei jubileu maꞌetỹ py ri ombaꞌety omboaxa aguã re onhemboayvu ramo hepyrã haꞌe javi porãꞌi ꞌrã reikuaa.


text:
Haꞌe rami avi jubileu maꞌetỹ oiko rire ri ombaꞌety omboaxa ramo sacerdote hepyrã oikuaa ꞌrã jubileu ojeupity jevy peve mbovy maꞌetỹ pa oataa rami vy. Haꞌe vaꞌe rami vy hepyrã reikuaa vy neremboetaive ꞌrã.


text:
Xapyꞌa rei ombaꞌety omeꞌẽ rire ojogua jevyxe ri vy peráta omeꞌẽve ꞌrã hepyrã reikuaa vaꞌekue áryve, peteĩ nhiruĩ repy oikuaa nhavõ áry peteĩ-teĩ ju ꞌrã omeꞌẽve. Haꞌe vy mae imbaꞌe ju ꞌrã itui.


text:
Xapyꞌa rei ombaꞌetykue ndojogua jevyxei, neĩ amboae ava pe novendexei rire ma ndaꞌevei ꞌrã omboekovia ju aguã.


text:
Haꞌe rami avi jubileu maꞌetỹ py ri haꞌe vaꞌe mbaꞌety omboekoviaa ramo Senhor pegua ikyꞌa eꞌỹ vaꞌe ꞌrã itui, mbaꞌety ixupe omboaxa pyre rami ae. Sacerdote peguarã ꞌrã itui. 


text:
— Xapyꞌa rei amongue ombaꞌetyrã ojogua vaꞌekue omboaxa ꞌrã Senhor peguarã, imbaꞌerã oeja pyre regua eꞌỹ.


text:
Haꞌe ramo hepyrã sacerdote oikuaa ꞌrã jubileu maꞌetỹ ojeupity peve oataa rami vy. Haꞌe vaꞌe árave hepyrã oikuaa vaꞌekue omeꞌẽ ꞌrã Senhor pe ikyꞌa eꞌỹ vaꞌe opyta aguã.


text:
Haꞌe gui jubileu ojeupity jevy jave haꞌe vaꞌe mbaꞌety ivendeare mbaꞌerã ju ꞌrã itui, imbaꞌerã ae oejaa rire.


text:
Peteĩ-teĩ mbaꞌe repyrã reikuaa ꞌrã hatãꞌi vaꞌe henda ikyꞌa eꞌỹ vaꞌe py oiporua vaꞌe rami. Peteĩ-teĩ hatãꞌi vaꞌe ma doze gramas vaꞌe. 


text:
— Haꞌe rã jypyꞌigua mymba raꞌy oiko vaꞌe Senhor peguarã ae ma oiko ramo ndaꞌevei avave rei omboaxa jevy aguã. Jypyꞌigua vaka raꞌy, eꞌỹ vy mymba kyrĩ-kyrĩꞌi vaꞌe oiko teĩ Senhor pegua ae meme.


text:
Haꞌe rami avi mymba haꞌeveꞌỹ vaꞌe regua ramo ma haꞌeve ꞌrã omboekovia ju aguã, hepyrã reikuaa vaꞌekue rami vy, haꞌe hiꞌáryve omeꞌẽve avi ꞌrã, peteĩ nhiruĩ repy reikuaa nhavõ áry peteĩ-teĩ ju ꞌrã omeꞌẽve. Xapyꞌa rei nomboekovia jevyi ri ramo ovendea ꞌrã hepyrã reikuaa vaꞌekue re. 


text:
<n> Mbaꞌemo ikyꞌa eꞌỹ vaꞌe ae omboekovia jevy eꞌỹ aguã re ijayvua</n> — Haꞌe rami avi Senhor pe amongue omboaxa ꞌrã mbaꞌemo oguereko vaꞌe rakaꞌe rã peve guarã, ava mbaꞌe, eꞌỹ vy mymba, haꞌeꞌỹ vy imbaꞌetyrã oeja pyre teĩ. Haꞌe nunga ma ndaꞌevei pevende, neĩ pemboekovia ju aguã. Haꞌe nunga haꞌe javi Senhor pe pemboaxa ae ma rire ikyꞌa eꞌỹ ete vaꞌe opyta.


text:
<n> Dízimo re ijayvua</n> — Haꞌe gui dízimo voi yvy gui mbaꞌemoꞌa oiko vaꞌekue regua, mbaꞌety gui mbaꞌemo raꞌyĩ vaꞌe regua, eꞌỹ vy yvyraꞌa teĩ Senhor mbaꞌe meme, Senhor pegua ikyꞌa eꞌỹ vaꞌe.


text:
Xapyꞌa rei amongue dízimo omeꞌẽ vaꞌekue regua ri omboekoviaxe vy omeꞌẽve ꞌrã hepyrã vaꞌekue áryve, peteĩ nhiruĩ repy ovare nhavõ áry peteĩ-teĩ ju ꞌrã omeꞌẽve.


text:
Haꞌe rã dízimo vaka raꞌy regua, mymba kyrĩgueveꞌi, haꞌe mymba re opena vaꞌe kuery oipapa vy yvyra guy rupi omboaxa vaꞌe haꞌe javi regua dízimo omeꞌẽ ma rire ma Senhor pegua ikyꞌa eꞌỹ vaꞌe ae opyta.


text:
Ija ndoikuaa potai ꞌrã iporã vaꞌe pa, eꞌỹ vy iporã eꞌỹ vaꞌea re, neĩ ndaꞌevei omboekovia aguã. Omboekovia ri ramo mokoĩve ꞌrã opyta ikyꞌa eꞌỹ vaꞌe. Ndaꞌevei avi ꞌrã ojeupe guarã ju ojogua aguã — heꞌi. 


text:
<n>Números irundya kuaxia Moisés ombopara vaꞌekue</n> <n> Moisés pe Israel kuery rery rupi Nhanderuete oipapa ukapaague</n> Egito yvy gui Israel kuery ojeꞌoipa rire mokoĩ maꞌetỹa re, mokoĩ jaxya, jypy araa py ma Senhor ijayvu Moisés pe, Sinai yvyty katyꞌi tekoa eꞌỹa oĩ vaꞌe py. Oguy nhemboaty oĩaty oĩ vaꞌe py aipoeꞌi: 


text:
— Pemboparapa ke Israel kuery rery haꞌe javi, peteĩ-teĩ taꞌy vaꞌe, haꞌe tamoĩ kuery ro pygua ikuaia rami vy. Avakue haꞌe javi ꞌrã peipapa peteĩ-teĩ rery rupi.


text:
Vinte maꞌetỹ oguereko vaꞌe guive ꞌrã peipapa tujakue peve, Israel regua joe opuꞌã aguã ikuai kuaa vaꞌe meme, haꞌe vaꞌe kuery ae ndee haꞌe Arão reve peipapa ꞌrã xondaro kueryrã peteĩ-teĩ regua gui.


text:
Haꞌe gui José raꞌy kuery ramymino kuery, Efraim ramymino kuery ruvixa ma Amiúde raꞌy Elisama, haꞌe rã Manassés ramymino kuery ruvixa ma Pedazur raꞌy Gamaliel;


text:
Haꞌe vaꞌe kuery ma heta vaꞌe kuery mbyte gui oiporavo pyre, tamoĩ kuery ramymino kuery yvateve vaꞌe, Israel kuery mbovy rei eꞌỹ ikuai vaꞌe ruvixarã. 


text:
Haꞌe vy mokoĩ jaxya jypyꞌia ára py heta vaꞌe kuery omboatypa ramo haꞌe kuery omombeꞌu porãve okuapy peteĩ-teĩ regua ramoĩ kuery rery, tuu haꞌe taꞌy kuery. Hery rupi oipapa vinte maꞌetỹ oguereko vaꞌe guive tujakue peve.


text:
Moisés pe Senhor ojapo ukaague rami vy oipapapa Sinai yvyty katyꞌi tekoa eꞌỹa oĩ vaꞌe py. <n>Sinai yvyty áry Senhor lei oeja rakaꞌe . 


text:
Israel raꞌy jypykue Rúben ramymino kuery, peteĩ-teĩ hoo pygua kuery ikuaia rami, tuu haꞌe taꞌy kuery, hery rupi meme oipapa. Peteĩ-teĩ ava vinte maꞌetỹ oguereko vaꞌe guive tujakue peve oipapa joe opuꞌã kuaa vaꞌe meme.


text:
Haꞌe gui Simeão ramymino kuery ju, peteĩ-teĩ hoo pygua kuery ikuaia rami, tuu haꞌe taꞌy kuery, hery rupi meme oipapa. Peteĩ-teĩ ava vinte maꞌetỹ oguereko vaꞌe guive tujakue peve oipapa joe opuꞌã kuaa vaꞌe meme.


text:
Haꞌe gui ma Gade ramymino kuery ju, peteĩ-teĩ hoo pygua kuery ikuaia rami, tuu haꞌe taꞌy kuery, hery rupi meme oipapa. Peteĩ-teĩ ava vinte maꞌetỹ oguereko vaꞌe guive tujakue peve oipapa joe opuꞌã kuaa vaꞌe meme.


text:
Haꞌe gui Judá ramymino kuery ju, peteĩ-teĩ hoo pygua kuery ikuaia rami, tuu haꞌe taꞌy kuery, hery rupi meme oipapa. Peteĩ-teĩ ava vinte maꞌetỹ oguereko vaꞌe guive tujakue peve oipapa joe opuꞌã kuaa vaꞌe meme.


text:
Haꞌe gui Issacar ramymino kuery ju, peteĩ-teĩ hoo pygua kuery ikuaia rami, tuu haꞌe taꞌy kuery, hery rupi meme oipapa. Peteĩ-teĩ ava vinte maꞌetỹ oguereko vaꞌe guive tujakue peve oipapa joe opuꞌã kuaa vaꞌe meme.


text:
Haꞌe gui Zebulom ramymino kuery ju, peteĩ-teĩ hoo pygua kuery ikuaia rami, tuu haꞌe taꞌy kuery, hery rupi meme oipapa. Peteĩ-teĩ ava vinte maꞌetỹ oguereko vaꞌe guive tujakue peve oipapa joe opuꞌã kuaa vaꞌe meme.


text:
Haꞌe gui José raꞌy kuery ju, Efraim ramymino kuery ranhe, peteĩ-teĩ hoo pygua kuery ikuaia rami, tuu haꞌe taꞌy kuery, hery rupi meme oipapa. Peteĩ-teĩ ava vinte maꞌetỹ oguereko vaꞌe guive tujakue peve oipapa joe opuꞌã kuaa vaꞌe meme.


text:
Manassés ramymino kuery ju, peteĩ-teĩ hoo pygua kuery ikuaia rami, tuu haꞌe taꞌy kuery, hery rupi meme oipapa. Peteĩ-teĩ ava vinte maꞌetỹ oguereko vaꞌe guive tujakue peve oipapa joe opuꞌã kuaa vaꞌe meme.


text:
Haꞌe gui Benjamim ramymino kuery ju, peteĩ-teĩ hoo pygua kuery ikuaia rami, tuu haꞌe taꞌy kuery, hery rupi meme oipapa. Peteĩ-teĩ ava vinte maꞌetỹ oguereko vaꞌe guive tujakue peve oipapa joe opuꞌã kuaa vaꞌe meme.


text:
Haꞌe gui Dã ramymino kuery ju, peteĩ-teĩ hoo pygua kuery ikuaia rami, tuu haꞌe taꞌy kuery, hery rupi meme oipapa. Peteĩ-teĩ ava vinte maꞌetỹ oguereko vaꞌe guive tujakue peve oipapa joe opuꞌã kuaa vaꞌe meme.


text:
Haꞌe gui Aser ramymino kuery ju, peteĩ-teĩ hoo pygua kuery ikuaia rami, tuu haꞌe taꞌy kuery, hery rupi meme oipapa. Peteĩ-teĩ ava vinte maꞌetỹ oguereko vaꞌe guive tujakue peve oipapa joe opuꞌã kuaa vaꞌe meme.


text:
Haꞌe gui Naftali ramymino kuery ju, peteĩ-teĩ hoo pygua kuery ikuaia rami, tuu haꞌe taꞌy kuery, hery rupi meme oipapa. Peteĩ-teĩ ava vinte maꞌetỹ oguereko vaꞌe guive tujakue peve oipapa joe opuꞌã kuaa vaꞌe meme.


text:
Haꞌe vaꞌe kuery ma Moisés haꞌe Arão oipapa vaꞌekue. Israel kuery yvatekueve ikuai vaꞌe ma doze avakue, peteĩ-teĩ tamoĩ kuery ro pygua kuery ruvixa oiko.


text:
Haꞌe rami vy Israel kuery haꞌe javi oipapaa peteĩ-teĩ hoo pygua kuery ikuaia rami. Peteĩ-teĩ ava vinte maꞌetỹ oguereko vaꞌe guive tujakue peve oipapa joe opuꞌã kuaa vaꞌe meme.


text:
<n> Levita kuery regua ndoipapaaiague</n> Haꞌe rã levita kuery regua ma ndoipapaai tuu kuery regua ikuaia rami, amboae kuery oipapaa rami eꞌỹ,


text:
“Levita kuery regua anho ꞌrã nderepapai, haꞌe kuery rery ma voi neremboparai ꞌrã Israel kuery rery mboae ikuaia py.


text:
Haꞌe rami ꞌrãgue py levita kuery ma remoĩ ꞌrã ombojeroviaaty xeayvu oĩa vaꞌe re opena vaꞌerã, tembiporu ikuai vaꞌe haꞌe hexegua haꞌe javi re. Haꞌe kuery ikuai ꞌrã ombojeroviaaty oguerova heravy aguã rami, hexegua tembiporu haꞌe javi reve. Ombojeroviaaty ropy rupi ae ꞌrã haꞌe kuery opena okuapy, haꞌe ijyvýry rupi ꞌrã ikuai.


text:
Haꞌe gui ombojeroviaaty oguerova ta jave ma levita kuery ombovaipa ꞌrã. Haꞌe gui tekoa mbyte py ju omopuꞌã aguã ma levita kuery ae ju ꞌrã omoatyrõ. Haꞌe rã amboae regua hexe onhemboja vy omano ꞌrã.


text:
Haꞌe gui Israel kuery ma peteĩ-teĩ ngoorã ojapo ꞌrã guekoa py ae, peteĩ-teĩ regua joa py ae ꞌrã ikuai, ojeupegua bandeira yvýry rupi.


text:
Haꞌe rã levita kuery ma ngoorã ojapo ꞌrã okuapy ombojeroviaaty xeayvu oĩa vaꞌe yvýry rupi ae, Israel kuery áry ou eꞌỹ aguã imbopagaarã. Haꞌe rami vy levita kuery ae ꞌrã opena okuapy ombojeroviaaty xeayvu oĩa vaꞌe re”, heꞌi vaꞌekue. 


text:
— Israel kuery ikuai ꞌrã peteĩ-teĩ regua bandeira ꞌy yvýry rupi ae. Peteĩ-teĩ regua bandeira re ma tamoĩ kuery kuaa ukaarã oĩ. Oguy nhemboaty oĩaty oĩ vaꞌe yvýry rupi ꞌrã hekoa, haꞌe vaꞌe katy peteĩ-teĩ regua omaꞌẽ okuapy aguã rami. 


text:
Kuaray oua katy ikuai ꞌrã Judá regua kuery ojeupegua bandeira ꞌy yvýry, peteĩ-teĩ regua joa py ae. Judá raꞌy kuery ruvixarã oĩ ꞌrã Aminadabe raꞌy Naassom.


text:
Judá regua kuery rekoa py oipapaa rã cento e oitenta e seis mil e quatrocentos haꞌe javi vy, amboae regua irũ kuery reve. Haꞌe kuery ma tenondegua ꞌrã ojeꞌoi. 


text:
Haꞌe gui kuaray puku-a katy ꞌrã ikuai Rúben regua kuery ojeupegua bandeira ꞌy yvýry, peteĩ-teĩ regua joa py ae. Rúben raꞌy kuery ruvixarã oĩ ꞌrã Sedeur raꞌy Elizur.


text:
Haꞌe kuery yvýry ma ikuai ꞌrã Simeão regua kuery. Haꞌe vaꞌe kuery ruvixarã oĩ ꞌrã Zurisadai raꞌy Selumiel.


text:
Haꞌe kuery vaꞌe regua xondaro kuery oipapaa rã quarenta e cinco mil seiscentos e cinqüenta haꞌe javi vy.


text:
Rúben regua kuery rekoa py oipapaa rã cento e cinqüenta e um mil quatrocentos e cinqüenta haꞌe javi vy, amboae regua irũ kuery reve. Haꞌe kuery ma tenondegua rakykue ꞌrã ojeꞌoi. 


text:
Haꞌe gui mae ma oguerovaa ꞌrã heravy oguy nhemboaty oĩaty. Levita kuery ikuai vaꞌe amboae kuery mbyte py ꞌrã ojeꞌoi. Haꞌe kuery ikuaia rami ae ꞌrã ojeꞌoi oguataa rupi. Peteĩ-teĩ regua ojeꞌoi ꞌrã ikuai aguã py ae, ojeupegua bandeira rakykue. 


text:
Haꞌe gui kuaray oikea katy ikuai ꞌrã Efraim regua kuery ojeupegua bandeira ꞌy yvýry, peteĩ-teĩ regua joa py ae. Efraim raꞌy kuery ruvixarã oĩ ꞌrã Amiúde raꞌy Elisama.


text:
Haꞌe vaꞌe kuery yvýry ikuai ꞌrã Manassés regua kuery. Haꞌe vaꞌe kuery ruvixarã oĩ ꞌrã Pedazur raꞌy Gamaliel.


text:
Haꞌe gui ma Benjamim regua kuery jevy ꞌrã ikuai. Haꞌe vaꞌe kuery ruvixarã oĩ ꞌrã Gideoni raꞌy Abidã.


text:
Efraim regua kuery rekoa py oipapaa rã cento e oito mil e cem haꞌe javi vy, amboae regua irũ kuery reve. Haꞌe kuery ma mboapya py ꞌrã ojeꞌoi. 


text:
Haꞌe gui kuaray apuꞌaa katy ikuai ꞌrã Dã regua kuery ojeupegua bandeira ꞌy yvýry, peteĩ-teĩ regua joa py ae. Dã raꞌy kuery ruvixarã oĩ ꞌrã Amisadai raꞌy Aiezer.


text:
Dã regua kuery rekoa py oipapaa rã cento e cinqüenta e sete mil e seiscentos haꞌe javi vy, amboae regua irũ kuery reve. Haꞌe kuery ma opa vygua ꞌrã ojeꞌoi, peteĩ-teĩ regua ojeupegua bandeira rakykue. 


text:
Haꞌe vaꞌe kuery ma Israel kuery regua oipapa pyre, tamoĩ kuery ikuai vaꞌe-vaꞌe rupi. Oipapa pyre haꞌe javi vy ma seiscentos e três mil quinhentos e cinqüenta, peteĩ-teĩ regua joa py ikuaia rami.


text:
Haꞌe rami ae Israel kuery ikuai. Moisés pe Senhor ijayvuague rami ae ikuai ojeupegua bandeira ꞌy yvýry rupi. Haꞌe rami ae avi oguata ojeꞌoivy, peteĩ-teĩ regua nguu ro pygua kuery reve. 


text:
<n> Levita kuery mbovy pa ikuai, haꞌe hembiaporã re ijayvuague</n> Haꞌe gui povaꞌe kuery ma Arão haꞌe Moisés raꞌy kuery ikuai, Sinai yvyty áry Moisés pe Senhor ijayvu jave guare.


text:
Haꞌe rami teĩ Nadabe haꞌe Abiú omano rakaꞌe Senhor renonde py, Sinai regua tekoa eꞌỹa py Senhor renonde tata haꞌeveꞌỹa ramigua ogueroike ramo. Taꞌy eꞌỹ re omano rakaꞌe. Haꞌe rã tyvy kuery Eleazar haꞌe Itamar ju sacerdote ikuai nguu Arão renonde. 


text:
Haꞌe kuery tojapo mbaꞌemo ixupe, haꞌe heta vaꞌe kuery oguy nhemboaty oĩaty renonde rupi ikuai vaꞌe haꞌe javi re vy, ombojeroviaaty ropy rupi ombaꞌeapoa py.


text:
Haꞌe kuery opena ꞌrã tembiporu oguy nhemboaty oĩaty pygua haꞌe javi re. Haꞌe vy ꞌrãe ojapopa ojapo ꞌrã vaꞌekue Israel kuery re vy, ombojeroviaaty rupi ombaꞌeapoa py.


text:
Haꞌe nunga rupi levita kuery remboaxa ꞌrã Arão haꞌe taꞌy kuery peguarã. Israel kuery regua ixupe remboaxa vaꞌerã haꞌe kuery anho.


text:
Haꞌe rã Arão haꞌe taꞌy kuery pe ndeayvu ꞌrã sacerdote rami anho ombaꞌeapo aguã re. Haꞌe rã amboae regua ri onhemboja vy ma omano ꞌrã — heꞌi. 


text:
— Maꞌẽ, levita kuery ma xee aipeꞌa vaꞌekue Israel kuery mbyte gui. Israel kuery jypyꞌi oikoꞌi vaꞌe nhavõ rekovia ma levita kuery aiporavo xejeupe guarã. Haꞌe rami rire levita kuery xevygua meme ꞌrã ikuai.


text:
Mbaꞌeta jypyꞌi oiko vaꞌe nhavõ ma xevygua ae. Egito yvy py jypyꞌi oiko vaꞌekue ajukapa ára guive ma Israel kuery vaꞌe regua jypykueꞌi amboaxapa xejeupe guarã, avakue haꞌe mymba kuery voi. Xevy guarã meme ikuai. Xee ma Senhor — heꞌi. 


text:
— Reipapa ꞌrã Levi ramymino kuery peteĩ-teĩ tamymino kuery rery rupi, tuu haꞌe taꞌy kuery reve. Avakue haꞌe javi ꞌrã reipapa, peteĩ jaxy oguereko vaꞌe guive tujapave peve — heꞌi. 


text:
Haꞌe gui Merari raꞌy kuery, taꞌy kuery reve ma Mali haꞌe Musi. Haꞌe vaꞌe kuery ae Levi ramymino kuery, guamoĩ kuery rery rupi. 


text:
Haꞌe kuery regua avakue peteĩ jaxy oguereko vaꞌe guive tujapave peve ma hery rupi oipapaa rã sete mil e quinhentos haꞌe javi vy.


text:
Gérson ramymino kuery opena ꞌrã okuapy oguy nhemboaty oĩaty re, ombojeroviaaty, oo haꞌe ijaoꞌia re, haꞌe oguy nhemboaty oĩaty rokẽrã ajukue oĩ vaꞌe re,


text:
ajukue oka ombojeroviaaty haꞌe altar yvýry rupi ikuai vaꞌe re, oka rokẽrã ajukue oĩ vaꞌe re, haꞌe gui ixã ikuai vaꞌe re. Haꞌe nunga haꞌe javi rupi ombaꞌeapo aguã rami ikuai. 


text:
Haꞌe gui Coate ramymino kuery ma Anrão, Izar, Hebrom haꞌe Uziel raꞌy kuery. Haꞌe vaꞌe kuery ma Coate re tamoĩ vaꞌe meme.


text:
Haꞌe kuery regua avakue peteĩ jaxy oguereko vaꞌe guive tujapave peve ma oipapaa rã oito mil e seiscentos haꞌe javi vy. Haꞌe kuery ma henda ikyꞌa eꞌỹ vaꞌe re opena aguã rami ikuai.


text:
Haꞌe kuery ma xeayvu ryru re opena aguã rami ikuai, mesa oĩ vaꞌe, tataendy ꞌy, altar haꞌe javi re, tembiporu henda ikyꞌa eꞌỹ vaꞌe rupi oiporu vaꞌety haꞌe ajukue okẽrã oĩ vaꞌe re. Haꞌe nunga haꞌe javi re opena aguã rami ikuai.


text:
Levi ramymino kuery ruvixa yvateve vaꞌe ma sacerdote Arão raꞌy Eleazar. Haꞌe vaꞌe ma opena ꞌrã henda ikyꞌa eꞌỹ vaꞌe ropy rupi ombaꞌeapo vaꞌe kuery re. 


text:
Haꞌe gui Merari ramymino kuery ma Mali haꞌe Musi raꞌy kuery. Haꞌe vaꞌe kuery ae Merari re tamoĩ vaꞌe meme.


text:
Haꞌe kuery regua avakue peteĩ jaxy oguereko vaꞌe guive tujapave peve ma oipapaa rã seis mil e duzentos haꞌe javi vy.


text:
Haꞌe gui Merari ramymino kuery ruvixarã oĩ ꞌrã Abiail raꞌy Zuriel. Haꞌe kuery ma ombojeroviaaty yke katy rupi ꞌrã ngoorã ojapo, kuaray apuꞌaꞌia katy.


text:
Merari raꞌy kuery omoĩague rami vy opena ꞌrã okuapy yvyra pe ombojeroviaaty regua ikuai vaꞌe re, haꞌe gui ijytaꞌi, ijyta, ijyta yvypy haꞌe tembiporu ikuai vaꞌe re. Haꞌe vaꞌe haꞌe javi re opena aguã rami ikuai,


text:
haꞌe gui ijyvýry oka rupi ijyta ikuai vaꞌe re, ijyta yvypy, yvyra rakua, haꞌe ixã ikuai vaꞌe haꞌe javi re. 


text:
Haꞌe gui ombojeroviaaty renonde kuaray oua katy Moisés haꞌe Arão ojapo ꞌrã ngoorã guaꞌy kuery reve, oguy nhemboaty oĩaty renonde kuaray oua katy ae. Haꞌe vaꞌe kuery ma henda ikyꞌa eꞌỹ vaꞌe ropy rupi ꞌrã ombaꞌeapo, omoĩague rami vy. Ombaꞌeapo ꞌrã Israel kuery re omaꞌẽ vy. Haꞌe rã amboae regua ri onhemboja vy omano ꞌrã.


text:
Haꞌe gui levita kuery regua avakue peteĩ jaxy oguereko vaꞌe guive tujapave peve ma oipapaa rã vinte e dois mil haꞌe javi vy. Senhor ojapo ukaague rami vy Moisés haꞌe Arão oipapa, taꞌy kuery haꞌe javi reve. 


text:
<n> Jypy oikoꞌi vaꞌekue rekovia omeꞌẽ mbyrã re ijayvuague</n> Senhor aipoeꞌi Moisés pe: — Eipapa taꞌy jypykueꞌi avakue Israel kuery regua. Peteĩ-teĩ hery rupi ꞌrã reipapa peteĩ jaxy oguereko vaꞌe guive tujapave peve.


text:
Haꞌe rami avi Israel kuery jypykueꞌi vaꞌe rekovia xejeupe guarã amboaxa ma levita kuery. Xee ma |yhwh{Senhor.} Haꞌe rami ae avi levita kuery rymba kuery xejeupe guarã amboaxa ꞌrã Israel kuery rymba kuery jypykueꞌi vaꞌekue rekovia — heꞌi. 


text:
Haꞌe kuery regua avakue jypykueꞌi vaꞌe peteĩ jaxy oguereko vaꞌe guive tujapave peve ma hery rupi oipapaa rã vinte e dois mil duzentos e setenta e três haꞌe javi vy. 


text:
— Israel kuery regua taꞌy jypykueꞌi rekovia emboaxa ke levita kuery xevy guarã, haꞌe Israel kuery rymba kuery rekovia emboaxa avi levita kuery rymba ikuai vaꞌe. Mbaꞌeta levita kuery ma xevy guarã meme ikuai. Xee ma Senhor.


text:
Haꞌe gui ikuai avi duzentos e setenta e três jypykue Israel kuery regua, levita kuery gui hetave vaꞌe. Haꞌe vaꞌe kuery remboekovia aguã ma


text:
peteĩ-teĩ repyrã rejopy ꞌrã cinco hatãꞌi vaꞌe. Henda ikyꞌa eꞌỹ vaꞌe py hatãꞌi vaꞌe oiporua vaꞌe regua ae ꞌrã reiporu, doze gramas vaꞌe meme.


text:
Israel kuery jypykueꞌi gui ae ojopy, mil trezentos e sessenta e cinco hatãꞌi vaꞌe haꞌe javi vy, henda ikyꞌa eꞌỹ vaꞌe py oiporua vaꞌe rami.


text:
Haꞌe vaꞌe peráta Senhor omeꞌẽ ukaague rami vy Moisés omeꞌẽ haꞌe kuery repyrã. Arão haꞌe taꞌy kuery pe omeꞌẽmba, Moisés pe Senhor ojapo ukaague rami vy. 


text:
— Pemboparapa ke Levi raꞌy Coate ramymino kuery rery, taꞌy kuery haꞌe tuu ro rupigua kuery ikuai vaꞌe reve.


text:
Trinta maꞌetỹ vaꞌe guive cinqüenta maꞌetỹ oguereko vaꞌe peve haꞌe vaꞌe kuery ombaꞌeapo aguã rami ikuai ꞌrã, onhemboaty aty ropy rupi mbaꞌemo ojapo aguã.


text:
Po rami ae ꞌrã Coate raꞌy kuery ombaꞌeapo oguy nhemboaty oĩaty rupi, mbaꞌemo ikyꞌa eꞌỹ ete vaꞌe re opena vy.


text:
Haꞌe gui heta vaꞌe kuery ikuai vaꞌe ova ta ma ramo Arão guaꞌy kuery reve ou vy omboi ꞌrã ajukue okẽ regua xeayvu ryru oĩa mbotyarã omoĩ mbyre, haꞌe vy haꞌe vaꞌe py onhovã ꞌrã hyru.


text:
Haꞌe vaꞌe áry rupi ma omoĩ ꞌrã mbaꞌemo pirekue iporãve vaꞌe, haꞌe gui hiꞌáry jevy rupi omoĩ ꞌrã peteĩ ajukue hovypa rei vaꞌe. Haꞌe gui mae ma jovaive rupi ꞌrã omoĩ yvyra poꞌi oupi heravy aguã.


text:
Haꞌe rami ae avi mesa mbojape xerenonde omoĩ mbyre ikuaiaty áry voi omoĩ ꞌrã peteĩ ajukue hovypa vaꞌe. Haꞌe vaꞌe áry ju omoĩ ꞌrã hyꞌa, heakuã porã vaꞌe ryrurã, karo, haꞌe gui mbaꞌemo ryru kyrĩꞌi vaꞌe. Hiꞌáry ikuai tema avi ꞌrã mbojape xerenonde ikuai riae vaꞌerã.


text:
Haꞌe nunga haꞌe javi áry rupi omoĩ ꞌrã ajukue pytã porãve vaꞌe, haꞌe ojaoꞌi ꞌrã mbaꞌemo pirekue iporãve vaꞌe py. Haꞌe gui ma jovaive rupi omoĩ avi ꞌrã yvyra poꞌi.


text:
Haꞌe gui ma ajukue hovy vaꞌe oupi vy ojaoꞌi ꞌrã imoiny tataendy ꞌy hiꞌaĩ vaꞌe, tataendy ikuai vaꞌe, tapyĩ pejua, imboguea, haꞌe gui tykuerã azeite ryru ikuai vaꞌe haꞌe javi.


text:
Tataendy ꞌy, haꞌe hexegua tembiporu ikuai vaꞌe haꞌe javi ojaoꞌipa ꞌrã mbaꞌemo pirekue iporãve vaꞌe py. Haꞌe gui ma omoĩmba ꞌrã yvyra poꞌi áry rupi.


text:
Haꞌe gui ma altar ouro guigua áry rupi omoĩ ꞌrã peteĩ ajukue hovy vaꞌe, haꞌe ojaoꞌi ꞌrã mbaꞌemo pirekue iporãve vaꞌe py. Haꞌe gui ma yvyra poꞌi jevy ꞌrã omoĩ jovaive rupi.


text:
Haꞌe gui ma oguerupa ꞌrã tembiporu henda ikyꞌa eꞌỹ vaꞌe rupi oiporua vaꞌe haꞌe javi. Haꞌe nunga voi onhovã ꞌrã ajukue hovy vaꞌe py, haꞌe ojaoꞌi avi ꞌrã mbaꞌemo pirekue iporãve vaꞌe py. Haꞌe gui omoĩmba ꞌrã yvyra poꞌi áry rupi.


text:
Haꞌe gui altar ryepy gui oipeꞌa ꞌrã tanhimbu oĩ vaꞌe, haꞌe hiꞌáry ma omoĩ ꞌrã peteĩ ajukue pytã vaꞌe.


text:
Haꞌe vaꞌe áry jevy omoĩmba ꞌrã altar rupi tembiporu oiporupy haꞌe javi: tapyĩ ryru, kuxa rakua vaꞌe, kuxa guaxu haꞌe hyꞌa guaxu ikuai vaꞌe, haꞌe altar rupi tembiporu oiporupy haꞌe javi. Haꞌe gui hiꞌáry rupi ma omoĩ ꞌrã mbaꞌemo pirekue iporãve vaꞌe. Haꞌe gui ma jovaive rupi omoĩ ꞌrã yvyra poꞌi. 


text:
— Haꞌe gui tekoa gui ojeꞌoipa ta ramo Arão haꞌe taꞌy kuery henda ikyꞌa eꞌỹ vaꞌe haꞌe hexegua mbaꞌemo ikuai vaꞌe ojaoꞌipa ma rire Coate raꞌy kuery ju ꞌrã ou ogueraapa aguã. Haꞌe rã mbaꞌemo ikyꞌa eꞌỹ vaꞌe re ma haꞌe kuery ndopokoi ꞌrã, omano eꞌỹ aguã. Mbaꞌemo oguy nhemboaty oĩaty regua anho ꞌrã haꞌeve Coate raꞌy kuery ogueraa aguã.


text:
Haꞌe gui sacerdote Arão raꞌy Eleazar ma tataendy rykuerã azeite oĩ vaꞌe re opena ꞌrã, haꞌe gui heakuã porã vaꞌe re, mbaꞌemo aju guigua omeꞌẽ jepi aguã, azeite Senhor pe nhomboaxaa aguã regua re. Haꞌe rami ae ꞌrã opena ombojeroviaaty re, haꞌe gui haꞌe py ikuai vaꞌe haꞌe javi re, henda ikyꞌa eꞌỹ vaꞌe ropy rupi mbaꞌemo ikuai vaꞌe re guive — heꞌi. 


text:
Povaꞌe ae ꞌrã pejapo haꞌe kuery okuave aguã, mbaꞌeta mbaꞌemo ikyꞌa eꞌỹ ete vaꞌe ikuaia katy onhemboja vy haꞌe kuery omanomba ꞌrã. Arão haꞌe taꞌy kuery anho ꞌrã haꞌe py oike, peteĩ-teĩ rembiaporã omeꞌẽ aguã.


text:
Haꞌe rã Coate kuery ma neĩ xapyꞌaꞌi voi ndaꞌevei oike aguã haꞌe py mbaꞌemo ikyꞌa eꞌỹ vaꞌe oexa aguã, haꞌe kuery omano eꞌỹ aguã. 


text:
— Aỹ ma pemboparapa ke Gérson ramymino kuery rery, taꞌy kuery haꞌe tuu ro rupigua kuery ikuai vaꞌe reve.


text:
Trinta maꞌetỹ vaꞌe guive cinqüenta maꞌetỹ oguereko vaꞌe peve haꞌe vaꞌe kuery ombaꞌeapo aguã rami ikuai ꞌrã, oguy nhemboaty oĩaty roka rupi opena aguã.


text:
Oguerovapa ꞌrã ajukue ombojeroviaaty haꞌe oguy nhemboaty oĩaty mbotyarã oipyo pyre, haꞌe gui ijaoꞌia, hiꞌáry rupi mbaꞌemo pirekue iporãve vaꞌe py onhovã mbyre, okẽ reguarã ajukue omoĩ mbyre,


text:
ombojeroviaaty, altar yvýry rupi ajukue oka mbotyarã oupi pyre, oka rokẽrã ajukue omoĩ mbyre, ixã-ixã haꞌe tembiporu ikuai vaꞌe. Haꞌe nunga haꞌe javi re openaa rupi ꞌrã haꞌe kuery ombaꞌeapo.


text:
Gérson ramymino kuery mbaꞌemo ogueraa eꞌỹ vy ojapo aguã haꞌe javi ma Arão haꞌe taꞌy kuery ojapo ukaa rami ꞌrã ojapo. Arão kuery ae ꞌrã oguerova uka mbaꞌemo.


text:
Haꞌe rami ae Gérson raꞌy kuery ombaꞌeapo ꞌrã oguy nhemboaty oĩaty rupi. Sacerdote Arão raꞌy Itamar ijayvua rami anho ꞌrã ombaꞌeapo okuapy. 


text:
<n> Merari ramymino kuery rembiaporã re ijayvuague</n> — Haꞌe gui Merari ramymino kuery reipapa avi ꞌrã taꞌy kuery haꞌe tuu ro rupigua kuery ikuai vaꞌe reve.


text:
Trinta maꞌetỹ vaꞌe guive cinqüenta maꞌetỹ oguereko vaꞌe peve haꞌe vaꞌe kuery ombaꞌeapo aguã rami ꞌrã ikuai, oguy nhemboaty oĩaty rupi ombaꞌeapo aguã.


text:
Povaꞌe nunga haꞌe kuery oguerova ꞌrã oguy nhemboaty oĩaty rupi ombaꞌeapo vy: yvyra pe ombojeroviaaty mbotyarã omoĩ mbyre, yvate rupi ikuai vaꞌe, ijytarã omopuꞌã mbyre, ijyta yvypy ikuai vaꞌe,


text:
oka yvýry rupi ijytarã omopuꞌã mbyre, ijyta yvypy, yvyra rakua, ixã-ixã, tembiporu haꞌe opa mbaꞌe haꞌe rupi oiporupy haꞌe javi. Mbaꞌemo haꞌe kuery oguerova vaꞌerã rery remombeꞌupa ꞌrã.


text:
Haꞌe rami ae ꞌrã Merari ramymino kuery ombaꞌeapo oguy nhemboaty oĩaty rupi, sacerdote Arão raꞌy Itamar ijayvua rami anho. 


text:
<n> Coate raꞌy kuery oipapaa ague</n> Haꞌe gui Moisés haꞌe Arão heta vaꞌe kuery yvatekueve reve oipapapa Coate raꞌy kuery, taꞌy kuery haꞌe tuu ro rupigua kuery ikuai vaꞌe reve.


text:
Trinta maꞌetỹ vaꞌe guive cinqüenta maꞌetỹ oguereko vaꞌe peve oipapa hembiaporã omeꞌẽ aguã, oguy nhemboaty oĩaty rupi mbaꞌemo ojapo aguã.


text:
Haꞌe vaꞌe kuery oipapa rã dois mil setecentos e cinqüenta haꞌe javi vy, tuu ro rupigua kuery ikuaia rami.


text:
Haꞌe kuery ae Coate ramymino kuery oipapa pyre, oguy nhemboaty oĩaty rupi ombaꞌeapo vaꞌerã meme. Moisés haꞌe Arão ae oipapa, Moisés pe Senhor ojapo ukaague rami vy. 


text:
<n> Gérson ramymino kuery oipapaa ague</n> Haꞌe gui Gérson ramymino kuery ju oipapa avi, taꞌy kuery haꞌe tuu ro rupigua kuery ikuai vaꞌe reve,


text:
trinta maꞌetỹ vaꞌe guive cinqüenta maꞌetỹ oguereko vaꞌe peve hembiaporã omeꞌẽ aguã, oguy nhemboaty oĩaty rupi mbaꞌemo ojapo aguã.


text:
Haꞌe vaꞌe kuery oipapa rã dois mil seiscentos e trinta haꞌe javi vy, tuu ro rupigua kuery ikuaia rami.


text:
Haꞌe kuery ae Gérson ramymino kuery oipapa pyre, oguy nhemboaty oĩaty rupi ombaꞌeapo vaꞌerã meme. Moisés haꞌe Arão ae oipapa, Moisés pe Senhor ojapo ukaague rami vy. 


text:
<n> Merari ramymino kuery oipapaa ague</n> Haꞌe gui Merari ramymino kuery ju oipapa avi, taꞌy kuery haꞌe tuu ro rupigua kuery ikuai vaꞌe reve,


text:
Haꞌe kuery ae Merari ramymino kuery oipapa pyre. Moisés haꞌe Arão ae oipapa, Moisés pe Senhor ojapo ukaague rami vy. 


text:
<n> Levita regua kuery anhoꞌi mbovy pa ikuaia re ijayvuague</n> Haꞌe rami py Moisés haꞌe Arão Israel kuery yvatekueve reve oipapa levita regua kuery, taꞌy kuery haꞌe tuu ro rupigua kuery ikuai vaꞌe reve,


text:
trinta maꞌetỹ vaꞌe guive cinqüenta maꞌetỹ oguereko vaꞌe peve, hembiaporã omeꞌẽ aguã, oguy nhemboaty oĩaty rupi mbaꞌemo ojapo aguã.


text:
Moisés pe Senhor ojapo ukaague rami vy peteĩ-teĩ omoĩ guembiaporã rupi ombaꞌeapo aguã. Haꞌe rami aguã ae haꞌe kuery oipapa, Moisés pe Senhor ojapo ukaague rami vy. 


text:
<n> Tekoa gui mombyryꞌi lepra revegua haꞌe haꞌeveꞌỹ vaꞌe oipeꞌapaa aguã re ijayvuague</n> Haꞌe gui Senhor aipoeꞌi Moisés pe: 


text:
— Aipoꞌre Israel kuery pe tekoa mbyte gui mombyryꞌi oipeꞌapa aguã lepra revegua, ipeupa rei vaꞌe, haꞌe omanogue re opokoa py haꞌeveꞌỹ vaꞌe ikuai vaꞌekue haꞌe javi.


text:
Avakue haꞌe kunhague voi peipeꞌa ꞌrã tekoa gui mombyryꞌi, penderekoa omongyꞌapa eꞌỹ aguã, mbaꞌeta mbyte rupi xee aiko — heꞌi. 


text:
Haꞌe ramo Israel kuery haꞌe rami ae ojapo okuapy. Haꞌe vy guekoa mbyte gui oipeꞌapa haꞌe ramigua kuery. Moisés pe Senhor ojapo ukaague rami vy Israel kuery ojapo okuapy. 


text:
— Aipoꞌre Israel kuery pe: Xapyꞌa rei ava eꞌỹ vy kunha mbaꞌe ojejavy ꞌrã pavẽ ojejavya py, haꞌe vy otekoavy ꞌrã Senhor pe. Haꞌe rami vy haꞌe vaꞌe ojejavy vaꞌe oiko.


text:
Haꞌe gui ma omombeꞌu ꞌrã ojejavyague, haꞌe ojejavyague re mbaꞌemo omeꞌẽ ꞌrã otekoavyague rekovia. Omeꞌẽve ꞌrã guive, peteĩ nhiruĩ repy ovare nhavõ áry peteĩ-teĩ ju ꞌrã omeꞌẽve. Haꞌe nunga haꞌe javi omeꞌẽ ꞌrã ojapo vaia vaꞌekue pe ae.


text:
Haꞌe gui xapyꞌa rei haꞌe vaꞌe omano, haꞌe hetarã eteꞌi ndaꞌipoi ramo otekoavyague rekovia omeꞌẽa rã ojopy vaꞌerã, haꞌe ramo Senhor pe ae ꞌrã omeꞌẽ opaga aguã vaꞌekue. Sacerdote pe togueru peteĩ vexaꞌi reve, haꞌe vaꞌe py ojejavyague ojaoꞌi uka aguã.


text:
Mbaꞌemo sacerdote pe Israel kuery ogueru vaꞌekue haꞌe javi ma sacerdote pegua ae opyta ikyꞌa eꞌỹ vaꞌe.


text:
Peteĩ-teĩ gui mbaꞌemo ikyꞌa eꞌỹ vaꞌe ojopy vaꞌekue ma imbaꞌe ae. Sacerdote pe ogueru pyre ma ixupe ae ꞌrã opyta. 


text:
— Ndeayvu ke Israel kuery pe, haꞌe vy aipoꞌre: Xapyꞌa rei amongue raꞌyxy ome gui ojepeꞌa vy oiko ꞌrã ome okorea rupi.


text:
Ava mboae reve itavy rei teĩ onhenhomi ramo ime ndoexai ꞌrã, haꞌeveꞌỹa rami oiko teĩ avave rei ndoexaai, neĩ itavy jave voi.


text:
Haꞌe gui xapyꞌa rei ime opyꞌa re oendu hakãteꞌỹ reia, guaꞌyxy re hakãteꞌỹ ꞌrã kunha vaꞌe itavy rire, haꞌeꞌỹ vy ndaꞌitavyi teĩ hexe hakãteꞌỹ vy ma


text:
ava vaꞌe ogueru ꞌrã guaꞌyxy sacerdote-a py. Ogueru avi ꞌrã mbaꞌemo guaꞌyxy ojejavya regua omeꞌẽ vaꞌerã. Peteĩ ryru cevada kuꞌikue omeꞌẽ ꞌrã haꞌe vaꞌe re azeite omoĩ eꞌỹ re, neĩ heakuã porã vaꞌe ma voi nomoĩ ꞌrã hiꞌáry, mbaꞌeta hakãteꞌỹ reia regua mbaꞌemo aju guigua omeꞌẽmby. Haꞌe vaꞌe ma mbaꞌemokue re nhomomaꞌenduꞌa aguã regua omeꞌẽ, teko vai kuaa ukaarã. 


text:
Haꞌe vy sacerdote karo nhaeꞌũ guigua yy kyꞌa eꞌỹ oĩa vaꞌe oupi vy ojopy avi ꞌrã yvy kuꞌikue ombojeroviaaty ropy rupi ikuai vaꞌe regua. Haꞌe vaꞌe ma omoĩ ꞌrã yy py.


text:
Haꞌe vy Senhor renonde py kunha vaꞌe oexa uka vy omboguejypa ꞌrã hiꞌa. Haꞌe vy ipo py omoĩ ꞌrã mbaꞌemo aju guigua imomaꞌenduꞌaarã omeꞌẽ mbyre, takãteꞌỹ regua. Haꞌe rã yy iro vaꞌe nhomoingo axyarã ma sacerdote po py ranhe ꞌrã opyta.


text:
Haꞌe gui kunha vaꞌe pe sacerdote oura uka vy aipoeꞌi ꞌrã ixupe: “Xapyꞌa rei ndereve avave rei nonhenoai, haꞌe neme oipotaa rami eꞌỹ vy ixugui nderejepeꞌai ri vy haꞌeveꞌỹ vaꞌe rejapo aguã, haꞌe rami vy kovaꞌe yy iro vaꞌe ayvu vaipy nhomoingoarã gui reyꞌu teĩ mbaꞌeve ndoikoi ꞌrã, reo jepe ꞌrã.


text:
Haꞌe rami teĩ xapyꞌa rei neme openaa gui rejepeꞌa vy haꞌeveꞌỹa rami reiko, haꞌe ava neme eꞌỹ ri ndereve onheno ramo ma —”


text:
(haꞌe rami vy sacerdote oura uka ꞌrã kunha vaꞌe pe oiko axy aguã rupi, haꞌe vy ixupe aipoeꞌive ꞌrã:) “— Haꞌe rami ri ramo tove Senhor tanemoingo ayvu vaipy haꞌe ojou vaipy heta vaꞌe kuery mbyte. Tove Senhor tandeapo ndeꞌu ivaipa haꞌe nderyepy rupi irurupa ovy aguã rami.


text:
Haꞌe rami vy kovaꞌe yy ayvu vaipy nhomoingoarã nderyepy rupi oike ramo taꞌirurupa, haꞌe taꞌivaipa ndeꞌu”, heꞌi ꞌrã. Haꞌe ramo kunha vaꞌe “Haꞌeve vaꞌe, haꞌeve vaꞌe!” heꞌi ꞌrã. 


text:
— Haꞌe gui haꞌe vaꞌe ayvu vai sacerdote omboparapa ꞌrã peteĩ kuaxia re, haꞌe gui ipara ombojeꞌopa ju ꞌrã yy iro vaꞌe irũrã.


text:
Haꞌe vy kunha vaꞌe pe oyꞌu uka ꞌrã yy iro vaꞌe ayvu vaipy nhomoingoarã. Haꞌe vaꞌe oyꞌu ramove ma hexe oĩ ꞌrã imoingo axyarã.


text:
Haꞌe gui kunha vaꞌe po gui sacerdote ju ojopy ꞌrã mbaꞌemo aju guigua takãteꞌỹ regua omeꞌẽ mbyre, haꞌe Senhor renonde oupi vy ombovava ꞌrã. Haꞌe gui ma altar hiꞌaĩa py ju ꞌrã ogueraa.


text:
Haꞌe gui mbaꞌemo aju guigua nhomomaꞌenduꞌaarã omeꞌẽ mbyre peteĩ po ojopy vy oapy ꞌrã altar áry. Haꞌe vaꞌe rire yy omeꞌẽ ꞌrã kunha vaꞌe pe oyꞌu aguã.


text:
Haꞌe gui ma ixupe yy oyꞌu uka ramo, xapyꞌa rei kunha vaꞌe ojejavy ri vy haꞌeveꞌỹa rami ome okorea rupi oiko rire ma yy ayvu vaipy nhomoingoarã hexe oike vy omoingo axy ꞌrã. Haꞌe ramo hyepy rupi irurupa ꞌrã, haꞌe hiꞌu ivaipa ꞌrã. Haꞌe ramo kunha vaꞌe heta vaꞌe kuery mbyte rupi oiko ꞌrã ayvu vaipy.


text:
Haꞌe rami teĩ xapyꞌa rei kunha vaꞌe mbaꞌeve py ndojejavyi, haꞌe hexe haꞌeveꞌỹ vaꞌe noĩ ramo oo jepe ꞌrã, haꞌeve ju ꞌrã kyrĩ vaꞌe oguerekoꞌi aguã. 


text:
— Haꞌe vaꞌe lei ma takãteꞌỹa regua, kunhague ome kuery openaa gui ojepeꞌa vy haꞌeveꞌỹa rami oiko ramo guarã,


text:
haꞌe rami eꞌỹ vy ava opyꞌa re hakãteꞌỹa oendu ramo guarã. Haꞌe rami vy guaꞌyxy ogueraa vy Senhor renonde py oexa uka ꞌrã, haꞌe hexe sacerdote ojapopa ꞌrã lei oĩ vaꞌe haꞌe javi rami vy.


text:
Haꞌe gui ava vaꞌe re ma teko vai noĩ, haꞌe rã kunha vaꞌe ojejavy rire hexe oĩ ꞌrã ojejavyague re opaga aguã. 


text:
— Ndeayvu ke Israel kuery pe, haꞌe vy aipoꞌre: Peteĩ ava eꞌỹ vy kunha teĩ ae ma onhemboayvu ꞌrã anhetẽ rupi nazireu rami oiko aguã re, Senhor pe anho oiko aguã. <n>Nazireu ma Nhanderuete pe anhoꞌi oiko aguã rami onhemboayvu vaꞌekue. Peteĩ semana eꞌỹ vy peteĩ jaxy, eꞌỹ vy cinco maꞌetỹ peve guarã oiko ꞌrã ijayvuague rami ae. Haꞌe vaꞌe rire ma nazireu veꞌỹ ꞌrã oiko, Nhanderuete pe oiko riae teĩ amboae nunga re opena reve. 


text:
Haꞌe rami vy haꞌe vaꞌe ndoyꞌuvei ma ꞌrã vinho haꞌe iro vaꞌe regua. Neĩ ndoyꞌuvei ꞌrã vinagre vinho guigua, iro vaꞌe guigua, uva rykue, ndoꞌui ꞌrã uva oipoꞌo ramoꞌi pyre, neĩ ipirukue ma voi.


text:
Nazireu rami oiko teri reve ndoꞌuvei ꞌrã mbaꞌemo uvaꞌa gui ojapo pyre, haꞌyĩgue neĩ ipirekue gui ma voi.


text:
Nazireu rami oiko aguã re onhemboayvuague rami oiko teri reve ma oakã rague ndojaya ukai ꞌrã mbaꞌemo haimbe vaꞌe py ma voi. Senhor pe anho oiko aguã ára ojeupitypa eꞌỹa ja ma oiko ꞌrã ikyꞌa eꞌỹ vaꞌe. Haꞌe vy onhemboꞌa vuku ꞌrã. 


text:
Xapyꞌa rei tuu ae omano teĩ, eꞌỹ vy ixy teĩ ae ma, eꞌỹ vy tyvy, tykeꞌy, eꞌỹ vy heindy omano teĩ ikáuxa rive ndaꞌevei haꞌeveꞌỹ vaꞌe oiko aguã. Mbaꞌeta inhakã re oĩ ꞌrã Nguuete pe anho oiko aguã kuaa ukaarã.


text:
— Haꞌe gui haꞌe oĩa py amongue omano xapyꞌa ramo nazireu rami onhemboaxaague gui haꞌeveꞌỹ vaꞌe ju ꞌrã oiko, hiꞌa guive. Haꞌe ramo ma sete araa py ojaya ukapa ju ꞌrã oꞌa, ojekyꞌaꞌo ukaa ára py ae.


text:
Haꞌe gui oito araa py ma sacerdote pe ogueraa ꞌrã mokoĩ pykuꞌiꞌi eꞌỹ vy mokoĩ apykaxuꞌi, oguy nhemboaty oĩaty rokẽ peve.


text:
Haꞌe vaꞌe regua peteĩ ma sacerdote omboaxa ꞌrã jejavya regua, haꞌe rã amboae ma oapypa vy omboaxa ꞌrã. Haꞌe rami vy ojaoꞌi uka ꞌrã omanogue káuxa ojejavyague. Haꞌe vaꞌe árave omboaxa jevy ꞌrã oꞌa.


text:
Haꞌe gui onhemboaxa ju ꞌrã Senhor pe nazireu rami oiko aguã, haꞌe vy mbaꞌemo omboekovia aguã regua omeꞌẽ vaꞌerã ogueraa ꞌrã peteĩ vexaꞌi peteĩ maꞌetỹ oguereko vaꞌe. Haꞌe gui nazireu rami oikoa oaxa vaꞌekue ma ndovarevei ꞌrã, ivaipa rive ramo. 


text:
— Po rami ma nazireu pegua lei. Nazireu rami oiko aguã ára ojeupitypa ma ramo oguerua ꞌrã oguy nhemboaty oĩaty rokẽ peve.


text:
Haꞌe ramo Senhor pe haꞌe ogueru ꞌrã vexaꞌi peteĩ maꞌetỹ vaꞌe ivaikue rei eꞌỹ vaꞌe, oapy vy omeꞌẽ mbyrã. Haꞌe gui jejavya regua omeꞌẽ avi ꞌrã vexaꞌi kunha peteĩ maꞌetỹ oguereko vaꞌe, ivaikue rei eꞌỹ vaꞌe. Haꞌe gui peteĩ rami ikuaia regua omeꞌẽ ꞌrã peteĩ vexa ava ivaikue rei eꞌỹ vaꞌe.


text:
Omeꞌẽ avi ꞌrã peteĩ varai mbojape imbovua revegua eꞌỹ, mbojape trigo iporãve vaꞌe guigua azeite reve omoapomo mbyre, haꞌe gui mbojape iperirĩꞌi vaꞌe azeite revegua. Mbaꞌemo aju guigua voi omeꞌẽ ꞌrã, mbaꞌemo rykue guive.


text:
Haꞌe nunga Senhor renonde py sacerdote ogueru vy oexa uka ꞌrã jejavya regua omeꞌẽmby haꞌe oapypa revegua.


text:
Vexaꞌi ma Senhor pe omeꞌẽ ꞌrã peteĩ rami ikuaia regua, varai py mbojape imbovua revegua eꞌỹ reve. Sacerdote omeꞌẽ avi ꞌrã mbaꞌemo aju guigua ogueru pyre, mbaꞌemo rykue guive.


text:
Haꞌe gui nazireu rami oiko vaꞌe ma oguy nhemboaty oĩaty rokẽ py hiꞌaĩa py onhopĩ ukapa ꞌrã oakã rague nazireu rami oikoague kuaa ukaa. Haꞌe vaꞌe ma ogueraa vy omoĩ ꞌrã tata áry, peteĩ rami ikuaia regua omeꞌẽmby oĩ vaꞌe yvýry.


text:
Haꞌe vaꞌe rire ma sacerdote ogueru ꞌrã vexaꞌi axiꞌy roꞌokue mimoĩ, peteĩ mbojape imbovua revegua eꞌỹ hyru gui, haꞌe gui peteĩ mbojape perirĩꞌi imbovua revegua eꞌỹ. Haꞌe nunga ma omoĩmba ꞌrã nazireu vaꞌe po py, nazireu rami oiko aguã oakã onhopĩmba ma rire.


text:
Haꞌe nunga sacerdote oupi ꞌrã Senhor renonde py, oupi vy ombovava reve omeꞌẽ mbyrã. Haꞌe nunga ma ikyꞌa eꞌỹ vaꞌe opyta sacerdote peguarã, mymba oupi vy ombovava reve omeꞌẽmby pexokue haꞌe hiꞌugue haꞌe rami ae avi. Haꞌe vaꞌe rire ma haꞌeve ju ꞌrã nazireu vaꞌekue vinho oyꞌu aguã. 


text:
— Haꞌe vaꞌe lei ma nazireu rami oiko aguã re onhemboayvu vaꞌekue pegua. Senhor pe mbaꞌemo omeꞌẽ ꞌrã nazireu omeꞌẽ aguã vaꞌe ae, mbaꞌemo oguereko vaꞌe rami omeꞌẽ vaꞌe áryve. Onhemboayvuague rami ae ꞌrã oiko, lei nazireu rami oiko aguã regua oĩa rami ae. 


text:
— Ndeayvu ke Arão haꞌe taꞌy kuery pe, haꞌe vy aipoꞌre: Po rami ꞌrã peroayvu porã Israel kuery. Haꞌe vy aipopeje ꞌrã: 


text:
Haꞌe gui Moisés ombojerovia atyrã ojapopaa ára py azeite omoĩ reve omboaxa Senhor pegua ikyꞌa eꞌỹ vaꞌerã, tembiporu ikuai vaꞌe guive, altar haꞌe hexegua tembiporu ikuai vaꞌe haꞌe javi reve.


text:
Haꞌe ramo Israel kuery yvatekueve guetarã kuery rerekoa ikuai vaꞌe, peteĩ-teĩ regua ruvixa kuery guetarã kuery papaare ma mbaꞌemo omeꞌẽmba okuapy.


text:
Haꞌe vy Senhor renonde py ogueru okuapy omeꞌẽ vaꞌerã mboapy meme karóxa hoopa vaꞌe haꞌe doze toro. Yvatekueve mokõ-mokoĩ omeꞌẽ peteĩ karóxa, haꞌe rã peteĩ-teĩ ma omeꞌẽ toro. Oguerupa okuapy ombojeroviaaty rexei. 


text:
— Ejopypa ke haꞌe nunga haꞌe kuery po gui, mbaꞌeta oguy nhemboaty oĩaty rupi ombaꞌeapo vaꞌe kuery oiporu vaꞌerã. Levita kuery pe ju ꞌrã remboaxapa, peteĩ-teĩ guembiaporã oguerekoa rami — heꞌi. 


text:
Haꞌe rami vy Gérson ramymino kuery pe ranhe omboaxa mokoĩ karóxa haꞌe irundy toro, haꞌe kuery guembiaporã oguerekoa rami.


text:
Haꞌe gui Merari ramymino kuery pe ma irundy karóxa haꞌe oito toro omboaxa, haꞌe kuery guembiaporã oguerekoa rami. Haꞌe kuery ma sacerdote Arão raꞌy Itamar po py meme ombaꞌeapo.


text:
Haꞌe rã Coate ramymino kuery pe ma nomeꞌẽi mbaꞌeve, mbaꞌeta haꞌe vaꞌe kuery henda ikyꞌa eꞌỹ vaꞌe rupi ombaꞌeapo vaꞌe vy ojaxei ꞌrã mbaꞌemo. 


text:
Haꞌe gui altar re azeite omoĩ reve Senhor peguarã omboaxa aguã yvatekueve ogueru okuapy mbaꞌemo altar áry omeꞌẽ vaꞌerã. Altar rexei peteĩ-teĩ ogueru okuapy omeꞌẽ vaꞌe.


text:
Mbaꞌeta Senhor aipoeꞌi Moisés pe: — Altar xevygua ikyꞌa eꞌỹ vaꞌerã pemboaxa aguã ma huvixa kuery peteĩ-teĩ ogueru ꞌrã omeꞌẽ vaꞌerã, ára rexei ae ꞌrã oguerupa — heꞌiague rami vy. 


text:
Haꞌe ramo jypyꞌia ára py mbaꞌemo omeꞌẽ vaꞌerã ogueru vaꞌekue ma Aminadabe raꞌy Naassom, Judá ramymino kuery ruvixa.


text:
Haꞌe vaꞌe ma omeꞌẽ peteĩ hyꞌa prata guigua mil e quinhentos gramas ipoyi vaꞌe, haꞌe gui peteĩ hyꞌa guaxu prata guigua oitocentos gramas ipoyi vaꞌe, henda ikyꞌa eꞌỹ vaꞌe py oiporupy ramigua ae. Haꞌe vaꞌe mokoĩve ma trigo iporãve vaꞌe py omonyẽ reve ogueru, azeite reve omoapomo mbyre, mbaꞌemo aju guigua omeꞌẽ vaꞌerã;


text:
haꞌe peteĩ toro raꞌy, peteĩ vexa ava haꞌe peteĩ vexaꞌi raꞌy peteĩ maꞌetỹ vaꞌe, oapy vy omeꞌẽ vaꞌerã meme;


text:
haꞌe gui peteĩ rami ikuai aguã regua omeꞌẽ vaꞌerã ma mokoĩ toro, peteĩ nhiruĩ vexa ava, peteĩ nhiruĩ kavara ava haꞌe peteĩ nhiruĩ vexaꞌi raꞌy peteĩ maꞌetỹ vaꞌe meme. Haꞌe vaꞌe haꞌe javi ma Aminadabe raꞌy Naassom omeꞌẽ vaꞌekue. 


text:
Haꞌe gui mokoĩ araa py mbaꞌemo omeꞌẽ vaꞌerã ogueru vaꞌekue ma Zuar raꞌy Natanael, Issacar ramymino kuery ruvixa.


text:
haꞌe gui peteĩ rami ikuai aguã regua omeꞌẽ vaꞌerã ma mokoĩ toro, peteĩ nhiruĩ vexa ava, peteĩ nhiruĩ kavara ava haꞌe peteĩ nhiruĩ vexaꞌi raꞌy peteĩ maꞌetỹ vaꞌe meme. Haꞌe vaꞌe haꞌe javi ma Zuar raꞌy Natanael omeꞌẽ vaꞌekue. 


text:
haꞌe gui peteĩ rami ikuai aguã regua omeꞌẽ vaꞌerã ma mokoĩ toro, peteĩ nhiruĩ vexa ava, peteĩ nhiruĩ kavara ava haꞌe peteĩ nhiruĩ vexaꞌi raꞌy peteĩ maꞌetỹ vaꞌe meme. Haꞌe vaꞌe haꞌe javi ma Helom raꞌy Eliabe omeꞌẽ vaꞌekue. 


text:
haꞌe gui peteĩ rami ikuai aguã regua omeꞌẽ vaꞌerã ma mokoĩ toro, peteĩ nhiruĩ vexa ava, peteĩ nhiruĩ kavara ava haꞌe peteĩ nhiruĩ vexaꞌi raꞌy peteĩ maꞌetỹ vaꞌe meme. Haꞌe vaꞌe haꞌe javi ma Sedeur raꞌy Elizur omeꞌẽ vaꞌekue. 


text:
haꞌe gui peteĩ rami ikuai aguã regua omeꞌẽ vaꞌerã ma mokoĩ toro, peteĩ nhiruĩ vexa ava, peteĩ nhiruĩ kavara ava haꞌe peteĩ nhiruĩ vexaꞌi raꞌy peteĩ maꞌetỹ vaꞌe meme. Haꞌe vaꞌe haꞌe javi ma Zurisadai raꞌy Selumiel omeꞌẽ vaꞌekue. 


text:
haꞌe gui peteĩ rami ikuai aguã regua omeꞌẽ vaꞌerã ma mokoĩ toro, peteĩ nhiruĩ vexa ava, peteĩ nhiruĩ kavara ava haꞌe peteĩ nhiruĩ vexaꞌi raꞌy peteĩ maꞌetỹ vaꞌe meme. Haꞌe vaꞌe haꞌe javi ma Deuel raꞌy Eliasafe omeꞌẽ vaꞌekue. 


text:
haꞌe gui peteĩ rami ikuai aguã regua omeꞌẽ vaꞌerã ma mokoĩ toro, peteĩ nhiruĩ vexa ava, peteĩ nhiruĩ kavara ava haꞌe peteĩ nhiruĩ vexaꞌi raꞌy peteĩ maꞌetỹ vaꞌe meme. Haꞌe vaꞌe haꞌe javi ma Amiúde raꞌy Elisama omeꞌẽ vaꞌekue. 


text:
haꞌe gui peteĩ rami ikuai aguã regua omeꞌẽ vaꞌerã ma mokoĩ toro, peteĩ nhiruĩ vexa ava, peteĩ nhiruĩ kavara ava haꞌe peteĩ nhiruĩ vexaꞌi raꞌy peteĩ maꞌetỹ vaꞌe meme. Haꞌe vaꞌe haꞌe javi ma Pedazur raꞌy Gamaliel omeꞌẽ vaꞌekue. 


text:
haꞌe gui peteĩ rami ikuai aguã regua omeꞌẽ vaꞌerã ma mokoĩ toro, peteĩ nhiruĩ vexa ava, peteĩ nhiruĩ kavara ava haꞌe peteĩ nhiruĩ vexaꞌi raꞌy peteĩ maꞌetỹ vaꞌe meme. Haꞌe vaꞌe haꞌe javi ma Gideoni raꞌy Abidã omeꞌẽ vaꞌekue. 


text:
haꞌe gui peteĩ rami ikuai aguã regua omeꞌẽ vaꞌerã ma mokoĩ toro, peteĩ nhiruĩ vexa ava, peteĩ nhiruĩ kavara ava haꞌe peteĩ nhiruĩ vexaꞌi raꞌy peteĩ maꞌetỹ vaꞌe meme. Haꞌe vaꞌe haꞌe javi ma Amisadai raꞌy Aiezer omeꞌẽ vaꞌekue. 


text:
haꞌe gui peteĩ rami ikuai aguã regua omeꞌẽ vaꞌerã ma mokoĩ toro, peteĩ nhiruĩ vexa ava, peteĩ nhiruĩ kavara ava haꞌe peteĩ nhiruĩ vexaꞌi raꞌy peteĩ maꞌetỹ vaꞌe meme. Haꞌe vaꞌe haꞌe javi ma Ocrã raꞌy Pagiel omeꞌẽ vaꞌekue. 


text:
haꞌe gui peteĩ rami ikuai aguã regua omeꞌẽ vaꞌerã ma mokoĩ toro, peteĩ nhiruĩ vexa ava, peteĩ nhiruĩ kavara ava haꞌe peteĩ nhiruĩ vexaꞌi raꞌy peteĩ maꞌetỹ vaꞌe meme. Haꞌe vaꞌe haꞌe javi ma Enã raꞌy Aira omeꞌẽ vaꞌekue. 


text:
Po rami ma Israel kuery yvatekueve omeꞌẽ vaꞌekue altar áry azeite omoĩ reve Senhor peguarã omboaxa aguã: doze hyꞌa prata guigua, doze hyꞌa guaxu prata guigua haꞌe doze avi hyru ouro guigua.


text:
Peteĩ-teĩ hyꞌa prata guigua vaꞌe ma mil e quinhentos gramas ipoyi vaꞌe meme, haꞌe gui peteĩ-teĩ hyꞌa guaxu ma setenta ipoyi vaꞌe. Haꞌe vaꞌe tembiporu re prata oĩ vaꞌe haꞌe javi vy ma vinte e oito quilos e oitocentos gramas, henda ikyꞌa eꞌỹ vaꞌe py oiporupy rami ae.


text:
Haꞌe gui doze hyru ouro guigua heakuã porã vaꞌe tynyẽ reve ma cento e vinte gramas ipoyi vaꞌe meme, henda ikyꞌa eꞌỹ vaꞌe py oiporupy ramigua ae. Haꞌe nunga haꞌe javi re ouro oĩ vaꞌe ma um quilo e quatrocentos e quarenta gramas.


text:
Haꞌe gui mymba kuery oapy vy omeꞌẽ mbyre ma doze toro raꞌy, doze vexa ava, doze avi vexaꞌi raꞌy peteĩ maꞌetỹ vaꞌe, mbaꞌemo aju guigua omeꞌẽ mbyre reve, haꞌe doze kavara ava avi omeꞌẽ jejavya regua.


text:
Haꞌe gui peteĩ rami ikuai aguã regua mymba omeꞌẽ mbyre haꞌe javi vy ma vinte e quatro toro raꞌy, sessenta vexa ava, sessenta kavara haꞌe sessenta avi vexaꞌi raꞌy peteĩ maꞌetỹ vaꞌe meme. Haꞌe vaꞌe ma omeꞌẽ okuapy altar áry azeite omoĩ vy Senhor peguarã omboaxa aguã. 


text:
Haꞌe gui Senhor reve Moisés ijayvu aguã oguy nhemboaty oĩaty py oike nhavõ oendu kuerei ꞌrã ixupe ijayvu vaꞌe ayvu ryru mbotya teko vai ombogueaty áry gui. Senhor ayvu ryru áry mokoĩ anjo ipepo vaꞌe raꞌangaa hiꞌaĩ vaꞌe mbyte gui onhendu. <n>Anjo ipepo vaꞌe raꞌangaa ma ayvu ryru mbotya áry guarã omoĩ mbyre . Haꞌe rami ae ꞌrã ijayvu ixupe. 


text:
<n> Henda ikyꞌa eꞌỹ vaꞌe py sete tataendy renda ikuai vaꞌe re ijayvuague</n> Senhor aipoeꞌi Moisés pe: 


text:
— Ndeayvu ke Arão pe, haꞌe vy aipoꞌre: Sete tataendy hendarã py remoĩ vy reja ꞌrã imoiny hiꞌy kyvõ katy hexakã aguã rami — heꞌi. 


text:
Haꞌe ramo haꞌekue rami ae Arão ojapo. Haꞌe rami vy tataendy omoĩ hiꞌy kyvõ katy meme hexakã aguã rami, Moisés pe Senhor aipoeꞌiague rami vy.


text:
Tataendy ꞌy ma ouro ombota pyre gui ojapoa vaꞌekue, hiꞌyvypy guive yvate katy ipoty ikuaia peve. Moisés pe Senhor taꞌangaa oexa ukaague rami ae ju ojapo tataendy ꞌyrã. 


text:
Po rami ꞌrã rejapo ikyꞌa eꞌỹ vaꞌe ikuai aguã: Haꞌe kuery áry emboayvi yy jejavya ojaoꞌia aguã regua. Haꞌe gui hete haꞌe javi rupi renhopĩ uka ꞌrã kyxe py, haꞌe rejoi ukapa ꞌrã ijao. Haꞌe rami vy ꞌrã haꞌe kuery ikyꞌa eꞌỹ vaꞌe ikuai.


text:
Haꞌe gui haꞌe kuery ogueru ꞌrã peteĩ toro raꞌy mbaꞌemo aju guigua reve omeꞌẽ vaꞌerã, trigo iporãve vaꞌe haꞌe azeite reve omoapomo mbyre. Haꞌe rã ndee ma amboae toro raꞌy ju ꞌrã reru jejavya regua remeꞌẽ vaꞌerã.


text:
Haꞌe gui rejapo ꞌrã oguy nhemboaty oĩaty rexei levita kuery onhembojapa aguã rami. Remboaty avi ꞌrã Israel kuery haꞌe javi.


text:
Haꞌe gui ma Senhor renonde py levita kuery removaẽmba ramo haꞌe kuery áry katy Israel kuery omoĩmba ꞌrã opo.


text:
Haꞌe gui Senhor pe Arão oexa uka ꞌrã levita kuery mbaꞌemo oupi reve Israel kuery omeꞌẽ vaꞌe rami. Haꞌe rami rã ꞌrã Senhor pe ombaꞌeapo aguã rami ikuai.


text:
Haꞌe gui levita kuery ju opo omoĩ ꞌrã okuapy toro raꞌy ikuai vaꞌe akã áry. Haꞌe vaꞌe regua peteĩ ma rejuka ꞌrã jejavya regua omeꞌẽ mbyrã, haꞌe rã amboae ma Senhor pe oapy vy omeꞌẽ mbyrã, levita kuery ojejavyague rejaoꞌi uka aguã.


text:
Haꞌe vy Arão haꞌe taꞌy kuery renonde py levita kuery removaẽ imoꞌamy vy rexa uka ꞌrã Senhor pe oupi reve omeꞌẽmby rami. 


text:
Haꞌe vaꞌe rire mae ma levita kuery oike ꞌrã oguy nhemboaty oĩaty rupi ombaꞌeapo aguã. Ndee remboaxa ꞌrã ikyꞌa eꞌỹ vaꞌerã, haꞌe xevy rexa uka ꞌrã oupi reve omeꞌẽmby rami.


text:
Mbaꞌeta haꞌe kuery ae Israel kuery vaꞌe regua ikuai vaꞌerã xevy pegua. Israel kuery regua jypykue taꞌy ikuai vaꞌekue haꞌe javi rekovia ma xejeupe guarã meme aipeꞌa.


text:
Mbaꞌeta xevygua meme ikuai Israel kuery regua jypykue ikuai vaꞌekue, avakue haꞌeꞌỹ vy mymba kuery regua teĩ. Egito yvy re taꞌy ypyꞌiague ajukapa ára guive haꞌe kuery aipeꞌa xejeupegua ikyꞌa eꞌỹ vaꞌerã.


text:
Haꞌe gui ma Arão haꞌe taꞌy kuery po py ju amboaxa levita kuery, Israel kuery mbyte gui. Amboaxapa oguy nhemboaty oĩaty rupi ombaꞌeapo okuapy aguã Israel kuery re amaꞌẽ vy, haꞌe kuery ojejavyague ojaoꞌi uka aguã, haꞌe rami vy Israel kuery mbyte rupi oiko eꞌỹ aguã imoingo axyarã, mbaꞌeta henda ikyꞌa eꞌỹ vaꞌe py Israel kuery oike vaꞌe rire oiko ꞌrãgue ae — heꞌi. 


text:
Haꞌe ramo Moisés, Arão haꞌe Israel kuery haꞌe javi ma haꞌe rami ae ojapo okuapy levita kuery re. Moisés pe Senhor ijayvuague haꞌe javi rami Israel kuery ojapo okuapy levita kuery omboaxa vy.


text:
Haꞌe rami vy levita kuery ikyꞌa eꞌỹ vaꞌe ikuai aguã ojoi okuapy oao. Haꞌe gui Arão oexa ukapa Senhor renonde py oupi reve omeꞌẽmby rami. Ojaoꞌi uka guive haꞌe kuery ojejavyague, ikyꞌa eꞌỹ vaꞌe ikuai aguã.


text:
Haꞌe vaꞌe rire levita kuery ovaẽmba okuapy oguy nhemboaty oĩaty rupi ombaꞌeapo aguã, Arão haꞌe taꞌy kuery renonde rupi. Levita kuery rekorã re Moisés pe Senhor ijayvuague rami vy ae ojapo haꞌe kuery re. 


text:
— Povaꞌe lei ma levita kuery regua: Vinte e cinco maꞌetỹ vaꞌe guive tujakue peve ꞌrã ikuai oguy nhemboaty oĩaty rupi ombaꞌeapo aguã.


text:
Haꞌe rami ꞌrãgue py joegua kuery pytyvõa rupi ꞌrã ikuai oguy nhemboaty oĩaty rupi ombaꞌeapoa py, teĩ haꞌe kuery ae nombaꞌeapovei ꞌrã. Haꞌe rami ae ꞌrã remoĩ levita kuery guembiaporã oĩ vaꞌe ojapo aguã. 


text:
<n> Páscoa ára pygua ngaru ojapo aguã re ijayvuague</n> Senhor ijayvu Moisés pe Sinai regua tekoa eꞌỹa rupi oiko teri reve. Egito yvy gui ojeꞌoipa rire mokoĩ maꞌetỹa haꞌe jypyꞌia jaxy re ijayvu vy aipoeꞌi: 


text:
Kovaꞌe jaxy re catorze araa py, kaꞌaru ma ovya py ma pejapo ꞌrã ngaru hiꞌára py. Lei haꞌe ojapo uka pyre haꞌe javi rami vy ꞌrã pejapo ngaru — heꞌi. 


text:
Haꞌe rami vy ngaru ojapo okuapy, peteĩ jaxya re, catorze araa py ae. Kaꞌaru ma ovy jave ojapo Sinai regua tekoa eꞌỹa py. Moisés pe Senhor ojapo ukaague rami vy Israel kuery ojapopa okuapy. 


text:
Haꞌe vaꞌe ára ma amongue ikuai avi haꞌeveꞌỹ vaꞌe peteĩ omanogue re opokoague káuxa. Haꞌe nunga rupi ndaꞌevei ngaru oĩa py ikuai aguã. Haꞌe rami vy Moisés haꞌe Arão renonde py haꞌe kuery ovaẽ vy


text:
aipoeꞌi okuapy: — Ore ma haꞌeveꞌỹ vaꞌe roiko peteĩ ava omano vaꞌekue re ropoko rire. Ndaꞌevei ꞌrã ri ndaꞌu Senhor pe ore voi mbaꞌemo romeꞌẽ aguã Israel kuery reve Páscoa ára py? 


text:
Moisés ombovai: — Pearõ ranhe, haꞌe xee ajapyxaka ꞌrã ainy mbaꞌexa pa peẽ kuery re Senhor ojapo uka rã aendu aguã — heꞌi. 


text:
— Ndeayvu ke Israel kuery pe, haꞌe vy aipoꞌre: Xapyꞌa rei amongue pende kuery vaꞌe regua, eꞌỹ vy rakaꞌeve rã peneramymino kuery ikuai vaꞌerã regua ikuai ꞌrã haꞌeveꞌỹ vaꞌe omano vaꞌekue káuxa. Haꞌe rami eꞌỹ vy penderekoa gui mombyry oguata teĩ haꞌeve nho ꞌrã Páscoa regua ngaru ojapo aguã Senhor pe.


text:
Haꞌe rami vy haꞌe kuery mokoĩ jaxya py ꞌrã ngaru ojapo, catorze araa vaꞌe kaꞌaru ma jave. Hoꞌu ꞌrã okuapy mbojape imbovua revegua eꞌỹ, jai rogue iro vaꞌe reve. <n>Haꞌe kuery pe ma Nhanderuete ngaru ojapo uka amboae jaxy py, hiꞌára pyguarã ndoiko katui rire. 


text:
Pemoembyre eme neĩ kyrĩꞌi ma voi koꞌẽ rã guarã, pemopẽ eme guive ikãgueꞌi. Páscoa pygua ngaru regua re ipara oĩa rami ꞌrã pejapo.


text:
Haꞌe rami avi xapyꞌa rei peteĩ ava ngarua pyguarã haꞌeve vaꞌe oiko, haꞌe tape rupi ndoguatai vaꞌeri Páscoa ára ngaru py ndooi ri ramo haꞌe vaꞌe oipeꞌaa ꞌrã heta vaꞌe kuery mbyte gui, mbaꞌeta haꞌe vaꞌe ára py mbaꞌeve ndoguerui Senhor pe omeꞌẽ vaꞌerã. Haꞌe vaꞌe ava re oĩ ae ꞌrã ojejavyague re opaga aguã.


text:
Haꞌe gui penembyte amboae regua ikuai vaꞌe Páscoa ára Senhor pegua ngarua py ikuai avi ri vy lei ipara oĩa rami vy ae ꞌrã ikuai. Peteĩꞌi lei oĩ pendevy haꞌe amboae kuery pe joo rami. 


text:
<n><i> </i></n> Haꞌe gui ombojerovia atyrã ojapoaa ára py arai ou vaꞌe ojaoꞌipa. Haꞌe vaꞌe oo ma Senhor ayvu oĩaty ae. Haꞌe rã kaꞌaru guive koꞌẽmba peve ma tata rami ju ꞌrã ojekuaa ombojeroviaaty áry rupi.


text:
Oo áry gui arai ojeupi ovy nhavõ Israel kuery oguata ꞌrã ojeꞌoivy. Haꞌe gui arai opyta oinya py ae ju ꞌrã Israel kuery opyta avi okuapy.


text:
Senhor oikuaa ukaa rami vy Israel kuery ojeꞌoi ꞌrã, haꞌe gui Senhor oikuaa ukaa rami vy ae ju ꞌrã opyta okuapy. Ombojeroviaaty áry rupi arai opyta oinya ja ma ikuai tema ꞌrã haꞌe py.


text:
Heta ára re ri ombojeroviaaty áry rupi arai opyta teĩ Israel kuery Senhor ojapo ukaa rami ikuai vy ndooi ꞌrã okuapy.


text:
Amongue py areꞌỹꞌi re arai opyta ꞌrã oiny ombojeroviaaty áry rupi. Haꞌe ramo Senhor oikuaa ukaa rami vy ikuaive tema ꞌrã haꞌe py, haꞌe gui Senhor oikuaa ukaa rami vy jevy ꞌrã oguata ojeꞌoivy.


text:
Amongue py ma kaꞌaruꞌi ramove koꞌẽmba peveꞌi ꞌrã arai opyta oiny. Haꞌe gui koꞌẽ rã arai ojeupi ovy ramo ma haꞌe kuery oguata ꞌrã ojeꞌoivy. Ara py eꞌỹ vy pyávy teĩ arai ojeupi ramo oguata ꞌrã ojeꞌoivy.


text:
Xapyꞌa rei ombojeroviaaty áry rupi arai oĩ tema ꞌrã mokoĩ ára re, eꞌỹ vy peteĩ jaxy re mbaꞌe, eꞌỹ vy areve mbaꞌe teĩ hiꞌáry rupi arai oĩ teria ja Israel kuery ikuai tema ꞌrã haꞌe py, ndoguatai. Ojeupi ovy ramo mae ma oguata ju ꞌrã ojeꞌoivy.


text:
Haꞌe rami py Senhor oikuaa ukaa rami vy opyta ꞌrã, haꞌe gui Senhor oikuaa ukaa rami vy ae ju ꞌrã oguata ojeꞌoivy. Senhor pe ojapo okuapy ojapo ꞌrã vaꞌekue, Moisés rupi Senhor ojapo ukaa rami vy. 


text:
— Ejapo uka mokoĩ mimby guaxu prata guigua. Pembota-mbota vy ꞌrã pejapo. Haꞌe vaꞌe pemonheꞌẽ ꞌrã heta vaꞌe kuery pemboaty aguã, haꞌe ikuaia gui oguata ojeꞌoivy aguã guive.


text:
Pemonheꞌẽ ramo heta vaꞌe kuery onhemboatypa ꞌrã okuapy ndea py, oguy nhemboaty oĩaty rokẽ rexeiꞌi rupi ae.


text:
Peteĩꞌi mimby guaxu pemonheꞌẽ ramo ndea py onhemboja ꞌrã yvatekueve anho, Israel kuery mbovy rei eꞌỹ regua ruvixa ikuai vaꞌe ae.


text:
Pemonheꞌẽ jevy ramo ojeꞌoi ꞌrã kuaray puku-a katy ikuai vaꞌekue. Pemonheꞌẽ vaꞌe haꞌe kuery oendu vy oikuaa ꞌrã ojeꞌoi aguã.


text:
Arão ramymino kuery sacerdote ikuai vaꞌe ae ꞌrã omonheꞌẽ mimby guaxu. Pende kuery rekorã aeja rakaꞌe rã peve guarã.


text:
Haꞌe gui pendeyvy re ae pendekuai jave penderovaigua kuery reve pepuꞌã aguã katy pejeꞌoi ramo penemoĩ vai okuapy ramo pemonheꞌẽ avi ꞌrã mimby guaxu. Haꞌe ramo xee Senhor Penderuete aĩa py peẽ kuery re amaꞌẽ ramo peo jepe ꞌrã penderovaigua kuery gui.


text:
Haꞌe rami ae avi pevyꞌa aguã ára py, xevy ngaru pejapoa py mbaꞌe, haꞌe jaxy jypyꞌia py guive pemonheꞌẽ avi ꞌrã mimby guaxu. Haꞌe vaꞌe jave py mbaꞌemo peapypa vy pemeꞌẽ, haꞌe peteĩ rami pendekuaia regua pemeꞌẽ vaꞌe áry rupi pemonheꞌẽ ramo xee Penderuete aĩa py amaꞌẽ ꞌrã pendere. Xee ma Senhor Penderuete aiko. 


text:
<n> Sinai gui Israel kuery ojeꞌoipaague</n> Haꞌe gui ma mokoĩ maꞌetỹa py, mokoĩ jaxya re vinte ára ma jave arai ojeupi ovy oguy nhemboaty oĩaty áry rupi oĩague gui.


text:
Haꞌe ramo Israel kuery Sinai regua tekoa eꞌỹa py ikuaia gui oguata ojeꞌoivy. Oguata-guata ojeꞌoivy Parã regua tekoa eꞌỹa py ju arai opyta peve.


text:
Jypyrã ete ma Judá ramymino kuery pegua bandeira reraa ranhe ojeꞌoi ngupivegua kuery reve. Haꞌe vaꞌe regua xondaro kuery ruvixa ma Aminadabe raꞌy Naassom.


text:
Haꞌe gui ma ombovaipa okuapy ombojeroviaaty, haꞌe Gérson haꞌe Merari ramymino kuery ojeꞌoi vy ogueraapa henoiny. 


text:
Haꞌe vaꞌe rire ma Rúben kuery pegua bandeira reraa ju ojeꞌoi ngupivegua kuery reve. Haꞌe kuery vaꞌe regua xondaro kuery ruvixa ma Sedeur raꞌy Elizur.


text:
Haꞌe gui ma ojeꞌoipa ju Coate regua kuery mbaꞌemo ikyꞌa eꞌỹ vaꞌe ogueraa reve. Haꞌe gui haꞌe kuery ovaẽ eꞌỹ mbove ma voi omopuꞌãmbaa ju ꞌrã imoiny ombojeroviaaty. 


text:
Haꞌe vaꞌe rire ma Efraim ramymino kuery pegua bandeira reraa ju ojeꞌoi ngupivegua kuery reve. Haꞌe kuery regua xondaro kuery ruvixa ma Amiúde raꞌy Elisama.


text:
Haꞌe gui ma Dã ramymino kuery pegua bandeira reraa ju ojeꞌoi ngupivegua kuery reve. Haꞌe vaꞌe kuery ma heta vaꞌe kuery haꞌe javi rakykue ojeꞌoi oarõa rupi. Haꞌe kuery vaꞌe regua xondaro kuery ruvixa ma Amisadai raꞌy Aiezer.


text:
<n> Hobabe pe haꞌe kuery reve oo aguã re Moisés ojerureague</n> Haꞌe gui Moisés ijayvu Hobabe pe. Haꞌe vaꞌe ma hatyu Midiã pygua Reuel raꞌy. Haꞌe vy aipoeꞌi: — Roguata rojeꞌoivy peteĩ henda orevy Senhor “Ameꞌẽ ꞌrã pẽvy” heꞌiague katy. Eju orerupive, haꞌe ramo rojapo porã ꞌrã ndevy. Mbaꞌeta Israel kuery pe mbaꞌemo porã omeꞌẽ aguã re Senhor ijayvu. 


text:
Haꞌe gui ixupe Moisés aipoeꞌive ju: — Neꞌexa, orereja eme ke, mbaꞌeta ndee ma reikuaa tekoa eꞌỹa rupi orekuai ranhe ꞌrãa. Haꞌe gui ndee ma orererekoarã ꞌrã reiko.


text:
Xapyꞌa rei ore kuery reve reo ri ramo ndevy pe rojapo porã ꞌrã Senhor ore kuery pe ojapoa rami ae — heꞌi. <n>Moisés ngupive ogueraaxe ngovaja Hobabe. Haꞌe vaꞌe ma ndooxei ranhe teĩ oo nho . 


text:
Haꞌe gui ma ojeꞌoipa ma Senhor pegua yvyty katyꞌi ikuaiague gui. Mboapy araa re oguata ojeꞌoivy. Haꞌe kuery renonde rupi Senhor guexeve guarã ojapo vaꞌekue ryru reraa kuery oguata ojeꞌoivy mboapy ára re, haꞌe kuery opytuꞌu aguã ojou aguã.


text:
Haꞌe gui Nhanderuete ayvu ryru oupia heravy nhavõ Moisés aipoeꞌi ꞌrã: — Senhor, epuꞌã ke nderovaigua kuery remoaĩmba aguã. Tove nerenonde gui tonhamba ndere ndaꞌijaꞌei vaꞌe. 


text:
<n> Israel kuery ijayvu ete okuapyague</n> Haꞌe gui ma Senhor oendua py teĩ haꞌe kuery ijayvu ete okuapy mbaꞌemo oiko vaꞌe re. Senhor oendu ramo ipoxya hendy. Haꞌe rami vy haꞌe kuery mbyte tata Senhor guigua ou vy omomba hekoa apy rupi ikuai vaꞌe.


text:
Haꞌe ramo Moisés pe haꞌe kuery ojerure okuapy ramo Senhor pe haꞌe ju onhemboꞌe. Haꞌe ramo tata oguepa.


text:
Haꞌe nunga rupi haꞌe vaꞌe tekoa ma oenoĩ Taberá, haꞌe kuery mbyte tata Senhor guigua hendy ma rire. <n>Tery Taberá ma “Okaia” ꞌea reve nhaendu rã joo ramigua. 


text:
Haꞌe gui haꞌe kuery mbyte opa marã ikuai vaꞌe oendu okuapy Egito pygua kuery rembiꞌu regua hoꞌuxe reia. Haꞌe ramo Israel kuery voi ojaeꞌopa reve aipoeꞌi okuapy: — Mavaꞌe ꞌrã tu omeꞌẽ xoꞌo jaꞌu vaꞌerã?


text:
Aỹ ma nhanemaꞌenduꞌa jakuapy Egito yvy re pira jaꞌu rive jakuapyague re, haꞌe pepino, melão, alho kaꞌaguy regua, cebola haꞌe alho re guive.


text:
Haꞌe rami teĩ aỹ ma nhanenheꞌẽ voi ipirupa ma ꞌrã, mbaꞌeta amboae ramigua ma voi ndajajouvei, kovaꞌe maná eꞌỹ vy — heꞌi okuapy.


text:
Heta vaꞌe kuery opa rupi oeka ojeꞌoivy vy omonoꞌõ vy omonguꞌi ꞌrã mbaꞌemo monguꞌia py, haꞌeꞌỹ vy anguꞌa py ojoxo ꞌrã. Haꞌe rami vy omomimoĩ ꞌrã oja py, eꞌỹ vy ikuꞌikue gui ojapo ꞌrã mbojape. Jaꞌu rã mbojape azeite reve ojapo pyre rami hee vaꞌe.


text:
<n> Moisés ojapo ꞌrã vaꞌekue ipoyi etea rupi ijayvuague</n> Heta vaꞌe kuery ojaeꞌo rã Moisés oendu, mbaꞌeta peteĩ-teĩ guaꞌy kuery reve ngoo rokẽ py ojaeꞌo okuapy. Haꞌe ramo Senhor poxya hendy. Moisés voi oexa vy ndojou porãi.


text:
Haꞌe ramo Moisés aipoeꞌi Senhor pe: — Mbaꞌe re tu mbaꞌemo vai rejapo xee nerembiguai re? Mbaꞌe re tu ndaxejou porãvei nerenonde py? Mbaꞌeta xemoĩ kovaꞌe kuery haꞌe javi re apena aguã rami.


text:
Xee ae ri tyꞌy kovaꞌe kuery moingoare aiko? Xee ae ri tyꞌy arekoꞌi vaꞌekue xevy aipoꞌre aguã: “Eraapa ndejyva áry okambuꞌi vaꞌe rami, yvy aura reve neramoĩ kuery pe ameꞌẽ aguã re xeayvuague peve”, ꞌre aguã?


text:
Magui ꞌrã tu xee ajou xoꞌo haꞌe kuery haꞌe javi peguarã? Mbaꞌeta xerenonde py ojaeꞌo reve aipoeꞌi okuapy: “Emeꞌẽ na xoꞌo roꞌu vaꞌerã.”


text:
Nami ae ta ri xerereko vy ma xejuka vyvoi, ajerure. Xemboaxy ri vy xemoingo eme ajexavai aguã rive. 


text:
<n> Moisés pytyvõarã setenta avakue Nhanderuete oiporavo ukaague</n> Senhor aipoeꞌi Moisés pe: — Emboaty haꞌvy setenta avakue Israel kuery mongetaaty vaꞌe regua rexa vaꞌety, nhomongetaa rupi haꞌe heta vaꞌe kuery re openaa rupi ae ikuai vaꞌety. Haꞌe vaꞌe kuery remonhembojapa ꞌrã oguy nhemboaty oĩaty rexei, haꞌe py ikuai aguã nerenonde.


text:
Haꞌe py ma xee aguejy vy xeayvu ꞌrã ndereve. Haꞌe Xenheꞌẽ ndere oĩ vaꞌe ambouve vy haꞌe kuery re voi amoĩ ꞌrã. Haꞌe vy ndereve haꞌe kuery ikuai avi ꞌrã heta vaꞌe kuery re openaa rupi, ndee anhoꞌi eꞌỹ repena aguã.


text:
Haꞌe vy aipoꞌre ꞌrã heta vaꞌe kuery pe: “Pejekyꞌaꞌo uka ju koꞌẽ rã guarã, peꞌu aguã xoꞌo. Mbaꞌeta peẽ kuery pejaeꞌo reve ‘Mavaꞌe tu omeꞌẽ ta xoꞌo jaꞌu vaꞌerã? Egito yvy re ma jaiko porã vaꞌekue’, peje ramo Senhor oendu. Haꞌe rami vy pendevy Senhor omeꞌẽ ꞌrã xoꞌo, haꞌe peꞌupa ꞌrã.


text:
Peteĩ áraꞌi re riveꞌỹ ꞌrã peꞌu, neĩ mokoĩ áraꞌi ꞌrã eꞌỹ, neĩ peteĩ nhiruĩ neĩ dez, neĩ vinte ára reꞌi eꞌỹ guive.


text:
Haꞌe rami ꞌrãgue py peteĩ jaxy pukukue re ꞌrã peꞌu, peneapyĩgua gui oẽmba rã pejeguarupa peve. Mbaꞌeta Senhor penembyte oiko vaꞌe ndapeipotavei, haꞌe henonde py pejaeꞌo reve ‘Mbaꞌe re tu Egito gui jajupa rakaꞌe?’ peje vaꞌekue”, ꞌre ꞌrã haꞌe kuery pe — heꞌi. 


text:
Haꞌe ramo Moisés ombovai: — Xee ma seiscentos mil avakue opuꞌã okuapy vaꞌe mbyte py aiko. Haꞌe ramo mbaꞌexa tu aipoꞌre xevy: “Emeꞌẽ haꞌe kuery pe xoꞌo, peteĩ jaxy pukukue re hoꞌu okuapy aguã” ꞌre?


text:
Mymba kuery vexaꞌi haꞌe vaka tyꞌy ojukapaa ꞌrã haꞌe kuery haꞌe javi hoꞌu vaꞌerã? Tyrã pa yeꞌẽ rupi pira ikuai vaꞌe haꞌe javi ꞌrã omonoꞌõmbaa haꞌe kuery hoꞌu vaꞌerã? — heꞌi. 


text:
Haꞌe ramo Moisés pe Senhor ombovai: — Xee Senhor jyva ndaꞌu ijapuꞌaꞌi ri? Aỹꞌi ma voi rexa ꞌrã xeayvuague oiko rã tyrã pa anya! — heꞌi. 


text:
Haꞌe gui Moisés oẽ vy heta vaꞌe kuery pe Senhor omombeꞌupa Senhor ijayvuague. Haꞌe vy haꞌe kuery mongetaaty setenta avakue ikuai vaꞌe omboaty imbokuapy oo yvýry rupi.


text:
Haꞌe ramo Senhor oguejy arai rupi. Haꞌe vy ijayvu ixupe. Haꞌe vy Nheꞌẽ hexe oĩ vaꞌe ombouve vy omoĩ avi setenta nhomongetaaty ikuai vaꞌe re. Haꞌe vaꞌe kuery re Nheꞌẽ oĩ avi ramo omombeꞌu okuapy ixuguigua, teĩ haꞌe vaꞌe rire ma ndaꞌijayvuvei haꞌe rami. 


text:
Haꞌe gui ma mokoĩ avakue opyta tekoa py. Peteĩ ma Eldade hery vaꞌe, haꞌe rã amboae ma Medade. Haꞌe kuery re voi Nheꞌẽ oĩ, mbaꞌeta haꞌe kuery voi nhomongetaaty kuery regua teĩ oo katy ndooi vaꞌekue. Haꞌe rami vy haꞌe kuery voi ayvu omombeꞌu okuapy tekoa mbyte ikuaia py. 


text:
Haꞌe ramo peteĩ kunumi onha ovy vy omombeꞌupa Moisés pe. Haꞌe vy aipoeꞌi: — Eldade haꞌe Medade voi ri tu ayvu omombeꞌu okuapy — heꞌi. 


text:
Haꞌe ramo Num raꞌy Josué, Moisés pytyvõarã oiporavo vaꞌekue vaꞌe ombovai vy aipoeꞌi: — Xeruvixa Moisés, emokyrirĩ na. 


text:
Haꞌe rã Moisés aipoeꞌi ixupe: — Ndee taꞌvy nerakãteꞌỹ teve xere? Senhor pegua kuery profeta meme ikuai ꞌrãgue, haꞌe kuery haꞌe javi re Senhor Onheꞌẽ omoĩ aguã! — heꞌi.


text:
<n> Guyra codornizes Nhanderuete ombouague</n> Haꞌe gui Senhor-a gui peteĩ yvytu oipeju ovy vy yeꞌẽ áry gui ogueru guyra codornizes. Haꞌe vy tekoa áry haꞌe javi rupi omoaĩmba heravy peteĩ ára jaguataa rami raiꞌi peve. Ijyvýry rupi opyta peteĩ metro peve yvy py.


text:
Haꞌe ramo haꞌe vaꞌe árave heta vaꞌe kuery ojeꞌoipa, pyávy haꞌe koꞌẽgue voi, haꞌe vy ojopy ojeꞌoivy guyra ikuai vaꞌe. Amongue mboapyꞌive ojopy vaꞌekue ri cem voxa renyẽ ogueru. Haꞌe vy tekoa haꞌe javi rupi omboaty imoiny ojeupe guarã ae.


text:
Haꞌe rami teĩ ijuru py xoꞌo oime rei reve, oixuꞌu jepe eꞌỹ re voi haꞌe kuery rovai Senhor poxya hendy vy ojukapa mbaꞌemo vai py.


text:
Haꞌe nunga rupi haꞌe vaꞌe tekoa ma oenoĩa Quibrote-Hataavá, haꞌe py Egito regua tembiꞌu re ndaꞌeveive vaꞌekue ojatypaa rire. <n>Tery Quibrote-Hataavá ma “Tembiꞌu re ndaꞌeveive vaꞌekue ojatyaague” ꞌea. 


text:
<n> Moisés rovai rupi Miriã haꞌe Arão ijayvuague</n> Haꞌe gui Moisés ogueraa peteĩ kunha Cuxe pygua guaꞌyxyrã. Haꞌe ramo Miriã haꞌe Arão ijayvu okuapy Moisés rovai, Cuxe pygua guaꞌyxyrã ogueraa vaꞌekue káuxa.


text:
Haꞌe vy aipoeꞌi okuapy: — Xapyꞌa rei ndaꞌu Moisés rupi anho ri Senhor ijayvu? Nhande rupi voi ndaꞌu ndaꞌijayvui avi ꞌrã? — heꞌi ramo Senhor oendu.


text:
Areꞌỹꞌi re Senhor aipoeꞌi Moisés pe, Arão haꞌe Miriã pe voi: — Peẽ kuery mboapy ma peẽ ꞌrã oguy nhemboaty oĩaty oĩ vaꞌe gui — heꞌi. Haꞌe ramo oẽmba mboapyve.


text:
Arai rupi Senhor oguejy ouvy vy oo rokẽ py opyta hoꞌamy. Haꞌe vy oenoĩ Arão haꞌe Miriã. Haꞌe ramo haꞌe kuery ojexa uka. 


text:
Haꞌe ramo aipoeꞌi haꞌe kuery pe: — Pendu ke aỹ xee xeayvu ramo. Penembyte profeta oiko ramo ma ixupe xee Senhor ajekuaa uka ꞌrã mbaꞌemo aexa ukaa py, haꞌeꞌỹ vy oexa raꞌua py ꞌrã xeayvu hexeve.


text:
Haꞌe rã xerembiguai Moisés reve ma nami eꞌỹ ju aiko, mbaꞌeta haꞌe ma ojeroviapy ete oiko xero pygua kuery haꞌe javi re openaa rupi. 


text:
Hexeve ma xeayvu ꞌrã xejuru rupi ae, oikuaa porã aguã rami, ayvu haxy rei vaꞌe rupi eꞌỹ. Ixupe xee Senhor ajekuaa rã xerexa guive. Mbaꞌexa haꞌvy tu ndapekyjei ri xerembiguai Moisés rovai rupi pendeayvu aguã? — heꞌi.


text:
Arai voi ojepeꞌa ovy oo áry gui. Haꞌe ramove Miriã oikuaa rã hexe oĩ ma lepra, yroꞌy apĩ rami xiĩ rei vaꞌe. Miriã re Arão omaꞌẽ ramo lepra revegua ma hiꞌaĩ. 


text:
Arão aipoeꞌi Moisés pe: — Akeꞌe xeruvixa! Ndevy ajerure: Orere emoĩ eme orereko vaia, mbaꞌeta oreꞌarandua rupi eꞌỹ rojapo haꞌe nunga, rojejavy ete ange.


text:
Senhor ombovai Moisés pe: — Xapyꞌa rei hova re tuu onyvõ vaꞌe rire ndaꞌu sete araa peve ndopytai ꞌrãgue oxĩmbaa py? Haꞌe voi topyta ranhe sete ára tekoa gui mombyryꞌi. Haꞌe vaꞌe rire ma haꞌeve peru ju aguã — heꞌi.


text:
Haꞌe rami rã Miriã sete ára peve omondouka ranhe tekoa gui mombyryꞌi. Oguerua eꞌỹa ja heta vaꞌe kuery ndoguatai tekoa gui.


text:
— Emondouka ke avakue Canaã yvy re oexa pota vaꞌerã, mbaꞌeta ameꞌẽ ꞌrã Israel kuery yvyrã. Peneramoĩ kuery peteĩ-teĩ regua gui remondouka ꞌrã peteĩ ava, huvixa oiko vaꞌe ae — heꞌi. 


text:
Haꞌe ramo Moisés omondouka Parã regua tekoa eꞌỹa py ikuaia gui ae, Senhor aipoeꞌiague rami vy. Haꞌe vaꞌe avakue ma Israel kuery ruvixa ikuai vaꞌe meme.


text:
Haꞌe vaꞌe avakue ma Moisés omoĩ yvy re oexa pota vaꞌerã omondouka aguã. Haꞌe gui Num raꞌy Oséias rery Moisés oguerova vy Josué ju omboery. 


text:
Haꞌe gui Canaã yvy katy Moisés omondouka oexa pota aguã. Haꞌe vy aipoeꞌi haꞌe kuery pe: — Peẽ Neguebe katy, haꞌe yvyty ikuai vaꞌe rupi ju ꞌrã peo.


text:
Pexa ꞌrã yvy peikuaa aguã mbaꞌexa pa raꞌe, haꞌe hexegua kuery re guive peikuaa pota, imbaraetekue tyrã pa ikangykue, ndaetai tyrã pa heta.


text:
Haꞌe peikuaa pota ꞌrã mbaꞌexa pa yvy haꞌe kuery ikuaia re, iporã tyrã pa naꞌiporãi, haꞌe mbaꞌexa pa tetã ikuaia voi raꞌe, tekoa rive tyrã pa tetã ikorapa vaꞌe.


text:
Pexa avi mbaꞌexa pa raꞌe yvy itui, iporã tyrã pa naꞌiporãi, haꞌe gui kaꞌaguy tyrã pa any. Penekyreꞌỹ tema, haꞌe peru mbaꞌemo aju haꞌe vaꞌe yvy guigua — heꞌi. Haꞌe vaꞌe jave ma uva ijaju ypya ára ae. 


text:
Haꞌe rami rã haꞌe kuery ojeꞌoi vy haꞌe vaꞌe yvy rupi oexa pota ojeꞌoivy, Zim regua tekoa eꞌỹa guive Reobe peve Hamate py ovaẽaꞌi py.


text:
Neguebe rupi ojeꞌoi vy ou okuapy Hebrom peve. Haꞌe py ma ikuai Enaque raꞌy kuery Aimã, Sesai haꞌe Talmai. (Hebrom tetã ojapoa ma sete maꞌetỹ teri Egito yvy re Zoã tetã ojapoa eꞌỹ mbove ma voi.)


text:
Haꞌe rire ma Escol yvyugua peve ju ou. Haꞌe py ma ojaya okuapy peteĩ xã uva hiꞌy reve. Haꞌe vaꞌekue ma mokoĩ avakue ogueru peteĩ yvyra poꞌi re omboꞌy vy. Romãꞌa haꞌe figoꞌa avi ogueru.


text:
Haꞌe vaꞌe yvyugua pe ma “Escol” oenoĩ, haꞌe py Israel kuery uvaꞌa ojaya rire. <n>Tery Escol ma “Uvaꞌa” ꞌea. 


text:
Oguata jogueruvy vy ovaẽmba ju Moisés haꞌe Arão-a py, haꞌe Israel kuery haꞌe javi onhemboaty okuapya py Parã regua tekoa eꞌỹa re, Cades py ae. Haꞌe kuery pe omombeꞌupa okuapy oexa vaꞌekue, heta vaꞌe kuery haꞌe javi pe voi. Oexa uka avi mbaꞌemo aju haꞌe vaꞌe yvy gui ogueru vaꞌekue.


text:
Haꞌe vy Moisés pe omombeꞌu vy aipoeꞌi okuapy: — Rojeꞌoi yvy oremondoukaague vaꞌe peve. Haꞌe gui anhetẽ ete haꞌe py kamby haꞌe ei ndoatai. Kovaꞌe ma mbaꞌemoꞌa haꞌe pyguare.


text:
Haꞌe rami avi avakue haꞌe vaꞌe yvy re ikuai vaꞌe ma imbaraetekue ae. Hetã voi tuvixa ete vaꞌe ikuai, ikorapa vaꞌe meme guive. Haꞌe py roexa avi Enaque ramymino kuery. <n>Enaque raꞌy kuery ma gigante ikuai rakaꞌe (versículo 33). 


text:
Amalequita kuery ma Neguebe re ikuai. Haꞌe rã yvyty rupi ma heteu, jebuseu haꞌe amorreu kuery ikuai. Yeꞌẽ katyꞌi rupi ma cananeu kuery ikuai, Jordão yakã yvýry rupi guive — heꞌi okuapy. 


text:
Haꞌe gui Calebe ju nhomokyrirĩmba heta vaꞌe kuery Moisés renonde py ikuai vaꞌe. Haꞌe rami vy aipoeꞌi: — Maꞌẽ, jajeꞌoi jajopy aguã haꞌe vaꞌe yvy, mbaꞌeta nhandepoꞌaka ꞌrã haꞌe kuery re — heꞌi. 


text:
Haꞌe rami teĩ avakue mboae hexeve ojeꞌoi vaꞌekue aipoeꞌi okuapy: — Ndaꞌevei teve haꞌe vaꞌe kuery rovai jajeꞌoi aguã, nhande kuery gui ipoꞌakapave vaꞌe ramo — heꞌi okuapy.


text:
Haꞌe rami vy Israel kuery oendupaa py haꞌe kuery ijayvu rei okuapy yvy oexa vaꞌekue re. Haꞌe vy aipoeꞌi: — Yvy mbyte rupi roexa pota aguã roaxaague vaꞌe ma hekoa vaꞌe kuery mombaarã itui. Haꞌe py roexa vaꞌekue ma ava jaꞌeakue meme,


text:
gigante kuery avi roexa karamboae. Haꞌe vy rojoexa ramo tukuꞌi rami rive orekuai, haꞌe kuery pe voi haꞌe rami ae avi orerexa rã — heꞌi okuapy. Enaque ramymino kuery ma gigante guigua meme ikuai rakaꞌe. 


text:
<n> Heta vaꞌe kuery oyvyrã katy ndooxeiague</n> Haꞌe gui heta vaꞌe kuery opuꞌãmba vy ojapukai atã rei okuapy. Haꞌe vaꞌe pyávy haꞌe kuery ojaeꞌopa okuapy.


text:
Haꞌe vy Israel kuery haꞌe javi ijayvu rei okuapy Moisés haꞌe Arão re. Haꞌe vy aipoeꞌi: — Haꞌeveve ꞌrãgue Egito yvy re, eꞌỹ vy kovaꞌe tekoa eꞌỹa py ma voi nhamanomba vaꞌe rire!


text:
Mbaꞌerã tu Senhor nhandererupa kovaꞌe yvy re? Kyxe py nhamanomba aguã pa, haꞌe nhanderaꞌyxy kuery haꞌe nhanderaꞌy kueꞌiry escravo-rã ogueraapaa aguã teve? Ndaꞌevei ndaꞌu Egito yvy katy ae ju jajevypa aguã? — heꞌi. 


text:
Joupe-upe aipoeꞌi okuapy: — Jajou peteĩ nhanderuvixarã, Egito yvy katy jajevypa aguã — heꞌi okuapy. 


text:
Haꞌe rami ae avi yvy rexaare kuery vaꞌe regua Num raꞌy Josué haꞌe Jefoné raꞌy Calebe omondoro okuapy oao.


text:
Haꞌe vy Israel kuery haꞌe javive pe ijayvu vy aipoeꞌi: — Yvy mbyte rupi roaxaague vaꞌe rima iporã ete.


text:
Senhor nhandejou porã ri vy ojapo ꞌrã haꞌe vaꞌe yvy re nhavaẽ aguã rami, nhandevy ju omboaxa aguã. Haꞌe vaꞌe yvy ma kamby haꞌe ei oata eꞌỹa.


text:
Haꞌe nunga rupi pepuꞌã rei eme Senhor re, pekyje eme guive haꞌe pygua avakue gui, mbaꞌeta mbojape jaꞌua rami nhamomba avi ꞌrã haꞌe kuery. Haꞌe kuery reve noĩvei ma hepyarã vaꞌekue. Haꞌe rã nhande kuery reve ma Senhor ae ꞌrã oiko. Pekyje eme haꞌe kuery gui — heꞌi. 


text:
Haꞌe rami teĩ heta vaꞌe kuery haꞌe javi jogueroayvu okuapy ita py ojapipa aguã re. Haꞌe rami teĩ haꞌe kuery pe Senhor rexakã ojekuaa xapyꞌa oguy nhemboaty oĩaty rupi.


text:
Haꞌe rami vy Senhor aipoeꞌi Moisés pe: — Rakaꞌe peve ndaꞌu kovaꞌe kuery xereko aꞌã ꞌrã okuapy? Rakaꞌe peve ndaꞌu ndojeroviai ꞌrã xere, haꞌe kuery mbyte rupi opa marãgua hexa pyrã amoingo vaꞌeri?


text:
Haꞌe nunga rupi ambou ꞌrã mbaꞌeaxy vaikue ijukapaarã, nameꞌẽvei ma ꞌrã ijyvyrã vaꞌekue. Haꞌe gui ndegui ju amoingo ꞌrã peteĩ regua kovaꞌe kuery gui hetave haꞌe imbaraetekueve vaꞌe — heꞌi. 


text:
<n> Heta vaꞌe kuery re Moisés ojerureague</n> Haꞌe ramo Moisés ombovai Senhor pe: — Egito pygua kuery mbyte gui ndepoꞌakapaa rupi kovaꞌe kuery reipeꞌapa rire teĩ remomba ramo Egito pygua kuery oendupa ꞌrã.


text:
Haꞌe rami vy haꞌe kuery omombeꞌu uka ꞌrã kovaꞌe yvy re ikuai vaꞌe pe. Haꞌe gui |yhwh{Senhor,} kovaꞌe yvy pygua kuery oendu ae ma ndevygua kuery mbyte rupi reikoa, haꞌe haꞌe kuery rexa py ae rejexa ukaa. Haꞌe kuery áry rupi ndeguigua arai oĩ, haꞌe haꞌe kuery renonde rupi arai opuꞌã vaꞌe py ꞌrã reo ara py, haꞌe rã pyávy ma tata opuꞌã vaꞌe py ꞌrã reo.


text:
Haꞌe gui xapyꞌa rei ndevygua kuery rejukapa vyvoi ramo amboae regua kuery nemombeꞌua rã oendu vaꞌekue aipoeꞌi ꞌrã okuapy:


text:
“Yvy re Senhor ndogueraa kuaai ri ndaꞌu ojeupegua kuery, oura reve haꞌe kuery pe omeꞌẽ aguã re ijayvu vaꞌekue ri, haꞌe nunga rupi ae ojukapa tekoa eꞌỹa py”, heꞌi ꞌrã okuapy.


text:
Haꞌe nunga rupi aỹ |yhwh{Senhor,} ajerure ndepoꞌakapa vaꞌea rexa uka aguã, ndeayvuague rami vy. Mbaꞌeta aipoꞌre vaꞌekue:


text:
“Xee Senhor ma xeporayvu vaꞌe haꞌe opa mbaꞌe py anhomboaxy vaꞌe, ambogue ꞌrã teko vai haꞌe jejavya. Haꞌe rami avi ojejavy vaꞌekue nambopaga eꞌỹi ꞌrã. Haꞌe rami ꞌrãgue py tuu kuery reko vaiague re ambou ꞌrã taꞌy kuery voi ojexavai aguã, mboapya haꞌe irundya ikuaia peve”, ꞌre vaꞌekue.


text:
Haꞌe nunga rupi opa mbaꞌe py renhomboaxy vaꞌe vy embogue ke kovaꞌe kuery reko vaia, heko vaia Egito yvy gui ojeꞌoipa guive apy ovaẽmba peve rembogue jepiaty rami. 


text:
Haꞌe rami avi anhetẽ ete xee Senhor xee ae rekove rupi, haꞌe xerexakãa yvy jave rupi ojekuaa vaꞌerã vaꞌe rupi aura vy aipoaꞌe:


text:
avakue xerexakãa haꞌe hexa pyrã Egito yvy re haꞌe tekoa eꞌỹa rupi ajapo rã oexa vaꞌekue, haꞌe gui dez-kue ma xereko aꞌãa rupi naxenheꞌẽ rendui vaꞌekue,


text:
haꞌe vaꞌe regua neĩ peteĩve ma ndoexai ꞌrã yvy peneramoĩ kuery pe ameꞌẽ aguã re aura reve xeayvuague vaꞌe. Tá, ndaxepotavei vaꞌe kuery neĩ peteĩꞌi ma voi ndoexai ꞌrã.


text:
Haꞌe rã xerembiguai Calebe re ma amboae regua nheꞌẽ oĩ. Haꞌe vaꞌe ma xereve ete oiko riae ramo xee ajapo ꞌrã yvy oexa potaague re ae hekoa aguã rami. Hamymino kuery avi ꞌrã ikuai haꞌe py.


text:
Neꞌexa, amalequita haꞌe cananeu kuery ma yvyꞌã guy katy ikuai. Pejepekuavo haꞌvy amboae katy. Koꞌẽ rã tapeo tekoa eꞌỹa katy ju, yeꞌẽ pytã yvýry tape oo vaꞌe rupi ae — heꞌi. 


text:
— Rakaꞌe peve ꞌrã tu aropoꞌaka kovaꞌe kuery xerovai rupi ijayvu okuapy vaꞌe? Xee aendupa ainy Israel kuery xere ijayvu rei okuapy ramo.


text:
Aipoꞌre haꞌe kuery pe: Senhor aipoeꞌi: Xee ae rekove rupi aura vy aipoaꞌe: Xeapyxa py pendeayvuague ae ju ꞌrã ambou pendere.


text:
Mbaꞌeta kovaꞌe tekoa eꞌỹa py ae ꞌrã pemanomba, peẽ kuery vaꞌe regua penderery omoĩa jave vinte maꞌetỹ vaꞌe haꞌe pendetujakueve vaꞌe guive, joupe-upe xerovai pendeayvu vaꞌekue haꞌe javi.


text:
Ndapeupityi ꞌrã yvy pendekoarã ameꞌẽ aguã re aura reve xeayvuague vaꞌe py, Jefoné raꞌy Calebe haꞌe Num raꞌy Josué vaꞌe eꞌỹ vy.


text:
Haꞌe rã penderaꞌy kuery pe “Escravo-rã ogueraapaa ꞌrã” peje vaꞌekue ri haꞌe kuery ma ajapo ꞌrã haꞌe py ovaẽmba aguã rami. Haꞌe kuery ma oexa ꞌrã yvy peẽ ndapeipotai vaꞌekue.


text:
Kovaꞌe tekoa eꞌỹa rupi ma quarenta maꞌetỹ re penderaꞌy kuery ikuai ꞌrã guymba kuery re openaa rupi. Pejejavya káuxa ae ꞌrã haꞌe kuery ojexavai, kovaꞌe tekoa eꞌỹa py xapirẽ penderetekue hoꞌupa peve.


text:
Mbaꞌeta quarenta ára re yvy re pexa pota pejeꞌoivy rire quarenta maꞌetỹ re ju ꞌrã pejexavai pejejavyague re, peteĩ-teĩ ára rekovia peteĩ maꞌetỹ ꞌrã oaxa. Haꞌe rami vy pendupa ꞌrã xee rojou vaia regua.


text:
Xee Senhor haꞌe rami xeayvu rire haꞌe rami ae ju ꞌrã ajapo kovaꞌe kuery heko vai vaꞌe xere opuꞌã vaꞌekue re. Kovaꞌe tekoa eꞌỹa py ae ꞌrã okanhy ovy, opa peve — heꞌi. 


text:
Haꞌe gui avakue yvy rexaarã Moisés omondouka vaꞌekue ojevy vy haꞌe vaꞌe yvy re ijayvu rei vy ojapo heta vaꞌe kuery haꞌe javi yvy re ijayvu rei avi okuapy aguã rami.


text:
Haꞌe vaꞌe avakue yvy re ijayvu rei vaꞌekue ma Senhor renonde py omanomba rakaꞌe mbaꞌeaxy vaikue gui.


text:
Haꞌe rã Num raꞌy Josué haꞌe Jefoné raꞌy Calebe ma avakue yvy rexaarã ojeꞌoi vaꞌekue vaꞌe regua avi teĩ okuave. 


text:
<n><i> </i></n> Haꞌe nunga Moisés omombeꞌu Israel kuery haꞌe javive pe. Haꞌe ramo haꞌe kuery iporiau vaipa ete okuapy.


text:
Koꞌẽ rai ramove ovypa vy oẽmba jogueruvy yvyty apyte katy. Haꞌe vy aipoeꞌi okuapy: — Apy ma orekuai, anhetẽ ae rojejavypa rire teĩ roo nho ꞌrã yvy nhandevy Senhor omeꞌẽ ꞌrã vaꞌekue re — heꞌi okuapy. 


text:
Moisés ombovai: — Mbaꞌe re haꞌvy Senhor ojapo ukaa rami eꞌỹ pendekuai? Pendeayvua rami pendekuai aguã ma ndaꞌeve porãi.


text:
Tapeo eme taꞌvy penderovaigua kuery renonde py pemanomba eꞌỹ aguã, mbaꞌeta Senhor noĩvei ma ꞌrã peẽ kuery mbyte.


text:
Maꞌẽ, penerenonde rupi amalequita haꞌe cananeu kuery ikuai. Peꞌapa ꞌrã pekuapy ikyxe gui. Mbaꞌeta Senhor gui pejepeꞌa ma rire noĩvei ꞌrã peẽ kuery reve — heꞌi. 


text:
Haꞌe ramive ma haꞌe kuery onheaꞌã tema okuapy yvyty rupi ojeꞌoi aguã. Haꞌe rami teĩ Senhor guexeve guarã ojapo vaꞌekue ryru ndogueraai haꞌe kuery rekoa mbyte oĩa gui, neĩ Moisés voi ndooi.


text:
Haꞌe ramo amalequita haꞌe cananeu kuery yvyty rupi ikuai vaꞌe oguejy vy ojukapa, Horma peve oitypa. 


text:
mbaꞌemo peapy vy pemeꞌẽ ꞌrã Senhor pe, mymba mbaꞌe pejuka vy penhemboayvuague pejapopa regua, eꞌỹ vy mbaꞌemo penhenhanduaꞌi rami pemeꞌẽ vaꞌe, eꞌỹ vy ngaru hiꞌára py pejapoa py Senhor pe peapy ꞌrã heakuã porã vaꞌe, vaka, vexaꞌi pejuka vy pemeꞌẽ vaꞌe reve.


text:
Haꞌe gui Senhor pe mbaꞌemo omeꞌẽ vaꞌerã ogueru vaꞌe ma ogueru avi ꞌrã peteĩ ryru trigo iporãve vaꞌe, peteĩ ryru raxaꞌi azeite reve omoirũ vaꞌekue.


text:
Haꞌe peteĩ-teĩ vexaꞌi pemeꞌẽ vaꞌe reve guarã peru avi ꞌrã peteĩ ryru vinho penhoẽ reve pemeꞌẽ vaꞌerã, mbaꞌemo peapy vy pemeꞌẽ vaꞌe haꞌe mymba pejuka uka vaꞌe áry.


text:
Peteĩ-teĩ vexaꞌi pemeꞌẽ vaꞌe reve guarã peru avi ꞌrã mbaꞌemo aju guigua pemeꞌẽ vaꞌerã. Mokoĩ ryru trigo iporãve vaꞌe peru, peteĩ ryru raxaꞌi azeite reve omoirũ mbyre.


text:
Haꞌe gui toro raꞌy peapy eꞌỹ vy pejuka aguã pereko katu ꞌrã penhemboayvuague pejapopaa reguarã, haꞌeꞌỹ vy perovyꞌa aguã regua Senhor pe pemeꞌẽ vaꞌerã.


text:
Toro raꞌy reve peru avi ꞌrã mbaꞌemo aju guigua pemeꞌẽ vaꞌerã. Mboapy ryru trigo iporãve vaꞌe ꞌrã peru, mokoĩ ryru raiꞌi azeite reve omoirũ mbyre.


text:
Vinho penhoẽ reve pemeꞌẽ ꞌrã mokoĩ ryru raiꞌi, Senhor pe mbaꞌemo peapy vy pemeꞌẽ ramo heakuã porã aguã.


text:
Haꞌe rami ae pejapo ꞌrã toro raꞌy pemeꞌẽ vaꞌe reve guarã, vexa ava, vexaꞌi raꞌy haꞌe kavara ava reve guarã guive.


text:
Haꞌe penembyte rupi ikuai avi ꞌrã amboae regua, peneramymino kuery ikuaive-ive jave. Haꞌe vaꞌe regua ogueru avi ꞌrã mbaꞌemo oapy vy Senhor pe omeꞌẽ vaꞌerã, heakuã porã aguã. Peẽ kuery pejapoa rami ae avi ꞌrã haꞌe kuery voi ojapo.


text:
Peẽ kuery haꞌe javi rekorã ma peteĩꞌi aeja, pẽvy haꞌe amboae regua penembyte rupi ikuai vaꞌe pe voi. Haꞌe vaꞌe ma rakaꞌe rã peve guarã oĩ peneramymino kuery rekorã avi ikuai jave guarã. Peẽ kuery pendekuaia rami ae avi ꞌrã amboae regua kuery ikuai xee Senhor renonde.


text:
Peteĩꞌi lei oĩ ꞌrã penderekorã, peẽ kuery pe haꞌe amboae regua penembyte rupi ikuai vaꞌe pe voi — heꞌi. 


text:
Jypygua mbaꞌemo pemonguꞌi vaꞌekue iporãve vaꞌe gui pejapo ꞌrã mbojape. Haꞌe vaꞌe ma peru pemeꞌẽ vaꞌerã. Mbaꞌemo pemoaꞌyĩ vaꞌekue rami ꞌrã pemeꞌẽ.


text:
Jypygua mbaꞌemo pemonguꞌi vaꞌekue iporãve vaꞌe guigua Senhor peguarã ranhe ꞌrã pemeꞌẽ, peneramymino kuery ikuaive-ive jave voi. 


text:
<n><i> </i></n> — Haꞌe gui amongue py pejavy ꞌrã Moisés rupi Senhor ojapo uka vaꞌekue ndapejapoia py.


text:
Mbaꞌeta Moisés rupi meme Senhor ojapo uka rakaꞌe pẽvy, ojapo uka ypya ára guive aỹ peve, haꞌe peneramymino kuery ikuaive-ive jave guarã guive.


text:
Haꞌe gui xapyꞌa rei potae vy eꞌỹ pejapo ꞌrã haꞌeveꞌỹa rami, haꞌe neĩ heta vaꞌe kuery voi ndoikuaai okuapy. Haꞌe rami vy haꞌe kuery haꞌe javi omeꞌẽ ꞌrã peteĩ toro raꞌy, oapya ramo Senhor pe heakuã porã aguã. Mbaꞌemo aju guigua reve ꞌrã ogueru, haꞌe mbaꞌemo rykue onhoẽ aguã omeꞌẽ vaꞌerã reve, pendekorã oeja pyre rami vy ae. Peteĩ kavara ogueru avi ꞌrã jejavya regua omeꞌẽ vaꞌerã.


text:
Haꞌe gui sacerdote ojaoꞌi uka ꞌrã Israel kuery ojejavy okuapyague. Haꞌe ramo haꞌe kuery operdoaa ꞌrã, potae vy eꞌỹ ojavy rire. Haꞌe kuery ojejavyague re ogueru ꞌrã mbaꞌemo oapy vy Senhor pe omeꞌẽ vaꞌerã. Senhor renonde py ogueru avi ꞌrã ojejavyague regua omeꞌẽ vaꞌerã.


text:
Haꞌe ramo operdoaa ꞌrã Israel kuery haꞌe javi, haꞌe kuery mbyte rupi amboae regua ikuai vaꞌe voi, haꞌe javive otekoavy rire. 


text:
— Amongue potae vy eꞌỹ ojejavy rire ogueru ꞌrã peteĩ kavara kunha peteĩ maꞌetỹ vaꞌe, ojejavyague regua omeꞌẽ vaꞌerã.


text:
Haꞌe ramo sacerdote ojaoꞌi uka ꞌrã ojejavyague, Senhor renonde potae vy eꞌỹ ojejavy rire. Haꞌe nungakue ojaoꞌi uka ramo operdoaa ꞌrã.


text:
Israel kuery ae, haꞌeꞌỹ vy haꞌe kuery mbyte amboae regua ikuai vaꞌe teĩ peteĩꞌi anho ꞌrã oĩ lei potae vy eꞌỹ ojejavy vaꞌekue pe.


text:
Haꞌe rã otekoavy potae vaꞌe, haꞌe pygua kuery ae, eꞌỹ vy amboae regua teĩ Senhor mboetea rupi eꞌỹ rei oiko ramo oipeꞌaa ꞌrã heta vaꞌe kuery mbyte gui,


text:
Senhor ayvu noendu potai rire, haꞌe ndojapoxei ete haꞌe ojapo uka vaꞌekue. Haꞌe vaꞌe oipeꞌaa ꞌrãe, haꞌe hexe ae ꞌrã oĩ ojejavyague opaga aguã. 


text:
<n> Sábado regua lei rupi eꞌỹ oiko vaꞌekue ombopagaague</n> Tekoa eꞌỹa py Israel kuery ikuai teri reve oikuaa okuapy peteĩ ava sábado py vaꞌeri xakã omonoꞌõ oikovy rã.


text:
Haꞌe rami vy xakã monoꞌõare ojou vaꞌekue ogueru okuapy Moisés haꞌe Arão-a py, heta vaꞌe kuery haꞌe javi renonde py.


text:
Haꞌe ramo Senhor aipoeꞌi Moisés pe: — Haꞌe vaꞌe ava ma omano aguã rami oiko. Pavẽ ꞌrã ojapi ita py, tekoa gui mombyryꞌia py — heꞌi. 


text:
Haꞌe ramo haꞌe kuery haꞌe javi ma tekoa gui mombyryꞌia py ogueraa vy ojapipa okuapy ita py. Haꞌe ramo omano, Moisés pe Senhor ojapo ukaague rami vy. 


text:
— Ndeayvu ke Israel kuery pe. Haꞌe vy aipoꞌre: Pembopotypa ꞌrã pendeao apy rupi, peneramymino kuery ikuaive-ive jave guarã. Ao apy re peteĩ-teĩ poty ꞌrã pejokua ixã hovy vaꞌe py.


text:
Haꞌe nunga pexa nhavõ penemaꞌenduꞌa ꞌrã Senhor ojapo uka vaꞌekue haꞌe javi re, pejapo ete aguã. Ndaꞌevei pendepyꞌa re peipotaa oĩ vaꞌe rami rive pendekuai aguã, neĩ mbaꞌemo pexa vy peipota rei aguã guive, mbaꞌeta haꞌe nunga rupi pendekuai vy pendetavy rei ae ma.


text:
Haꞌe rami ꞌrãgue py penemaꞌenduꞌa ajapo uka vaꞌekue haꞌe javi re, pejapo ete aguã. Haꞌe vy ꞌrãe Penderuete renonde peiko ikyꞌa eꞌỹ vaꞌe.


text:
Xee ae ma Senhor Penderuete, Egito yvy gui pendererupaare, Penderuete aiko aguã. Xee ae Senhor Penderuete. 


text:
Peteĩ levita regua oiko Coate ramymino Isar raꞌy Coré hery vaꞌe. <n>Amongue Bíblia py hery Coré ꞌrãgue py Corá oĩ. Mokoĩve tery ojeporu. Haꞌe vaꞌe ma ngupive ogueraa Rúben kuery regua, Eliabe raꞌy kuery Datã haꞌe Abirão, haꞌe gui Pelete raꞌy Om.


text:
Haꞌe ramo haꞌe vaꞌe kuery ma Moisés renonde py opuꞌã okuapy duzentos e cinqüenta Israel kuery regua avakue reve, huvixarã heta vaꞌe kuery oiporavo vaꞌekue, avakue omboetepy ikuai vaꞌe meme.


text:
Haꞌe kuery onhemboaty okuapy Moisés haꞌe Arão rovai opuꞌãxe vy. Haꞌe vy aipoeꞌi okuapy haꞌe kuery pe: — Aỹ haꞌeve ma! Mbaꞌeta heta vaꞌe kuery haꞌe javive ikyꞌa eꞌỹ vaꞌe ikuai, nhande kuery vaꞌe regua peteĩ-teĩ ma ikyꞌa eꞌỹ vaꞌe jaiko, nhande kuery mbyte Senhor oiko ramo. Mbaꞌe re tu haꞌvy penhemboyvateve ri Senhor pegua orekuai vaꞌe gui? — heꞌi okuapy. 


text:
Haꞌe rami vy ijayvu Coré haꞌe hexevegua kuery haꞌe javi pe. Haꞌe vy aipoeꞌi: — Koꞌẽ rã ajeꞌive ma Senhor oikuaa uka ꞌrã mavaꞌe ete pa ixupegua raꞌea, haꞌe mavaꞌe pa ikyꞌa eꞌỹ vaꞌe ojee omonhemboja vaꞌerã. Mbaꞌeta haꞌe oiporavo vaꞌekue anho ꞌrã omonhemboja. 


text:
Coré haꞌe nderevegua kuery haꞌe javi, po rami ꞌrã pejapo. Peru ke hyꞌaꞌi heakuã porã vaꞌe oapyaty, <n>Haꞌe kuery ma sacerdote eꞌỹ ikuai ramo ndaꞌevei heakuã porã vaꞌe oapy aguã, sacerdote kuery pe anho haꞌeve . 


text:
haꞌe gui koꞌẽ rã pemboja ꞌrã tata. Hiꞌáry pemoĩ avi ꞌrã heakuã porã vaꞌe Senhor renonde py. Haꞌe gui Senhor oiporavo vaꞌe ae ma ꞌrã ikyꞌa eꞌỹ vaꞌe. Peẽ levita kuery pendekuai vaꞌe, haꞌeve ma aỹ pendeayvu — heꞌi. 


text:
Peẽ kuery pe rã ndaꞌu mbaꞌeꞌỹꞌi ri Israel kuery Ruete haꞌe kuery mbyte gui pendeporavo hexe penhemboja aguã, haꞌe Senhor ombojeroviaaty rupi ixupe pembaꞌeapo aguã heta vaꞌe kuery re vy?


text:
Mbaꞌeta Coré, haꞌe ma nemonhemboja ojee, haꞌe nderevegua Levi ramymino kuery voi. Mbaꞌe re tu sacerdote ete avi peikoxe ri?


text:
Haꞌe nunga rupi ndee haꞌe nderevegua ikuai vaꞌe ma Senhor rovaigua meme pendekuai. Haꞌe gui Arão ma mbaꞌexagua tu oiko, hovai re pendeayvu rei pekuapy aguã? — heꞌi. 


text:
Haꞌe gui Moisés oenoĩ uka Eliabe raꞌy kuery Datã haꞌe Abirão. Haꞌe rami teĩ haꞌe kuery ma aipoeꞌi uka: — Ore kuery ma ndorooi ꞌrãe.


text:
Ndee ma orepeꞌa vaꞌekue yvy kamby haꞌe ei oata eꞌỹa gui, kovaꞌe tekoa eꞌỹa py ju romanomba aguã, haꞌe gui aỹ renhemoĩ ukaxe oreruvixarã orere ndepoꞌaka aguã.


text:
Mbaꞌeta ndee ndorereraai teri yvy kamby haꞌe ei oata eꞌỹa py, neĩ orevy neremeꞌẽi guive mbaꞌety haꞌe vinho ty. Remombo ta ri tyꞌy yvy kuꞌikue kovaꞌe avakue rexa py? Haꞌe nunga rupi ore kuery ma ndorooi ꞌrã — heꞌi uka. 


text:
Haꞌe ramo Moisés ivai vaipa reve aipoeꞌi Senhor pe: — Haꞌe kuery ndevy mbaꞌemo omeꞌẽ teĩ emaꞌẽ rive omeꞌẽ vaꞌe re. Mbaꞌeta xee ma haꞌe kuery gui neĩ peteĩ mburika ma voi ndaraai, neĩ peteĩ henda py ma voi ndajapo vai haꞌe kuery pe — heꞌi. 


text:
Moisés aipoeꞌive ju Coré pe: — Ndee haꞌe nderevegua kuery ma koꞌẽ rã peĩmba ꞌrã Senhor renonde py. Arão voi oĩ ꞌrã.


text:
Peteĩ-teĩ peru ꞌrã penembaꞌe hyꞌaꞌi heakuã porã vaꞌe oapyaty, pemoĩ avi ꞌrã heakuã porã vaꞌe. Peteĩ-teĩ peru ꞌrã Senhor renonde py, duzentos e cinqüenta hyꞌaꞌi haꞌe javi py ꞌrã peru. Ndee haꞌe Arão peru ꞌrã penembaꞌe ae — heꞌi. 


text:
Haꞌe ramo haꞌe kuery peteĩ-teĩ ogueru okuapy heakuã porã vaꞌe oapyaty. Tata omboja, haꞌe hiꞌáry omoĩ heakuã porã vaꞌe. Moisés haꞌe Arão reve ikuai oguy nhemboaty oĩaty rokẽ rexei.


text:
Moisés haꞌe Arão rovai Coré omboatypa heta vaꞌe kuery oguy nhemboaty oĩaty rokẽ py. Haꞌe ramo Senhor rexakãa ojekuaa xapyꞌa ijaty vaꞌe haꞌe javi pe. 


text:
Haꞌe rami teĩ haꞌe kuery mokoĩve ma ngova yvy re omovaẽ reve aipoeꞌi: — Oreruete temimoingo haꞌe javi moingoare haꞌe herekoa reiko vaꞌe, xapyꞌa rei rã peteĩꞌi ava ri ojejavy ramo kovaꞌe kuery haꞌe javi rovai ꞌrã teve ndepoxy? 


text:
— Aipoꞌre haꞌvy upe py ikuai vaꞌe haꞌe javi pe: “Pejepeꞌa ke Coré, Datã haꞌe Abirão ikuaia gui”, ꞌre. 


text:
Haꞌe ramo Moisés opuꞌã ju vy oo Datã haꞌe Abirão ikuaia py. Hakykue ojeꞌoipa avi Israel kuery mongetaaty kuery.


text:
Haꞌe vy aipoeꞌi haꞌe py ijaty vaꞌe pe: — Ajerure, pejepeꞌapa na upe vaꞌe avakue heko vai vaꞌe rekoa gui mombyryꞌi. Pepoko eme guive haꞌe kuery mbaꞌe rei-rei re, haꞌe kuery ojejavya py peẽ voi penemombaa eꞌỹ aguã — heꞌi.


text:
Haꞌe ramo ojepeꞌapa ojeꞌoivy Coré, Datã haꞌe Abirão ikuaia gui. Datã haꞌe Abirão ma oẽ vy ngoo rokẽ py oguapy, guaꞌyxy kuery reve, guaꞌy kuery, guajy kuery haꞌe kyrĩgueꞌi haꞌe javi reve. 


text:
Haꞌe gui Moisés aipoeꞌi: — Mbaꞌemo oiko ta vaꞌe rupi peikuaa ꞌrã Senhor ae xembouague ixupegua haꞌe javi ajapo aguã, haꞌe xejegui eꞌỹ ae meme ajapoa peikuaa aguã.


text:
Aỹ ma pevaꞌe avakue amboae avakue omanoa rami ri omano ramo, xapyꞌa rei avakue mboae ojexavaia rami rive haꞌe kuery ojexavai ramo ma Senhor remimbou eꞌỹ xee aiko.


text:
Haꞌe rami avi xapyꞌa rei Senhor mbaꞌemo ndajaexai teri vaꞌe ojapo ramo yvy ojepeꞌa rã kovaꞌe avakue hoꞌapa aguã ombaꞌe rei-rei reve, haꞌe yvykua vaikue py haꞌe kuery oikove reve oguejy ramo peikuaa ꞌrã Senhor mboetea rupi veꞌỹ ikuai vaꞌe memea — heꞌi. 


text:
Ojepeꞌa ramo haꞌe kuery hoꞌapa hoo haꞌe javi reve, Coré revegua avakue ikuai vaꞌekue voi, imbaꞌe rei-rei haꞌe javi reve.


text:
Yvykua vaikue py hoꞌapa oguereko vaꞌekue haꞌe javi reve. Haꞌe gui yvy ojaoꞌipa jevy ramo heta vaꞌe kuery mbyte gui okanhymba.


text:
Haꞌe ramo Israel kuery haꞌe kuerya katyꞌi rupi ikuai vaꞌekue onhamba ojeꞌoivy haxẽmba rã oendu vy, “Tove yvy tanhanemomba heravy eme avi” heꞌi vy.


text:
— Aipoꞌre sacerdote Arão raꞌy Eleazar pe heakuã porã vaꞌe oapyaty ikuai vaꞌe oipeꞌapa aguã tata hendy vaꞌe mbyte gui, tomoaĩmba tata oĩ vaꞌe mombyrya rupi, mbaꞌeta hyru ma ikyꞌa eꞌỹ vaꞌe meme.


text:
Haꞌe gui ojejavy okuapy vaꞌe mbaꞌekue heakuã porã vaꞌe oapyaty peipeꞌa vaꞌekue ma pemopererĩꞌi ꞌrã altar penhovã aguã, Senhor renonde py oguerupa okuapy rire. Haꞌe nunga ikyꞌa eꞌỹ vaꞌe ikuai ramo opyta ꞌrã Israel kuery oikuaa aguã — heꞌi. 


text:
Haꞌe ramo sacerdote Eleazar oipeꞌa heakuã porã vaꞌe oapyaty overa vaꞌe guigua okaipa vaꞌekue po gui, haꞌe vy omopererĩꞌi altar onhovã aguã,


text:
Israel kuery haꞌe nungakue re imaꞌenduꞌa okuapy aguã. Mbaꞌeta amboae regua rei Arão guigua eꞌỹ vaꞌe ndaꞌevei Senhor renonde py onhemboja aguã heakuã porã vaꞌe oapy aguã, Coré haꞌe hexevegua kuery re oiko vaꞌekue ramigua oiko ju eꞌỹ aguã, Moisés rupi Senhor ijayvuague rami vy. 


text:
<n> Opa marã ju ikuai vaꞌekue ombopagaague</n> Koꞌẽ jevy ma Israel kuery haꞌe javi ijayvu rei okuapy Moisés haꞌe Arão rovai. Haꞌe vy aipoeꞌi: — Peẽ kuery tu pejuka ma Senhor pegua kuery — heꞌi.


text:
Moisés haꞌe Arão rovai re haꞌe kuery onhemboatypa vy oguy nhemboaty oĩaty oĩa katy ojeꞌoi ramove arai ou vy ojaoꞌipa, haꞌe Senhor rexakãa ojekuaa xapyꞌa.


text:
— Pejepeꞌa ke upe vaꞌe kuery ikuaia gui, amomba vyvoi aguã — heꞌi ramo mokoĩve guenapyꞌã re ikuai ngova yvy re omovaẽ peve. 


text:
Haꞌe ramo Moisés aipoeꞌi Arão pe: — Eraa ke nembaꞌe heakuã porã vaꞌe oapyaty, haꞌe emboja tata altar áry gui rejopy vaꞌe. Hiꞌáry rupi emoĩ avi heakuã porã vaꞌe. Haꞌe gui tereo pojava heta vaꞌe kuery ikuaia rupi haꞌe kuery ojejavya rejaoꞌi uka aguã, mbaꞌeta imbopagaarã tuvixa ete vaꞌe ou Senhor renonde gui. Omboypy ma mbaꞌeaxy vaikue — heꞌi. 


text:
Arão ma Moisés ijayvuague rami vy heakuã porã vaꞌe ryru ogueraa vy onha ovy tekoa mbyte rupi, haꞌe kuery mbyte rupi mbaꞌeaxy vaikue ou ma ramo. Tata áry rupi heakuã porã vaꞌe omoĩ vy ojaoꞌi uka ovy haꞌe kuery ojejavya.


text:
Mbaꞌeaxy gui omano vaꞌekue ma catorze mil e seiscentos haꞌe javi vy, Coré káuxa omano vaꞌekue reveꞌỹ vy. 


text:
— Ndeayvu ke Israel kuery pe. Haꞌe kuery gui rejopy ꞌrã popoka. Doze popoka rejopy ꞌrã, peteĩ-teĩ tamoĩ ro pygua kuery vaꞌe regua yvatekueve gui. Peteĩ-teĩ rery rembopara ꞌrã imbaꞌe popoka re ae.


text:
Haꞌe rã Levi kuery vaꞌe regua popoka re ma rembopara ꞌrã Arão rery, mbaꞌeta peteĩ-teĩ oo pygua kuery ruvixa oguereko ꞌrã popoka.


text:
Haꞌe vaꞌe ma remoĩmba ꞌrã oguy nhemboaty oĩaty py, xeayvu ryru oĩ vaꞌe renonde. Haꞌe py xee ae ꞌrã rovaexĩ.


text:
Haꞌe gui ava xee aiporavo vaꞌe popoka ma ipotypa ꞌrã. Haꞌe rami vy xerenonde gui amombytuꞌupa ꞌrã Israel kuery penderovai rupi ijayvu rei okuapya — heꞌi. 


text:
Haꞌe rami Israel kuery pe Moisés ijayvu ramo doze yvatekueve ikuai vaꞌe omeꞌẽ okuapy opopoka. Peteĩ-teĩ ixupe omeꞌẽ guamoĩ ro pygua kuery pegua ae, doze popoka haꞌe javi vy. Haꞌe kuery popoka mbyte py oĩ avi Arão popoka.


text:
Koꞌẽ jevy oguy Nhanderuete ayvu oĩaty ropy Moisés oike ramo Arão popoka Levi ro pygua kuery pegua henhoĩmba raꞌe. Hiꞌy tuvixaa rupi ipotypa ma, haꞌe vy hiꞌapa guive.


text:
Haꞌe ramo popoka haꞌe javi ma Senhor renonde gui Moisés ogueraapa ju Israel kuery ikuaia py. Haꞌe ramo haꞌe kuery oexa vy peteĩ-teĩ ojopy okuapy opopoka ae. 


text:
Senhor aipoeꞌi Moisés pe: — Eraa ju ke imoiny Arão popoka xeayvu oĩaty renonde py, haꞌe py ae oĩ porã aguã Israel kuery opuꞌã rei vaꞌe oikuaa okuapy aguã. Haꞌe rami vy ꞌrãe remokyrirĩ xerovai rupi ijayvu rei okuapy vaꞌe, omanomba eꞌỹ aguã — heꞌi.


text:
Haꞌe gui Moisés pe Israel kuery ijayvu jevy vy aipoeꞌi okuapy: — Aỹ ma romanomba ta ma! Rokanhymba ꞌrã, rokanhymba ꞌrãe haꞌe javive!


text:
Mbaꞌeta Senhor ombojeroviaaty katy onhemboja vaꞌe rei ma omano ꞌrã. Xapyꞌa rei ndaꞌu ore kuery haꞌe javive ꞌrã ri romanomba? — heꞌi okuapy. 


text:
<n> Sacerdote kuery mbaꞌemo ojapo haꞌe ojopy vaꞌerã re ijayvuague</n> Haꞌe gui Senhor aipoeꞌi Arão pe: — Ndee, nderaꞌy kuery haꞌe neramoĩ Levi ramymino kuery haꞌe javi re oĩ ꞌrã henda ikyꞌa eꞌỹ vaꞌe rupi pembaꞌeapoa py pejejavy ri vy pepaga aguã. Haꞌe rã ndee haꞌe nderaꞌy kuery re anho ꞌrã oĩ sacerdote rami pembaꞌeapoa py pejejavy vy pepaga aguã.


text:
Haꞌe gui oo xeayvu oĩaty renonde rupi ndee haꞌe nderaꞌy kuery pembaꞌeapo pekuapy jave ma peru avi ꞌrã peneretarã kuery peneramoĩ Levi ramymino ikuai vaꞌe, pendea py meme haꞌe kuery ou vy penepytyvõ okuapy aguã.


text:
Haꞌe kuery ma ndereve oo rupi ombaꞌeapo vy ojapo ꞌrã okuapy ojapo ꞌrã vaꞌekue. Haꞌe rami teĩ haꞌe kuery nonhembojai ꞌrãe henda ikyꞌa eꞌỹ vaꞌe py mbaꞌemo ikuai vaꞌe re, neĩ altar re, omanomba eꞌỹ aguã, peẽ kuery voi.


text:
Ndea py haꞌe kuery onhemboaty ꞌrã okuapy ojapopa aguã oguy nhemboaty oĩaty rupi ojapo ꞌrã vaꞌe haꞌe javi. Haꞌe rã amboae regua ma ndaꞌevei pẽa py onhemboja aguã.


text:
Peẽ kuery anho ꞌrã pembaꞌeapo henda ikyꞌa eꞌỹ vaꞌe py, altar rupi voi, Israel kuery mbopagaarã oiko jevy eꞌỹ aguã.


text:
Peneretarã kuery levita ikuai vaꞌe ma xee aiporavo Israel kuery mbyte gui, haꞌe penepytyvõarã ju amboaxa oguy nhemboaty oĩaty rupi Senhor pe ombaꞌeapo okuapy aguã.


text:
Haꞌe rã altar rupi, haꞌe ajukue okẽ regua oĩ vaꞌe ropy rupi ma ndee haꞌe nderaꞌy kuery reve ae ꞌrã pepena sacerdote rembiaporã oĩ vaꞌe haꞌe javi re. Haꞌe vaꞌe ma penembiaporã ae. Peẽ kuery pe ameꞌẽ sacerdote rami pembaꞌeapo aguã. Haꞌe rã amboae regua onhemboja ri vy ma omano ꞌrã — heꞌi. 


text:
Senhor aipoeꞌive ju Arão pe: — Ndevy peguarã xee amboaxa xevy omeꞌẽ mbyre-mbyre gui mbaꞌemo oipeꞌaa vaꞌe, Israel kuery mbaꞌemo ikyꞌa eꞌỹ vaꞌerã ogueru vaꞌe guigua. Ndevy haꞌe nderaꞌy kuery pe rakaꞌe rã peve guarã amboaxa peẽ kuery peguarã ae.


text:
Povaꞌe ae ꞌrã pejopy mbaꞌemo ikyꞌa eꞌỹ ete vaꞌe gui, tata py omoĩa eꞌỹ vaꞌekue regua. Xevy omeꞌẽ vaꞌerã haꞌe kuery ogueru vaꞌe haꞌe javi gui mbaꞌemo opyta ꞌrã ndevy haꞌe nderaꞌy kuery pe ikyꞌa eꞌỹ ete vaꞌerã, mbaꞌemo aju guigua mbaꞌe, jejavya regua, haꞌe mbaꞌemo omboekovia aguã regua xevy ogueru vaꞌe haꞌe javi gui.


text:
Haꞌe nunga peꞌu ꞌrã pekuapy henda ikyꞌa eꞌỹ etea py ae. Peẽ kuery vaꞌe regua avakue ma guive rã peꞌu ꞌrã. Pendevy ma ikyꞌa eꞌỹ vaꞌe opyta.


text:
Povaꞌe nunga voi opyta ꞌrã ndevy guarã: mbaꞌemo Israel kuery oupi vy ombovava reve omeꞌẽ vaꞌekue haꞌe javi gui oipeꞌa pyre, haꞌe nunga voi amboaxa ndevy, nderaꞌy kuery haꞌe nderajy kuery pe guive, rakaꞌe rã peve guarã. Ndero pygua kuery ngarua pyguarã haꞌeve vaꞌe ri ikuai vy haꞌe javi ꞌrã haꞌeve hoꞌu aguã.


text:
Azeite, vinho haꞌe mbaꞌemo raꞌyĩgue oiko ypyꞌi vaꞌekue regua iporãgueve Senhor pe haꞌe kuery omeꞌẽ vaꞌekue ma ndevy peguarã meme amboaxapa.


text:
Yvy re onhotỹ mbyre haꞌe javi regua jypyꞌi hiꞌa vaꞌe xee Senhor pe haꞌe kuery ogueru vaꞌe ma nembaꞌe meme ꞌrã. Ndero pygua kuery ngarua pyguarã haꞌeve vaꞌe ri ikuai vy haꞌe javi ꞌrã hoꞌu.


text:
Haꞌe javi regua temimoingo jypyꞌigua oiko vaꞌekue xee Senhor pe haꞌe kuery ogueru vaꞌe, avakue eꞌỹ vy mymba kuery teĩ ndevy guarã meme ꞌrã opyta. Haꞌe rami avi avakue jypykue oiko vaꞌekue ma remboekovia uka ꞌrã, mymba kuery haꞌeveꞌỹ vaꞌe regua jypy guare remboekovia uka avi ꞌrã.


text:
Peteĩ jaxyꞌi vaꞌe meme ꞌrã remboekovia uka. Hekovia repyrã reikuaa rami vy ae ꞌrã omeꞌẽ, cinco hatãꞌi vaꞌe re, henda ikyꞌa eꞌỹ vaꞌe py oiporupy regua doze grama vaꞌe rami ae.


text:
Haꞌe rã vaka, vexaꞌi, kavara raꞌy kuery jypyꞌigua vaꞌe ma nomboekoviai ꞌrã, ikyꞌa eꞌỹ vaꞌe ramo. Huguykue ma pemboayvipa ꞌrã altar áry rupi, haꞌe rã ikyrakue ma oapy vy omeꞌẽa ꞌrã Senhor pe heakuã porã aguã.


text:
Haꞌe rã hoꞌokue ma pendevygua ꞌrãe, ipexo oupi vy ombovava reve omeꞌẽ mbyre roꞌokue, haꞌe hiꞌu oiporu kuaa regua roꞌokue ma haꞌe rami ae avi.


text:
Xee Senhor peguarã ikyꞌa eꞌỹ vaꞌe Israel kuery omeꞌẽ vaꞌekue haꞌe javi amboaxa ndevy, nderaꞌy haꞌe nderajy kuery ikuai vaꞌe pe guive, rakaꞌe rã peve guarã. Xee Senhor renonde py oĩ riae ꞌrã xereve guarã ajapo vaꞌekue juky regua, ndee haꞌe neramymino kuery peguarã. <n>Mbaꞌemo omeꞌẽ ꞌrã juky py omoeꞌẽ reve . 


text:
Haꞌe gui Senhor aipoeꞌi avi Arão pe: — Ndee ma ndeyvyrã nderejopyi ꞌrã neĩ ruxãꞌi voi, heta vaꞌe kuery yvy mbyte neĩ peteĩ henda py voi noĩ ꞌrã ndeyvyrã. Mbaꞌeta xee ae ma aiko ndevygua rereko vaꞌerã Israel kuery mbyte — heꞌi. 


text:
<n> Dízimo haꞌe levita kuery re ijayvuague</n> — Levi ramymino kuery pe ma xee amboaxa dízimo omeꞌẽmby haꞌe javi. Haꞌe kuery peguarã ae opyta oguy nhemboaty oĩaty rupi ombaꞌeapoague repyrã.


text:
Haꞌe rã Israel kuery ma novaẽi ꞌrã oguy nhemboaty oĩaty py, haꞌe kuery ojejavyague re opaga aguã oĩ ramo omanomba eꞌỹ aguã.


text:
Levita kuery ae ꞌrã ombaꞌeapo oguy nhemboaty oĩaty rupi, haꞌe kuery re ae ꞌrã oĩ ojejavy vy opaga aguã. Haꞌe vaꞌe lei ma rakaꞌe rã peve oĩ hekorã, hamymino jevy kuery peguarã. Haꞌe rã oyvyrã ma neĩ ruxãꞌi ma voi ndojopyi ꞌrã Israel kuery mbyte py.


text:
Mbaꞌeta Israel kuery dízimo Senhor pe omeꞌẽ okuapy vaꞌe ma amboaxapa levita kuery peguarã. Haꞌe kuery pe ma “Israel kuery mbyte rupi pendeyvyrã neĩ ruxãꞌi ma voi ndapejopyi ꞌrã”, haꞌe rire. 


text:
— Ndeayvu ꞌrã levita kuery pe, haꞌe vy aipoꞌre: Israel kuery dízimo omeꞌẽ vaꞌekue pendevy guarã amboaxa vaꞌe pejopy vy pembojaꞌo ju ꞌrã Senhor pe. Dízimo omeꞌẽ mbyre regua gui dízimo ju ꞌrã pemeꞌẽ xevy.


text:
Haꞌe nunga pemeꞌẽ vaꞌe ma mbaꞌemo pemoaꞌyĩ vaꞌekue gui, eꞌỹ vy vinho onhamiaty gui jypyꞌigua pemeꞌẽ ꞌrãgue py.


text:
Haꞌe rami vy Senhor pe ju ꞌrã pemeꞌẽ dízimo Israel kuery po gui pejopy vaꞌekue haꞌe javi guigua. Haꞌe nunga gui Senhor pe pemeꞌẽ vaꞌe ma sacerdote Arão ae oiporu vaꞌerã.


text:
Omeꞌẽ mbyre pejopy vaꞌe haꞌe javi gui pemeꞌẽ ꞌrã Senhor pegua meme. Haꞌe nunga iporãgueve ae ꞌrã pemeꞌẽ ikyꞌa eꞌỹ vaꞌerã. 


text:
— Aipoꞌreve ju ꞌrã levita kuery pe: Dízimo omeꞌẽ mbyre regua iporãgueve pemeꞌẽ ma rire hembyrekue ma pendevy guarã ae opyta, mbaꞌemo pemoaꞌyĩ vaꞌekue gui, eꞌỹ vy vinho onhamiaty gui dízimo meꞌẽare pe hembyrekue opytaa rami avi.


text:
Haꞌe nunga peꞌua py rei peꞌu teĩ haꞌeve, peẽ kuery haꞌe pendero pygua kuery guive, oguy nhemboaty oĩaty rupi pembaꞌeapoague repy ae ramo.


text:
Haꞌe vaꞌe mbyte gui iporãve vaꞌe pemeꞌẽ aguã peiporavo ramo pendere noĩ ꞌrã pejejavya. Haꞌe rami vy ꞌrãe mbaꞌemo Israel kuery ikyꞌa eꞌỹ vaꞌerã omeꞌẽ vaꞌekue ndopyta jevyi haꞌeveꞌỹ vaꞌe, pemanomba eꞌỹ aguã. 


text:
— Povaꞌe lei rupi Senhor ojapo uka vy aipoeꞌi: Aipopeje Israel kuery pe peẽa py togueru peteĩ vaka kunhaꞌi pytã vaꞌe, iporã rei vaꞌe, ivaikue rei eꞌỹ vaꞌe, neĩ peteĩgue ma voi canga py omombaꞌeapo eꞌỹ teri vaꞌe.


text:
Haꞌe vaꞌe ma pemboaxa ju ꞌrã sacerdote Eleazar pe. Haꞌe vaꞌe ju ogueraa ꞌrã tekoa gui mombyryꞌia py, haꞌe vy ojukaa ꞌrã henonde py.


text:
Haꞌe vy huguykue re sacerdote Eleazar okuã ombovy vy omboayvipa ꞌrã oguy nhemboaty oĩaty renonde katy. Sete-kue ꞌrã omboayvi.


text:
Haꞌe oexaa py oapypaa ꞌrã vaka kunhaꞌi haꞌe javi: ipire, hoꞌokue, huguy haꞌe hepoxikue voi. Haꞌe javi ꞌrã oapypa.


text:
Sacerdote ogueru ꞌrã peteĩ yvyra yary vaꞌe, hissopo rogue haꞌe havijukue pytã vaꞌe, haꞌe vy omoĩmba ꞌrã tata mbyte vaka kunhaꞌi okaia py.


text:
Haꞌe gui ma sacerdote ojoi ꞌrã oao, ojau ꞌrã guive yy py. Haꞌe rire mae ꞌrã ojevy ju tekoa py, teĩ haꞌeveꞌỹ vaꞌe oiko ꞌrã kaꞌaru peve.


text:
Haꞌe gui peteĩ ava haꞌeve vaꞌe ma tanhimbu vaka kunhaꞌi rugue omboaty ju vy omoĩ porã ꞌrã tekoa gui mombyryꞌia py, peteĩ henda ikyꞌa eꞌỹ vaꞌe ojapo pyre py. Israel kuery haꞌe javi peguarã omoĩ porã ꞌrã, yy jokyꞌaꞌoa irũrã, jejavya gui jokyꞌaꞌo aguã.


text:
Haꞌe gui vaka kunhaꞌi rugue monoꞌõare voi ojoi ꞌrã oao, haꞌe haꞌeveꞌỹ vaꞌe oiko ꞌrã kaꞌaru peve. Haꞌe vaꞌe ojapo uka pyre ma rakaꞌe rã peve guarã Israel kuery pe, haꞌe amboae regua haꞌe kuery mbyte rupi ikuai vaꞌe pe guive. 


text:
Haꞌe gui mboapy araa py, haꞌe sete araa py ju ojekyꞌaꞌo uka ꞌrã haꞌe vaꞌe yy py, haꞌeve vaꞌe ju oiko aguã. Vaꞌeri mboapy araa py, eꞌỹ vy sete araa py ndojekyꞌaꞌo ukai ri vy ma haꞌeveꞌỹ vaꞌe ae ꞌrã oiko.


text:
Xapyꞌa rei omanogue re, ava retekue re opoko vaꞌekue ndojekyꞌaꞌo ukai vy ma omongyꞌapa avi ꞌrã Senhor mbojeroviaaty. Haꞌe vaꞌe ma oipeꞌaa ꞌrã Israel kuery mbyte gui, mbaꞌeta hiꞌáry rupi yy jokyꞌaꞌoa nomboayviai rire haꞌeveꞌỹ vaꞌe ae ꞌrã oiko. Hexe oĩ teri haꞌeveꞌỹa. 


text:
— Povaꞌe lei ma amongue ava peteĩ oo py ri omano rã guarã. Haꞌe vaꞌe opy oike vaꞌe, haꞌe opy ikuai vaꞌekue haꞌe javi ꞌrã haꞌeveꞌỹ vaꞌe ikuai sete ára peve.


text:
Haꞌe javive rei mbaꞌety rupi ooa rupi amongue kyxe py ojuka pyre re opoko vaꞌekue ma oiko ꞌrã haꞌeveꞌỹ vaꞌe sete ára peve, haꞌeꞌỹ vy amboae rami omano vaꞌekue re, amongue ava kãgue re, eꞌỹ vy teꞌõgue rupa re mbaꞌe.


text:
Haꞌeveꞌỹ vaꞌe oikyꞌaꞌoa aguã ma pejopy ꞌrã vaka kunhaꞌi oapy vaꞌekue rugue jejavya gui jokyꞌaꞌoa vaꞌe regua, haꞌe gui hugue áry penhoẽ ꞌrã yy oxyry vaꞌe, peteĩ hyru py.


text:
Peteĩ ava haꞌeve vaꞌe ma peteĩ hissopo rogue ogueraa vy omoakỹ ꞌrã haꞌe vaꞌe yy py. Haꞌe vaꞌe py omboayvipa ꞌrã haꞌe vaꞌe oo áry rupi haꞌe tembiporu ikuai vaꞌe, haꞌe py ikuai vaꞌekue áry rupi, haꞌe gui ojuka pyre, eꞌỹ vy omano vaꞌekue kãgue re opoko vaꞌekue, hupa áry rupi guive.


text:
Haꞌeveꞌỹ vaꞌe áry rupi amongue haꞌeve vaꞌe omboayvi ꞌrã mboapy araa py, haꞌe sete araa py ju. Sete araa py ma oikyꞌaꞌo ꞌrã. Haꞌeveꞌỹ vaꞌekue ojoi ꞌrã oao, haꞌe ojau ꞌrã yy py. Kaꞌaru jave haꞌeve vaꞌe ju ꞌrã oiko. 


text:
— Haꞌe rami teĩ xapyꞌa rei amongue haꞌeveꞌỹ vaꞌe ndojekyꞌaꞌo ukai ramo oipeꞌaa ꞌrã heta vaꞌe kuery mbyte gui, Senhor pegua henda ikyꞌa eꞌỹ vaꞌe omongyꞌapa rire. Hiꞌáry rupi yy jokyꞌaꞌoa nomboayviai rire haꞌeveꞌỹ vaꞌe ae ꞌrã oiko.


text:
Haꞌe rami aguã ma rakaꞌe rã peve guarã oĩ haꞌe kuery ojapo aguã. Yy jokyꞌaꞌoa mboayviare voi ojoi ꞌrã oao. Yy jokyꞌaꞌoa re opoko vaꞌe rei ma oiko ꞌrã haꞌeveꞌỹ vaꞌe kaꞌaru peve.


text:
Opa marãgua re haꞌeveꞌỹ vaꞌe opokoa vaꞌe rei oiko ꞌrã haꞌeveꞌỹ vaꞌe. Hexe opoko vaꞌe voi oiko ꞌrã haꞌeveꞌỹ vaꞌe kaꞌaru peve. 


text:
<n> Miriã omanoague</n> Haꞌe gui Israel kuery haꞌe javi ovaẽ okuapy Zim regua tekoa eꞌỹa py. Jypyꞌigua jaxy py ma Cades py opytapa okuapy. Haꞌe py ma Miriã omano, haꞌe pyve ju onhono porãa. 


text:
<n> Meribá py itaova oĩ vaꞌe Moisés ombovoague</n> Haꞌe gui yy ndaꞌipoi haꞌe kuery oyꞌu aguã. Haꞌe ramo onhemboaty okuapy Moisés haꞌe Arão rovai. 


text:
Moisés pe ijayvu atã vy aipoeꞌi okuapy: — Neꞌexa, oreryvy kuery Senhor renonde py omanomba jave ore voi romano vaꞌe rire haꞌeveve ꞌrãgue!


text:
Mbaꞌe re tu Senhor pegua orekuai vaꞌe orererupa rakaꞌe tekoa eꞌỹa py, romanomba aguã rive, ore kuery haꞌe orerymba kuery guive?


text:
Mbaꞌe re tu Egito yvy gui orererupa ri kovaꞌe tekoa vaikue py oremovaẽ aguã, neĩ mbaꞌemo raꞌyĩgue noĩa py, neĩ figoꞌa ma voi, vinho, romãꞌa, neĩ yy jayꞌu vaꞌerã voi ndaꞌipoia py? — heꞌi okuapy. 


text:
Haꞌe ramo heta vaꞌe kuery onhemboaty okuapy vaꞌe renonde gui Moisés haꞌe Arão ojeꞌoi vy ovaẽ nhemboaty oĩaty rokẽ py. Haꞌe vy guenapyꞌã re oĩ ngova yvy re omovaẽ peve. Haꞌe ramove Senhor rexakãa ojekuaa xapyꞌa haꞌe kuery pe. 


text:
— Aỹ eru popoka, haꞌe emboatypa ju heta vaꞌe kuery, ndee haꞌe nderykeꞌy Arão voi. Haꞌe vy haꞌe kuery oexapaa py ndeayvu ꞌrã itaova oĩ vaꞌe pe, haꞌe ramo ixugui onheẽ ꞌrã yy. Ita gui yy onheẽ aguã rami pejapo vy pemeꞌẽ ꞌrã heta vaꞌe kuery pe oyꞌu okuapy aguã, hymba kuery pe guive — heꞌi. 


text:
Haꞌe gui Moisés haꞌe Arão omboatypa heta vaꞌe kuery itaova oĩ vaꞌe rexei. Haꞌe vy aipoeꞌi haꞌe kuery pe: — Pendu ke aỹ, pepuꞌã rei vaꞌe kuery. Xapyꞌa rei ndaꞌu rojapo ꞌrã kovaꞌe itaova oĩ vaꞌe gui yy onheẽ aguã rami, peẽ kuery peyꞌu aguã? — heꞌi vy


text:
Moisés opo py popoka oguereko vaꞌe oupi vy itaova re oinupã mokoĩgue. Haꞌe ramo onheẽ vaipa ete yy. Heta vaꞌe kuery oyꞌu okuapy, hymba kuery guive. 


text:
Haꞌe ramo Senhor aipoeꞌi Moisés haꞌe Arão pe: — Peẽ kuery ndapejeroviai vaꞌekue xere, mbaꞌeta Israel kuery oendua py ndapexa ukai xekyꞌa eꞌỹ vaꞌea. Haꞌe nunga rupi peẽ ma naperovaẽvei ma ꞌrã kovaꞌe kuery ijyvyrã ameꞌẽague py — heꞌi.


text:
Haꞌe vaꞌe yy ma Meribá pygua. Haꞌe py ma Israel kuery Senhor rovai rupi ijayvu atã okuapy ramo haꞌe kuery mbyte py Senhor oexa uka ikyꞌa eꞌỹ vaꞌea. <n>Tery Meribá ma “Ayvua ete-ete” ꞌea . 


text:
<n> Edom yvy rupi haꞌe kuery oaxa ojeꞌoivy aguã re Moisés ojerure uka teĩague</n> Cades gui Moisés omondouka guembiguai kuery Edom pygua huvixaa py, ixupe aipoeꞌi aguã: “Po rami ijayvu nderyvy Israel kuery: Reikuaa porã ma ore kuery opa mbaꞌe py orekuai axyague.


text:
Mbaꞌeta oreramoĩ kuery Egito yvy katy oguejypa rakaꞌe. Haꞌe gui ore kuery ju Egito py are vaipa orekuai. Haꞌe rã Egito pygua kuery oremoingo axy, ore kuery haꞌe oreru kuery voi.


text:
Senhor pe rojapukai ramo oreayvua oendu vy ojeguigua anjo omondouka Egito gui orepeꞌapaarã. Haꞌe gui aỹ ma Cades py orekuai, tetã ndeyvy rexeiꞌi oĩ vaꞌe py.


text:
Eja ndeyvy rupi roaxa aguã. Ndoroaxai ꞌrã penembaꞌety rupi, neĩ uvaty rupi. Ndoroyꞌui avi ꞌrã ygua ikuai vaꞌe gui. Tape iporãve vaꞌe rupi anho ꞌrã roguata, ndoropiai ꞌrã jaiporu kuaa katy, neĩ jaiporu kuaa eꞌỹa katy ma voi, ndeyvy rupi roaxapa peve”, heꞌi uka. 


text:
Haꞌe ramo Edom pygua aipoeꞌi uka ixupe: — Peaxa eme taꞌvy xeyvy rupi, rovaexĩ vy aa eꞌỹ aguã kyxe reve — heꞌi. 


text:
Haꞌe gui Israel kuery aipoeꞌi ju okuapy ixupe: — Tape jeporuve vaꞌe rupi anho ꞌrã rojeꞌoi. Xapyꞌa rei xee haꞌeꞌỹ vy xerymba kuery nembaꞌe yy royꞌu ri vy apagapa ꞌrã hepya rami tema. Amboae nunga ma ndaipotai, yvy rupi roaxa aguã eꞌỹ vy. 


text:
Ombovai: — Peaxa eme taꞌvy — heꞌi vy Edom kuery oupa nhoguenoiny heta avakue reve ovaexĩ aguã, opoꞌakaa oexa uka reve.


text:
Haꞌe rami vy Edom kuery ndoejai Israel kuery ijyvy rupi oaxa aguã. Haꞌe ramo Israel kuery ojepekuavo ojeꞌoivy haꞌe vaꞌe gui. 


text:
<n><i> , </i></n> Cades gui Israel kuery haꞌe javi ikuai vaꞌekue ojeꞌoi vy oguata ojeꞌoivy Hor yvyty katy.


text:
— Arão nheꞌẽ ma heraa ꞌrã tamoĩ kuerya py, novaẽi ꞌrã Israel kuery yvyrã ameꞌẽ vaꞌe py, Meribá py yy onheẽ jave naxenheꞌẽ rendu potai rire.


text:
Haꞌe rire ma emboi Arão ao, haꞌe gui ijaokue py taꞌy Eleazar ju emonhemonde, mbaꞌeta Arão ma oipeꞌaa ꞌrã tuu kuery ooague katy, haꞌe py ae ꞌrã omano — heꞌi. 


text:
Moisés ojapo Senhor ojapo ukaa rami vy. Jogueraa nhoguenoiny Hor yvyty katy heta vaꞌe kuery haꞌe javi oexaa gui.


text:
Arão ao Moisés omboi vy taꞌy Eleazar ju omonhemonde ijaokue py. Haꞌe py Arão omano yvyty apyte py ae. Haꞌe rã Moisés haꞌe Eleazar ma oguejy ju jogueruvy haꞌe gui.


text:
Haꞌe ramo heta vaꞌe kuery Arão omanoague oikuaa ma vy haꞌe kuery haꞌe javi ojaeꞌo hexe. Trinta ára re ojaeꞌo okuapy. 


text:
<n> Arade pygua huvixa oity okuapyague</n> Haꞌe gui ma cananeu regua Arade pygua huvixa Neguebe py oikoa py oendu omombeꞌua rã Israel kuery tape rupi ou okuapya Atarim katy. Haꞌe rami vy Israel kuery re opuꞌã vy amongue ogueraa escravo-rã. 


text:
Haꞌe ramo Israel kuery Senhor renonde onhemboayvu vy aipoeꞌi okuapy: — Orepo py ri haꞌe vaꞌe kuery remboaxapa ramo romomba ete ꞌrã haꞌe kuery retã ikuai vaꞌe — heꞌi.


text:
Israel kuery ijayvua Senhor oendu vy ipo py omboaxapa cananeu kuery. Haꞌe ramo Israel kuery omomba ete, hetã ikuai vaꞌe guive. Haꞌe vaꞌe tekoa ma oenoĩ okuapy Horma. <n>Tery Horma ma “Ombovaipaague” ꞌea. 


text:
<n> Mboi raꞌangaa overa vaꞌe guigua re ijayvuague</n> Haꞌe gui Hor yvyty gui ojeꞌoipa okuapy. Yeꞌẽ Pytã vaꞌe yvýry tape oo vaꞌe rupi ojeꞌoi, Edom yvy rovai rupi oaxa aguã. Haꞌe rami teĩ Israel kuery oguataa rupi ndaꞌevei ete ju okuapy.


text:
Haꞌe vy ijayvu okuapy Nhanderuete haꞌe Moisés rovai rupi. Haꞌe vy aipoeꞌi: — Mbaꞌerã tu Egito yvy gui orererupa ri, kovaꞌe tekoa eꞌỹa py romanomba aguã tyꞌy, mbojape neĩ yy ma voi ndaꞌipoia py? Mbaꞌeta orenheꞌẽ py voi orekaneꞌõmba ma kovaꞌe nunga mbojape ovare eꞌỹ vaꞌe anho roꞌu vy — heꞌi. 


text:
Haꞌe ramo haꞌe kuery mbyte rupi Senhor ombou mboi inharõve vaꞌe, ixuꞌupaarã. Haꞌe ramo heta omano Israel kuery vaꞌe regua.


text:
Moisés-a py haꞌe kuery oupa vy aipoeꞌi okuapy: — Rojejavypa raꞌe, mbaꞌeta Senhor rovai haꞌe nderovai rupi oreayvu. Ejerure haꞌvy Senhor pe ore kuerya gui oipeꞌapa aguã mboi — heꞌi ramo Moisés ojerure haꞌe kuery re. 


text:
Haꞌe gui Senhor aipoeꞌi Moisés pe: — Ejapo ke peteĩ mboi inharõve vaꞌe raꞌangaa, haꞌe eupi imoiny yvyra poꞌi apy re. Haꞌe gui haꞌe javive oixuꞌu vaꞌekue haꞌe nunga re omaꞌẽ vy oikove ꞌrã — heꞌi.


text:
Haꞌe ramo Moisés ojapo peteĩ mboi raꞌangaa overa vaꞌe gui, haꞌe vy oupi imoiny peteĩ yvyra poꞌi apy re. Haꞌe gui amongue mboi oixuꞌu ramo overa vaꞌe guigua re omaꞌẽ vaꞌe okuera kuerei. 


text:
Haꞌe gui Obote gui ojeꞌoi vy Ijé-Abarim py ju opyta okuapy, tekoa eꞌỹa Moabe rexei oĩ vaꞌe py, kuaray oua katy.


text:
Ojeꞌoi jevy vy Arnom yakã rovai ju opyta okuapy, tekoa eꞌỹa amorreu kuery rekoa peve oo vaꞌe py. Mbaꞌeta Arnom yakã ma Moabe yvy apyꞌi rupi oĩ, Moabe haꞌe amorreu kuery rekoa mbyte py.


text:
Haꞌe nunga rupi ae Senhor joe opuꞌãa regua oĩa kuaxia re ipara oiny: <PI2>“Vaebe tekoa Sufa re oĩ vaꞌe, haꞌe Arnom yakã yvýry yvyꞌã guy ikuai vaꞌe rupi, 


text:
 haꞌe gui yvyugua gui jaguejya rupi <PI2>jaguejyve ꞌrã Ar tekoa katy, Moabe tekoa apyꞌia py nhavaẽa peve.” 


text:
Haꞌe gui ma Beer katy ju oguata ojeꞌoivy. Haꞌe vaꞌe ygua ma Moisés pe Senhor aipoeꞌiague: “Emboatypa heta vaꞌe kuery, haꞌe ramo ameꞌẽ ꞌrã yy”, heꞌiague vaꞌe.


text:
Haꞌe ramo povaꞌe mboraei rupi Israel kuery oporai okuapy: <PI2>— Tovu yy! Perovyꞌa ke mboraei rupi! 


text:
 Yguarã huvixa kuery ojoꞌo vaꞌekue, <PI2>heta vaꞌe kuery regua yvatekueve ojoꞌo vaꞌekue yvyra py rive, popoka oguereko vaꞌe py ae — heꞌi okuapy.<CL>Haꞌe gui ma tekoa eꞌỹa gui Matana katy ju oguata ojeꞌoivy.


text:
haꞌe Bamote gui ma yvyꞌã guy Moabe yvy oĩ vaꞌe katy ju ojeꞌoi, Pisga yvyty áry peve. Haꞌe vaꞌe apyte gui nhamaꞌẽ ꞌrã tekoa eꞌỹa katy. 


text:
<n><i> </i></n> Haꞌe gui ma Seom amorreu kuery ruvixaa py Israel kuery omondouka ayvu reraarã. Haꞌe vy aipoeꞌi: 


text:
— Oremboaxa uka ke ndeyvy rupi. Ndoropiai ꞌrã mbaꞌety ikuai vaꞌe rupi, neĩ uvaty rupi. Ygua gui voi ndoroyꞌui ꞌrã. Roguata ꞌrã rojeꞌoivy tape iporãve rupi anho, ndeyvy rupi roaxapa peve — heꞌi uka. 


text:
Haꞌe rami teĩ Seom nomboaxa ukai Israel kuery oyvy rupi. Haꞌe rami ꞌrãgue py ojeupegua kuery omboatypa vy ojeꞌoi Israel kuery ovaexĩ aguã tekoa eꞌỹa py. Jasa py ovaẽa py opuꞌã okuapy Israel kuery rovai.


text:
Teĩ Israel kuery ma kyxe py ojuka reta vy ipoꞌaka ijyvy re, Arnom yakã guive Jaboque peve, Amom ramymino kuery rekoa peve. Haꞌe vaꞌe tekoa apyꞌi rupi ikorapa vaꞌe.


text:
Haꞌe rami vy Israel kuery ojopypa amorreu kuery retã ikuai vaꞌekue, haꞌe vaꞌe py ju ikuai, Hesbom py haꞌe ijyvýry tekoaꞌi ikuai vaꞌe haꞌe javi rupi.


text:
Mbaꞌeta Hesbom tetã ma amorreu kuery ruvixa Seom openaaty ae. Haꞌe vaꞌe ma Moabe pygua ruvixa yma guare re opuꞌã vy ijyvy ojopypa vaꞌekue Arnom yakã peve,


text:
ijayvu kuaa vaꞌe kuery aipoeꞌia rami: <PI2>“Peju ke Hesbom tetã py! Pejapo ju, pemoatyrõmba ju Seom opena atyrã. 


text:
 Mbaꞌeta Hesbom gui tata oẽ, <PI2>tataendy nhomombaarã oẽ Seom pegua tetã gui, haꞌe vy omomba Moabe kuery rekoa Ar, haꞌe Arnom yvýry yvyꞌã re yvatekueve ikuai vaꞌekue haꞌe javive. 


text:
 Moabe kuery, ndaꞌevei ete ꞌrã pẽvy! <PI2>Quemos pe pendekuai vaꞌe, okanhygue ma peiko. Mbaꞌeta ojapo penderaꞌy kuery onhamba aguã rami, haꞌe penderajy kuery escravo-rã ogueraapa aguã rami, amorreu kuery ruvixa Seom peguarã ae. 


text:
 Ore kuery ma roitypa ma. <PI2>Okanhymba ete Hesbom guive Dibom peve. Rombovaipa ma Nofa peve, tata py roapypa Medeba peve.” 


text:
Haꞌe vaꞌe rire Jazer tetã re ju Moisés oexa pota uka ma ramo Israel kuery ipoꞌaka hekoa ijyvýry ikuai vaꞌe haꞌe javi reve, amorreu kuery haꞌe py ikuai vaꞌekue oipeꞌapa vy.


text:
Haꞌe gui ojevypa ju vy ojeꞌoi Basã tetã katy tape oo vaꞌe rupi. Haꞌe ramo Basã pygua huvixa Ogue vaꞌe ou haꞌe kuery rovai, ojeupegua kuery haꞌe javi reve. Haꞌe vy joe opuꞌã okuapy Edrei py. 


text:
Haꞌe gui Senhor aipoeꞌi Moisés pe: — Ekyje eme haꞌe kuery gui, mbaꞌeta xee amboaxa ma ndepo py, huvixa haꞌe ixupegua kuery haꞌe javi, ijyvy voi. Haꞌe kuery re pejapo ꞌrã amorreu kuery ruvixa Seom Hesbom pygua re pejapoague rami ae — heꞌi.


text:
Haꞌe ramo ojuka reta okuapy, huvixa, taꞌy kuery haꞌe ixupegua kuery haꞌe javi. Haꞌe kuery vaꞌe regua neĩ peteĩꞌi ma voi ndoo jepei. Ijyvy re ipoꞌaka avi ombaꞌerã. 


text:
<n> Balaão-a py ayvu reraa kuery Balaque omondoukaague</n> Israel kuery haꞌe gui ojeꞌoipa vy opyta ju okuapy Moabe yvy rupi Jordão rovaigua re, Jericó tetã rexei.


text:
Haꞌe gui ma Zipor raꞌy Balaque oexapa vaꞌekue Israel kuery amorreu kuery re ojapoague. <n>Balaque ma Moabe pygua huvixave. 


text:
Haꞌe rami vy haꞌe kuery gui Moabe kuery okyje vaipa okuapy, heta raxa ramo. Ndaꞌevei ete ikuai Israel kuery ou rã oexa vy.


text:
Haꞌe vaꞌe jave ma Moabe pygua huvixa ma Zipor raꞌy Balaque ae. Haꞌe rami vy Moabe pygua huvixa aipoeꞌi Midiã pygua kuery yvatekueve pe: — Aỹ ma haꞌe kuery heta ete vy omomba ꞌrã oreyvýry ikuai vaꞌe, vaka nhuũ mbaꞌety rupi oĩ vaꞌe hoꞌupaa rami avi — heꞌi.


text:
Haꞌe rami vy guembiguai kuery omondouka Beor raꞌy Balaão oenoĩ aguã. Haꞌe vaꞌe ma Eufrates yakã yvýry oiko Petor py, hetarã kuery ikuaia py ae. Haꞌe vaꞌe pe aipoeꞌi uka: — Aỹ ma peteĩ regua Egito yvy gui ou vy ojaoꞌipa ma okuapy yvy haꞌe javi. Haꞌe kuery ma xerekoa renonde katy ae ju ikuai.


text:
Haꞌe gui aỹ ajerure ndevy: Eju na haꞌe kuery re ndeayvu vai aguã, xegui ipoꞌakapave ramo. Xapyꞌa rei rã haꞌe kuery vaꞌe regua ajuka vy aipeꞌapa ꞌrã xeyvy gui, mbaꞌeta xee aikuaa reroayvu porã vaꞌekue rei ayvu porãmby ae ꞌrã ikuai, haꞌe amongue re ndeayvu vai rire ma ayvu vaipy ꞌrã oiko — heꞌi uka. 


text:
Haꞌe ramo Moabe haꞌe Midiã pygua yvatekueve ojeꞌoi. Ngupive ogueraa avi ijayvu vaia omboekovia aguã. Balaão-a py ovaẽmba ma vy ixupe omombeꞌu okuapy Balaque ijayvuague haꞌe javi. 


text:
Haꞌe ramo Balaão aipoeꞌi haꞌe kuery pe: — Pepyta ke apy kovaꞌe pyávy, haꞌe gui aikuaa uka ꞌrã ambovaia, Senhor ijayvua rami vy ae — heꞌi ramo Balaão ro py Moabe pygua yvatekueve opyta okuapy. 


text:
Haꞌe gui Balaão-a py Nhanderuete ojekuaa vy aipoeꞌi: — Marã ramigua tu kovaꞌe avakue ndero py ikuai vaꞌe? 


text:
Balaão ombovai Nhanderuete pe: — Haꞌe kuery ma Zipor raꞌy Balaque Moabe pygua huvixa vaꞌe ombou vaꞌekue xereve ijayvu aguã. Haꞌe vy aipoeꞌi xevy:


text:
“Egito yvy gui ou vaꞌekue regua ojaoꞌipa ma okuapy yvy haꞌe javi. Aỹ ma eju na haꞌe kuery re ndeayvu vai aguã. Xapyꞌa rei haꞌe kuery re xepoꞌaka nho ꞌrã xeyvy gui aipeꞌapa aguã rami”, heꞌi vaꞌekue xevy. 


text:
Haꞌe ramo Nhanderuete aipoeꞌi Balaão pe: — Tereo eme haꞌe kuery reve, ndeayvu vai eme guive heta vaꞌe kuery re. Mbaꞌeta haꞌe kuery ma ijayvu porãmby ae ikuai — heꞌi. 


text:
Haꞌe gui koꞌẽgue Balaão opuꞌã vy aipoeꞌi Balaque pegua yvatekueve pe: — Tapeo ju pendeyvy katy, mbaꞌeta Senhor naxemondoukai penderupive — heꞌi. 


text:
Haꞌe ramo Moabe pygua yvatekueve opuꞌã vy ojeꞌoi ju Balaque-a py. Haꞌe vy aipoeꞌi okuapy: — Balaão rima ndouxei orereve — heꞌi okuapy. 


text:
Haꞌe vaꞌe kuery ma Balaão-a py ovaẽ vy aipoeꞌi okuapy: — Po rami ma Zipor raꞌy Balaque ijayvu: “Ajerure ndevy: Emboare eme xea py reju aguã,


text:
mbaꞌeta anhetẽ ete rojapo ꞌrã omboetepy. Ndeayvua haꞌe javi tema ꞌrã ajapo. Haꞌe gui ajerure ndevy: Eju ke, ndeayvu vai kovaꞌe kuery re”, heꞌi uka vaꞌekue ndevy. 


text:
Haꞌe ramo Balaque pegua yvatekueve pe Balaão ombovai: — Xevy pe Balaque ngoo prata haꞌe ouro tynyẽ reve omeꞌẽmba teĩ xee mbaꞌeve ndajapoi ꞌrã Senhor Xeruete ojapo uka vaꞌe eꞌỹ vy, mbaꞌemo kyrĩꞌi vaꞌe eꞌỹ vy tuvixa vaꞌe teĩ.


text:
Haꞌe rami avi aỹ ajerure kovaꞌe pyávy peẽ kuery pepyta aguã apy, aikuaa aguã xapyꞌa rei xevy Senhor omombeꞌuve rã — heꞌi. 


text:
Pyávy Balaão-a py Senhor ojekuaa vy aipoeꞌi ixupe: — Haꞌe vaꞌe avakue ndereraaxe vy ou ramo epuꞌã, tereo haꞌe kuery reve. Haꞌe rami teĩ rejapo ꞌrã xeayvua anho. <n>Nhanderuete nomondoukaxei teĩ omondouka nho, mbaꞌeta oikuaa vy Balaão ooxe etea (versículo 12). Haꞌe gui Balaão ma oikuaa ma voi Nhanderuete nomondoukaxeia, teĩ oo nho Nhanderuete oipotaa rami eꞌỹ. 


text:
Koꞌẽmba jave Balaão opuꞌã vy ombokupe áryguapa guymba mburikaꞌi, haꞌe vy oo Moabe pygua yvatekueve reve.


text:
Haꞌe oo ramo Nhanderuete poxya hendy. Haꞌe rami vy Senhor-a guigua anjo opyta tape henonde oo aguã py ojoko aguã. Haꞌe rami jave Balaão oguata ovy mburikaꞌi áry. Hexeve oo avi mokoĩ hembiguai.


text:
Haꞌe gui henda mburikaꞌi oexa Senhor-a guigua anjo tape py opyta hoꞌamy rã, opo py okyxe hyru gui oekyi vaꞌekue oguereko reve. Haꞌe ramo mburikaꞌi ma tape gui ojepekuavo ovy vy mbaꞌety rupi ju oo oiny. Haꞌe ramo Balaão oinupã mburikaꞌi tape rupi ae ju ojevy aguã. 


text:
Haꞌe gui ma Senhor-a guigua anjo ma peteĩ henda uvaty mbyte rupi hiꞌaĩ, kora jovaive rupi oĩ vaꞌe py.


text:
Mburikaꞌi ma Senhor-a guigua anjo hiꞌaĩ rã oexa vy kora re ojekyty vy oumbiri heravy Balaão retyma. Haꞌe ramo Balaão ojeaive ju. 


text:
Haꞌe gui henonde katy Senhor-a guigua anjo oove vy peteĩ henda ipoꞌiꞌivea py ju hiꞌaĩ, ojepekuavo aguã haꞌeveꞌỹa py oiporu kuaa katy, neĩ oiporu kuaa eꞌỹa katy ma voi.


text:
Haꞌe gui mburikaꞌi ma Senhor-a guigua anjo hiꞌaĩ rã oexa vy hoꞌa oupy Balaão guy rupi. Haꞌe ramo Balaão ivai ete vy oinupãmba mburikaꞌi yvyra py. 


text:
Haꞌe ramo Senhor ojapo mburikaꞌi ijayvu aguã rami. Haꞌe vy aipoeꞌi Balaão pe: — Mbaꞌe tu xee ajapo ndevy, mboapykue ma xenupãmba aguã? 


text:
Balaão ombovai mburikaꞌi pe: — Mbaꞌeta xeavyky rei. Xepo py kyxe areko vaꞌe rire aỹꞌi ma voi rojuka ꞌrãgue — heꞌi. 


text:
Haꞌe ramo mburikaꞌi ijayvu Balaão pe: — Xapyꞌa rei ndaꞌu xee nerymba mburikaꞌi eꞌỹ ri aiko, xeꞌáry eꞌỹ ndaꞌu reĩ, reikoa pukukue re aỹ peve? Xapyꞌa rei ndaꞌu nami ae pa ndevy ajapo jepi? Ombovai vy — Any ri — heꞌi. 


text:
Haꞌe gui Balaão rexa Senhor oipeꞌa ramo oexa Senhor-a guigua anjo tape py hiꞌaĩ rã, kyxe hyru gui oekyi vaꞌekue opo py oguereko reve. Haꞌe ramo oakã omboguejy vy ngova omovaẽ yvy re.


text:
Senhor-a guigua anjo aipoeꞌi ixupe: — Mbaꞌe re tu mboapykue ma reinupãmba mburikaꞌi? Neꞌexa, xee ma nderovai guarã aju, mbaꞌeta xerenonde rupi haꞌeveꞌỹa rami reiko.


text:
Mburikaꞌi ma xerexa vy ae mboapykue ma ojepekuavo xegui. Anhetẽ ete haꞌe rami eꞌỹ vaꞌe rire xee rojuka ma ꞌrãgue, haꞌe rã nerymba ma aeja ꞌrãgue oikove reve — heꞌi. 


text:
Senhor-a guigua anjo pe Balaão ombovai: — Ajejavy, mbaꞌeta ndaikuaai kovaꞌe tape py xejokoarã neꞌaĩa. Haꞌe rã xapyꞌa rei rã haꞌeveꞌỹ vaꞌe ri reikuaa ramo ma ajevy ju ꞌrã. 


text:
Senhor-a guigua anjo ombovai: — Tereo tema pevaꞌe avakue reve. Haꞌe rami teĩ xeayvua rami anho ꞌrã ndeayvu — heꞌi ramo Balaão oo ju oiny Balaque pegua yvatekueve reve. 


text:
Haꞌe gui Balaão ovaẽ ta maa Balaque oendu vy oẽ ovaexĩ aguã peteĩ tetã Moabe regua Arnom yakã ovaẽa peve, oyvy apy peve ete.


text:
Haꞌe rami vy Balaque oporandu Balaão pe: — Xee namondoukai ri tyꞌy xerembiguai kuery nerenoĩ aguã? Mbaꞌe re tu ndereju voi ri xea py? Xee ndaꞌu nanemboete kuaai ri? 


text:
Balaão ombovai Balaque pe: — Apy ma xee aĩ nerenonde py. Xapyꞌa rei ndaꞌu xee ju aỹ haꞌeve ꞌrã xeayvu aguã mbaꞌemo re rei? Haꞌe rami ꞌrãgue py ayvu Nhanderuete xevy omombeꞌu uka vaꞌe rupi anho ꞌrã xeayvu — heꞌi. 


text:
Haꞌe ramo Balaque ma vaka haꞌe vexaꞌi ojuka uka vy hoꞌokue omondouka Balaão pe haꞌe hexeve yvatekueve ikuai vaꞌe pe.


text:
Koꞌẽgue Balaque Balaão ogueraa vy oguenoẽ heravy Bamote-Baal apyte peve. Haꞌe vaꞌe gui ma Balaão oexa Israel kuery regua haꞌeꞌi pyve ikuaia. 


text:
<n> Balaão jypyꞌi Israel kuery ogueroayvu porãague</n> Haꞌe ramo Balaão aipoeꞌi Balaque pe: — Ejapo na sete altar xevy, haꞌe vy ejuka sete toro raꞌy haꞌe sete vexaꞌi — heꞌi ramo


text:
Balaque ojapo Balaão ijayvuague. Peteĩ-teĩ altar áry Balaque haꞌe Balaão oapy peteĩ toro raꞌy haꞌe peteĩ vexaꞌi. 


text:
Haꞌe gui Balaão aipoeꞌive ju Balaque pe: — Ndee ma epyta apy altar áry reapy vaꞌekue yvýry, haꞌe rã xee ma aa ꞌrã mombyryꞌi. Xapyꞌa rei Senhor xererovaexĩ vy ou ramo ma aju vy ndevy amombeꞌupa ꞌrã oexa uka vaꞌe rei — heꞌi vy oẽ ovy peteĩ yvyty áry. 


text:
Haꞌe gui Balaão reve Nhanderuete nhovaexĩ ouvy ramo aipoeꞌi ixupe: — Xee ma sete altar ma ajapo ndevy, haꞌe gui peteĩ-teĩ áry apy ma peteĩ toro raꞌy haꞌe peteĩ vexaꞌi — heꞌi. 


text:
Haꞌe ramo Senhor omeꞌẽ ayvu Balaão omombeꞌu vaꞌerã. Haꞌe vy aipoeꞌi: — Tereo ju Balaque-a py. Haꞌe vy xeayvua rami ae ꞌrã ndeayvu — heꞌi. 


text:
Haꞌe katy ju Balaão oo vy altar ikuaia py ovaẽ rã altar yvýry teri Balaque hiꞌaĩ, Moabe pygua yvatekueve haꞌe javi reve.


text:
Haꞌe ramo ayvu omombeꞌu vy aipoeꞌi: <PI2>— Balaque ma xereru ruka Arã gui, Moabe pygua huvixa xerenoĩ kuaray ou katy yvyty oĩ vaꞌe gui. “Eju na, Jacó ramymino kuery re ndeayvu vai aguã, eju ndeayvu rei Israel kuery re”, heꞌi uka. 


text:
 Haꞌe rami avi mbaꞌexa tu xeayvu vai ta Nhanderuete ndaꞌijayvu vaia kuery re? <PI2>Mbaꞌexa tu xeayvu rei ta Senhor ndaꞌijayvu reia kuery re? 


text:
 Mbaꞌeta xee ma yvyty áry gui aexa Israel kuery, <PI2>yvyꞌã xeꞌaĩa gui amaꞌẽ haꞌamy haꞌe kuery re. Haꞌe vy xee aexa rã haꞌe kuery aeꞌi ikuai vaꞌe regua, haꞌe kuery pe “Yvy regua” ndaꞌeai ꞌrã. 


text:
 Mavaꞌe haꞌvy oipapa kuaa ta Jacó ramymino kuery yvy kuꞌi rami heta vaꞌe, <PI2>mavaꞌe oipapa kuaa ta Israel kuery heta vaꞌe apy reꞌi voi? Xee ma tamano heko porã vaꞌe kuery rami, haꞌe kuery opaa rami avi tapa — heꞌi. 


text:
Haꞌe ramo Balaque aipoeꞌi Balaão pe: — Mbaꞌe tu rejapo xere? Xee ma roenoĩ xerovaigua kuery re ndeayvu vai aguã, vaꞌeri ndee ma reroayvu porã. 


text:
Haꞌe rã ombovai: — Xapyꞌa rei ndaꞌu ayvu Senhor omombeꞌu uka vaꞌekue rupi eꞌỹ ꞌrã ri xeayvu? — heꞌi. 


text:
<n> Balaão mokoĩguea Israel kuery ogueroayvu porãague</n> Haꞌe ramo Balaque aipoeꞌi ixupe: — Xee ajerure ndevy: Eju, amboae katy ju jaa xerupive, haꞌe kuery rexa aguã py. Haꞌeꞌi rupive ikuai vaꞌe anho ꞌrã rexa, haꞌe javi eꞌỹ. Haꞌe vy ndeayvu vai ꞌrã haꞌe gui — heꞌi vy


text:
Zofim regua nhuũndy rupi ju ogueraa, Pisga yvyty apyte áry. Haꞌe py ma sete altar ju ojapo, haꞌe peteĩ-teĩ áry oapy peteĩ toro raꞌy haꞌe peteĩ vexaꞌi. 


text:
Haꞌe ramo Balaão aipoeꞌi Balaque pe: — Epyta ke apy altar áry reapy vaꞌekue yvýry, haꞌe rã xee ma aa ta peꞌi py Senhor reve aikuaa pota aguã — heꞌi. 


text:
Balaão-a py Senhor ojekuaa ju vy ixupe omeꞌẽ ayvu omombeꞌu vaꞌerã. Haꞌe vy aipoeꞌi: — Tereo ju Balaque-a py. Xeayvua rami ꞌrã ndeayvu. 


text:
Haꞌe gui Balaque oĩa py ojevy rã hoꞌame teri altar yvýry. Hexeve ikuai avi Moabe pygua yvatekueve. Haꞌe vy oporandu: — Mbaꞌe heꞌi Senhor? 


text:
Haꞌe ramo Balaão ayvu omombeꞌu vy aipoeꞌi: <PI2>— Epuꞌã ke Balaque, rendu aguã. Ndee Zipor raꞌy, ejapyxaka xeayvu re. 


text:
 Nhanderuete ma ava eꞌỹ oiko ijapu aguã, <PI2>ava raꞌy eꞌỹ guive oiko ndaꞌevei nho ju aguã. Xapyꞌa rei ndaꞌu haꞌe nomeꞌẽi ꞌrã ri omeꞌẽ ꞌrã vaꞌekue? Haꞌe ijayvu rire ndojapoi ꞌrã ri ndaꞌu haꞌe rami heꞌiague? 


text:
 Maꞌẽ, haꞌe ijayvu haꞌe kuery aroayvu porã aguã re. <PI2>Haꞌe gui haꞌe ogueroayvu porãague ma xee ndaꞌevei amboaxa rive aguã. 


text:
 Mbaꞌeta Jacó kuery re haꞌe ndoexai mbaꞌemo vai, <PI2>nonhembopyꞌai guive Israel kuery omoingo axy aguã. Haꞌe kuery reve Senhor tuuete oiko, <PI2>haꞌe kuery mbyte gui onhendu nguvixave oguerovyꞌa okuapya regua. 


text:
 Egito yvy gui Nhanderuete ogueraapa rakaꞌe, <PI2>haꞌe kuery ma toro kaꞌaguy regua rami ꞌrã imbaraete. 


text:
 Mbaꞌeta Jacó kuery rovai rupi mbaꞌevykya ndaꞌeve ranhei ꞌrã, <PI2>Israel kuery rovai mbaꞌekuaa ndovarei ꞌrã. Aỹ ma Jacó haꞌe Israel kuery re aipoꞌea ꞌrã: “Mbaꞌemo iporã ete vaꞌe haꞌe kuery pe Nhanderuete ojapo!” 


text:
 Maꞌẽ, haꞌe kuery opuꞌã ꞌrã guary kunha rami, <PI2>guary rami ete ꞌrã opuꞌã. Mbaꞌeta nonhenoi ꞌrã guembia hoꞌupa eꞌỹa ja, ojuka vaꞌekue ruguy voi oyꞌu vaꞌe — heꞌi. 


text:
Haꞌe rã Balaão ombovai vy aipoeꞌi Balaque pe: — Aipo ndaꞌei ri tyꞌy: “ Senhor ijayvua haꞌe javi ma xee ajapo ꞌrãe”, ndaꞌei ae tyꞌy ndevy? 


text:
Haꞌe rami rã Balaque aipoeꞌive ju Balaão pe: — Neĩ ke eju, amboae katy jevy ta rogueraa. Xapyꞌa rei ma haꞌe py Nhanderuete ojou porã ꞌrã ndeayvu vai aguã — heꞌi.


text:
Haꞌe rami vy Peor yvyty apyte peve ju Balaque ogueraa Balaão. Haꞌe vaꞌe gui ma tekoa eꞌỹa haꞌe javi ojekuaa ꞌrã. 


text:
Haꞌe gui Balaão aipoeꞌi Balaque pe: — Apy voi ke ejapo xevy sete altar, haꞌe eapy ju sete toro raꞌy haꞌe sete vexaꞌi — heꞌi.


text:
Balaão ijayvuague rami vy Balaque ojapo vy peteĩ-teĩ altar áry oapy peteĩ toro raꞌy haꞌe peteĩ vexaꞌi. 


text:
<n> Balaão mboapykuea Israel kuery ogueroayvu porãague</n> Haꞌe gui Balaão oikuaa ae ma Senhor Israel kuery ogueroayvu porãxea. Haꞌe rami vy haꞌekue rami eꞌỹ ndooi ranhe imbaꞌekuaa aguã. Haꞌe rami ꞌrãgue py tekoa eꞌỹa katy omaꞌẽ hoꞌamy.


text:
Balaão omaꞌẽ vy oexa Israel kuery peteĩ-teĩ regua ikuai vaꞌe. Haꞌe gui hexe ou Nhanderuete-a guigua Nheꞌẽ.


text:
 Nhanderuete hayvu oendu vaꞌe ayvu ae. <PI2>Mbaꞌeta Ipoꞌakapa vaꞌe oexa uka vaꞌe aexa vy xerenapyꞌã re aĩ reve amaꞌẽ porã vaꞌe. 


text:
 Yvyꞌãmbe reia rupi ojekuaa, <PI2>yvoty ty yakã yvýry onhotỹ mbyre rami, yvyra sândalo rembypy Senhor onhotỹ vaꞌekue rami, <PI2>yary yy yvýry rupi hiꞌaĩ vaꞌe rami. 


text:
 Haꞌe kuery yryru py ndoatai ꞌrã yy, <PI2>mbaꞌemo raꞌyĩ onhotỹa rupi voi inhakỹ porã riae ꞌrã. Haꞌe kuery ruvixave ma Agague gui ꞌrã yvateve, ipoꞌakaa voi omboetevepy. 


text:
 Israel kuery Egito yvy gui Nhanderuete ogueru vaꞌekue ma <PI2>toro kaꞌaguy regua rami imbaraete vaꞌe. Haꞌe vy omomba ꞌrã ngovaigua kuery yvy regua. Omopẽmba ꞌrã ikãgue. Nguꞌy py onhyvõmba ꞌrã. 


text:
 Haꞌe kuery oguapy vy onheno ꞌrã guary rami, <PI2>haꞌe guary kunha rami. Mavaꞌe ꞌrã tu omomyĩ? Ovyꞌa ete ꞌrã haꞌe kuery reroayvu porãare, haꞌe rã haꞌe kuery re ijayvu vai vaꞌekue ma ayvu vaipy ikuai — heꞌi. 


text:
Haꞌe ramo Balaão pe Balaque ipoxy raxa. Haꞌe vy aipoeꞌi Balaão pe: — Xee ma xerovaigua kuery pe ndeayvu vai aguã roenoĩ teĩ mboapykue ma reroayvu porã.


text:
Haꞌe nunga rupi aỹ ma tereo ju ndero katy. Xee ma “Ndevy ameꞌẽ ꞌrã mbaꞌemo porã” haꞌe vaꞌekue ri aỹ Senhor ojapo ma mbaꞌeve rejopy eꞌỹ aguã rami — heꞌi. 


text:
Haꞌe ramo Balaão ju aipoeꞌi Balaque pe: — Haꞌe rami avi nerembiguai kuery xea py remondouka vaꞌekue pe xee aipo ndaꞌei tyꞌy:


text:
“Xapyꞌa rei Balaque ngoo ouro haꞌe prata tynyẽ reve xevy omeꞌẽ teĩ xee ma mbaꞌeve ndajapoi ꞌrã Senhor ojapo uka vaꞌe eꞌỹ vy, aroayvu porã aguã, eꞌỹ vy xeayvu vai aguã teĩ. Senhor ijayvuague rupi ae ꞌrã xee xeayvu”, ndaꞌei ae ri tyꞌy?


text:
Haꞌe gui aỹ xee aa ju ta xeretarã kuery rekoa katy. Haꞌe rami teĩ enhemboja ranhe, ndevy amombeꞌu ta rakaꞌeve rã ndevygua kuery re kovaꞌe kuery ojapo ꞌrãa — heꞌi. 


text:
<n> Jaxy-tata Jacó guigua re Balaão ijayvu ma voiague</n> Haꞌe vy Balaão ayvu omombeꞌu vy aipoeꞌi: <PI2>— Po rami ma Beor raꞌy Balaão ijayvu, ava mbaꞌemo oexa porã vaꞌe ayvu, 


text:
 Nhanderuete hayvu oendu vaꞌe ayvu ae. <PI2>Mbaꞌeta Yvateve ete vaꞌe oikuaa uka vaꞌe aikuaa vaꞌe, Ipoꞌakapa vaꞌe oexa uka vaꞌe aexa vaꞌe, haꞌe xerenapyꞌã re aĩ reve amaꞌẽ porã vaꞌe. 


text:
 Haꞌe gui peteĩ aexa teĩ aỹꞌi oiko vaꞌerã eꞌỹ guive, <PI2>aexa teĩ ovaẽ raiꞌi vaꞌerã eꞌỹ. Mbaꞌeta peteĩ jaxy-tata oiko ꞌrã Jacó ramymino, Israel kuery mbyte gui peteĩ ou ꞌrã po pygua revegua, Moabe kuery akã rupi omopẽmba vaꞌerã, haꞌe Sete ramymino kuery mombaarã. 


text:
 Mbaꞌeta Edom yvy re ipoꞌaka ꞌrã, <PI2>ngovaigua kuery Seir yvy re voi ipoꞌaka ꞌrã. Haꞌe rã Israel kuery ma imbaraetea rupi ꞌrã ikuai. 


text:
 Mbaꞌeta Jacó kuery mbyte gui oiko ꞌrã joe ipoꞌaka vaꞌerã. <PI2>Haꞌe vaꞌe omomba ꞌrã peneretã rupi pekuave vaꞌekue-ꞌekue — heꞌi. 


text:
Haꞌe gui Balaão amalequita kuery ju oexa vy ayvu omombeꞌuve. Haꞌe vy aipoeꞌi: <PI2>— Amalequita kuery ma yvy regua kuery gui penderetave vaꞌeri opaa py ma penemokanhymbaa ꞌrã — heꞌi. 


text:
Oexa avi Queneu kuery. Haꞌe vy ayvu omombeꞌu vy aipoeꞌi: <PI2>— Penderekoa ma oĩ porã ranhe, nderaityrã itaova re rejapo vaꞌekue ri, 


text:
 teĩ peẽ Queneu kuery penemombaa ꞌrã. <PI2>Rakaꞌe peve ꞌrã tu? Assur pygua kuery pendereraapa ꞌrã escravo-rã — heꞌi. 


text:
Ayvu omombeꞌu teri vy aipoeꞌi: <PI2>— Haxy ete ꞌrã! Mavaꞌe tu oikove ꞌrã Nhanderuete haꞌe nunga omoingo jave? 


text:
 Mbaꞌeta Quitim yvy gui kanoã guaxu py avakue ou vy <PI2>Assur haꞌe Héber rupi voi nhombojexavai ꞌrã. Haꞌe rami teĩ haꞌe kuery ae jevy ꞌrã omanomba — heꞌi. 


text:
<n> Peor pygua kuery ruete ramigua Baal ombojerovia okuapya py Finéias omombaague</n> Israel kuery Sitim py ikuai jave haꞌe kuery omboypy Moabe pygua kunhague reve itavy rei okuapy aguã.


text:
Haꞌe vaꞌe kunhague oenoĩmba nguuete raꞌangaa kuery pe rive mbaꞌemo omeꞌẽa py. Haꞌe ramo Israel kuery amboae kuery reve okaru okuapy aguã oo vy kunhague ruete raꞌangaa kuery renonde py rive ꞌrã guenapyꞌã re ikuai.


text:
Peor pygua kuery ruete ramigua Baal re Israel kuery voi ojeꞌoi ramo Senhor poxya hendy haꞌe kuery rovai.


text:
Haꞌe rami vy Senhor aipoeꞌi Moisés pe: — Ejopypa ke heta vaꞌe kuery ruvixa ikuai vaꞌe, haꞌe vy Senhor renonde ejyryvipypa imoꞌamy oka py, Israel kuerya gui xepoxya ojepeꞌa aguã — heꞌi. 


text:
Haꞌe ramo Moisés aipoeꞌi Israel kuery mongetaa kuery pe: — Peteĩ-teĩ pejuka ꞌrã penderegua avakue Peor pygua ruete Baal re ojeꞌoi vaꞌekue — heꞌi. 


text:
Haꞌe rami teĩ peteĩ ava Israel kuery vaꞌe regua oo vy heta vaꞌe kuery ikuaia py ogueru peteĩ kunha Midiã pygua. Moisés oexaa py eteve ogueru, haꞌe Israel kuery haꞌe javi oexa pavẽa py, haꞌe kuery oguy nhemboaty oĩaty renonde py ojaeꞌopa teri okuapy jave.


text:
Kunha vaꞌe ogueru rã sacerdote Finéias oexa. Haꞌe vaꞌe ma Eleazar raꞌy, Arão ramymino ae. Haꞌe rami vy heta vaꞌe kuery mbyte gui haꞌe opuꞌã vy peteĩ huꞌy ojopy reve


text:
oo oiny ava Israel regua rakykue, ngopy oike ovyague peve. Haꞌe py ae onhyvõ mokoĩve hyepy rupi, ava Israel regua haꞌe kunha vaꞌe voi. Haꞌe ramo opytuꞌu mbaꞌemo vai Israel kuery mbyte rupi oiko vaꞌekue.


text:
— Eleazar raꞌy Finéias, sacerdote Arão ramymino vaꞌe rima ojapo Israel kuery áry gui xepoxya opytuꞌu aguã rami. Mbaꞌeta xere vy ae oendu ndaꞌevei etea haꞌe kuery mbyte rupi. Haꞌe rami vy ojapo Israel kuery amomba eꞌỹ aguã rami, ndaꞌevei etea aendu teĩ.


text:
mbaꞌeta hexeve, haꞌe gui haꞌe ndoikovei rire hamymino kuery jevy ikuai vaꞌe reve ajapo ꞌrã sacerdote ikuai aguã. Xee nguuete re imaꞌenduꞌa vy ae oendu openaxea, haꞌe rami vy ojaoꞌi uka Israel kuery ojejavyague — heꞌi. 


text:
Midiã pygua kunha reve Israel regua ojuka pyre ma Salu raꞌy Zimri. Tuu ma Simeão regua kuery ruvixa.


text:
mbaꞌeta haꞌe kuery voi penemoingo axy vaꞌekue Peor py nguuete ramigua pembojerovia aguã rami penembotavypaa py, haꞌe gui gueindy Midiã pygua huvixa rajy Cosbi káuxa voi. Haꞌe vaꞌe ma ojukaa Peor py mbaꞌemo vai oiko jave. 


text:
<n> Israel kuery oipapaa jevyague</n> Mbaꞌemo vai oaxapa ma rire Senhor ijayvu Moisés pe, haꞌe sacerdote Arão raꞌy Eleazar pe. Haꞌe vy aipoeꞌi: 


text:
— Pemboparapa ke Israel kuery haꞌe javi rery, vinte maꞌetỹ vaꞌe guive tujakue peve, peteĩ-teĩ tamoĩ kuery ro pygua ikuaia rami vy. Israel kuery vaꞌe regua pemboparapa ꞌrã joe opuꞌã kuaa vaꞌe haꞌe javi — heꞌi. 


text:
Haꞌe ramo Moisés haꞌe sacerdote Eleazar ijayvu Israel kuery yvatekueve pe. Moabe yvy kaꞌaguy eꞌỹa py, Jordão yakã yvýry Jericó tetã rexei ikuaia py ijayvu vy aipoeꞌi: 


text:
— Peipapa ꞌrã avakue vinte maꞌetỹ vaꞌe guive tujakue peve, Moisés pe Senhor ojapo ukaague rami vy, haꞌe Israel kuery Egito gui ojeꞌoi vaꞌekue haꞌe javi pe — heꞌi. 


text:
Haꞌe gui Rúben ma Israel raꞌy jypykue vaꞌe. Rúben ramymino kuery Enoque guigua ma enoquita, Palu ramymino kuery ma paluíta,


text:
Haꞌe vaꞌe kuery ma Rúben ramymino meme. Haꞌe kuery vaꞌe regua oipapaa rã quarenta e três mil e setecentos e trinta haꞌe javi vy.


text:
Eliabe raꞌy kuery ma Nemuel, Datã haꞌe Abirão. Haꞌe gui Datã haꞌe Abirão ma heta vaꞌe kuery oiporavo vaꞌekue ri opuꞌã okuapy Moisés haꞌe Arão rovai Coré pegua kuery reve, Senhor rovai ae opuꞌãa py.


text:
Haꞌe vaꞌe jave py yvy ojepeꞌa ramo Coré pegua kuery hoꞌapa rakaꞌe. Haꞌe vy omanomba. Tata py ju duzentos e cinqüenta avakue omano rakaꞌe. Haꞌe nungakue ma nhanheangu aguã oiko rakaꞌe.


text:
Haꞌe gui Simeão ramymino kuery peteĩ-teĩ regua ikuai vaꞌe ma po rami hery: Nemuel ramymino kuery ma nemuelita, Jamim ramymino kuery ma jaminita, Jaquim ramymino kuery ma jaquinita,


text:
Haꞌe gui Gade ramymino kuery ju. Zefom ramymino kuery ma zefonita, Hagi ramymino kuery ma hagita, Suni ramymino kuery ma sunita,


text:
Haꞌe vaꞌe kuery ma Gade ramymino kuery meme. Haꞌe kuery vaꞌe regua oipapaa rã quarenta mil e quinhentos haꞌe javi vy. 


text:
Haꞌe rami vy Judá ramymino kuery peteĩ-teĩ regua ikuai vaꞌe ma po rami hery: Selá ramymino kuery ma selaíta, Perez ramymino kuery ma perezita, Zera ramymino kuery ma zeraíta,


text:
Haꞌe vaꞌe kuery ma Judá ramymino kuery meme. Haꞌe kuery vaꞌe regua oipapaa rã setenta e seis mil e quinhentos haꞌe javi vy. 


text:
Haꞌe gui Issacar raꞌy kuery ju peteĩ-teĩ regua ikuai vaꞌe ma po rami hery: Tola ramymino kuery ma tolaíta, Puva ramymino kuery ma puvita,


text:
Haꞌe vaꞌe kuery ma Issacar ramymino kuery meme. Haꞌe vaꞌe kuery oipapaa rã sessenta e quatro mil e trezentos haꞌe javi vy. 


text:
Haꞌe gui Zebulom raꞌy kuery ju peteĩ-teĩ regua ikuai vaꞌe ma po rami hery: Serede ramymino kuery ma seredita, Elom ramymino kuery ma elonita, Jaleel ramymino kuery ma jaleelita.


text:
Haꞌe vaꞌe kuery ma Zebulom ramymino kuery meme. Haꞌe kuery vaꞌe regua oipapaa rã sessenta mil e quinhentos haꞌe javi vy. 


text:
Manassés ramymino kuery Maquir guigua ma maquirita, Maquir raꞌy ma Gileade, haꞌe Gileade ramymino kuery ma gileadita.


text:
Haꞌe gui Gileade ramymino kuery Jezer ramymino kuery ma jezerita, Heleque ramymino kuery ma helequita,


text:
Hefer raꞌy Zelofeade ma taꞌy eꞌỹ vaꞌe, tajy kuery anho ikuai. Zelofeade rajy kuery ma Macla, Noa, Hogla, Milca e Tirza.


text:
Haꞌe vaꞌe kuery ma Manassés ramymino kuery. Haꞌe kuery vaꞌe regua oipapaa rã cinqüenta e dois mil e setecentos haꞌe javi vy. 


text:
Haꞌe gui Efraim raꞌy kuery peteĩ-teĩ ikuai vaꞌe ma po rami hery: Sutela ramymino kuery ma sutelaíta, Bequer ramymino kuery ma bequerita, Taã ramymino kuery ma taanita.


text:
Haꞌe vaꞌe kuery ma Efraim ramymino kuery meme. Haꞌe kuery vaꞌe regua oipapaa rã trinta e dois mil e quinhentos haꞌe javi vy. Haꞌe vaꞌe kuery ma José ramymino kuery meme, peteĩ-teĩ regua ikuaia rami. 


text:
Haꞌe gui Benjamim ramymino kuery peteĩ-teĩ regua ikuai vaꞌe ma po rami hery: Bela ramymino kuery ma belaíta, Asbel ramymino kuery ma asbelita, Airão ramymino kuery ma airamita,


text:
Bela raꞌy kuery ma Arde haꞌe Naamã. Arde ramymino kuery ma ardita, Naamã ramymino kuery ma naamanita.


text:
Haꞌe vaꞌe kuery ma Benjamim ramymino kuery meme. Haꞌe kuery vaꞌe regua oipapaa rã quarenta e cinco mil e seiscentos haꞌe javi vy. 


text:
Haꞌe gui Dã ramymino kuery peteĩ-teĩ regua ikuai vaꞌe ma po rami hery: Suão ramymino kuery ma suamita. Haꞌe vaꞌe kuery ma Dã ramymino kuery kuery, peteĩ-teĩ regua ikuaia rami.


text:
Haꞌe gui Aser raꞌy kuery ju peteĩ-teĩ regua ikuai vaꞌe ma po rami hery. Imna ramymino kuery ma imnaíta, Isvi ramymino kuery ma isvita, Berias ramymino kuery ma beriaíta.


text:
Haꞌe vaꞌe kuery ma Aser ramymino kuery meme. Haꞌe kuery vaꞌe regua oipapaa rã cinqüenta e três mil e quatrocentos haꞌe javi vy. 


text:
Haꞌe gui Naftali raꞌy kuery peteĩ-teĩ regua ikuai vaꞌe ma po rami: Jazeel ramymino kuery ma jazeelita, Guni ramymino kuery ma gunita,


text:
Haꞌe vaꞌe kuery ma Naftali ramymino kuery meme. Haꞌe kuery vaꞌe regua oipapaa rã quarenta e cinco mil e quatrocentos haꞌe javi vy. 


text:
Haꞌe vaꞌe kuery ma Israel kuery vaꞌe regua oipapaa rã seiscentos e um mil setecentos e trinta haꞌe javi vy. 


text:
Haꞌe gui hetave vaꞌe regua pe ma yvy tuvixave ꞌrã pemboaxa. Haꞌe rã mboapyꞌive vaꞌe regua pe ma ruxãveꞌi ꞌrã remboaxa. Peteĩ-teĩ regua mbovy pa ikuaia rami vy ꞌrã remboaxa ijyvyrã.


text:
<n> Levita kuery ju oipapaa ague</n> Povaꞌe kuery ma levita kuery vaꞌe regua oipapa pyre, peteĩ-teĩ regua ikuaia rami: Gérson ramymino kuery ma gersonita, Coate ramymino kuery ma coatita, Merari ramymino kuery ma merarita.


text:
Povaꞌe kuery voi ma Levi ramymino kuery ikuai: libnita, hebronita, malita, musita haꞌe coreíta kuery regua. Coate raꞌy ma Anrão.


text:
Anrão raꞌyxy ma Levi ramymino Joquebede, Egito yvy re ae oiko vaꞌekue. Haꞌe vaꞌe ma oguerekoꞌi Anrão raꞌy kuery Arão haꞌe Moisés, haꞌe gui haꞌe kuery reindy Miriã.


text:
Haꞌe vaꞌe kuery regua oipapaa rã vinte e três mil, avakue peteĩ jaxy vaꞌe guive tujakue peve. Haꞌe vaꞌe kuery ma Israel kuery mboae reve ndoipapaai, mbaꞌeta haꞌe kuery pe ma nomeꞌẽai ijyvyrã amboae kuery reve. 


text:
Haꞌe vaꞌe kuery haꞌe javi ma Moisés haꞌe sacerdote Eleazar oipapa vaꞌekue. Moabe yvy kaꞌaguy eꞌỹa py oipapa Israel kuery, Jordão yakã yvýry, Jericó tetã rexei ikuai jave.


text:
Haꞌe vaꞌe kuery regua peteĩve ma voi jipovei Moisés haꞌe sacerdote Arão oipapa ypy vaꞌekue, Sinai regua tekoa eꞌỹa py Israel kuery ikuai jave,


text:
Senhor “Haꞌe kuery omanomba ꞌrã tekoa eꞌỹa py” heꞌi rire. Haꞌe rami rire peteĩve ma voi ndoikovei, Jefoné raꞌy Calebe eꞌỹ vy, haꞌe gui Num raꞌy Josué guive. 


text:
<n> Zelofeade rajy kuery oyvyrã ojopy aguã re ijayvua</n> Haꞌe gui ou okuapy Zelofeade rajy kuery. Zelofeade ma Hefer raꞌy, Hefer ma Gileade raꞌy, Gileade ma Maquir raꞌy, Maquir ma Manassés raꞌy, Manassés ma José raꞌy. Po rami ma tajy kuery rery: Macla, Noa, Hogla, Milca haꞌe Tirza.


text:
Haꞌe gui haꞌe vaꞌe kuery ma Moisés renonde py ojexa uka okuapy, sacerdote Eleazar, huvixa kuery haꞌe heta vaꞌe kuery renonde py, oguy nhemboaty oĩaty rokẽ py onhemboatya py. Haꞌe vy aipoeꞌi okuapy: 


text:
— Ore kuery ru ma omano karamboae tekoa eꞌỹa py teĩ Senhor rovai Coré pegua kuery opuꞌã okuapy vaꞌe revegua eꞌỹ. Haꞌe ae ojejavyague re omano rakaꞌe. Taꞌy eꞌỹ re guive omano.


text:
Mbaꞌe re tu haꞌvy oreru rery pembogue ta ri hetarã kuery mbyte gui, taꞌy kuery ndaꞌipoia káuxa rive? Emeꞌẽ avi na oreyvyrã, oreru ryvy kuery oguerekoa rami avi — heꞌi okuapy. 


text:
— Zelofeade rajy kuery ma haꞌevea rupi meme ojerure. Haꞌe nunga rupi haꞌe kuery pe voi pemeꞌẽ ꞌrã ijyvyrã, tuu ryvy kuery pe rami avi. Tajy kuery pe ꞌrã pemeꞌẽ tuu yvykue.


text:
Ndeayvu ꞌrã Israel kuery pe. Haꞌe vy aipoꞌre: “Amongue taꞌy eꞌỹ re omano ri ramo imbaꞌekue pemeꞌẽ ꞌrã tajy pe ae.


text:
Haꞌe rã guyvy kuery ndoguerekoi ri ramo imbaꞌekue pemeꞌẽ ꞌrã penetarã kuery aeꞌive pe imbaꞌerã”, ꞌre ꞌrã — heꞌi. Haꞌe vaꞌe ma Israel kuery rekorã Senhor oeja vaꞌekue, Moisés pe ojapo ukaague rami vy. 


text:
<n><i> </i></n> Haꞌe vaꞌe rire Senhor aipoeꞌi Moisés pe: — Eẽ ke kovaꞌe yvyty Abarim apyte peve, yvy Israel kuery pe ameꞌẽ vaꞌe rexa aguã.


text:
Haꞌe vaꞌe rexa ma rire nenheꞌẽ ju ꞌrã heraa neramoĩ kuerya py, nderykeꞌy Arão nheꞌẽ heraa ague rami avi.


text:
Mbaꞌeta Zim regua tekoa eꞌỹa py heta vaꞌe kuery opuꞌãmba rei jave peẽ voi naxenheꞌẽ rendui vaꞌekue, haꞌe vy haꞌe kuery oexaa py ndapexa ukai xekyꞌa eꞌỹ vaꞌea, yy pemeꞌẽa py — heꞌi. Haꞌe vaꞌe yy ma Meribá pygua, Cades katyꞌi, Zim regua tekoa eꞌỹa py. 


text:
— Ndee Senhor pavẽ rekoverã meꞌẽa, haꞌe pavẽ rekove re repena vaꞌe, emoĩ peteĩ ava kovaꞌe kuery re opena vaꞌerã,


text:
haꞌe kuery renonde rupi ojepeꞌa haꞌe ojevy vaꞌerã, haꞌe haꞌe kuery ojeꞌoi haꞌe ojevya rupi oguereko vaꞌerã, Senhor pegua kuery vexaꞌi ija eꞌỹ vaꞌe rami rive ikuai eꞌỹ aguã — heꞌi. 


text:
<n> Moisés rekovia Josué ju omoĩague</n> Senhor aipoeꞌi Moisés pe: — Eraa haꞌvy Num raꞌy Josué, haꞌe emoĩ ndepo hexe, mbaꞌeta haꞌe vaꞌe re ma Nheꞌẽ oĩ.


text:
Rexa uka ꞌrã sacerdote Eleazar haꞌe heta vaꞌe kuery haꞌe javi renonde py. Haꞌe kuery oexaa py emeꞌẽ ojapo vaꞌerã.


text:
Haꞌe jevy ꞌrã ojexa uka sacerdote Eleazar pe, Senhor renonde py oikuaa pota aguã Urim oexaa rupi. Mbaꞌeta sacerdote ijayvua rami meme ꞌrã haꞌe kuery ojeꞌoi haꞌe ojevy okuapy, Josué haꞌe Israel kuery haꞌe javi — heꞌi. 


text:
Haꞌe ramo Moisés ojapo Senhor ojapo ukaa rami. Haꞌe vy Josué ogueraa vy oexa uka sacerdote Eleazar pe heta vaꞌe kuery pavẽ oexaa py.


text:
— Ndeayvu ke Israel kuery pe. Haꞌe vy aipoꞌre: Pepena ꞌrã mbaꞌemo xevy pemeꞌẽ aguã, pemeꞌẽ aguã ára py porã, mbaꞌemo aju guigua mbaꞌe, mbaꞌemo peapy vaꞌerã, heakuã porã vaꞌe guive.


text:
Povaꞌe ae ꞌrã koꞌẽ nhavõ Senhor pe peapy vy pemeꞌẽ vaꞌerã: mokoĩ vexaꞌi raꞌy peteĩ maꞌetỹ vaꞌe, ivaikue rei eꞌỹ vaꞌe. Haꞌe vaꞌe ma peapy vy pemeꞌẽ jepi ꞌrã.


text:
Peteĩ ryru trigo iporãve vaꞌe avi ꞌrã peru mbaꞌemo aju guigua omeꞌẽ mbyrã, peteĩ ryru azeite onhami mbyre reve pemoirũ vy pemoapomo vaꞌekue reve.


text:
Haꞌe vaꞌe ma peapy vy pemeꞌẽ jepi ꞌrã Sinai yvyty py oejaague rami vy, heakuã porã rã Senhor ojou porã aguã.


text:
Peteĩ-teĩ vexaꞌi raꞌy reve penhoẽ avi ꞌrã peteĩ ryru iro vaꞌe. Henda ikyꞌa eꞌỹ vaꞌe py ꞌrã pemeꞌẽ Senhor pe.


text:
Haꞌe rã amboae vexaꞌi raꞌy ma kaꞌaruꞌi jave ꞌrã pemeꞌẽ. Ajeꞌiveꞌi reve guarã pemeꞌẽa rami ae avi ꞌrã pemeꞌẽ ju mbaꞌemo aju guigua, iro vaꞌe penhoẽ reve. Peapy vy ꞌrã pemeꞌẽ, heakuã porã rã Senhor ojou porã aguã. 


text:
— Haꞌe rã sábado ára py ma pemeꞌẽ ꞌrã mokoĩ vexaꞌi raꞌy peteĩ maꞌetỹ vaꞌe, ivaikue rei eꞌỹ vaꞌe, haꞌe gui mokoĩ ryru trigo iporãve vaꞌe azeite reve omoapomo mbyre. Mbaꞌemo aju guigua pemeꞌẽ ꞌrã iro vaꞌe penhoẽ reve.


text:
Haꞌe vaꞌe ma sábado nhavõ peapy vy pemeꞌẽ vaꞌerã, koꞌẽ nhavõ mbaꞌemo pemeꞌẽ haꞌe penhoẽ vaꞌe áryve. 


text:
— Haꞌe gui jaxy nhavõ ijypyꞌia ára py ma Senhor pe peapy vy pemeꞌẽ ꞌrã mokoĩ toro raꞌy, peteĩ vexaꞌi haꞌe sete vexaꞌi raꞌy peteĩ maꞌetỹ vaꞌe, ivaikue rei eꞌỹ vaꞌe.


text:
Toro raꞌy reve pemeꞌẽ avi ꞌrã mbaꞌemo aju guigua mboapy ryru trigo iporãve vaꞌe azeite reve omoapomo mbyre. Haꞌe rã vexaꞌi reve ma mbaꞌemo aju guigua pemeꞌẽ ꞌrã mokoĩ ryru trigo iporãve vaꞌe azeite reve omoapomo mbyre.


text:
Vexaꞌi raꞌy reve ma mbaꞌemo aju guigua pemeꞌẽ ꞌrã peteĩ ryru trigo iporãve vaꞌe azeite reve omoapomo mbyre. Haꞌe vaꞌe ma peapy vy pemeꞌẽ ꞌrã, heakuã porã rã Senhor ojou porã aguã.


text:
Toro raꞌy reve penhoẽ ꞌrã mokoĩ ryru vinho, haꞌe rã vexaꞌi reve ma peteĩ ryru raxaꞌi ꞌrã penhoẽ, haꞌe gui vexaꞌi raꞌy reve ma peteĩ ryru eteꞌi ꞌrã penhoẽ. Haꞌe vaꞌe ma jaxy pyaua ára ojeupity nhavõ pemeꞌẽ ꞌrã peapy vy, maꞌetỹ mbukukue re.


text:
Koꞌẽ nhavõ peru avi ꞌrã peteĩ kavara ava jejavya regua Senhor pe peapy vy pemeꞌẽ vaꞌerã, mbaꞌemo penhoẽ vaꞌe reve. 


text:
Haꞌe vaꞌe jaxy re quinze araa py ma pejapo ꞌrã ngaru. Sete ára re ꞌrã mbojape peꞌu pekuapy imbovua revegua eꞌỹ.


text:
Senhor pe peapy vy pemeꞌẽ ꞌrã mokoĩ toro raꞌy, peteĩ vexaꞌi haꞌe sete vexaꞌi raꞌy peteĩ maꞌetỹ vaꞌe, ivaikue rei eꞌỹ vaꞌe meme.


text:
Mbaꞌemo aju guigua pemeꞌẽ ꞌrã azeite reve omoapomo mbyre. Toro raꞌy reve pemeꞌẽ ꞌrã mboapy ryru trigo iporãve vaꞌe gui pejapo vaꞌekue, haꞌe rã vexaꞌi ava reve ma mokoĩ ryru gui,


text:
Haꞌe rami vy sete ára re, koꞌẽ nhavõ pemeꞌẽ ꞌrã mbaꞌemo aju guigua peapy vy, heakuã porã rã Senhor ojou porã aguã. Koꞌẽ nhavõ mbaꞌemo peapy vy pemeꞌẽ vaꞌe reve haꞌe vaꞌe pemeꞌẽ avi ꞌrã, mbaꞌemo penhoẽ reve.


text:
— Haꞌe gui mbaꞌemo aju jypyꞌigua ára py ju ꞌrã pejapo nhemboaty ikyꞌa eꞌỹa vaꞌe, mbaꞌemo aju pyau guigua Senhor pe peru aguã, ngaru semana regua ojeupity jave. Neĩ peteĩve ma napembaꞌeapoi ꞌrã.


text:
Haꞌe vaꞌe jave py povaꞌe ꞌrã peapy vy pemeꞌẽ heakuã porã rã Senhor ojou porã aguã: mokoĩ toro raꞌy, peteĩ vexaꞌi ava haꞌe sete vexaꞌi raꞌy peteĩ maꞌetỹ vaꞌe meme.


text:
Mbaꞌemo aju guigua pemeꞌẽ avi ꞌrã azeite reve omoapomo mbyre. Toro raꞌy reve guarã pejapo ꞌrã mboapy ryru trigo iporãve vaꞌe gui, haꞌe rã vexaꞌi ava reve guarã ma mokoĩ ryru gui.


text:
Haꞌe nunga haꞌe javi ꞌrã pemeꞌẽ, koꞌẽ nhavõ mbaꞌemo peapy vy pemeꞌẽ vaꞌe reve, mbaꞌemo aju guigua haꞌe mbaꞌemo penhoẽ vaꞌe reve. Ivaikue rei eꞌỹ vaꞌe meme ꞌrã peru. 


text:
— Haꞌe gui sete jaxya re, jypyꞌigua ára py ma pejapo ꞌrã nhemboaty ikyꞌa eꞌỹ vaꞌe. Neĩ peteĩve ma napembaꞌeapoi ꞌrã. Pẽvy oiko ꞌrã mimby guaxu pemonheꞌẽ aguã ára.


text:
Haꞌe vaꞌe jave py povaꞌe nunga pemeꞌẽ ꞌrã peapy vy, heakuã porã rã Senhor ojou porã aguã: peteĩ toro raꞌy, peteĩ vexa ava haꞌe sete vexaꞌi raꞌy peteĩ maꞌetỹ vaꞌe, ivaikue rei eꞌỹ vaꞌe meme.


text:
Mbaꞌemo aju guigua pemeꞌẽ avi ꞌrã azeite reve omoapomo mbyre. Toro raꞌy reve guarã ma mboapy ryru trigo iporãve vaꞌe gui ꞌrã pejapo, haꞌe rã vexa ava reve guarã ma mokoĩ ryru gui ꞌrã.


text:
Haꞌe vaꞌe jaxy re mbaꞌemo peapy vy pemeꞌẽ vaꞌe reve ꞌrã pemeꞌẽ, mbaꞌemo aju guigua reve, koꞌẽ nhavõ mbaꞌemo peapy vy mbaꞌemo aju guigua haꞌe penhoẽ vaꞌe regua reve. Ombopara pyre oĩa rami vy pemeꞌẽ ꞌrã heakuã porã rã Senhor ojou porã aguã. 


text:
— Haꞌe gui sete jaxya re dez araa py ma pejapo ju ꞌrã nhemboaty ikyꞌa eꞌỹ vaꞌe. Penenheꞌẽ py pejexavaia rupi ꞌrã pendekuai. Neĩ peteĩve ma napembaꞌeapoi ꞌrã.


text:
Povaꞌe ma peapy vy pemeꞌẽ ꞌrã heakuã porã rã Senhor ojou porã aguã: peteĩ toro raꞌy, peteĩ vexa ava, haꞌe gui sete vexaꞌi raꞌy peteĩ maꞌetỹ vaꞌe, ivaikue rei eꞌỹ vaꞌe meme.


text:
Mbaꞌemo aju guigua pemeꞌẽ ꞌrã azeite reve omoapomo mbyre: toro raꞌy reve guarã ma mboapy ryru trigo iporãve vaꞌe gui pejapo ꞌrã, haꞌe gui vexaꞌi ava reve guarã ma mokoĩ ryru gui ꞌrã.


text:
Pemeꞌẽ avi ꞌrã peteĩ kavara ava jejavya regua. Haꞌe vaꞌe pemeꞌẽ avi ꞌrã jejavya regua koꞌẽ nhavõ pemeꞌẽ vaꞌe reve, haꞌe mbaꞌemo peapy vaꞌe, mbaꞌemo aju guigua haꞌe mbaꞌemo penhoẽ jepi vaꞌe reve. 


text:
— Sete jaxya re quinze araa py ma teĩgue ju ꞌrã oiko nhemboaty ikyꞌa eꞌỹ vaꞌe. Neĩ peteĩve ma napembaꞌeapoi ꞌrã. Sete ára re ꞌrã pejapo ngaru Senhor pe.


text:
Povaꞌe ma peapy vy pemeꞌẽ ꞌrã heakuã porã rã Senhor ojou porã aguã: mboapy toro raꞌy, mokoĩ vexa ava, haꞌe gui catorze vexaꞌi raꞌy peteĩ maꞌetỹ vaꞌe, ivaikue rei eꞌỹ vaꞌe meme.


text:
Mbaꞌemo aju guigua pemeꞌẽ ꞌrã azeite reve omoapomo mbyre: mboapy toro raꞌy peteĩ-teĩ reve guarã ma mboapy ryru trigo iporãve vaꞌe gui pejapo ꞌrã, haꞌe gui mokoĩ vexaꞌi raꞌy peteĩ-teĩ reve guarã ma mokoĩ ryru gui ꞌrã pejapo.


text:
Peteĩ kavara pemeꞌẽ avi ꞌrã jejavya regua, koꞌẽ nhavõ mbaꞌemo peapy vaꞌe reve, mbaꞌemo aju guigua haꞌe mbaꞌemo penhoẽ vaꞌe reve. 


text:
— Haꞌe gui mokoĩ araa py ma pemeꞌẽ ꞌrã doze toro raꞌy, mokoĩ vexaꞌi ava haꞌe catorze vexaꞌi raꞌy peteĩ maꞌetỹ vaꞌe, ivaikue rei eꞌỹ vaꞌe meme.


text:
Toro raꞌy, vexaꞌi ava haꞌe vexaꞌi raꞌy kuery reve guarã ma pemeꞌẽ avi ꞌrã mbaꞌemo aju guigua haꞌe mbaꞌemo penhoẽ vaꞌe. Peteĩ-teĩ mymba regua mbovy pa ikuaia rami vy pemeꞌẽ ꞌrã hexeve guarã, ayvu oeja pyre rami vy.


text:
— Haꞌe gui mboapy araa py ma pemeꞌẽ ꞌrã onze toro raꞌy, mokoĩ vexaꞌi ava haꞌe catorze vexaꞌi raꞌy peteĩ maꞌetỹ vaꞌe, ivaikue rei eꞌỹ vaꞌe meme.


text:
— Haꞌe gui irundy araa py ma pemeꞌẽ ꞌrã dez toro raꞌy, mokoĩ vexaꞌi ava haꞌe catorze vexaꞌi raꞌy peteĩ maꞌetỹ vaꞌe, ivaikue rei eꞌỹ vaꞌe meme.


text:
— Haꞌe gui peteĩ nhiruĩ araa py ma pemeꞌẽ ꞌrã nove toro raꞌy, mokoĩ vexaꞌi ava haꞌe catorze vexaꞌi raꞌy peteĩ maꞌetỹ vaꞌe, ivaikue rei eꞌỹ vaꞌe meme.


text:
— Haꞌe gui mboapy meme araa py ma pemeꞌẽ ꞌrã oito toro raꞌy, mokoĩ vexaꞌi ava haꞌe catorze vexaꞌi raꞌy peteĩ maꞌetỹ vaꞌe, ivaikue rei eꞌỹ vaꞌe meme.


text:
— Haꞌe gui sete araa py ma pemeꞌẽ ꞌrã sete toro raꞌy, mokoĩ vexaꞌi ava haꞌe catorze vexaꞌi raꞌy peteĩ maꞌetỹ vaꞌe, ivaikue rei eꞌỹ vaꞌe meme.


text:
Haꞌe rami vy peapy vy pemeꞌẽ ꞌrã peteĩ toro raꞌy, peteĩ vexa ava haꞌe sete vexaꞌi raꞌy peteĩ maꞌetỹ vaꞌe, ivaikue rei eꞌỹ vaꞌe meme, heakuã porã rã Senhor ojou porã aguã.


text:
Toro raꞌy reve guarã, vexaꞌi ava haꞌe vexaꞌi raꞌy kuery reve guarã ma pemeꞌẽ avi ꞌrã mbaꞌemo aju guigua haꞌe mbaꞌemo penhoẽ vaꞌe. Peteĩ-teĩ mymba regua mbovy pa ikuaia rami vy pemeꞌẽ ꞌrã hexeve guarã, ayvu oeja pyre rami vy.


text:
— Haꞌe vaꞌe haꞌe javi ma Senhor pe pemeꞌẽ ꞌrã peteĩ-teĩ ngaru ojeupity nhavõ oapy vy omeꞌẽ mbyrã, mbaꞌemo aju guiguarã, mbaꞌemo onhoẽ mbyrã, haꞌe peteĩ rami ikuai aguã reguarã. Haꞌe vaꞌe pemeꞌẽ avi ꞌrã Senhor renonde penhemboayvua rami, eꞌỹ vy penhenhanduaꞌi rami mbaꞌemo pemeꞌẽ vaꞌe reve — heꞌi.


text:
<n><i> </i></n> Haꞌe gui Moisés ijayvu Israel kuery peteĩ-teĩ regua yvatekueve ikuai vaꞌe pe. Haꞌe vy aipoeꞌi: — Povaꞌe ayvu ma Senhor ojapo uka vaꞌekue:


text:
Xapyꞌa rei peteĩ ava onhemboayvu ꞌrã Senhor pe mbaꞌemo ojapo aguã re, haꞌeꞌỹ vy mbaꞌemo ojapo eꞌỹ re oiko aguã re. Haꞌe rami ri vy ndojapo eꞌỹi ꞌrã ijayvuague. Onhemboayvuague haꞌe javi ꞌrã ojapo.


text:
Haꞌe rami avi xapyꞌa rei peteĩ kunha onhemboayvu ꞌrã Senhor pe mbaꞌemo ojapo aguã re, haꞌeꞌỹ vy mbaꞌemo ojapo eꞌỹ re oiko aguã re, kunhataĩ vy nguu ro py teri oiko vaꞌe.


text:
Haꞌe gui xapyꞌa rei tuu ma guajy onhemboayvuague oikuaa vaꞌeri mbaꞌeve ndeꞌi ꞌrã ixupe. Haꞌe ramo ma onhemboayvuague haꞌe javi ꞌrã ovare. Tajy ojapopa ꞌrãe mbaꞌemo ojapo eꞌỹ re oiko aguã re onhemboayvuague.


text:
Haꞌe rã xapyꞌa rei tuu haꞌe vaꞌe nunga oikuaa vyve ojoko ramo ma tajy onhemboayvuague neĩ peteĩ henda py voi ndovarei ꞌrã, mbaꞌemo ojapo eꞌỹ re oiko aguã re ijayvuague rupi oiko eꞌỹ teĩ haꞌeve ꞌrã. Senhor operdoa ꞌrã, onhemboayvuague tuu ojoko rire. 


text:
— Haꞌe rami avi xapyꞌa rei kunha vaꞌe onhemboayvuague, haꞌeꞌỹ vy opẽxa porã eꞌỹ re mbaꞌemo ojapo aguã re ijayvuague ovare teri reve omenda ꞌrã,


text:
haꞌe xapyꞌa rei ime haꞌe nunga oendu teĩ mbaꞌeve ndeꞌi ramo kunha vaꞌe onhemboayvuague ovare tema ꞌrã. Ojapo ꞌrãe mbaꞌemo ojapo eꞌỹ re oiko aguã re ijayvuague.


text:
Haꞌe rami teĩ xapyꞌa rei ime oendu vyve ojoko ꞌrã kunha vaꞌe onhemboayvuague, eꞌỹ vy opẽxa porã eꞌỹ re ijayvuague ojapo aguã gui. Ijayvuague ime ombovaipa rire Senhor operdoa ꞌrã.


text:
— Xapyꞌa rei kunha vaꞌe ome ro py oiko reve onhemboayvu ꞌrã, haꞌeꞌỹ vy oura reve ijayvu ꞌrã mbaꞌemo ojapo eꞌỹ re oiko aguã re.


text:
Haꞌe nunga ime oikuaa vy “Haꞌeve” ndeꞌi, neĩ “Ndaꞌevei” ndeꞌi ri ramo kunha vaꞌe onhemboayvuague ovare ꞌrã. Ojapopa ꞌrãe mbaꞌemo ojapo aguã re ijayvuague.


text:
Haꞌe rã xapyꞌa rei ime haꞌe nunga oikuaa vyve ombovaipa ꞌrã. Haꞌe rami rã kunha vaꞌe mbaꞌemo ojapo aguã re, haꞌeꞌỹ vy mbaꞌemo ojapo eꞌỹ re oiko aguã onhemboayvu rire teĩ ndovarei ꞌrã. Ime ombovaipa rire Senhor operdoa ꞌrã.


text:
Kunha vaꞌe onheꞌẽ py ojexavaia rupi oiko aguã re ijayvu, eꞌỹ vy oura ramo ime oendu vy xapyꞌa rei “Haꞌeve” heꞌi ꞌrã, eꞌỹ vy “Ndaꞌevei” heꞌi ꞌrã ombovaipa vy.


text:
Haꞌe rami avi xapyꞌa rei ime ma koꞌẽ nhavõ mbaꞌeve ndeꞌi ramo kunha vaꞌe mbaꞌemo ojapo aguã re onhemboayvuague ovarepa ꞌrã, ime oikuaa vyve mbaꞌeve ndeꞌi rire.


text:
Haꞌe gui xapyꞌa rei ime haꞌe nunga oendua ára rire ri ombovaipa ramo hexe ae ꞌrã oĩ kunha vaꞌe káuxa opaga aguã — heꞌi. 


text:
Haꞌe vaꞌe ma Moisés pe Senhor omboaxa vaꞌekue ojapoa aguã, ime haꞌe guaꞌyxy reve joguereko kuaa aguã regua, haꞌe gui tuu haꞌe tajy kunhataĩ vy nguu ro py teri oiko vaꞌe pegua. 


text:
— Embopaga Midiã pygua kuery Israel kuery re ojapoague re. Haꞌe rire ma nenheꞌẽ heraa ꞌrã neramoĩ kuerya py — heꞌi. <n>Midiã pygua kuery ojapo vaꞌekue ma ombotavypa rei Israel kuery, tuuete ramigua rive ombojerovia aguã rami (25.16-18). 


text:
Haꞌe ramo Moisés ijayvu heta vaꞌe kuery pe. Haꞌe vy aipoeꞌi: — Peẽ kuery vaꞌe regua pereko katu ke tembiporu joe pepuꞌã aguã. Haꞌe gui tapeo Midiã pygua kuery rovai pepuꞌã aguã, Senhor ombopaga ukaa rami pejapo aguã.


text:
Haꞌe ramo Israel kuery mbovy eꞌỹ ikuai vaꞌe peteĩ-teĩ regua gui omondouka mil. Joe opuꞌã aguã katy doze mil haꞌe javi vy omondouka tembiporu revegua meme.


text:
Moisés ae omondouka joe opuꞌã aguã katy, peteĩ-teĩ regua mil ojeꞌoi aguã. Oo avi sacerdote Eleazar raꞌy Finéias. Haꞌe vaꞌe ma ogueraa mimby guaxu ikyꞌa eꞌỹ vaꞌe omonheꞌẽ aguã. 


text:
Haꞌe vy ojukapa okuapy avakue ikuai vaꞌekue haꞌe javi. Jypyve omano vaꞌekue regua anho eꞌỹ, ojuka avi Midiã pygua huvixa kuery: Evi, Requém, Zur, Hur haꞌe Reba, peteĩ nhiruĩ Midiã pygua kuery ruvixa ikuai vaꞌekue. Kyxe py ojuka avi okuapy Beor raꞌy Balaão.


text:
Haꞌe rã Midiã pygua kunhague haꞌe kyrĩgue ma Israel kuery ogueraapa okuapy guembiguairã. Ogueraapa avi vaka kuery haꞌe hymba kuery ikuai vaꞌekue, haꞌe oguereko vaꞌekue-ꞌekue haꞌe javi.


text:
Haꞌe rami py ogueraapa ojopy vaꞌekue-ꞌekue, ombaꞌerã ojou vaꞌekue haꞌe javi, haꞌe kuery vaꞌe regua haꞌe hymba kuery guive.


text:
Haꞌe nunga oguerupa okuapy Moisés pe, sacerdote Eleazar haꞌe Israel kuery haꞌe javi ikuai vaꞌe pe. Guembiguairã ogueraa vaꞌekue, mbaꞌemo ojou vaꞌekue haꞌe imbaꞌe rei-rei vaꞌekue haꞌe javi ogueraa guekoa py, Moabe yvy kaꞌaguy eꞌỹa py, Jordão yakã yvýry, Jericó tetã rexei. 


text:
<n> Guembiguairã oguerupa pyre re ijayvuague</n> Haꞌe gui Moisés, sacerdote Eleazar haꞌe heta vaꞌe kuery regua yvatekueve haꞌe javi ma tekoa gui oẽmba okuapy mombyryꞌi omovaẽ jevy aguã.


text:
Haꞌe rami teĩ Moisés ivai xondaro ruvixa kuery pe, mil haꞌe cem xondaro capitão kuery joe opuꞌãague gui ou vaꞌekue pe.


text:
Mbaꞌeta haꞌe kuery ae Balaão omongetaa rami vy ojapo vaꞌekue Israel kuery Senhor rovai rupi ikuai aguã rami, Peor py ae. Haꞌe nunga rupi mbaꞌemo vai oiko rakaꞌe Senhor pegua kuery mbyte rupi.


text:
Haꞌe nunga rupi aỹ kyrĩgueꞌi regua pejukapa ꞌrã avakueꞌi ikuai vaꞌe. Pejukapa avi ꞌrã kunhague avakue reve nhogueronheno vaꞌekue.


text:
Haꞌe rã kunhagueꞌi haꞌe kunhataĩgueꞌi avakue reve nhogueronheno eꞌỹ teri vaꞌe ma peja ꞌrã okuave aguã pendejeupe guarã. 


text:
<n> Xondaro kuery haꞌe mbaꞌemo ogueru vaꞌekue oikyꞌaꞌopaa jevyague</n> — Sete ára re ranhe ꞌrã pendekuai tekoa gui mombyryꞌia py. Mavaꞌe rã rei peẽ kuery pejojuka, haꞌeꞌỹ vy omanogue re pepoko vaꞌekue ma pejekyꞌaꞌo uka ꞌrã mboapy araa py, haꞌe gui sete araa py ju, penembiguairã peru vaꞌekue voi.


text:
Peikyꞌaꞌo uka avi ꞌrã ao pereko vaꞌe, mbaꞌemo mymba rague gui ojapo pyre, kavara rague gui haꞌe yvyra gui ojapo pyre haꞌe javi — heꞌi. 


text:
Haꞌe gui sacerdote Eleazar aipoeꞌi avi xondaro kuery joe opuꞌã aguã katy ojeꞌoi vaꞌekue pe: — Po rami ma lei Moisés rupi Senhor ojapo uka vaꞌekue.


text:
opa mbaꞌe tata py oĩ aguã haꞌeve vaꞌe ma pemboaxa ꞌrã tata rupi haꞌeve vaꞌe opyta aguã. Peikyꞌaꞌo avi ꞌrã yy jokyꞌaꞌoa py. Haꞌe rã mbaꞌemo tata py oĩ aguã ndaꞌevei vaꞌe ma yy py rive ꞌrã peikyꞌaꞌo.


text:
Haꞌe gui sete araa py pejoipa ꞌrã pendeao, haꞌeve vaꞌe ju peiko aguã. Haꞌe gui mae ma peike ju ꞌrã tekoa py. 


text:
— Reipapa ꞌrã nhombaꞌekue ogueru pyre, haꞌe kuery vaꞌe regua haꞌe mymba kuery voi. Ndee haꞌe sacerdote Eleazar peipapa ꞌrã, haꞌe heta vaꞌe kuery regua tamoĩ kuery ro pygua yvatekueve ikuai vaꞌe guive.


text:
Pembojaꞌo ꞌrã mokoĩ henda katy joo rami meme. Peteĩ henda py ma xondaro kuery joe opuꞌã aguã ojeꞌoi vaꞌekue peguarã, haꞌe rã amboae henda py ma heta vaꞌe kuery haꞌe javi peguarã.


text:
Haꞌe gui Senhor peguarã peipeꞌa avi ꞌrã xondaro kuery joe opuꞌã aguã ojeꞌoi vaꞌekue guigua. Quinhentos ikuai vaꞌe nhavõ gui peteĩ ꞌrã peipeꞌa, haꞌe kuery vaꞌe regua, toro, mburikaꞌi haꞌe vexaꞌi kuery ikuai vaꞌe gui.


text:
Xondaro kuery peguarã ombojaꞌo pyre mbyte gui reipeꞌa vaꞌekue ma sacerdote Eleazar po py ꞌrã remeꞌẽ, Senhor pe ju omboaxa vaꞌerã.


text:
Haꞌe rã Israel kuery peguarã ombojaꞌo pyre mbyte gui ma reipeꞌa ꞌrã cinqüenta ikuai vaꞌe nhavõ gui peteĩ, haꞌe kuery vaꞌe regua gui, toro, mburikaꞌi, vexaꞌi haꞌe mymba kuery haꞌe javi gui. Haꞌe nunga remboaxapa ꞌrã levita kuery po py, Senhor pembojerovia aty rupi ombaꞌeapo vaꞌe peguarã — heꞌi.


text:
Haꞌe gui joe opuꞌã aguã katy ojeꞌoi vaꞌekue peguarã ombojaꞌo pyre ma trezentos e trinta e sete mil e quinhentos vexaꞌi ikuai.


text:
Mburikaꞌi kuery ma trinta mil e quinhentos. Haꞌe vaꞌe regua Senhor peguarã omeꞌẽ vaꞌekue ma sessenta e um.


text:
Haꞌe rã haꞌe kuery vaꞌe regua ma dezesseis mil. Haꞌe vaꞌe regua Senhor peguarã omboaxa vaꞌekue ma trinta e dois.


text:
Haꞌe ramo sacerdote Eleazar po py ju Moisés omboaxa Senhor peguarã omeꞌẽ mbyre, Moisés pe ojapo ukaague rami vy. 


text:
Haꞌe gui Israel kuery peguarã ombojaꞌo pyre mbyte gui ma cinqüenta ikuai vaꞌe nhavõ gui Moisés oipeꞌa peteĩ, haꞌe kuery vaꞌe regua haꞌe mymba kuery guive. Haꞌe vy omboaxapa levita kuery Senhor ombojeroviaaty rupi ombaꞌeapo vaꞌe po py, Moisés pe Senhor ojapo ukaague rami vy. 


text:
<n> Xondaro ruvixa kuery mbaꞌemo onhenhanduaꞌi rami omeꞌẽ okuapyague</n> Haꞌe gui Moisés-a py ovaẽmba okuapy xondaro kuery mbovy eꞌỹ ikuai vaꞌe ruvixa kuery, mil haꞌe cem ikuai vaꞌe capitão kuery voi.


text:
Haꞌe vy haꞌe kuery aipoeꞌi okuapy ixupe: — Ore nerembiguai kuery ma roipapapa avakue joe opuꞌãa pygua ore kuery ropenaa vaꞌe. Haꞌe rã haꞌe kuery vaꞌe regua neĩ peteĩve ma ndoatai, ore kuery vaꞌe regua haꞌe rami ae avi.


text:
Haꞌe nunga rupi rogueru ma Senhor pe romeꞌẽ vaꞌerã, peteĩ-teĩ rogueru rojou vaꞌekue regua gui, mbaꞌemo ouro guigua, jyva regua, poapy regua, kuã regua, namixã haꞌe mboꞌy. Senhor renonde py rogueru rojejavyague rojaoꞌi uka aguã — heꞌi okuapy. 


text:
Haꞌe ramo haꞌe kuery gui Moisés haꞌe sacerdote Eleazar ojopypa ouro guigua, mbaꞌeta jegua ojapo porã mbyre meme ramo.


text:
Senhor pe ouro guigua mil haꞌe cem rerekoa capitão kuery ogueru vaꞌekue poyikue ma cento e oitenta quilos raxa haꞌe javi vy.


text:
ouro guigua mil haꞌe cem rerekoa capitão kuery gui Moisés haꞌe sacerdote Eleazar ojopy vy onhemboaty aty ropy ju ogueru imoiny, Senhor renonde py Israel kuery imaꞌenduꞌa riae aguã. 


text:
<n> Haꞌe kuery vaꞌe regua amongue Jordão rovai re opytaxe okuapyague</n> Rúben haꞌe Gade ramymino kuery ma heta ete oguereko guymba kuery. Haꞌe kuery ma Jazer haꞌe Gileade yvy oexa rã mymba kuery ikuai aguã haꞌeve.


text:
Haꞌe rami vy Gade haꞌe Rúben ramymino kuery ou okuapy Moisés pe ojerure aguã, sacerdote Eleazar haꞌe heta vaꞌe kuery yvatekueve reve. Haꞌe vy aipoeꞌi okuapy: 


text:
haꞌe vaꞌe yvy pygua kuery Israel kuery renonde gui Senhor oipeꞌapa ma vaꞌekue meme. Haꞌe vaꞌe yvy ma haꞌeve mymba kuery ikuai aguã. Haꞌe gui ore nerembiguai kuery ma orerymba vaꞌe meme.


text:
Xapyꞌa rei rã ndee rejou porã ri vy emeꞌẽ haꞌe vaꞌe yvy ore nerembiguai kuery pe oreyvyrã. Oremboaxa eme Jordão yakã rovai katy — heꞌi okuapy. 


text:
Haꞌe rami teĩ Gade haꞌe Rúben ramymino kuery pe Moisés aipoeꞌi: — Amboae regua kuery anho ꞌrã tyꞌy joe opuꞌã aguã katy ojeꞌoi, haꞌe rã peẽ kuery ma apy ae ꞌrã pepytapa?


text:
Mbaꞌe re tu pejapo Israel kuery ndaꞌipyꞌa guaxuvei aguã rami, yvy Senhor haꞌe kuery pe omeꞌẽ vaꞌe py oove eꞌỹ aguã?


text:
Mbaꞌeta haꞌe rami ae avi penderu kuery ojapo rakaꞌe, Cades-Barnéia gui amondouka jave py kovaꞌe yvy oexa pota aguã.


text:
Haꞌe vaꞌe kuery ma Escol yvyꞌã guy katy peve ovaẽa py yvy oexapa ma vy ojapo okuapy Israel kuery ndaꞌipyꞌa guaxuvei aguã rami, yvy Senhor omeꞌẽ vaꞌe oupity eꞌỹ aguã.


text:
“Anhetẽ ete avakue vinte maꞌetỹ vaꞌe guive tujakue peve Egito gui ojeꞌoi vaꞌekue ri peteĩve ma ndoexai ꞌrã yvy Abraão pe, Isaque haꞌe Jacó pe aura reve ameꞌẽ aguã re xeayvuague, xenheꞌẽ rendua gui ojepeꞌapa rire.


text:
Oexa vaꞌerã ma quenezeu Jefoné raꞌy Calebe anho, haꞌe Num raꞌy Josué avi, mbaꞌeta haꞌe kuery ma Senhor nheꞌẽ rendua gui ndojepeꞌai rire”, heꞌi vaꞌekue.


text:
Haꞌe rami vy Senhor poxya Israel rovai rupi hendy vy quarenta maꞌetỹ re ojapo haꞌe kuery tekoa eꞌỹa rupi oguata rei aguã rami, Senhor rovai opuꞌã okuapy vaꞌekue omanomba peve.


text:
Haꞌe gui apy ju pendekuai avakue ojejavypa vaꞌe regua. Peẽ kuery ju penderu kuery ojapoague rami ae avi pepuꞌã pekuapy, pejapo aguã Israel rovai Senhor ipoxyve aguã rami.


text:
Mbaꞌeta peẽ kuery napenheꞌẽ renduxei ramo teĩgue ju haꞌe oejapa ꞌrã kovaꞌe kuery tekoa eꞌỹa py. Haꞌe ramo peẽ kuery káuxa ae ꞌrã haꞌe kuery okanhymba — heꞌi. 


text:
Haꞌe ramo Moisés oĩa py haꞌe kuery onhembojave jogueruvy vy aipoeꞌi okuapy: — Ore kuery ma apy rojapo ꞌrã mymba kuery korarã, haꞌe tetã oreraꞌy kuery rekoarã.


text:
Haꞌe rã ore kuery ma orerembiporu rojopy vy rojapura reve ꞌrã rojeꞌoi Israel kuery renonde rupi, haꞌe kuery ikuai aguã py rogueraa peve. Oreraꞌy kuery anho ꞌrã opyta tetã ikorapa vaꞌe py, yvy regua kuery ojuka eꞌỹ aguã py.


text:
Mbaꞌeta ore kuery ma ndorojopyi ꞌrã haꞌe kuery reve yvy Jordão rovai re itui vaꞌe regua, neĩ henondeve katy ma voi, mbaꞌeta ore ma Jordão kyvõ katy roguereko ae ma oreyvyrã, kuaray oua katy — heꞌi okuapy. 


text:
Haꞌe ramo Moisés ombovai: — Xapyꞌa rei haꞌe nunga pejapo ri vy, haꞌe Senhor renonde rupi penerembiporu reve joe pepuꞌã aguã katy pejeꞌoi,


text:
Senhor renonde rupi peteĩ-teĩ penerembiporu reve Jordão rovai re peaxa, guenonde gui ngovaigua kuery oipeꞌapa peve,


text:
haꞌe Senhor renonde rupi haꞌe vaꞌe yvy re pendepoꞌakapa, haꞌe rami ramo ma haꞌeve ꞌrã pejevy ju aguã. Haꞌe gui Senhor haꞌe Israel kuery renonde rupi pejapo veꞌỹ teĩ haꞌeve ꞌrã. Haꞌe gui kovaꞌe yvy ma pendekuai aguã ꞌrã itui Senhor renonde.


text:
Haꞌe rã xapyꞌa rei haꞌe rami eꞌỹ ri pendekuai ramo ma maꞌẽ, Senhor rovai ojejavy vaꞌe ꞌrã peiko. Haꞌe rami vy peikuaa pejejavyague re pepaga ꞌrãe.


text:
Haꞌe nunga rupi pejapo tema tetã penderaꞌy kuery ikuai aguã, penerymba kuery korarã guive. Pejapopa eꞌỹ eme guive pendeayvuague — heꞌi. 


text:
Haꞌe ramo Gade haꞌe Rúben ramymino kuery ijayvu ju okuapy Moisés reve. Haꞌe vy aipoeꞌi okuapy: — Ndee oreruvixa, rejapo uka vaꞌekue meme ꞌrã ore nerembiguai kuery rojapo.


text:
Oreraꞌy kuery, orerajy kuery, oreraꞌyxy kuery haꞌe orerymba kuery haꞌe javi opytapa ꞌrã apy tetã Gileade yvy re ikuai vaꞌe py ae.


text:
Haꞌe rã ore nerembiguai kuery ma Senhor renonde rupi ꞌrã roaxa orerembiporu reve meme, ndee oreruvixa aipoꞌreague rami vy — heꞌi okuapy. 


text:
Haꞌe ramo haꞌe kuery ojapo vaꞌerã re Moisés ijayvu sacerdote Eleazar pe, Num raꞌy Josué haꞌe Israel kuery regua tamoĩ kuery ro pygua yvatekueve ikuai vaꞌe haꞌe javi pe.


text:
Haꞌe vy aipoeꞌi haꞌe kuery pe: — Gade haꞌe Rúben ramymino kuery pende kuery renonde rupi ri Jordão rovai katy oaxa ramo, Senhor renonde rupi peteĩ-teĩ guembiporu reve joe opuꞌã aguã katy oo aguã, haꞌe xapyꞌa rei haꞌe vaꞌe yvy re pendepoꞌakapa ri vy ma haꞌe kuery pe pemeꞌẽ ꞌrã Gileade yvy ikuai aguã.


text:
Haꞌe rami teĩ xapyꞌa rei haꞌe kuery guembiporu reve ndoaxai ri vy pende kuery reve, haꞌe rami vy pende kuery pendekuaia mbyte rupi ae ꞌrã haꞌe kuery ikuai, Canaã yvy re ae — heꞌi. 


text:
Haꞌe ramo Gade haꞌe Rúben ramymino kuery ombovai vy aipoeꞌi okuapy: — Ore nerembiguai kuery pe Senhor ijayvua rami tema rojapo ꞌrã.


text:
Haꞌe rami vy Senhor renonde rupi roaxa ꞌrã Canaã yvy re orerembiporu reve. Haꞌe rã oreyvyrã rojopy vaꞌerã ma Jordão yakã kyvõ rami ae itui. 


text:
<n><i> </i></n> Haꞌe rami rã Gade haꞌe Rúben ramymino kuery, haꞌe José raꞌy Manassés ramymino kuery vaꞌe regua mbytekue yvyrã ma Moisés omeꞌẽ amorreu kuery ruvixa Seom haꞌe Basã pygua huvixa Ogue openaague. Haꞌe vaꞌe yvy omeꞌẽ tetã ikuai vaꞌe reve, mbaꞌeta yvy haꞌe javi rupi tetã ikuai. 


text:
Nebo, haꞌe Baal-Meom hery oguerova vaꞌe. Sibma voi ojapo. Tetã haꞌe kuery ojapo vaꞌe ma amboae rami meme omboery. 


text:
Haꞌe gui Manassés raꞌy Maquir ramymino kuery ma Gileade yvy katy ojeꞌoi vy ipoꞌaka. Amorreu kuery haꞌe py ikuai vaꞌekue ma haꞌe kuery oipeꞌapa.


text:
Haꞌe vaꞌe yvýry rupi tekoa ikuai vaꞌe ma Manassés raꞌy Jair ae oo vy ojopypa. Haꞌe vaꞌe ma oenoĩ Havote-Jair.


text:
Haꞌe gui Noba oo vy ojopy Quenate, ijyvýry rupi tekoa ikuai vaꞌe guive. Haꞌe vaꞌe oenoĩ ju Noba, guery rupi ae. 


text:
<n> Egito gui haꞌe kuery oẽmba guive ikuaiague rery meme oĩa</n> Povaꞌe rupi ma Israel kuery Egito yvy gui ojeꞌoi vy peteĩ-teĩ regua oxondaro kuery reve oguata jogueravyague, Moisés haꞌe Arão ijayvua rami meme.


text:
Moisés ombopara oguata ojeꞌoivya nhavõ, Senhor ijayvua rami vy. Povaꞌe rupi haꞌe kuery oguata, ojeꞌoia nhavõ rupi.


text:
Ramessés tetã gui ojeꞌoi jaxy jypya re quinze araa py. Páscoa ára rire koꞌẽ jevy ma Israel kuery oguata ojeꞌoivy ipyꞌa guaxu reve, Egito pygua kuery haꞌe javi oexaa gui,


text:
Egito pygua guaꞌy jypykue onhono porã teri okuapya ja, haꞌe kuery mbyte rupi Senhor ojukapa rire. Haꞌe kuery ruete raꞌangaa re voi Senhor ombou imbopagaarã. 


text:
Etã gui ojeꞌoi vy ojeapa ojeꞌoivy vy Pi-Hairote py ju ikuai, Baal-Zefom katyꞌi peve. Haꞌe vy ikuai ju ranhe Migdol rexeiꞌi.


text:
Haꞌe gui Pi-Hairote gui ojeꞌoi ju vy yeꞌẽ oĩ vaꞌe mbyte rupi oaxa ojeꞌoivy tekoa eꞌỹa katy ojeꞌoi vy. Haꞌe gui mboapy ára re tekoa eꞌỹa Etã rupi oguata rire ma opyta ju ranhe Mara py.


text:
Mara gui ojeꞌoi jevy vy ova okuapy Elim py. Haꞌe gui Elim py ma doze ygua oĩ, setenta pindo avi ikuai. Haꞌe py ju opyta ranhe.


text:
<n><i> </i></n> Haꞌe gui sacerdote Arão ma Senhor ijayvuague rami vy oẽ ovy Hor yvyty re. Haꞌe py ae omano, quarenta maꞌetỹ re ma Israel kuery Egito yvy gui ojeꞌoipa rire, peteĩ nhiruĩ jaxya, ijypyꞌia ára py.


text:
Haꞌe gui cananeu Arade pygua huvixa oendu Israel kuery oupa ta maa. Haꞌe vaꞌe ma Canaã yvy regua kuaray puku-a katy oiko vaꞌe.


text:
Haꞌe gui Jordão yakã yvýry opyta ranhe okuapy, Bete-Jesimote guive Abel-Sitim oĩa peve, Moabe yvy kaꞌaguy eꞌỹa rupi. 


text:
<n> Canaã yvy regua kuery Nhanderuete oipeꞌa ukapaague</n> Haꞌe gui Senhor aipoeꞌi Moisés pe, Moabe yvy kaꞌaguy eꞌỹa rupi haꞌe kuery ikuai jave, Jordão yakã yvýry, Jericó tetã rexei: 


text:
— Ndeayvu ke Israel kuery pe. Haꞌe vy aipoꞌre: Jordão yakã peaxapa ma vy Canaã yvy katy pejeꞌoi ma jave


text:
penerenonde katy gui peipeꞌapa ꞌrã haꞌe vaꞌe yvy regua kuery. Pembovaipa ꞌrã ita taꞌangaa oĩa vaꞌe haꞌe javi, taꞌangaarã mbaꞌemo ryku gui haꞌe kuery ojapo vaꞌekue voi. Peitypa ꞌrã yvyꞌã rupi ombojerovia atyrã ojapo vaꞌekue.


text:
Haꞌe vaꞌe yvy pejopypa ꞌrã penembaꞌerã, haꞌe py ae pendekuai aguã, mbaꞌeta haꞌe vaꞌe yvy ae ameꞌẽ pendeyvyrã.


text:
Xortea pexaa rami ꞌrã pembojaꞌo yvy, penderaꞌy kuery peteĩ-teĩ mbovy pa ikuaia rami vy. Hetave vaꞌe regua pe ma tuvixave vaꞌe ꞌrã pemeꞌẽ ijyvyrã, haꞌe rã mboapyꞌive vaꞌe pe kyrĩveꞌi vaꞌe ꞌrã pemeꞌẽ ijyvyrã. Xorte pexaa rami ae ꞌrã opyta peteĩ-teĩ peguarã. Penderu kuery guigua peteĩ-teĩ regua mbovy pa ikuaia rami ꞌrã pejopy pendeyvyrã.


text:
Haꞌe rami avi penerenonde gui yvy regua kuery ndapeipeꞌapai ri ramo peẽ kuery mbyte py opyta vaꞌekue ma penderexa py juu haxy vaꞌe rami ꞌrã ikuai, penderyepy rupi hakua vaꞌe oĩa rami ꞌrã pendu. Haꞌe rami vy penemoangekoarã rive ꞌrã opyta yvy pendekuaia re.


text:
— Ndeayvu ke Israel kuery pe. Haꞌe vy aipoꞌre: Canaã yvy re pevaẽmba ma rire itui ꞌrã penderekoarã, Canaã yvy ae, ijapyaꞌi nhavõ peve. 


text:
— Yvy kuaray puku-a katy itui vaꞌe re pendekuai ꞌrã Zim regua tekoa eꞌỹa regua guive Edom yvy apyꞌi peve. Kuaray puku-a katy pendeyvy oo ꞌrã yeꞌẽ apy guive kuaray oua katy.


text:
Haꞌe vaꞌe apy ma ojeapa ꞌrã ovy kuaray puku-a katy rupi, Acrabim yvyꞌã katy, haꞌe gui ma oaxa ju ꞌrã Zim peve. Haꞌe gui ma oo ꞌrã Cades-Barnéia kuaray puku-a katy rupi. Haꞌe vy Hazar-Adar katy oẽ vy Azmom peve ꞌrã oaxa.


text:
Haꞌe vaꞌe apy ma Azmom gui ojeapave ꞌrã ovy Egito katyꞌi yakãꞌi oĩ vaꞌe rembe peve. Haꞌe gui oove ꞌrã yeꞌẽ rembeꞌi peve ae. 


text:
— Haꞌe gui kuaray oikea katy rupi pendeyvy apyrã ma yeꞌẽ tuvixave vaꞌe rembe ꞌrã opyta. Haꞌe vaꞌe ae ꞌrã opyta pendeyvy apy kuaray oikea katy rupi. 


text:
Haꞌe vaꞌe gui ma oo ꞌrã Zifrom peve, haꞌe gui opaa ma Hazar-Enã py ꞌrã opyta. Haꞌe vaꞌe ae ma ijapy kuaray ijapuꞌaꞌia katy rupi oo vaꞌe. 


text:
Haꞌe gui Sefã guive oguejy ꞌrã Ribla peve, Aim kuaray oua katy rupi ae. Haꞌe gui ma oguejyve vy oo ꞌrã Quinerete yeꞌẽ rembe rupi kuaray oua katy rupi.


text:
Haꞌe gui oguejyve ꞌrã ovy Jordão yakã rembe haꞌe javi rupi, haꞌe gui yeꞌẽ rembe py ju ꞌrã opa. Haꞌe vaꞌe ae ꞌrã pendeyvyrã itui, ijapyaꞌi haꞌe javi peve — heꞌi. 


text:
Haꞌe gui Moisés ijayvu Israel kuery pe. Haꞌe vy aipoeꞌi: — Kovaꞌe yvy ma pendeyvyrã xortea pexaa rami pejopy vaꞌerã, nove regua pe haꞌe peteĩ regua mbytekue ikuai vaꞌe pe ju Senhor omeꞌẽ uka vaꞌekue.


text:
Mbaꞌeta Rúben haꞌe Gade ramymino kuery ma oyvyrã ojopy ae ma okuapy guamoĩ ro pygua kuery mbovy pa ikuaia rami vy. Haꞌe gui Manassés kuery regua mbytekue voi ojopy ma avi oyvyrã.


text:
Haꞌe vaꞌe mokoĩ regua haꞌe peteĩ regua mbytekue ikuai vaꞌe ju ojopy ae ma okuapy oyvyrã Jordão yakã kyvõ rami, Jericó tetã rexei, kuaray oua katy ae. <n>Kovaꞌe kuaxia py ma “Jordão kyvõ rami” heꞌia ma Jordão yakã regua kuaray oua katy yvy itui vaꞌe re ijayvu vy, mbaꞌeta haꞌe py teri haꞌe kuery ikuai. 


text:
<n> Levita kuery pegua tetã re ijayvuague</n> Senhor aipoeꞌive ju Moisés pe, Moabe yvy kaꞌaguy eꞌỹa py haꞌe kuery ikuai jave, Jordão yakã yvýry, Jericó tetã rexei: 


text:
— Ndeayvu ke Israel kuery pe, amongue tetã haꞌe kuery yvy re ikuai vaꞌe omeꞌẽ aguã levita kuery rekoarã. Peteĩ-teĩ tetã yvýry rupigua omeꞌẽ avi ꞌrã levita kuery yvyrã, guymba kuery oguereko aguã.


text:
Haꞌe vaꞌe tetã py ae ꞌrã haꞌe kuery ikuai. Haꞌe rã ijyvýry rupi ma vaka, vexaꞌi haꞌe guymba kuery haꞌe javi ꞌrã oguereko.


text:
Tetã ikuai vaꞌe yvýrykue levita kuery pe omeꞌẽ vaꞌerã vaꞌe ma tetã kora guive oo ꞌrã mombyryꞌi, quatrocentos e cinqüenta metros peve tetã yvýry haꞌe javi rupi.


text:
Tetã gui mombyrya py kuaray oua katy rupi ma peaꞌã ꞌrã novecentos metros, haꞌe gui kuaray puku-a katy rupi, oikea katy, haꞌe kuaray ijapuꞌaꞌia katy rupi ma novecentos metros ju ꞌrã peaꞌã. Haꞌe vaꞌe mbyte py oĩ ꞌrã tetã. Haꞌe rami ae ꞌrã peteĩ-teĩ tetã yvýrykue oĩ. 


text:
— Levita kuery pe tetã pemeꞌẽ vaꞌe regua ma mboapy meme tetã opyta ꞌrã onhemi atyrã. Haꞌe vaꞌe ma peiporavo ꞌrã jojuka rive vaꞌekue onhemi aguã. Haꞌe vaꞌe áryve levita kuery pe pemeꞌẽve ꞌrã quarenta e dois tetã.


text:
Haꞌe gui tetã Israel kuery mbaꞌe regua levita kuery pe pemeꞌẽ vaꞌerã vaꞌe ma xapyꞌa rei peteĩ regua heta raxa ri ikuai ramo ma levita kuery pe heta ꞌrã pemboaxa tetã. Haꞌe rã xapyꞌa rei peteĩ regua ndaetai ramo mboapyꞌi ꞌrã pemboaxa levita kuery pe. Peteĩ-teĩ regua guetã mbovy pa ojopyague rami amongue omeꞌẽ ꞌrã levita kuery pe ikuai aguã. 


text:
Haꞌe vaꞌe tetã pereko ꞌrã jouguy moẽare onhemi aguã imbopagaarã vaꞌe gui, heta vaꞌe kuery mbyte py jojuka rive vaꞌekue ojukaa eꞌỹ aguã ojexa uka eꞌỹ mbove onhemboayvu uka aguã.


text:
Haꞌe vaꞌe tetã vaꞌe regua ma mboapy pemeꞌẽ ꞌrã Jordão kyvõ rami oĩ vaꞌe, haꞌe rã amboae mboapy vaꞌe ma Canaã yvy re ꞌrã oĩ, tetã onhemia atyrã ae oĩ aguã.


text:
Haꞌe vaꞌe mboapy meme tetã ma Israel kuery pe opyta ꞌrã onhemi atyrã, haꞌe amboae regua kuery pe guive, haꞌe kuery mbyte rupi ovaẽ vaꞌekue pe, haꞌe vaꞌe tetã py jojuka rive vaꞌekue onhemi aguã. 


text:
<n><i> </i></n> — Haꞌe gui amongue tembiporu ferro guigua py mbaꞌe nhonupã rã omano ramo hembiporu revegua pe “Jojukaare” peje ꞌrã. Haꞌe ramo jojukaare ma guive rã pejuka ꞌrã.


text:
Haꞌeꞌỹ vy amongue opo py ita oguereko vaꞌe py amboae ojapi ꞌrã omano aguã rami. Haꞌe vaꞌe pe voi “Jojukaare” peje ꞌrã. Ijukaare ramo pejuka ꞌrã.


text:
Haꞌeꞌỹ vy amongue opo py yvyra oguereko vaꞌe py amboae oinupã ꞌrã omano aguã rami. Haꞌe vaꞌe pe voi “Jojukaare” peje ꞌrã. Ijukaare ramo pejuka ꞌrã.


text:
Haꞌe gui xapyꞌa rei amongue nhomoanha ꞌrã ndaꞌiporayvui vy, haꞌeꞌỹ vy amongue ojukaxe vy mbaꞌemo hexe omombo ꞌrã omano aguã rami,


text:
haꞌe rami eꞌỹ vy ijaꞌea rupi eꞌỹ opo py ae ounga ꞌrã omano aguã rami. Haꞌe ramo pejuka ꞌrã ijukaare, jojukaare ramo. Jojukaare reve joepyarã ou vaꞌekue nhovaexĩ vy ojuka ꞌrã. 


text:
<n><i> </i></n> — Haꞌe gui xapyꞌa rei amongue potae vy eꞌỹ nhomoanha xapyꞌa ꞌrã, haꞌeꞌỹ vy mbaꞌemo omombo rive ꞌrã hexe ojukaxe vy eꞌỹ.


text:
Haꞌeꞌỹ vy oexa eꞌỹ re hiꞌáry ita oity rive ramo omano ꞌrã, hovaigua eꞌỹ oiko, neĩ ixupe ojapo vaixe rei eꞌỹ teĩ.


text:
Haꞌe ramo ma heta vaꞌe kuery haꞌe javi oikuaa pota ꞌrã okuapy jojukaare haꞌe joepyarã ou vaꞌe re, kovaꞌe lei oĩ rami vy ae.


text:
Haꞌe rami vy joepyarã ou vaꞌekue po gui ogueraa jepe ꞌrã okuapy jojukaare, hekoa katyꞌi tetã onhemia aty oĩ vaꞌe katy omondouka vy, haꞌe py onhemi aguã. Haꞌe py ae ꞌrã jojukaare opyta, sacerdote yvateve vaꞌerã azeite ikyꞌa eꞌỹ vaꞌe py omoĩ mbyre omano eꞌỹa ja.


text:
haꞌe vaꞌe tetã gui mombyrya py joepyarã ojou vy jojukaare ojuka teĩ napembopagai ꞌrã huguy omoẽague re.


text:
Tetã onhemiaty py ae jojukaare opyta ꞌrãgue sacerdote yvateve vaꞌe omano eꞌỹa ja. Haꞌe gui sacerdote omano ma rire jojukaare ojevy ju ꞌrã oyvy py.


text:
Haꞌe vaꞌe ma penderekorã ombopara pyre, peneramymino kuery ikuai vaꞌerã pe guive, penderekoa haꞌe javi rupi. 


text:
— Jojukaague hexaare kuery omombeꞌu ramo mae ma jojukaare pejuka ꞌrã. Peteĩꞌi ri hexaare oiko ramo ma ndaꞌevei ꞌrã pejuka aguã.


text:
Haꞌe rami ae avi xapyꞌa rei tetã py onhemi oikovya gui ojevy ju ꞌrã oyvy re ae, sacerdote yvateve vaꞌe omano eꞌỹ mbove ma voi. Haꞌe vaꞌe voi napemboekovia ukai ꞌrã,


text:
pejapo eꞌỹ aguã yvy pendekuaia haꞌeveꞌỹ vaꞌe itui aguã rami, mbaꞌeta jouguy omoẽague ma ojapo ꞌrã yvy haꞌeveꞌỹ vaꞌe itui aguã rami. Peteĩve henda py pendeyvy ndapeikyꞌaꞌoi jouguy omoẽague gui, jouguy moẽare ruguy pemoẽ eꞌỹ vy.


text:
Haꞌe nunga rupi pejapo eme yvy pendekuaia haꞌeveꞌỹ vaꞌe opyta aguã rami, haꞌe vaꞌe mbyte rupi xee aiko avi ramo. Mbaꞌeta xee Senhor aiko Israel kuery mbyte. 


text:
<n> Kunhague yvy jopyare omenda aguã re ijayvuague</n> Haꞌe gui Moisés oĩa py ovaẽmba okuapy Gileade ramymino kuery huvixa ikuai vaꞌe. Gileade ma Maquir raꞌy, Maquir ma Manassés raꞌy, Manassés ma José raꞌy. Haꞌe gui haꞌe kuery ijayvu okuapy Moisés haꞌe Israel kuery ruvixa ikuai vaꞌe renonde py.


text:
Haꞌe vy aipoeꞌi okuapy: — Oreruvixa, ndevy Senhor ojapo ukaague rami vy kovaꞌe yvy xortea oexaa rupi remeꞌẽ uka vaꞌekue Israel kuery yvyrã. Haꞌe gui oreruvixa, Senhor ijayvuague rami ae avi rejapo vaꞌekue orerykeꞌy Zelofeade yvykue tajy kuery pe ju omboaxaa aguã rami. 


text:
Haꞌe rami teĩ xapyꞌa rei haꞌe vaꞌe kuery omenda ꞌrã Israel kuery regua mboae re. Haꞌe ramo ma haꞌe kuery yvyrã ojopy vaꞌekue oipeꞌaa ꞌrã oreramoĩ kuery yvykue gui, haꞌe omboaxaa ꞌrã amboae regua mbaꞌerã, ime kuery regua mbaꞌe ae. Haꞌe rami ꞌrã oipeꞌaa oreyvyrã xortea oexaa rupi rojopy vaꞌekue gui.


text:
Mbaꞌeta jubileu maꞌetỹ Israel kuery pegua ojeupity nhavõ ma kunhague yvyrã ojopy vaꞌekue oaxa ꞌrã ime kuery regua pe ae. Haꞌe rami vy oyvyrã ojopy vaꞌekue oipeꞌaa ꞌrã oreramoĩ kuery regua yvykue gui — heꞌi okuapy. 


text:
Haꞌe ramo Moisés ijayvu Israel kuery pe, Senhor ojapo ukaa rami vy. Haꞌe vy aipoeꞌi: — José ramymino kuery vaꞌe regua ma anhetẽ rupi meme ijayvu.


text:
Mbaꞌeta po rami ae Senhor oeja vaꞌekue Zelofeade rajy kuery pe. Aipoeꞌi vaꞌekue: “Haꞌe kuery pe ma haꞌeve amongue vaꞌe re rei omenda aguã teĩ guamoĩ ramymino kuery regua re anho.


text:
Haꞌe rami vy Israel kuery peteĩ-teĩ regua mbaꞌe yvy ndoaxai ꞌrã amboae regua mbaꞌerã. Mbaꞌeta Israel kuery ikuai ꞌrã guamoĩ kuery mbaꞌekue yvy py ae.


text:
Xapyꞌa rei Israel kuery peteĩ regua tajy ombaꞌerã ojopy ꞌrã guamoĩ kuery yvykue. Haꞌe rami vy omenda ꞌrã guamoĩ ramymino kuery regua re ae, Israel kuery peteĩ-teĩ ikuai aguã guamoĩ kuery yvykue py.


text:
Haꞌe rami vy peteĩ-teĩ regua oyvyrã ojopy vaꞌekue gui ndoaxai ꞌrã amboae regua pe. Mbaꞌeta Israel kuery peteĩ-teĩ ikuai ꞌrã guamoĩ kuery yvykue py ae”, heꞌi vaꞌekue. 


text:
Haꞌe rami vy Zelofeade rajy kuery Macla, Tirza, Hogla, Milca haꞌe Noa ma otuty raꞌy kuery re meme omenda,


text:
José raꞌy Manassés ramymino kuery vaꞌe regua re ae omendapa. Haꞌe rami vy oyvyrã ojopy vaꞌekue opytapa tamoĩ ramymino kuery regua mbaꞌe ae.


text:
Haꞌe vaꞌe ayvu haꞌe javi Senhor oeja vaꞌekue Moisés pe Israel kuery rekorã, Moabe yvy kaꞌaguy eꞌỹa py ikuai jave, Jordão yakã yvýry, Jericó tetã rexei.


text:
<n>Deuteronômio peteĩ nhiruĩa kuaxia Moisés ombopara vaꞌekue</n> <n> Israel kuery ikuaiague Moisés omombeꞌuague</n> Kovaꞌe ayvu rupi ma Israel kuery pe Moisés ijayvu rakaꞌe Jordão yakã rovai teri ikuai jave, tekoa eꞌỹa yvy joja reia py, Sufe yeꞌẽ yvýry, Parã, Tofel, Labã, Hazerote haꞌe Di-Zaabe mbyte ikuaia py.


text:
Onze ára ogueraa ꞌrã vaꞌekue Horebe yvyty guive Cades-Barnéia peve oguata ojeꞌoivy aguã, Seir yvyꞌã rupi tape oo vaꞌe rupi. <n>Horebe ma Sinai yvyty ae . Onze ára eteꞌi oguata ꞌrãgue py quarenta maꞌetỹ re haꞌe kuery ikuai rakaꞌe tekoa eꞌỹa rupi, Nhanderuete ombopaga rã nonheꞌẽ renduiague re . 


text:
Quarenta maꞌetỹa vaꞌe onze jaxy ijypyꞌia ára py Moisés ijayvu rakaꞌe Israel kuery pe, Senhor haꞌe kuery re ijayvuague rami ae,


text:
amorreu kuery ruvixa Seom Hesbom pygua, haꞌe Basã pygua kuery ruvixa Ogue Astarote py oiko vaꞌekue haꞌe kuery ojuka rire Edrei py.


text:
Jordão yakã rovai, Moabe yvy re teri ikuaia py Moisés omboypy kovaꞌe lei omombeꞌu porãve aguã. Haꞌe vy aipoeꞌi: 


text:
— Senhor Nhanderuete ma ijayvu Horebe yvyty re nhande kuery nhandekuai jave. Haꞌe vy aipoeꞌi vaꞌekue: “Kovaꞌe yvyty re pepyta ranheague haꞌeve ma.


text:
Pejere haꞌvy, pejepeꞌapa. Tapeo yvyty rupi amorreu kuery ikuaia katy, haꞌe yvy joja reia re yvyty ikuaia katy, Neguebe katy voi, haꞌe yeꞌẽ yvýry cananeu kuery ikuaia katy, Líbano katy Eufrates yakã guaxu peve.


text:
Neꞌexa, haꞌe vaꞌe yvy haꞌe javi amoĩ penerenonde. Pevaẽ haꞌvy, haꞌe vaꞌe yvy re penhemboekoa aguã, Senhor oura reve peneramoĩ kuery pe omeꞌẽ rire, Abraão, Isaque haꞌe Jacó, haꞌe gui haꞌe kuery ikuai rire hamymino jevy-jevy kuery peguarã voi”, heꞌi vaꞌekue. 


text:
<n><i> </i></n> — Haꞌe vaꞌe jave py ae aipoaꞌe pendevy: “Xee aeꞌi ndaxepoꞌaka reguai peẽ kuery rogueraa aguã,


text:
Peiporavo haꞌvy avakue hiꞌarandu, oiko kuaa haꞌe opena kuaa vaꞌe, peẽ kuery peteĩ-teĩ regua gui ae, amoĩ aguã pendere opena vaꞌerã”, haꞌe vaꞌekue. 


text:
Haꞌe rã peẽ kuery peteĩ-teĩ regua akã aenoĩ vy amoĩ peẽ kuery ruvixarã, avakue hiꞌarandu haꞌe opena vaꞌe meme. Haꞌe vy amoĩ mil ikuai vaꞌe-vaꞌe re opena vaꞌerã, haꞌe gui cem, cinqüenta haꞌe dez ikuai vaꞌe re opena vaꞌerã, peẽ kuery peteĩ-teĩ regua re ae.


text:
Haꞌe vaꞌe jave py xeayvu pendere opena vaꞌety kueryrã pe. Haꞌe vy aipoaꞌe vaꞌekue: “Pendu ꞌrã penderegua kuery joe ndaꞌevei reia, haꞌeveaꞌi rami ꞌrã peikuaa pota avakue joegua meme ndaꞌevei rei vaꞌe re, haꞌeꞌỹ vy amboae regua haꞌe kuery reve ikuai vaꞌe re teĩ.


text:
Haꞌe rami vy peikuaa potaa py peteĩ regua peayvuve eme joegui, pendu ꞌrã yvyĩgueveꞌi haꞌe yvatekueve ijayvua teĩ. Pekyje eme guive avave gui, mbaꞌeta peikuaa pota kuaa aguã ma Nhanderuete gui ae ou. Haꞌe rami avi mbaꞌemo peikuaa pota aguã haxy ete ri ramo pemboaxa ꞌrã xea py, haꞌe rã xee voi aendu ꞌrã”, haꞌe vaꞌekue.


text:
<n><i> </i></n> — Haꞌe gui ma Horebe yvyty gui jajeꞌoi vy jaguata tekoa eꞌỹa ijava etea pexaague haꞌe javi rupi. Tape amorreu kuery regua yvyty ikuai vaꞌe rupi jajeꞌoi Senhor Nhanderuete ojapo ukaague rami vy. Haꞌe vy Cades-Barnéia peve nhavaẽ karamboae.


text:
Haꞌe ramo xee aipoaꞌe vaꞌekue peẽ kuery pe: “Amorreu kuery regua yvyty ikuai vaꞌe re nhavaẽ ma, nhandeyvyrã Senhor Nhanderuete omeꞌẽ vaꞌe re ae.


text:
Neꞌexa, kovaꞌe yvy ma Senhor Nhanderuete omoĩ ma penerenonde. Tapeo haꞌvy penhemboekoa aguã, Senhor peneramoĩ kuery Ruete aipoeꞌiague rami vy. Pekyje eme, penhemondyi eme guive”, haꞌe vaꞌekue.


text:
Haꞌe ramo peẽ kuery xea py pevaẽmba vy aipopeje vaꞌekue: “Nhamondouka ꞌrã avakue nhanerenonde guarã, yvy re oexa pota aguã nhandevy, haꞌe gui nhandevy omombeꞌu ju aguã tape jaa aguã, haꞌe tetã oĩa py tema nhavaẽ aguã”, peje vaꞌekue.


text:
Haꞌe rami pendeayvua xee ajou porã vy doze avakue aiporavo karamboae penembyte gui, peteĩ-teĩ regua peteĩꞌi ava.


text:
Haꞌe ramo haꞌe kuery jogueraa vy yvyty ikuai vaꞌe rupi oguata vy yvy re oexa pota ojeꞌoivy rakaꞌe. Haꞌe vy Escol yvyugua peve ovaẽ vy


text:
yvy re mbaꞌemo aju ikuai vaꞌekue opo py ojopy vy haꞌe nunga ogueru okuapy nhandea py. Haꞌe vy nhandevy omombeꞌu vy “Yvy porã ete Senhor Nhanderuete nhandevy omeꞌẽ vaꞌe”, heꞌi vaꞌekue. 


text:
<n><i> </i></n> — Haꞌe rami teĩ peẽ kuery ma ndapeoxei. Haꞌe rami ꞌrãgue py Senhor Penderuete ojapo ukaague rupi eꞌỹ pendekuai.


text:
Haꞌe rami vy pendero rupi voi penhembopoxy rivea rami pendeayvu tema pekuapy. Haꞌe vy aipopeje vaꞌekue: “ Senhor ma nanhanderayvui vy ae ma nhiꞌã nhandepeꞌapa Egito yvy gui, amorreu kuery po py nhanemboaxapa rã haꞌe kuery nhanemomba aguã rive.


text:
Haꞌe gui marã katy ꞌrã tu jajeꞌoi aguã haꞌeve? Mbaꞌeta nhanderyvy kuery ojapo nhandepyꞌa ikangy rei aguã rami. Mbaꞌeta haꞌe kuery aipoeꞌi vaꞌekue: ‘Haꞌe pygua kuery ma nhandegui tuvixakueve haꞌe yvatekueve ikuai. Haꞌe kuery retã voi tuvixave, haꞌe yva peve ikorapa vaꞌe. Haꞌe gui roexa avi haꞌe py Enaque raꞌy kuery regua’, heꞌi”, peje vaꞌekue. <n>Enaque raꞌy kuery ma gigante ikuai rakaꞌe . 


text:
Mbaꞌeta Senhor Penderuete penerenonde rupi oo vy haꞌe ae joe opuꞌã ꞌrã peẽ kuery repy vy, Egito yvy re pexa pavẽa py nhandevy mbaꞌemo ojapoague rami ae,


text:
haꞌe tekoa eꞌỹa re nhandekuaia rupi ojapoague rami voi. Haꞌe py ma pexapa karamboae ava guaꞌy ogueraa rami avi Senhor Penderuete pendereraa henoiny tape peguataa haꞌe javi rupi, apy pevaẽ peve.


text:
penerenonde tape haꞌe javi rupi oo teĩ, ojou uka vy peẽ kuery pepyta aguã. Pyávy ma tata py oexa uka tape peo aguã, haꞌe rã ára py ma arai rupi”, haꞌe vaꞌekue pendevy. 


text:
“Anhetẽ ete aipoaꞌe, kovaꞌe avakue heko vai vaꞌe regua peteĩve ndoexai ꞌrã yvy porã, tamoĩ kuery pe ameꞌẽ aguã xeayvuague,


text:
Jefoné raꞌy Calebe anho eꞌỹ vy. Haꞌe vaꞌe ma oexa ꞌrã. Haꞌe rami vy yvy haꞌe opyrõ ma oikovyague ameꞌẽ ꞌrã ixupe haꞌe taꞌy kuery pe ju, Senhor rupive oiko aguã onheaꞌã rire”, heꞌi vaꞌekue Senhor.


text:
Haꞌe rami avi pendekáuxa xevy voi Senhor ivai vy aipoeꞌi vaꞌekue: “Haꞌe rami ae avi ndee voi ndereupityi ꞌrã haꞌe vaꞌe yvy.


text:
Haꞌe rã Num Josué raꞌy nerenonde rupi oiko vaꞌe, haꞌe vaꞌe ae ꞌrã oupity. Embopyꞌa guaxu ke haꞌvy, mbaꞌeta haꞌe vaꞌe ojapo ꞌrã Israel kuery hekoa aguã rami yvy ameꞌẽ vaꞌe re.


text:
Haꞌe gui penderaꞌy kueꞌiry, haꞌe kuery pe ‘Omboꞌa pyrã’ pejeague vaꞌe, penderaꞌy kuery mbaꞌemo vai neĩ mbaꞌemo porã ma voi ndoikuaai vaꞌe kuery ae oike ꞌrã haꞌe py. Haꞌe kuery pe ae ꞌrã ameꞌẽ, haꞌe ramo hekoa ꞌrã okuapy haꞌe py.


text:
Haꞌe rã peẽ kuery ma pejere, tapeopa ju tekoa eꞌỹa katy, tape Yeꞌẽ pytã katy oo vaꞌe rupi”, heꞌi vaꞌekue Senhor. 


text:
<n><i> </i></n> — Haꞌe ramo peẽ kuery aipopeje vaꞌekue xevy: “Rojejavy rima Senhor rovai. Rojeꞌoi nho ꞌrã joe ropuꞌã vy, Senhor Nhanderuete ijayvuague rami vy”, peje vy peteĩ-teĩ penerembiporu joe opuꞌãa pygua pejopypa vy pendepyꞌa py pemoĩ ae pekuapy yvyty ikuaia katy pejeꞌoi aguã.


text:
Haꞌe ramo Senhor aipoeꞌi karamboae xevy: “Aipoꞌre haꞌe kuery pe: ‘Tapeo eme, pepuꞌã eme joe, mbaꞌeta xee ndaikoi ꞌrã peẽ kuery mbyte, penderovaigua kuery pendereitypa eꞌỹ aguã’, ꞌre”, heꞌi vaꞌekue.


text:
Haꞌe rami pendevy xeayvu vaꞌekue ri napenduxei pekuapy. Haꞌe rami ꞌrãgue py Senhor nheꞌẽ rendua rupi eꞌỹ, haꞌe pendejee anho rei pejeroviaa rupi pejeꞌoi karamboae yvyty ikuaia katy.


text:
Haꞌe ramo haꞌe vaꞌe yvy re amorreu kuery ikuai vaꞌe penerovaexĩ aguã joguerupa vy eiru rami penemonha. Haꞌe rami vy pendereitypa Seir guive Horma peve.


text:
Haꞌe ramo pejevypa ma vy pejaeꞌo vaꞌekue Senhor renonde. Haꞌe rami teĩ Senhor noendui, ndojapyxakai ae pejapukaia re.


text:
<n> Cades gui Zerede peve oguata ojeꞌoivy jave guare</n> — Haꞌe vaꞌe rire ma jajeapa vy tekoa eꞌỹa katy ju jajeꞌoi, tape yeꞌẽ pytã katy oo vaꞌe rupi, Senhor xevy aipoeꞌiague rami vy. Haꞌe rami vy mbovy ára re rei eꞌỹ jajere-jere jakuapy Seir regua yvyty yvýry rupi.


text:
Haꞌe vy heta vaꞌe kuery pe ndeayvu vy aipoꞌre ꞌrã: ‘Peaxa ꞌrã penderykeꞌy kuery Esaú ramymino kuery Seir re ikuaia rupi. Haꞌe vaꞌe kuery ma okyje ꞌrã peẽ kuery gui. Vaꞌeri peiko kuaa pota taꞌvy opa mbaꞌe py.


text:
Pejogueroꞌa rei eme haꞌe kuery reve, mbaꞌeta haꞌe kuery yvy ma nameꞌẽi ꞌrã pendevy, neĩ ruxãꞌi pepyrõ aguã rive voi. Mbaꞌeta Esaú kuery pe ae ameꞌẽ rakaꞌe Seir yvyty regua haꞌe javi.


text:
Haꞌe kuery gui tembiꞌu peꞌu vaꞌerã pejogua ꞌrã peráta re ae. Yy peyꞌu vaꞌerã voi pejogua peráta re’, ꞌre ꞌrã” heꞌi vaꞌekue Senhor.


text:
Mbaꞌeta Senhor Penderuete penemoingo porã vaꞌekue pendepo py penembiapoa haꞌe javi re. Haꞌe ma oikuaapa kovaꞌe tekoa eꞌỹa rupi peguataa. Quarenta maꞌetỹ re Senhor Penderuete oiko pendereve. Haꞌe ramo mbaꞌeve rei ndoatai pendevy.


text:
Haꞌe gui jaaxa nhanderyvy Esaú ramymino kuery Seir re ikuaia yke rupi. Haꞌe rami vy tape Elate haꞌe Eziom-Geber gui yvy joja reia katy oo vaꞌe gui jajeapa vy tape Moabe regua tekoa eꞌỹa rupi oo vaꞌe rupi ju jaa. 


text:
— Haꞌe gui Senhor aipoeꞌi xevy: “Pejavyky rei eme Moabe pygua kuery, neĩ pepuꞌã rei eme guive haꞌe kuery re, mbaꞌeta haꞌe kuery yvy ma nameꞌẽi ꞌrã pendevy, mbaꞌeta Ar tetã ameꞌẽ ma voi Ló ramymino kuery pe”, heꞌi.


text:
(Haꞌe py ymave rupi ikuai vaꞌekue ma emim kuery. Haꞌe vaꞌe kuery ma tuvixakue, heta ete, haꞌe anaquim kuery rami ipuku vaꞌekue rakaꞌe.


text:
Haꞌe kuery pe ma “Refaim ikuai” ꞌea vaꞌekue, anaquim kuery pe rami avi. Haꞌe rã haꞌe kuery pe Moabe pygua kuery ma “Emim kuery” heꞌi.


text:
Haꞌe horeu kuery voi ikuai vaꞌekue Seir py. Vaꞌeri Esaú raꞌy kuery omomba vy omondyipa guenonde gui, haꞌe rami vy hekoague py haꞌe kuery ju ikuai, Israel kuery ojapoague rami avi oyvyrã Senhor omeꞌẽ vaꞌekue py.)


text:
Haꞌe gui “Pepuꞌã ke aỹ, haꞌe peaxa Zerede yakã rovaigua re”, Senhor heꞌiague rami vy jaaxa vaꞌekue Zerede yakã rovaigua re.


text:
Cades-Barnéia guive Zerede yakã rovaigua peve jaguataague haꞌe javi ma trinta e oito maꞌetỹ, nhande kuery regua avakue joe opuꞌã vaꞌety haꞌe javi omanomba peve nhandeaty mbyte py ae, Senhor oura reve ijayvu ma voiague rami vy. 


text:
Haꞌe rami vy Senhor ae opo oupi haꞌe kuery rovai, nhandeaty mbyte gui omomba haꞌe omokanhymba peve. 


text:
<n> Ar tetã rupi Arnom yakã oaxapa ojeꞌoivyague re imaꞌenduꞌaague</n> — Haꞌe gui heta vaꞌe kuery mbyte gui avakue joe opuꞌã vaꞌety omanomba ma rire


text:
haꞌe pevaẽ ꞌrã Amom raꞌy kuery renonde katy peve. Haꞌe rã pejavyky rei eme, neĩ pepuꞌã rei eme haꞌe kuery re, mbaꞌeta Amom raꞌy kuery yvy ma nameꞌẽi ꞌrã pendeyvyrã, Ló raꞌy kuery yvyrã ameꞌẽ ma voi rire.”


text:
(Haꞌe rami avi haꞌe vaꞌe yvy pe “Refaim kuery yvy” ꞌea avi, haꞌe kuery voi ikuai ranhe rire, haꞌe kuery pe amonita kuery “Zanzumim kuery” ꞌea vaꞌe ae.


text:
Haꞌe kuery ma tuvixakue, heta ete, haꞌe anaquim kuery rami ipuku vaꞌekue rakaꞌe. Haꞌe gui Senhor omomba vaꞌekue amonita kuery renonde gui. Haꞌe ramo haꞌe kuery ju omondyipa ma vy ikuai hekoague py.


text:
Haꞌe rami ae avi Esaú raꞌy kuery re ojapo rakaꞌe Seir py, mbaꞌeta haꞌe kuery renonde horeu kuery omomba rire Esaú raꞌy kuery ju ikuai hekoague py, kovaꞌe ára peve.


text:
Haꞌe gui Caftor pygua kuery voi guekoa gui ae ou vy omomba avi rakaꞌe aveu kuery Gaza tekoa peve ikuai vaꞌekue, haꞌe vy ikuai hekoague py.)


text:
Haꞌe gui “Pepuꞌã ke haꞌvy. Tapeo, haꞌe peaxa Arnom yakã. Neꞌexa, ndepo py ma amboaxa Hesbom pygua huvixa Seom amorreu regua, haꞌe ijyvy haꞌe javi. Tapeo haꞌvy, pendekuai haꞌe py, pepuꞌã haꞌe kuery re.


text:
Aỹ gui amboypy ꞌrã yva guy rupi ikuai vaꞌe haꞌe javi re amoĩ aguã peẽ kuery gui okyjepa rei aguã. Haꞌe kuery pendepoꞌakaa omombeꞌua rã oendu vy oryryipa ꞌrã okuapy pendegui, ndaekorãvei rei vy”, Senhor heꞌi vaꞌekue. 


text:
<n><i> </i></n> — Haꞌe ramo Quedemote tekoa eꞌỹa gui xee amondouka ayvu mombeꞌuarã kuery Hesbom pygua huvixa Seom-a py. Ayvu haꞌevepa rei aguã regua amombeꞌu uka vy aipoaꞌe:


text:
“Tove toroaxa ndeyvy rupi. Tape rupi anho ꞌrã roo. Ndorojepeꞌai ꞌrã roiporu kuaa katy, neĩ roiporu kuaa eꞌỹa katy voi.


text:
Tembiꞌu roꞌu vaꞌerã remeꞌẽ peráta re ae, yy royꞌu vaꞌerã voi peráta re remeꞌẽ. Haꞌe vy tove toroaxa ndeyvy rupi,


text:
Esaú raꞌy kuery Seir py ikuai vaꞌe oremboaxaague rami avi, haꞌe Moabe pygua kuery Ar py ikuai vaꞌe voi. Haꞌe rami vy roaxa aguã Jordão yakã rovaigua re, oreyvyrã Senhor Oreruete omeꞌẽ vaꞌekue py rovaẽ peve”, haꞌe uka vaꞌekue.


text:
Haꞌe rami teĩ Hesbom pygua huvixa Seom ndoipotai jaaxa ijyvy rupi, mbaꞌeta Senhor ae ojapo inhakã ratãa rupi onheꞌẽ py ndoipotaia oendu aguã rami, pendepo py omboaxa aguã aỹ pexaa rami ae.


text:
Haꞌe vy Senhor aipoeꞌi: “Neꞌexa, apy amboypy ma pendepo py omboaxa aguã Seom haꞌe ijyvy haꞌe javi. Tapeo haꞌvy peipeꞌapa, peẽ ju ijyvykue py penhemboekoa aguã”, heꞌi vaꞌekue. 


text:
Haꞌe rami teĩ nhandepo py Senhor Nhanderuete omboaxa ramo jaitypa, taꞌy kuery haꞌe ixupegua kuery haꞌe javi.


text:
Haꞌe vaꞌe jave haꞌe kuery retã ikuai vaꞌe jajopypa vy nhamomba katuĩꞌi, avakue, kunhague haꞌe kyrĩgueꞌi guive. Neĩ peteĩve ma voi ndajaejai vaꞌekue ikuaive aguã.


text:
Arnom yvyugua yvýry Aroer oĩ vaꞌe, haꞌe haꞌe py tetã oĩ vaꞌe guive Gileade peve, tetã ikora yvateve vaꞌe meme teĩ jaipeꞌapa, nhandepo py Senhor Nhanderuete omboaxapa ramo.


text:
Haꞌe rã Amom raꞌy kuerya py anho nanhavaẽi vaꞌekue, neĩ Jaboque yakã yvýry rupi, yvyty yvýry tetã ikuai vaꞌe rupi, neĩ teĩve henda py Senhor Nhanderuete nanhanemondoukaia rupi. 


text:
<n><i> </i></n> — Haꞌe gui jajeapa vy Basã katy tape oo vaꞌe rupi ju jaa. Haꞌe ramo Basã pygua huvixa Ogue nhanerovaexĩ vy ou ojeupegua kuery haꞌe javi reve, nhandere opuꞌã aguã Edrei py.


text:
Haꞌe rã Senhor Nhanderuete aipoeꞌi xevy: “Ekyje eme haꞌe kuery gui, mbaꞌeta amboaxa ndepo py, ixupegua kuery haꞌe ijyvy haꞌe javi reve. Haꞌe vaꞌe re pejapo ꞌrã amorreu kuery ruvixa Seom re pejapoague rami, Hesbom pygua ae vaꞌekue”, heꞌi vaꞌekue.


text:
Haꞌe rami vy nhandepo py Senhor Nhanderuete omboaxa avi Basã pygua huvixa Ogue, ixupegua kuery haꞌe javi reve. Jajukapa, neĩ peteĩꞌi voi oikove aguã rami eꞌỹ.


text:
Haꞌe vaꞌe jave py nhandepoꞌaka hetã haꞌe javi re. Teĩve tetã noĩ nhandepoꞌakaa eꞌỹ vaꞌekue. Sessenta tetã re nhandepoꞌaka Argobe regua yvy haꞌe javi, Basã pygua huvixa Ogue openaague.


text:
Haꞌe vaꞌe tetã haꞌe javi ma ikora yvate vaꞌe meme, ikora rokẽ jokoa vaꞌe voi. Tetã mbovy eꞌỹ rei avi jajopy ikora eꞌỹ vaꞌe.


text:
Nhamomba katuĩꞌi, Hesbom pygua huvixa Seom mbaꞌekue re jajapoague rami. Peteĩ-teĩ tetã nhamomba, avakue, kunhague haꞌe kyrĩgue haꞌe javi.


text:
Haꞌe rami py amorreu kuery huvixa mokoĩve po gui jaipeꞌa vaꞌekue ijyvy Jordão yakã kyvõ rupi itui vaꞌekue, Arnom yakã guive yvyty Hermom yvyty peve.


text:
(Hermom yvyty pe ma Sidom pygua kuery “Siriom” heꞌi, haꞌe rã amorreu kuery ma “Senir” heꞌi okuapy vaꞌe.)


text:
Haꞌe rami vy nhandepoꞌaka yvy joja reia rupi tetã ikuai vaꞌe re, Gileade regua haꞌe javi re, Basã regua re voi, Salca haꞌe Edrei peve. Haꞌe vaꞌe ma Basã pygua huvixa Ogue openaague meme.


text:
(Mbaꞌeta Basã pygua huvixa Ogue anhoꞌi ma oikove vaꞌekue refaim kuery regua. Haꞌe vaꞌe rupa ma ferro guigua, Amom raꞌy kuery retã Rabá re oĩ teri vaꞌe. Ipuku-a ma irundy metros, haꞌe rã ipya ma mokoĩ metros, aỹ nhaꞌãa rami.) 


text:
<n><i> </i></n> — Haꞌe vaꞌe jave py ae jajopypa nhandeyvyrã. Haꞌe gui Arnom yvyugua yvýry Aroer tekoa oĩ vaꞌekue guive Gileade regua yvyty mbytekue peve, tetã ikuai vaꞌe haꞌe javi reve amboaxa Rúben haꞌe Gade ramymino kuery pe.


text:
Haꞌe rã Manassés ramymino kuery mbytekue ikuai vaꞌe pe ma amboaxa Gileade yvy rembyre haꞌe Ogue openaague Basã yvy haꞌe javi. Argobe regua Basã haꞌe javi pe ma “Refaim kuery yvy” ꞌea vaꞌekue.


text:
Haꞌe gui Manassés raꞌy Jair ojopy Argobe, haꞌe vaꞌe ma Basã ae, gesurita haꞌe maacatita kuery yvy ojeꞌaa peve. Haꞌe vy tekoa ikuai vaꞌe ma guery py ae oenoĩ rire “Havote-Jair” ꞌea aỹ peve.


text:
Haꞌe rã Rúben haꞌe Gade regua kuery pe ma amboaxa Gileade guive Arnom yvyugua peve, haꞌe vaꞌe mbyte rupi ijaꞌorã opyta oiny ramo, haꞌe gui Jaboque yakã yvýry Amom raꞌy kuery yvy ojeꞌaa peve.


text:
Haꞌe rami ae avi Arabá rupi ma Jordão yakã opyta ijaꞌorã, Quinerete yupa guive Arabá regua yeꞌẽro peve, haꞌe gui kuaray oẽa katy ma Pisga yvyꞌã guy katy rupi oo. 


text:
— Haꞌe vaꞌe jave py pendevy xeayvu vy aipoaꞌe vaꞌekue: “ Senhor Penderuete ae omeꞌẽ kovaꞌe yvy penderekoarã. Haꞌe nunga rupi penderegua avakue ipyꞌa guaxukue guembiporu reve toaxapa guyvy kuery Israel regua mboae renonde.


text:
Pendaꞌyxy kuery, penderaꞌy haꞌe penderajy kuery anho ꞌrã opyta penderekoarã amboaxa vaꞌekue py, penerymba kuery guive, mbaꞌeta aikuaa penerymba reta vaꞌea,


text:
haꞌe rami penderyvy kuery voi Senhor opytuꞌu aguã omeꞌẽa ára peve peẽ kuery pe ranhe pepytuꞌu aguã omeꞌẽague rami avi, haꞌe kuery voi hekoa aguã ijyvyrã Jordão yakã rovai re Senhor Penderuete omeꞌẽ vaꞌe py. Haꞌe gui mae ma peteĩ-teĩ pejevy ꞌrã pendeyvyrã amboaxa vaꞌekue py”, haꞌe vaꞌekue. 


text:
— Haꞌe vaꞌe jave py Josué pe voi xeayvu vy aipoaꞌe vaꞌekue: “Nderexa py ae rexapa ma kovaꞌe mokoĩ huvixa re Senhor Nderuete ojapoague. Haꞌekue rami ae ju ꞌrã Senhor ojapo huvixa ikuai vaꞌe openaa rupi ndee reaxa aguã rupi.


text:
Pekyje eme haꞌe kuery gui, mbaꞌeta Senhor Penderuete ae ꞌrã opuꞌã peẽ kuery repy vy”, haꞌe vaꞌekue. 


text:
“Ah Senhor Oreruete, remboypy ma xee nerembiguai pe rexa uka aguã mbaꞌemo ndepoꞌakaa rupi ndepo imbaraete vaꞌe py rejapo vaꞌe. Mbaꞌeta mbaꞌe nunga tuuete yva re, eꞌỹ vy yvy re teĩ ikuai vaꞌe, haꞌe kuery ojapo avi ꞌrã ndepoꞌakaa rupi rejapo vaꞌe ramigua?


text:
Haꞌe nunga rupi ajerure ndevy, tove taaxa avi, xee voi aexa aguã yvy porã Jordão yakã rovai re itui vaꞌe, haꞌe vaꞌe yvytya haꞌe javi, Líbano peve”, haꞌe vaꞌekue Senhor pe. 


text:
— Haꞌe rami teĩ peẽ kuery káuxa Senhor xevy ivai vy noendu potai. Haꞌe rami vy aipoeꞌi: “Haꞌeve ma! Ndeayvuve eme xereve haꞌe nunga re.


text:
Eẽ eovy Pisga yvyty apyte áry, haꞌe emaꞌẽ kuaray ijapuꞌaꞌia katy, ipuku-a katy haꞌe oikea katy. Nderexa py rive ꞌrã rexa, mbaꞌeta ndaꞌevei kovaꞌe Jordão yakã rovai re reaxa aguã.


text:
Haꞌe rami avi Josué pe ndeayvu ꞌrã rembopyꞌa guaxu haꞌe remombaraetea rupi, mbaꞌeta haꞌe ma oaxa ꞌrã kovaꞌe kuery renonde, ojapo ꞌrã yvy ndee rexa rive vaꞌekue py hekoa aguã rami”, heꞌi vaꞌekue. 


text:
— Aỹ ma Israel kuery, pendu ke ayvu oeja pyre haꞌe ꞌarandua rupigua re romboꞌe ta vaꞌe. Pejapo ete peikove haꞌe peupity aguã pendeyvyrã Senhor Penderuete omeꞌẽ vaꞌe.


text:
Napemoĩvei ꞌrã ayvu xee amboaxa vaꞌe áryve, neĩ napemboivei ꞌrã guive, Senhor Penderuete ojapo uka vaꞌekue pejapopa aguã, xee amboaxaa rami ae.


text:
Penderexa py ae pexa vaꞌekue tuuete Baal re ojeꞌoi vaꞌekue re Senhor Penderuete ojapoague, mbaꞌeta avakue Peor pygua kuery nguuete Baal re ojeꞌoi vaꞌekue ma omokanhymba rakaꞌe penembyte gui.


text:
Neꞌexa, Senhor Xeruete omombeꞌu ukaague rami vy xee romboꞌe ma oayvu oeja vaꞌekue haꞌe hiꞌarandua rupigua re, pendeyvyrã pejopy vaꞌekue py pendekuai ma vy haꞌe rami ae pendekuai aguã.


text:
Pendejee pemoĩ haꞌvy pejapo ete aguã, mbaꞌeta haꞌe rami vy pexa uka ꞌrã peneꞌarandua haꞌe peiko porã kuaa amboae regua kuery rembiexa py. Haꞌe nunga ayvu oeja pyre haꞌe kuery oendu vy “Anhetẽ ete kovaꞌe kuery ma hiꞌarandu ete haꞌe ikuai porã kuaa vaꞌe”, heꞌi ꞌrã okuapy.


text:
Mbaꞌeta mbaꞌe nunga kuery regua tu heta teĩ nguu ete oguereko Senhor Nhanderuete jajapukai nhavõ nhanepytyvõ vaꞌe ramigua?


text:
Mbaꞌe nunga kuery regua tu heta teĩ oguereko ayvu oeja pyre haꞌe ꞌarandu rupigua aỹ penderekorã amboaxa vaꞌe haꞌe javi ramigua? 


text:
— Haꞌe rami avi pereko kuaa pota peẽ ae pendekuaia haꞌe penenheꞌẽ, penderexarai eꞌỹ aguã penderexa py pexa vaꞌekue-ꞌekue re, haꞌe pendepyꞌa gui pemokanhy eme peikoa pukukue re. Peikuaa uka avi ꞌrã penderaꞌy haꞌe peneramymino kuery pe.


text:
Pendexarai eme Horebe yvyty re Penderuete renonde pendekuai jave guare re, xevy Senhor aipoeꞌi jave: “Emboatypa ke kovaꞌe kuery, tojapyxaka xeayvu re, yvy re ikuaia pukukue re xerenonde ikuai aguã ojererokyjea rupi, haꞌe guaꞌy kuery voi omboꞌe aguã haꞌe rami” heꞌi vaꞌekue.


text:
Haꞌe vaꞌe yvyty yvýry pevaẽ vy pearõmba pekuapy. Yvyty ma tata raku jekuaa yva mbyte peve, haꞌe gui pytũ vaikue, arai pytũ guive.


text:
Haꞌe gui tata mbyte gui Senhor ijayvu. Ijayvu nhendu rã pendu vaꞌekue. Haꞌe rami ete ijayvua pendu vaꞌeri neĩ peteĩve py ndapexai vaꞌekue.


text:
Pendevy peguarã omombeꞌu guexeve guarã, ojapo uka avi dez ayvu ojapo pyrã. Haꞌe vaꞌe ma ombopara mokoĩ itape re.


text:
Haꞌe vaꞌe jave ae Senhor xevy penemboꞌe uka avi oayvu oeja vaꞌekue haꞌe oꞌarandu rupigua re, pendeyvyrã pejopy vaꞌekue py pendekuai ma vy pejapopa aguã.


text:
Pereko kuaa pota haꞌvy penenheꞌẽ, mbaꞌeta Horebe yvyty re tata mbyte gui Senhor Penderuete pendevy ijayvu jave neĩ teĩgueve ma ndapexai vaꞌekue,


text:
penhemboeko kyꞌa rei eꞌỹ aguã mbaꞌemo raꞌangaa pembojerovia vaꞌerã rive pejapoa py, ava eꞌỹ vy kunha raꞌangaa teĩ ae ma,


text:
Peiko kuaa pota ke, yva re pemaꞌẽ vy kuaray, jaxy, jaxy-tata haꞌe mbaꞌemo yva re ojekuaa vaꞌe haꞌe javi pexa vy pejekore vy henonde penenapyꞌã re peĩ reve pemboete eꞌỹ aguã, mbaꞌeta haꞌe nunga ma Senhor Penderuete ae oeja vaꞌekue yva guýry haꞌe javi regua ikuai vaꞌe peguarã rive.


text:
Haꞌe rã peẽ kuery ma Senhor pendejogua vy penerenoẽmba tata rupa ferro kyꞌaꞌoaty, Egito yvy re pendekuaia gui, ojeupe guarã ae pendereru, aỹ minha pexaa rami. 


text:
— Haꞌe gui pendekáuxa xevy Senhor ivai vy oura xee aaxa eꞌỹ aguã yvy porã Jordão yakã rovai re pendekoarã Senhor Penderuete omeꞌẽ vaꞌe py.


text:
Haꞌe rami rã xee ma kovaꞌe tekoa py ae ꞌrã amano, ndaaxai ꞌrã Jordão yakã rovai re. Haꞌe rã peẽ kuery ma peaxa ꞌrã haꞌe vaꞌe yvy porã py penderekoa aguã.


text:
Peiko kuaa pota ke penderexarai eꞌỹ aguã Senhor Penderuete guexeve guarã ojapo vaꞌekue gui, pejapo eꞌỹ aguã mbaꞌemo raꞌangaa pembojerovia vaꞌerã, haꞌe nunga Senhor Penderuete ndojapo ukai rire.


text:
— Haꞌe gui penderaꞌy haꞌe peneramymino jevy vy yvy re pendetujaꞌipa ma jave, xapyꞌa rei penhemboeko kyꞌaa rupi pejapo ꞌrã mbaꞌemo raꞌangaa pembojerovia vaꞌerã, haꞌe vy Senhor Penderuete renonde haꞌeveꞌỹ vaꞌe pejapo ꞌrã pendevy ivai aguã rami,


text:
aỹ gui ma yva haꞌe yvy opyta peẽ kuery rekokue momaꞌenduꞌaarã, mbaꞌeta pemanomba voi ꞌrã pendeyvyrã Jordão yakã rovai re peaxa vy pejopyague py. Haꞌe py ma ndapeiko pukui ꞌrã. Haꞌe rami ꞌrãgue py penemombaa ꞌrã.


text:
Haꞌe rami vy Senhor penemoaĩmba ꞌrã amboae regua ikuaia rupi. Mboapyꞌi eteꞌi ꞌrã pekuave, yvy regua kuery ikuaia rupi Senhor penemondoukaague rupi.


text:
Haꞌe py ma penderueterã pembojerovia ꞌrã avakue rembiapo rive, yvyra haꞌe ita guigua, oexa eꞌỹ vaꞌe, oendu eꞌỹ vaꞌe, okaru eꞌỹ vaꞌe, neĩ oetũ eꞌỹ vaꞌe.


text:
Haꞌe gui mae ma peka ꞌrã Senhor Penderuete, haꞌe vy pejou ꞌrã, penenheꞌẽ haꞌe pendepyꞌa haꞌe javi py ri peka vy.


text:
Mbaꞌeta pejexavaia py opaa ára haꞌe nunga haꞌe javi pendere ou ramo Senhor Penderuete pe pejevy vy penheꞌẽ rendu nho ramo


text:
Senhor Penderuete napenepytyvõ eꞌỹi ꞌrã, nhomboaxy kuaa vaꞌe vy. Napenemomba etei ꞌrã, ndaexarai ꞌrã guive oura reve guexeve guarã peneramoĩ kuery reve ojapo vaꞌekue gui. 


text:
— Aỹ ma peikuaa pota yma peiko eꞌỹ mbove mbaꞌemo oikoague re, mbaꞌeta yvy re Nhanderuete avakue omoingo guive, yva guy haꞌe javi rupi ndoikoi neĩ noenduai teri guĩ ramigua.


text:
Tyrã pa amongue vaꞌe regua ndaꞌu oendu ma tata mbyte gui tuuete ijayvu vaꞌe teĩ okuave teri, peẽ kuery re oikoague rami?


text:
Tyrã amongue tuuete ndaꞌu onhembopyꞌa ma amboae regua kuery mbyte gui ojeupe guarã oipeꞌa aguã, joeko aꞌãa py, mbaꞌemo porã oexa ukaa py, iporã vaꞌe ojapoa py, joe opuꞌãa py, opo oupi vy opoꞌakaa oexa ukaa py, opa marã nhomondyipaa py, Egito yvy re Senhor Penderuete penembiexarã ojapoague rami ete?


text:
Pendevy ae haꞌe nunga oexa uka rakaꞌe, peikuaa aguã Senhor ae Penderuete oikoa. Jipoi amboae, haꞌe anho eꞌỹ vy. 


text:
Yva gui oayvua omonhendu penemboꞌe aguã, haꞌe yvy re ju oexa uka guata tuvixa vaꞌe. Haꞌe ramo hata mbyte gui pendu vaꞌekue ijayvua.


text:
Peneramoĩ kuery haꞌe oayvua rupi, hamymino kuery ju oiporavo vy penerenoẽmba rakaꞌe Egito yvy gui, haꞌe ae ojekuaa uka opoꞌakaa haꞌe javi py,


text:
penerenonde gui oipeꞌapa aguã amboae regua pendegui ipoꞌakapave vaꞌe voi, haꞌe gui pendeyvyrã vaꞌekue py peru aguã, aỹ jaexaa rami ae.


text:
Haꞌe nunga rupi aỹ gui ma peikuaa ꞌrã, pendepyꞌa py peikuaa pota porã ꞌrã Senhor anho Nhanderuete oikoa re, yva re haꞌe yvy re ndoikoi amboae.


text:
Pejapopa haꞌvy oayvu oeja vaꞌekue haꞌe ojapo ukaague aỹ xee ju amboaxa vaꞌe, pendekuai porãꞌi aguã, haꞌe penderaꞌy kuery ju peẽ ndapeikovei jave, pendeyvyrã Senhor Penderuete rakaꞌe rã peve guarã omeꞌẽ vaꞌekue py pendekuai puku aguã — heꞌi Moisés. 


text:
<n><i> ; </i></n> Moisés oiporavo mboapy tetã onhemi atyrã Jordão yakã regua kuaray oua katy ikuai vaꞌe,


text:
haꞌe py potae vy eꞌỹ oirũ ojuka vaꞌekue onhemi aguã, neĩ omotareꞌỹ-eꞌỹkue py ri vy, haꞌe vaꞌe tetã vaꞌe regua py rei ovaẽ vy oiko aguã.


text:
Haꞌe vy Rúben kuery peguarã ma Bezer tetã oiporavo tekoa eꞌỹa py yvypea re oĩ vaꞌe. Gade kuery pe ma Gileade regua Ramote tetã oiporavo, haꞌe rã Manassés kuery pe ma Basã regua Golã tetã ju. 


text:
<n> Mokoĩgue ma Moisés ijayvu jevyague</n> <n> Lei oeja pyre Moisés omombeꞌu porãveague</n> Povaꞌe lei ma Israel kuery rekorã Moisés omboaxa vaꞌekue.


text:
Po rami ma mbaꞌemo oikuaa uka pyre, ayvu oeja pyre haꞌe ꞌarandu rupigua Israel kuery pe Moisés omombeꞌu vaꞌekue Egito yvy gui oupa jave py,


text:
Jordão yakã rovai teri ikuaia re, Bete-Peor katyꞌi yvyugua rupi ikuai jave, amorreu kuery Hesbom pygua ruvixa Seom oiko vaꞌekue yvy re. Haꞌe vaꞌe ma Moisés haꞌe Israel kuery ojuka vaꞌekue Egito yvy gui oupa ma jave,


text:
haꞌe ijyvykue guive ojopypa ikuai aguã, Basã pygua huvixa Ogue yvykue guive. Haꞌe vaꞌe mokoĩve ma amorreu kuery huvixa ikuai vaꞌekue meme. Ijyvykue ma Jordão yakã regua kuaray oua katy itui,


text:
Yvy joja reia haꞌe javi Jordão yakã regua kuaray oua katy oĩ vaꞌe, yvy joja reia regua yeꞌẽ rembe peve Pisga yvyty katyꞌi yvyꞌã guy rupi. 


text:
<n><i> </i></n> Haꞌe gui Israel kuery Moisés oenoĩmba vy aipoeꞌi: — Israel kuery, pendu ke ayvu oeja pyre haꞌe ꞌarandu rupigua re pendeapyxa py xeayvu ramo, peikuaa porã vy pejapopa ete aguã.


text:
(Haꞌe rami jave ma xee haꞌã vaꞌekue Nhanderuete haꞌe peẽ kuery mbyte Senhor ijayvua mboaxaarã, mbaꞌeta tata gui pekyje vy napeẽi yvyty re.) Haꞌe gui Senhor aipoeꞌi vaꞌekue: 


text:
“Xee ma Senhor Nderuete Egito yvy re escravo pendekuai vy pembaꞌeapo poyiague gui pendepeꞌa vaꞌekue.


text:
Nderejapoi ꞌrã mbaꞌemo raꞌangaa nderueterã, yva re ikuai vaꞌe raꞌangaa, yva guýry yvy re ikuai vaꞌe ramigua, neĩ yvy guy rupi yy oĩ vaꞌe rupi ikuai vaꞌe raꞌangaa voi.


text:
Haꞌe nunga neremboetei ꞌrã, neĩ nerembojeroviai ꞌrã, mbaꞌeta xee Senhor Nderuete ma aipota xere anho pejerovia, mbaꞌeta aju vy ambopaga ꞌrã xere ndaꞌijaꞌei vaꞌe reko vaiague re, tuu kuery, taꞌy kuery, hamymino haꞌe hamymino jevy kuery ikuaia peve.


text:
“Ndeayvu rive eme Senhor Nderuete rery rupi, mbaꞌeta Senhor nomboeko porãi ꞌrã hery rupi ijayvu rive vaꞌekue. 


text:
“Nemaꞌenduꞌa ke sábado ára py ikyꞌa eꞌỹ vaꞌerã remboete aguã, Senhor Nderuete ojapo ukaague rami vy.


text:
Haꞌe rã sete-a ára ma sábado Senhor Nderuete pegua ára. Nerembaꞌeapoi ꞌrã mbaꞌeve py, nderaꞌy, nderajy, nerembiguai avakue haꞌe kunhague, nerymba vaka, mburikaꞌi, neĩ peteĩve nerymba, neĩ mombyrygua kuery ndero py removaẽ vaꞌekue voi, nerembiguai kuery voi ndee rami avi topytuꞌu.


text:
Mbaꞌeta nemaꞌenduꞌa Egito yvy re escravo reiko jave haꞌe gui Senhor Nderuete ndepeꞌaague re, opo oupi vy opoꞌakaa oexa ukaa py. Haꞌe rami rire Senhor Nderuete omboete uka sábado ára. 


text:
“Remboete ꞌrã nderu haꞌe ndexy, Senhor Nderuete ojapo ukaague rami, reikove puku haꞌe reiko porã aguã ndeyvyrã Senhor Nderuete omeꞌẽ vaꞌekue py. 


text:
“Emoaruã eme neirũ raꞌyxy. Emoaruã eme neirũ ro, neĩ imbaꞌety, hembiguai ava neĩ kunha, hymba vaka neĩ mburikaꞌi, neĩ mbaꞌeve neirũ mbaꞌe rei-rei oguereko vaꞌe.” ,  


text:
<n><i> , </i></n> — Haꞌe vaꞌe ayvu rupi ma pendeaty vaꞌe kuery pe Senhor ijayvu rakaꞌe yvyty oĩa gui. Tata haꞌe arai pytũ mbyte gui onhendu atã. Haꞌe vaꞌe rire ndaꞌijayvuve jevyi. Mokoĩ itape re omboparapa ma rire omeꞌẽ xevy.


text:
Yvyty tata ojopeayi teri reve arai pytũa gui ijayvu rã pendu vy penhemboja xere, peteĩ-teĩ regua akã haꞌe nhomongeta vaꞌety kuery.


text:
Haꞌe vy aipopeje vaꞌekue xevy: “Apy ma Senhor Nhanderuete orevy oexa uka opoꞌakaa haꞌe imarã eꞌỹ vaꞌea. Roendu guive tata mbyte gui ijayvu rã. Aỹ roexa rã Nhanderuete ndee ava reiko vaꞌe reve ijayvu teĩ reikove teri.


text:
Haꞌvy aỹ, mbaꞌe re tu romanomba ta? Mbaꞌeta pevaꞌe tata tuvixa vaꞌe oremokanhymba ꞌrã. Senhor Nhanderuete ayvu roenduve tema ri vy romanomba ꞌrã.


text:
Mbaꞌeta mavaꞌe ava ndaꞌu Senhor Nhanderuete oikove vaꞌe tata mbyte gui ijayvu rã oexa teĩ oikove ꞌrã, nhande kuery jaexaa rami?


text:
Enhemboja ndee, haꞌe endu Senhor Nhanderuete mbaꞌe heꞌia. Haꞌe gui orevy ju remombeꞌupa ꞌrã Senhor ijayvuague. Haꞌe ramo roendu vy rojapopa ꞌrã”, peje vaꞌekue.


text:
Haꞌe rami xevy pendeayvu rã Senhor oendu vy aipoeꞌi xevy: “Xee aendu heta vaꞌe kuery ndevy pe ijayvu rã. Haꞌe kuery haꞌevea rami meme ijayvu.


text:
Haꞌe kuery pyꞌa re oĩ ete ꞌrãgue xerenonde ojererokyjea rupi ikuai aguã, haꞌe ajapo uka vaꞌe haꞌe javi rupi, haꞌe kuery ikuai porã aguã, taꞌy kuery voi, rakaꞌe rã peve guarã!


text:
Haꞌe rã ndee ma repytave ju ꞌrã apy xereve. Haꞌe rã xee amombeꞌuve ꞌrã ajapo uka vaꞌe, xeayvu haꞌe aipota vaꞌe haꞌe javi. Haꞌe vaꞌe re ma ndee remboꞌe ꞌrã haꞌe kuery oyvyrã ameꞌẽ vaꞌe py ikuai jave ojapopa aguã rami”, heꞌi vaꞌekue Senhor.


text:
Haꞌe nunga rupi pejapopa pota ꞌrã Senhor Penderuete ojapo uka vaꞌekue. Haꞌe ramia gui pejepeꞌa eme peiporu kuaa katy, neĩ peiporu kuaa eꞌỹa katy.


text:
Senhor Penderuete ojapo uka vaꞌe haꞌe javi rupi pendekuai, pendekuai porã haꞌe peiko pukuve aguã pendeyvyrã pejopy aguã vaꞌe re. 


text:
<n> “Nhanheꞌẽ rendu aguã ae lei oeja”, heꞌiague</n> — Kovaꞌe ayvu ma Senhor Penderuete ojapo uka vaꞌekue, ꞌarandua rupigua haꞌe oipotaa reve, haꞌe vaꞌe re penhemboꞌe vy pejapo ete aguã yvy re pendekuai ma vy,


text:
Senhor Penderuete renonde pejererokyjea rupi pendekuai aguã, ꞌarandua rupigua haꞌe oayvua ojapo uka vaꞌe xee amboaxa rã peẽ haꞌe penderaꞌy kuery, haꞌe peneramymino kuery voi ikuaia pukukue reguarã, peiko pukuve aguã.


text:
Haꞌe nunga rupi pendu ke Israel kuery, peikuaa pota haꞌe pejapo ete aguã, pendekuai porã haꞌe penderetave ete aguã pendeyvy kamby haꞌe ei oata eꞌỹa py, Senhor peneramoĩ kuery ruete aipoeꞌiague rami vy.


text:
Haꞌe vaꞌe rupi pemboꞌe ꞌrã penderaꞌy kuery. Haꞌe vaꞌe rupi avi ꞌrã pendeayvu pekuapy pendero py, tape rupi peikoa py, penheno haꞌe pevy ju ma vy guive.


text:
Haꞌe vaꞌe re penemomaꞌenduꞌaarã pejokua ꞌrã imoiny pendepo re, haꞌe penderova re penderexa mbyte py.


text:
— Haꞌe gui Senhor Penderuete peneramoĩ Abraão, Isaque haꞌe Jacó pe ouraague rami vy pendeyvyrã vaꞌe py pendereraa ma rire pendepo py omboaxa ꞌrã tetã tuvixa haꞌe iporã vaꞌe peẽ kuery pejapo vaꞌekueꞌỹ,


text:
haꞌe gui oo opa mbaꞌe porã oĩa pemonyẽ vaꞌekueꞌỹ, haꞌe yguarã pejoꞌo vaꞌekueꞌỹ, uvaty haꞌe oliveira ty penhotỹ vaꞌekueꞌỹ. Haꞌe vaꞌe gui peꞌu vy penevyatãmba ma vy


text:
penheangu penderexarai eꞌỹ aguã Senhor, Egito yvy re escravo peiko vy pembaꞌeapo poyiague gui pendepeꞌa vaꞌekue gui.


text:
Senhor Penderuete renonde pejererokyjea rupi ꞌrã peiko, ixupe ae ꞌrã pendekuai, hery rupi anho ꞌrã peura.


text:
mbaꞌeta Senhor Penderuete penembyte oiko vaꞌe oipota hexe anho pejerovia. Haꞌe rami eꞌỹ rã Senhor Penderuete poxya penderovai hendy vy penemomba ꞌrã yvy áry gui.


text:
Peko aꞌã eme Senhor Penderuete, Massá py peko aꞌãague rami. <n>Kovaꞌe ayvu rupi Jesus ombovai anha omoangeko rã (Mateus 4.7,10, Lucas 4.8,12). 


text:
Pejapo ete ꞌrã Senhor Penderuete ojapo uka vaꞌekue, ayvu haꞌe ꞌarandua rupigua haꞌe ojapo uka vaꞌekue haꞌe javi.


text:
Senhor renonde rupi pejapo ꞌrã haꞌeve vaꞌe haꞌe iporã vaꞌe anho, pendekuai porã aguã, haꞌe yvy porã re pendekoa aguã, Senhor peneramoĩ kuery pe oura reve omeꞌẽ aguã re ijayvuague py ae,


text:
— Rakaꞌeve rã nderaꞌy kuery oporandu ꞌrã ndevy. Haꞌe vy aipoeꞌi ꞌrã: “Mbaꞌerã tu ayvu ꞌarandua rupigua haꞌe oipotaa Senhor Nhanderuete oeja rakaꞌe nhandevy?” heꞌi ramo


text:
rembovai ꞌrã nderaꞌy kuery pe: “Egito yvy re Faraó pegua escravo orekuai vaꞌekue ri teĩ Senhor opoꞌakaa rupi orepeꞌapa haꞌe gui.


text:
Roexaa py Senhor ojapo karamboae mbaꞌemo kuaa ukaarã haꞌe nhomondyipaarã tuvixa ete vaꞌe nhomongyjea rupi, Faraó rovai, hoo pygua kuery haꞌe Egito pygua kuery haꞌe javi rovai.


text:
Haꞌe rami vy haꞌe gui orepeꞌa orereru aguã kovaꞌe yvy nhaneramoĩ kuery pe oura reve nhanderekoarã omeꞌẽ aguã re ijayvuague py.


text:
Senhor ijayvu avi kovaꞌe ayvu oeja vaꞌekue haꞌe javi jajapopa ete aguã, haꞌe henonde jajererokyjea rupi nhandekuai aguã, rakaꞌe rã peve nhanemoingo porã haꞌe nhanemoingove aguã, aỹ peve ojapoa rami ae.


text:
Haꞌe gui Senhor Nhanderuete renonde kovaꞌe ayvu ojapo uka vaꞌekue haꞌe javi ri jajapo ramo aipoeꞌiague rami ae, haꞌe nunga oĩ ꞌrã nhandereko porãrã”, ꞌre ꞌrã. 


text:
<n><i> </i></n> — Senhor Penderuete pendereru ꞌrã pendeyvyrã py penderekoa aguã, haꞌe penerenonde gui oipeꞌa reta ꞌrã yvy regua: heteu kuery, girgaseu, amorreu, cananeu, ferezeu, heveu haꞌe jebuseu kuery, sete regua ꞌrã oipeꞌa pendegui hetave haꞌe imbaraetekueve vaꞌe teĩ.


text:
Haꞌe vaꞌe kuery ma Senhor Penderuete omboaxapa ꞌrã pendepo py. Haꞌe ramo pemomba katuĩꞌi ꞌrã. Haꞌe kuery reve ndapejapoi ꞌrã peteĩ rami pendekuai aguã, napemboaxyi ꞌrã guive.


text:
Neĩ napemendai ꞌrã haꞌe vaꞌe regua kuery reve. Taꞌy kuery re napemomendai ꞌrã penderajy kuery, tajy kuery ma voi ndaperui ꞌrã penderaꞌy kuery re omenda vaꞌerã.


text:
Mbaꞌeta haꞌe kuery ojapo ꞌrã penderaꞌy kuery xegui ojepeꞌa aguã rami, amboae tuuete ramigua kuery pe ju ikuai aguã. Haꞌe ramo penderovai Senhor poxya hendy vy penemomba vyvoi ꞌrã.


text:
Haꞌe rami ꞌrãgue py po rami ꞌrã pejapo haꞌe kuery re: Peitypa ꞌrã altar haꞌe kuery ojapo vaꞌekue, pemopẽmba ꞌrã ita omopuꞌã vaꞌekue, peakeꞌo ꞌrã yvyra taꞌangaarã omopuꞌã vaꞌekue, haꞌe gui peapypa ꞌrã mbaꞌemo raꞌangaarã ojapo vaꞌekue. 


text:
— Mbaꞌeta peẽ kuery ma Senhor Penderuete pegua ikyꞌa eꞌỹ vaꞌe pendekuai. Yvy regua haꞌe javi gui Senhor Penderuete pendeporavo ojeupe guarã.


text:
Amboae regua gui penderetave vaꞌe ramo eꞌỹ guive Senhor penderayvu vy pendeporavo, mbaꞌeta yvy regua haꞌe javi gui mboapyꞌive vaꞌe peiko.


text:
Haꞌe rami ꞌrãgue py Senhor penderayvu ete vy rive pendepeꞌa opoꞌakaa rupi, haꞌe peneramoĩ kuery pe oura reve ijayvuague ojapo vy. Haꞌe vy ae penderepy escravo peiko vy pembaꞌeapo poyia gui, haꞌe Egito pygua huvixa Faraó poꞌakaa gui.


text:
Haꞌe nunga rupi peikuaa pota Senhor Penderuete anho Nhanderuete oikoa re. Nhanderuete ojeroviapy vaꞌe vy guexeve guarã ojapo vaꞌekue rupi ae ꞌrã oiko nhanemboaxya rupi, jayvua rupi ojapo uka vaꞌe jajapo vaꞌe kuery pe, mil-kue nhaneramymino ikuai jevy-jevy vaꞌe pe guive.


text:
Haꞌe rã hexe ndaꞌijaꞌei vaꞌe kuery ma haꞌe ombopaga ꞌrã omokanhymba peve. Ndarei ꞌrã hexe ndaꞌijaꞌei vaꞌe re oikuaa pota vy ombopaga vyvoi aguã.


text:
Haꞌe nunga rupi pejapopa ꞌrã ojapo uka vaꞌekue, ayvu haꞌe ꞌarandua rupigua kovaꞌe ára gui pendevy amboaxa vaꞌe. 


text:
<n><i> ; </i></n> — Povaꞌe ꞌarandua rupigua pendu vy pemoĩ porã haꞌe pejapo ete ri ramo Senhor Penderuete oiko ꞌrã guexeve guarã peneramoĩ kuery pe oura reve ojapo vaꞌekue rami.


text:
Haꞌe rami vy penderayvua rupi penemoingo porã haꞌe penemboetave ꞌrã heravy. Omoingo porã avi ꞌrã penderaꞌy kuery, haꞌe pendeyvy re mbaꞌemo aju oiko vaꞌe, mbaꞌemo raꞌyĩ, vinho, azeite, haꞌe penerymba vaka haꞌe vexaꞌi raꞌy kuery, yvy peneramoĩ kuery pe oura reve omeꞌẽ aguã re ijayvuague py ae.


text:
Yvy regua ikuai vaꞌe haꞌe javi gui penemoingo porãve ꞌrã. Haꞌe ramo pendekuaia py ndoikoi ꞌrã avakue taꞌy eꞌỹ vaꞌerã, kunhague imemby eꞌỹ vaꞌerã, neĩ penerymba kuery regua ma voi.


text:
Pendegui Senhor oipeꞌapa ꞌrã opa marãgua mbaꞌeaxy. Peẽ kuery re nomoĩ ꞌrã mbaꞌeaxy vaikue Egito yvy re pexa vaꞌekue ramigua. Haꞌe nunga ma pendere ijaꞌeꞌỹ vaꞌe kuery haꞌe javi re ꞌrã omoĩ.


text:
Pemomba ꞌrã haꞌe javi regua pendepo py Senhor Penderuete omboaxa vaꞌekue. Haꞌe kuery re pemaꞌẽ teĩ pemboaxy eme, peiko eme guive haꞌe kuery pegua tuuete pe, mbaꞌeta haꞌe rami rã pendereity ꞌrã. 


text:
— Xapyꞌa rei aipopeje ꞌrã pendepyꞌa py: “Kovaꞌe yvy regua kuery ma nhande kuery gui hetave ramo mbaꞌexa tu jaipeꞌa ꞌrã?” peje teĩ


text:
pekyje eme haꞌe kuery gui. Penemaꞌenduꞌa tema Faraó re Senhor Penderuete ojapo vaꞌekue re, haꞌe Egito yvy haꞌe javi rupi


text:
mbaꞌemo tuvixa ete vaꞌe pexaa py ojapo vaꞌekue re, hexa pyrã haꞌe mbaꞌemo porã ete ojapo vaꞌekue re, mbaꞌeta Senhor Penderuete opo oupi vy opoꞌakaa oexa uka reve penerenoẽ haꞌe gui. Haꞌekue rami ae ju ꞌrã ojapo yvy regua pekyjea vaꞌe kuery haꞌe javi re.


text:
Haꞌe kuery mbyte rupi Senhor Penderuete ombou avi ꞌrã kavy guaxu, pendegui nonhai vy onhemi vaꞌe ndaekorãvei pavẽ peve.


text:
Haꞌe nunga rupi penhemondyipa rei eme haꞌe kuery pexa vy, mbaꞌeta penembyte Senhor Penderuete oĩ, Nhanderuete ipoꞌakapa haꞌe okyjevepy vaꞌe ae.


text:
Haꞌe rami avi mbegueiꞌi rupi anho ꞌrã Senhor Penderuete oipeꞌa ꞌrã kovaꞌe kuery regua penerenonde gui. Napemomba vyvoi ꞌrã, penderovai guarã mymba inharõ vaꞌe hetave ojeꞌoivy eꞌỹ aguã.


text:
Haꞌe rami avi pendepo py Senhor Penderuete omboaxapa ꞌrãe, ndaꞌevei reive vaꞌe ojapo vy omomba peve.


text:
Pendepo py omboaxa avi ꞌrã huvixa kuery, haꞌe ramo pejapo aguã yva guy rupi haꞌe kuery rery naꞌimaꞌenduꞌaavei aguã rami. Avave rei ndaꞌipoꞌakaai ꞌrã pendere, pemomba peve.


text:
Haꞌe kuery ruete raꞌangaa ma peapypa ꞌrã tata py. Prata haꞌe ouro haꞌe nunga onhovãague re voi pepena rei eme, peraa eme penembaꞌerã, haꞌe vaꞌe py peꞌa eꞌỹ aguã. Mbaꞌeta haꞌe nunga ma Senhor Penderuete pe rã ojeguarupy.


text:
Haꞌe nunga rupi peru eme ojeguarupy penderopy guarã, ayvu vaipy peẽ voi peiko eꞌỹ aguã haꞌe nunga rami ae. Haꞌe nunga haꞌe javi pejou vai haꞌe pembojeguaru ete ꞌrã, ayvu vaipy meme ramo. 


text:
— Peikuaa pota ke ojapo uka pyre aỹ amboaxa vaꞌe pejapopa ete aguã, peikove haꞌe penderetave aguã. Haꞌe gui yvy Senhor penamoĩ kuery pe oura reve omeꞌẽ aguã re ijayvuague py pevaẽ vy pendekuai aguã.


text:
Penemaꞌenduꞌa ke tape rupi Senhor Penderuete pendereraa ague haꞌe javi re. Quarenta maꞌetỹ re pendereraa tekoa eꞌỹa rupi penemoꞌyvyĩꞌi aguã pendereko aꞌã vy, pendepyꞌa re oĩ vaꞌe oikuaa aguã, xapyꞌa rei ojapo uka vaꞌe rupi pa pendekuai tyrã pa any.


text:
Haꞌe rami vy penemoꞌyvyĩꞌia rupi ojapo pendekaruai aguã rami. Haꞌe gui maná re ju penemongaru, haꞌe nunga pexa vaꞌekueꞌỹ teri, neĩ penderu kuery ma voi oikuaa vaꞌekueꞌỹ. Haꞌe ramigua omeꞌẽ pendevy oikuaa uka aguã mbojape re anho eꞌỹ avakue oikoa. Haꞌe rã Senhor ayvu haꞌe javi re ꞌrã avakue oiko. <n>Kovaꞌe ayvu rupi Jesus ombovai anha omoangeko rã . 


text:
Pendeao penhemondea vaꞌe voi ndaꞌivaipai rakaꞌe, pendepy ma voi ndaꞌirurupai, quarenta maꞌetỹ pukukue re teĩ.


text:
Haꞌe nunga rupi peikuaa pota penekuraxõ py, mbaꞌeta avakue guaꞌy kuery omoꞌarandua rami avi Senhor Penderuete penemoꞌarandu herekovy.


text:
Pendekuai Senhor Penderuete ojapo uka vaꞌekue rupi ete, gueko oeja vaꞌekue rupi ae peiko aguã henonde pejererokyjea rupi.


text:
Mbaꞌeta Senhor Penderuete pendereraa ꞌrã yvy porãa py, yakã ikuaia, yvu, yvu typy vaꞌe guive yvyugua haꞌe yvyty áry gui oxyry oiny vaꞌe,


text:
yvy trigo haꞌe cevada oiko porãa, uva, figo haꞌe romãꞌa oiko porãa guive, haꞌe gui oliveira, azeite haꞌe ei ikuaia.


text:
Haꞌe vaꞌe yvy re ma tembiꞌu oata aguã rami eꞌỹ ꞌrã peꞌu, mbaꞌeve rei ndoatavei ma ꞌrã haꞌe py. Yvy re ita ikuai vaꞌe py ferro oĩ, haꞌe yvyty ikuai vaꞌe gui ma penoẽ ꞌrã overa vaꞌe.


text:
— Haꞌe rami avi penheangu, penderexarai eme Senhor Penderuete re, haꞌe ojapo uka vaꞌekue ndapejapo eꞌỹi aguã, ꞌarandua rupigua haꞌe ayvu oeja vaꞌekue, pendevy aỹ amboaxa vaꞌe ae.


text:
penerymba vaka haꞌe vexaꞌi kuery hetave ma rire, haꞌe penembaꞌe prata haꞌe ouro voi ndoatavei aguã rami rire teĩ


text:
xapyꞌa rei pendepyꞌa py pendeyvate rei vy penderexarai ꞌrã Senhor Penderuete re, Egito yvy re escravo peiko vy pembaꞌeapo poyiague gui penerenoẽ vaꞌekue ri,


text:
haꞌe gui tekoa eꞌỹa tuvixa haꞌe ijavaete vaꞌe rupi pendereraa herekovy vaꞌekue ri mboi inharõ ete vaꞌe ikuaia rupi, japeuxa popia vaꞌe haꞌe yvy pirua yy ikuai eꞌỹa rupi. Haꞌe gui pendevy itaova gui yy omoẽ vaꞌekue,


text:
haꞌe tekoa eꞌỹa rupi penemongaru vaꞌekue maná penderu kuery oikuaa vaꞌekueꞌỹ re, penemoꞌyvyĩꞌi vy pendereko aꞌã aguã, haꞌe gui opaa py penemoingo porã aguã.


text:
Haꞌe rami ꞌrãgue py penemaꞌenduꞌa Senhor Penderuete re, mbaꞌeta haꞌe ae penemombaraete mbaꞌemo pejoupa aguã rami, haꞌe rami pendevy pe ojapo guexeve guarã peneramoĩ kuery pe oura reve ojapo vaꞌekue ojeupity aguã, aỹ pexaa rami.


text:
Mbaꞌeta Senhor Penderuete re penderexarai ri vy amboae tuuete kuery re peo vy haꞌe kuery pemboetea rupi ju pendekuai ramo aỹ maꞌẽ, penderovai xeayvu pekanhymba aguã re.


text:
Haꞌe javi regua penerenonde gui Senhor omombaague rami pekanhymba avi ꞌrã, Senhor Penderuete napenheꞌẽ rendu potai rire. 


text:
— Pendu ke, Israel kuery. Aỹ peaxa ꞌrã Jordão yakã, amboae regua kuery pendegui hetave haꞌe imbaraeteve vaꞌe re pendepoꞌaka aguã katy. Hetã ikuai vaꞌe ma tuvixa haꞌe yva peve ikorapa vaꞌe.


text:
Haꞌe kuery ma heta haꞌe yvateve vaꞌe, Enaque raꞌy kuery ae. Haꞌe vaꞌe kuery reko ma pendua ae ma, “Mavaꞌe ꞌrã tu ipoꞌaka Enaque raꞌy kuery re?” ꞌea ramo.


text:
Haꞌe nunga rupi aỹ peikuaa pota, mbaꞌeta Senhor Penderuete ae oaxa ꞌrã penerenonde rupi. Tata nhomokanhyarã rami ꞌrã omomba haꞌe oitypa penerenonde rupi. Haꞌe rami rã peipeꞌa haꞌe pemokanhymba vyvoi ꞌrã, Senhor ijayvuague rami vy. 


text:
— Haꞌe nunga rupi penerenonde gui Senhor Penderuete oipeꞌapa ma ramo aipopeje eme pendepyꞌa py: “Xereko porã ramo ae Senhor xereru kovaꞌe yvy re xerekoa aguã”, peje eme. Mbaꞌeta kovaꞌe yvy regua kuery heko vai ramo Senhor oipeꞌapa ꞌrã penerenonde gui.


text:
Pendereko porãa re eꞌỹ taꞌvy, neĩ pendepyꞌa py iporã vaꞌe oĩa re eꞌỹ guive yvy re pendekoa aguã pevaẽ ꞌrã. Kovaꞌe yvy regua kuery reko vaia re rima Senhor Penderuete oipeꞌapa ꞌrã penerenonde gui, ojapo aguã peneramoĩ kuery pe oura reve ijayvuague ojeupity aguã, Abraão, Isaque haꞌe Jacó pe. 


text:
<n><i> </i></n> — Haꞌe nunga rupi peikuaa pota ke, mbaꞌeta pendereko porãa re eꞌỹ Senhor Penderuete omeꞌẽ kovaꞌe yvy porã pendekuai aguã, mbaꞌeta peẽ kuery ma peneakã ratãgue ae.


text:
Penemaꞌenduꞌa tema, pendexarai eme tekoa eꞌỹa rupi Senhor Penderuete pembopoxyague re. Egito yvy gui peopaa ára guive apy pevaẽmba peve pepuꞌãmba reia rupi pendekuai Senhor rovai.


text:
Horebe yvyty re pendekuai jave Senhor pembopoxy rei ramo penderovai ipoxya hendy vaꞌekue penemomba aguã.


text:
Mbaꞌeta xee ma yvyty áry aa vaꞌekue itape ajopy aguã, guexeve guarã Senhor pendereve ojapo vaꞌekue oĩa. Yvyty áry ma quarenta ára haꞌe pytũ re aiko mbojape haꞌu eꞌỹ re, neĩ yy ayꞌu eꞌỹ re.


text:
Haꞌe ramo xevy pe Senhor omeꞌẽ mokoĩ itape Nhanderuete okuã py ae ombopara vaꞌekue. Haꞌe vaꞌe re oĩ ayvu pendevy guarã Senhor yvyty áry omombeꞌu vaꞌekue haꞌe javi, tata mbyte oĩa gui, peẽ kuery haꞌe javi pendeatypa pekuapy jave.


text:
Haꞌe gui quarenta ára haꞌe quarenta pytũa py ma Senhor omeꞌẽ xevy mokoĩ itape ipara vaꞌe, guexeve guarã ojapo vaꞌekue oĩa.


text:
Haꞌe vy Senhor aipoeꞌi xevy: “Epuꞌã ju ke, eguejy pojava apy gui, mbaꞌeta ndevygua kuery Egito yvy gui reru vaꞌekue onhemongyꞌapa ma ojeꞌoivy. Are eꞌỹꞌi re ojepeꞌapa ma haꞌe kuery rekorã aeja vaꞌekue gui, mbaꞌemo ryku gui rive nguuete raꞌangaarã ojapo vy”, heꞌi vaꞌekue. 


text:
Tamomba ete, yva guy haꞌe javi rupi gui hery amboguepa aguã. Haꞌe gui ma ndegui ju amoingo ꞌrã peteĩ regua haꞌe kuery gui imbaraetekueve haꞌe hetave vaꞌerã”, heꞌi vaꞌekue xevy


text:
Haꞌe ramo ajere vy aguejy yvyty gui. Haꞌe ramo yvyty ojopeayi oiny tata gui. Xepo py araa mokoĩ itape guexeve guarã ojapo vaꞌekue oĩa.


text:
Haꞌe gui amaꞌẽ rã pejejavypa rei raꞌe Senhor Penderuete rovai. Haꞌe rami vy penderueterã mbaꞌemo ryku gui pejapo raꞌe peteĩ vaka raꞌy raꞌangaa rive. Are eꞌỹꞌi re pejepeꞌapa penderekorã Senhor oeja vaꞌekue gui.


text:
— Haꞌe gui teĩgue ju quarenta ára haꞌe quarenta pytũ re aiko Senhor renonde py jypy guare rami. Xerenapyꞌã re aĩ, mbojape ndaꞌui neĩ yy ma voi ndayꞌui pejejavya haꞌe javi re vy, mbaꞌeta Senhor oexaa py mbaꞌemo vai ete pejapo ipoxy aguã rami.


text:
Xee voi akyje vaꞌekue Senhor penemomba aguã rami ipoxy etea gui. Haꞌe rami teĩ peteĩgue ju Senhor oendu xeayvua. 


text:
Arão pe voi Senhor ipoxy raxa vaꞌekue omomba aguã rami. Haꞌe rami teĩ haꞌe vaꞌe jave py Arão re voi ajerure.


text:
Haꞌe rami vy pejejavya rupi vaka raꞌy raꞌangaa pejapo vaꞌekue ajopy vy apypa, haꞌe gui amouꞌũmba porã ikuꞌipa peve. Ikuꞌikue ma yakã yvyty gui oxyry oiny vaꞌe py amombo. 


text:
Cades-Barnéia gui Senhor penemondouka vy aipoeꞌi: “Tapeo, haꞌe penderekoa yvy pendevy ameꞌẽ vaꞌe py”, heꞌi ramo ndapejapoxei rakaꞌe Senhor Penderuete ijayvuague. Ndaperoviai vy napenheꞌẽ rendui.


text:
<n><i> </i></n> — Senhor renonde py ajeroꞌa ainy, haꞌe quarenta ára haꞌe quarenta pytũ re xetui, pendevy Senhor “Amomba ꞌrã” heꞌi rire.


text:
Haꞌe vy Senhor pe ajerure vy aipoaꞌe: “Ah Senhor Oreruete! Emomba eme ndevygua kuery, ndejeupe guarã ae nembaraetea rupi repy vy Egito yvy gui ndepoꞌakaa rupi renoẽmba vaꞌekue.


text:
Nderexarai eme nerembiguai kuery Abraão, Isaque haꞌe Jacó re. Eikuaa pota eme kovaꞌe kuery inhakã atãa re, neĩ heko vaia re, neĩ ojejavy okuapya re.


text:
Haꞌe rami Egito yvy orerenoẽague pygua kuery aipoeꞌi eꞌỹ aguã: ‘Haꞌe kuery rima Senhor ndogueraa reguai yvy ijayvuague py. Haꞌe kuery re haꞌe ndaꞌijaꞌevei vy ae rima oguenoẽmba rakaꞌe tekoa eꞌỹa py ojukapa aguã’, heꞌi okuapy eꞌỹ aguã.


text:
Haꞌe rami avi haꞌe kuery ma ndevygua ae, ndevy guarã ae renoẽmba rakaꞌe ndepoꞌaka etea rupi, haꞌe ndepo reupi reve”, haꞌe vaꞌekue Senhor pe. 


text:
<n> Mokoĩguea itape re lei omboparaague</n> — Haꞌe vaꞌe jave py Senhor aipoeꞌi xevy: “Mokoĩ itape ju ke emoatyrõ jypy guare rami guarã. Haꞌe vy eju ju xea katy yvyty áry. Ejapo avi peteĩ hyru yvyra gui.


text:
Haꞌe gui mokoĩ itape re xee ambopara ꞌrã jypygua remopẽmba vaꞌekue re oĩague rami. Haꞌe ramo remboyru ꞌrã hyrurã rejapo vaꞌekue py”, heꞌi xevy.


text:
Haꞌe rami rã peteĩ hyru yvyra acácia guigua ajapo, haꞌe mokoĩ itape amoatyrõ jypy guare rami guarã. Haꞌe gui aẽ avy yvyty re mokoĩve itape xepo py araa reve.


text:
Haꞌe gui itape re Senhor jypy iparaague rami ju ombopara dez ayvu ojapo uka vaꞌe, pendeatya ára py yvyty áry tata oĩ vaꞌe mbyte gui omombeꞌu ypy vaꞌekue rami ae. Haꞌe rami vy Senhor omboaxa xevy.


text:
Haꞌe ramo ajere vy yvyty gui aguejy ju. Itape ma amboyru hyrurã ajapo vaꞌekue py. Haꞌe vaꞌe py ae opyta, xevy Senhor ojapo ukaague rami vy. 


text:
<n> Levi kuery regua oiporavoague</n> — Haꞌe gui ma Israel kuery ojeꞌoipa Beerote-Bene-Jaacã gui Mosera katy ju oo aguã. Haꞌe py ma Arão omano, haꞌe ramo onhono porãa haꞌe pyve. Hekovia taꞌy Eleazar ju oĩ sacerdote.


text:
Haꞌe vaꞌe gui ma ojeꞌoi ju Gudgoda katy, haꞌe Gudgoda gui ma Jotbatá katy ju ojeꞌoi. Haꞌe vaꞌe yvy re ma yakãꞌi ikuai rei.


text:
Haꞌe vaꞌe jave py Senhor oiporavo Levi ramymino kuery ogueraa aguã hyru Senhor guexeve guarã ojapo vaꞌekue oĩa, Senhor renonde ikuai aguã, ixupe ombaꞌeapo, haꞌe hery rupi jogueroayvu porã aguã, aỹ peve guarã ae.


text:
Haꞌe rami rire Levi kuery ndoguerekoi ae tema oyvyrã guykeꞌy kuery reve. Senhor ae oiko haꞌe kuery mbaꞌerã, Senhor Penderuete ijayvuague rami vy. 


text:
— Haꞌe gui jypyꞌi guare rami aiko tema yvyty re, quarenta ára haꞌe pytũ re. Haꞌe ramo xeayvua peteĩgue ju Senhor oendu, napenemombaxei.


text:
Haꞌe gui Senhor aipoeꞌi xevy: “Epuꞌã ke, tereo ju heta vaꞌe kuery renonde rupi, yvy peneramoĩ kuery pe aura reve ameꞌẽ aguã re xeayvuague py haꞌe kuery ovaẽ vy ikuai aguã.” 


text:
<n> Onheꞌẽ rendu aguã regua</n> — Haꞌe nunga rupi Israel kuery, mbaꞌe nunga tu Senhor oipota pejapo? Senhor Penderuete renonde pejererokyjea rupi pendekuai aguã anho, heko rupi pendekuai, Senhor Penderuete peayvu haꞌe ixupe peiko aguã Senhor pendepyꞌa haꞌe penenheꞌẽ haꞌe javi py,


text:
haꞌe pejapopa aguã Senhor ojapo uka vaꞌe haꞌe oayvu oeja vaꞌekue, aỹ pẽvy amboaxa vaꞌe, haꞌe rami vy pendekuai porã aguã.


text:
Maꞌẽ, yva haꞌe yvate rupi yva oĩ vaꞌe ma Senhor Penderuete mbaꞌe meme, yvy haꞌe hexe ikuai vaꞌe haꞌe javi guive.


text:
Haꞌe rami avi peneramoĩ kuery Senhor oayvu etea rupi omboaxy rire peẽ kuery haꞌe kuery ramymino pendekuai vaꞌe ju ojeupe guarã pendeporavo haꞌe javi regua gui, aỹ pexaa rami.


text:
Mbaꞌeta Senhor Penderuete ma tuuete ikuai vaꞌe ruete, haꞌe senhor ikuai vaꞌe Senhor, Nhanderuete yvateve vaꞌe, ipoꞌakapa haꞌe okyjevepy vaꞌe. Haꞌe ma peteĩ rive joegui oayvuve vaꞌeꞌỹ, neĩ omeꞌẽmby ndojopyi ꞌrã guive haꞌeveꞌỹa rami joguereko aguã.


text:
Haꞌevea rami ꞌrã oguereko tyreꞌỹ haꞌe imeveꞌỹ vaꞌe, oayvu avi amboae regua kuery, haꞌe kuery pe tembiꞌu haꞌe ijaorã ojou uka vy.


text:
Haꞌe nunga rupi peẽ avi peayvu ꞌrã amboae regua, mbaꞌeta peẽ kuery voi amboae regua pendekuai vaꞌekue Egito yvy re peiko jave.


text:
Haꞌe gui Senhor Penderuete renonde pendekuai ꞌrã pejererokyjea rupi. Ixupe ae ꞌrã peiko, hexe ae penhemboja, haꞌe hery rupi anho ꞌrã peura.


text:
Mbaꞌeta haꞌe ma perovyꞌa vaꞌerã haꞌe Penderuete oiko, pendevy ojapo vaꞌe mbaꞌemo tuvixa ete vaꞌe nhomondyipaarã, penderexa py ae pexa vaꞌekue.


text:
Mbaꞌeta peneramoĩ kuery ma setenta ikuai vaꞌe reve ojeꞌoi rakaꞌe Egito yvy katy. Haꞌe gui aỹ ma Senhor Penderuete pendeapo yva re jaxy-tata ikuai vaꞌe rami pendereta aguã rami. 


text:
— Haꞌe nunga rupi peayvu ꞌrã Senhor Penderuete, haꞌe ára nhavõ peiko ꞌrã penemboꞌea rupi, ayvu oeja vaꞌekue, ꞌarandua rupigua haꞌe ojapo uka vaꞌekue haꞌe javi rupi.


text:
Aỹ gui peikuaa pota haꞌvy. (Penderaꞌy kuery peꞌỹ xeayvu, mbaꞌeta haꞌe kuery ma ndoikuaai neĩ ndoexai Senhor Penderuete penemoꞌarandua rupi pendererekoague.) Peikuaa pota ke Senhor yvate etea, ipoꞌaka etea haꞌe opo oupia reve mbaꞌemo ojapoague re.


text:
Penemaꞌenduꞌa avi hexa pyrã Egito mbyte rupi ojapo vaꞌekue re, Egito pygua huvixa Faraó re, ijyvy jave rupigua haꞌe javi re,


text:
Egito pygua xondaro kuery re, haꞌe gui kavaju árygua haꞌe karóxa ikuai vaꞌe re Senhor ojapoague re, mbaꞌeta haꞌe kuery áry rupi ombou Yeꞌẽ Pytã, penderakykue haꞌe kuery ou jave py. Aỹ peve guarã Senhor omomba.


text:
haꞌe gui Rúben ramymino Eliabe raꞌy kuery Datã haꞌe Abirão re ojapoague re. Mbaꞌeta yvy ojepeꞌa ramo hoꞌapa rakaꞌe, hoo pygua kuery, hoo haꞌe hupive oo vaꞌekue haꞌe javi, Israel kuery pavẽ oexaa py.


text:
<n> Onheꞌẽ rendu rã omoingo porã aguã re ijayvua</n> — Haꞌe nunga rupi pendekuai Senhor ojapo uka vaꞌekue aỹ amboaxa vaꞌe haꞌe javi rupi, penembaraete aguã, haꞌe yvy katy peoa py pevaẽ vy penderekoa aguã,


text:
haꞌe rami vy peiko pukuve aguã yvy Senhor oura reve peneramoĩ kuery pe omeꞌẽ aguã re ijayvuague py, hamymino kuery pe avi. Haꞌe vaꞌe yvy ma kamby haꞌe ei oata eꞌỹa.


text:
Mbaꞌeta yvy penderekoarã ma Egito yvy pejepeꞌaague vaꞌe rami eꞌỹ. Mbaꞌeta haꞌe vaꞌekue py ma mbaꞌemo raꞌyĩ penhotỹague katy pendepy py pemboxyry vy pemoakỹ vaꞌekue horta rami ae.


text:
Haꞌe rã yvy penderekoarã Senhor omeꞌẽ vaꞌe ma yvyty haꞌe yvyugua reia, oky yva gui hoꞌa vaꞌe gui ae ꞌrã inhakỹ vaꞌe.


text:
Haꞌe vaꞌe yvy re Senhor Penderuete ae ꞌrã opena. Haꞌe vaꞌe re Senhor Penderuete omaꞌẽ riae ꞌrã, maꞌetỹa ypyꞌi guive opa peve.


text:
Xapyꞌa rei aỹ ayvu amboaxa vaꞌe rupi peiko ramo, Senhor Penderuete peayvua rupi, haꞌe pendepyꞌa haꞌe penenheꞌẽ haꞌe javi py ixupe anho pendekuai ramo


text:
yvy áry rupi ambou ꞌrã oky hiꞌára py porã, mbaꞌemo henhoĩ jave haꞌe ipoty jave ju, mbaꞌemo raꞌyĩ penhotỹ vaꞌekue gui pemonoꞌõ aguã, uva rykue haꞌe azeite pereko aguã.


text:
Pendeyvy rupi amoingo ꞌrã jai rogue penerymba kuery rembiꞌurã. Haꞌe ramo pekaru vy penevyatãmba ꞌrã pekuapy.


text:
Penheangu ke pendepyꞌa py pejekore eꞌỹ aguã, haꞌe pejepeꞌa vy tuuete mboae pe pendekuai vy haꞌe kuery renonde penerenapyꞌã re peĩ eꞌỹ aguã.


text:
Mbaꞌeta peẽ kuery rovai Senhor poxya hendy ramo ojoko ꞌrã yva ndaꞌokyvei aguã rami, haꞌe ramo yvy re mbaꞌemo naenhoĩvei ꞌrã, haꞌe are eꞌỹ re pekanhymba ꞌrã yvy porã Senhor pendevy omeꞌẽ vaꞌekue gui. 


text:
— Haꞌe nunga rupi pemoĩ porã xeayvuague pendepyꞌa haꞌe penenheꞌẽ py. Pejokua ꞌrã imoiny pendepo re penemomaꞌenduꞌaarã, haꞌe penderova re penderexa mbyte py.


text:
Haꞌe vaꞌe re pemboꞌe ꞌrã penderaꞌy haꞌe penderajy kuery, penderopy rupi peguapy peiny vy pendeayvu ꞌrã, tape rupi peoa py, penhenoa py haꞌe pevy ju ma vy.


text:
pendeꞌára hetave aguã penderaꞌy haꞌe penderajy kuery pe voi, yvy Senhor oura reve peneramoĩ kuery pe omeꞌẽ aguã re ijayvuague py penderekoa ma vy, yvy áry yva oĩ temaa rami avi.


text:
Mbaꞌeta xapyꞌa rei kovaꞌe ayvu pendevy amboaxa vaꞌe haꞌe javi pejapo ramo, Senhor Penderuete peayvua rupi, heko rupi pendekuai, haꞌe hexeve peiko ramo


text:
Senhor oipeꞌapa ꞌrã amboae regua kuery haꞌe javi. Haꞌe ramo pejopy ꞌrã haꞌe kuery ikuaiague, peẽ kuery gui hetave haꞌe imbaraetekueve teĩ.


text:
Haꞌe gui mamo rã rei pepyrõa ma penembaꞌe meme ꞌrã, tekoa eꞌỹa guive, Líbano haꞌe yakã Eufrates yakã guive, yeꞌẽ kuaray oikea katygua peve.


text:
Avave rei ndaꞌipoꞌakai ꞌrã pendere. Mbaꞌeta yvy pepyrõa haꞌe javi rupi Senhor Penderuete omoingo ꞌrã pendegui okyjea aguã rami, ijayvuague rami vy. 


text:
<n> Imoingo porãarã eꞌỹ vy imoingo vaiarã re ijayvuague</n> — Maꞌẽ, aỹ penerenonde py amoĩ penemoingo porãarã, eꞌỹ vy penemoingo vaiarã.


text:
Penemoingo porãa oiko ꞌrã Senhor Penderuete ojapo uka vaꞌekue pejapopa ramo, aỹ amboaxa vaꞌe rupi ae.


text:
Haꞌe rã penemoingo vaia ma oiko ꞌrã Senhor Penderuete ojapo uka vaꞌekue pejapo ꞌrãgue py pejepeꞌa ramo tape pendevy aỹ aikuaa uka vaꞌe gui, amboae tuuete kuery rupi ndapeikuaai vaꞌeri peo vy.


text:
Haꞌe gui yvy penderekoarã peo aguã py Senhor Penderuete pendereraa ma jave pemombeꞌu ꞌrã penemoingo porãa regua Gerizim yvyty áry gui, haꞌe rã penemoingo vaia regua ma Ebal yvyty áry gui ꞌrã pemombeꞌu.


text:
Haꞌe vaꞌe mokoĩve yvyty ma Jordão yakã rovai re oĩ, kuaray oikea katy, cananeu kuery yvy re, yvy joja reia re Gilgal rexei, Moré py yvyra carvalho ikuai vaꞌe katyꞌi.


text:
Mbaꞌeta peaxa ta ma Jordão yakã, pendeyvyrã Senhor Penderuete omeꞌẽague py pendekuai aguã. Haꞌe py ꞌrã penhemboekoa.


text:
Haꞌe rami avi penheaꞌã ayvu haꞌe ꞌarandua rupigua aỹ aikuaa uka vaꞌe haꞌe javi rupi pendekuai aguã. 


text:
<n> Anhetẽ vaꞌe rupi ombojerovia atyrã oiporavoague</n> — Povaꞌe ayvu oeja pyre haꞌe ꞌarandu rupigua pejapo ꞌrã pendeyvyrã Senhor peneramoĩ kuery Ruete omeꞌẽ vaꞌekue py, ára nhavõ haꞌe vaꞌe yvy re peikoa pukukue re.


text:
Amboae regua kuery peipeꞌa vy pemomba ꞌrã nguuete ramigua mboeteaty, yvyty haꞌe yvyꞌãꞌi áry haꞌe javi rupi, haꞌe yvyra rovana guy rupi ikuai vaꞌe haꞌe javi.


text:
Peitypa ꞌrã haꞌe kuery mbaꞌe altar haꞌe javi, ita omopuꞌã vaꞌekue pemboaꞌypa ꞌrã, taꞌangaa yvyra gui omoꞌã vaꞌekue peapypa ꞌrã tata py, mbaꞌemo ryku gui nguuete raꞌangaarã ojapo vaꞌekue pemboaꞌypa avi ꞌrã, hery pemboguepa aguã haꞌe vaꞌe yvy gui. 


text:
Haꞌe rami ꞌrãgue py haꞌe javi regua ikuaiague mbyte py Senhor Penderuete peteĩ henda oiporavo ꞌrã guery omoĩ, haꞌe ojeupegua oo oĩ aguã. Haꞌe py ae ꞌrã peo peka vy.


text:
Haꞌe katy ꞌrã peru mbaꞌemo peapy vy pemeꞌẽ vaꞌerã haꞌe mymba pejuka vy pemeꞌẽ vaꞌerã, dízimo pereko vaꞌe, mbaꞌemo pendepo py peru vaꞌe, mbaꞌemo penhenhanduaꞌi rami pemeꞌẽ vaꞌerã, haꞌe gui jypyꞌi guare penerymba vaka haꞌe vexaꞌi raꞌyꞌi oiko vaꞌekue.


text:
Haꞌe py Senhor Penderuete renonde py ae ꞌrã pekaru haꞌe perovyꞌa pekuapy opa mbaꞌe pejapoa py, peẽ haꞌe pendero pygua kuery reve, Senhor Penderuete penemoingo porã rire.


text:
Apy jajapoa rami veꞌỹ ꞌrã pendekuai, mbaꞌeta aỹ peve peteĩ-teĩ haꞌe ae ojou porãa rami rive ꞌrã ikuai,


text:
Haꞌe rami avi peaxa ꞌrãe Jordão yakã, pendekuai aguã pendeyvyrã Senhor Penderuete omeꞌẽ vaꞌerã py. Haꞌe ramo pendevy pe omeꞌẽ ꞌrã pepytuꞌu aguã penderovaigua kuery pendeyvýry rupi ikuai vaꞌe haꞌe javi gui. Haꞌe ramo pendekuai porã ꞌrã opa mbaꞌe vai gui.


text:
Haꞌe ramo Senhor Penderuete oiporavo ꞌrã peteĩ henda hery oĩ aguã. Haꞌe py ae ꞌrã peru pendevy aruruka vaꞌekue haꞌe javi: mbaꞌemo peapy vy pemeꞌẽ vaꞌerã haꞌe mymba pejuka vy pemeꞌẽ vaꞌerã, dízimo pereko vaꞌe, mbaꞌemo pendepo py pejapo vaꞌekue, haꞌe gui iporãgueve Senhor peguarã pemeꞌẽ aguã penhemboayvuague haꞌe javi.


text:
Haꞌe rami vy pevyꞌa ꞌrã Senhor Penderuete renonde py, peẽ kuery, penderaꞌy haꞌe penderajy kuery, pendevygua escravo avakue haꞌe kunhague, haꞌe gui levita kuery peneretã py ikuai vaꞌe, penembyte rupi ijyvy eꞌỹ vaꞌe teĩ.


text:
Haꞌe rami ꞌrãgue py peẽ kuery vaꞌe regua pendekuaia gui peteĩꞌi henda Senhor oiporavoague py ꞌrã peo mbaꞌemo peapy vy pemeꞌẽ aguã, haꞌe ayvu amboaxa vaꞌe haꞌe javi pejapo aguã. 


text:
<n> Xoꞌo hoꞌu haꞌe mbaꞌemo omeꞌẽ aguã re ijayvua</n> — Haꞌe rami avi nderekoa py ae haꞌeve xoꞌo rejuka vy reꞌu tema aguã, nenheꞌẽ py reꞌuxea rami, Senhor Nderuete ojou uka vaꞌe rei. Haꞌeve vaꞌe eꞌỹ vy haꞌeveꞌỹ vaꞌe reiko teĩ haꞌeve reꞌu aguã, guaxu puku haꞌe guaxu eteꞌi roꞌo reꞌua rami. <n>Mbaꞌeta guaxu puku ma kaꞌaguy rupigua rã Senhor pe omeꞌẽ mbyrã eꞌỹ. Haꞌeve amongue vaꞌe rei hoꞌu tema aguã. 


text:
Haꞌe rami teĩ nderekoa py ma ndaꞌevei reꞌu aguã dízimo-rã rembojaꞌo vaꞌekue, mbaꞌemo aju gui, eꞌỹ vy uva rykue gui, azeite, nerymba kuery vaka haꞌe vexaꞌi raꞌy jypyguare regua gui voi. Neĩ ndaꞌevei reꞌu aguã mbaꞌemo remeꞌẽ aguã re renhemboayvuague regua gui, mbaꞌemo renhenhanduaꞌi rami remeꞌẽ vaꞌerã, neĩ remeꞌẽ aguã ndepo py rejapo vaꞌekue gui voi.


text:
Haꞌe nunga ma Senhor Nderuete renonde anho ꞌrã reꞌu, henda haꞌe oiporavoague py ae, ndee, nderaꞌy kuery, nderajy kuery, ndevygua escravo avakue haꞌe kunhague, haꞌe levita kuery nderekoa py ikuai vaꞌe. Haꞌe rami vy Senhor Nderuete renonde py ae ꞌrã revyꞌa rejapoa haꞌe javi py.


text:
— Haꞌe gui Senhor Nderuete oayvuague rami vy ndeyvyrã ombotuvixave ma ramo, xapyꞌa rei xoꞌo reꞌuxe vy “Haꞌu ꞌrã xoꞌo” ꞌre ꞌrã. Haꞌe rami vy nderekoa py ae ꞌrã reꞌu, reꞌuxea rami.


text:
Haꞌe rami avi henda Senhor Nderuete guery omoĩ aguã oiporavoague gui mombyry ri reiko vy ma rejuka ꞌrã nerymba vaka haꞌe vexaꞌi kuery Senhor ojou uka vaꞌekue, haꞌe nderekoa py ae teĩ haꞌeve reꞌu aguã, reꞌuxea rami, ndevy amboaxaague rami vy.


text:
Guaxu puku haꞌe guaxu eteꞌi roꞌo reꞌua rami ꞌrã reꞌu xoꞌo. Haꞌe nunga gui ma avakue haꞌeve vaꞌe haꞌe haꞌeveꞌỹ vaꞌe teĩ haꞌeve hoꞌu aguã.


text:
Haꞌe rami avi eikuaa pota huguy reve reꞌu eꞌỹ aguã, mbaꞌeta tuguy re ma oĩ tekove. Ndaꞌevei tekove xoꞌo reve reꞌu aguã.


text:
Ndereꞌui ꞌrãe. Nderaꞌy kuery ndereikovevei rire ndoꞌui avi ꞌrã, Senhor penemoingo porã aguã, henonde haꞌevea ramigua anho pejapo ramo.


text:
Haꞌe rã mbaꞌemo rereko vaꞌe gui reikyꞌaꞌo uka vaꞌekue, haꞌe remeꞌẽ aguã re renhemboayvuague vaꞌe ma henda Senhor oiporavoague py ae ꞌrã reraa.


text:
Senhor Penderuete pegua altar áry ae ꞌrã reapy vy remeꞌẽ, hoꞌokue haꞌe huguykue guive. Mymba remeꞌẽ vaꞌe ruguykue ma onhoẽa ꞌrã Senhor Penderuete pegua altar áry rupi. Haꞌe rã hoꞌokue gui ma reꞌu ꞌrã.


text:
Eikuaa pota rejapopa aguã ayvu amboaxa vaꞌekue haꞌe javi, ndee haꞌe nderaꞌy kuery peiko porã aguã rakaꞌe rã peve, Senhor Penderuete renonde haꞌevea ramigua pejapo ramo. 


text:
— Haꞌe gui penerenonde gui Senhor Nderuete amboae regua kuery oipeꞌapa ma jave, haꞌe ijyvykue py reo ma vy nderekoa aguã,


text:
enheangu haꞌe kuery ikuaiague rami avi reiko eꞌỹ aguã, nerenonde gui omombaa rire teĩ. Eikuaa pota rei eme guive haꞌe kuery ruete raꞌangaa kuery re, neĩ “Haꞌe kuery nguu ete raꞌangaa omboeteague rami xee voi ajapo ꞌrã”, ꞌre eme.


text:
Emboete eme Senhor Nderuete haꞌe rami, mbaꞌeta haꞌe kuery nguuete kuery pe ojapo vaꞌe ma Senhor pe rã ojeguarua haꞌe ojou vaipy meme, mbaꞌeta nguuete kuery pe haꞌe kuery oapy ꞌrã guaꞌy haꞌe guajy kuery eteve voi. 


text:
<n> Profeta ramigua rive haꞌe mbaꞌemo raꞌangaa mboetea rupi nhomoingoxe vaꞌe re ijayvua</n> — Haꞌe gui xapyꞌa rei peteĩ profeta, haꞌeꞌỹ vy mbaꞌemo rexa raꞌua penembyte py oiko vy omombeꞌu ma voi ꞌrã hexa pyrã eꞌỹ vy nhomondyipaarã,


text:
haꞌe rire hexa pyrã eꞌỹ vy nhomondyipaarã omombeꞌu vaꞌekue oiko ꞌrã, teĩ haꞌe vaꞌe aipoeꞌi avi ꞌrã: “Jaa ke amboae tuuete kuery ndajaikuaai teri vaꞌekue pe ju jaiko”, heꞌi ramo ma


text:
pendu pota eme profeta eꞌỹ vy mbaꞌemo rexa raꞌua ayvu. Mbaꞌeta Senhor Penderuete pendereko aꞌã, oikuaaxe vy anhetẽ pa pendepyꞌa haꞌe penenheꞌẽ haꞌe javi py peayvu raꞌea.


text:
Senhor Penderuete rupive anho ꞌrã peiko, henonde pejererokyjea rupi ꞌrã pendekuai. Pejapo ꞌrã haꞌe ojapo uka vaꞌe, pendu ꞌrã ijayvua, ixupe ae ꞌrã peiko, hexe anho ꞌrã penhemboja.


text:
Haꞌe gui haꞌe vaꞌe profeta eꞌỹ vy mbaꞌemo rexa raꞌua ma pejuka ꞌrã, Senhor Penderuete rovai nhomopuꞌãa rupi ijayvu rire, Egito yvy re escravo pendekuaiague gui penerenoẽare rovai ijayvu, pendepeꞌaxe vy Senhor Penderuete tape oeja vaꞌekue gui. Haꞌe rami vy penembyte gui peipeꞌa ꞌrã mbaꞌemo vai.


text:
Xapyꞌa rei nderyvy eꞌỹ vy nderykeꞌy ndexy piꞌa ae haꞌe rami ꞌrã ijayvu, nderaꞌy eꞌỹ vy nderajy, nderaꞌyxy reayvu vaꞌe mbaꞌe, eꞌỹ vy neirũ ndee ae rejeayvua rami reayvu vaꞌe teĩ nhemi rupi ndereroayvu vy aipoeꞌi ꞌrã: “Jaa jaiko amboae tuuete kuery pe ju, haꞌe nunga ndee neĩ neramoĩ kuery ma voi ndoikuaai vaꞌe teĩ,


text:
amboae regua ndeyvýry ikuai vaꞌe ruete raꞌangaa pe ae, ndea gui mombyry eꞌỹ vy haꞌeꞌi rupigua, pendeyvy re mamo rã rei”, heꞌi ramo ma


text:
enhembotavy uka eme ixupe, endu pota eme, hexe emaꞌẽ eme guive remboaxya rupi. Ndereraa jepe ukai ꞌrã, nerenhomi ꞌrã guive.


text:
Haꞌe rami ꞌrãgue py rejuka ꞌrãe. Ndee ranheꞌi ꞌrã ndepo reupi rejuka aguã, haꞌe gui heta vaꞌe kuery haꞌe javi ju ꞌrã.


text:
Pejapipa ꞌrã ita py omano peve, mbaꞌeta Senhor Penderuete Egito yvy re escravo peikoague gui penerenoẽare gui pendepeꞌaxe rire.


text:
Haꞌe rami rã Israel kuery haꞌe javi omombeꞌua rã oendu vy ojererokyje ꞌrã okuapy, haꞌe haꞌekue ramigua mbaꞌemo vai ndojapovei ꞌrã penembyte rupi. 


text:
— Haꞌe gui xapyꞌa rei amongue tetã pendekoarã Senhor Penderuete omeꞌẽ vaꞌekue rupi pendu ꞌrã omombeꞌua vy aipoꞌea rã:


text:
“Penderekoa py avakue heko vai vaꞌe ojeꞌoi vy nhombotavypa tetã pygua kuery, ‘Jaa amboae ruete ndajaikuaai vaꞌekue pe jaiko’ heꞌi vaꞌe”,


text:
ꞌea ramo pendu vy ma peikuaa pota porã ꞌrã, pexa pota haꞌe peporandu porã ꞌrã. Xapyꞌa rei haꞌe rami ete mbaꞌemo vai penembyte rupi anhetẽ ri oiko raꞌe ramo


text:
haꞌe vaꞌe tetã pygua kuery pejukapa ꞌrãe kyxe py. Pemomba ꞌrã haꞌe py ikuai vaꞌekue haꞌe javi, mymba kuery guive.


text:
Imbaꞌe rei-reikue ma pemboatypa ꞌrã tetã mbyte py, haꞌe vy tetã haꞌe mbaꞌe rei-rei reve peapypa ꞌrã Senhor Penderuete pe mbaꞌemo oapy vy omeꞌẽmby rami. Haꞌe rami rire haꞌe vaꞌe tetã mbaꞌemo vaikueaty rive ꞌrã oĩ rakaꞌe rã peve, ndojapoavei ꞌrã guive.


text:
Omomba pyrã regua neĩ peteĩve topyta eme pendepo py, Senhor penemboaxy nhombopaga veꞌỹ aguã poxya rupi, haꞌe penderayvua rupi penemboetave aguã, peneramoĩ kuery pe ouraague rami vy,


text:
xapyꞌa rei Senhor Penderuete ijayvua pendu vy haꞌe ojapo uka vaꞌekue haꞌe javi pejapo ri ramo, aỹ amboaxa vaꞌe ae, Senhor Penderuete renonde rupi haꞌevea ramigua anho pejapo aguã. 


text:
<n> Onhekyxĩ rei eꞌỹ aguã re ijayvua</n> — Senhor Penderuete raꞌy kuery ae peiko. Haꞌe nunga rupi penhekyxĩ rei eme, neĩ penderova katy ma voi penhopĩ eme omano vaꞌekue káuxa pendepyꞌa vai vy.


text:
Mbaꞌeta peẽ kuery ma Senhor Penderuete pegua ikyꞌa eꞌỹ vaꞌe pendekuai. Haꞌe javi regua yvy jave rupi ikuai vaꞌe gui Senhor pendeporavo vaꞌekue ojeupe guarã. 


text:
Mymba ikuai vaꞌe regua ipyapẽ mbyte rupi jaꞌo vaꞌe, haꞌe oixuꞌu jevy vaꞌe ma haꞌeve meme ꞌrã peꞌu aguã.


text:
Haꞌe rã povaꞌe ma ndapeꞌui ꞌrã: mymba oixuꞌu jevy vaꞌe anho, haꞌeꞌỹ vy ipyapẽ jaꞌo vaꞌe anho: camelo, tapixi haꞌe arganaz, oixuꞌu jevy vaꞌeri ipyapẽ jaꞌo vaꞌeꞌỹ vy. Haꞌe nunga ma haꞌeveꞌỹ vaꞌe ꞌrã pendevy.


text:
Poryko voi ndaꞌevei, mbaꞌeta ipoapẽ jaꞌo vaꞌeri oixuꞌu jevy vaꞌeꞌỹ guive vy haꞌeveꞌỹ vaꞌe ꞌrã pendevy. Haꞌe vaꞌe roꞌo ndapeꞌui ꞌrã, heꞌõgue re voi pepoko eme. 


text:
Haꞌe rã opa mbaꞌe ipepo eꞌỹ vaꞌe, haꞌeꞌỹ vy ipekue eꞌỹ vaꞌe ma ndapeꞌui ꞌrã. Haꞌeveꞌỹ vaꞌe meme ꞌrã pendevy. 


text:
— Mymba omano rive vaꞌekue ma ndapeꞌui ꞌrã. Haꞌeve pemeꞌẽ aguã amboae regua kuery peneretã py ikuai vaꞌe pe hoꞌu aguã, haꞌeꞌỹ vy amboae regua kuery pe pemboekovia aguã, mbaꞌeta peẽ kuery ma Senhor Penderuete pegua ikyꞌa eꞌỹ vaꞌe. — Napembojyi ꞌrã kavara raꞌy ixy kamby py ae. 


text:
— Haꞌevea rami kuerei ꞌrã dízimo remeꞌẽ mbaꞌemo raꞌyĩ renhotỹ vaꞌekue aju guigua, maꞌetỹa nhavõ mbaꞌety rupi remonoꞌõ vaꞌe gui. 


text:
Dízimo regua gui ma Senhor Nderuete renonde ꞌrã reꞌu, guery omoĩ aguã oiporavoague py, mbaꞌemo aju guigua, vinho, azeite, haꞌe gui nerymba vaka haꞌe vexaꞌi kuery raꞌy ypyꞌi regua gui. Haꞌe rami vy ꞌrã reikuaa Senhor Nderuete renonde rejererokyjea rupi reiko aguã, reikovea pukukue re.


text:
Haꞌe gui xapyꞌa rei henda Senhor Nderuete guery omoĩ aguã oiporavoague mombyry ete ramo ndaꞌevei ꞌrã haꞌe py reraa aguã, nderekoa gui mombyry ramo haꞌe Senhor Nderuete ojou uka reta vaꞌekue remeꞌẽ aguã,


text:
haꞌe ramo remboekovia ꞌrã dízimo, haꞌe hepykue peráta ndepo py reraa reve tereo henda Senhor Nderuete oiporavoague py.


text:
Haꞌe vaꞌe peráta re ma rejogua ꞌrã nenheꞌẽ py remeꞌẽxe vaꞌe rei, vaka, vexaꞌi, eꞌỹ vy vinho, oyꞌu pyrã irove vaꞌe, haꞌeꞌỹ vy nenheꞌẽ py remeꞌẽxea rendua rami tema. Haꞌe rami vy haꞌe py, Senhor Nderuete renonde py ae reꞌu vy revyꞌa ꞌrã ndero pygua kuery haꞌe javi reve. 


text:
— Haꞌe rami teĩ eipytyvõ eꞌỹ eme levita kuery neretã mbyte ikuai vaꞌe, pendeyvy rupi oyvyrã ndojopyi rire.


text:
Mboapy maꞌetỹa opa nhavõ ma dízimo haꞌe vaꞌe maꞌetỹa mbaꞌemo aju regua remonoꞌõ vy neretã py ae ꞌrã remoĩ porã.


text:
Haꞌe ramo levita kuery ou ꞌrã hoꞌu aguã (pendeyvy rupi oyvyrã ndojopyi rire). Ou avi ꞌrã amboae regua kuery, tyreꞌỹ haꞌe imeveꞌỹ vaꞌe neretã py ikuai vaꞌe. Okaru ꞌrã okuapy hevyatãmba peve, Senhor Nderuete nemoingo porã aguã ndepo py rejapo vaꞌe haꞌe javi py. 


text:
<n> Oreveague omboguepaa aguã ára pyguarã re ijayvua</n> — Haꞌe gui sete maꞌetỹa opa nhavõ remboguepa kuerei ꞌrã ndevy oreveaague.


text:
Po rami ꞌrã rembogue: Neirũ kuery pe mbaꞌemo reiporuka vaꞌekue haꞌe javi rembogue ꞌrã omboekovia aguã vaꞌekue. Haꞌe rami vy neremboekovia ukai ꞌrã neirũ eꞌỹ vy nderyvy kuery pe, rembogue aguã Senhor oikuaa uka ramo.


text:
Haꞌe rã amboae regua kuery pe ma haꞌeve remboekovia uka aguã, haꞌe rã nderyvy oiporu vy ogueraa vaꞌekue ma neremboekovia ukavei ꞌrã.


text:
Haꞌe rami vy pendekuaia py iporiaukueꞌi ikuai eꞌỹ aguã, mbaꞌeta opa mbaꞌe py Senhor Penderuete penemoingo porã ꞌrã yvy penderekoarã omeꞌẽ vaꞌekue py,


text:
Mbaꞌeta Senhor Penderuete penemoingo porã ꞌrãe, aipoeꞌiague rami vy. Haꞌe ramo heta regua kuery pe peiporuka ꞌrã mbaꞌemo, teĩ haꞌe kuery gui ma peẽ kuery ndapeiporui ꞌrã mbaꞌeve. Heta regua re pendepoꞌaka ꞌrã, teĩ haꞌe kuery ma pendere ndaꞌipoꞌakai ꞌrã. 


text:
<n><i> </i></n> — Ndeyvyrã Senhor Nderuete omeꞌẽague rupi xapyꞌa rei nderekoa rupi oiko ꞌrã nderyvy iporiaukueꞌi vaꞌe, neretã oĩ vaꞌe pygua. Haꞌe ramo ma ndepyꞌa ratã eme, neĩ nerakãteꞌỹ eme guive nderyvy iporiaukueꞌi pe.


text:
Enheangu ke amboae rami rei ndepyꞌa eꞌỹ aguã, aipoꞌre eme guive: “Sete maꞌetỹa ovaẽ ta ma, orevea nhamboguepa aguã”, ꞌre eme, nderyvy iporiauꞌi vaꞌe re remaꞌẽ vai vy ixupe mbaꞌeve neremeꞌẽi aguã. Mbaꞌeta haꞌe rami rã Senhor pe ojapukai ꞌrã nderovai, haꞌe ndere oĩ ꞌrã rejejavya.


text:
Remeꞌẽxeaꞌi py emeꞌẽ ixupe, ndepyꞌa re mbaꞌemo vai toĩ eme remeꞌẽa py. Haꞌe rami rã Senhor Nderuete nemoingo porã ꞌrã ndepo py rejapo vaꞌe haꞌe rejapoxea haꞌe javi py.


text:
Mbaꞌeta ikuai ꞌrãe iporiaukueꞌi yvy re. Haꞌe nunga rupi aipoaꞌe ndevy: Eipeꞌa ndepo, remeꞌẽxeaꞌi py remeꞌẽ aguã nderyvy ojexavai reiꞌi vaꞌe haꞌe iporiaukueꞌi ndeyvy re ikuai vaꞌe pe. 


text:
<n><i> </i></n> — Xapyꞌa rei peteĩ nderyvy eꞌỹ vy nereindy hebreu regua ndevy ovendea ramo ma mboapy meme maꞌetỹ peveꞌi ꞌrã remombaꞌeapo. Haꞌe gui sete maꞌetỹa py ma repoi ju ꞌrã.


text:
Ixupe remeꞌẽxeaꞌi py emeꞌẽ nerymba kuery regua, mbaꞌemo moaꞌyĩaty gui, haꞌe uva renhamiaty gui guare. Senhor Nderuete nemoingo porãague regua gui remeꞌẽ ꞌrã ixupe.


text:
Nemaꞌenduꞌa ke Egito yvy re ndee voi escravo reikoague gui Senhor Nderuete nerenoẽague re. Aỹ gui ma haꞌe nunga amboaxa ndevy.


text:
Haꞌe rã xapyꞌa rei nerembiguai “Xee ndaai ꞌrã ndea gui” heꞌi ꞌrã ndevy, mbaꞌeta nderayvu haꞌe ndero pygua kuery voi, haꞌe ndea py oiko porã.


text:
Haꞌe ramo mbaꞌemo mombua py remombu ꞌrã inambi okẽ py. Haꞌe rami rire nerembiguai ae ꞌrã oiko rakaꞌe rã peve. Haꞌe rami ae avi ꞌrã rejapo nerembiguai kunha vaꞌe re.


text:
Ndejeupe “Haxy xee apoi aguã” ꞌere eme, mbaꞌeta mboapy meme maꞌetỹ re ma ndevy ombaꞌeapo rire mbyte rupi eteꞌi ombaꞌeapo vaꞌe repy re, Senhor Nderuete nemoingo porã aguã rejapo vaꞌe haꞌe javi py. 


text:
<n> Lei mymba raꞌy kuery oiko ypyꞌi vaꞌekue re ijayvua</n> — Nerymba vaka eꞌỹ vy vexaꞌi raꞌy oiko ypyꞌi vaꞌekue haꞌe javi ma, ava ri ramo remboaxa ꞌrã Senhor Nderuete peguarã. Vaka raꞌy jypy guare ma neremombaꞌeapoi ꞌrã, haꞌe vexaꞌi raꞌy jypy guare rague ma nderejayai ꞌrã.


text:
Haꞌe vaꞌe roꞌo reꞌu ꞌrã Senhor renonde py ndero pygua kuery reve. Maꞌetỹa nhavõ ꞌrã reꞌu, henda Senhor oiporavoague py ae.


text:
Haꞌe rami teĩ haꞌe vaꞌe mymba re ivaikuea oĩ ri ramo, hetyma vaikueꞌi eꞌỹ vy oexa eꞌỹ vaꞌe mbaꞌe, haꞌeꞌỹ vy amboae rami ivaikuea oĩ ramo ma neremeꞌẽi ꞌrã Senhor Nderuete pe.


text:
Haꞌe vaꞌe ma neretã py ae ꞌrã reꞌu. Peẽ kuery vaꞌe regua haꞌeve vaꞌe haꞌe haꞌeveꞌỹ vaꞌe teĩ peꞌu ꞌrã joa py, guaxu puku eꞌỹ vy guaxu eteꞌi roꞌo peꞌua rami.


text:
<n><i> , ; ; </i></n> — Abibe jaxy re Páscoa ára ojeupity nhavõ pejapo ꞌrã ngaru Senhor Penderuete pegua. Mbaꞌeta abibe jaxy py ae, pyávy Senhor Penderuete penerenoẽmba rakaꞌe Egito yvy gui.


text:
Haꞌe rami rire Páscoa ára ojeupity jave Senhor Penderuete pe pemeꞌẽ ꞌrã penerymba vaka haꞌe vexaꞌi regua, Senhor guery omoĩ aguã oiporavoague py ae.


text:
Haꞌe vaꞌe jave py ma mbojape ombovu pyre ndapeꞌui ꞌrã. Sete ára re ꞌrã peꞌu mbojape imbovua revegua eꞌỹ, jexavai regua, (mbaꞌeta Egito yvy gui pejepeꞌa pojava rakaꞌe), peikoa pukukue re penemaꞌenduꞌa aguã Egito yvy gui pejepeꞌaague ára re.


text:
Sete ára re pendea py noĩ ꞌrã mbojape mbovua, pendeyvy haꞌe javi rupi. Haꞌe rami avi jypya ára kaꞌarukue xoꞌo pejuka vaꞌekue ma topyta eme koꞌẽguerã.


text:
haꞌe rã Senhor Penderuete guery omoĩ aguã oiporavoague py ae ꞌrã pejuka Páscoa ára pyguarã. Kaꞌarukue, kuaray oike ma jave ꞌrã pejuka, Egito yvy gui peẽmbaague hora ojeupity jave ae.


text:
Pembojy vy peꞌu ꞌrã Senhor Penderuete oiporavoague py ae. Haꞌe gui koꞌẽgue jevy peo ꞌrã pendero katy pejevy aguã.


text:
Mboapy meme ára re ꞌrã peꞌu mbojape imbovua revegua eꞌỹ. Haꞌe gui sete araa py ma Senhor Penderuete pe pejapo ꞌrã nhemboaty ikyꞌa eꞌỹ vaꞌe. Neĩ peteĩve ma napembaꞌeapoi ꞌrã. 


text:
<n> <font size=-1>Pentecostes ára regua</n> <n><i> ; ; </i></n> — Haꞌe gui peipapa ꞌrã sete semana peve. Mbaꞌety rupi kyxe py mbaꞌemo aju pemonoꞌõ ypya ára guive sete semana peve ꞌrã peipapa.


text:
Haꞌe vy Senhor Penderuete pe pejapo ꞌrã ngaru semanas regua. Pendepo py ae ꞌrã pemeꞌẽ mbaꞌemo pemeꞌẽxeaꞌi py, Senhor Penderuete penemoingo porãague rami.


text:
Pevyꞌa ꞌrã pekuapy Senhor Penderuete renonde py, penderaꞌy, penderajy kuery, penerembiguai avakue haꞌe kunhague reve, levita kuery penderekoa py ikuai vaꞌe reve, haꞌe gui amboae regua, tyreꞌỹ haꞌe imeveꞌỹ vaꞌe kuery pendea rupi ikuai vaꞌe reve, Senhor Penderuete guery omoĩ aguã oiporavoague py ae.


text:
Penemaꞌenduꞌa ke Egito yvy re escravo pendekuaiague re. Haꞌe rami vy kovaꞌe ayvu oeja pyre re peikuaa pota ꞌrã pejapo ete aguã. 


text:
<n> <font size=-1>Oguyꞌi py ikuai aguã regua</n> <n><i> </i></n> — Haꞌe gui sete ára re pejapo ꞌrã ngaru oguyꞌi py pendekuai aguã regua, mbaꞌemo pemoaꞌyĩmba ma jave, haꞌe uva rykue penhamimba ma rire.


text:
Ngarua py pevyꞌa ꞌrã, penderaꞌy, penderajy kuery, penerembiguai avakue haꞌe kunhague, haꞌe gui levita, amboae regua, tyreꞌỹ haꞌe imeveꞌỹ vaꞌe kuery penderekoa py ikuai vaꞌe reve.


text:
Sete ára re ꞌrã ngaru pejapo Senhor Penderuete pegua, Senhor oiporavoague py ae, mbaꞌeta Senhor Penderuete penemoingo porã ꞌrã mbaꞌemo pemonoꞌõa haꞌe pendepo py pejapo vaꞌe haꞌe javi py, opa mbaꞌe py perovyꞌa aguã rami. 


text:
— Haꞌe rami py maꞌetỹa nhavõ mboapykue-pykue peẽ kuery vaꞌe regua avakue ikuai vaꞌe ojexa uka ꞌrã Senhor Penderuete renonde, oiporavoague py ae: ngaru mbojape imbovua revegua eꞌỹ vaꞌe regua oikoa py, ngaru semanas regua, haꞌe gui ngaru oguyꞌi py ikuai aguã regua oikoa py. Opo py mbaꞌemo ogueru reve anho ꞌrã ojexa uka Senhor renonde py.


text:
<n><i> </i></n> — Penderekoarã Senhor Penderuete omeꞌẽ vaꞌekue py peẽ kuery regua ikuaia haꞌe javi rupi pemoĩ ꞌrã nhomboayvu vaꞌety haꞌe huvixa kueryrã, heta vaꞌe kuery re oikuaa pota aguã haꞌevea rami.


text:
Joe peikuaa pota eme haꞌeve eꞌỹa rami rei. Peteĩ peayvuve eme joegui. Pejopy eme omeꞌẽmby, mbaꞌeta omeꞌẽmby ombogue ꞌrã hiꞌarandu vaꞌe rexa haꞌe omboeko vai rive ꞌrã heko porã vaꞌe.


text:
Haꞌevea rami meme ꞌrã peikuaa pota, haꞌe rami anhoꞌi, peikove haꞌe penderekoa aguã pendeyvyrã Senhor Penderuete omeꞌẽ vaꞌekue py.


text:
<n> Tuuete raꞌangaa mboeteare ombopagaa aguã re ijayvua</n> — Haꞌe gui vaka raꞌy eꞌỹ vy vexaꞌi iporã eꞌỹ, ivaikue rei vaꞌe ma pemeꞌẽ eme Senhor Penderuete pe, mbaꞌeta ixupe ramo ojeguaru pyrã.


text:
Xapyꞌa rei pendea py penderekoarã Senhor Penderuete omeꞌẽ vaꞌekue rupi pejou ꞌrã ava eꞌỹ vy kunha teĩ Senhor Penderuete renonde teko vai rupi oiko vaꞌe, guexeve guarã ojapo vaꞌekue rupi eꞌỹ.


text:
Haꞌe vaꞌe nunga oo vy tuuete mboae pe rive ꞌrã ikuai omboetea rupi, haꞌeꞌỹ vy kuaray, jaxy, haꞌeꞌỹ vy yva re ojekuaa vaꞌe pe rei, xee ajapo ukaague rami eꞌỹ.


text:
Haꞌe vaꞌe reko omombeꞌua rã pendu vy ma peikuaa pota porã ꞌrã. Haꞌe gui xapyꞌa rei anhetẽ ete ri Israel kuery mbyte haꞌeveꞌỹ vaꞌe ojapo ramo


text:
ava eꞌỹ vy kunha vaꞌe haꞌeveꞌỹ vaꞌe apoare peraa ꞌrã peneretã rokẽ peve, haꞌe vy pejapipa ꞌrã ita py omano peve.


text:
Mokoĩ eꞌỹ vy mboapy hexaare omombeꞌu ramo mae ma pejuka omano aguã rami ojejavy vaꞌekue. Peteĩꞌi hexaare omombeꞌu ramo nomanoi ꞌrã. 


text:
Hexaare ranhe ꞌrã ita omombo ojuka aguã. Haꞌe gui ma heta vaꞌe kuery haꞌe javi ꞌrã ojapi. Haꞌe rami vy pendea gui peipeꞌa aguã heko vai vaꞌe. 


text:
<n> Haxy ete vaꞌe re huvixa oikuaa pota kuaa aguã re ijayvua</n> — Haꞌe gui mbaꞌemo re reikuaa pota aguã haxy ete ri ramo, jojukaague re mbaꞌe, eꞌỹ vy mbaꞌemo re ojerurea, joapo vaiague, eꞌỹ vy amboae ramigua oikuaa pota ukaa py, haꞌe ramo repuꞌã vy reo ꞌrã Senhor Nderuete oiporavoague py.


text:
Haꞌe vy rejexa uka ꞌrã levita regua sacerdote kuery haꞌe nhomboayvu vaꞌety haꞌe jave py ikuai vaꞌe pe. Haꞌe kuery pe reporandu rã omombeꞌu ꞌrã rejapo vaꞌerã.


text:
Senhor oiporavoague py ndevy ombovaiague rami ꞌrã rejapo. Enheaꞌã ndevy ojapo uka vaꞌekue rejapopa aguã.


text:
Lei re haꞌe kuery nemboꞌeague rami ꞌrã rejapo. Ayvu ndevy omombeꞌuague gui nderejepeꞌai ꞌrãe, reiporu kuaa regua katy, neĩ reiporu kuaa eꞌỹa katy ma voi.


text:
Haꞌe gui ava onhemboyvate rei vy Senhor Nderuete pegua sacerdote ayvu noendu potai, neĩ nhomboayvu vaꞌety ayvu ri ramo ma ojukaa ꞌrã, Israel kuery mbyte gui peipeꞌa aguã mbaꞌemo vai,


text:
<n> Huvixaverã omoĩ mbyre rekorã re ijayvua</n> — Xapyꞌa rei yvy penderekoarã Senhor Penderuete omeꞌẽ vaꞌekue py pevaẽ ma vy aipopeje ꞌrã: “Nhamoĩ huvixave nhandere opena vaꞌerã, haꞌe javi regua nhandeyvýry rupi ikuaia rami” peje ꞌrã.


text:
Haꞌe rami vy penderuvixaverã pemoĩ ꞌrã Senhor Penderuete oiporavo vaꞌe ae. Haꞌe rã amboae regua ava penderyvy kuery regua eꞌỹ ma ndaꞌevei pemoĩ aguã, haꞌe rã Israel kuery vaꞌe regua anho.


text:
Haꞌe rami avi penderuvixave ma ndaꞌevei ojeupe guarã kavaju omboetave aguã, neĩ Egito yvy katy heta vaꞌe kuery ogueraa jevy aguã, kavaju ojouvexe vy. Mbaꞌeta pendevy “Ndapejevyvei ꞌrã kovaꞌe tape rupi” heꞌi vaꞌekue Senhor.


text:
Ndaꞌevei avi ojou reta aguã guaꞌyxy jevyrã, opyꞌa py tape porã gui opia eꞌỹ aguã. Ndaꞌevei guive ojeupe guarã prata eꞌỹ vy ouro ojou reta aguã. 


text:
— Haꞌe gui guenda opena atyrã py oguapy ma vy ojeupe ae oguerova ꞌrã kovaꞌe lei kuaxia re ombopara vy. Haꞌe vaꞌe ma levita regua sacerdote kuerya py oĩ vaꞌe.


text:
Ngupive oguereko riae ꞌrã, oikovea ára nhavõ ogueroayvu aguã. Haꞌe rami vy oikuaa ꞌrã Senhor Nguuete renonde ojererokyjea rupi oiko aguã, haꞌe kovaꞌe lei re ayvu oĩ vaꞌe haꞌe javi rupi omoĩ porã haꞌe ojapopa ete aguã.


text:
Mbaꞌeta haꞌe vaꞌe ayvu ojapo ꞌrã opyꞌa py guyvy kuery gui onhemboyvateve eꞌỹ aguã, haꞌe ojapo uka pyre gui ojepeꞌa eꞌỹ aguã, oiporu kuaa regua katy neĩ oiporu kuaa eꞌỹa katy ma voi. Haꞌe rami vy Israel kuery mbyte huvixa oĩ are aguã, haꞌe gui taꞌy kuery ju. 


text:
<n> Sacerdote haꞌe levita kuery peguarã haꞌe hekorã re ijayvua</n> — Haꞌe gui levita regua sacerdote kuery, haꞌe levita kuery haꞌe javi ndoguerekoi ꞌrã oyvyrã Israel kuerya py. Haꞌe kuery okaru ꞌrã Senhor pe oapy vy omeꞌẽ mbyre re, haꞌe kuery peguarã opyta vaꞌe gui.


text:
Oyvyrã ma ndoguerekoi ꞌrã guyvy kuery ikuaia rupi. Senhor ae ꞌrã haꞌe kuery mbaꞌerã vaꞌekue, haꞌe kuery pe ijayvuague rami vy.


text:
Haꞌe nunga rupi povaꞌe ma sacerdote kuery peguarã heta vaꞌe kuery omeꞌẽ vaꞌekue regua, vaka eꞌỹ vy vexaꞌi kuery mbaꞌe. Sacerdote pegua ma ijaxiꞌy kãgue, haꞌe gui haĩꞌy kãgue haꞌe hyekue.


text:
Haꞌe kuery pe pemeꞌẽ avi ꞌrã jypygua mbaꞌemo aju, uva rykue haꞌe azeite iporãgueve gui, haꞌe gui vexaꞌi rague jypy guare voi.


text:
Mbaꞌeta haꞌe kuery ma Israel kuery haꞌe javi regua gui Senhor Penderuete oiporavo vaꞌekue, Senhor rery rupi ombaꞌeapo aguã, haꞌe gui taꞌy kuery ju, ára nhavõ reguarã. 


text:
— Haꞌe gui xapyꞌa rei peteĩ levita ou ꞌrã guekoa peteĩ tetã Israel regua vaꞌe rei gui. Opyꞌa py ombaꞌeapoxeaꞌi haꞌe javi rupi ꞌrã ou henda Senhor oiporavoague py.


text:
Haꞌe rami vy ombaꞌeapo ꞌrã Senhor Nguuete rery rupi, guyvy kuery levita regua haꞌe javi Senhor renonde opena okuapya rami.


text:
Haꞌe vaꞌe hoꞌu vaꞌerã ma haꞌe kuery pegua reve joo rami ae ꞌrã, mbaꞌemo guekoa py ovendeague repy áryve omeꞌẽa ꞌrã. 


text:
<n> Imbaꞌekuaa haꞌe imbaꞌevyky vaꞌe kuery rovai ijayvua</n> — Haꞌe gui yvy Senhor Penderuete omeꞌẽague py pevaẽ ma vy napenhemboꞌei ꞌrã haꞌe pygua kuery haꞌeveꞌỹ vaꞌe ojapoa rami pendekuai avi aguã.


text:
Penembyte py toiko eme guive guaꞌy eꞌỹ vy guajy tata py oapy vaꞌe, imbaꞌekuaa vaꞌe, tenondegua mombeꞌua, oexaꞌã kuaa vaꞌe, neĩ imbaꞌevyky vaꞌe ma voi,


text:
onhemboꞌe vaikue vaꞌe, neĩ omanogue mboayvua, nheꞌẽ vai revegua, neĩ omanogue pe oporandu vaꞌe ma voi.


text:
Mbaꞌeta haꞌe nunga apoa ma Senhor pe rã ojeguarupy meme. Haꞌe nunga haꞌe kuery ojapo okuapya re ae Senhor Penderuete oipeꞌa rakaꞌe penerenonde gui.


text:
Mbaꞌeta yvy pejopy vaꞌerã vaꞌe regua kuery ojapyxaka ꞌrã okuapy tenondegua mombeꞌua haꞌe imbaꞌekuaa vaꞌe kuery re. Haꞌe rã pendevy pe ma Senhor Penderuete ndojapo ukai haꞌe nunga. 


text:
<n> Profeta yvate ete vaꞌe oiko aguã re ijayvua</n> — Penembyte gui Senhor Penderuete omoingo ꞌrã peteĩ profeta-rã, penderyvy regua xee rami guarã ae. Haꞌe vaꞌe re ma pejapyxaka ꞌrã, <n>Profeta Moisés ramigua Senhor omoingo vaꞌerã ma Jesus ae (Atos 3.22-23, 7.37). 


text:
mbaꞌeta Horebe yvyty re penhemboaty pekuapya py Senhor Penderuete pe pejerure vy “Ndaꞌevei Senhor Oreruete ayvu roenduve aguã, neĩ kovaꞌe tata tuvixa ete vaꞌe roexave aguã, romano eꞌỹ aguã”, peje vaꞌekue.


text:
Haꞌe rami rã haꞌe kuery pe xee amoingo ꞌrã peteĩ profeta-rã penderyvy kuery mbyte gui, ndee ramigua ae. Haꞌe vaꞌe juru py amoĩ ꞌrã xeayvu, haꞌe kuery pe ju omombeꞌu aguã ixupe ajapo ukaague haꞌe javi.


text:
Ikuai avi ꞌrã profeta kuery xerery rupi merami ijayvu vaꞌeri xeayvu namombeꞌu ukaia vaꞌe, haꞌeꞌỹ vy tuuete mboae rery rupi ijayvu vaꞌe. Haꞌe vaꞌe regua profeta kuery ma pejuka ꞌrã.


text:
Peikuaa pota ke: Peteĩ profeta Senhor rery rupi ijayvu teĩ ijayvuague ndojeupityi, ndoikoi ri ramo ma Senhor guigua eꞌỹ ae ijayvu. Haꞌe vaꞌe profeta ma onhemboyvatea rupi rive ijayvu raꞌe. Pekyje eme ixugui.” 


text:
<n><i> ; </i></n> — Senhor Penderuete yvy regua oipeꞌapa vy ijyvykue pendevy ju omeꞌẽ ramo haꞌe kuery rekoague haꞌe hoogue ikuai vaꞌe pejopy vy haꞌe py pendekuai ma rire,


text:
haꞌe jave py mboapy tetã ju pembojaꞌo ꞌrã pendeyvyrã Senhor Penderuete omeꞌẽ vaꞌekue mbyte rupi. <n>Jordão yakã yvýry haꞌe kuery ovaẽ ypyague py mboapy tetã ombojaꞌo ma voi rakaꞌe (4.41-43). Apy ma mboapy ju ombojaꞌo aguã re ijayvu, haꞌe javi vy mboapy meme tetã oĩ aguã jojukaare onhemi atyrã. 


text:
Pejapo ꞌrã tape haꞌe vaꞌe katy oo vaꞌerã, haꞌe pendeyvyrã Senhor Penderuete omeꞌẽ vaꞌekue pembojaꞌo ꞌrã mboapy henda rupi, haꞌe vaꞌe tetã py jojukaare ma guive rã onhemi aguã. 


text:
<n><i> </i></n> — Povaꞌe nunga jojukaare haꞌeve ꞌrã haꞌe vaꞌe tetã py onhemi vy oikove aguã: oirũ ojukaxe reia py eꞌỹ, potae vy eꞌỹ ojuka vaꞌekue anho.


text:
Xapyꞌa rei amongue oo ꞌrã oirũ reve kaꞌaguy re xakã ojaya aguã. Haꞌe vy haxa py yvyra ojaya aguã oity ratã ramo hiꞌy gui ferro oẽ xapyꞌa ramo oirũ omongarau rire omano ꞌrã. Haꞌe gui ijukaare oo vy onhemi ꞌrã haꞌe vaꞌe tetã py oo jepe aguã.


text:
Haꞌe rami eꞌỹ rã huguy repyarã opyꞌa py ipoxy reve jojukaare omonha vy oupity ꞌrã tape ipuku-a rupi. Haꞌe vy ojuka ꞌrã, omano aguã rami eꞌỹ oiko teĩ, jojukaxe reia py eꞌỹ rire.


text:
Xapyꞌa rei Senhor Penderuete peneramoĩ kuery pe ouraague rami vy ombotuvixave ꞌrã pendeyvy, haꞌe pendevy omeꞌẽmba ꞌrã yvy omeꞌẽ ꞌrã vaꞌekue,


text:
xapyꞌa rei haꞌe ojapo uka vaꞌekue aỹ amboaxa vaꞌe haꞌe javi pejapo ramo Senhor Penderuete peayvu, haꞌe ára nhavõ ixuguigua tape rupi peiko aguã, haꞌe rami vy ma mboapy tetã ju ꞌrã pejouve, mboapy ae ma vaꞌekue áryve,


text:
haꞌe rami pendeyvyrã Senhor Penderuete omeꞌẽ vaꞌekue py heko porã vaꞌe ruguy omoẽa eꞌỹ aguã, pendere oĩ eꞌỹ aguã tuguy omoẽague re opaga aguã. 


text:
<n><i> </i></n> — Haꞌe gui xapyꞌa rei oiko ꞌrã oirũ ndoayvui vy oity aguã re onhembopyꞌa vaꞌe. Haꞌe vy hexe opuꞌã vy oinupã vy ojuka ꞌrã, haꞌe gui onhemi ꞌrã peteĩ tetã peiporavo vaꞌekue py.


text:
Haꞌe ramo hekoa ae pygua nhomongeta vaꞌety kuery omondouka ꞌrã heruarã, haꞌe oguerua ma ramo omboaxa ꞌrã huguy repyarã po py ojuka aguã.


text:
Haꞌe vaꞌe re pemaꞌẽ eme pemboaxya rupi, Israel kuery mbyte gui peipeꞌa aguã heko porã vaꞌe ruguy moẽare ojejavyague, pendekuai porã aguã. 


text:
<n> Yvy jaꞌoa haꞌe mbaꞌemo mombeꞌua kuery re ijayvua</n> — Erova eme neirũ kuery yvy markaa, ymagua kuery pendeyvy re omoꞌã vaꞌekue, yvy Senhor Penderuete penderekoarã omeꞌẽ vaꞌekue py. 


text:
— Amongue teko vai, eꞌỹ vy jejavya ma guive rã ojapo rire teĩ peteĩꞌi hexaare ndaꞌevei hovai opuꞌã vy hekokue omombeꞌu aguã. Mokoĩ, mboapy hexaare omombeꞌu rire mae ꞌrã peikuaa anhetẽgua. 


text:
Haꞌe rami rã mokoĩve avakue joupe ijayvu vaꞌekue ojexa uka ꞌrã Senhor renonde py, sacerdote haꞌe nhomboayvu vaꞌety kuery haꞌe vaꞌe ára ikuai vaꞌe renonde.


text:
Joapo vaiare re pemaꞌẽ eme pemboaxya rupi: joekove oipeꞌaague re peipeꞌa avi ꞌrã hekove, joexa omombuague re pemombu avi ꞌrã hexa, nhoaĩ omopẽague re pemopẽ avi ꞌrã haĩ, jopo ojayaague re pejaya avi ꞌrã ipo, eꞌỹ vy jopy ojayaague re pejaya avi ꞌrã ipy. 


text:
<n> Joe opuꞌãa rã guarã re ijayvua</n> — Haꞌe gui penderovaigua kuery reve pepuꞌã aguã peo vy pexa ꞌrã kavaju áry eꞌỹ vy karóxa py ou vaꞌe pendegui hetave vaꞌe. Haꞌe rami teĩ pekyje eme, mbaꞌeta pendereve oiko Senhor Penderuete Egito yvy gui penerenoẽare ae.


text:
Haꞌe vy aipoeꞌi ꞌrã: “Pendu ke, Israel kuery. Aỹ pevaẽ ta ma penderovaigua kuery reve joe pepuꞌã aguã py. Penhemondyi eme penekuraxõ py. Pekyje eme, peryryipa eme, napenderekorãvei eme guive penderovai haꞌe kuery ou rã pexa vy,


text:
mbaꞌeta Senhor Penderuete oo ꞌrã peẽ kuery reve. Pendere vy haꞌe opuꞌã ꞌrã penderovaigua kuery re, pendereraa jepe aguã”, heꞌi ꞌrã. 


text:
— Haꞌe gui yvatekueve ju peẽ kuery pe ijayvu ꞌrã. Haꞌe vy aipoeꞌi ꞌrã: “Peẽ kuery vaꞌe regua mavaꞌe tu ngoorã ojapo teĩ nomboaxai teri SENHOR peguarã? Haꞌe vaꞌe tojevy ju ngoo katy, joe opuꞌãa py omano ramo amboae ju omboaxa eꞌỹ aguã.


text:
Haꞌe peẽ kuery vaꞌe regua mavaꞌe tu uva tyrã onhotỹ vaꞌeri hiꞌa nomonoꞌõi teri? Haꞌe vaꞌe tojevy ju ngoo katy, joe opuꞌãa py omano ramo amboae ju omonoꞌõ eꞌỹ aguã.


text:
Peẽ kuery vaꞌe regua mavaꞌe tu kunha re omendaxe vaꞌeri nomendai teri? Haꞌe vaꞌe tojevy ju ngoo katy, joe opuꞌãa py omano ramo amboae ju kunha re omenda eꞌỹ aguã.


text:
Peẽ kuery vaꞌe regua mavaꞌe tu okyje raxa haꞌe ipyꞌa vava rei vaꞌe? Haꞌe vaꞌe tojevy ju ngoo katy, tyvy kuery voi opyꞌa py okyjea oendu avi eꞌỹ aguã, haꞌe vaꞌe opyꞌa py okyjea rami”, heꞌi ꞌrã yvatekueve heta vaꞌe kuery pe ijayvu vy.


text:
Heta vaꞌe kuery pe yvatekueve ijayvupa ma vy mae ma omoĩ ꞌrã xondaro kuery ruvixarã haꞌe kuery renonde katy guarã. 


text:
— Haꞌe gui amongue tetã re pepuꞌã aguã py pevaẽ ta ma vy peporandu ranhe haꞌe kuery reve peteĩ rami pendekuai aguã re.


text:
Xapyꞌa rei peteĩ rami ikuaixea rami penembovai, haꞌe pendevy guetã rokẽ oipeꞌa ramo ma haꞌe pygua kuery haꞌe javi pemombaꞌeapo atã ꞌrã penerembiguairã.


text:
Haꞌe ramo Senhor Penderuete omboaxa ꞌrã pendepo py. Haꞌe pygua avakue ikuai vaꞌe ma guive rã pejuka ꞌrã kyxe py.


text:
Haꞌe rã kunhague, kyrĩgue, mymba kuery, haꞌe mbaꞌemo tetã py ikuai vaꞌe haꞌe javi ma peraapa ꞌrã penembaꞌerã. Peẽ ae peiporu ꞌrã penderovaigua kuery mbaꞌe rei-reikue pendepo py Senhor Penderuete omboaxa vaꞌekue.


text:
Haꞌe rami ae ꞌrã pejapo tetã pendegui mombyry ikuai vaꞌe haꞌe javi re, haꞌe katyꞌigua kuery pegua eꞌỹ ramo.


text:
Haꞌe rã amboae regua kuery pendepo py Senhor Penderuete omboaxa vaꞌe retã py ma neĩ peteĩve ndapejai ꞌrã oikove vy ipytuẽ vaꞌe.


text:
Haꞌe rami ꞌrãgue py Senhor Penderuete ijayvuague rami vy pemomba ete ꞌrã: heteu kuery, amorreu, cananeu, ferezeu, heveu haꞌe jebuseu kuery,


text:
haꞌe kuery penemboꞌe eꞌỹ aguã haꞌeveꞌỹ vaꞌe pejapo aguã, nguuete raꞌangaa kuery pe ojapoa rami, mbaꞌeta haꞌe rami pejejavy ꞌrã Senhor Penderuete rovai. 


text:
— Xapyꞌa rei peteĩ tetã pejoko ꞌrã mbovy ára re rei eꞌỹ, haꞌe kuery re pepuꞌã ꞌrã pendepoꞌaka aguã. Haꞌe rami teĩ pembovaipa rive eme yvyra haꞌe vaꞌe rupi ikuai vaꞌe haxa py peakeꞌo vy, mbaꞌeta hiꞌa haꞌeve ꞌrã peꞌu aguã. Pemboguai eme, mbaꞌeta yvyra mbaꞌety rupi ikuai vaꞌe ndaꞌu avakue teve, haꞌe vaꞌe re pepuꞌã aguã?


text:
Haꞌe rã yvyra hiꞌa peꞌu eꞌỹ vaꞌerã ma haꞌeve peakeꞌo vy peity aguã. Haꞌe vaꞌe py tetã re pepuꞌã pekuapya vaꞌe rovai pemoꞌã ꞌrã ijokoarã, peitypa peve. 


text:
<n> Oikuaa eꞌỹpy jojukaague ojaoꞌi ukaa aguã re ijayvua</n> — Haꞌe gui pendeyvyrã Senhor Penderuete omeꞌẽague py peteĩ teꞌõgue pejou xapyꞌa ꞌrã mbaꞌety py itui vaꞌe, haꞌe ndapeikuaai ꞌrã guive mavaꞌe pa ojukaague.


text:
Haꞌe ramo nhomongetaa haꞌe oikuaa pota vaꞌety kuery oẽ ꞌrã jogueruvy, haꞌe vy omano vaꞌekue ituia gui oaꞌã ꞌrã peteĩ-teĩ tetã ijyvýry rupi oĩ vaꞌe peve.


text:
Haꞌe gui omano vaꞌekue ituia katyꞌive tetã oĩ vaꞌe pygua nhomongeta vaꞌety kuery ogueraa ꞌrã peteĩ vaka kunha nombaꞌeapoi teri vaꞌe, neĩ canga re voi nomoatãi teri vaꞌekue.


text:
Haꞌe vaꞌe ogueraa ꞌrã peteĩ yvyugua yy xyry oĩa yvy noikaraĩai, neĩ nonhotỹai teria py. Haꞌe vaꞌe yvyugua py ae ꞌrã ojyryvi poka vaka kunha.


text:
Haꞌe gui Levi ramymino vaꞌe regua sacerdote kuery ovaẽ avi ꞌrã, mbaꞌeta haꞌe vaꞌe kuery Senhor Penderuete oiporavo vaꞌekue ojeupe ombaꞌeapo aguã, Senhor rery rupi jogueroayvu porã, haꞌe ijayvua rupi oikuaa pota aguã peteĩ-teĩ ojerurea haꞌe jogueroꞌapaague re.


text:
Haꞌe gui nhomongeta vaꞌety kuery tetã omano vaꞌekue ituia katyꞌivegua haꞌe javi ma ojepoei ꞌrã vaka kunha yvyugua py ojuka vaꞌekue áry.


text:
Haꞌe vy aipoeꞌi ꞌrã okuapy: “Orepo eꞌỹ ae kovaꞌe ava ruguy omoẽ vaꞌekue, orerexa ndoexai guive huguy omoẽa rã.


text:
Haꞌe gui Senhor, emboaxy ndevygua Israel kuery, ndee ae reraa jepe rire. Eja eme heko porã vaꞌe ruguy omoẽague py jejavy opyta aguã ndevygua Israel kuery mbyte”, heꞌi okuapy ramo ojaoꞌia ꞌrã huguy omoẽague py jejavy oĩ vaꞌe.


text:
Haꞌe rami py penembyte gui peipeꞌa uka ꞌrã heko porã vaꞌe ruguy omoẽague py jejavy oĩ vaꞌe, Senhor renonde haꞌevea ramigua pejapo vy. 


text:
<n> Kunha escravo-rã ogueraa pyre re ijayvua</n> — Penderovaigua kuery reve joe pepuꞌã aguã peo ramo xapyꞌa rei Senhor Penderuete omboaxa ꞌrã pendepo py, haꞌe peraapa ꞌrã escravo-rã.


text:
Haꞌe vy haꞌe kuery mbyte xapyꞌa rei peteĩ kunha iporã ete vaꞌe rexa vy ndeaꞌe rei ꞌrã hexe, haꞌe reraaxe ꞌrã nderaꞌyxyrã.


text:
haꞌe gui omboekovia ꞌrã oao escravo-rã peraa jave onhemondeague. Ndero py ae ꞌrã oiko, haꞌe peteĩ jaxy re ojaeꞌo ꞌrã nguu haꞌe oxy re. Haꞌe vaꞌe rire mae ma rejoguereko ꞌrã hexeve. Ndee ma ime ꞌrã reiko, haꞌe rã kunha vaꞌe ma nderaꞌyxy ꞌrã.


text:
Haꞌe gui xapyꞌa rei ndevy pe rã kunha vaꞌe ndaꞌevei rei ramo tove too haꞌe ae ooxea katy rei. Ndaꞌevei ꞌrã peráta re revende aguã, ereko axy eme guive, ndee ae ma remoꞌyvyĩꞌi rire. 


text:
<n> Taꞌy jypy guare peguarã re ijayvua</n> — Xapyꞌa rei peteĩ ava omenda ꞌrã mokoĩ kunha re. Peteĩ ma oayvuve ꞌrã, haꞌe rã amboae ma ndoayvuive ꞌrã. Haꞌe vy guaꞌyxy mokoĩve re taꞌy ꞌrã, haꞌe ndoayvuive vaꞌe re ranhe ꞌrã taꞌy.


text:
Haꞌe gui guaꞌy kuery pe mbaꞌemo oguereko vaꞌe ombojaꞌopaa ára py ma ndaꞌevei ꞌrã jypy guare peguarã oguereko vaꞌe oayvuve vaꞌe piꞌa pe omeꞌẽ aguã, ndoayvuive vaꞌe piꞌa pe ꞌrãgue py, mbaꞌeta haꞌe vaꞌe ae taꞌy jypy guare.


text:
Ndoayvuive vaꞌe piꞌa pe ae tuu “Jypy guare” heꞌi vy ixupe omeꞌẽ retave ꞌrã oguereko vaꞌe gui mokoĩguea vaꞌekue. Kumumive jave py taꞌya pe ae ojopy ꞌrã jypy guare peguarã tuu oguereko vaꞌekue. 


text:
<n> Taꞌy nhonheꞌẽ rendu eꞌỹ vaꞌe re ijayvua</n> — Xapyꞌa rei amongue oguereko ꞌrã peteĩ guaꞌy inheꞌẽ rendu eꞌỹ haꞌe opuꞌã rei vaꞌe, nguu neĩ oxy ayvu ma voi noendu potai vaꞌe, tuu oinupã teĩ ndoikuaa potai rive ae vaꞌe.


text:
Haꞌe ramo tuu haꞌe ixy ojopy vy ogueraa ꞌrã tetã pygua nhomongeta vaꞌety kuery ikuaia py, guetã rokẽ py ae.


text:
Haꞌe rami vy aipoeꞌi ꞌrã haꞌe kuery pe: “Kovaꞌe oreraꞌy ma orere opuꞌã rei haꞌe norenheꞌẽ rendui vaꞌe, neĩ ndojapyxakai oreayvua re. Opa marã rei oiko, okaꞌuxe guive oikovy”, heꞌi ꞌrã.


text:
Haꞌe ramo tetã pygua avakue haꞌe javi ojapipa ꞌrã ita py, omano peve. Haꞌe rami vy penembyte gui peipeꞌa ꞌrã teko vai. Haꞌe ramo Israel kuery haꞌe javi oendu vy ojererokyje ꞌrã okuapy. 


text:
<n> Yvyra re omano vaꞌekue oupi pyre oipeꞌaa jevy aguã re ijayvua</n> — Xapyꞌa rei amongue ojejavy vy omano aguã rami oiko ꞌrã. Haꞌe ramo pejuka ma vy hetekue yvyra re peupi imoiny rire,


text:
hetekue ndopytai ꞌrã yvyra re pytũ mbuku re. Haꞌe vaꞌe árave ꞌrãe pemboguejy haꞌe pejaty. Mbaꞌeta yvyra re oupi pyre ma Nhanderuete ijayvu vaia vaꞌe oiko. Haꞌe rami vy ꞌrãe napemongyꞌa rei pendeyvyrã Senhor Penderuete omeꞌẽ vaꞌekue. <n>Gálatas 3.13 


text:
<n> Okanhygue re ijayvua</n> — Xapyꞌa rei nderyvy rymba vaka eꞌỹ vy vexa okanhygue rexa vy enhomi eme ixugui. Remeꞌẽ jevy ꞌrã nderyvy pe.


text:
Haꞌe rami avi ija ndea katygua eꞌỹ ramo, eꞌỹ vy rexa vaꞌety eꞌỹ ramo ma ndero py ranhe eraa rereko aguã, nderyvy ogueraa aguã ou rã ixupe remboaxa jevy peve.


text:
Haꞌe rami ae ꞌrã rejapo hymba mburikaꞌi re, haꞌe ijao re voi. Haꞌe rami ae avi ꞌrã rejapo nderyvy omokanhy vaꞌekue re rei, rejou ri vy. Ndaꞌevei renhomi aguã.


text:
Haꞌe gui nderyvy rymba mburikaꞌi eꞌỹ vy vaka tape rupi hoꞌa vaꞌekue rexa vy enhomi eme ixugui. Reipytyvõ ꞌrãe remopuꞌã vy. 


text:
<n> Lei opa mbaꞌe rei regua</n> — Kunhague nonhemondei ꞌrã avakue pegua ao py, avakue ma voi nonhemondei ꞌrã kunha pegua ao py. Mbaꞌeta haꞌe ramigua ojapo vaꞌe rei tema Senhor Nderuete ojeguarua meme. 


text:
— Tape rupi reoa rupi xapyꞌa rei rexa ꞌrã guyraꞌi raity yvyra re, eꞌỹ vy yvy py, haꞌe vaꞌe re guyra raꞌy kueꞌiry ikuai, eꞌỹ vy hupiꞌa, haꞌe gui taꞌy kueꞌiry áry, eꞌỹ vy hupiꞌa áry ixy oĩ. Haꞌe rami rã ejopy eme ixy taꞌy kueꞌiry reve.


text:
— Haꞌe gui oorã rejapo vy ijaoꞌia rembe rupi rejapo ꞌrã kora jojokoarã, xapyꞌa rei ijaoꞌia gui amongue hoꞌa ramo oo káuxa ndere oĩ eꞌỹ aguã huguy omoẽague re repaga aguã. 


text:
— Ndeꞌuvaty rupi enhotỹ eme mokoĩ regua haꞌyĩꞌi, haꞌyĩ renhotỹ vaꞌekue gui hiꞌa oiko vy haꞌeveꞌỹ vaꞌe opyta eꞌỹ aguã, haꞌe remonoꞌõ vaꞌekue haꞌe javi. 


text:
<n> Lei itavy reia haꞌe omenda vaꞌe pegua</n> — Xapyꞌa rei peteĩ ava omenda ꞌrã kunha re, haꞌe kunha vaꞌe reve jogueroke ma rire ndaꞌijaꞌevei ꞌrã hexe.


text:
Haꞌe rami vy omombeꞌu ꞌrã itavy rei vaꞌea rami, kunha vaꞌe re ijayvu rei vy. Haꞌe vy aipoeꞌi ꞌrã: “Kovaꞌe kunha re amenda teĩ hexeve ajoguereko vy ndaexai kunhataĩꞌi teria” heꞌi ramo


text:
kunha vaꞌe ru haꞌe ixy ma kunhataĩꞌi teria kuaa ukaarã ojou vy ogueraa ꞌrã tetã py nhomongeta vaꞌety kuery okẽ py ikuaia py.


text:
Nhomongeta vaꞌety kuery pe kunha vaꞌe ru aipoeꞌi ꞌrã: “Kovaꞌe ava re xerajy amomenda teĩ kunha vaꞌe re haꞌe ndaꞌijaꞌei vy


text:
hexe ijayvu oxĩmba aguã rami. Haꞌe vy xevy ‘Nderajy ma kunhataĩꞌi eꞌỹ raꞌe’ heꞌi. Ko, apy ma oĩ xerajy kunhataĩꞌi teri oikoa kuaa ukaarã”, heꞌi vy ajukue oipyopa ꞌrã tetã pygua nhomongeta vaꞌety kuery renonde.


text:
Haꞌe rami vy omeꞌẽ uka ꞌrã cem hatãꞌi vaꞌe prata guigua kunha vaꞌe ru peguarã, Israel regua kunhataĩ vaꞌe rovai ijayvu rei rire. Haꞌe gui kunha vaꞌe oiko ꞌrã taꞌyxy ae, haꞌe ime nomoxẽvei ꞌrã oikoa pukukue re.


text:
haꞌe pygua kuery kunha vaꞌe ogueraa ꞌrã tuu kuery rokẽ peve, haꞌe tetã pygua avakue ojapipa ꞌrã ita py omano peve, Israel kuery mbyte oiko vaikue rei rire, itavy rei raꞌe nguu ro rupi teri oiko reve. Haꞌe rami vy penembyte gui peipeꞌa ꞌrã teko vai. 


text:
— Haꞌe gui xapyꞌa rei peteĩ ava ojoua ꞌrã kunha ome oguereko vaꞌe reve onheno ramo. Haꞌe vy mokoĩve omano ꞌrã, ava kunha reve onheno vaꞌekue, haꞌe kunha vaꞌe teĩ ae ma. Haꞌe rami py peipeꞌa ꞌrã teko vai Israel kuery mbyte gui. 


text:
— Xapyꞌa rei peteĩ kunhataĩ ete teri omenda aguã rami oiko, haꞌe gui peteĩ ava tetã py ojou vy ogueronheno ꞌrã.


text:
Haꞌe ramo mokoĩve peraa ꞌrã tetã rokẽ peve ita py pejapipa aguã, omano peve. Kunha vaꞌe ma tetã py ndojapukaiague re ꞌrã pejuka, haꞌe rã ava ma oirũ raꞌyxy omoꞌyvyĩꞌiague re. Haꞌe rami py peipeꞌa ꞌrã teko vai penembyte gui. 


text:
— Haꞌe rã mbaꞌety rupi ava ojou ꞌrã kunha omenda aguã rami oiko vaꞌe, haꞌe vy onheaꞌã vy ogueronheno ꞌrã. Haꞌe rami vy ava vaꞌe anhoꞌi omano ꞌrã kunha ogueronhenoague re.


text:
Haꞌe rã kunha vaꞌe re ma mbaꞌeve ndapejapoi ꞌrã. Hexe ma noĩ omano aguã regua, mbaꞌeta ava vaꞌe ojapo oirũ rovai opuꞌã vy ojukaa rami,


text:
— Haꞌe gui xapyꞌa rei peteĩ ava ojou ꞌrã kunhataĩꞌi ete vaꞌeri omenda aguã rami eꞌỹ teri oiko vaꞌe, haꞌe. ojopy vy ogueronheno ꞌrã. Haꞌe nunga ojoua ramo


text:
kunha vaꞌe ru pe ava vaꞌe kunha reronhenoare omeꞌẽ ꞌrã cinqüenta hatãꞌi vaꞌe prata guigua. Ava omoꞌyvyĩꞌi rire kunha vaꞌe oiko ꞌrã taꞌyxyrã. Neĩ ndaꞌevei ꞌrã omoxẽ aguã oikoa pukukue re. 


text:
<n> Nhemboaty ikyꞌa eꞌỹ vaꞌe py oĩ aguã ndaꞌevei vaꞌe re ijayvua</n> — Avakue oaꞌyĩjo pyre eꞌỹ vy oembo aya pyre ma ndoikei ꞌrã Senhor pegua nhemboaty oĩaty py.


text:
Omenda eꞌỹ vaꞌekue piꞌa ma voi ndoikei ꞌrã Senhor pegua nhemboaty oĩaty py. Neĩ hamymino kuery dez-kue peve ikuai vaꞌe voi ndoikei ꞌrã.


text:
Amom haꞌe Moabe pygua kuery vaꞌe regua mavaꞌeve voi ndoikei ꞌrã Senhor pegua nhemboaty oĩaty py. Neĩ hamymino kuery dez-kue peve ikuai vaꞌe voi ndoikei ꞌrã, rakaꞌe rã peve teĩ,


text:
mbaꞌeta haꞌe vaꞌe kuery ndogueraai rire mbojape haꞌe yy penerovaexĩ aguã, Egito yvy gui peopa jave tape rupi peguataa rupi. Haꞌe rami ꞌrãgue py peráta re penderovai guarã ogueru Beor raꞌy Balaão, Mesopotâmia re Petor guigua, peẽ kuery rovai ijayvu vai aguã.


text:
Haꞌe rami teĩ Senhor Penderuete Balaão ayvu noendu potai vy ojapo pendereroayvu porã aguã rami ijayvu vai ꞌrãgue py, penderayvu ete vy.


text:
Haꞌe vaꞌe regua kuery reve peteĩ rami pendekuai aguã ndaꞌevei pejapo aguã, neĩ haꞌe kuery ikuai porã aguã rami ma voi, pendekuaia pukukue re, rakaꞌe rã peve. 


text:
— Haꞌe rã Edom pygua kuery ma peayvu eꞌỹ eme, penderyvy kuery ae ramo. Peayvu eꞌỹ eme avi Egito pygua kuery, haꞌe kuery yvy re amboae regua rami pendekuai rire.


text:
<n> Tekoa ikyꞌa eꞌỹ vaꞌe opyta aguã re ijayvua</n> — Penderovaigua kuery re xondaro kuery opuꞌã aguã ojeꞌoi jave ma penheangu ꞌrã haꞌeveꞌỹ vaꞌe haꞌe javi gui.


text:
Xapyꞌa rei peẽ kuery vaꞌe regua oiko ꞌrã haꞌeveꞌỹ vaꞌe pyávy otyy omondykya py. Haꞌe rami vy haꞌe vaꞌe ojepeꞌa ꞌrã pendekuaia gui. Ndopytai ꞌrãe haꞌe py.


text:
Tembiporu rereko vaꞌe reve reraa avi ꞌrã peteĩ yvyra, reguapy ma vy haꞌe vaꞌe py rejoꞌo aguã yvy. Haꞌe gui rejevy ta ma vy rejaty ꞌrã nderepoxi.


text:
Mbaꞌeta Senhor Penderuete oiko avi ꞌrã pendekuaia mbyte rupi, penderovaigua kuery gui pendereraa jepe haꞌe penderepy aguã. Haꞌe nunga rupi pendekuaia ma ikyꞌa eꞌỹ vaꞌe ꞌrã opyta, pendere Senhor haꞌeveꞌỹ vaꞌe oexa vy pendegui ojepeꞌa eꞌỹ aguã. 


text:
<n> Escravo oo jepe vaꞌekue, itavy rei vaꞌe haꞌe oiporuka pyre rekovia re ijayvua</n> — Peteĩ escravo opatõ gui ojava vy ndea py ri onhemi ramo neremboaxa jevyi ꞌrã ipatõ pe.


text:
— Israel regua rajy kuery taꞌikuai eme taꞌangaa pegua itavy rei vaꞌe, neĩ Israel regua raꞌy kuery ma voi taꞌikuai eme haꞌe rami. <n>Haꞌe jave py itavy reia ꞌrã amboae regua kuery ruete raꞌangaa pegua templo py . 


text:
Senhor Penderuete pegua opy ndaperui ꞌrã itavy rei vaꞌe repykue, neĩ ava itavy rei vaꞌe repykue voi, penhemboayvuague pejapopaa regua pemeꞌẽ aguã teĩ ae ma. Mbaꞌeta haꞌe vaꞌe mokoĩve repy ma Senhor Penderuete ojeguarua meme. 


text:
— Nderyvy pe mbaꞌemo reiporuka rire emboekovia uka retave eme, peráta, tembiꞌu, eꞌỹ vy mbaꞌemo rei, haꞌe nunga oiporukaa vy hekovia ojopyave aty teĩ.


text:
Amboae regua kuery pe mbaꞌemo reiporuka vy haꞌeve ꞌrã remboekovia uka retave aguã. Haꞌe rã nderyvy pe ma mbaꞌemo reiporuka vy emboekovia uka retave eme, Senhor Nderuete nemoingo porã aguã ndeyvy reĩa rupi mbaꞌemo rejapo vaꞌe haꞌe javi py. 


text:
<n> Mbaꞌemo ojapo aguã re onhemboayvu okuapyague</n> — Senhor Nderuete pe mbaꞌemo rejapo aguã re renhemboayvu ri vy emboare eme rejapo aguã. Mbaꞌeta Senhor Nderuete nembopaga ꞌrã, haꞌe ndere ae oĩ ꞌrã rejejavya.


text:
Enheaꞌã ndeayvuague rejapo ete aguã, mbaꞌeta ndejuru py ae Senhor Nderuete pe rejapoxeaꞌi py ndeayvu rire. 


text:
— Neirũ mbaꞌe uvaty rupi reaxa vy haꞌeve ꞌrã uva reꞌuxea rami reꞌu aguã nerevyatã peve, teĩ eraa eme ajaka py.


text:
Haꞌe rami ae avi neirũ mbaꞌety rupi reaxa vy haꞌeve mbaꞌemo aju reipoꞌo aguã, teĩ kyxe py nderejayai ꞌrã imbaꞌety rupi. 


text:
<n> Omenda vaꞌe ojaꞌo rã guarã re ijayvua</n> — Xapyꞌa rei peteĩ ava kunha vaꞌe ojou vy omenda ꞌrã hexe, teĩ kunha vaꞌe re haꞌeveꞌỹ vaꞌe ojou rire ndojou porãvei ꞌrã. Haꞌe rami vy ojaꞌo aguã regua ombopara vy kunha vaꞌe po py omeꞌẽ ma vy mae ma omondouka ꞌrã ngoo gui. , <a href="b40.19.7-9">19.7-9</a> 


text:
Haꞌe gui haꞌe vaꞌe ju ndoayvuvei vy ojaꞌo aguã regua ombopara vy ipo py omeꞌẽ ma vy omondouka ju ꞌrã ngoo gui, haꞌe rami eꞌỹ vy mokoĩa ava guaꞌyxyrã ogueraa ma rire omano ꞌrã.


text:
Haꞌe gui ime jypygua imondoukaare ma ndaꞌevei ꞌrã ogueru ju aguã guaꞌyxyrã omongyꞌa ma rire, mbaꞌeta Senhor pe ojeguarua ae ꞌrã. Pejapo eme pendeyvyrã Senhor Nderuete omeꞌẽ vaꞌekue re jejavya oĩ aguã rami. 


text:
<n> Lei nhomboaxya rupi ikuai aguã re ijayvuague</n> — Ava omenda ramoꞌi vaꞌe ma joe opuꞌã aguã katy oo eꞌỹ teĩ haꞌeve, neĩ napemopenai ꞌrã mbaꞌeve rei re. Peteĩ maꞌetỹa peve toiko ngoo py ae, guaꞌyxyrã ogueraa vaꞌekue ombovyꞌa aguã. 


text:
— Ndevy amongue oreve ramo eraa eme mokoĩ ita mbaꞌemo raꞌyĩgue monguꞌia oguereko vaꞌe, neĩ ita hiꞌárygua eraa eme, mbaꞌeta haꞌe rami reipeꞌa ꞌrãgue oikove aguã. 


text:
— Xapyꞌa rei amongue imonda ꞌrã guyvy Israel regua vaꞌe re escravo-rã, eꞌỹ vy ovende vaꞌerã. Imondaague peikuaa ramo tomano. Haꞌe rami vy ꞌrã penembyte gui peipeꞌa teko vai. 


text:
— Penheangu ke mbaꞌeaxy lepra gui, haꞌe penheaꞌã levita regua sacerdote kuery penemboꞌea pejapopa aguã. Penheaꞌã haꞌe kuery pe ajapo ukaague rami pejapo aguã.


text:
Penemaꞌenduꞌa ke Miriã re Senhor Penderuete ojapoague re, tape rupi Egito yvy gui peopa jave. <n>Moisés reindy Miriã ma hovai ijayvu rire Nhanderuete omombaꞌeaxy lepra py . 


text:
Repyta ꞌrã oka py, haꞌe rã mbaꞌemo poruare ae ꞌrã ogueru hekovia reraa aguã. <n>Haꞌe kuery reko rami vy amongue oirũ pe mbaꞌemo oiporuka ramo iporukaare pe irũ ogueraa uka ꞌrã mbaꞌemo, oiporu vaꞌe hekovia omeꞌẽ ju peve guarã. 


text:
Kuaray oikeꞌi jave ixupe remeꞌẽ ju ꞌrã ao puku reraa vaꞌekue haꞌe vaꞌe py onheovã aguã, haꞌe ramo ndereroayvu porã ꞌrã. Haꞌe ramigua ma Senhor Nderuete renonde “Ndereko porãa” heꞌi ꞌrã. 


text:
— Ereko axy eme nerembiguai iporiaukueꞌi ojexavai vaꞌe, nderyvy aeꞌi eꞌỹ vy amboae regua ndeyvy re nderekoa py oiko vaꞌe.


text:
Hiꞌára py porã ixupe remeꞌẽ ꞌrã ombaꞌeapoague repy, kuaray oike eꞌỹ teri reve, mbaꞌeta iporiaukueꞌi vy oipota oikove aguã. Haꞌe rami eꞌỹ rã Senhor pe haꞌe ojapukai ꞌrã nderovai, haꞌe ndere oĩ ꞌrã jejavya. 


text:
— Tuu kuery ndapejukai ꞌrã taꞌy kuery ojejavyague re, neĩ taꞌy kuery ma voi ndapejukai ꞌrã tuu kuery ojejavyague re. Peteĩ-teĩ omano ꞌrã haꞌe ae ojejavyague re. 


text:
— Eikuaa pota porã eꞌỹ eme amboae guigua haꞌe tyreꞌỹ kuery. Eraa eme imeveꞌỹ vaꞌe ao ixupe reiporuka vaꞌekue rekovia.


text:
Nemaꞌenduꞌa tema Egito yvy re escravo pendekuaiague re, haꞌe Senhor haꞌe gui pendereraa ague re. Haꞌe nunga rupi ae ajapo uka ndevy haꞌe rami aguã. 


text:
— Nembaꞌety py mbaꞌemo aju remonoꞌõ jave peteĩ jokuaa re nderexarai ri vy ejevy eme rejopy nho aguã. Topyta amboae regua, tyreꞌỹ haꞌe imeveꞌỹ vaꞌe peguarã. Haꞌe ramo Senhor Nderuete nemoingo porã ꞌrã ndepo py rejapo vaꞌe haꞌe javi py.


text:
Azeite remondopa ma rire ejevy ju eme remondove aguã hakã gui. Topyta amboae regua, tyreꞌỹ haꞌe imeveꞌỹ vaꞌe peguarã.


text:
Haꞌe gui uvaꞌa reipoꞌopa ma rire ejevy ju eme reipoꞌove aguã. Hembyrekue topyta amboae regua, tyreꞌỹ haꞌe imeveꞌỹ vaꞌe peguarã.


text:
<n> Nhombopagaa py nhonupã aguã re ijayvua</n> — Xapyꞌa rei mokoĩ jogueroꞌa vy jogueraa rã oikuaa pota vaꞌety kuerya py. Haꞌe ramo oikuaa pota vy omboeko porã ꞌrã haꞌevea rami oiko vaꞌekue, haꞌe ombopaga ꞌrã haꞌeveꞌỹa rami oiko vaꞌekue.


text:
Xapyꞌa rei haꞌeveꞌỹa rami oiko vaꞌekue pembopi aguã rami ri oiko ramo nhomboayvu vaꞌety omonheno uka, haꞌe gui oinupã uka ꞌrã guenonde py, mbovykue pa ojapo vaiague re oinupãa oikuaa rami.


text:
Quarenta-kue peveꞌi ꞌrã peinupã, haꞌe vaꞌe áryve ndaꞌevei peinupã aguã, mbaꞌeta penderyvy peinupãve ri vy pemoꞌyvyĩꞌi ꞌrã penerenonde. 


text:
<n> Guykeꞌy raꞌyxykue re omenda aguã re ijayvua</n> — Xapyꞌa rei joegua meme joa py oiko, haꞌe peteĩ omano ꞌrã taꞌy eꞌỹ re. Haꞌe ramo omano vaꞌekue raꞌyxy nomendai ꞌrã amboae re, ngoo pygua re ae eꞌỹ vy. Hovaja ae guaꞌyxyrã ogueraa vy omenda ꞌrã hexe, hexe taꞌy aguã hovaja rekorã oeja pyre rami vy. 


text:
Haꞌe gui kunha vaꞌe re jypyꞌi taꞌya omboery ꞌrã guykeꞌy omano vaꞌekue rery rupi, hery okanhy eꞌỹ aguã Israel kuery mbyte gui. 


text:
— Haꞌe rã xapyꞌa rei ngovaja re tyvy nomendaxei ri ramo kunha vaꞌe oo ꞌrã tetã rokẽ py nhomongeta vaꞌety kuery ikuaia py. Haꞌe vy aipoeꞌi ꞌrã: “Xerovaja xere ndataꞌyxei guykeꞌy rery oĩ ae aguã Israel kuerya rupi. Xereve ndojapoxei hovaja ojapo aguã vaꞌe”, heꞌi ꞌrã.


text:
Haꞌe ramo hetã pygua mongeta vaꞌety kuery oenoĩ uka ꞌrã ava vaꞌe, ixupe ijayvu aguã. Haꞌe gui ndoipotai vy “Ndaraaxei ae” heꞌi ramo


text:
hovaja kunha ou ju ꞌrã nhomongeta vaꞌety kuerya py. Haꞌe vy ipy gui omboi ꞌrã ngovaja py regua, haꞌe onyvõ ꞌrã hova re. Haꞌe rami vy “Haꞌe rami ꞌrã ojapoa ava guykeꞌy rekovia ndataꞌyxei vaꞌe re” heꞌi ꞌrã.


text:
— Xapyꞌa rei mokoĩ ava joe opuꞌãa py peteĩ vaꞌe raꞌyxy ovaẽ ꞌrã ome oepy aguã hovaigua po gui. Haꞌe rami vy okuaveꞌẽ vy ojopy ꞌrã hako rupi.


text:
<n><i> , </i></n> — Ndevoxa py eraa eme ipoyia joo rami eꞌỹ vaꞌe: peteĩ tuvixave vaꞌe, haꞌe rã amboae kyrĩve vaꞌe.


text:
Teĩꞌi regua rereko ꞌrã opejaa aguã, haꞌeveaꞌi ramigua anho, haꞌe hyru haꞌeveaꞌi ramigua anho avi. Haꞌe rami vy reiko pukuve aguã ndeyvyrã Senhor Nderuete omeꞌẽ vaꞌekue py.


text:
<n> Amaleque kuery omokanhymba aguã re ijayvuague</n> — Penemaꞌenduꞌa ke Egito yvy gui peopa jave Amaleque kuery pendere ojapo vaiague re tape rupi.


text:
Mbaꞌeta tape rupi pendeporiau haꞌe penekangy reve peguata jave haꞌe kuery ovaẽ xapyꞌa vy opuꞌã okuapy takykue penekangykueve peju vaꞌekue re, Nhanderuete renonde ojererokyjea rupi eꞌỹ.


text:
Haꞌe nunga rupi pendeyvyrã Senhor Penderuete omeꞌẽ vaꞌekue py pendekuai ma ramo haꞌe omeꞌẽ ꞌrã pepytuꞌu aguã penderovaigua kuery pendeyvýry rupi ikuai vaꞌe haꞌe javi gui. Haꞌe ramo pemokanhymba ꞌrã Amaleque kuery, haꞌe kuery re imaꞌenduꞌaave aguã rami eꞌỹ, yva guy rupi rei. Penderexarai eme ke. 


text:
<n> Mbaꞌemo aju oiko ypyꞌi vaꞌekue re ijayvua</n> — Haꞌe gui pendeyvyrã Senhor Penderuete omeꞌẽ vaꞌekue py revaẽ vy haꞌe py nderekoa ma vy


text:
rejopy ꞌrã mbaꞌemo aju remonoꞌõ ypyꞌi vaꞌekue, ndeyvy gui oiko vaꞌekue regua iporãgueve. Haꞌe vaꞌe ma peteĩ ajaka py remoĩ vy reraa ꞌrã henda Senhor Penderuete guery omoĩ aguã oiporavoague py.


text:
Haꞌe gui reo ꞌrã sacerdote haꞌe vaꞌe jave oĩ vaꞌea py. Haꞌe vy aipoꞌre ꞌrã ixupe: “Aỹ Senhor Nhanderuete pe amombeꞌu porã, yvy nhaneramoĩ kuery pe omeꞌẽ aguã oura reve ijayvuague py xerekoa maa”, peje ꞌrã.


text:
Haꞌe gui ma Senhor Nderuete renonde py renhemombeꞌu porã vy aipoꞌre ꞌrã: “Xeramoĩ ma arameu regua oiko rakaꞌe. Haꞌe vaꞌe ma omano raiꞌi ma vy oo Egito yvy re. Haꞌe py ju amboae regua rami oiko rakaꞌe ngoo pygua kuery mboapyꞌi vaꞌe reve. Haꞌe gui ixugui oiko peteĩ regua hetave haꞌe imbaraetekueve, haꞌe py ae.


text:
Haꞌe rami teĩ Egito pygua kuery orembojaru haꞌe orembojexavai rei vy oremoĩ rombaꞌeapo raxa aguã rami.


text:
Senhor oreramoĩ kuery Ruete pe rojapukai ramo oreayvua oendu vy oikuaa pota rojexavaia, rombaꞌeapoa haꞌe oremoingo axya re.


text:
Haꞌe rami vy Egito yvy gui Senhor orerenoẽ opo oupi py opoꞌakaa oexa uka reve, haꞌe nhomondyipaarã ojapo reve, mbaꞌemo kuaa ukaarã haꞌe hexa pyrã reve.


text:
Haꞌe gui maꞌẽ, aỹ ma aru mbaꞌemo aju jypy guare iporãgueve vaꞌe yvy ndee Senhor xevy remeꞌẽ vaꞌekue guigua”, ꞌre ꞌrã. Haꞌe rami vy Senhor Nderuete renonde ajaka remoĩ vy rejeroꞌa ꞌrã henonde.


text:
Haꞌe gui rerovyꞌa ꞌrã mbaꞌemo porã Senhor Nderuete ndevy omeꞌẽ vaꞌekue haꞌe javi, ndero pygua kuery pe, haꞌe nderekoa py levita haꞌe amboae regua ikuai vaꞌe pe guive. 


text:
<n> Dízimo omeꞌẽ kuaa aguã re ijayvua</n> — Haꞌe gui mboapy maꞌetỹa py dízimo remeꞌẽ ojeupity nhavõ dízimo-rã rembojaꞌopa ma rire remeꞌẽ ꞌrã levita kuery pe, amboae yvy guigua, tyreꞌỹ haꞌe imeveꞌỹ vaꞌe kuery pe, nderekoa rupi haꞌe kuery okaru vy hevyatã okuapy aguã.


text:
Haꞌe vy Senhor Nderuete renonde py aipoꞌre ꞌrã ixupe: “Ndevy peguarã amboaxa vaꞌekue xero gui anoẽ vy levita kuery pe ameꞌẽ, amboae guigua, tyreꞌỹ haꞌe imeveꞌỹ vaꞌe kuery pe, xevy rejapo uka vaꞌekue haꞌe javi rami vy. Rejapo uka vaꞌekue neĩ peteĩve ndajapo eꞌỹi, peteĩve re ndaxerexarai.


text:
Dízimo gui ma xee ndaꞌui xepyꞌa vai jave, neĩ ruxãꞌi ma voi nanoẽi xevy haꞌeveꞌỹ vaꞌe aiko reve, namboaxai guive oo omanogue ituia py oĩ aguã. Xee anheꞌẽ rendu Senhor Xeruete. Xevy ojapo uka vaꞌekue ajapopa ma.


text:
Emaꞌẽ yva re neꞌamba ikyꞌa eꞌỹ vaꞌe oĩa gui, haꞌe vy emoingo porã ndevygua Israel kuery, haꞌe yvy oreramoĩ kuery pe reuraague rami orevy remeꞌẽ vaꞌekue, yvy kamby haꞌe ei oata eꞌỹa”, ꞌre ꞌrã. 


text:
<n> Onheꞌẽ rendu aguã re ijayvua</n> — Aỹ gui ma pendevy Senhor Penderuete ojapo uka kovaꞌe ayvu oeja vaꞌekue haꞌe oipotaa. Pemoĩ porã pendejee, haꞌe pejapo pendepyꞌa haꞌe penenheꞌẽ haꞌe javi py.


text:
Ange Senhor oikuaa uka Penderuete oikoa regua, haꞌe ixuguigua tape rupi, haꞌe oayvu oeja vaꞌekue rupi pendekuai aguã, haꞌe gui ojapo uka vaꞌekue haꞌe nhomongetaa rupi, haꞌe ijayvua re pejapyxaka aguã.


text:
Ange Senhor pendevy oikuaa uka avi ixupegua pendekuai aguã, pendevy aipoeꞌiague rami vy, haꞌe ojapo uka vaꞌekue haꞌe javi rupi pendekuai aguã.


text:
Haꞌe rami rã haꞌe javi regua Senhor omoingo vaꞌekue gui penemboyvateve ꞌrã, haꞌe kuery gui pendererovyꞌaave, penemboeteave haꞌe pendejou porãave aguã, haꞌe Senhor Penderuete pegua ikyꞌa eꞌỹ vaꞌe peiko aguã, aipoeꞌiague rami vy — heꞌi Moisés. 


text:
<n> Mboapykuea ma Moisés ijayvuague</n> <n> Omboetea rupi lei ita re ombopara ukaague</n> Israel regua nhomongeta vaꞌety kuery reve Moisés ijayvu heta vaꞌe kuery pe. Haꞌe vy aipoeꞌi: — Pejapopa ke kovaꞌe ojapo uka pyre aỹ pendevy amombeꞌu vaꞌe.


text:
Peaxa ꞌrã Jordão yakã rovai re pendeyvyrã Senhor Penderuete omeꞌẽ vaꞌe katy peo vy. Yakã peaxaa árave pemoꞌã ꞌrã ita tuvixakue, haꞌe cal py pemoxiĩmba ꞌrã.


text:
Peaxapa ma rire haꞌe vaꞌe ita re pembopara ꞌrã kovaꞌe lei re ayvu oĩ vaꞌe haꞌe javi, haꞌe rami vy pevaẽ aguã pendeyvyrã Senhor Penderuete omeꞌẽ vaꞌekue py. Haꞌe vaꞌe yvy ma kamby haꞌe ei oata eꞌỹa, Senhor peneramoĩ kuery Ruete ijayvuague rami vy.


text:
Kovaꞌe ára aipoaꞌe Jordão yakã rovai re peaxa ma vy Ebal yvyty re ita pemoꞌã aguã, haꞌe pemoxiĩmba ꞌrã cal py.


text:
Haꞌe py Senhor Penderuete pe pejapo ꞌrã peteĩ altar ita gui. Haꞌe vaꞌe re ndapeiporui ꞌrã tembiporu ferro guigua.


text:
Ita pejou vaꞌekue py rive ꞌrã pejapo altar Senhor Penderuete peguarã. Hiꞌáry peapy ꞌrã mbaꞌemo pemeꞌẽ vaꞌe.


text:
Pemeꞌẽ avi ꞌrã peteĩ rami pendekuaia regua haꞌe py. Haꞌe rami vy pekaru haꞌe pevyꞌa ꞌrã Senhor Penderuete renonde.


text:
Haꞌe vaꞌe ita re pembopara ꞌrã ayvu kovaꞌe lei re oĩ vaꞌe haꞌe javi, ojekuaa porã aguã rami — heꞌi. 


text:
Haꞌe gui levita regua sacerdote kuery reve Moisés ijayvu vy aipoeꞌi Israel kuery haꞌe javi pe: — Israel kuery, pekyrirĩmba ke pendu aguã! Aỹ gui ma Senhor Penderuete pegua ete ꞌrã peiko.


text:
Haꞌe nunga rupi penheꞌẽ rendu Senhor Penderuete, haꞌe pejapopa ojapo uka haꞌe ayvu oeja vaꞌekue aỹ pẽvy amombeꞌu vaꞌe. 


text:
<n> Ebal yvyty áry gui ayvu vai omombeꞌua aguã re ijayvuague</n> Haꞌe vaꞌe ára Moisés ojapo uka heta vaꞌe kuery pe. Haꞌe vy aipoeꞌi: 


text:
— Jordão yakã rovai re peaxa ma rire povaꞌe kuery ikuai ꞌrã Gerizim yvyty áry jogueroayvu porã aguã: Simeão, Levi, Judá, Issacar, José haꞌe Benjamim regua.


text:
Haꞌe rã povaꞌe kuery ma ayvu vai mombeꞌuarã ꞌrã ikuai Ebal yvyty áry: Rúben, Gade, Aser, Zebulom, Dã haꞌe Naftali regua. 


text:
“Ayvu vaipy ꞌrã oiko ava taꞌangaarã onhopĩ eꞌỹ vy, mbaꞌemo ryku gui ojapo vy hiꞌã py omopuꞌã vaꞌe. Haꞌe nunga ojapo kuaa vaꞌe rembiapo teĩ Senhor pe rã ojeguarupy meme.” Haꞌe ramo heta vaꞌe kuery haꞌe javi ombovai vy “Haꞌeve vaꞌe” heꞌi ꞌrã okuapy. 


text:
Aipoeꞌi avi ꞌrã: “Ayvu vaipy ꞌrã oiko oxy eꞌỹ vy nguu nomboetei vaꞌe.” Heta vaꞌe kuery ombovai vy “Haꞌeve vaꞌe” heꞌi ꞌrã. 


text:
Aipoeꞌi ꞌrã: “Ayvu vaipy ꞌrã oiko oirũ yvy markaa oguerova vaꞌe.” Heta vaꞌe kuery ombovai vy “Haꞌeve vaꞌe” heꞌi ꞌrã. 


text:
Aipoeꞌi ꞌrã: “Ayvu vaipy ꞌrã oiko hexa pyxo veꞌỹ vaꞌe tape ojavy aguã rami ojapo vaꞌe.” Heta vaꞌe kuery ombovai vy “Haꞌeve vaꞌe” heꞌi ꞌrã. 


text:
Aipoeꞌi ꞌrã: “Ayvu vaipy ꞌrã oiko mombyry guigua, eꞌỹ vy tyreꞌỹ haꞌe imeveꞌỹ vaꞌe mbaꞌe oipeꞌa vaꞌe.” Heta vaꞌe kuery ombovai vy “Haꞌeve vaꞌe” heꞌi ꞌrã. 


text:
Aipoeꞌi ꞌrã: “Ayvu vaipy ꞌrã oiko oxy ranga reve onheno vaꞌe, nguu rupa omongyꞌa rire.” Heta vaꞌe kuery ombovai vy “Haꞌeve vaꞌe” heꞌi ꞌrã. 


text:
Aipoeꞌi ꞌrã: “Ayvu vaipy ꞌrã oiko mymba reve itavy vaꞌe.” Heta vaꞌe kuery ombovai vy “Haꞌeve vaꞌe” heꞌi ꞌrã. 


text:
Aipoeꞌi ꞌrã: “Ayvu vaipy ꞌrã oiko gueindy reve, nguu rajy eꞌỹ vy oxy memby reve onheno vaꞌe.” Heta vaꞌe kuery ombovai vy “Haꞌeve vaꞌe” heꞌi ꞌrã. 


text:
Aipoeꞌi ꞌrã: “Ayvu vaipy ꞌrã oiko guaixo reve onheno vaꞌe.” Heta vaꞌe kuery ombovai vy “Haꞌeve vaꞌe” heꞌi ꞌrã. 


text:
Aipoeꞌi ꞌrã: “Ayvu vaipy ꞌrã oiko oirũ nhemi rupi ojuka vaꞌe.” Heta vaꞌe kuery ombovai vy “Haꞌeve vaꞌe” heꞌi ꞌrã. 


text:
Aipoeꞌi ꞌrã: “Ayvu vaipy ꞌrã oiko amongue omeꞌẽmby ojopy vaꞌe heko porã vaꞌe ojuka aguã.” Heta vaꞌe kuery ombovai vy “Haꞌeve vaꞌe” heꞌi ꞌrã. 


text:
Aipoeꞌi ꞌrã: “Ayvu vaipy ꞌrã oiko kovaꞌe lei re ayvu oĩ vaꞌe nomboetei vy ndojapoi vaꞌe.” Heta vaꞌe kuery ombovai vy “Haꞌeve vaꞌe” heꞌi ꞌrã. 


text:
<n><i> ; </i></n> — Haꞌe gui Senhor Penderuete ayvu re pejapyxaka porã vy haꞌe ojapo uka vaꞌekue aỹ amombeꞌu vaꞌe pejapopa ri ramo Senhor Penderuete penemboyvate ꞌrã yvy jave re ikuai vaꞌe áryve.


text:
Senhor Penderuete penheꞌẽ rendu ramo pendere ombou ꞌrã kovaꞌe ayvu porã haꞌe javi, peẽ kuery re ojeupitypa ꞌrã.


text:
Ayvu porãmby ꞌrã ikuai kyrĩgue pereko vaꞌe, mbaꞌemoꞌa pendeyvy gui oiko vaꞌe, haꞌe penerymba kuery vaka haꞌe vexaꞌi taꞌyꞌia.


text:
Senhor ojapo ꞌrã penerenonde py penderovaigua kuery pendere opuꞌã vaꞌekue oitypaa aguã rami. Peteĩ tape rupi penderovai ou vaꞌekue ri sete tape rupi ju ꞌrã ojava jogueravy pendegui.


text:
Senhor ombou ꞌrã mbaꞌemo aju pemoĩ porãaty oĩ porã aguã, haꞌe opa mbaꞌe pendepo py pejapo vaꞌe voi. Haꞌe rami vy penemoingo porã ꞌrã pendeyvyrã Senhor Penderuete omeꞌẽ vaꞌekue py.


text:
Senhor ojeupe guarã penemoingo ꞌrã ikyꞌa eꞌỹ vaꞌe regua, pendevy ouraague rami vy, Senhor Penderuete ojapo uka vaꞌekue pejapo, haꞌe ixuguigua tape rupi pendekuai ramo.


text:
Senhor opa mbaꞌe ꞌrã omeꞌẽ pẽvy: kyrĩgue perekoa py, penerymba kuery taꞌyꞌia py, haꞌe pendeyvy gui mbaꞌemo oikoa py, Senhor pendeyvyrã omeꞌẽ aguã re peneramoĩ kuery pe ouraague py ae.


text:
Senhor oipeꞌa ꞌrã yva mbaꞌemo porã ombou aguã, hiꞌára py porã yvy re omboꞌoky aguã, pendepo py mbaꞌemo pejapo vaꞌe haꞌe javi py penemoingo porã aguã. Haꞌe ramo heta regua pe mbaꞌemo peiporuka ꞌrã teĩ peẽ ma ndapeiporui ꞌrã haꞌe kuery mbaꞌe.


text:
Senhor penemoĩ ꞌrã haꞌe kuery akãrã, tuguairã veꞌỹ. Haꞌe ramo hiꞌárykueꞌi ꞌrã pendekuai, iguy rupi riveꞌỹ, xapyꞌa rei Senhor Penderuete ojapo uka vaꞌekue aỹ amombeꞌu vaꞌe pejapopa aguã pemoĩ ramo.


text:
Pejepeꞌa eme peteĩve ayvu aỹ ajapo uka vaꞌe gui, pendeaxua re neĩ pendeaxua eꞌỹa re ma voi, tuuete mboae kuery re rive peaxa vy haꞌe kuery pe pendekuai eꞌỹ aguã. 


text:
<n><i> </i></n> — Haꞌe rami teĩ xapyꞌa rei Senhor Penderuete napenheꞌẽ rendui vy, ojapo uka vaꞌekue haꞌe ayvu aỹ amombeꞌu vaꞌe haꞌe javi ndapejapoi ramo, pendere ou ꞌrã kovaꞌe ayvu vai haꞌe javi, pendere ojeupitypa ꞌrã.


text:
Ayvu vaipy ꞌrã ikuai kyrĩgue pereko vaꞌe, mbaꞌemoꞌa pendeyvy gui oiko vaꞌe, haꞌe penerymba vaka haꞌe vexaꞌi kuery taꞌyꞌia.


text:
— Pendere Senhor ombou ꞌrã ayvu vai penemoĩ vaiarã haꞌe pendere opuꞌã vaꞌe mbaꞌemo pejapoa haꞌe javi py, penemomba rã pekanhymba xapyꞌa peve, teko vai pejapoa rupi xegui pejepeꞌaague re.


text:
Senhor ombou ꞌrã mbaꞌeaxy vaikue pendere oja vaꞌerã, pendeyvyrã pejopy aguã katy peoa vaꞌe omomba peve.


text:
Senhor pendejuka ꞌrã mbaꞌeaxy vaikue py, pire raku, ai ipeupa vaꞌe, kuaray aku raxa vaꞌe, pirupa vaꞌe, huꞌũmbaa haꞌe hatãmba reia py. Haꞌe nunga penemoingo axy ꞌrã pekanhymba peve.


text:
Yva peneakã áry rupi oĩ vaꞌe ma overa vaꞌe rami ꞌrã onhemboty, haꞌe yvy pepyrõa ma ferro rami ꞌrã hatãmba.


text:
Pendeyvy rupi oky ꞌrãgue py Senhor ombou ꞌrã yvy kuꞌi haꞌe tanhimbu rive. Yva gui haꞌe nunga anho hoꞌa ꞌrã pendeꞌáry penemomba peve.


text:
Senhor pendereity ꞌrã penderovaigua kuery renonde rupi. Peteĩ tape rupi haꞌe kuery rovai peju rire teĩ sete tape rupi ju ꞌrã pejavapa haꞌe kuery gui. Haꞌe vy yvy jave regua ikuaia rupi pendekuaa ꞌrã ojeguaru reia rami.


text:
Penderetekue opyta ꞌrã guyra yvate rupi oveve vaꞌe haꞌe mymba yvy re ikuai vaꞌe rembiꞌurã rive. Haꞌe nunga mondyiarã ndoikoi ꞌrã.


text:
Senhor penembojexavai ꞌrã ai vaikue Egito pyguare regua py, tyepy peu, temo haꞌe ai vaikue py, ndapekueravei aguã rami.


text:
Haꞌe ramo kuaray mbyte teĩ pekuaveꞌẽ rei ꞌrã peovy, pytũ rupi oexa eꞌỹ vy okuaveꞌẽ rei ovy vaꞌe rami. Haꞌe rami vy ndapeiko porãvei ꞌrã. Haꞌe rami ꞌrãgue py peikoa pukukue re pejexavai ꞌrã, penembaꞌe rei-rei re imondapaa riae ꞌrã. Haꞌe avave rei napendereraa jepeai ꞌrã.


text:
Peteĩ kunha re pemenda teĩ hexeve amboae ava onheno ꞌrã. Penderorã pejapo teĩ haꞌe py ndapeikoi ꞌrã. Uva penhotỹ teĩ napemonoꞌõi ꞌrã.


text:
Penerymba toro ojukaa ꞌrã pexaa py, teĩ hoꞌokue ndapeꞌui ꞌrã. Pendegui penerymba mburikaꞌi re imondaa ꞌrã, haꞌe ndojevyvei ꞌrã pendea py. Penerymba kuery vexaꞌi ogueraa ukapaa ꞌrã penderovaigua kuery pe. Haꞌe avave rei napendereraa jepeai ꞌrã.


text:
Penderaꞌy haꞌe penderajy kuery omboaxapaa ꞌrã amboae regua kuery pe. Haꞌe nunga penderexa py ae pexa rire penemaꞌenduꞌaa rupi pejexavai rei ꞌrã ára nhavõ. Haꞌe rami teĩ pendepo py mbaꞌeve ndapejapo kuaai ꞌrã.


text:
Pendeyvy rupi pembaꞌeapoague gui mbaꞌemo aju oiko vaꞌekue ma peteĩ vaꞌe regua kuery peikuaa eꞌỹ vaꞌe hoꞌupa ꞌrã. Haꞌe vy penembojexavai haꞌe penembojeroꞌa rei ꞌrã ára nhavõ.


text:
Senhor penembojexavai ꞌrã ai vaikue karu penerenapyꞌã haꞌe peneretyma re oĩ vaꞌe py. Haꞌe vaꞌe gui ma ndapekueravei ꞌrã, pendepy guive pendeapyte peve. 


text:
— Haꞌe gui Senhor pendereraa uka ꞌrã penderuvixaverã pemoĩ vaꞌekue reve, pexa vaꞌety eꞌỹ regua kuery pe, neĩ peẽ neĩ penderu kuery ma voi ndapeikuaai vaꞌe regua pe. Haꞌe py pendekuai ꞌrã amboae tuuete kuery yvyra haꞌe ita gui rive ojapo pyre pe.


text:
Haꞌe javi regua ikuaia rupi Senhor pendereraa ukaague rupi haꞌe kuery onhemondyi ꞌrã pendegui, pendere ijayvu haꞌe pendejojai rei ꞌrã okuapy.


text:
Uva voi penhotỹ reta vy pepena porãꞌi teĩ ndapeyꞌui ꞌrã hykue, neĩ napemonoꞌõi ꞌrã hiꞌa, haxoꞌi hoꞌupa ramo.


text:
Pendeyvy haꞌe javi rupi azeitonaꞌy ikuai teĩ azeite ndaperekoi ꞌrã pendejee peikyty aguã, hiꞌa okuipa rã.


text:
Penembyte py amboae regua ikuai vaꞌe yvateve ꞌrã ojeꞌoivy, haꞌe rã peẽ ma peneꞌyvyĩve ꞌrã pejeꞌoivy.


text:
Haꞌe kuery mbaꞌemo oiporuka ꞌrã pendevy, teĩ peẽ ma ndaperekoi ꞌrã haꞌe kuery pe peiporuka aguã. Haꞌe kuery ikuai ꞌrã peneakã, haꞌe rã peẽ ma peiko ꞌrã huguai.


text:
Kovaꞌe ayvu vai haꞌe javi ou ꞌrã pendeꞌáry. Penembojexavai rei ꞌrã, pendere ojeupitypa vy penemokanhymba peve, Senhor Penderuete napenheꞌẽ rendui rire, pendevy ojapo uka haꞌe ayvu oeja vaꞌekue ndapejapoi guive.


text:
Penembyte py mbaꞌemo oiko vaꞌe opyta ꞌrã mbaꞌemo kuaa ukaarã haꞌe hexa pyrã, haꞌe peneramymino kuery pe voi, rakaꞌe rã peve guarã. 


text:
haꞌe rire karuai, yuvei, pire reia haꞌe opa mbaꞌe oataa py ꞌrã peiko, penderovaigua kuery Senhor ombou vaꞌe pe ae. Pendeajuꞌy re haꞌe omoĩ ꞌrã kanga ferro guigua penemomba peve.


text:
Pendere Senhor ombou ꞌrã peteĩ regua kuery mombyry gui. Haꞌe ramo yvy apy gui ꞌrã ou pojava taguato oveve ouvy vaꞌe rami. Neĩ haꞌe vaꞌe kuery ayvu ma voi napendu kuaai ꞌrã.


text:
Haꞌe kuery ngova py oexa uka ꞌrã opoxya, neĩ peẽ kuery vaꞌe regua tujakueꞌi omboete vaꞌeꞌỹ, neĩ kunumigueꞌi ma voi nomboaxyi ꞌrã.


text:
Haꞌe kuery hoꞌu ꞌrã penerymba raꞌy kuery haꞌe pendeyvy gui mbaꞌemo aju oiko vaꞌekue, omokanhymba peve. Ndoejai ꞌrã haꞌyĩgueꞌi, uva rykue, azeite, neĩ penerymba vaka haꞌe vexaꞌi taꞌyꞌi aguã, omomba ete peve.


text:
Peneretã ikuai vaꞌe ojokopa ꞌrã, pendeyvy haꞌe javi rupi kora yvateve haꞌe hatãve vaꞌe pejeroviaague oitypa peve. Peneretã ikuai vaꞌe ojokopa ꞌrã, pendeyvyrã Senhor Penderuete omeꞌẽ vaꞌekue haꞌe javi rupi.


text:
Penderovaigua kuery pendejokopaa py penemoĩ vai ete ramo peꞌu ꞌrã kyrĩgue pereko vaꞌekue, penderaꞌy haꞌe penderajy kuery Senhor Penderuete pendevy omeꞌẽ vaꞌekue roꞌokue ae.


text:
Avakue penembyte py porayvuve haꞌe ojou porãvepy ikuai vaꞌe teĩ hakateꞌỹ ꞌrã guyvy, guaꞌyxy oayvu vaꞌe, haꞌe gui guaꞌy kuery okuave vaꞌe pe,


text:
mbaꞌeta haꞌe kuery pe nombojaꞌoxei ꞌrã guaꞌy haꞌe guajy kuery roꞌokue haꞌe ae hoꞌupa aguã, mbaꞌeta tetã haꞌe javi hovaigua kuery ojokopa ramo ixupe neĩ mbaꞌeveꞌi ndopytai, oĩ vaia py ombojexavai rire.


text:
Haꞌe kunhague penembyte py porayvuve haꞌe ojou porãvepy ikuai vaꞌe teĩ, porayvu haꞌe ojou porãvepy vy neĩ yvy re nopyrõi vaꞌekue teĩ hakateꞌỹ ꞌrã ome oayvu vaꞌe, opiꞌa haꞌe omemby pe,


text:
mbaꞌeta hakateꞌỹ ꞌrã omemby ryrukue haꞌe hoꞌokue re, haꞌe ae nhemi rupi hoꞌupaxe opa mbaꞌe oata ramo, mbaꞌeta tetã haꞌe javi hovaigua kuery ojokopa vy ombojexavai ete ꞌrã.


text:
Xapyꞌa rei kovaꞌe lei kuaxia para re oĩ vaꞌe pejapo aguã napemoĩ, haꞌe Senhor Penderuete rery hexakãmba vaꞌe renonde ndapejererokyjevei ramo


text:
pendere Senhor ombou ꞌrã mbaꞌeaxy vaikue, peneramymino kuery re guive. Haꞌe vaꞌe mbaꞌeaxy vaikue ma tuvixa haꞌe opa voi vaꞌerã eꞌỹ.


text:
Haꞌe vy penemoingo axy ꞌrã mbaꞌeaxy vaikue Egito pyguare regua pekyjea py. Haꞌe ramo pendere ju ꞌrã oja oiny.


text:
Pendeꞌáry Senhor ombou avi ꞌrã mbaꞌeaxy haꞌe mbaꞌemo vaikue kovaꞌe kuaxia lei oĩa re ipara noĩ vaꞌe voi, penemokanhymba peve.


text:
Haꞌe ramo mboapyꞌi ete ꞌrã pendekuai, yva re jaxy-tata rami pendereta vaꞌekue teĩ, Senhor Penderuete napenheꞌẽ rendui rire.


text:
Senhor pendererovyꞌa vy penemoingo porã haꞌe penemboetave heravyague rami ae ju ovyꞌa ꞌrã penemokanhymbaa rupi, penemomba peve. Yvy penderekoarã peoa vaꞌe gui pendepeꞌapa ꞌrã.


text:
Senhor penemoaĩmba ꞌrã haꞌe javi regua mbyte rupi, yvy apy guive hovai re peve. Haꞌe py ma peiko ꞌrã amboae tuuete peikuaa eꞌỹ vaꞌekue pe, neĩ penderu kuery ma voi ndoikuaai vaꞌekue pe. Haꞌe vy pembojerovia ꞌrã yvyra haꞌe ita guigua rive.


text:
Haꞌe gui neĩ haꞌe vaꞌe regua ikuaia rupi pendekuaia py ndapepytuꞌui ꞌrã, neĩ pendepy opytuꞌu aguã ma voi ndapejoui ꞌrã, mbaꞌeta haꞌe py Senhor ombou ꞌrã pendepyꞌa oryryipa, penderexa kangypa haꞌe penenheꞌẽ py peꞌa rive aguã.


text:
Penderekove okanhy raiꞌi ꞌrã, penerenonde nhimbo py omoxã mbyre rami. Ara py haꞌe pyávy pekyjepa ꞌrã, ndapeikovei aguã re pepẽxaa py.


text:
Koꞌẽgue aipopeje ꞌrã: “Pytũ ma vaꞌe rire haꞌeve ꞌrãgue!” Haꞌe gui pytũꞌi jave ma “Aikore! Koꞌẽmba ma vaꞌe rire haꞌeve ꞌrãgue!” peje ꞌrã pekuapy, mbaꞌeta pendepyꞌa re pendu ꞌrã pekyje reia, haꞌe penderexa py nhomondyipa rei vaꞌe pexa vy.


text:
Senhor ojapo ꞌrã Egito katy kanoã guaxu py pendereraa jevy aguã, haꞌe tape pendevy “Ndapeovei ma ꞌrã” heꞌiague rupi teĩ. Haꞌe py ma penhevendexe ꞌrã penderovaigua kuery escravo-rã avakue haꞌe kunhague, teĩ ndoikoi ꞌrã pendejoguaarã — heꞌi Moisés. 


text:
<n> Irundykuea ma Moisés ijayvuague</n> <n> Heta vaꞌe kuery reve Nhanderuete guexeve guarã ojapo pyauague</n> Kovaꞌe ayvu ma Moisés rupi Senhor guexeve guarã Israel kuery reve ojapo vaꞌekue Moabe yvy re, haꞌe kuery pe Horebe yvyty re oeja vaꞌekue áryve.


text:
Haꞌe rami vy Moisés Israel kuery haꞌe javi oenoĩmba vy aipoeꞌi: — Peẽ kuery pexapa vaꞌekue Egito yvy re Senhor ojapoague haꞌe javi. Pexaa py ojapo Faraó re, hembiguai kuery haꞌe ijyvy haꞌe javi re.


text:
Haꞌe rami teĩ aỹ peve nomeꞌẽi pẽvy penekuraxõ py pejapyxaka ete aguã, neĩ penderexa py pexa aguã, neĩ pendeapyxa py mbaꞌemo pendu aguã. 


text:
Aipoeꞌi: “Quarenta maꞌetỹ re tekoa eꞌỹa rupi xee roguereko jave pendeao naꞌinhymai, neĩ pendepy regua ma voi ndaꞌivaipai.


text:
Mbojape ndaperekoi vaꞌekue peꞌu vaꞌerã, haꞌe vinho neĩ iro vaꞌe voi ndapeyꞌui, peikuaa aguã xee ae Senhor Penderuete aikoa”, heꞌi vaꞌekue.


text:
Apy ju peju jave Hesbom pygua huvixa Seom haꞌe Basã pygua huvixa Ogue voi ou nhandere opuꞌã aguã, teĩ nhande kuery jaity karamboae.


text:
Haꞌe nunga rupi pendu porã ke kovaꞌe ayvu guexeve guarã ojapo pyre regua. Pejapopa ete, peiko porã aguã opa mbaꞌe pejapoa py. 


text:
— Haꞌe gui aỹ peẽ kuery haꞌe javive peneꞌaĩ Senhor Penderuete renonde py: peẽ kuery vaꞌe regua huvixa kuery, tujakueve haꞌe yvatekueve, avakue Israel kuery regua haꞌe javive,


text:
haꞌe gui penderaꞌy haꞌe penderajy kuery, penderaꞌyxy haꞌe amboae regua pendekuaia rupigua kuery, pendevy yxakã ayaaty haꞌe yy reruaty kuery voi,


text:
pendejee pemoĩ aguã Senhor Penderuete guexeve guarã ojapo vaꞌekue rupi pendekuai aguã, haꞌe aỹ pendevy oura reve ijayvua rupi.


text:
Haꞌe rami ojapo aỹ gui ojeupe guarã penemoingo aguã, haꞌe Penderuete oiko aguã, pendevy ijayvuague rami vy, haꞌe peneramoĩ kuery Abraão, Isaque haꞌe Jacó pe ouraague rami.


text:
Aỹ apy Senhor Nhanderuete renonde py peneꞌaĩ vaꞌe reve, haꞌe gui aỹ apy nhandereve ikuai eꞌỹ vaꞌe kuery reve voi. 


text:
— Mbaꞌeta peikuaa ae ma Egito yvy re nhandekuai jave, haꞌe gui yvy regua kuery yvy mbyte rupi jaaxa jave guare haꞌe javi.


text:
Pexa haꞌe kuery pegua ojeguarua, mbaꞌemo raꞌangaarã yvyra haꞌe ita gui ojapo vaꞌekue. Pexa avi haꞌe kuery mbyte rupi prata haꞌe ouro guigua oguereko vaꞌe,


text:
haꞌe rami vy peẽ kuery mbyte rupi oiko eꞌỹ aguã neĩ peteĩve ava, kunha neĩ hoo pygua kuery, neĩ peẽ kuery vaꞌe regua ma voi opyꞌa re omoĩ vaꞌe Senhor Nhanderuete gui ojepeꞌa vy yvy regua kuery ruete pe rive oiko aguã, peẽ kuery mbyte rupi oiko eꞌỹ aguã mbaꞌemo vai rapo, haꞌe vaꞌe gui henhoĩ aguã moã vaikue iro vaꞌe. <n>“Mbaꞌemo vai rapo” heꞌia ma nhombojejavy vaꞌe re ijayvu vy . 


text:
Avave rei kovaꞌe ayvu vai oendu vy aipoteꞌi eme haꞌe ae opyꞌa py ojereroayvu porãa rupi rive: “Xee aiko porã ꞌrã, xepyꞌa py mbaꞌemo vai oĩ vaꞌe rupi aiko teĩ”, teꞌi eme, mbaꞌeta okaꞌu ma teĩ oyꞌuvexea oendu vaꞌe rami ijayvu.


text:
Haꞌe vaꞌe ma Senhor ndoperdoai ꞌrãe. Haꞌe rami ꞌrãgue py haꞌe vaꞌe ava pe Senhor oexa uka ꞌrã ipoxya haꞌe ndaꞌevei etea. Hiꞌáry ombou ꞌrã ayvu vai kovaꞌe kuaxia re ipara oiny vaꞌe haꞌe javi, haꞌe Senhor ombogue ꞌrã hery yva guy rupi gui.


text:
Haꞌe vaꞌe ma Senhor ombojaꞌo ꞌrã Israel kuery regua ikuaia gui ojexavai aguã, ayvu vai kovaꞌe kuaxia re ombopara pyre haꞌe javi rami vy. 


text:
— Haꞌe ramo rakaꞌeve rã ikuai vaꞌe kuery omombeꞌu ꞌrã okuapy, peẽ kuery rire penderaꞌy ju ikuai vaꞌe, haꞌe amboae regua yvy mboae mombyry gui ou vaꞌe voi. Mbaꞌeta oexa ꞌrã kovaꞌe yvy re mbaꞌemo vai haꞌe mbaꞌeaxy vaikue oikoague, nhomoingo axyarã Senhor ombou vaꞌekue.


text:
Mbaꞌeta pendeyvy haꞌe javi rupi okaipa ꞌrã enxofre haꞌe juky hoꞌaague rami. Mbaꞌeve rei nonhotỹai ꞌrã, neĩ ndaiꞌavei ꞌrã, neĩ kaꞌaguy ma voi ndoikovei ꞌrã, tetã Sodoma haꞌe Gomorra, Admá haꞌe Zeboim Senhor ojou vai vy opoxya rupi omombaague rami.


text:
Haꞌe ramo haꞌe javi regua aipoeꞌi ꞌrã okuapy: “Mbaꞌe re ndaꞌu Senhor guĩ ramigua ojapo pevaꞌe yvy re? Mbaꞌe nunga káuxa py tu nami ete oexa uka opoxya?”


text:
heꞌi okuapy ramo ombovaia ꞌrã: “Mbaꞌeta Senhor tamoĩ kuery Ruete gui haꞌe kuery herexaraipa rire, haꞌe Egito yvy gui oguenoẽ vy guexeve guarã ojapo vaꞌekue gui ojepeꞌa ramo.


text:
Haꞌe rami ojepeꞌa vy amboae tuuete kuery pe ikuai, ombojeroviapa rei okuapy, haꞌe vaꞌe tuuete haꞌe kuery ndoikuaai vaꞌekue ri, haꞌe Senhor nombojerovia ukai teĩ.


text:
Haꞌe nunga rupi ae kovaꞌe yvy rovai Senhor poxya hendy vy ombou ayvu vaipy kovaꞌe kuaxia re ipara oiny vaꞌe haꞌe javi.


text:
Haꞌe rami vy Senhor opoxya reve oipeꞌapa ijyvy gui. Ojou vai ete haꞌe ombopagaxea oendu vy omombopa yvy mboae katy, aỹ jaexaa rami ae”, heꞌi ꞌrã ombovai vy. 


text:
— Mbaꞌeta mbaꞌemo jaikuaa eꞌỹ vaꞌe ma Senhor Nhanderuete pegua ae. Haꞌe rã mbaꞌemo oikuaa uka vaꞌekue ma nhandevy haꞌe nhanderaꞌy kuery pegua rakaꞌe rã peve guarã, kovaꞌe lei re ayvu oĩ vaꞌe jajapopa aguã. 


text:
<n> Omboaxy jevy aguã re ijayvuague</n> — Rakaꞌeve rã haꞌe nunga haꞌe javi ou ꞌrã pendere, ayvu porã haꞌe ayvu vai, penerenonde amombeꞌu vaꞌekue voi. Haꞌe ramo yvy regua kuery ikuaia mbyte Senhor Penderuete penemomboague py penemaꞌenduꞌa ju ꞌrã haꞌe nungakue re.


text:
Haꞌe gui peẽ haꞌe penderaꞌy kuery reve pejevypa ju ꞌrã Senhor Penderuete pe, penekuraxõ haꞌe penenheꞌẽ haꞌe javi py. Pejapyxaka ju ꞌrã ijayvua re, aỹ ajapo uka vaꞌe rami vy.


text:
Haꞌe ramo Senhor Penderuete penemboaxy nho vy penemoingo porã ju ꞌrã. Haꞌe vy teĩgue ju ꞌrã penemboatypa heruvy yvy regua kuery mbyte penemoaĩague gui.


text:
Yva mamo rã ijapy rupi penemoxẽ vaꞌekue teĩ haꞌe gui voi Senhor Penderuete penemboatypa ꞌrã heruvy, haꞌe gui ae ꞌrã pendereru.


text:
Haꞌe vy Senhor Penderuete pendereraa ꞌrã yvy peneramoĩ kuery ikuaiague py ae, peẽ kuery ju pendekuai aguã. Haꞌe vy penemoingo porã vy peneramoĩ kuery gui voi penemboetave ꞌrã.


text:
Haꞌe vy penekuraxõ gui Senhor Penderuete omboi ꞌrã mbaꞌemo vai oĩ vaꞌe, peneramymino kuery kuraxõ gui voi, penekuraxõ haꞌe penenheꞌẽ haꞌe javi py peayvu aguã Senhor Penderuete, peikove aguã.


text:
Haꞌe gui penderovaigua kuery áry ae ꞌrã Senhor Penderuete ombou kovaꞌe ayvu vai haꞌe javi, pendere ijaꞌe eꞌỹ vaꞌe penembojexavaiare kuery re ju oiko aguã.


text:
Haꞌe rami rire Senhor ijayvua re pejapyxaka ju vy pejapo ꞌrã ojapo uka vaꞌekue aỹ xeayvua haꞌe javi.


text:
Haꞌe ramo Senhor Penderuete ojapo ꞌrã pendepo py mbaꞌemo pejapo vaꞌe oiko porã aguã rami, penderaꞌy haꞌe penderajy kuery ituiꞌia py, penerymba kuery taꞌyꞌia py, mbaꞌety rupigua hiꞌa porã aguã pendekuai porã aguã rami. Mbaꞌeta teĩgue ju Senhor pendererovyꞌa ꞌrã penemoingo porã aguã, peneramoĩ kuery oguerovyꞌaague rami,


text:
xapyꞌa rei Senhor Penderuete ayvu re pejapyxaka vy ojapo uka vaꞌekue haꞌe ayvu kovaꞌe kuaxia re ipara oiny vaꞌe haꞌe javi pemoĩ porã ramo, haꞌe penekuraxõ haꞌe penenheꞌẽ haꞌe javi py Senhor Penderuete peguarã ju pejeko rerova ri ramo. 


text:
Mbaꞌeta yva re eꞌỹ oĩ, aipopeje aguã: “Mavaꞌe ndaꞌu oo ꞌrã yva re, nhandevy ogueru vy omombeꞌu aguã, jajapo kuaa aguã rami?” peje eꞌỹ aguã.


text:
Neĩ yeꞌẽ rovai re eꞌỹ guive ayvu oĩ, aipopeje aguã: “Mavaꞌe ndaꞌu nhanderekovia oaxa ꞌrã yy rovai re ogueru vy nhandevy omombeꞌu aguã, jajapo kuaa aguã?” peje eꞌỹ aguã.


text:
Mbaꞌeta kovaꞌe ayvu ma pendeaꞌi py oĩ, pendejuru py pemombeꞌu kuaa, haꞌe pendepyꞌa py peikuaa vaꞌe ae, pejapo kuaa aguã. 


text:
<n> Tekove eꞌỹ vy manoa oiporavo ukaague</n> — Maꞌẽ, aỹ penerenonde xee amoĩ tekove mbaꞌemo porã reve, haꞌe gui manoa mbaꞌemo vai reve.


text:
Xapyꞌa rei aỹ kovaꞌe ayvu ajapo uka vaꞌe pemoĩ porã vy, haꞌe Senhor Penderuete peayvu vy ixuguigua tape rupi peiko, haꞌe gui ojapo uka vaꞌekue, ayvu haꞌe ꞌarandua rupigua pemoĩ porã ri vy peikove haꞌe penderetave ꞌrã, mbaꞌeta Senhor Penderuete penemoingo porã ꞌrã yvy pendekuai aguã peoague py.


text:
Haꞌe rami teĩ xapyꞌa rei pendepyꞌa py pejepeꞌa vy ndapejapyxakaxevei ꞌrã, haꞌe pendererovaa rã tuuete mboae pemboete, haꞌe kuery pe ju peiko aguã ramo,


text:
haꞌe ramo aỹ amombeꞌu porã ma voi anhetẽ pemano ꞌrã. Napendekuai arei ꞌrã yvy Jordão yakã rovai re peaxaague py.


text:
Aỹ gui ma aenoĩ yva haꞌe yvy penderovai xeayvua momaꞌenduꞌaarã. Mbaꞌeta penerenonde amoĩ tekove haꞌe manoa, ayvu porã haꞌe ayvu vai. Peiporavo haꞌvy tekove peikove aguã, peẽ haꞌe penderaꞌy kuery.


text:
Peayvu tema Senhor Penderuete. Pejapyxaka ijayvua re, hexeve peiko aguã. Mbaꞌeta haꞌe rami vy ꞌrãe peikove haꞌe peiko puku yvy peneramoĩ kuery pe Senhor oura reve omeꞌẽ aguã re ijayvuague py, Abraão, Isaque haꞌe Jacó pe ae — heꞌi Moisés. 


text:
<n> Opa vygua omombeꞌuague</n> <n> Moisés rire Josué ju joguerekoarã oiko aguã re ijayvuague</n> Povaꞌe ayvu Moisés omombeꞌu Israel kuery haꞌe javi pe.


text:
Haꞌe vy aipoeꞌi: — Kovaꞌe ára ma cento e vinte maꞌetỹ ma areko. Aỹ ndaꞌevevei aẽ haꞌe aike ju aguã, Senhor ae xevy ijayvuague rami: “Ndee ndereaxai ꞌrã Jordão yakã”, heꞌi.


text:
Senhor Penderuete ae oaxa ꞌrã penerenonde rupi. Haꞌe ae omomba ꞌrã amboae regua kuery penerenonde gui, peẽ kuery ju pendekuai aguã. Josué ma oaxa ꞌrã penerenonde rupi, Senhor ijayvu ma voiague rami vy.


text:
Haꞌe kuery re Senhor ojapo ꞌrã amorreu pygua huvixa Seom haꞌe Ogue re ojapoague rami. Haꞌe vaꞌe kuery ma omomba vaꞌekue, ijyvy voi.


text:
Haꞌe gui penerenonde ikuai vaꞌe kuery ma pendepo py Senhor omboaxa ma ramo haꞌe kuery re pejapo ꞌrã pẽvy ajapo uka ma voiague haꞌe javi rami vy. 


text:
— Penembaraete haꞌe pendepyꞌa guaxu. Pekyje eme, haꞌe kuery pexa vy penhemondyi eme guive, mbaꞌeta Senhor Penderuete ae oo ꞌrã pendereve. Napenderejai ꞌrã, napenepytyvõ eꞌỹi ꞌrã guive — heꞌi. 


text:
Haꞌe gui Moisés oenoĩ Josué, haꞌe vy Israel kuery haꞌe javi renonde py aipoeꞌi ixupe: — Nembaraete haꞌe ndepyꞌa guaxu ke. Mbaꞌeta kovaꞌe kuery reve reo ꞌrã yvy Senhor oura reve nhaneramoĩ kuery pe omeꞌẽ aguã re ijayvuague py. Haꞌe rami vy ndee reraa ꞌrã haꞌe py ikuai aguã.


text:
Senhor ae ꞌrã oo nerenonde rupi. Haꞌe ma oiko ꞌrã ndereve. Nanderejai ꞌrã, naneipytyvõ eꞌỹi ꞌrã. Ekyje eme, enhemondyi eme guive — heꞌi. 


text:
<n> Sete maꞌetỹ ojeupity nhavõ heta vaꞌe kuery pe lei ogueroayvua aguã re ijayvuague</n> Kovaꞌe lei ae Moisés ombopara vaꞌekue. Haꞌe gui Levi ramymino kuery sacerdote ikuai vaꞌe pe ju omboaxa, Senhor guexeve guarã ojapo vaꞌekue ryru reraaty kuery pe, haꞌe Israel kuery mongetaaty kuery haꞌe javi pe.


text:
Haꞌe kuery pe Moisés ojapo uka vy aipoeꞌi: — Sete maꞌetỹ opaꞌia py kuerei, maꞌetỹ oreveague pemboguepa aguã ojeupity nhavõ, ngaru oguyꞌi py pendekuai aguã regua oiko jave,


text:
Israel kuery haꞌe javi ojexa uka ꞌrã okuapy Senhor nguuete renonde. Haꞌe vaꞌe jave py peroayvu ꞌrã kovaꞌe kuaxia para lei oĩa vaꞌe, henda Senhor oiporavoague py ae.


text:
Haꞌe rami vy pemboatypa ꞌrã heta vaꞌe kuery: avakue, kunhague, kyrĩgue haꞌe amboae regua penderekoa rupi ikuai vaꞌe, haꞌe kuery oendu vy oikuaa aguã, haꞌe Senhor Penderuete renonde ojererokyjea rupi ikuai aguã, haꞌe ayvu kovaꞌe lei regua ojapopa aguã,


text:
penderaꞌy kuery lei oikuaa eꞌỹ teri vaꞌeri oendu vy oikuaa avi aguã Senhor Penderuete renonde ojererokyjea rupi ikuai aguã, Jordão yakã rovai re yvy peoague py peikoa pukukue re. 


text:
<n> Rakaꞌeve rã Israel kuery nonheꞌẽ renduvei ꞌrãa re ijayvuague</n> Haꞌe gui Senhor aipoeꞌi Moisés pe: — Maꞌẽ, ovaẽ raiꞌi ma remano aguã ára. Enoĩ haꞌvy Josué, haꞌe vy pejexa uka ꞌrã oguy nhemboaty oĩaty py, ixupe aeja aguã ojapo vaꞌerã — heꞌi ramo Moisés haꞌe Josué jogueraa vy ojexa uka oguy nhemboaty oĩaty py. 


text:
Senhor aipoeꞌi Moisés pe: — Maꞌẽ, ovaẽ raiꞌi ma neramoĩ kuery reve repytuꞌu aguã. Haꞌe vaꞌe rire kovaꞌe kuery opuꞌã vy itavy rei ꞌrã okuapy, amboae regua tuuete kuery pe ꞌrã ikuai, yvy ojeꞌoiague mbyte py. Haꞌe rami vy xegui ojepeꞌapa ꞌrã ojeꞌoivy, xereve guarã haꞌe kuery reve ajapo vaꞌekue ombovaipa vy.


text:
Haꞌe vaꞌe jave py xepoxya hendy ꞌrã haꞌe kuery rovai. Haꞌe vy naipytyvõvei ꞌrã, haꞌe kuery pe ndajexa ukai ꞌrã omombaa aguã. Haꞌe kuery áry mbaꞌemo vai haꞌe ikuai axy aguã ou reta ramo ijayvu ꞌrã: “Nhanderuete orembyte py noĩvei ramo eꞌỹ teve haꞌe rami ete oiko orere?” heꞌi ꞌrã okuapy.


text:
Haꞌe vaꞌe jave anhetẽ ete haꞌe kuery pe ndajexa ukai ꞌrã, opa marã rei ikuaiague re, amboae regua tuuete kuery re rive ovapa rire.


text:
Haꞌe ramo pembopara kovaꞌe mboraei pendejeupe ae, haꞌe pemboꞌe Israel kuery haꞌe javi oporaei aguã rami, Israel kuery rovai xeayvua momaꞌenduꞌaarã opyta aguã.


text:
Mbaꞌeta xee araa ꞌrã xevygua kuery yvy kamby haꞌe ei oata eꞌỹa py, tamoĩ kuery pe aura reve ameꞌẽ aguã re xeayvuague rami vy. Haꞌe ramo haꞌe kuery okaru porã vy hevyatã haꞌe ikyrapa ꞌrã. Haꞌe gui ma ovapa ꞌrã amboae regua tuuete kuery re xembopoxy aguã rami, xereve guarã ajapo vaꞌekue ombovaipa vy.


text:
Haꞌe gui opa marã ikuai axy haꞌe ojexavai ramo, haꞌe jave py kovaꞌe mboraei rupi imaꞌenduꞌa ꞌrã mbaꞌe re pa haꞌe kuery rovai aikoa re, mbaꞌeta hamymino kuery oporai riae ꞌrã. Mbaꞌeta aikuaa haꞌe kuery pyꞌa re aỹ voi oĩ vaꞌe haꞌe javi, yvy aura reve ameꞌẽ aguã re xeayvuague py araa eꞌỹ re ma voi — heꞌi. <n>“Kovaꞌe mboraei” heꞌia ma 32 py oĩ. 


text:
Haꞌe vaꞌe árave Moisés ombopara kovaꞌe mboraeirã haꞌe javi, haꞌe vy omboꞌe Israel kuery oporaei aguã. 


text:
Haꞌe gui Num raꞌy Josué ojapo vaꞌerã re Senhor ijayvu vy aipoeꞌi: — Nembaraete haꞌe ndepyꞌa guaxu ke, mbaꞌeta ndee reraa ꞌrã Israel kuery yvy ameꞌẽ aguã re aura reve xeayvuague py. Haꞌe ramo xee aiko ꞌrã ndereve. 


text:
<n> Hyru yvýry kuaxia lei oĩa omoĩa aguã re ijayvuague</n> Kuaxia re Moisés ombopara ayvu kovaꞌe lei regua haꞌe javi.


text:
— Pejopy ke kovaꞌe kuaxia lei oĩa, haꞌe pemoĩ porã Senhor Penderuete guexeve guarã ojapo vaꞌekue ryru oĩaty yvýry, haꞌe py itui riae aguã mbaꞌe re pa penderovai oikoa kuaa ukaarã.


text:
Mbaꞌeta xee aikuaa ae ma pendevai reia haꞌe peneakã ratãa. Mbaꞌeta aỹ peẽ kuery reve xee aiko teri jave Senhor rovai rupi pendekuai rire, amano rire katuve ma haꞌe ramive ꞌrã pendekuai.


text:
Pemboatypa ke xerenonde rupi peẽ kuery regua nhomongeta vaꞌety haꞌe penderuvixa kuery, haꞌe kuery apyxa py xeayvu aguã povaꞌe ayvu rupi. Haꞌe vy xee aenoĩ yva haꞌe yvy haꞌe kuery rovai xeayvua momaꞌenduꞌaarã.


text:
Mbaꞌeta xee aikuaa porã amano rire opa marã rei pendekuai ꞌrãa. Pejepeꞌapa ꞌrã tape xee romboꞌeague gui. Haꞌe rami vy opaa ára py kovaꞌe ayvu vai penderupity ꞌrã, mbaꞌeta Senhor renonde pejapo vai, pendepo py pejapo vaꞌekue py peko aꞌã rei rire, ipoxy aguã rami. 


text:
<n> Moisés mboraeirã re nhomboꞌeague</n> Haꞌe ramo Israel kuery haꞌe javi pe Moisés omboꞌe povaꞌe ayvu mboraeirã: 


text:
 Xeꞌarandua ma opa rupi too oky otykya rami, <PI2>xeayvua tanhomoingo porã yxapy yvy omoakỹa rami, nhuũ áry oky rayviꞌi, haꞌe mbaꞌety áry rupi otykya rami. 


text:
 Haꞌe ma itaova! Haꞌe ojapo vaꞌe ma haꞌevea ramigua meme, <PI2>oikoa haꞌe javi rupi oexa uka gueko porãa. Nhanderuete ma ojeroviapy, hexe noĩ ꞌrã mbaꞌemo vai. Heko porã vaꞌe vy haꞌevea rami joguereko. 


text:
 Haꞌe rã peẽ kuery ma hovai rupi pendekuai, ojeroviaa rupi eꞌỹ. <PI2>Haꞌe rami vy taꞌy kuery regua eꞌỹ ma peiko, haꞌe rã iove ramigua rive. Peẽ kuery ma haꞌeve eꞌỹa rami pendekuai teko vai rupi. 


text:
 Haꞌe rami ete teve pemboekovia Senhor pendererekoa re, <PI2>inhakã porã eꞌỹ haꞌe oikuaa eꞌỹ rei vaꞌe peiko vaꞌe? Haꞌeꞌỹ ndaꞌu Penderu ojeupe guarã pendejoguaare, penemoingoare haꞌe penemombaraetea? 


text:
 Penemaꞌenduꞌa ke ára ymave rupi oiko vaꞌekue re, <PI2>peikuaa pota na maꞌetỹa oaxapa rei ma vaꞌekue rupi ikuai vaꞌekue re. Peporandu ke penderu kuery pe, haꞌe ramo omombeꞌu porãve ꞌrã. Penemongeta vaꞌety kuery pe peporandu rã omombeꞌu avi ꞌrã. 


text:
 Mbaꞌeta Yvate ete vaꞌe yvy regua ikuai aguã omeꞌẽ-meꞌẽ rakaꞌe, <PI2>avakue raꞌy kuery joegui ombojaꞌo vy. Haꞌe vaꞌe jave py oaꞌanga rakaꞌe haꞌe kuery rekoarã, Israel raꞌy kuery regua mbovy pa ikuaia rami vy. 


text:
 Yvy ipirupa reia py ojou vaꞌekue ojeupe guarã, <PI2>peteĩ henda tekoa eꞌỹa hiꞌãgue-ꞌãgue nhendua py. Haꞌe vy ojoko herekovy vy opena haꞌe kuery re, opena porã imoiny guexa raꞌyĩ re rami ae. 


text:
 Taguato minha guaꞌy kuery omboꞌe vy <PI2>haꞌe kuery áry rupi oveve oikovy vaꞌe rami, opepo oipyo vy ojopy imoiny vy opepo áry ogueraa vaꞌe rami, 


text:
 Haꞌe vy yvyty áry rupi ojapo kavaju árygua rami ojeꞌoi aguã rami. <PI2>Ojapo mbaꞌety rupi ikuai vaꞌe gui okaru okuapy aguã rami, ei itaova re ikuai vaꞌe oipyte aguã, haꞌe azeite itaty reia rupi ikuai vaꞌe, 


text:
 vaka kamby kekue, vexaꞌi kamby gui, <PI2>haꞌe gui vexa raꞌy kyrakue, kavara haꞌe kavara ava Basã py ikuai vaꞌe gui, trigo porãgueve vaꞌe gui ae. Ojapo uva rykue oyꞌu aguã rami, pytã porã vaꞌe. 


text:
 Haꞌe rami teĩ hymba hembiayvu vaꞌe ikyrapa ma vy opyvoi hexe. <PI2>Ikyrapa, tuvixapa, oguerekopa ma vy hexaraipa Nhanderuete imoingoare gui, ndoipotavei itaova gueraa jepeare. 


text:
 Mbaꞌeta amboae regua tuuete re rive haꞌe kuery oo vy ojapo Senhor ndaꞌevei etea oendu aguã rami, <PI2>ojeguarupy omboetea py ombopoxy. 


text:
 Anha kuery pe rive omeꞌẽ okuapy mbaꞌemo, Nhanderuete pe eꞌỹ. <PI2>Amboae regua tuuete ndoikuaai rei vaꞌety pe, tuuete ojapoa pyau vaꞌekue pe, tuu kuery omboete vaꞌety pe eꞌỹ. 


text:
 Haꞌe vy aipoeꞌi: “Haꞌe kuery pe ndajexa ukavei ꞌrã. <PI2>Aexa ꞌrã opaa py haꞌe kuery re oiko vaꞌe. Mbaꞌeta haꞌe kuery ma teko vai rupi ikuai vaꞌerã ae, taꞌy kuery ojeroviapy eꞌỹ. 


text:
 Haꞌe rami vy nguuete pe raiꞌi raꞌaga eꞌỹ ikuai vy xeapo ndaꞌevei etea aendu aguã rami, <PI2>mbaꞌemo raꞌangaa pe rive ikuai vy xembopoxy. Haꞌe nunga rupi xee ju ajapo ꞌrã haꞌe kuery ndaꞌevei etea oendu aguã rami peteĩ regua eꞌỹ ikuai vaꞌe arua py, inhakã porã eꞌỹ vaꞌe regua arekoa py xee ajapo ꞌrã haꞌe kuery ivai aguã rami. 


text:
 Mbaꞌeta xepoxya rupi amoendy ꞌrã tata <PI2>manoa guyve katy peve hendy vaꞌerã. Haꞌe vaꞌe omomba ꞌrã yvy haꞌe mbaꞌety ikuai vaꞌe, yvyty guy rupi peve ꞌrã amoendy. 


text:
 Haꞌe ramo okanhymba ꞌrã karuai gui, <PI2>omano ꞌrã pire raku haꞌe mbaꞌeaxy vaikue gui. Haꞌe kuery rovai ambou ꞌrã mymba haĩmba rei vaꞌe, haꞌe mboi vaikue yvy kuꞌi rupi onhembotyryry vaꞌe. 


text:
 Oka rupi omanomba ꞌrã kyxe gui, <PI2>haꞌe rã ngopy rupi ma hoꞌapa ꞌrã nhemondyi gui, kunumigue haꞌe kunhataĩgue, kyrĩgueꞌi okambuꞌi haꞌe tujakue hiꞌa xiĩmbaꞌi vaꞌe voi. 


text:
 Xee aipoaꞌe ꞌrãgue opa rupi romoaĩmba aguã rami, <PI2>ajapo ꞌrãgue pendere avave imaꞌenduꞌaa veꞌỹ aguã rami, 


text:
 vaꞌeri xee ndaipotai penderovaigua kuery ovyꞌa rei, <PI2>penderovaigua kuery ojekore vy aipoeꞌi eꞌỹ aguã: ‘Nhandepo py ae jaity, Senhor eꞌỹ rima haꞌe nunga haꞌe javi ombou vaꞌekue’, heꞌi okuapy eꞌỹ aguã. 


text:
 Haꞌe kuery ma hiꞌarandu vaꞌe tamo raꞌe ikuai! <PI2>Haꞌe rami vaꞌe rire ma oikuaa ꞌrãgue haꞌe nunga, oikuaa pota ꞌrãgue opa taa re. 


text:
 Mbaꞌexa vy tu peteĩꞌi vaꞌeri haꞌe kuery vaꞌe regua mil omondyi, <PI2>eꞌỹ vy mokoĩꞌi vaꞌe dez mil omondyi. Haꞌe kuery repyarã itaova oĩ vaꞌekue oeja ramo ae oiko haꞌe rami, haꞌe jopo py Senhor omboaxa ramo. 


text:
 Mbaꞌeta hovaigua kuery pegua itaova ma nhandeꞌitaova rami eꞌỹ, <PI2>nhanderovaigua eteve voi oikuaa. 


text:
 Mbaꞌeta haꞌe kuery uvaty ma Sodoma py ikuai vaꞌe ramigua, <PI2>haꞌe imbaꞌety ma Gomorra regua. Haꞌe kuery uva ma veneno rami jojukaarã, haꞌe ijaju vaꞌe voi iro vaꞌe meme. <n>Uvaty re ijayvua py Israel kuery re ae ijayvu, haꞌe rã uvaꞌa ma haꞌe kuery reko porãrã vaꞌekue. 


text:
 Haꞌe kuery uva rykue ma onhembotyryry vaꞌe veneno rami iro vaꞌe, <PI2>mboi guigua rami ete ndaꞌevei vaꞌe. 


text:
 Mbaꞌeta anhombopaga aguã rami aiko mbaꞌemokue amboekovia vy, <PI2>haꞌevea ára py haꞌe kuery onhepyxanga jave. Mbaꞌeta ovaẽ raiꞌi ma haꞌe kuery ojexavai aguã ára, haꞌe kuery renonderã ou pojava.” 


text:
 Mbaꞌeta Senhor oikuaa pota ꞌrã ojeupegua kuery re, <PI2>haꞌe vy omboaxy ꞌrã guembiguai kuery, haꞌe kuery mbaraeteague opa ma ovya haꞌe oexa vy, mbaꞌeta haꞌe kuery vaꞌe regua nonhenduvei ꞌrã, escravo haꞌe escravo eꞌỹ vaꞌe ma voi. 


text:
 Haꞌe ramo aipoeꞌi ꞌrã: “Mamo tu ikuai tuuete ramigua pemboete vaꞌekue, <PI2>haꞌe itaova re pejeroviaa vaꞌekue? 


text:
 Haꞌe vaꞌe tuuete kuery ndaꞌu hoꞌu ꞌrã mbaꞌemo kyra pemeꞌẽ vaꞌe, <PI2>haꞌe oyꞌu ꞌrã vinho pemeꞌẽ vaꞌe? Haꞌe kuery ae haꞌvy topuꞌãmba penepytyvõ aguã, peẽ kuery penhemi atyrã ojeapo vy! 


text:
 Pexa ke aỹ, xee ae, xee anhoꞌi aiko. <PI2>Amboae regua tuuete ndoikoi, xee eꞌỹ vy. Xee ma ajojuka haꞌe anhomoingove ꞌrã. Xee anhomoingo axy haꞌe anhomonguera ju ꞌrã. Ndoikoi guive xepo py hoꞌa vaꞌekue reraa jepearã. 


text:
 Xekyxe hendy rei vaꞌe aĩmbeꞌe, <PI2>haꞌe xepoꞌakaa rupi aikuaa pota vy ambopaga ꞌrã xerovaigua kuery, amboekovia ꞌrã xere ndaꞌijaꞌei vaꞌe kuery ojapoague. 


text:
 Ajapo ꞌrã xeruꞌy tuguy omoẽ aguã rami, <PI2>(xekyxe voi omomba ꞌrã hoꞌo,) omanogue haꞌe omboꞌa pyre kuery ruguy, penderovaigua kuery akã hiꞌa vuku vaꞌe regua voi”, heꞌi. 


text:
 Amboae regua kuery, perovyꞌa ke ixupegua kuery, <PI2>mbaꞌeta Senhor nhombopaga ꞌrã guembiguai kuery ruguy omoẽa ague re, <PI2>ombopaga ꞌrã hovaigua kuery, haꞌe vy oikyꞌaꞌo ju ꞌrã ojeupegua kuery yvy. 


text:
Haꞌe vaꞌe ayvu mboraei regua haꞌe javi Moisés omombeꞌu heta vaꞌe kuery remiendurã, Num raꞌy Josué reve.


text:
aipoeꞌive ju: — Penekuraxõ re pemoĩ porã ꞌrã ayvu aỹ penembyte amombeꞌu vaꞌe haꞌe javi, penderaꞌy kuery pe pejapo uka aguã kovaꞌe lei re ayvu oĩ vaꞌe haꞌe javi.


text:
Mbaꞌeta povaꞌe ma pendevy ayvu rive eꞌỹ, haꞌe rã penemoingovearã ae. Povaꞌe ayvu rupi vy ae ꞌrã peiko pukuve pendeyvyrã Jordão yakã rovai re peaxa ma vy pendekuaia py. 


text:
<n> Moisés rekove opa ma aguã ára pyguare</n> <n> Nebo yvyty apyte gui Moisés Canaã yvy oexa aguã re ijayvuague</n> Haꞌe vaꞌe árave Senhor ijayvu Moisés pe. Haꞌe vy aipoeꞌi: 


text:
— Eẽ ke Abarim yvyty rupi Nebo yvyty peve. Haꞌe vaꞌe ma Moabe yvy re oĩ Jericó rexeiꞌi katy. Haꞌe vy rexa ꞌrã Canaã yvy, Israel kuery rekoarã ameꞌẽ vaꞌekue.


text:
Haꞌe gui yvyty reẽague áry ae ꞌrã remano, haꞌe rã nenheꞌẽ heraa ꞌrã neramoĩ kuerya py, nderykeꞌy Arão Hor yvyty py omano rã inheꞌẽ tamoĩ kuerya py heraa ague rami avi.


text:
Mbaꞌeta peẽ naxenheꞌẽ rendui vaꞌekue Israel kuery mbyte, Meribá yakã katyꞌi Cades re, Zim tekoa eꞌỹa py. Mbaꞌeta Israel kuery mbyte py ndapeikuaa ukai ikyꞌa eꞌỹ vaꞌe aikoa.


text:
Haꞌe rami vy yvy nerenonde oĩ vaꞌe rexa rive ꞌrã, nerevaẽi ꞌrã Israel kuery yvyrã ameꞌẽ vaꞌekue py. 


text:
<n> Moisés jogueroayvu porãague</n> Po rami ma Nhanderuete remimboꞌe Moisés omano ta jave ogueroayvu porã Israel kuery.


text:
Haꞌe vy aipoeꞌi: — Senhor ma Sinai yvyty katy gui ou vy <PI2>haꞌe kuery pe ojekuaa Seir katy gui koꞌẽmbaꞌi ouvya rami, Parã yvyty guive hexakãmba ouvy. Mbovy rei eꞌỹ ojeupegua ikyꞌa eꞌỹ vaꞌe kuery reve ou. Oiporu kuaa regua re tata rami ojekuaa haꞌe kuery pegua lei. 


text:
 Anhetẽ ete ae raꞌe reayvu heta vaꞌe kuery. <PI2>Ndevygua kuery ikyꞌa eꞌỹ vaꞌe ndepo py meme ikuai. Ndepy yvyꞌiry haꞌe kuery onhemboja okuapy vy onhemboꞌe uka ꞌrã ndeayvua re. 


text:
 Haꞌe gui Senhor ae oĩ guembiayvu kuery ruvixarã, <PI2>haꞌe kuery regua yvatekueve onhemboatya py, Israel kuery regua haꞌe javi reve. 


text:
 Judá kuery renonderã ma po rami omombeꞌu: — Senhor, endu ke Judá kuery ojerurea, <PI2>epena heta vaꞌe kuery ikuaia py ju ojevy aguã rami. <n>Judá kuery vaꞌe regua ma heta vaꞌe kuery renonde ꞌrã ojeꞌoi joe opuꞌã aguã katy . Ndepo py ke ejogueroꞌa haꞌe kuery repya rupi, eipytyvõ hovaigua kuery rovai rupi. 


text:
 Haꞌe gui Levi kuery vaꞌe regua pe aipoeꞌi: — Xeruete, Tumim haꞌe Urim rupi ejekuaa uka ke <PI2>ndevygua ava ojeroviapy vaꞌe pe. Haꞌe vaꞌe reko ma Massá py reikuaa porã rakaꞌe, haꞌe Meribá yakã py ixupe ndeayvu ete. <n>Apy ma ijayvu sacerdote yvateve Levi regua oiko vaꞌe re. Sacerdote jypygua ma Arão ae oiko rakaꞌe. Haꞌe gui Tumim haꞌe Urim ma sacerdote kuery mbaꞌekuaa-arã oĩ . 


text:
 Haꞌe vaꞌe ma oxy haꞌe nguu pe aipoeꞌi vaꞌekue <PI2>peteĩgueve oexa eꞌỹa rami, neĩ guyvy kuery oexa eꞌỹ vaꞌekue, guaꞌy kuery re voi openaa rupi ndoikoi. Haꞌe rami ꞌrãgue py ojee omoĩ porã ndeayvuague, haꞌe ndereve guarã rejapo vaꞌekue rupi anho oiko. <n>Levi kuery ma pavẽ gui oayvuve Nhanderuete ayvu . 


text:
 Haꞌe vy neꞌarandua re omboꞌe oikovy Jacó kuery, <PI2>Israel kuery omboꞌe ndeguigua lei re. Oapy avi heakuã porã vaꞌe rejou porã aguã, mymba kuery voi oapy ndevygua altar áry. 


text:
 Senhor, emoingo porã ke haꞌe kuery imbaraete aguã, <PI2>erovyꞌa avi opo py ojapo vaꞌe. Haꞌe rã emoingo axypa haꞌe kuery re ijaꞌe eꞌỹ vy opuꞌã rei vaꞌe, rakaꞌeve rã opuꞌã veꞌỹ aguã. 


text:
 Haꞌe gui Benjamim kuery vaꞌe regua pe ma aipoeꞌi: — Senhor rembiayvu oĩ porã ete ꞌrã hexeve. <PI2>Ára nhavõ Senhor opena porã ꞌrã. <PI2>Haꞌe ramo opytuꞌu ꞌrã ijyva áry rupi. 


text:
 Haꞌe gui José kuery vaꞌe regua pe ma aipoeꞌi: — Senhor tomoingo porã pendeyvy, <PI2>yva gui hoꞌa vaꞌe iporãgueve py, yxapy haꞌe yy yvy guy rupi oĩ vaꞌe py guive, 


text:
 haꞌe gui yvyty ymave guare, <PI2>haꞌe yvyꞌã rakaꞌeve rã peve oĩ vaꞌe rupi henhoĩ porãgueve vaꞌe py, 


text:
 yvy gui oiko vaꞌe iporãgueve vaꞌe haꞌe javi py, <PI2>yvyraꞌa iporãgueve vaꞌe py voi. Haꞌe nunga haꞌe javi tou José kuery re, tyvy kuery yvateve vaꞌe rã. <n>José ramymino kuery ma mbaꞌemo ojopy retave aguã rami ikuai . 


text:
 Haꞌe kuery ipoꞌaka ꞌrã vaka jypy guare vaꞌe rami, <PI2>hakua ma vaka kaꞌaguy regua rakua rami. Haꞌe vaꞌe py ma ipoꞌaka ꞌrã yvy regua haꞌe javi re, yvy apy peve voi. Haꞌe rami ae mbovy eꞌỹ taꞌikuai Efraim haꞌe Manassés regua kuery. 


text:
 Haꞌe gui Zebulom kuery vaꞌe regua pe ma aipoeꞌi: — Pevyꞌa ke Zebulom kuery, yeꞌẽ rembe rupi peoa py, <PI2>haꞌe peẽ Issacar kuery voi pendekoa py peĩa rupi. 


text:
 Haꞌe kuery mokoĩ regua ma oenoĩ ꞌrã amboae regua kuery yvyty áry oupa aguã. <PI2>Haꞌe py ma Nhanderuete pe omeꞌẽ ꞌrã haꞌevea ramigua. Mbaꞌeta haꞌe kuery okaru porã ꞌrã yeꞌẽ rupigua re, haꞌe mbaꞌemo iporãve vaꞌe ita kuꞌia guýry oĩ vaꞌekue gui. <n>Zebulom kuery ma yeꞌẽ rembe rupi ikuai rakaꞌe. 


text:
 Haꞌe gui Gade kuery vaꞌe regua pe ma aipoeꞌi: — Tovyꞌa porã Gade kuery yvyrã omboetavea rupi. <PI2>Haꞌe kuery ma guary kunha rami ꞌrã ikuai, jojyva haꞌe nhoakã omboaꞌypaa rupi. 


text:
 Haꞌe vy ombaꞌerã ojopy ꞌrã iporãve vaꞌe, <PI2>huvixa kuery peguarã haꞌe py omoĩ porã mbyre. Haꞌe vy heta vaꞌe kuery renonde rupi oguata vy ojapo ꞌrã Senhor oipotaa haꞌevea ramigua, <PI2>Israel kuery re ijayvuague rami vy. 


text:
 Haꞌe gui Dã kuery vaꞌe regua pe ma aipoeꞌi: — Dã kuery ma guaryꞌi <PI2>Basã gui opo vaꞌe rami ꞌrã ikuai. 


text:
 Haꞌe gui Naftali kuery vaꞌe regua pe ma aipoeꞌi: — Naftali kuery ma Senhor omoingo porãa rupi ꞌrã ovyꞌa okuapy. <PI2>Opa mbaꞌe py Senhor ogueroayvu porãa rami vy <PI2>hekoa ꞌrã yupa rupi, kuaray puku-a katy. 


text:
 Haꞌe gui Aser kuery vaꞌe regua pe ma aipoeꞌi: — Aser kuery ma taꞌikuai porãve Jacó raꞌy kuery ikuaia mbyte. <PI2>Tyvy kuery rembiayvuve toiko, haꞌe ipy rupi tomoakỹ azeite py. 


text:
 Haꞌe kuery retã rokẽ jokoa ma ferro haꞌe overa vaꞌe guigua toĩ. <PI2>Taꞌikuai porã okuave teria ja. 


text:
 — Hembiayvu peiko vaꞌe, Penderuete ramigua mboae ndoikoi. <PI2>Yva áry rupi haꞌe ou ꞌrã penepytyvõ aguã, yvatevea rupi ou arai áry. 


text:
 Nhanderuete imarã eꞌỹ vaꞌe re ae ꞌrã pendekoa, <PI2>haꞌe ramo ojyva áry rupi penekuavã ꞌrã rakaꞌe rã peve guarã. Penerenonde katy gui oipeꞌa ꞌrã penderovaigua kuery “Pemomba katu”, heꞌi vy. 


text:
 Haꞌe ramo Israel kuery ikuai porã ꞌrã, <PI2>Jacó ramymino kuery, ygua oĩ aeꞌi vaꞌe rami ꞌrã ikuai, yvy mbaꞌemo aju haꞌe vinho oĩa vaꞌe re. Yva gui ma hoꞌa ꞌrã yxapy imoakỹarã. 


text:
 Israel kuery, pevyꞌa ete ꞌrã! <PI2>Marã ramigua tu ikuai peẽ kuery ramigua? Senhor ogueraa jepe vaꞌe peiko. <PI2>Haꞌe ma mbaꞌemo vai jokoa oĩ penepytyvõarã, haꞌe kyxe penembopoꞌakaarã. Haꞌe rami rire penderovaigua kuery ma peipotaa rami meme ꞌrã ikuai, haꞌe rã peẽ ma pepyrõ ꞌrã haꞌe kuery ombojeroviaaty yvyꞌã re ojapo vaꞌekue áry. 


text:
<n> Moisés omanoague</n> Haꞌe gui Moabe yvy gui Moisés oẽ vy Nebo yvyty katy oo, Pisga yvyꞌã yvatevea py, Jericó rexeiꞌi ae. Haꞌe ramo ixupe Senhor oexa uka yvy haꞌe javi Gileade guive Dã peve,


text:
Naftali, Efraim haꞌe Manassés kuery peguarã, haꞌe gui Judá kuery peguarã yvy haꞌe javi, yeꞌẽ kuaray oikea katy oĩ vaꞌe peve,


text:
Haꞌe rami vy Senhor aipoeꞌi ixupe: — Kovaꞌe yvy ae ma Abraão, Isaque haꞌe Jacó pe aura reve ameꞌẽ aguã re xeayvuague vaꞌe, “Peneramymino kuery pe ameꞌẽ ꞌrã”, haꞌeague ae. Haꞌe vaꞌe ma nderexa py rexa aguã rami ajapo vaꞌeri ndereoi ꞌrã haꞌe katy — heꞌi. 


text:
Haꞌe ramo onhono porã peteĩ yvyꞌã guy py Moabe re, Bete-Peor rexeiꞌi. Aỹ peve avave rei ndoikuaai teri onhono porãague.


text:
Moisés omano jave py cento e vinte maꞌetỹ oguereko vaꞌekue. Haꞌe rami teĩ hexa ndoguepai teri vaꞌekue, imbaraete rei guive.


text:
Peteĩ jaxy re Israel kuery ojaeꞌopa okuapy Moisés re, Moabe yvy re ae, ojaeꞌo aguã vaꞌekue opa peve. 


text:
Haꞌe gui Num raꞌy Josué re Moisés opo omoĩ rire hexe Nheꞌẽ imoꞌarandua anho oĩ. Haꞌe ramo ijayvua re Israel kuery ojapyxaka vy ojapo okuapy Moisés rupi Senhor ojapo ukaague rami.


text:
Israel kuery mbyte ndoikovei teri profeta Moisés ramigua ju, mbaꞌeta jova re omaꞌẽ reve Senhor ijayvu hexeve.


text:
Ndoikovei teri mbaꞌemo kuaa ukaarã haꞌe hexa pyrã Senhor ojapo ukaa rami vy Egito yvy re haꞌe ojapo vaꞌekue ramigua, Faraó re, ixupegua yvatekueve re, haꞌe ijyvy haꞌe javi rupi.


text:
Mbaꞌeta Moisés ma opoꞌakaa rupi ojapo vaꞌekue mbaꞌemo ndaꞌevei ete haꞌe tuvixave vaꞌe, Israel kuery pavẽ oexaa py. 


text:
<n>Josué rekokue oĩa</n> <n> Josué ipyꞌa guaxu aguã re Nhanderuete ijayvuague</n> Senhor rembiguai Moisés omano rire ipytyvõare Num raꞌy Josué vaꞌe ju Senhor oenoĩ. Haꞌe vy aipoeꞌi: 


text:
— Xerembiguai Moisés omano ma. Epuꞌã ke aỹ, eaxa Jordão yakã kovaꞌe kuery haꞌe javi reve, Israel kuery yvyrã ameꞌẽ vaꞌekue py.


text:
Tekoa eꞌỹa haꞌe Líbano yvy guive Eufrates yakã tuvixa vaꞌe peve, heteu kuery yvy haꞌe javi ameꞌẽ, haꞌe gui kuaray oikea katy yeꞌẽ tuvixa vaꞌe oĩ vaꞌe peve, pendevy guarã meme itui.


text:
Reikovea pukukue re avave rei ndaꞌipoꞌakaai ꞌrã pendere. Moisés reve aikoague rami ae ju ꞌrã aiko ndereve. Ndoroejai ꞌrã, noroipytyvõ eꞌỹi ꞌrã guive.


text:
Nembaraete haꞌe ndepyꞌa guaxu ke, mbaꞌeta ndee rejapo ꞌrã kovaꞌe kuery yvy re hekoa aguã rami, tuu kuery pe aura reve ameꞌẽ aguã re xeayvu rire.


text:
Nembaraete haꞌe ndepyꞌa guaxu ete ke, rejapopa aguã lei xerembiguai Moisés ojapo ukaague. Ejepeꞌa eme ndeaxu eꞌỹa katy, neĩ ndeaxua katy, mamo rã reikoa py reiko porã aguã.


text:
Ejepeꞌa eme kuaxia re lei oĩa re ndeayvua gui. Haꞌe vaꞌe re reikuaa pota ꞌrã reikovy ara py haꞌe pyávy. Enheaꞌã tema ipara re oĩa rami rejapopa aguã. Haꞌe rami vy reiko porã ꞌrã, haꞌe rejapopa ꞌrã rejapo vaꞌerã vaꞌe.


text:
Xee ae aipo ndaꞌei ri tyꞌy raꞌe? Nembaraete haꞌe ndepyꞌa guaxu ke. Ekyje eme, enhemondyi eme guive, mbaꞌeta Senhor Nderuete oiko ndereve mamo rã reikoa py rei. 


text:
<n> Canaã yvy re oaxa eꞌỹ mbove ijayvuague</n> Haꞌe ramo Josué ijayvu heta vaꞌe kuery regua yvatekueve pe. Haꞌe vy aipoeꞌi: 


text:
— Peaxa ke heta vaꞌe kuery ikuaia mbyte rupi. Haꞌe kuery pe pendeayvu vy aipopeje ꞌrã: “Pereko katu ke tembiꞌu, mbaꞌeta mboapy araa py peaxa ꞌrã kovaꞌe Jordão yakã, pevaẽ aguã pendeyvyrã Senhor Penderuete omeꞌẽ vaꞌekue re, penderekoa aguã”, peje. 


text:
Haꞌe gui Rúben regua, Gade haꞌe Manassés regua mbyte rupi ojaꞌo vaꞌekue pe ju Josué ijayvu vy aipoeꞌi: <n>Rúben, Gade haꞌe Manassés regua mbyte rupi ojaꞌo vaꞌekue opyta rakaꞌe Jordão yakã regua kuaray oẽa katy oĩ vaꞌe re, amboae kuery reve yakã oaxa ꞌrãgue py. Haꞌe kuery vaꞌe regua xondaro kuery anho oaxa Jordão yakã guyvy kuery oipytyvõ aguã (Números 32). 


text:
— Penemaꞌenduꞌa ke Senhor rembiguai Moisés ijayvu vy pendevy aipoeꞌiague re: “ Senhor Penderuete omeꞌẽ ꞌrã pepytuꞌu aguã kovaꞌe yvy omeꞌẽ vaꞌe re.


text:
Penderaꞌyxy kuery, penderaꞌy haꞌe penderajy kuery haꞌe penerymba vaka kuery topyta Jordão yakã kyvõgua re pendevy Moisés omboaxa vaꞌekue re. Haꞌe rã peẽ ma tembiporu reve ꞌrã peaxa penderyvy kuery renonde, xondaro peiko vaꞌe haꞌe javi. Peipytyvõ ꞌrã,


text:
penderyvy kuery voi opytuꞌu aguã Senhor omeꞌẽ, peve peẽ kuery pe rami avi. Haꞌe kuery voi ꞌrã hekoa oyvyrã Senhor Penderuete omeꞌẽ vaꞌe re. Haꞌe rami vy ꞌrãe pejevy pendeyvyrã Senhor rembiguai Moisés omboaxa vaꞌekue re, kuaray oua katy pendekoa aguã, Jordão yakã kyvõgua re”, heꞌi vaꞌekue. 


text:
Haꞌe ramo Josué pe haꞌe kuery ombovai okuapy vy aipoeꞌi: — Orevy pe ndeayvua haꞌe javi ꞌrã rojapo, haꞌe mamo rã oremondoukaa py tema roo ꞌrã.


text:
Haꞌe rã haꞌe javi ava ndeayvua rami ndoikoxei, haꞌe rejapo uka vaꞌe haꞌe javi ndojapoxei vaꞌe ma omano ꞌrã. Haꞌe nunga rupi nembaraete ke, haꞌe ndepyꞌa guaxu. 


text:
<n> Jericó tetã re oikuaa pota vy oo vaꞌe kuery Raabe ro py ikuai jave guare</n> Sitim gui Num raꞌy Josué omondouka mokoĩ ava yvy re omaꞌẽ nhemi aguã. Haꞌe vy aipoeꞌi: — Peguataa rupi peikuaa pota peovy yvy re, Jericó tetã peve — heꞌi ramo ojeꞌoi. Haꞌe rami vy ovaẽ peteĩ kunha itavy rei vaꞌe ro py. Hery ma Raabe. Haꞌe py ae haꞌe kuery oke. 


text:
Haꞌe ramo Jericó pygua huvixa pe omombeꞌua vy aipoꞌea: — Maꞌẽ, ange pyávy apy ovaẽ raꞌe avakue Israel kuery regua nhandeyvy re oikuaa pota vaꞌe — ꞌea. 


text:
Haꞌe ramo Jericó pygua huvixa aipoeꞌi uka Raabe pe: — Emoẽ ju avakue ou vy ndero py ovaẽ vaꞌekue, mbaꞌeta nhandeyvy haꞌe javi re oikuaa pota aguã ou — heꞌi uka. 


text:
Haꞌe rami teĩ kunha vaꞌe ma mokoĩ avakue omovaẽ vy onhomi ma voi vaꞌekue. Haꞌe rami vy aipoeꞌi: — Anhetẽ xea py ovaẽ kuri mokoĩ avakue. Vaꞌeri xee ndaikuaai maguigua paa.


text:
Haꞌe gui pytũ ma jave tetã kora rokẽ pemboty ta ramo haꞌe kuery oexa vy jogueraa ju kuri. Ndaikuaai marã katy pa ojeꞌoia. Tapeo pojava haꞌe kuery rakykue, peupity nho ꞌrã — heꞌi.


text:
Haꞌe gui huvixa rembiguai kuery ojeꞌoi ju yvy re oikuaa pota vaꞌe kuery rakykue, Jordão yakã oaxaaty katy tape oo vaꞌe rupi. Haꞌe kuery rekaa oẽ ramove tetã kora rokẽ ombotya. 


text:
Haꞌe vy aipoeꞌi haꞌe kuery pe: — Xee aikuaa porã pende kuery pe Senhor kovaꞌe yvy omeꞌẽague. Pende kuery gui ore kuery rokyjea anho roendu, haꞌe yvy re ikuai vaꞌe haꞌe javi ikangypa guive.


text:
Mbaꞌeta roendu Egito gui peo jave Yeꞌẽ Pytã penerenonde oĩ vaꞌe Senhor omboypaague, haꞌe gui mokoĩ amorreu kuery ruvixa re pejapo vaꞌekue voi, Jordão rovai re Seom haꞌe Ogue pemomba vaꞌekue.


text:
Haꞌe nungakue roendu vy orepyꞌa kangy, neĩ peteĩve re noĩvei imbaraetea, pende kuery peju ramo. Mbaꞌeta Senhor Penderuete ae Nhanderuete yva haꞌe yvy re ipoꞌaka vaꞌe ae.


text:
Haꞌe gui aỹ ma peura xevy Senhor rery rupi, xee romboaxyague rami peẽ kuery ju xeru ro pygua kuery pemboaxy aguã. Haꞌe aikuaa porã aguã aipota avi mbaꞌemo xevy pemboaxa,


text:
xeru haꞌe haꞌi hekove reve peja aguã, xekyvy haꞌe xekypyꞌy kuery voi, haꞌe roguereko vaꞌe haꞌe javi, orejukaarã gui orereraa jepe vy — heꞌi. 


text:
Haꞌe ramo avakue aipoeꞌi kunha vaꞌe pe: — Ndee oremombeꞌu eꞌỹ ramo orerekovea voi romeꞌẽ ꞌrã nderekove rekovia. Haꞌe vy kovaꞌe yvy Senhor orevy omeꞌẽ ma jave anhetẽ ete romboaxy ꞌrã — heꞌi okuapy. 


text:
Haꞌe ramo kunha vaꞌe ojapo janela oĩ vaꞌe py ixã vaꞌe rupi haꞌe kuery oguejy aguã rami, tetã kora áry ae hoo oĩ ramo.


text:
Haꞌe gui aipoeꞌi haꞌe kuery pe: — Tapeo yvyty reia re, pendereka vy oo vaꞌe kuery pendejou eꞌỹ aguã. Mboapy ára peve ꞌrã penhemi haꞌe py, haꞌe kuery ojevy ju peve. Haꞌe gui mae ma tapeo tape rupi — heꞌi. 


text:
teĩ po rami ꞌrã rejapo: pendeyvy re ore kuery rovaẽ jave kovaꞌe ixã pytã vaꞌe janela roguejyague py rejokua ꞌrã, haꞌe gui nderu, ndexy, ndekyvy haꞌe nderu ro pygua kuery haꞌe javi remboatypa ꞌrã ndero py. Haꞌe rami eꞌỹ rã ndorojapoi ꞌrã rouraague.


text:
Haꞌe rami avi peteĩ vaꞌe rei ndero rokẽ gui oka py oẽ ri ramo ma hexe ae ꞌrã oĩ huguy omoẽague opaga aguã, orere eꞌỹ. Haꞌe rã ndereve opy ikuai vaꞌe ruguy omoẽa ramo ma orere ae toĩ ropaga aguã, haꞌe kuery re amongue opo omoĩ rã.


text:
Haꞌe ramo kunha vaꞌe — Pendeayvuague rami toiko — heꞌi vyve omondouka. Haꞌe rã haꞌe kuery oo. Haꞌe gui janela re kunha vaꞌe ojokua ixã pytã vaꞌe. 


text:
Avakue jogueraa vy yvyty reia re ovaẽ. Haꞌe py ma mboapy ára opyta, heka vy oo vaꞌe kuery guetã katy ju ojevypa peve, haꞌe kuery tape haꞌe javi rupi oeka okuapy teĩ ndojoui vy.


text:
Haꞌe rami vy mokoĩve ava ma yvyꞌã gui oguejy vy jogueraa ju. Yakã oaxa ma vy ovaẽ Num raꞌy Josué oĩa py. Ixupe omombeꞌu haꞌe kuery re oiko vaꞌekue haꞌe javi.


text:
Haꞌe vy aipoeꞌi Josué pe: — Anhetẽ ete nhandepo py Senhor omboaxa haꞌe vaꞌe yvy haꞌe javi. Haꞌe py ikuai vaꞌe haꞌe javi ipyꞌa kangypa nhandegui — heꞌi. 


text:
<n> Jordão yakã oaxa ojeꞌoivyague</n> Koꞌẽ ju ramove Israel kuery haꞌe javi reve Josué nhomopuꞌãmba vy Sitim gui ojeꞌoi, Jordão yakã rembe peve ovaẽmba. Haꞌe py ma oke ju ranhe okuapy oaxa eꞌỹ mbove.


text:
Haꞌe vy heta vaꞌe kuery pe omombeꞌu-mbeꞌu vy aipoeꞌi: — Senhor Penderuete guexeve guarã ojapo vaꞌekue ryru ma levita regua sacerdote kuery oupi heravy rã pexa vy peẽ kuery voi peo ꞌrã haꞌe kuery rakykue. 


text:
Haꞌe rami avi hyru gui mombyryꞌi ꞌrã peiko, mil metros-a py. Haꞌe vaꞌe re penhemboja eme, marupi pa peo aguã peikuaa aguã, mbaꞌeta haꞌe vaꞌe tape rupi peo vaꞌeꞌỹ teri — heꞌi. 


text:
Josué avi aipoeꞌi avi heta vaꞌe kuery pe: — Pejekyꞌaꞌo ke koꞌẽ rã guarã, mbaꞌeta peẽ kuery mbyte Senhor ojapo ꞌrã iporã vaꞌe — heꞌi. 


text:
Sacerdote kuery pe voi ijayvu vy aipoeꞌi: — Peupi heravy Nhanderuete guexeve guarã ojapo vaꞌekue ryru, haꞌe peroaxa heta vaꞌe kuery renonde — heꞌi ramo hyru oupi vy heta vaꞌe kuery renonde ogueroguata heravy. 


text:
Haꞌe gui Senhor aipoeꞌi Josué pe: — Kovaꞌe ára amboypy ꞌrã romboyvate aguã Israel kuery pavẽ oexaa py, haꞌe kuery oikuaa aguã Moisés reve aikoague rami ndereve ju aikoa.


text:
Haꞌe gui ndee ma sacerdote kuery hyru reraa vaꞌe pe ndeayvu vy aipoꞌre: “Jordão yakã py peguejy ma vy pepyta ranhe ꞌrã haꞌe py”, ꞌre. 


text:
Haꞌe ramo Josué aipoeꞌi Israel kuery pe: — Penhemboja ke kyvõ rami, Senhor Penderuete ayvu pendu aguã. 


text:
Haꞌe vaꞌe rire Josué aipoeꞌive ju: — Po rami ꞌrã peikuaa Nhanderuete oikove vaꞌe penembyte oikoa, haꞌe anhetẽ penerenonde gui oipeꞌapa ꞌrãa cananeu, heteu, heveu, ferezeu, girgaseu, amorreu haꞌe jebuseu kuery haꞌe javi.


text:
Maꞌẽ, Senhor yvy jave re ipoꞌaka vaꞌe guexeve guarã ojapo vaꞌekue ryru ma penerenonde ogueroaxa ꞌrã heravy Jordão yakã.


text:
mbaꞌeta Jordão yakã py sacerdote kuery Senhor yvy jave re ipoꞌaka vaꞌe ayvu ryru reraa kuery oguejy ramove yy ojeaya ꞌrã, yvate katy gui yy ou ꞌrã vaꞌekue ijaty ramo — heꞌi. 


text:
Haꞌe gui ma haꞌe kuery guekoa gui oguata ojeꞌoivy Jordão yakã oaxa aguã. Haꞌe kuery renonde sacerdote kuery ogueraa okuapy Senhor ayvu ryru.


text:
Hyru reraa kuery Jordão yakã py oguejy ramo yy py ipy inhakỹ. (Mbaꞌeta Jordão ma ára pyau nhavõ tyguaxu raxa vaꞌe, hembe ikuai vaꞌe áry rupi guive.)


text:
Haꞌe gui yy yvate katy gui ou vaꞌe opyta. Adã tetã gui mombyryꞌi onoꞌõ, Zaretã rexei oĩ vaꞌe katy. Haꞌe rã yvy joja reia regua yeꞌẽ ro katy oxyryague ma typa. Haꞌe ramo haꞌe kuery oaxa ojeꞌoivy, Jericó tetã rexeiꞌi ae.


text:
Haꞌe rã sacerdote kuery Senhor ayvu ryru reraa vaꞌe ma Jordão yakã mbyte py opyta okuapy. Haꞌe ramia ja Israel kuery haꞌe javi ipiru reia rupi oaxa. 


text:
<n> Jordão yakã mbyte gui doze ita oguenoẽague</n> Haꞌe kuery haꞌe javi Jordão yakã oaxapa ma ramo Senhor ijayvu Josué pe. Haꞌe vy aipoeꞌi: 


text:
Haꞌe vaꞌe kuery pe ndeayvu vy aipoꞌre: “Apy Jordão yakã mbyte gui penoẽ doze ita sacerdote kuery opyta vy opyrõ okuapya gui. Haꞌe vaꞌe ma peraa vy pemboaty kovaꞌe pytũ pepyta aguã py”, ꞌre. 


text:
peteĩ-teĩ regua gui peteĩ oiporavo. Haꞌe vy aipoeꞌi haꞌe kuery pe: — Tapeo Jordão yakã mbyte py peẽ ranhe Senhor Penderuete ayvu ryru reraa kuery renonde, haꞌe peteĩ-teĩ pendeaxiꞌy áry peupi ꞌrã heravy peteĩ ita, Israel kuery regua mbovy pa ikuaia rami vy.


text:
Haꞌe vaꞌe ma pende kuery mbyte oĩ ꞌrã penemaꞌenduꞌa aguã. Haꞌe gui penderaꞌy kuery rakaꞌe rã ikuai vaꞌe oporandu vy “Mbaꞌerã tu kovaꞌe ita?” heꞌi ramo


text:
aipopeje ꞌrã haꞌe kuery pe: “ Senhor ayvu ryru renonde ma Jordão yakã ojeaya rakaꞌe. Hyru ogueroaxaa ramove yy ojeaya. Haꞌe rami rire kovaꞌe ita ma rakaꞌe rã peve guarã ikuai Israel kuery imaꞌenduꞌa aguã”, peje ꞌrã — heꞌi. 


text:
Haꞌe rami rã Israel kuery ojapo Josué ijayvua. Haꞌe vy Jordão yakã mbyte gui ojopy heravy doze ita, Josué pe Senhor aipoeꞌiague rami vy, Israel kuery regua mbovy pa ikuaia rami vy. Haꞌe vaꞌe ma haꞌe kuery opyta aguã py ogueraa vy omboaty haꞌe py.


text:
Haꞌe gui Jordão yakã mbyte py ma Josué ju doze ita omopuꞌã, sacerdote kuery ayvu ryru reraa vaꞌe opyta vy opyrõague py ae. Haꞌe vaꞌe ita ma aỹ peve ikuai haꞌe py. <n>“Aỹ peve” heꞌi mbaꞌeta kovaꞌe kuaxia omboparaa jave ita opyta teri. 


text:
Mbaꞌeta sacerdote hyru reraa kuery ma Jordão mbyte opyta okuapy, Moisés pe Senhor aipoeꞌi ukaague ojeupitypa peve, heta vaꞌe kuery pe Josué ijayvuague rami vy. Haꞌe ramo heta vaꞌe kuery oaxapa pojava. 


text:
Heta vaꞌe kuery haꞌe javi yakã oaxapa ma ramo sacerdote kuery opytaague gui oguenoẽ ju Senhor ayvu ryru, pavẽ oexaa py.


text:
Israel kuery renonde oaxa avi jogueravy Rúben regua, Gade haꞌe Manassés regua mbyte rupi ojaꞌo vaꞌekue. Tembiporu reve meme oaxa, Moisés ijayvuague rami vy.


text:
Senhor renonde quarenta mil xondaro rãndaꞌu oaxa joe opuꞌã aguã katy, Jericó tetã yvýry nhuũndy reia py.


text:
Haꞌe vaꞌe ára ma Senhor omboyvate Josué Israel kuery pavẽ oexaa py. Haꞌe ramo omboete okuapy oikovea pukukue re, Moisés omboeteague rami avi. 


text:
sacerdote kuery ayvu ryru reraa vaꞌe ma Jordão mbyte gui oẽmba. Haꞌe gui yvy pirua re haꞌe kuery opyrõ ramove Jordão yakã oĩague rupi ju oxyry. Yy rembe haꞌe javi rupi oxyry, oĩague rami ae ju. 


text:
Dez-a jaxy jypyꞌia ára haꞌe kuery ojeꞌoi Jordão yakã gui. Gilgal py ju opyta okuapy, Jericó rexei kuaray oua katy.


text:
Haꞌe vy aipoeꞌi Israel kuery pe: — Rakaꞌe rã penderaꞌy kuery pendevy pe oporandu vy aipoeꞌi ꞌrã: “Mbaꞌerã tu kovaꞌe ita?” heꞌi ramo


text:
penderaꞌy kuery pe pemombeꞌu vy aipopeje ꞌrã: “Pevaꞌe Jordão yakã ma Israel kuery oaxa rakaꞌe ipirua rupi.


text:
Mbaꞌeta peẽ kuery renonde Senhor Nhanderuete ojapo Jordão yakã ipiru aguã rami, peaxapa peve. Mbaꞌeta ore kuery renonde Senhor Nhanderuete Yeꞌẽ Pytã omombiru karamboae roaxapa peve, haꞌe gui haꞌekue rami ae ju ojapo orevy,


text:
yvy regua kuery haꞌe javi oikuaa aguã Senhor ipoꞌakapa vaꞌea, haꞌe peẽ voi Senhor Penderuete renonde pejererokyjea rupi pendekuai aguã, rakaꞌe rã peve.” 


text:
<n> Israel kuery pire omboia ague</n> Haꞌe vaꞌe yvy regua huvixa kuery oendupa haꞌe nunga. Amorreu kuery Jordão yakã kyvõ katy ikuai vaꞌe kuaray oikea katy, haꞌe cananeu kuery yeꞌẽ yvýry ikuai vaꞌe ruvixa kuery haꞌe javi oendu Israel kuery renonde Jordão yakã Senhor omombirupaague, haꞌe kuery oaxapa peve. Haꞌe vaꞌe oendu vy ipyꞌa kangypa Israel kuery káuxa, noĩvei ma imbaraeterã. 


text:
Haꞌe vaꞌe jave py Senhor aipoeꞌi Josué pe: — Pejapo kyxe ita gui, haꞌe emboi uka Israel kuery pire — heꞌi. <n>Gênesis 17.10-14 haꞌe Êxodo 12.43-48 


text:
Povaꞌe nunga rupi ae Josué omboi uka ipire, mbaꞌeta Egito yvy gui oẽ vaꞌekue tekoa eꞌỹa re oguataa rupi omanomba ma rire, avakue xondaro ikuai vaꞌekue haꞌe javi.


text:
Mbaꞌeta Egito yvy gui oẽ vaꞌe kuery ma opire omboi uka vaꞌekue meme, haꞌe rã oẽ vaꞌekue gui tekoa eꞌỹa rupi oikoꞌi vaꞌekue ma nomboi ukai.


text:
Quarenta maꞌetỹ re Israel kuery ikuai tekoa eꞌỹa rupi, avakue xondaro ikuai vaꞌe Egito gui oẽ vaꞌekue omanomba peve, Senhor nonheꞌẽ rendui rire. Haꞌe vaꞌe kuery pe ma Senhor oura reve ijayvu yvy neĩ ndoexa ukai aguã re, tamoĩ kuery pe Senhor omeꞌẽ aguã re oura reve ijayvuague, yvy kamby haꞌe ei oata eꞌỹa.


text:
Haꞌe rami vy haꞌe kuery rekovia ma taꞌy kuery ju omoingo. Haꞌe vaꞌe kuery pire ae Josué omboi uka, nomboi ukai teri vaꞌekue ikuai ramo, oguataa rupi nomboiai rire.


text:
Senhor aipoeꞌive ju Josué pe: — Kovaꞌe ára peẽ kuery gui aipeꞌa Egito yvy re escravo pendekuai vy pexĩmba reiague — heꞌi. Haꞌe nunga rupi haꞌe vaꞌe tekoa Gilgal hery aỹ peve. <n>Tery Gilgal nhaendu rã “Oipeꞌa” ꞌea rami. 


text:
<n> Páscoa ára py ngaru ojapo okuapyague</n> Gilgal py Israel kuery ikuai jave ojapo okuapy ngaru Páscoa ára. Haꞌe vaꞌe jaxy catorze ára vaꞌe kaꞌarukue py ojapo, Jericó yvýry nhuũndy reia oĩ vaꞌe py.


text:
Páscoa ára rire koꞌẽ jevy hoꞌu okuapy mbaꞌemo aju haꞌe vaꞌe yvy re ojou vaꞌekue: mbojape imbovua eꞌỹ vaꞌe haꞌe mbaꞌemo raꞌyĩ oaimbe vaꞌekue hoꞌu okuapy haꞌe vaꞌe ára.


text:
Haꞌe vaꞌe yvy regua mbaꞌemo aju hoꞌua ára rireꞌive ma opa maná. <n>Maná ma Israel kuery rembiꞌurã Nhanderuete yva gui ombou vaꞌekue (Êxodo 16). Haꞌe rã Israel kuery ndojouvei. Haꞌe rami ꞌrãgue py haꞌe vaꞌe maꞌetỹ guive okaru okuapy Canaã yvy re mbaꞌemo aju ikuai vaꞌe re. 


text:
Jericó yvýry Josué oikoa py omaꞌẽ vy guenonde oexa peteĩ ava opuꞌã hoꞌamy vaꞌe, opo py kyxe hyru gui oekyi vaꞌekue reve. Haꞌe vaꞌe re Josué onhemboja vy oporandu ixupe: — Ndee pa orea katygua tyrã pa orerovaigua reiko? 


text:
Haꞌe rã ombovai: — Any. Xee ma Senhor pegua xondaro kuery ruvixa aỹ aju vaꞌe — heꞌi. Haꞌe ramo Josué ojeroꞌa vy ngova omovaẽ yvy re omboete vy. Haꞌe vy oporanduve ju ixupe: — Xeruvixa, mbaꞌe ꞌre ꞌrã tu xee nerembiguai pe? 


text:
Senhor pegua xondaro kuery ruvixa ombovai Josué pe: — Emboi ndepy regua, mbaꞌeta yvy reĩa ma ikyꞌa eꞌỹ vaꞌe — heꞌi. Haꞌe ramo Josué ojapo haꞌe rami. 


text:
<n> Jericó tetã oitypaague</n> Haꞌe gui Jericó rokẽ ma Israel kuery gui onhemboty porã. Avave rei noẽai, neĩ ndoikeai ꞌrã.


text:
Haꞌe ramo Senhor aipoeꞌi Josué pe: — Maꞌẽ, ndepo py amboaxa ma Jericó tetã, huvixa haꞌe ixupegua ipyꞌa guaxukueve guive.


text:
Haꞌe rã peẽ avakue joe opuꞌãa pygua kuery haꞌe javive ma pembojere ꞌrã tetã peteĩgue. Haꞌe rami ma mboapy meme ára re ꞌrã pejapo.


text:
Xeayvu ryru renonde ma sete sacerdote ogueraa ꞌrã sete mimby guaxu vexaꞌi ava rakuakue guigua. Haꞌe gui sete araa py ma sete-kue ꞌrã pembojere tetã, haꞌe sacerdote kuery omonheꞌẽ ꞌrã mimby guaxu.


text:
Haꞌe gui mimby guaxu vexaꞌi ava rakuakue guigua omonheꞌẽ puku rã pendu vy peẽ kuery haꞌe javive pejapukai ratã ꞌrã. Haꞌe gui tetã kora hoꞌapa ꞌrã yvy katy, haꞌe peẽ kuery pejeupi ꞌrã hiꞌáry rupi, peteĩ-teĩ penerenonde katy — heꞌi. 


text:
Haꞌe ramo Num raꞌy Josué oenoĩ sacerdote kuery. Haꞌe vy aipoeꞌi haꞌe kuery pe: — Pejopy heravy Senhor ayvu ryru. Haꞌe gui Senhor ayvu ryru renonde ma sete sacerdote togueraa sete mimby guaxu vexaꞌi ava rakuakue guigua — heꞌi. 


text:
Heta vaꞌe kuery pe ju aipoeꞌi: — Tapeo, pembojere tetã. Haꞌe rã tembiporu revegua kuery ma Senhor ayvu ryru renonde tojeꞌoi — heꞌi. 


text:
Josué ijayvuague rami heta vaꞌe kuery ojeꞌoi. Senhor renonde sete sacerdote ranhe oaxa jogueravy sete mimby guaxu vexaꞌi ava rakuakue guigua reve, mimby guaxu omonheꞌẽ jogueravy. Haꞌe rã hakykue ma Senhor ayvu ryru ogueraa.


text:
Haꞌe gui sacerdote kuery mimby guaxu omonheꞌẽ vaꞌe renonde ma avakue tembiporu revegua ojeꞌoi. Takykue ete oo vaꞌe ma hyru rakykue ojeꞌoi. Haꞌe rã mimby guaxu omonheꞌẽ ae tema jogueravy. 


text:
Heta vaꞌe kuery pe Josué ijayvu vy aipoeꞌi: — Pejapukai eme, penhendu eme, neĩ peteĩ ayvu toẽ eme pendejuru gui. Xee xeayvu vy “Pejapukai ke” haꞌe ramo mae ma pejapukai — heꞌi.


text:
Haꞌe rami py Senhor ayvu ryru revegua kuery ma peteĩgue ombojere jogueravy tetã, haꞌe ojevy ju. Tekoa py ju ovaẽ. Haꞌe vy oke okuapy haꞌe py. 


text:
Senhor ayvu ryru renonde sete sacerdote kuery sete mimby guaxu vexaꞌi ava rakuakue guigua omonheꞌẽ tema jogueravy. Haꞌe kuery renonde ma avakue tembiporu revegua ojeꞌoi. Haꞌe rã takykuegua kuery ma Senhor ayvu ryru rakykue ojeꞌoi. Haꞌe ramia ja mimby omonheꞌẽ tema jogueravy. 


text:
Mokoĩ araa py teĩgue ju haꞌe kuery ombojere tetã, haꞌe ojevypa ju tekoa py. Haꞌe rami ma mboapy meme ára re ojapo okuapy. 


text:
Sete araa py ma koꞌẽ ju hexakã ramove ojeꞌoi ju. Haꞌekue rami ae ombojere tetã, sete-kue. Haꞌe vaꞌe ára anho sete-kue ombojere tetã.


text:
Haꞌe gui sete-kuea py sacerdote kuery mimby guaxu omonheꞌẽ jave Josué aipoeꞌi heta vaꞌe kuery pe: — Pejapukai ke, mbaꞌeta Senhor omboaxa ma tetã pendepo py.


text:
Pemomba ete aguã rami oĩ, haꞌe py ikuai vaꞌe haꞌe javi voi. Oikove vaꞌerã ma Raabe itavy rei vaꞌekue anho, hoo pygua kuery guive, mbaꞌeta avakue yvy re oikuaa pota aguã romondouka vaꞌekue onhomi rire.


text:
Haꞌe rami avi pejepoyvu ke pejopy eꞌỹ aguã mbaꞌemo pemomba aguã rami omboaxa pyre, Israel kuery rekoa ayvu vaipy pejapo eꞌỹ aguã, ndaꞌevei rei vaꞌe perua py.


text:
Haꞌe rã prata haꞌe ouro guigua, haꞌe mbaꞌemo ryru overa vaꞌe haꞌe ferro guigua haꞌe javi ma Senhor peguarã ae ꞌrã opyta. Haꞌe nunga ma jaraa ꞌrã ixupe guarã nhamoĩ porã aguã — heꞌi. 


text:
Haꞌe ramo heta vaꞌe kuery ojapukai, haꞌe sacerdote kuery omonheꞌẽ mimby guaxu. Omonheꞌẽ rã haꞌe kuery oendu vy ojapukai ratã okuapy. Haꞌe ramo tetã kora hoꞌapa. Hiꞌáry haꞌe kuery ojeupi jogueravy vy oikepa tetã py, peteĩ-teĩ ooa katy ae. Haꞌe rami py oipeꞌa tetã.


text:
Tetã py ikuai vaꞌe ma guive rã ojukapa kyxe py: avakue, kunhague, kyrĩgue, tujakue, mymba kuery vaka, vexaꞌi haꞌe mburika kuery guive. 


text:
<n> Raabe ogueraa jepeague</n> Haꞌe gui Josué ijayvu mokoĩ ava yvy re oikuaa pota aguã oo vaꞌekue pe. Haꞌe vy aipoeꞌi: — Peike kunha itavy rei vaꞌekue ro py, penoẽ haꞌe gui, haꞌe javi ikuai vaꞌe reve, ixupe peuraague rami vy — heꞌi.


text:
Haꞌe ramo kunumigue oikuaa pota vaꞌekue ma oo py oike vy oguenoẽ Raabe, haꞌe tuu, ixy, ikyvy kuery, haꞌe oguereko vaꞌe haꞌe javi. Hetarã kuery haꞌe javi ogueraa Israel kuery rekoa katyꞌi ikuai aguã.


text:
Haꞌe rã tetã haꞌe opa mbaꞌe haꞌe py ikuai vaꞌe ma oapypa tata py. Haꞌe rã prata, ouro, haꞌe overa vaꞌe guigua, ferro guigua anho oguenoẽ Senhor ropy guarã.


text:
Josué omoingove itavy rei vaꞌekue Raabe, tuu ro pygua kuery, haꞌe opa mbaꞌe oguereko vaꞌe voi. Haꞌe rami rire Israel kuery mbyte haꞌe kuery ikuai aỹ peve, Jericó tetã re oikuaa pota aguã Josué omondouka vaꞌekue onhomi rire. 


text:
Haꞌe vaꞌe jave py Josué ojapo heta vaꞌe kuery oura vy aipoeꞌi okuapy aguã: “Ayvu vaipy toiko Senhor renonde ava opuꞌã vy kovaꞌe tetã Jericó ojapo jevy vaꞌe. Ijytarã omoꞌã vaꞌe omokanhy ꞌrã guaꞌy jypygua, haꞌe rã tetã rokẽ omoĩ jevy vaꞌe ma omokanhy ꞌrã kyrĩve vaꞌe” heꞌi okuapy aguã. 


text:
<n> Acã ojejavyague káuxa Israel kuery Ai tekoa re ndaꞌipoꞌakaiague</n> Haꞌe rami teĩ Israel kuery ikuai aguã vaꞌekue rupi ndaꞌikuai, mbaꞌemo omomba pyrã re ndaꞌevei vy. Mbaꞌeta Judá regua Carmi raꞌy Acã, Zabdi ramymino haꞌe Zera ramymino jevy vaꞌe ma ojeupe guarã ojopy mbaꞌemo omomba aguã rami omboaxa pyre. Haꞌe nunga rupi Senhor poxya hendy Israel kuery rovai. 


text:
Haꞌe rami jave py Josué omondouka avakue Jericó gui Ai tekoa katy. Haꞌe vaꞌe tekoa ma Bete-Áven katyꞌi oĩ, Betel regua kuaray oua katy. Haꞌe kuery pe ijayvu vy aipoeꞌi imondovy: — Tapeo, peiko kuaa yvy re — heꞌi ramo haꞌe kuery ojeꞌoi vy Ai tekoa re oikuaa pota. 


text:
Josué oĩa py haꞌe kuery ojevy vy aipoeꞌi ixupe: — Heta vaꞌe kuery haꞌe javi eꞌỹ tojeꞌoi. Dois mil eꞌỹ vy três mil avakue eteꞌi ri tojeꞌoi Ai tekoa mombaarã. Emokaneꞌõmba eme heta vaꞌe kuery, nhanderovaigua kuery haꞌe pygua mbovyꞌi ri ikuai rã — heꞌi okuapy.


text:
Haꞌe rami vy haꞌe kuery regua avakue ma três mil ojeꞌoi. Haꞌe rami raꞌaga vy haꞌe kuery onhamba Ai pygua avakue gui.


text:
Haꞌe kuery regua avakue ma Ai pygua ojuka trinta e seis, haꞌe omonha amboae kuery tetã kora rokẽ gui ita oguenoẽaty oĩ vaꞌe peve. Yvyꞌã guy rupi oo vy ojukave. Haꞌe nunga rupi heta vaꞌe kuery ipyꞌa kangypa, yy rami rive opyta. 


text:
Haꞌe rami rã Josué omondoro oao, haꞌe hoꞌa oupy ngova yvy re omovaẽ reve. Kaꞌaru peve onheno Senhor ayvu ryru renonde. Israel mongetaaty kuery voi haꞌe rami ndaꞌevei vy oakã re omoĩ okuapy yvy kuꞌi.


text:
Josué ojapukai vy aipoeꞌi: — Ah Senhor Xeruete! Mbaꞌe re tu rejapo kovaꞌe kuery Jordão yakã oaxa aguã rami? Amorreu kuery po py oremboaxa aguã pa rejapo, haꞌe kuery oremomba aguã rive? Jordão yakã rovai re ae ropyta aguã rovyꞌa vaꞌe rire!


text:
Haꞌe nunga ma cananeu kuery haꞌe yvy re ikuai vaꞌe haꞌe javi oendu vy orejoko ꞌrã jogueruvy, ojapo ꞌrã orerery re naꞌimaꞌenduꞌaavei aguã rami yvy re. Haꞌe gui haꞌe rami vy mbaꞌe ꞌrã tu rejapo nderery ipoꞌakapa vaꞌe re imaꞌenduꞌaa aguã? 


text:
Israel kuery ojejavy, ndaꞌikuaixei xereve guarã ajapo vaꞌekue rami. Haꞌe rami vy ojopy omomba pyrã regua. Imonda, ijapu, haꞌe ombaꞌe rei-rei guýry onhomi imoiny.


text:
Haꞌe nunga rupi ae Israel kuery nopuꞌã kuaavei kuri ngovaigua kuery renonde. Onhamba ojeꞌoivy amboae regua renonde gui, Israel kuery ae ju omomba pyrã ojeapo. Peẽ kuery mbyte gui mbaꞌemo onhomi mbyre peipeꞌa eꞌỹa ja xee ndaikovei ma ꞌrã peẽ kuery reve.


text:
Eiko katu ke, eikyꞌaꞌo uka heta vaꞌe kuery. Aipoꞌre haꞌe kuery pe: “Pejekyꞌaꞌo ke koꞌẽ rã guarã. Mbaꞌeta po rami Israel kuery Ruete ijayvu: Peẽ Israel kuery, peẽ kuery mbyte oĩ omomba pyrã vaꞌekue. Penembyte gui mbaꞌemo omomba pyrã peipeꞌa eꞌỹa ja ndaꞌevei penderovaigua kuery renonde pepuꞌã aguã.


text:
Aỹ ma koꞌẽ rã ajeꞌiveꞌi reve pejexa ukapa ꞌrã peteĩ-teĩ regua. Haꞌe ramo xorte rupi Senhor oikuaa uka ꞌrã peteĩ regua. Haꞌe vaꞌe kuery ma ojexa uka ꞌrã, peteĩ-teĩ tekoa pygua. Haꞌe ramo Senhor oikuaa uka ꞌrã peteĩ tekoa. Haꞌe vaꞌe kuery ju peteĩ-teĩ oo rupi ꞌrã ojexa uka. Haꞌe ramo Senhor oikuaa uka ꞌrã peteĩ oo. Haꞌe vaꞌe gui ma peteĩ-teĩ ava ꞌrã ojexa uka.


text:
Haꞌe gui mbaꞌemo omomba pyrã jopyare pejou vaꞌe rei peapypa ꞌrã tata py, opa mbaꞌe oguereko vaꞌe guive, mbaꞌeta Senhor guexeve guarã ojapo vaꞌekue rami ndoikoxei vy haꞌeveꞌỹ vaꞌe ojapo Israel kuery mbyte”, ꞌre ꞌrã. 


text:
Haꞌe rami rã Josué opuꞌã koꞌẽ rai. Haꞌe vy ojapo Israel kuery ojexa ukapa aguã rami, peteĩ-teĩ regua. Haꞌe gui xortea oexa rã Judá regua ae raꞌe.


text:
Haꞌe gui Judá regua kuery ojexa uka rã Zera ramymino kuery re ojekuaa. Haꞌe gui Zera ramymino kuery peteĩ-teĩ ojexa uka rã Zabdi ro pygua kuery re ojekuaa.


text:
Haꞌe gui haꞌe vaꞌe ro pygua kuery ojexa uka rã ojekuaa Judá regua Carmi raꞌy Acã, Zabdi ramymino, Zera ramymino jevy vaꞌe re. 


text:
Haꞌe gui Acã pe Josué aipoeꞌi: — Xeraꞌy, embojerovia na Senhor Israel kuery Ruete, eporaei ixupe. <n>“Embojerovia Nhanderuete” heꞌi hery rupi omboura vy . Aỹ emombeꞌu porã xevy mbaꞌe pa rejapoague. Enhenhomi eme — heꞌi. 


text:
Haꞌe ramo Josué pe Acã ombovai vy aipoeꞌi: — Anhetẽ ae ajejavy raꞌe Senhor Israel kuery Ruete pe, po rami ajapo.


text:
Mbaꞌemo rei-reikue re amaꞌẽ vy aexa peteĩ ao puku Babilônia guigua iporãve vaꞌe, haꞌe duzentos hatãꞌi vaꞌe prata guigua, haꞌe gui peteĩ ouro guigua meio quilo poyikue oĩ vaꞌe. Haꞌe nunga aipota vy ajopy karamboae. Haꞌe vy anhomi yvy guýry, ajaty xeroguy mbyte py, haꞌe iguýry ma prata oĩ — heꞌi. 


text:
Haꞌe ramo hoo katy Josué omondouka oikuaa pota vaꞌerã kuery. Onha reve ojeꞌoi hoguy katy. Haꞌe py ma onhomi vaꞌekue oĩmba raꞌe, haꞌe rã iguýry ma prata oĩ.


text:
Haꞌe rami vy hoguy mbyte gui ojopypa heruvy vy ogueru Josué haꞌe Israel kuery pavẽ ikuaia py. Senhor renonde omoĩmba.


text:
Haꞌe ramo Israel kuery haꞌe javi reve Josué ogueraa Zera raꞌy Acã. Ogueraa avi prata, ao puku, ouro guigua, haꞌe taꞌy kuery, tajy kuery, hymba kuery vaka, mburika, vexaꞌi kuery, haꞌe gui hoguy, haꞌe oguereko vaꞌekue haꞌe javi. Acor yvyugua py ogueraapa. 


text:
Haꞌe py ma Josué aipoeꞌi: — Mbaꞌe re tu orembojexavai rei ri? Kovaꞌe ára ma ndee ju ꞌrã Senhor nembojexavai — heꞌi ramo Israel kuery haꞌe javi ojapipa ita py. Ojapipa ma rire oapypa tata py.


text:
Haꞌe gui hetekue áry heta omboaty ita. Haꞌe nunga ma aỹ peve oĩ haꞌe py. Haꞌe rami rire Senhor ndaꞌipoxyvei. Haꞌe vaꞌe yvyugua ma Acor hery aỹ peve. <n>Tery Acor ma “Moangekoa” ꞌea haꞌe kuery ayvu py. 


text:
<n> Ai tekoa omomba okuapyague</n> Haꞌe gui Senhor aipoeꞌi Josué pe: — Ekyje eme, enhemondyi eme guive. Emboaty uka ju xondaro kuery haꞌe javi, haꞌe pepuꞌã. Tapeo ju Ai tekoa katy. Mbaꞌeta ndepo py amboaxa ma Ai pygua huvixa haꞌe ixupegua kuery, hetã haꞌe ijyvy guive.


text:
Haꞌe rã Ai tekoa haꞌe huvixa re rejapo ꞌrã Jericó haꞌe huvixa re rejapoague rami. Haꞌe rã imbaꞌe rei-reikue haꞌe hymba kuery ma haꞌeve ꞌrã pendejeupe guarã peraa aguã. Peiko katu tetã kupe rupi penhemi aguã, tetã re pepuꞌã aguã haꞌe gui — heꞌi. 


text:
Haꞌe ramo Josué haꞌe joe opuꞌãa pygua kuery haꞌe javi reve opuꞌã vy ojeꞌoi Ai pygua kuery re opuꞌã aguã. Trinta mil avakue imbaraeteve vaꞌe Josué oiporavo vy omondouka pyávy.


text:
Haꞌe kuery pe ijayvu vy aipoeꞌi: — Maꞌẽ, romoĩ ꞌrã penhemi aguã tetã re pepuꞌã aguã ikupe katy gui. Mombyry vaipa eꞌỹ ke pendekuai tetã gui. Haꞌe javive peke eme.


text:
Haꞌe rã xee haꞌe xerupive ikuai vaꞌe haꞌe javi ma tetã renonde py rovaẽ raiꞌi ꞌrã rokuapy. Haꞌe gui kueve guare rami orea katy haꞌe kuery oẽ ramo ma ronha ꞌrã ranhe haꞌe kuery renonde gui.


text:
Tove haꞌe kuery orerakykue tou tetã gui oẽmba peve. Mbaꞌeta haꞌe kuery “Onhamba po nhanerenonde gui” heꞌi ꞌrã kueve guare rami. Haꞌe rami ae ronhamba ranhe ꞌrã teĩ.


text:
Haꞌe gui ma peẽ kuery penhemiague gui peju vy pendepoꞌaka ꞌrã tetã re. Mbaꞌeta Senhor Penderuete omboaxa ꞌrã pendepo py.


text:
Tetã re pendepoꞌaka ma vy pemboja ꞌrã tata, Senhor ijayvuague rami vy. Maꞌẽ, haꞌe rami aguã ae pendevy xeayvu — heꞌi. 


text:
Haꞌe gui Josué omondouka ramo haꞌe kuery oo onhemi aguã py. Betel haꞌe Ai mbyte opyta okuapy, Ai regua kuaray oikea katy. Haꞌe rã Josué ma haꞌe vaꞌe pytũ oaxa heta vaꞌe kuery mbyte. 


