# verses

text:
<n> Nhamaꞌena aguã re ijayvua</n> Haꞌe rã irmão kuery, peẽ ma pytũ rupi eꞌỹ pendekuai, haꞌe vaꞌe ára penemondyiarã eꞌỹ ovaẽ aguã imonda vaꞌe rami.


text:
Haꞌe rami vy ndaꞌevei amboae kuery rami jake aguã. Haꞌe rami ꞌrãgue py nhamaꞌena tema ꞌrã jaiko kuaa pota reve. 


text:
Haꞌe rã nhande ma ara pygua vy jaiko kuaa pota ꞌrã. Nhandejee pexo reguarã nhamoĩ ꞌrã jajerovia aguã haꞌe mborayvu. Ngora ratãrã ma nhamoĩ ꞌrã nhandereraa jepea nharõ jaikovya.


text:
Mbaꞌeta Nhanderuete ipoxy rã guarã eꞌỹ nhanemoingo, haꞌe rã jaupity aguã nhande-Senhor Jesus Cristo nhandereraa jepe aguã.


text:
<n> Mbaꞌexa pa nhandekuai aguã re ijayvua</n> Aỹ ma irmão kuery, rojerure pemboete aguã penembyte rupi ombaꞌeapo vaꞌe kuery, Senhor re vy penderereko haꞌe penemongeta rã.


text:
Haꞌe gui irmão kuery, oreayvu avi po rami: pemongeta ke nhonheꞌẽ rendu eꞌỹ vaꞌe, naꞌikyreꞌỹi vaꞌe ma pembopyꞌa porã, haꞌe rã ikangy vaꞌe ma pemombaraete. Pavẽ reve pendekuai peteĩ rami.


text:
Peja eme avave rei ojepy-jepy aguã. Haꞌe rami ꞌrãgue py iporã vaꞌe rupi meme pendekuai jomeme haꞌe pavẽ reve.


text:
<n> Apóstolo ojerureague</n> Tove Nhanderuete nhanemoingo porãa vaꞌe tapendekyꞌaꞌo opa mbaꞌe py. Tove topena penenheꞌẽ, peikovea haꞌe penderete re, peteĩꞌi rupi ikyꞌa eꞌỹ vaꞌe pendekuai aguã nhande-Senhor Jesus Cristo ou jevy rã guarã.


text:
<n>Tessalônica pygua kuery pe mokoĩguea Paulo ombopara</n> <n> Oxarura reve ijayvu vy omboypyague</n> Xee Paulo ma Silvano haꞌe Timóteo reve roxarura Tessalônica py Nhanderuete haꞌe Senhor Jesus Cristo pegua igreja kuery pendekuai vaꞌe pe.


text:
<n> Tessalônica pygua kuery re oguerovyꞌaague</n> Irmão kuery, peẽ kuery re roguerovyꞌa riae Nhanderuete. Haꞌevea rami guive roguerovyꞌa, mbaꞌeta opa mbaꞌe py pejeroviave, haꞌe peteĩ-teĩ pejoayvuve peovy.


text:
Haꞌe rami rã Nhanderuete pegua igreja kuery ikuaia rupi oremaꞌenduꞌa porã peẽ kuery re, mbaꞌeta roikuaa pejeroviaa py peĩ atãa, opa mbaꞌe py pendekuai axy haꞌe pejexavai teĩ.


text:
Haꞌe rami pendekuai ramo pavẽ oikuaa Nhanderuete haꞌevea rami joguerekoa. Haꞌe gui pendevy pe Nhanderuete “Xepoꞌakaa pyguarã roiporavo” heꞌi ꞌrã, ikáuxa ae pendekuai axy ramo.


text:
haꞌe rã aỹ pendekuai axy vaꞌe ma penemombytuꞌu avi ꞌrã orereve, yva gui Senhor Jesus opoꞌakaa oexa uka vy ojekuaa jave, ojeupegua anjo kuery reve.


text:
Haꞌe rami vy tata py ombopagapa ꞌrã Nhanderuete ndoikuaaxei haꞌe Senhor Jesus regua ayvu porã rupi ndaꞌikuaixei vaꞌekue.


text:
Haꞌe vaꞌe ára Jesus ou rã ikyꞌa eꞌỹ vaꞌe kuery omboete ꞌrã, hexe ojerovia vaꞌe haꞌe javi ꞌrã oguerovyꞌa okuapy, peẽ kuery voi, mbaꞌeta ayvu porã romombeꞌu rã perovia avi rire. 


text:
Haꞌe nunga rupi ropytuꞌu eꞌỹ re rojerure pendere, Nhanderuete ojeupe guarã ete penemoingo aguã, penerenoĩague rami ae. Tove opoꞌakaa rupi tomoingo joupe pejapo porãxea, haꞌe pejeroviaa rupi mbaꞌemo pejapoxea haꞌe javi guive.


text:
Haꞌe rami rã peẽ kuery pendekuaia re Senhor Jesus Cristo rery omboetea aguã, haꞌe hexe penemboetea avi aguã, Nhanderuete haꞌe Senhor Jesus Cristo penemboaxya oexa uka rire. 


text:
<n> Senhor ou ju aguã, haꞌe ava heko vai ete vaꞌe re ijayvua</n> Haꞌe gui irmão kuery, xeayvu ta nhande-Senhor Jesus Cristo ou jevy ramo oĩa py nhanoꞌõmba aguã re. Haꞌe rami rã guarã romongeta.


text:
Xapyꞌa rei amongue ijayvu vy “Senhor ára ovaẽ ma” heꞌi rã pendu teĩ penhemondyi eme, neĩ pepẽxa rei eme guive, “Nheꞌẽ guigua ayvu aendu” ꞌea teĩ, haꞌeꞌỹ vy “Paulo kuery kuaxia para ombopara vy omombeꞌu” ꞌea rã pendu teĩ ae ma.


text:
Avave rei pe penhembotavy uka eme, mbaꞌeta heta ojepeꞌa ma ramo mae ꞌrã hiꞌára ovaẽ, haꞌe ava heko vai ete vaꞌe nhomokanhya raꞌy ojekuaa ma ramo.


text:
Haꞌe vaꞌe ma ivai ete reve opuꞌã ꞌrã “Nhanderuete” ꞌepy vaꞌe haꞌe javi rovai, mbaꞌemo ombojeroviapy ikuai vaꞌe re. Haꞌe rami vy Nhanderuete ramigua rive onhemoingo vy ixupegua henda ikyꞌa eꞌỹ vaꞌe ropy ae ꞌrã oguapy. 


text:
<n> Ava heko vai ete vaꞌe rekorã re ijayvua</n> Haꞌe rami avi aỹ guive voi heko vaia nhemi rupi ojapo oiny mbaꞌemo. Haꞌe rami teĩ ndojekuaa porãi teri, ijokoarã oĩ vaꞌe oipeꞌaa eꞌỹa ja.


text:
Haꞌe gui mae ma ꞌrã heko vai ete vaꞌe ojekuaa. Haꞌe vaꞌe ma Senhor Jesus ou vy ojuka ꞌrã ojuru py oipeju vy rive. Opoꞌakaa oexa ukaa py omokanhy vyvoi ꞌrã. 


text:
Heko vai ete vaꞌe ma Satanás poꞌakaa rupi ojekuaa vy ojapo ꞌrã opa marãgua hexa pyrã haꞌe nhomondyipaarã, nhombotavyxe vy.


text:
Opa marãgua teko vai py ombotavy ꞌrã okanhy ovy vaꞌe kuery, haꞌe kuery ojee nomoĩ rire anhetẽ vaꞌe oendu pota aguã oo jepe aguã. ; 


text:
<n> Jarovyꞌa reve nhanembaraete aguã re ijayvua</n> Haꞌe nunga rupi irmão kuery Senhor rembiayvu pendekuai vaꞌe, haꞌevea rami peẽ kuery re roguerovyꞌa riae Nhanderuete, mbaꞌeta jypyꞌi guive pendeporavo rakaꞌe Nheꞌẽ pendekyꞌaꞌo, haꞌe ayvu anhetẽ vaꞌe re pejerovia ramo peo jepe aguã.


text:
Haꞌe rami aguã ae ayvu porã romombeꞌu rã penerenoĩ rakaꞌe, nhande-Senhor Jesus Cristo rexakãa peupity aguã. 


text:
Haꞌe nunga rupi irmão kuery, peĩ atã haꞌe pemoĩ porã oreayvu py haꞌe kuaxia romboparaague py romboꞌeague. 


text:
Haꞌe nunga rupi peẽ kuery re rojerure nhande-Senhor Jesus Cristo haꞌe Nhanderuete pe, mbaꞌeta nhanderayvu vy nhanemboaxya rupi omeꞌẽ mbyꞌa guaxu marã eꞌỹ haꞌe iporã ete vaꞌe nharõ aguã.


text:
Tove tapenembopyꞌa guaxuve haꞌe tapenemombaraeteve, iporã vaꞌe pejapo haꞌe iporã vaꞌe re pendeayvua haꞌe javi py. 


text:
<n> Tessalônica pygua kuery Paulo re ojerure aguã re ijayvuague</n> Haꞌe gui irmão kuery, pejerure avi orere, Senhor ayvu romombeꞌu rã oenduave haꞌe oguerovyꞌaave tema aguã, peẽ kuerya rupi oikoa rami avi.


text:
Haꞌe rami teĩ Senhor ma ojeroviapy. Haꞌe vy penemombaraete haꞌe pendere opena ꞌrã poromboeko vaia gui.


text:
Haꞌe rami avi Senhor re vy ore rojerovia peẽ kuery re, mbaꞌeta roikuaa rojapo uka vaꞌekue pejapopa pekuapya, haꞌe pejapo riaeve ꞌrã guive.


text:
Tove Senhor pendepyꞌa re topena ixuguigua mborayvu haꞌe Cristo re peĩ atãa rupi pendekuai aguã rami. 


text:
<n> Haꞌevea ramigua jajapo aguã re ijayvua</n> Irmão kuery, Senhor Jesus Cristo rery rupi aiporoꞌe: Penhemoirũve eme irmão haꞌeve eꞌỹa rami rei, romboꞌeague rami eꞌỹ ikuai vaꞌe re.


text:
Mbaꞌeta peẽ ae voi peikuaa orekuaiague rami pendekuai aguã, mbaꞌeta neĩ peteĩ henda py ndoroiko vaikue rei vaꞌekue peẽ kuerya rupi,


text:
ndorokaru rivei guive. Haꞌe rami ꞌrãgue py rombaꞌeapoa rupi ronheaꞌã ete vaꞌekue. Ara py haꞌe pyávy rombaꞌeapo vaꞌekue avave rei pe ronhemongaru uka rive eꞌỹ aguã.


text:
Haꞌe rami avi ronhemongaru uka aguã ndaꞌeve eꞌỹi teĩ haꞌe rami ndoroikoi vaꞌekue ore rami avi pendekuai aguã.


text:
Mbaꞌeta omombeꞌua rã roendu peẽ kuerya rupi amongue ombaꞌeapo eꞌỹ vy haꞌeve eꞌỹa rami rei ikuaia. Joeko re rive tema oikuaa pota.


text:
Haꞌe rami ikuai vaꞌe pe oreayvu, haꞌe Senhor Jesus Cristo rery rupi romongeta ikuai porãꞌia rupi ombaꞌeapo vy okaru aguã haꞌe kuery ae po py ojou vaꞌekue re. ; 


text:
Xapyꞌa rei kovaꞌe kuaxia re oreayvu oĩ vaꞌe amongue noendu potai ꞌrã. Haꞌe ramo peikuaa pota porã ke haꞌe kuery re. Penhemoirũve eme oxĩmba aguã.


text:
Tove Senhor nhanemoingo porãa vaꞌe ae tapenemoingo porã opa mbaꞌe py. Senhor toiko peẽ kuery haꞌe javi reve. 


text:
<n> Oxarura reve opaa py ogueroayvu porãague</n> Axaruraa ma xee Paulo po py ae ambopara. Guĩ rami ae xekuaa ꞌrã ambopara vaꞌe nhavõ re. Guĩ rami ae xee ambopara xerery. 


text:
<n>Timóteo pe jypyꞌi Paulo ombopara vaꞌekue</n> <n> Oxarura reve ijayvu vy omboypyague</n> Xee Paulo ma Cristo Jesus pegua apóstolo aiko, Nhanderuete nhandereraa jepea haꞌe Cristo Jesus nharõ jaikovy vaꞌe ojapo ukaague rami vy.


text:
Ndee Timóteo pe axarura. Rejeroviaa py xeraꞌy ete rami reiko. Tove terendu Nhanderuete haꞌe nhande-Senhor Jesus Cristo guigua mborayvu, nemboaxya haꞌe mbyꞌa porã. ; , , 


text:
<n> Éfeso tetã py Timóteo nhomboꞌe haꞌe nhomongetaa rupi oiko aguã re ijayvuague</n> Macedônia yvy katy aa vy aipoaꞌe vaꞌekue ndee Éfeso tetã py ranhe repyta aguã, haꞌe rami vy amongue remongeta aguã, amboae rami rei nhomboꞌe veꞌỹ aguã,


text:
haꞌe ayvu rive haꞌe ymagua kuery rery oĩa ndopa kuaai vaꞌe re oikuaa pota veꞌỹ aguã, mbaꞌeta haꞌe nunga ojapo ꞌrã joo rami eꞌỹ-eꞌỹ oikuaa aguã rami, ojeroviaa rupi Nhanderuete pe ikuai ꞌrãgue py.


text:
Haꞌe rami xeayvu haꞌe kuery porayvu re ikuai aguã ipyꞌa kyꞌa eꞌỹa haꞌe hiꞌarandua rupi anho, ojerovia merami rivea rupi eꞌỹ.


text:
Haꞌe kuery ma lei re nhomboꞌe vaꞌety ramigua onhemoingo vaꞌeri haꞌe kuery ae oayvua oikuaa vy eꞌỹ, neĩ mbaꞌe nunga re pa nhomboꞌea voi, oikuaapa merami teĩ. 


text:
<n> Lei mbaꞌerã pa oejaague re ijayvua</n> Haꞌe rami avi lei ma haꞌevea rami amongue oiporu ramo haꞌevea, jaikuaa pavẽ.


text:
Mbaꞌeta heko porã vaꞌe peguarã eꞌỹ lei oejaa rakaꞌe, haꞌe rã heko vai haꞌe nhonheꞌẽ rendu eꞌỹ vaꞌe kuery pe, Nhanderuete nomboetei haꞌe ojejavypa rei vaꞌe pe, ndojeroviai haꞌe ikyꞌa eꞌỹ vaꞌea rupi eꞌỹ ikuai vaꞌe pe, nguu haꞌe oxy ae ojuka, haꞌe amboae kuery voi ojuka vaꞌe pe,


text:
heko kyꞌa haꞌe avakue meme joe opena vaꞌe pe, jogueraa rive vaꞌe pe, ijapu haꞌe ijayvuxe vaꞌe pe, haꞌe nhomboꞌe porãa rupi eꞌỹ ikuai vaꞌe mboae pe lei oejaa rakaꞌe.


text:
Mbaꞌeta ayvu porã Nhanderuete hexakãmba haꞌe imaꞌenduꞌa porãmby vaꞌe xevy pe omombeꞌu uka vaꞌekue re anho oĩ nhanhomboꞌe porã aguã. 


text:
<n> Nhanderuete omboaxyague re apóstolo Paulo ijayvuague</n> Arovyꞌa ete nhande-Senhor Cristo Jesus xemombaraetea vaꞌe, mbaꞌeta ojeroviapy aikoa oikuaa vy xemoĩ ixupe ambaꞌeapo aguã.


text:
Xee ma yma hexe xeayvu vai haꞌe ajoavyky rei vaꞌekue xevai vy. Haꞌe rami ete teĩ xemboaxy, mbaꞌeta aikuaa eꞌỹ vy, ajerovia eꞌỹ vy haꞌe ramigua ajapo. 


text:
Haꞌe gui nhande-Senhor xemboaxy etea oexa uka vy omoĩ ajerovia aguã, mborayvu Cristo Jesus re oĩ vaꞌe reve.


text:
Povaꞌe ayvu ma ogueroviaa haꞌe peteĩ-teĩ ojee omoĩmbaa aguã haꞌeve vaꞌe: Cristo Jesus ou yvy re ojejavy vaꞌe kuery ogueraa jepe aguã. Haꞌe gui xee ma pavẽ gui ajejavyve vaꞌekue,


text:
vaꞌeri xemboaxy karamboae po rami aguã, xee ajejavyve vaꞌekue aikoa rupi Jesus Cristo oexa uka aguã nhomboaxy etea, amboae kuery xereko oendu vy xee rami avi hexe ojerovia vy tekove marã eꞌỹ oupity aguã.


text:
Haꞌe nunga rupi Huvixave imarã eꞌỹ, omano eꞌỹ haꞌe jaexa eꞌỹ vaꞌe, Nhanderuete peteĩꞌi oiko vaꞌe ae tomboetea haꞌe toguerovyꞌaa aỹ haꞌe arakaꞌe rã peve. Amém. 


text:
<n> Iporã vaꞌe re Timóteo onheaꞌã aguã re ijayvuague</n> Xeraꞌy Timóteo, povaꞌe ae aeja rejapo aguã, Nheꞌẽ gui nderekorã omombeꞌua ague rami vy. Haꞌe nunga re nembaraete vy enheaꞌãve tema iporã vaꞌe re.


text:
Ejepeꞌa eme rejeroviaa gui, neĩ ndepyꞌa kyꞌa eꞌỹa rupi reikoa gui, mbaꞌeta amongue ma ipyꞌa kyꞌa eꞌỹa rupi ikuaia gui ojepeꞌa vy haꞌe kuery ae ojeroviaa ombovaipa uka.


text:
Haꞌe vaꞌe kuery regua ma Himeneu haꞌe Alexandre. Haꞌe ramo Satanás po py ranhe xee amboaxa uka oguereko axy aguã, haꞌe kuery ijayvu vai veꞌỹ aguã. 


text:
<n> Pavẽ re jajerure aguã, haꞌe Nhanderuete reve peteĩ rami nhanemoingoa re ijayvua</n> Opa mbaꞌe gui aipotave vaꞌe ma peẽ kuery pejerure aguã Nhanderuete pe. Penhemboꞌe, pejerure, perovyꞌa guive pavẽ re penemaꞌenduꞌa vy,


text:
huvixave haꞌe joe opena aguã ombopoꞌaka pyre haꞌe javi re guive, haꞌeve vaiꞌi reve nhandekuai porã aguã, opa mbaꞌe py Nhanderuete pe nhandekuai haꞌe nhanhomboetea rupi.


text:
Mbaꞌeta peteĩꞌi oiko Nhanderuete. Haꞌe rami ae avi peteĩꞌi oiko Nhanderuete reve peteĩ rami nhanemoingoa. Haꞌe vaꞌe ma Cristo Jesus ava ojeapo vaꞌekue. ; ; ; , 


text:
Haꞌe rami aguã ae xemoĩ karamboae ayvu mombeꞌuarã, apóstolo haꞌe amboae regua mboꞌearã, anhetẽ vaꞌe re haꞌe kuery ojerovia aguã. Haꞌe rami xeayvua ma anhetẽ, xeapua eꞌỹ. 


text:
<n> Nhandeatya py marã rami pa nhandekuai aguã re ijayvua</n> Haꞌe nunga rupi aipota avakue opa rupi ikuai vaꞌe onhemboꞌe opo ikyꞌa eꞌỹ vaꞌe oupi reve. Ivai eꞌỹ re, haꞌe ndaꞌijaꞌei rei eꞌỹ re tonhemboꞌe.


text:
Kunhague voi haꞌe rami ae avi tonhemonde haꞌeve vaꞌe py anho. Oikoatyꞌi rami ae toiko onhemoatyrõa py. Ndaꞌevei opa marã ojeꞌa popẽ aguã, oꞌa re ouro haꞌe ita hepyve vaꞌe omoĩ aguã, neĩ ao hepyve vaꞌe py onhemonde aguã.


text:
Kunhague pe xee nanhomboꞌe ukai, neĩ ime re nambopoꞌaka ukai guive. Haꞌe rami ꞌrãgue py tokyrirĩ toiny.


text:
Haꞌe rami teĩ kunhague omemby oikuavãa py ogueraa jepea nho ꞌrã, oꞌarandua rupi ojeroviaa, porayvua haꞌe ikyꞌa eꞌỹ vaꞌe ikuaia gui ndojepeꞌai vy. 


text:
<n> Igreja re openaa haꞌe nhopytyvõa rupi ikuai vaꞌe reko re ijayvua</n> Povaꞌe ayvu ma ogueroviaa aguã haꞌeve vaꞌe: Igreja kuery re openaa rupi oikoxe vaꞌe ma tembiapo iporã ete vaꞌe ojapoxe.


text:
Haꞌe nunga rupi igreja re opena vaꞌe ma pavẽ ojou porã aguã rami taꞌikuai, peteĩꞌi kunha re omenda vaꞌe, hiꞌarandu haꞌe ojejoko kuaa vaꞌe, omboetepy, nhomovaẽ haꞌe nhomboꞌe kuaa vaꞌe,


text:
vinho oyꞌua rupi eꞌỹ oiko vaꞌe, ojerovia rei eꞌỹ vaꞌe, haꞌe rã haꞌeve vaiꞌi, jogueroꞌa rei eꞌỹ vaꞌe haꞌe peráta re ndaꞌevei rei eꞌỹ vaꞌe,


text:
haꞌe ngoo pygua kuery re opena porã vaꞌe, guaꞌy haꞌe guajy kuery onheꞌẽ rendu haꞌe omboete porã aguã rami oguereko vaꞌe.


text:
Mbaꞌeta ngoo pygua kuery re ae nopena kuaai vy mbaꞌexa ꞌrã tu opena Nhanderuete pegua igreja kuery re?


text:
Joe opena vaꞌerã ma ojeko meꞌẽ ramo vaꞌeꞌỹ ꞌrã, ojee rive ojerovia ramo anha opagaa py ombopagaa eꞌỹ aguã.


text:
Haꞌe rami ꞌrãgue py nhande revegua eꞌỹ kuery voi omboete aguã rami oiko vaꞌe, ojou vaia eꞌỹ haꞌe anha pe onhemboꞌa uka eꞌỹ aguã. 


text:
Haꞌe rami ae avi nhopytyvõa kuery ma omboetea aguã rami ꞌrã ikuai, peteĩꞌi rupi ijayvu vaꞌe, vinho oyꞌua rupi rei eꞌỹ oiko vaꞌe, peráta re ndaꞌevei rei eꞌỹ vaꞌe,


text:
Nhopytyvõarã reko re jaikuaa pota ranhe ꞌrã. Haꞌe kuery re ndaꞌijayvu vaiai ramo ma haꞌeve ꞌrã nhopytyvõa ikuai aguã.


text:
Haꞌe rami ae avi kunhague voi omboetea aguã rami taꞌikuai. Ijayvu vaikue rei eꞌỹ, oiko kuaa vaꞌe, haꞌe opa mbaꞌe py ojeroviapy taꞌikuai.


text:
Nhopytyvõa oiko vaꞌerã ma peteĩꞌi kunha re omenda vaꞌe, haꞌe gui guaꞌy haꞌe guajy kuery, ngoo pygua kuery haꞌe javi re opena kuaa vaꞌe.


text:
Mbaꞌeta nhopytyvõ porã vaꞌe ma haꞌevea rami nhamboete, haꞌe okyjea py eꞌỹ ꞌrã omombeꞌu Cristo Jesus re jajerovia aguã. 


text:
<n> Nhanderuete pegua igreja reko omombeꞌu porãveague</n> Po rami ambopara ndevy, roexa aguã aa voi aguã rami aiko vaꞌeri.


text:
Haꞌe rami avi ndaa voi ramo kovaꞌe kuaxia gui reikuaa ꞌrã Nhanderuete ro pygua kuery marã rami pa ikuai aguã. Haꞌe vaꞌe oo ma Nhanderuete oikove vaꞌe pegua igreja, anhetẽ vaꞌe yta haꞌe hendarã oĩ vaꞌe. 


text:
Mbaꞌeta anhetẽ Nhanderuete pe nhandekuai aguã kuaa ukaa ma yvate ete: <PI2>Ngoꞌo re ojekuaa vaꞌekue ma Nheꞌẽ ju oikuaa uka heko kyꞌa eꞌỹa. Anjo kuery oexa pota, hexegua ma amboae regua ikuaia rupi voi omombeꞌua. Haꞌe ramo hexe ojeroviaa yvy re. Haꞌe gui hexakãa py ju heraa. 


text:
<n> Opaa ára py heta ojepeꞌa ꞌrãa re ijayvua</n> Nheꞌẽ oikuaa uka porã avi opaa ára py nheꞌẽ nhombotavya haꞌe anha nhomboꞌe rã amongue ojapyxaka vy ojepeꞌa ꞌrãa ojeroviaa gui. ; ; ; <a href="b65.1.3-21">Judas 3-21</a> 


text:
Nhomboꞌe vaikue vaꞌe kuery ma heko porã merami rive haꞌe ijapu rei vaꞌe, ipyꞌa kyꞌaa noenduvei aguã rami haꞌe kuery ae ojeapo rire.


text:
Haꞌe kuery nanhomomenda ukai ꞌrã, haꞌe ndoꞌu ukai ꞌrã guive amongue regua tembiꞌu, jajerovia haꞌe anhetẽ vaꞌe jaikuaa vaꞌe jarovyꞌa reve jaꞌu aguã Nhanderuete omoingo vaꞌeri.


text:
<n> Heko porã haꞌe nhomboꞌe porãa rupi Timóteo onheaꞌã aguã re ijayvuague</n> Haꞌe nunga re irmão kuery remboꞌe vy reiko ꞌrã Cristo Jesus rembiguai porã, jajerovia aguã regua ayvu re nembaraete haꞌe nemboꞌe porãague rupi reiko vy.


text:
Haꞌe rã ayvu reko rei guaimigueꞌi hiꞌarandu eꞌỹ vaꞌe omombeꞌu vaꞌe nunga ma endu rive. Enheaꞌã tema Nhanderuete pe ete reiko aguã re.


text:
Mbaꞌeta jauga kuaa aguã re nhanhemboꞌea ma xapyꞌaꞌi guarã rive ovare. Haꞌe rã Nhanderuete pe jaikoa ma opa mbaꞌe py ovare, mbaꞌeta tekove omeꞌẽ aỹ haꞌe arakaꞌe rã peve guarã.


text:
Haꞌe vaꞌe rupi nhanheaꞌã ꞌrã guive opa mbaꞌe py, Nhanderuete oikove vaꞌe pavẽ reraa jepea vaꞌe re jajerovia rire. Jajerovia vaꞌe katuve ma nhandereraa jepe. 


text:
Nekunumi teri vaꞌeri eiko eme avave rei nembojaru rei aguã rami. Haꞌe rami ꞌrãgue py ndee rami ojerovia vaꞌe kuery ikuai aguã rami eiko, ndeayvu py, ndereko porãa, ndeporayvua, rejeroviaa haꞌe ndereko kyꞌa eꞌỹa py guive. ; 


text:
Ejapo eꞌỹ eme nerembiaporã omeꞌẽ mbyre. Haꞌe rami aguã ae Nheꞌẽ oikuaa uka rakaꞌe, igreja re opena vaꞌe kuery ndeapyte re opo omoĩ jave.


text:
Eikuaa pota ke ndee ae reko re, renhomboꞌea re guive. Enheaꞌã tema haꞌe nunga re, mbaꞌeta haꞌe rami vy ꞌrã rejapo ndee ae reo jepe aguã rami, haꞌe ndeayvu re ojapyxaka vaꞌe kuery guive. 


text:
<n> Peteĩ-teĩ regua omongeta kuaa aguã re ijayvua</n> Ndeayvu vaipa eme tujakueve pe. Haꞌe rami ꞌrãgue py nderu rami emongeta. Kunumigue pe ma nderyvy pe rami ꞌrã ndeayvu,


text:
guaimigue pe ma ndexy pe rami, haꞌe kunhataĩgue pe nereindy pe rami ꞌrã ndeayvu, ndereko kyꞌa eꞌỹa rupi. 


text:
<n> Imeveꞌỹ vaꞌe kuery oipytyvõ aguã re ijayvua</n> Eipytyvõ uka imeveꞌỹ vaꞌe kuery, imeveꞌỹ vaꞌe ete ri ikuai ramo. 


text:
Haꞌe rã omemby, eꞌỹ vy guemiarirõ kuery oguereko ramo topena pota ngoo pygua re, oxy eꞌỹ vy ojaryi openaague rekovia. Mbaꞌeta haꞌe rami ikuai ramo Nhanderuete oguerovyꞌa ꞌrã.


text:
Haꞌe rã imeveꞌỹ ete vaꞌe, ipytyvõarã ndoguerekoi vaꞌe kuery ma Nhanderuete gui anho ꞌrã oarõ oikovy mbaꞌemo. Ara py haꞌe pyávy ojerure haꞌe onhemboꞌea rupi ꞌrã ikuai.


text:
Haꞌe rã guetarã haꞌe ngoo pygua kuery re nopenai vaꞌe ma ojeroviaa rupi veꞌỹ ikuai, ojerovia eꞌỹ vaꞌe kuery gui ndaꞌeveive. 


text:
Imeveꞌỹ vaꞌe kuery sessenta maꞌetỹ ma oguereko ramo mae ma ꞌrã remoĩ uka hery. Peteĩꞌi re omenda vaꞌekue rery anho ꞌrã remoĩ uka,


text:
ojapo porãague oikuaa pavẽ vaꞌe, omemby kuery omongakuaapa ma vaꞌekue, nhomovaẽ porã vaꞌety, haꞌe ikyꞌa eꞌỹ vaꞌe kuery py ojoi vaꞌety, iporiaukueꞌi oipytyvõ vaꞌety, haꞌe ojapo porãa rupi onheaꞌã vaꞌekue. 


text:
Haꞌe rã imeveꞌỹ vaꞌe ipyaukueve rery ma emoĩ uka eme. Mbaꞌeta haꞌe kuery ma Cristo pe anho ndoikoxevei vy oendu ꞌrã omenda jevyxea.


text:
Omboypy ꞌrã guive inhateꞌỹ aguã, peteĩ-teĩ oo rupi ikuai vy. Inhateꞌỹ vy anho eꞌỹ, ijayvu katu vai ete ꞌrã, haꞌe joeko re oikuaa pota rei ꞌrã haꞌeveꞌỹ vaꞌe re ijayvu vy.


text:
Haꞌe nunga rupi aipota ipyaukueve omenda, omemby oguereko, haꞌe ngoo re opena porã aguã. Haꞌe ramo ꞌrãe nhanderovaigua ndojoui nhandere ijayvu rei aguã.


text:
Haꞌe gui ojerovia vaꞌe kuery guetarã imeveꞌỹ vaꞌe oguereko ri vy toipytyvõ. Ndaꞌevei igreja pygua kuery pe oipytyvõ uka aguã, igreja kuery ma imeveꞌỹ ete vaꞌe anho oipytyvõ aguã. 


text:
<n> Igreja re opena vaꞌe kuery mbaꞌemo ojapo aguã re ijayvua</n> Igreja re opena porã vaꞌe kuery ma mbaꞌemo onganave teĩ haꞌeve, mbaꞌeta ayvu mombeꞌua rupi haꞌe nhomboꞌea rupi onheaꞌã vaꞌe vy.


text:
Mbaꞌeta ipara re oĩa rami: “Vaka mbaꞌemo raꞌyĩ ojykya rupi ombaꞌeapo ramo ndaꞌevei ijuru pejokua aguã.” Oĩ avi: “Ombaꞌeapo vaꞌe haꞌeve ojopy aguã ombaꞌeapoague repy”, heꞌiague rami. , ; ; 


text:
Nhanderuete, Cristo Jesus haꞌe anjo kuery oiporavo vaꞌekue renonde aipoaꞌe ndevy: Haꞌe vaꞌe ayvu rami eiko rejepeꞌa eꞌỹ re. Mbaꞌeve ejapo eme joe gui peteĩ reayvuvea rupi.


text:
Avave apyte re ndepo emoĩ eme heko re reikuaa pota porã eꞌỹ re, amboae kuery ojejavya py renhemongyꞌa eꞌỹ aguã. Eiko kuaa pota ke ndee ae ndereko kyꞌa eꞌỹ aguã.


text:
Ndaꞌevei yy anho riae reyꞌu aguã, eyꞌu avi kyrĩꞌi vinho ndepyꞌa raxya haꞌe nembaꞌeaxya rendu jepi vy.


text:
Amongue ojejavya oikuaapaa voi ꞌrã, ombopagaa aguã py ovaẽ eꞌỹ mbove ma voi. Haꞌe rã amboae kuery ojejavyague ma rakaꞌeve ramo mae ꞌrã ojekuaa.


text:
Haꞌe rami ae avi haꞌevea rami nhandekuaia voi ojekuaa voi ꞌrã. Haꞌe rami eꞌỹ vaꞌekue voi ndojekuaa eꞌỹ riaei ꞌrã. 


text:
<n> Escravo haꞌe herekoa kuery reko re ijayvua</n> Haꞌe gui escravo kuery jopoꞌaka guýry ikuai vaꞌe ma opa mbaꞌe py tomboete guerekoa, Nhanderuete rery haꞌe nhanemboꞌea re ijayvu vaia eꞌỹ aguã. ; ; , ; 


text:
Haꞌe gui herekoa ma irmão ojerovia avi vaꞌe ramo tomboete eꞌỹ eme. Haꞌe rami ꞌrãgue py tombaꞌeapo porãve tema ixupe, mbaꞌeta ojerovia vaꞌe vy hembiayvu oiko, haꞌe ixupe ombaꞌeapo porã ramo mbaꞌemo ojouve ꞌrã. Emboꞌe, haꞌe ejapo uka haꞌe nunga. 


text:
<n> Amboae rami rei nhomboꞌe haꞌe peráta re ndaꞌevei vaꞌe re ijayvua</n> Haꞌe gui amongue amboae rami rei ꞌrã nhomboꞌe, nhande-Senhor Jesus Cristo regua ayvu porã rami eꞌỹ, Nhanderuete pe jaiko aguã regua rami eꞌỹ.


text:
Haꞌe vaꞌe kuery ma ojee ae rive ojerovia vy ndoikuaai mbaꞌeve. Haꞌe rami vy joo rami eꞌỹ-eꞌỹ ꞌrã ijayvuxe rei, haꞌe ayvu py rive jogueroꞌa rei ꞌrã. Haꞌe nunga gui oiko ꞌrã joe ijaꞌeꞌỹ vaꞌe, nhomoangeko rei vaꞌe, joe ijayvu rei vaꞌe, oexaꞌã vaikue rei vaꞌe,


text:
haꞌe joo rami eꞌỹ-eꞌỹ ijayvua ndopa kuaai vaꞌe guive. Hiꞌarandu veꞌỹ ramo haꞌe kuery re noĩvei anhetẽ vaꞌe, oĩ vaꞌe ma Nhanderuete pe merami rive oikoa rupi mbaꞌemo ojoupave aguã.


text:
Haꞌe rã opa mbaꞌe ojouxe vaꞌe ma anha omoangeko rã onhemboꞌa uka ꞌrã nhuã py. Hiꞌarandu veꞌỹ vy opa marã oipotaa rupi rive ꞌrã ikuai, ojexavai ꞌrã guive. Haꞌe rami vy ikuai axy ꞌrã okanhy peve.


text:
Mbaꞌeta peráta re ndaꞌeveivea gui ma opa marãgua teko vai oiko. Haꞌe nunga re anho amongue ndaꞌevei vy ojepeꞌa ma ꞌrã ojeroviaa gui, haꞌe kuery ae onhemoingo axy uka ꞌrã guive opa mbaꞌe py. 


text:
<n> Timóteo omongetaague</n> Haꞌe rã ndee Nhanderuete remimboꞌe, eiko eme haꞌe rami, enheaꞌã teko porã reupity aguã anho, haꞌe gui Nhanderuete pe ete reikoa, rejeroviaa, ndeporayvua, opa mbaꞌe reropoꞌakaa haꞌe ndevai eꞌỹa guive.


text:
Iporã vaꞌe re anho enheaꞌã rejeroviaa rupi. Eupity ete tekove marã eꞌỹ, haꞌe rami aguã nerenoĩa, haꞌe heta oendua py renhemombeꞌu porã rire.


text:
Xee romongeta Nhanderuete opa mbaꞌe moingoare vaꞌe renonde, haꞌe Pôncio Pilatos renonde re Cristo Jesus onhemombeꞌu porã vaꞌekue renonde guive:


text:
Senhor Jesus Cristo ojekuaa rã guarã enheaꞌã ojapo uka pyre ikyꞌa eꞌỹ vaꞌe haꞌe ojou vaipy eꞌỹ oikuaa pavẽ aguã. 


text:
Haꞌe vaꞌe ma Nhanderuete Imaꞌenduꞌa porãmby peteĩꞌi oiko haꞌe Ipoꞌakapa vaꞌe oexa uka ꞌrã oaꞌangaague ára py ae. Haꞌe ma huvixave ikuai vaꞌe Ruvixave, haꞌe senhor ikuai vaꞌe Senhor oiko.


text:
Haꞌe anho ma hekove marã eꞌỹ vaꞌe oiko. Hexakãa ma avave rei ndoupity kuaai. Oexaa eꞌỹ vaꞌe, haꞌe oexa pyrã eꞌỹ oiko. Tomboetea haꞌe taꞌipoꞌaka riae. Amém. 


text:
<n> Oguerekopa rei vaꞌe kuery re ijayvua</n> Emongeta oguerekopa rei vaꞌe kuery ojee eꞌỹ ojerovia aguã, neĩ mbaꞌemo imarã vaꞌerã re riveꞌỹ guive, haꞌe rã Nhanderuete re anho, mbaꞌeta omeꞌẽ oikovy nhanembovyꞌaarã haꞌe javi.


text:
Haꞌe kuery ma joupe ojapo porãa rupi taꞌikuai, tanhopytyvõ opa mbaꞌe py. Omeꞌẽxeaꞌi py tomeꞌẽ reta, hakãteꞌỹa rupi eꞌỹ tombojaꞌo.


text:
Haꞌe rami vy ꞌrãe mbaꞌemo porã ojeupe guarã omoĩ porã uka arakaꞌe rã peve imarã eꞌỹ vaꞌerã, haꞌe rami vy oupity aguã tekove anhetẽ ete vaꞌe. 


text:
<n> Omongeta reve opaa py ogueroayvu porãague</n> Haꞌe gui ndee Timóteo, epena ke ndepo py opena uka pyre re. Ejapyxaka eme ayvu rive iporã eꞌỹ vaꞌe re, neĩ “Aikuaapa” heꞌi rive vy joo rami eꞌỹ-eꞌỹ ijayvua re guive.


text:
Mbaꞌeta haꞌe nunga re amongue ojapyxaka vy ojepeꞌa ma ojeroviaa gui. Tove peẽ kuery tapendu penemboaxya. 


text:
<n>Timóteo pe mokoĩguea Paulo ombopara vaꞌekue</n> <n> Oxarura reve ijayvu vy omboypyague</n> Xee Paulo ma Nhanderuete oipotaa rami vy apóstolo-rã Cristo Jesus xemoĩ vaꞌekue. Cristo Jesus re tekove oĩ vaꞌe oikuaa uka aguã re ijayvuague rami xemoĩ.


text:
Timóteo xeraꞌy roayvu ete vaꞌe, taxarura ndevy. Tove terendu Nhanderuete haꞌe nhande-Senhor Jesus Cristo guigua mborayvu, nemboaxya haꞌe mbyꞌa porã guive. 


text:
<n> Timóteo ojeroviaa re Paulo oguerovyꞌaague</n> Xeramoĩ kuery rami avi xee voi ambojerovia Nhanderuete xepyꞌa kyꞌa eꞌỹa rupi, arovyꞌa guive, mbaꞌeta ara py haꞌe pyávy anhemboꞌe vy xemaꞌenduꞌa riae ndere.


text:
Xemaꞌenduꞌa avi rejerovia etea re, mbaꞌeta ndejaryi Lóide ranhe haꞌe ramigua oĩ, haꞌe gui ndexy Eunice ju. Haꞌekue rami avi xee aikuaa ndere voi oĩa. 


text:
<n> Nhanheaꞌã, nhanembaraete haꞌe jajerovia ete aguã re ijayvua</n> Haꞌe nunga rupi romongeta nerembiaporã omeꞌẽ mbyre rupi renheaꞌãve ju aguã re. Haꞌe vaꞌe ma ndeapyte re xepo amoĩ jave Nhanderuete omeꞌẽ vaꞌekue.


text:
Mbaꞌeta nhanemongyjearã eꞌỹ nhandere Nhanderuete omoĩ Onheꞌẽ, haꞌe rã nhanembaraete, nhandeporayvu haꞌe jajejokoa rupi nhandekuai aguã. 


text:
Haꞌe nunga rupi exĩ eme Senhor regua remombeꞌu aguã, ikáuxa nhuã py xee aĩ teĩ. Haꞌe rami ꞌrãgue py Nhanderuete poꞌakaa rupi enhemoingo axy uka avi xereve ayvu porã remombeꞌua py.


text:
Mbaꞌeta nhandereraa jepe vy ikyꞌa eꞌỹ vaꞌe ojeupe guarã nhanerenoĩ rakaꞌe. Nhande ae nhanheaꞌãa re eꞌỹ guive. Haꞌe rami ꞌrãgue py haꞌe ae oipotaa rami vy nhanemboaxy rakaꞌe ára ijypy eꞌỹ mbove voi, haꞌe onhembopyꞌaague rami vy nhanemoĩ Cristo Jesus re.


text:
Haꞌe gui aỹ mae ma oikuaa uka nhanemboaxya, Cristo Jesus Nhandereraa jepearã ojekuaa py. Mbaꞌeta haꞌe vaꞌe ma manoa ombovaipa vy tekove marã eꞌỹ oikuaa uka ayvu porã rupi.


text:
Haꞌe nunga rupi ae nami aiko axy. Haꞌe rami teĩ xee naxĩ, mbaꞌeta aikuaa mavaꞌe re pa ajeroviaa, aikuaa porã guive ipoꞌakapa vaꞌe vy ipo py xerekove amboaxa vaꞌekue re opena ꞌrãa, opaa ára peve guarã.


text:
Enhomboꞌe tema ayvu amombeꞌu rã rendu vaꞌekue rupi, exa uka guive rejeroviaa haꞌe mborayvu Cristo Jesus re oĩ vaꞌe.


text:
<n> Apóstolo Paulo nhuã py oĩa, haꞌe irũ kuery ikuaia re ijayvuague</n> Xeirũ kuery Ásia pygua ojepeꞌapa xegui, ndee reikuaa ma. Haꞌe vaꞌe kuery regua ma Fígelo haꞌe Hermógenes. 


text:
Haꞌe rã Onesíforo haꞌe hoo pygua kuery ma Senhor tomboaxy, mbaꞌeta mboapykue rei eꞌỹ xembopyꞌa guaxu, haꞌe nhuã py aĩa oendu teĩ peteĩgueve ma naxereroxĩ.


text:
Haꞌe ramo tove opaa ára py Senhor tomboaxy. Xegui ndee reikuaa porãve haꞌe kuery xepytyvõ jepiague Éfeso tetã py. 


text:
<n> Cristo re jajeroviaa rupi vy nhanhemoingo axy uka aguã re ijayvua</n> Haꞌe gui ndee xeraꞌy, nembaraeteve tema Nhanderuete nemboaxya Cristo Jesus re oĩ vaꞌe re.


text:
Heta oendua py xee anhomboꞌe rã renduague rami avi ndee ju emboꞌe ojeroviapy kuery, amboae kuery mboꞌearã.


text:
Haꞌe gui peteĩve xondaro ndoikoi ꞌrã amboae nunga re openaa rupi, nguvixa hery moĩare ombovyꞌa aguã.


text:
Nemaꞌenduꞌa tema Jesus Cristo rekokue re, mbaꞌeta Davi ramymino oiko, haꞌe omanoague gui onhemboete ju rakaꞌe, ayvu porã amombeꞌu aikovya rami vy.


text:
Haꞌe vaꞌe káuxa ae xemoingo axya nhuã py heko vai vaꞌe rami. Haꞌe rã Nhanderuete ayvu ma ndojoko kuaai.


text:
Haꞌe nunga rupi opa marãgua aropoꞌaka oiporavo pyre kuery re vy, haꞌe kuery voi oupity aguã Cristo Jesus nhandereraa jepea haꞌe hexakãa imarã eꞌỹ vaꞌe.


text:
 Mbaꞌemo jaropoꞌakapa rire <PI2>hexeve avi ꞌrã nhaĩ huvixarã. Haꞌe rã ixupegua rami eꞌỹ ri nhanhemombeꞌu rire haꞌe ju ꞌrã nanhanemombeꞌui. 


text:
<n> Amboae rami rei nhomboꞌe haꞌe ojerovia merami rive vaꞌe omongeta aguã re ijayvuague</n> Enhomomaꞌenduꞌa ke haꞌe nunga re. Nhanderuete renonde ke ndeayvu pavẽ pe, haꞌe kuery jogueroꞌa rei eꞌỹ aguã ayvu mbaꞌeverã ovareꞌỹ vaꞌe py, mbaꞌeta haꞌe nunga ma opa marã ꞌrã omoingo hendua kuery.


text:
Enheaꞌã tema rexĩmba rei eꞌỹ re Nhanderuete pe rejexa uka aguã ombaꞌeapo vaꞌe ojou porã vaꞌerã, ayvu anhetẽ ete vaꞌe haꞌevea rami remombeꞌu rire.


text:
Haꞌe kuery ijayvua ma nhomokanhy tema ꞌrã heravy, mbaꞌeaxy vaikue nhanderoꞌo omouꞌũ vaꞌe rami avi. Haꞌe vaꞌe kuery regua ma Himeneu haꞌe Fileto.


text:
Haꞌe vaꞌe kuery ojepeꞌa ma anhetẽ vaꞌe gui, mbaꞌeta nhomboꞌe teĩ nanhanhemboete jevyvei ꞌrãa rami. Haꞌe rami vy joapo ndojeroviavei aguã rami.


text:
Haꞌe rami teĩ oo ytarã Nhanderuete omoĩ vaꞌekue ma oĩ atã. Haꞌe vaꞌe re ma po rami oĩ ikuaa ukaarã: “Senhor oikuaa ae ojeupegua kuery” heꞌia vaꞌe. Haꞌe gui amboae ju “Senhor rery rupi ikuai vaꞌe tojepeꞌa teko vai gui”, heꞌi avi. 


text:
Haꞌe rami avi oo tuvixakueve ikuai vaꞌe py oĩ ꞌrã mbaꞌemo ryru ouro haꞌe prata guigua anho eꞌỹ, oĩ avi ꞌrã yvyra haꞌe yapo guigua. Iporãgueve ma mbaꞌemo porã ryrurã oĩ, haꞌe rã amboae ma oiporu rive pyrã oĩ.


text:
Haꞌe rami ae avi nhande voi opa marã rei nhandekuaiague gui jajekyꞌaꞌo vy mbaꞌemo porã ryrurã rami ꞌrã jaiko, ikyꞌa eꞌỹ vaꞌerã omboaxa pyre ija oiporu vaꞌerã rami, iporã vaꞌe haꞌe javi jajapo aguã rami nhandeapo rire.


text:
Haꞌe nunga rupi eiko eme kunumigue opa marã ikuaixea rami. Teko porã rupi enheaꞌã, rejeroviaa, ndeporayvu, haꞌe peteĩ rami pendekuaia rupi, ipyꞌa kyꞌa eꞌỹ re Senhor pe ojapukai vaꞌe kuery reve.


text:
Endu rive amongue ijayvuxe rã ovareꞌỹ vaꞌe re hiꞌarandu eꞌỹa rupi, mbaꞌeta haꞌe nunga gui jogueroꞌapa rei ꞌrã, reikuaa ma avi.


text:
Mbaꞌeta Senhor rembiguai kuery ma ndaꞌevei jogueroꞌa rei aguã. Haꞌe rami ꞌrãgue py ijayvu porãꞌi ꞌrã pavẽ reve, haꞌe ivai rei eꞌỹ re nhomboꞌe kuaa ꞌrã guive.


text:
Haꞌe kuery re amongue opuꞌã rei ramo omongeta porãꞌi ꞌrã, mbaꞌeta xapyꞌa rei haꞌe kuery pe voi Nhanderuete omeꞌẽ ꞌrã ojeko rerova vy anhetẽ vaꞌe oikuaa nho aguã,


text:
haꞌe rami vy hiꞌarandu ju vy anha pe onhemboꞌa ukaague gui oo jepe aguã, ixupe ojerereko uka rire teĩ oipotaa rami ikuai aguã. 


text:
<n> Opaa ára opa marã rei ikuai ꞌrãa re ijayvua</n> Eikuaa pota ke povaꞌe re: Opaa ára py ou ꞌrã ikuai axya ete aguã. ; ; ; <a href="b65.1.3-21">Judas 3-21</a> 


text:
Mbaꞌeta avakue ikuai vaꞌe ojejou porã rei ꞌrã, peráta re anho ꞌrã ndaꞌeveive, ojee rive ꞌrã ojerovia, onhemboyvate rei ꞌrã, ijayvu vaikue-ikue ꞌrã, nguu kuery nonheꞌẽ renduvei ꞌrã, ndajoguerovyꞌaxevei ꞌrã, Nhanderuete nomboetevei ꞌrã,


text:
ndaꞌiporayvuvei ꞌrã, nanhomboaxy kuaavei ꞌrã, joe ijayvu rei ꞌrã, ndojejoko kuaavei ꞌrã, ojerovia rei ꞌrã, iporã vaꞌe rovai ꞌrã ikuai,


text:
nhomboꞌa uka rive ꞌrã, oꞌarandua rupi eꞌỹ ꞌrã ikuai, onhembotuvixa rei ꞌrã, haꞌe kuery ae oipotaa rami ꞌrã ikuaixe, Nhanderuete pe ikuai ꞌrãgue py,


text:
Nhanderuete pe merami ikuai vaꞌeri ixupe “Ipoꞌaka vaꞌeꞌỹ” heꞌi rive ꞌrã. Ejepeꞌa ke haꞌe kuery gui voi.


text:
Haꞌe kuery vaꞌe regua ma joo rupi ovaẽ vy ombotavy ꞌrã kunhague ikangykueve ojejavypa vaꞌe, opa marã rei oikoxea rami rive ikuai vaꞌe.


text:
Moisés re Janes haꞌe Jambres opuꞌã reiague rami avi haꞌe kuery voi anhetẽ vaꞌe re opuꞌã rei teĩ. Haꞌe kuery opa marã rei naiꞌarandui, haꞌe ndojeroviavei vy ojou vai pyrã ikuai.


text:
Haꞌe rami teĩ haꞌe kuery ndaꞌikuai riaei ꞌrã haꞌe rami, mbaꞌeta pavẽ oikuaa ꞌrã hiꞌarandu eꞌỹa, Moisés rovaigua kuery re oikoague rami avi. 


text:
<n> Timóteo anhetẽ vaꞌe re oĩ atã aguã re Paulo ijayvuague</n> Haꞌe rã ndee ma reikuaa ae ma anhomboꞌe aikovya, xereko, anhembopyꞌaa, ajeroviaa, mbaꞌemo aropoꞌakapaa, xeporayvua, aĩ atãa,


text:
xemoingo axya haꞌe ajexavaia guive, mbaꞌeta haꞌe ramigua ma Antioquia, Icônio haꞌe Listra tetã py oiko xere. Opa marãgua teko axy aropoꞌaka vaꞌekue. Haꞌe rami teĩ haꞌe nunga haꞌe javi gui Senhor xereraa jepe.  


text:
Haꞌe rã heko vai haꞌe heko porã merami rive vaꞌe ma heko vaive ꞌrã ojeꞌoivy, nhombotavy haꞌe onhembotavy ukaa rupi anho. 


text:
<n> Nhanderuete ayvu anhetẽ ete haꞌe haꞌevea re ijayvua</n> Haꞌe rã ndee ma eĩ atã tema mbaꞌemo reikuaa haꞌe rerovia vaꞌe re. Nemaꞌenduꞌa ke haꞌe nunga re mavaꞌe pa nemboꞌeague re.


text:
Mbaꞌeta nekyrĩ reve reikuaa ae ma ipara ikyꞌa eꞌỹ vaꞌe. Haꞌe vaꞌe rupi vy reupity neꞌarandurã Cristo Jesus re rejerovia vy reo jepe aguã.


text:
Haꞌe vaꞌe ipara vaꞌe ma Nhanderuete guigua meme, haꞌe rami vy haꞌeve nhanhomboꞌe aguã, nhanhomongeta, nhanhomoꞌarandu, haꞌe teko porã rupi nhanhomoingo aguã,


text:
<n> Ayvu porã nhamombeꞌua rupi nhanheaꞌã aguã re ijayvua</n> Nhanderuete haꞌe Cristo Jesus renonde xee romongeta. Haꞌe vaꞌe ma ojekuaa ju vy oikuaa pota ꞌrã oikove vaꞌe haꞌe omano vaꞌekue ikuaiague re.


text:
Emombeꞌu tema ayvu porã. Haꞌe vaꞌe rupi enheaꞌã katu haꞌeve jave, eꞌỹ vy haxy teĩ. Joupe ndeayvu, enhomoꞌarandu haꞌe enhomongeta ndevai rei eꞌỹ re renhomboꞌea haꞌe javi py. 


text:
Mbaꞌeta ovaẽ ꞌrã haꞌevea rami nhanhomboꞌe teĩ ndojapyxakaavei aguã ára. Haꞌe rami ꞌrãgue py ojou ꞌrã haꞌe kuery ae oipotaa rami omboꞌe vaꞌerã, oapyxa remo rive oikaraĩ vaꞌe rami.


text:
Haꞌe rã ndee ma eiko kuaa pota opa mbaꞌe py. Nemoingo axya rã eropoꞌaka, ayvu porã remombeꞌua rupi tema eiko, ejapopa ete nerembiaporã vaꞌe. 


text:
<n> Apóstolo Paulo omano taa re ijayvuague</n> Haꞌe gui xee ma xeruguy omoẽa ta ma mymba omeꞌẽmby rami. Ovaẽ ma ouvy aa aguã ára.


text:
Iporã vaꞌe re xee anheaꞌã vaꞌekue, ajapopa ma xerembiaporã vaꞌekue, haꞌe amombeꞌu porã jajerovia aguã regua. 


text:
Aỹ ma heko porã vaꞌe pegua coroa oĩ xevy pe oguereko katu pyre. Haꞌe vaꞌe ma Senhor haꞌevea rami oikuaa pota vaꞌe opaa ára omeꞌẽ ꞌrã xevy. Xevy pe anho eꞌỹ guive, oua ára peve oarõ haꞌe oayvu okuapy vaꞌe haꞌe javi pe ꞌrã omeꞌẽ. ; ; ; 


text:
<n> Avakue apóstolo oejapaague, haꞌe rã Nhanderuete ndoejaia re ijayvuague</n> Eju voi pota ke xea py.


text:
Mbaꞌeta Demas ma aỹ mbaꞌemo oĩ vaꞌe re ndaꞌeveive vy xereja. Tessalônica tetã katy ojepeꞌa ovy. Crescente ma Galácia katy, haꞌe rã Tito ma Dalmácia katy oo.


text:
Lucas anho oiko teri xereve. Ejou ke Marcos, haꞌe vy eru, mbaꞌeta haꞌe ma xepytyvõ ꞌrã ambaꞌeapoa rupi.


text:
Reju vy ke eru avi Trôade py capa aeja vaꞌekue, Carpo ro py. Eru avi kuaxia para, aipotave vaꞌe ma ipire guigua.


text:
Ferro re ombaꞌeapo vaꞌety Alexandre ma ojapo vai ete xevy. Haꞌe ramo Senhor ombopaga ꞌrã ojapoague re.


text:
Jypyꞌi xemboayvua jave avave rei naxepytyvõai. Haꞌe rami ꞌrãgue py pavẽ rei xereja karamboae. Haꞌe ramiague re tombopagaa eme.


text:
Haꞌe rã Senhor ma xereve oiko vy xemombaraete, ayvu amombeꞌuve ju rã amboae regua kuery oendupa aguã. Haꞌe rami aguã xereraa jepe karamboae guary juru gui.


text:
Haꞌe rami ae avi Senhor xereraa jepe ꞌrã xevy ojapo vaixe vaꞌe haꞌe javi gui, haꞌe opoꞌakaa py xereraa jepe ꞌrã yva re. Ixupe toporaeia aỹ haꞌe arakaꞌe rã peve. Amém. 


text:
<n> Oxarura reve opaa py ogueroayvu porãague</n> Emombeꞌu ke xemaꞌenduꞌaa Prisca haꞌe Áqüila pe, Onesíforo ro pygua kuery pe guive.


text:
Eju voi ke yroꞌy ovaẽ eꞌỹ mbove. Ndevy oxarura uka vaꞌe ma Êubulo, Lino, Cláudia haꞌe irmão kuery haꞌe javive. 


text:
<n>Tito pe Paulo ombopara vaꞌekue</n> <n> Oxarura reve ijayvu vy omboypyague</n> Xee Paulo ma Nhanderuete rembiguai haꞌe apóstolo-rã Jesus Cristo xemoĩ vaꞌekue, Nhanderuete rembiporavo kuery amboꞌe rã ojerovia, haꞌe ixupe ikuai vy oikuaa porãmba aguã anhetẽ ete vaꞌe,


text:
haꞌe tekove marã eꞌỹ oarõ okuapy aguã guive. Haꞌe vaꞌe ma Nhanderuete ijapu eꞌỹ vaꞌe omeꞌẽ aguã re ijayvu rakaꞌe, ára ijypy eꞌỹ mbove ma voi.


text:
Haꞌe gui aỹ oaꞌangaague ára py ma Nhanderuete Nhandereraa jepea vaꞌe oayvu oikuaa uka vy oipotaa rami vy xemoĩ karamboae imombeꞌuarã.


text:
Ndee Tito rejeroviaa py xeraꞌy ete reiko vaꞌe pe axarura. Tove terendu Nhanderuete haꞌe Nhandereraa jepea Cristo Jesus guigua nemboaxya haꞌe mbyꞌa porã. ; 


text:
<n> Igreja re opena vaꞌe kuery reko re ijayvua</n> Haꞌe nunga rupi ae roeja karamboae Creta ypaꞌũ py py, mbaꞌemo ndajapopai vaꞌekue rejapopa aguã, haꞌe rami vy peteĩ-teĩ tetã py remoĩ aguã igreja re opena vaꞌerã, ndevy ajapo ukaague rami vy.


text:
Haꞌeve remoĩ aguã ojou vaia rei aguã rami eꞌỹ ikuai vaꞌe, haꞌe peteĩꞌi taꞌyxy vaꞌe. Taꞌy kuery ojerovia vaꞌe, haꞌe kuery opa marã rei eꞌỹ, inheꞌẽ rendua rupi anho ikuaia oikuaa pavẽ vaꞌe.


text:
Mbaꞌeta igreja re opena vaꞌe ma ndaꞌevei ojou vaia rei aguã rami ikuai aguã, haꞌe kuery pe Nhanderuete ae opena uka rire. Haꞌe kuery ojee ae riveꞌỹ ojerovia vaꞌe, ivai ja eꞌỹ, haꞌe vinho oyꞌua rupi eꞌỹ ikuai vaꞌe, ojerovia rei eꞌỹ vaꞌe, neĩ peráta re ndaꞌevei rei eꞌỹ vaꞌe haꞌeve.


text:
Haꞌe rami ꞌrãgue py nhomovaẽ kuaa vaꞌe, iporã vaꞌe anho oguerovyꞌa vaꞌe, oiko kuaa pota haꞌe haꞌevea rami joguereko vaꞌe, ikyꞌa eꞌỹa rupi oiko haꞌe ojejoko kuaa vaꞌe,


text:
haꞌe ayvu anhetẽ ete vaꞌe ojee omoĩ ete vaꞌe omboꞌeague rami ae. Haꞌe rami vy ꞌrãe nhomboꞌe porã haꞌe nhombopyꞌa guaxu kuaa, haꞌe ombovai kuaa ꞌrã guive hexe opuꞌã reia rã. 


text:
<n> Nhomboꞌe porã merami rive vaꞌe kuery re ijayvua</n> Mbaꞌeta heta ikuai nhonheꞌẽ rendu eꞌỹ vaꞌe, ijayvuxe haꞌe nhombotavypa rei vaꞌe. Judeu regua ma hetave ikuai haꞌe rami.


text:
Haꞌe vaꞌe kuery nhamokyrirĩ ꞌrãe, mbaꞌeta oo pygua haꞌe javi-javi ꞌrã ombotavy omboꞌe vaikuea rupi, peráta re rive ndaꞌeveive vy.


text:
Haꞌe kuery reguae profeta rami aipoeꞌi vaꞌekue: “Creta pygua kuery ma ijapu vaꞌe ae, mymba inharõ vaꞌe rami okaru guaxu haꞌe inhateꞌỹ vaꞌe”, heꞌiague rami.


text:
Haꞌe rami ijayvua ma anhetẽ. Haꞌe nunga rupi haꞌe kuery pe ndeayvu ete ꞌrã ojeroviaa rupi imbaraete aguã,


text:
Mbaꞌeta heko kyꞌa eꞌỹ vaꞌe kuery pe mbaꞌeve rei nomongyꞌai ꞌrã. Haꞌe rã heko kyꞌa haꞌe ojerovia eꞌỹ vaꞌe kuery ma opa mbaꞌe py ꞌrã onhemongyꞌa, mbaꞌeta oꞌarandua haꞌe opyꞌaa rupi ikyꞌapa rã.


text:
Haꞌe kuery ma “Xee aikuaa Nhanderuete” heꞌi teĩ gueko vaia py oexa uka anhetẽ eꞌỹa. Ojeguarupy haꞌe nanhonheꞌẽ rendui vaꞌe vy iporã vaꞌe ojapo aguã ndaꞌevei. 


text:
<n> Ojerovia vaꞌe kuery reko re ijayvua</n> Haꞌe rã ndee ma ndeayvu ke haꞌevea rami renhomboꞌea rupi.


text:
Tujakueve emboꞌe ojejoko aguã re, omboetea aguã. Toiko kuaa pota, haꞌe ojeroviaa py taꞌimbaraete, iporayvua haꞌe oĩ atãa py guive. 


text:
Haꞌe rami ae avi guaimigueve ma nhomboetea rupi taꞌikuai. Taꞌijayvuxe rei eme, haꞌe vinho oyꞌua rupi taꞌikuai eme. Tanhomboꞌe iporã vaꞌe re,


text:
oiko porã pota haꞌe heko kyꞌa eꞌỹ aguã, ngoo rupi opena porã aguã, haꞌeve vaiꞌi haꞌe ome oipotaa rami oiko aguã, haꞌe rami rã Nhanderuete ayvu re ijayvu vaia eꞌỹ aguã. 


text:
Ndee ae voi iporã vaꞌe rupi eiko, amboae kuery ndee rami ikuai aguã. Renhomboꞌea rupi exa uka anhetẽ rupi anho reikoa haꞌe renhomboetea.


text:
Iporã vaꞌe re anho ndeayvu ndejou vaia aguã rami eꞌỹ, nhanderovaigua kuery oxĩmba aguã, mbaꞌeve py nhandere ndaꞌijayvu vai kuaai vy. 


text:
Escravo kuery ma guerekoa kuery nheꞌẽ rendua rupi taꞌikuai opa mbaꞌe py, haꞌe ramo oguerovyꞌa aguã. Taꞌinheꞌẽngi rei eme,


text:
haꞌe taꞌimonda eme guive. Haꞌe rami ꞌrãgue py toexa uka opa mbaꞌe py ojeroviapy oikoa. Haꞌe rami vy opa mbaꞌe py ojapo ꞌrã Nhanderuete Nhandereraa jepea vaꞌe regua ayvu ojou porãa aguã rami. 


text:
<n> Cristo nhandereraa jepe vy nhanemoingo porãague re ijayvua</n> Mbaꞌeta pavẽ pe Nhanderuete oikuaa uka omboaxya ogueraa jepe aguã.


text:
Haꞌe rami vy nhanemoꞌarandu nhandereko vaiaty haꞌe yvy regua reko gui jajepeꞌa aguã, haꞌe aỹ gui voi jaiko kuaa pota haꞌe teko porã rupi nhandekuai aguã Nhanderuete pe ete,


text:
imaꞌenduꞌa porãmby ou aguã nharõ jaikovya ja. Haꞌe vaꞌe ma Nhanderuete Ipoꞌakapa vaꞌe haꞌe Nhandereraa jepea Cristo Jesus rexakãa ojekuaa rã guarã.


text:
Mbaꞌeta nhandere ojejuka uka rakaꞌe, opa mbaꞌe vai gui nhandejogua vy ojeupe guarã ae nhandekyꞌaꞌo aguã, iporã vaꞌe re anho nhanheaꞌãa rupi nhandekuai aguã. ; , 


text:
Haꞌe nunga re tema ndeayvu. Enhomombaraete haꞌe enhomongeta ipoꞌakaa haꞌe javi rupi, avave rei nembojaru rei eꞌỹ aguã. 


text:
<n> Huvixa kuery nhanheꞌẽ rendu, haꞌe iporã vaꞌe rupi nhandekuai aguã re ijayvua</n> Enhomomaꞌenduꞌa ke joe opena vaꞌe haꞌe huvixa kuery oipotaa rami ikuai aguã. Tonheꞌẽ rendu, haꞌe taꞌikyreꞌỹ opa mbaꞌe porã ojapo aguã.


text:
Avave rei re taꞌijayvu rei eme, neĩ taꞌijayvu rive eme joupe. Haꞌe rami ꞌrãgue py haꞌeve vaiꞌi taꞌikuai, pavẽ reve taꞌijayvu porãꞌi opa mbaꞌe py. 


text:
Mbaꞌeta nhande voi yma rupi hiꞌarandu eꞌỹ vaꞌe nhandekuai vaꞌekue, nhonheꞌẽ rendu eꞌỹ vaꞌe haꞌe okanhygue rami, toꞌo pegua escravo rami nhandekuai vaꞌekue nhamoaruã rei haꞌe opa marã nhandekuaixea rupi. Jaiko vaikue rei, nanhandeaꞌei rei joe, nanhandeporayvui, haꞌe ndajajoayvui rei vaꞌekue. 


text:
Haꞌe rami vy nhanemboaxy vy rive nhandereraa jepe, teko porã re nhanheaꞌãa rupi eꞌỹ. Nheꞌẽ Kyꞌa Eꞌỹ nhandekyꞌaꞌo vy nhanemoingove ju, haꞌe nhanembopyau.


text:
Haꞌe vaꞌe ma Nhandereraa jepea Jesus Cristo rupi nhandere Nhanderuete ombou vy opa mbaꞌe py nhanemoingo porã.


text:
Haꞌe ramo nhanemboaxy vy nhanemboeko porã ma rire tekove marã eꞌỹ nharõa rupi mbaꞌemo porã jopyarã ju jaiko.


text:
Haꞌe vaꞌe ayvu ma jarovia vaꞌerã, aipota remombeꞌu porãve guive, Nhanderuete re ojerovia vaꞌe kuery iporã vaꞌe ojapoa rupi onheaꞌã aguã. Haꞌe nunga ma iporã, haꞌe omoingo porã pavẽ ꞌrã. 


text:
Haꞌe rã ayvu ovareꞌỹ vaꞌe ma endu rive, ymagua kuery rery oĩa re ijayvua rã, haꞌe lei re joo rami eꞌỹ-eꞌỹ ijayvu vy jogueroꞌa rei ramo, mbaꞌeta haꞌe nunga ma nhomoingo porãarã eꞌỹ, mbaꞌeverã ndovarei.


text:
<n> Oxarura reve opaa py ogueroayvu porãague</n> Ndea py ambou ꞌrã Ártemas, eꞌỹ vy Tíquico. Haꞌe vaꞌe ovaẽ ma ramo eju pojava Nicópolis tetã py xerovaexĩ aguã. Anhembopyꞌa haꞌe py ae yroꞌy aaxa aguã.


text:
Eipytyvõ porã pota lei re nhomboꞌe vaꞌety Zenas oguatave ta ramo, Apolo guive, haꞌe kuery pe mbaꞌeve oata eꞌỹ aguã.


text:
Haꞌe gui nhanderevegua kuery tonheaꞌã iporiaukueꞌi pytyvõa rupi, yvyra hiꞌa eꞌỹ vaꞌe rami ikuai eꞌỹ aguã.


text:
Haꞌe gui xereve ikuai vaꞌe haꞌe javi oxarura uka ndevy. Emombeꞌu ke oremaꞌenduꞌaa ojeroviaa py orerayvu vaꞌe kuery haꞌe javive pe. Tove peẽ kuery haꞌe javi tapendu penemboaxya. 


text:
<n>Filemom pe Paulo ombopara vaꞌekue</n> <n> Oxarura reve ijayvu vy omboypyague</n> Xee Paulo ma Cristo Jesus pegua aikoa re nhuã py aĩ. Xe-irmão Timóteo reve roxarura ndevy, xerembiayvu Filemom. Ore rami avi rembaꞌeapo vaꞌe reiko.


text:
Irmã Áfia pe voi axarura, ore rami onheaꞌã vaꞌety Arquipo, haꞌe igreja kuery ndero py onhemboaty vaꞌe pe guive.


text:
<n> Filemom nhopytyvõa re oguerovyꞌaague</n> Ndere xemaꞌenduꞌa riae vy Xeruete pe anhemboꞌe nhavõ arovyꞌa,


text:
mbaꞌeta aendu omombeꞌua rã ikyꞌa eꞌỹ vaꞌe kuery haꞌe javi reayvua, haꞌe Senhor Jesus re rejeroviaa rupi reikoa guive.


text:
Mbaꞌeta irmão, ndeporayvua omombeꞌua rã aendu vy avyꞌa ete haꞌe xepyꞌa guaxuve, ikyꞌa eꞌỹ vaꞌe kuery rembovyꞌa ramo ipyꞌa py. 


text:
<n> Onésimo re apóstolo Paulo ojerureague</n> Haꞌe gui Cristo re vy aendu ndevy pe mbaꞌemo ajapo uka vaꞌe rire haꞌeve ꞌrãguea,


text:
haꞌe rami teĩ roayvua rupi ajerure porãꞌi haꞌe nunga re. Xee Paulo xetujaꞌi ma, haꞌe aỹ Jesus káuxa nhuã py aĩ.


text:
Haꞌe rami vy ajerure xeraꞌy Onésimo removaẽ porã ju aguã, mbaꞌeta xejokuaa imoinya py xeraꞌy rami amoingo vaꞌekue. ; 


text:
Haꞌe rami avi mbaꞌeve rei ndajapoxei ndevy pe ranhe aporandu eꞌỹ re. Haꞌe ramo ꞌrãe xepytyvõxeaꞌi py xepytyvõ uka, xee ajapo uka ramo riveꞌỹ.


text:
ndevygua escravo-rã ju eꞌỹ guive removaẽ aguã, haꞌe rã nde-irmão reayvu ete vaꞌe rami, nde-escravo rami riveꞌỹ. Mbaꞌeta Onésimo ma xe-irmão oiko rire nde-irmão katuve ma oiko, ngoꞌo re escravo rami riveꞌỹ, haꞌe rã Senhor re vy irmão oiko. 


text:
Haꞌe gui xapyꞌa rei nembaꞌe rei-rei omokanhy rire ndevy pe orevea oĩ ramo eja ranhe xee ae amboekoviapa aguã.


text:
Xee Paulo xepo py ae ambopara amboekovia aguã re. Haꞌe “Nderekove re ae xevy pe rereve” haꞌe eꞌỹ teĩ reikuaa.


text:
<n> Oxarura reve opaa py ogueroayvu porãague</n> Haꞌe rami ambopara ri teĩ aikuaa xenheꞌẽ rendu ꞌrãa, haꞌe ajerurea gui rejapove ꞌrã guive.


text:
Ajerure avi rereko katu aguã ake aguã, mbaꞌeta xee aikuaa rã xere pejerurea rupi pẽa py xemboua ju ꞌrã. 


text:
<n>Hebreu kuery pe ombopara pyre</n> <n> Nhanderuete ojekuaa ukaague re ijayvua</n> Ymave rupi Nhanderuete mbovykue rei eꞌỹ, haꞌe haꞌekue-ꞌekueꞌi rami eꞌỹ ijayvu rakaꞌe nhaneramoĩ kuery pe profeta kuery rupi.


text:
Haꞌe gui aỹ opa vygua ára ma Guaꞌy rupi ae ijayvu nhandevy. Haꞌe vaꞌe ma opa mbaꞌe ikuai vaꞌe jopyarã omoĩ, ipo rupi opa mbaꞌe ojapo rire. ; 


text:
Nhanderuete rexakãa rexa ukaa oiko, Nguu rami ete heko vaꞌe vy. Mbaꞌemo ikuai vaꞌe oguereko porãmba oayvu ipoꞌakapa vaꞌe py rive. Haꞌe gui jajejavyague gui nhandekyꞌaꞌopa ma vy oguapy oiny yvate. Ipoꞌakapa vaꞌe oiporu kuaa regua re oĩ


text:
<n> Cristo Taꞌy oikoa, haꞌe rã anjo kuery ma tembiguai ikuaia re ijayvua</n> Mbaꞌeta anjo kuery pe ma aipo ndeꞌi: “Ndee ma Xeraꞌy, ange ma romoingo”, ndeꞌi. Haꞌe gui teĩgue ju aipoeꞌi: “Xee aiko ꞌrã Tuu, haꞌe rã haꞌe ma Xeraꞌy ꞌrã oiko.” ; ; 


text:
Haꞌe gui kovaꞌe yvy re Guaꞌy Jypygua ombou vy teĩgue ju aipoeꞌi: “Nhanderuete pegua anjo kuery tomboete pavẽ”, heꞌi. 


text:
Haꞌe rã anjo kuery pe ma aipoꞌea: “Ojeupegua anjo kuery ojapo yvytu rami, guembiguai kuery ojapo tata rami”, ꞌea. 


text:
Haꞌe rã Taꞌy pe ma aipoꞌea: “Oreruete, ndepoꞌakaa ma rakaꞌe rã peve guarã. Haꞌe ndepoꞌakaa py rejoguereko ꞌrã haꞌevea rami. 


text:
Rerovyꞌa teko porã, haꞌe rã teko vai ma nderejou porãi. Haꞌe nunga rupi Nderu Nhanderuete ndererovyꞌaa rupi nemoĩ neirũ kuery áry guarã, ndere azeite omoĩ uka vy”, ꞌea.


text:
Haꞌe nunga ma opa vaꞌerã. Haꞌe rã ndee ma reiko riae ꞌrã. Haꞌe nunga haꞌe javi ꞌrã inhyma ovy ao rami,


text:
haꞌe ramo ao pukukue rami ꞌrã rembojoꞌa imoiny, ao rami ae avi ꞌrã remboekovia. Haꞌe rã ndee ma haꞌekue ae reiko. Nderekove opa vaꞌerã eꞌỹ”, ꞌea. 


text:
Haꞌe gui peteĩve anjo pe aipo ndeꞌi: “Eguapy ke aiporu kuaa regua re, nderovaigua kuery ndepy guýry amoĩ peve”, ndeꞌi. 


text:
<n> Ayvu porã nhaendu riveꞌỹ aguã re ijayvua</n> Haꞌe nunga rupi anhetẽ ete vaꞌe nhaendu vy nhamoĩ porã pota ꞌrã nhandejee, haꞌe vaꞌe rupi nhandekuaia gui jajepeꞌa eꞌỹ aguã. 


text:
Mbaꞌeta ymave rupi Nhanderuete ayvu anjo kuery omombeꞌu vaꞌekue ndoaxa rivei rakaꞌe, mbaꞌeta haꞌe vaꞌe rupi heko vai haꞌe nonheꞌẽ rendui vaꞌe kuery ombopagapa.


text:
Haꞌe rami rire mbaꞌexa ꞌrã tu nhande jaa jepe, nhandereraa jepe aguã regua iporãve vaꞌe nhaendu rive vy? Mbaꞌeta jypyꞌi Senhor ae omombeꞌu, haꞌe gui henduare kuery ju omboaxa, anhetẽ etea jaikuaa porãve aguã rami.


text:
Haꞌe kuery ijayvua rupi Nhanderuete oikuaa uka anhetẽ etea, hexa pyrã, nhomondyipaarã haꞌe opa marãgua opoꞌakaa rupi ojapo vy. Haꞌe gui peteĩ-teĩ rupi oexa uka avi Nheꞌẽ Kyꞌa Eꞌỹ guigua, haꞌe ae oipotaa rami vy. 


text:
<n> Sacerdote yvateve vaꞌe ojeroviapy haꞌe nhomboaxy kuaa vaꞌe Jesus oikoa re ijayvua</n> Mbaꞌeta anjo kuery peꞌỹ Nhanderuete opena uka rakaꞌe yvy pyau oreayvua vaꞌe re.


text:
Haꞌe rami ꞌrãgue py amongue henda py omombeꞌu porã vy aipoeꞌi: “Marã ramigua tu avakue, haꞌe kuery re nemaꞌenduꞌa aguã? Marã ramigua tu avakue raꞌy kuery, haꞌe kuery re reikuaa pota aguã?


text:
Haꞌe rami teĩ hareꞌi anjo kuery gui remoꞌyvyĩꞌive rire remboyvate, remboete uka [haꞌe rembopoꞌaka ndepo py rejapo vaꞌekue haꞌe javi re].


text:
Opa mbaꞌe re rembopoꞌaka, ipy guýry remoĩ vy”, heꞌi vaꞌekue. Opa mbaꞌe re nhanembopoꞌaka rire ma mbaꞌeve jipoi nhandepoꞌaka eꞌỹa. Haꞌe rami teĩ aỹ peve ndajaexai teri opa mbaꞌe re nhandepoꞌakaa. 


text:
Haꞌe rã Jesus ma jaexa omano rire Nhanderuete ombopoꞌaka haꞌe omboete ukaague. Mbaꞌeta Nhanderuete nhanemboaxy vy anjo kuery gui xapyꞌaꞌi omoꞌyvyĩꞌive rakaꞌe Jesus, nhande kuery haꞌe javi re omano aguã. 


text:
Mbaꞌeta Nhanderuete peguarã opa mbaꞌe oiko, haꞌe ae omoingopa rire. Haꞌe rami vy guexakãa katy guaꞌy kueryrã nhandereru aguã ma opa mbaꞌe py oguereko katu rakaꞌe Nhandereraa jepearã, oiko axya py guive.


text:
Mbaꞌeta Nhandekyꞌaꞌoarã ou vaꞌekue haꞌe nhande kuery oikyꞌaꞌo vaꞌekue voi peteĩꞌi gui ae jaiko. Haꞌe nunga rupi noxĩ nhandevy “Xeryvy kuery” heꞌi aguã,


text:
mbaꞌeta aipoeꞌi: “Xeryvy kuery pe aikuaa uka ꞌrã nderery, haꞌe onhemboaty okuapya py aporaei ꞌrã ndevy.” 


text:
Aipoeꞌive ju: “Xee ajerovia ꞌrã hexe.” Teĩgue ju aipoeꞌi: “Apy ma xee aĩ, haꞌe xeraꞌy kuery Nhanderuete omeꞌẽ vaꞌekue reve”, heꞌi. 


text:
Haꞌe gui taꞌy kuery heꞌia hoꞌo haꞌe huguy vaꞌe ikuaia rami avi haꞌe voi oiko haꞌe rami, omanoa py ombovaipa aguã porojukaa poꞌakaa. Haꞌe vaꞌe ma anha.


text:
Haꞌe gui nhandereraa jepe aguã, mbaꞌeta jaikoa pukukue re nhamano aguã gui jakyje vy manoa pegua escravo rami nhandekuai vaꞌekue.


text:
Haꞌe nunga rupi opa mbaꞌe py guyvy kuery rami ꞌrãe ojeapo, nhanemboaxy kuaa haꞌe ojeroviapy oikoa oexa uka aguã, haꞌe Nhanderuete pegua sacerdote yvateve vaꞌe oiko aguã guive, ojeupegua kuery ojejavyague re opaga aguã.


text:
<n> Moisés gui Cristo yvateve ramo jajeroviaa gui jajepeꞌa eꞌỹ aguã re ijayvua</n> Haꞌe nunga rupi irmão kuery ikyꞌa eꞌỹ vaꞌerã Yva pygua penerenoĩ avi vaꞌekue, peikuaa pota porã Jesus re, mbaꞌeta Nhanderuete ombou rakaꞌe Sacerdote Yvateve vaꞌerã, nhamombeꞌua rami ae. 


text:
Haꞌe vaꞌe pe ma Nhanderuete ngoo pygua kuery re opena uka ramo henonde rupi ojeroviapy oiko, Moisés oikoague rami avi.


text:
Haꞌe gui Moisés ma Nhanderuete rembiguai rami oiko rakaꞌe hoo pygua haꞌe javi re openaa rupi. Haꞌe ramia py ojeroviapy oiko, omombeꞌu ma voi guive rakaꞌeve rã Nhanderuete omombeꞌu porãve vaꞌerã regua.


text:
Haꞌe rã Cristo ma hoo pygua kuery re opena vy Taꞌy ae oiko. Haꞌe gui “Hoo pygua kuery” heꞌia ma nhande ae jaiko, opa peve ete ri nhaĩ atã vy nhandepyꞌa guaxu haꞌe jarovyꞌa reve nharõ jaikovya re. 


text:
peneakã ratã eme, tekoa eꞌỹa rupi ymagua kuery ikuai jave oeko aꞌã rei haꞌe nonheꞌẽ renduiague rami eꞌỹ.


text:
Mbaꞌeta haꞌe py ma peneramoĩ kuery xereko aꞌã vy xemoangeko rei vaꞌekue, quarenta maꞌetỹ re mbaꞌemo porã ajapo rã oexa okuapy teĩ. <n>“Peneramoĩ kuery” heꞌia ma Moisés reve Egito yvy gui oẽ vaꞌekue re ijayvu vy. 


text:
Haꞌe nunga rupi haꞌe javegua kuery pe xevai vy aipoaꞌe: ‘Haꞌe kuery ojejavy riae opyꞌa py, ndoikuaaxei guive xereko’, haꞌe vaꞌekue.


text:
Haꞌe rami vy xepoxy reve aura vaꞌekue haꞌe kuery oupity eꞌỹ aguã opytuꞌu aguã areko katu vaꞌekue”, heꞌi. 


text:
Haꞌe nunga rupi irmão kuery, penheangu ke peẽ kuery regua neĩ peteĩve pyꞌa re oĩ eꞌỹ aguã pejerovia eꞌỹa, Nhanderuete oikove vaꞌe penheꞌẽ rendua gui pendepeꞌaarã.


text:
Haꞌe rami ꞌrãgue py koꞌẽ nhavõ penhomombaraete peteĩ-teĩ, “Kovaꞌe ára” heꞌiague oĩ teria ja, jejavya peteĩve penembotavy eꞌỹ aguã peneakã ratã aguã rami.


text:
Mbaꞌeta “Kovaꞌe ára ijayvua pendu vy peneakã ratã eme, oeko aꞌã rei vaꞌe kuery rami eꞌỹ”, heꞌiague rami. 


text:
Haꞌe gui mavaꞌe kuery tu ijayvua oendu teĩ nonheꞌẽ rendui rakaꞌe? Moisés reve Egito gui oẽmba vaꞌekue haꞌe javi.


text:
Haꞌe mavaꞌe kuery pe tu quarenta maꞌetỹ re ipoxy rakaꞌe? Ojejavy vaꞌekue pe ae, mbaꞌeta haꞌe vaꞌe kuery ma tekoa eꞌỹa pyve hoꞌapa rã hetekue opyta rakaꞌe.


text:
Haꞌe gui mavaꞌe rovai tu oura rakaꞌe opytuꞌu aguã oguereko katu vaꞌekue oupity eꞌỹ aguã? Nonheꞌẽ rendui vaꞌekue rovai ae.


text:
<n> Japytuꞌu aguã py Nhanderuete re jajeroviaa rupi jaike aguã re ijayvua</n> Haꞌe nunga rupi nhanheangu, japytuꞌu aguã Nhanderuete oguereko katu vaꞌekue jaupity aguã re ijayvu rire teĩ peẽ kuery regua amongue ndapeupityi gui.


text:
Mbaꞌeta nhandevy pe voi ayvu porã omombeꞌua, ymagua kuery pe rami avi. Mbaꞌeta haꞌe kuery ayvu oendu teĩ ndojeroviai ramo haꞌe kuery pe mbaꞌeverã ndovarei.


text:
Haꞌe rã nhande jajerovia vaꞌe ma jaupity ꞌrã japytuꞌu aguã, Nhanderuete aipoeꞌiague rami vy: “Xepoxy reve aura vaꞌekue haꞌe kuery oupity eꞌỹ aguã opytuꞌu aguã areko katu vaꞌekue” heꞌi, ko yvy onhono ypy jave mbaꞌemo ojapopa rire teĩ.


text:
Mbaꞌeta amongue henda py sete araa re ijayvu vy aipoeꞌi: “Sete araa py Nhanderuete opytuꞌu rakaꞌe mbaꞌemo ojapoa gui”, heꞌi. 


text:
Haꞌe nunga rupi oĩ teri opytuꞌu aguã amongue oupity aguã, haꞌe rã ymagua kuery pe ma ayvu porã omombeꞌua rã nonheꞌẽ rendui vy ndoupityi rakaꞌe.


text:
Haꞌe gui yma ete rire peteĩgue ju Nhanderuete oaꞌangaa ára, mbaꞌeta “Kovaꞌe ára” heꞌi uka Davi pe, “Kovaꞌe ára ijayvua pendu vy peneakã ratã eme”, heꞌiague romombeꞌu ma voiague rami.


text:
Mbaꞌeta haꞌe kuery opytuꞌu aguã ete py Josué ogueraa vaꞌe rire ma yma rire noaꞌanga jevyi ꞌrãgue ára mboae.


text:
Mbaꞌeta japytuꞌu aguã Nhanderuete oguereko katu vaꞌekue jaupity vy japytuꞌu ꞌrã mbaꞌemo re nhanheaꞌã jaikovya gui, Nhanderuete oikoague rami avi. 


text:
Haꞌe nunga rupi nhanheaꞌã ke japytuꞌu aguã oguereko katu vaꞌekue jaupity aguã, avave rei hoꞌa eꞌỹ aguã inheꞌẽ rendu eꞌỹ rei vaꞌe kuery hoꞌapaague rami. 


text:
Mbaꞌeta Nhanderuete ayvu ma oikove haꞌe ipoꞌakapa vaꞌe. Kyxe haĩmbe jovai vaꞌe gui haĩmbeve vaꞌe, mbaꞌeta oike ꞌrã jaikovea haꞌe nhanenheꞌẽ ombojaꞌo aguã peve, jakuꞌea haꞌe nhanderajy ojayaa rami avi. Haꞌe rami vy oikuaa uka ꞌrã nhapẽxaa haꞌe nhandepyꞌaa haꞌe javi.


text:
Haꞌe ramo hemimoingo jipoi henonde onhenhomi kuaa vaꞌerã. Haꞌe rami ꞌrãgue py oikuaa pota vaꞌe renonde jajexa uka rã opa mbaꞌe ojekuaa porãmba ꞌrã. ; 


text:
<n> Sacerdote yvateve vaꞌe Jesus nhanemboaxya oikoa re ijayvua</n> Haꞌe nunga rupi Nhanderuete Raꞌy Jesus, Sacerdote yvateve vaꞌe rami nhanderepy vy yva re oo rire nhaĩ atã tema jajeroviaa re.


text:
Mbaꞌeta nhande-Sacerdote ma nhanekangy rã nanhanemboaxy eꞌỹi ꞌrã. Haꞌe rami ꞌrãgue py nhande rami avi onhemoangeko uka rakaꞌe opa mbaꞌe py, teĩ ojejavy eꞌỹ re.


text:
Haꞌe nunga rupi jakyjea py eꞌỹ ꞌrã nhanhemboja Nhanemboaxya guenda openaaty py oguapy oinya re, nhanekangya ára jaupity aguã nhanemboaxy vy nhanepytyvõa. ; , 


text:
<n> Sacerdote ymagua kuery gui Cristo yvatevea re ijayvua</n> Mbaꞌeta sacerdote yvatekueve ikuai vaꞌe ma avakue mbyte gui oiporavoa haꞌe omoĩa rire Nhanderuete pe ombaꞌeapo ꞌrã avakue rekovia, mymba ojuka haꞌe mbaꞌemo omeꞌẽ aguã ojejavyague re.


text:
Haꞌe nunga rupi ae mbaꞌemo omeꞌẽ ꞌrã haꞌe ae ojejavyague re, heta vaꞌe kuery ojejavyague re anho eꞌỹ. 


text:
Haꞌe gui avave rei haꞌe ae nonhemboyvatei ꞌrã haꞌe rami oiko aguã. Nhanderuete oenoĩ ramo mae haꞌeve, Arão oenoĩague rami.


text:
Haꞌe rami ae avi Cristo voi haꞌe ae eꞌỹ onhemboyvate sacerdote yvateve vaꞌe oĩ aguã. Haꞌe rã ixupe “Ndee ma Xeraꞌy, kovaꞌe ára romoingo” heꞌi vaꞌe ae 


text:
Haꞌe gui Jesus ma ngoꞌo re oiko jave ojapukai atã haꞌe hexay reve onhemboꞌe vy ojerure rakaꞌe omanoa gui ogueraa jepe aguã ipoꞌaka vaꞌe pe. Haꞌe ramo oendu ete, mbaꞌeta Nguu pe ete oiko ramo.


text:
Haꞌe gui haꞌe nunga haꞌe javi oaxapa ma rire ogueraa jepe inheꞌẽ rendua kuery haꞌe javi, rakaꞌe rã peve guarã,


text:
<n> Haꞌe kuery ndoikuaa porãi teria re ijayvua</n> Haꞌe vaꞌe rekokue re ma heta roguereko oreayvu aguã, teĩ aỹ ma napendu kuaa porãi ramo haxy ꞌrã romombeꞌu porãve aguã. <n>Melquisedeque rekokue ma capítulo 7 py omombeꞌu porãve. 


text:
Mbaꞌeta yma ma pejerovia teĩ penhomboꞌe kuaa ꞌrãgue py peikotevẽ teri Nhanderuete ayvu jypy guare, haxy eꞌỹve vaꞌe re penemboꞌe vaꞌerã. Haꞌe rami vy kyrĩgueꞌi okambu vaꞌe rami teri pendekuai, tembiꞌu tykueꞌỹ vaꞌe hoꞌu vaꞌe rami eꞌỹ.


text:
Mbaꞌeta okambu vaꞌe rami ikuai vaꞌe ma noendu kuaai ꞌrã teko porã regua, kyrĩꞌi vaꞌe rami teri ikuai vy.


text:
Haꞌe rã tembiꞌu tykueꞌỹ vaꞌe ma kakuaakueve peguarã, mbaꞌeta oꞌarandua re onheaꞌãa rupi vy oikuaa ꞌrã haꞌeve vaꞌe haꞌe haꞌeveꞌỹ vaꞌe. , , ; 


text:
<n> Jajeroviaa regua jaikuaa porãve pota aguã re ijayvua</n> Haꞌe nunga rupi jaikuaa porãve pota ke jypyꞌi Cristo regua re nhanemboꞌeague, haꞌe opa mbaꞌe py nhanemoingo porãarã re ju jaikuaa pota. Ndaꞌevei jypyꞌi nhaendu vaꞌekue re rive romboꞌeve ju aguã. Haꞌe vaꞌe ma nhamano aguã rami nhandekuaiague gui jajeko rerova aguã, Nhanderuete re jajerovia aguã,


text:
nhanhemongarai aguã, nhandeapyte re opo omoĩa aguã, nhamanoague gui nhanhemboete ju aguã, haꞌe rakaꞌe rã peve guarã nhanemboayvua aguã.


text:
<n> Ojeroviaa gui ojepeꞌa vaꞌekue re ijayvua</n> Haꞌe rã anhetẽ vaꞌe oikuaa vaꞌekue gui amongue ojepeꞌa ramo ma ndaꞌevei nhamboeko rerova ju aguã. Haꞌe vaꞌe kuery ojopy ae ma yva guigua, Nheꞌẽ Kyꞌa Eꞌỹ


text:
haꞌe rami teĩ haꞌe kuery hoꞌa ramo ndaꞌevei nhamoꞌarandu ju aguã ojeko rerova aguã rami, mbaꞌeta haꞌe kuery ae ojapo Nhanderuete Raꞌy pavẽ ojojai rei aguã rami, teĩgue ju kuruxu re omoĩa rami.


text:
Mbaꞌeta yvy minha oky jepi rã inhakỹ vy hiꞌa porã ꞌrã omaꞌetỹ vaꞌe kuery peguarã. Haꞌe vaꞌe yvy ma Nhanderuete ogueroayvu porã ꞌrã.


text:
Haꞌe rã juu haꞌe juu rakua endy rive moingoa yvy ma ndojou porãi ꞌrã, ayvu vai pyrã rive oiko. Haꞌe vaꞌe ma opaa py oapypaa ꞌrã. 


text:
<n> Jaa jepea kuaa ukaarã re ijayvua</n> Haꞌe rã peẽ orerembiayvu kuery, haꞌe rami oreayvu teĩ roikuaa rã pendere oĩ iporãve vaꞌe nunga, peo jepea kuaa ukaarã. ; 


text:
Mbaꞌeta Nhanderuete ndaexarai ꞌrã pembaꞌeapoague haꞌe hery rupi pejoayvua pexa ukaague re, mbaꞌeta ikyꞌa eꞌỹ vaꞌe kuery peipytyvõ vaꞌekue, haꞌe peipytyvõve teri guive.


text:
Haꞌe rami avi roipota opa peve peteĩ-teĩ pexa uka haꞌekue rami penheaꞌãa, peupity aguã pearõ peikovy vaꞌe.


text:
Pendekuai eme inhateꞌỹ vaꞌe rami, haꞌe rã ojeroviaa haꞌe oĩ atãa rupi Nhanderuete ijayvuague oupity vaꞌerã kuery rami anho. 


text:
<n> Nhanderuete ijayvuague ndoaxa rivei ꞌrãa re ijayvua</n> Mbaꞌeta Abraão pe Nhanderuete mbaꞌemo omeꞌẽ aguã re ijayvu vy guery rupi ae oura rakaꞌe, mbaꞌeta ixugui yvateve vaꞌe jipoi hery rupi oura aguã.


text:
Haꞌe gui avakue minha haꞌe kuery gui yvateve vaꞌe rery rupi ꞌrã oura. Haꞌe rami rire jomeme jogueroꞌa teĩ ouraague ojapo ꞌrã peteĩ rami ju oikuaa aguã rami.


text:
Haꞌe nunga rupi Nhanderuete voi oura reve ijayvu rakaꞌe, ijayvuague oupity vaꞌerã kuery pe oikuaa uka aguã ndoaxa rivei ꞌrãa.


text:
Haꞌe rami vy mokoĩ mbaꞌe oaxa rive eꞌỹ vaꞌerã py Nhanderuete oikuaa uka rakaꞌe ndaꞌijapuia. <n>“Mokoĩ mbaꞌe oaxa rive eꞌỹ vaꞌerã” heꞌi, mbaꞌeta Nhanderuete guery rupi ae ijayvu, haꞌe oura guive. Haꞌe rami rire jajereraa jepe uka rire nhandepyꞌa guaxu ete ꞌrã, haꞌe rami vy nharõ jaikovya nhanerenonderã omoĩ mbyre jaupity aguã.


text:
Nharõ vaꞌe ma kanoã mombytaa rami oĩ nhanenheꞌẽ moĩ atãarã. Mbaꞌeta mbaꞌeve py nanhanemokanhy ukai ꞌrã, nhanemoĩ atã ꞌrã, templo mbotya ajukue guigua rovai oike rire. <n>“Templo mbotya ajukue guigua” heꞌia ma ombojeroviaaty ropy oĩ vaꞌe re ijayvu vy, Henda ikyꞌa eꞌỹ ete vaꞌe jaikea. Haꞌe nunga omombeꞌu porãve capítulo 9 py. Haꞌe rami avi apy ma ombojeroviaaty yva re oĩ vaꞌe re ijayvu, 8.12 haꞌe 9.11-12 py oĩa rami. 


text:
Mbaꞌeta haꞌe py ma Jesus nhandegui haꞌe ranhe oike rakaꞌe. Nhandere vy oike, Melquisedeque rami sacerdote yvateve vaꞌe omoĩa rire rakaꞌeve rã peve guarã. 


text:
<n> Cristo rami Melquisedeque oikoague re ijayvua</n> Mbaꞌeta Melquisedeque ma Salém tetã pygua huvixave oiko rakaꞌe, haꞌe sacerdote Nhanderuete Yvate ete vaꞌe pegua guive. Haꞌe vaꞌe ma Abraão ovaexĩ vy oo rakaꞌe. Abraão ma huvixa kuery juka vy ooague gui ojevy jave Melquisedeque ovaexĩ vy ogueroayvu porã.


text:
Haꞌe ramo ixupe Abraão omeꞌẽ rakaꞌe mbaꞌemo ojou vaꞌekue haꞌe javi guigua dízimo. (Jypy Melquisedeque rery ma “Huvixave heko porã vaꞌe” heꞌia, haꞌe rire ma Salém pygua huvixa avi oiko vy “Huvixave nhomoingo porãa” heꞌia.


text:
Tuu eꞌỹ vaꞌe, ixy eꞌỹ vaꞌe, tamoĩ eꞌỹ vaꞌe, hekove ijypy vaꞌekueꞌỹ, neĩ opa eꞌỹ vaꞌe guive oiko rakaꞌe, Nhanderuete Raꞌy rami omoingo pyre.) Haꞌe ma sacerdote rakaꞌe rã peve guarã oiko. <n>Apy Melquisedeque pe “Cristo rami oiko vaꞌekue” heꞌi, mbaꞌeta Antigo Testamento py nomombeꞌuai tuu, ixy, tamoĩ kuery, ituiague neĩ omanoague . 


text:
<n> Levi ramymino kuery sacerdote ikuai vaꞌe gui Melquisedeque yvatevea re ijayvua</n> Peikuaa pota ke haꞌvy Melquisedeque yvatea re, mbaꞌeta ixupe nhandeypy Abraão omeꞌẽ rakaꞌe dízimo huvixa kuery mbaꞌe rei-reikue iporãve vaꞌe guigua.


text:
Haꞌe gui Levi ramymino kuery regua sacerdote ikuai vaꞌe ma lei re oĩa rami vy heta vaꞌe kuery gui ojopy ꞌrã dízimo, guyvy kuery gui ae, Abraão ramymino ikuai avi vaꞌeri.


text:
Haꞌe rã Melquisedeque ma haꞌe kuery regua eꞌỹ vy Abraão gui eteve voi ojopy rakaꞌe dízimo, haꞌe ogueroayvu porã guive Nhanderuete ijayvuague renduare.


text:
Ko yvy re Levi ramymino kuery regua dízimo jopya ikuai vaꞌe ma avakue omano vaꞌerã meme. Haꞌe rã Melquisedeque pe ma “Oikove vaꞌe” ꞌea.


text:
Haꞌe gui jaikuaa rã Levi voi dízimo omeꞌẽ avi rakaꞌe Abraão omeꞌẽa py, aỹ hamymino kuery dízimo jopya ikuai vaꞌeri,


text:
<n> Levi ramymino kuery sacerdote ikuai aguã opa vaꞌerã, haꞌe rã Cristo ma opa vaꞌerã eꞌỹa re ijayvua</n> Levi ramymino kuery sacerdote ikuai aguã ma heta vaꞌe kuery lei ojopy vaꞌekue re oĩ. Haꞌe rami avi Levi ramymino kuery opa mbaꞌe gui nhandekyꞌaꞌopa vaꞌe rire amboae regua sacerdote oĩ eꞌỹ teĩ haꞌeve ꞌrãgue. Haꞌe vaꞌe ma Arão ramymino eꞌỹ, haꞌe rã Melquisedeque reko rami heko vaꞌe.


text:
Mbaꞌeta sacerdote roꞌea vaꞌe ma amboae regua. Haꞌe vaꞌe regua ma avave rei altar rupi ombaꞌeapo vaꞌeꞌỹ.


text:
Mbaꞌeta jaikuaa nhande-Senhor ma Judá ramymino oikoague. Haꞌe vaꞌe regua pe ma Moisés “Sacerdote oĩ vaꞌerã” ndeꞌi.


text:
Haꞌe rami teĩ jaikuaa porãve ꞌrã, mbaꞌeta amboae regua Melquisedeque reko rami heko vaꞌe sacerdote oĩ aguã ma haꞌeve.


text:
Haꞌe vaꞌe ma avakue pegua lei re oĩa rami eꞌỹ omoĩa rakaꞌe, haꞌe rã hekove imarã eꞌỹ vaꞌe vy ipoꞌakapa vaꞌe ramo.


text:
Haꞌe ramia py omboyke yma ojapo uka pyre, mbaꞌeta haꞌe vaꞌe ma ipoꞌaka eꞌỹ haꞌe mbaꞌeverã ovareꞌỹ ramo.


text:
(Mbaꞌeta lei ma peteĩve henda py nhandekyꞌaꞌo vaꞌeꞌỹ.) Haꞌe gui oikuaa uka iporãve vaꞌe nharõ aguã, haꞌe vaꞌe rupi Nhanderuete re nhanhemboja ete aguã. 


text:
<n> Cristo anhoꞌi sacerdote heko porã ete vaꞌe oikoa re ijayvua</n> Haꞌe gui Nhanderuete ma sacerdote-rã Jesus omoĩ vy ndoura eꞌỹi guive. (Amboae regua sacerdote kuery ma oura reꞌỹ ꞌrã omoĩa.


text:
Haꞌe rã Jesus ma oura reve omoĩ, mbaꞌeta ixupe “Senhor ouraague ndoaxa rivei ꞌrã, ‘Ndee ma sacerdote rakaꞌe rã peve guarã’, heꞌia py.”)


text:
Haꞌe nunga rupi hexeve vy Nhanderuete re nhanhemboja vaꞌe nhandereraa jepe ꞌrã opa mbaꞌe gui, mbaꞌeta oikove riae nhandere ojerure aguã. 


text:
Anhetẽ haꞌe vaꞌe regua sacerdote yvateve vaꞌe anho haꞌeve nhandevy, ikyꞌa eꞌỹ vaꞌe, heko vaia oĩ eꞌỹ vaꞌe, heko kyꞌa eꞌỹ vaꞌe, ojejavy vaꞌe kuerya gui oipeꞌa pyre, haꞌe yva áryve omboyvatea vaꞌe.


text:
Sacerdote yvateve vaꞌe mboae ikuai vaꞌe rami eꞌỹ Jesus noikotevẽi ára nhavõ haꞌe ae ojejavyague re ranhe mymba omeꞌẽ aguã, haꞌe gui mae ma amboae kuery ojejavyague re ju. Mbaꞌeta peteĩgueꞌi haꞌe ae ojejuka uka vy ombogue rakaꞌe jejavya.


text:
Mbaꞌeta lei re oĩa rami vy sacerdote kuery yvatekueve vaꞌe ma ikangy vaꞌe meme. Haꞌe gui Nhanderuete lei oeja ma rire Guaꞌy ae omoĩ, oura reve ijayvuague rami vy. Haꞌe rã Taꞌy ma opa mbaꞌe py heko porã vaꞌe, rakaꞌe rã peve guarã. 


text:
<n> Jypygua guexeve guarã ojapo pyre gui Cristo rupi ou vaꞌekue iporãvea re ijayvua</n> Haꞌe gui aiporoꞌeague ma po rami: Nhandevygua sacerdote yvateve vaꞌe ma yva re oguapy rakaꞌe Ipoꞌakapa vaꞌe renda oiporu kuaa regua re.


text:
Haꞌe py ma ojeupegua kuery re ojerure oiny ombojeroviaaty ikyꞌa eꞌỹ haꞌe anhetẽ ete vaꞌe py, Senhor ae ojapo vaꞌekue py, avakue ojapo vaꞌekue py eꞌỹ.


text:
Mbaꞌeta sacerdote yvateve vaꞌe kuery ma mbaꞌemo omeꞌẽ aguã omoĩa, mymba ojuka aguã guive. Haꞌe nunga rupi nhandevygua sacerdote yvateve vaꞌe voi oguereko avi omeꞌẽ vaꞌerã. <n>Jesus omeꞌẽ vaꞌekue ma nguguy ae . 


text:
Haꞌe rami avi ko yvy re oiko teri vaꞌe rire neĩ sacerdote voi ndoikoi ꞌrãgue, mbaꞌeta ikuai ꞌrãe lei re oĩa rami vy mbaꞌemo meꞌẽarã.


text:
Haꞌe vaꞌe kuery ombaꞌeapo aguã ma yva re mbaꞌemo oĩ vaꞌe ꞌã rami rive, Moisés ombojerovia atyrã ojapo aguã re Nhanderuete ijayvu vy aipoeꞌiague rami vy: “Maꞌẽ, ejapopa ke yvyty áry ndevy haꞌangaa aexa uka vaꞌekue rami”, heꞌiague rami. 


text:
Haꞌe nungakue gui aỹ Jesus mbaꞌemo ojapo vaꞌe ma haꞌeveve, Nhanderuete reve guarã ogueru vaꞌekue voi haꞌeveve, ayvu iporãve vaꞌe rupi ogueru guive. ; 


text:
Mbaꞌeta hexevegua jypy guare opa mbaꞌe py haꞌeve ete vaꞌe rire ma amboae ju ogueru eꞌỹ teĩ haꞌeve ꞌrãgue.


text:
Haꞌe rami avi Senhor ndoguerovyꞌai rakaꞌe ymagua kuery. Haꞌe vy aipoeꞌi: “Maꞌẽ, ou ma oiny ára xereve guarã ipyau vaꞌe ju ajapo aguã Israel haꞌe Judá kuery pe.


text:
Peneramoĩ kuery pe ajapo vaꞌekue ramigua eꞌỹ ꞌrã ajapo, haꞌe kuery po re ajopy vy Egito yvy gui anoẽmba jave guare rami eꞌỹ, mbaꞌeta haꞌe kuery ojepeꞌapa ma xereve guarã ajapo vaꞌekue gui. Haꞌe rire haꞌe kuery re xee napenavei ma ꞌrã”, heꞌi Senhor.


text:
“Haꞌe gui rakaꞌeve rã po rami ꞌrã ajapo xereve guarã pyau Israel kuery pe. Xee aipota vaꞌe amoĩ ꞌrã haꞌe kuery ꞌarandua re, ipyꞌa re ae ꞌrã ambopara. Xee aiko ꞌrã Tuuete, haꞌe rã haꞌe kuery ma xevygua kuery ꞌrã ikuai”, heꞌi Senhor.


text:
“Haꞌe rami rire mavaꞌeve nomboꞌevei ꞌrã oirũ neĩ guyvy kuery Senhor oikuaa aguã re, mbaꞌeta pavẽ ꞌrã xekuaa, yvyĩgueveꞌi haꞌe yvatekueve voi.


text:
“Ipyau vaꞌe” heꞌia py oikuaa uka jypy guare inhyma maa. Haꞌe gui yma guare inhymamba vaꞌe vy oaxa ta ma ovy. 


text:
<n> Ymave rupi mbaꞌemo omeꞌẽmby mbaꞌeverã ndovareiague re ijayvua</n> Haꞌe gui Nhanderuete jypy guexeve guarã ojapo vaꞌekue re oĩ heta vaꞌe kuery ombojerovia aguã, haꞌe ko yvy regua oo ikyꞌa eꞌỹ vaꞌerã ojapo aguã guive. 


text:
Haꞌe rami rã ojapopa rakaꞌe ombojerovia atyrã. Haꞌe gui opy jaikea py ma oĩ vaꞌekue tataendy ꞌy, mesa haꞌe Senhor renonde mbojape omoĩ mbyre. Haꞌe vaꞌe henda pe ma “Henda ikyꞌa eꞌỹ vaꞌe” ꞌeaague.


text:
Haꞌe gui ma peteĩ okẽ re ajukue mokoĩa oĩ vaꞌe rovai ma ombojeroviaaty ropy ete oĩ, “Henda ikyꞌa eꞌỹ ete vaꞌe” ꞌeaague.


text:
Haꞌe vaꞌe pegua oĩ vaꞌekue ma peteĩ altar ouro guigua heakuã porã vaꞌe rapyaty. Oĩ avi guexeve guarã Senhor ojapo vaꞌekue ryru, ouro py onhovãmba pyre. Haꞌe vaꞌe ryepy py oĩ vaꞌekue maná ryru ouro guigua, Arão popoka ipoty vaꞌekue, haꞌe itape ayvu oeja vaꞌekue oĩa guive.


text:
Hiꞌáry ma omopuꞌã anjo ipepo vaꞌe raꞌangaa hexakãmba vaꞌe. Haꞌe kuery omoꞌã hyru mbotya teko vai mbogue atyrã oĩ vaꞌe. Haꞌe nungakue ma aỹ ndaꞌevei romombeꞌu porãve aguã. 


text:
Haꞌe nunga haꞌe javi oguereko katupa ma rire sacerdote kuery ma opy jaꞌo oike ypyaꞌi pyve oĩ vaꞌe py oike jepi ꞌrã Nhanderuete pe mbaꞌemo omeꞌẽ aguã. ; 


text:
Haꞌe rã opyve ma sacerdote yvateve vaꞌe haꞌe aeꞌi ꞌrã oike, peteĩgue-ĩgueꞌi maꞌetỹa nhavõ. Mbaꞌemo ruguy reve ꞌrã oike haꞌe ae ojejavyague re omeꞌẽ vaꞌerã, haꞌe gui heta vaꞌe kuery oikuaa vy eꞌỹ ojejavyague re ju.


text:
Haꞌe nunga py Nheꞌẽ Kyꞌa Eꞌỹ po rami oikuaa uka: Ombojeroviaaty jypy guare hoꞌame teria ja Henda ikyꞌa eꞌỹ vaꞌe py jaike aguã ndaꞌevei, mbaꞌeta nhanhemboja aguã ndoikuaa ukaai teri.


text:
Haꞌe nunga oejaa rakaꞌe nhande aỹgua kuery jaikuaa aguã, mbaꞌeta ymagua kuery ombojerovia vy mymba ojuka haꞌe mbaꞌemo omeꞌẽ teĩ haꞌe nunga ma ipyꞌapy rupi ndoikyꞌaꞌoi rakaꞌe opa mbaꞌe vai gui.


text:
Haꞌe ramigua ojapo uka pyre ma haꞌe kuery roꞌo reguarã rive. Okaru, oyꞌu haꞌe ojepoei aguã rive oeja, opa mbaꞌe ombopyau aguã ára peve guarã. 


text:
<n> Tuguy omoẽa re ijayvua</n> Haꞌe gui ma Cristo ou vy sacerdote yvateve vaꞌe rami ogueru mbaꞌemo porã aỹ ojekuaa vaꞌe. Haꞌe rami vy ombojeroviaaty tuvixave haꞌe iporãve vaꞌe py oike, avakue opo py ojapo vaꞌekue py eꞌỹ, mbaꞌeta ko yvy regua eꞌỹ ae.


text:
Kavara haꞌe vaka raꞌy ruguy eꞌỹ guive ogueroike rakaꞌe Henda ikyꞌa eꞌỹ ete vaꞌe py, haꞌe rã nguguy ae. Peteĩgueꞌi oike rakaꞌe, arakaꞌe rã peve guarã nhandereraa jepe ma rire. 


text:
Mbaꞌeta ymave rupi kavara haꞌe vaka ruguy, haꞌe gui vaka raꞌy oapy pyre rugue ma onhemongyꞌa vaꞌekue áry omboayvi vy oikyꞌaꞌoa ꞌrã hiꞌárykue rupi rive.


text:
Haꞌe gui Cristo ruguy katuve ma nhandekyꞌaꞌo ꞌrã, mbaꞌeta Nheꞌẽ imarã eꞌỹ vaꞌe poꞌakaa rupi ikyꞌa eꞌỹ vaꞌe vy haꞌe ae ojejuka uka rakaꞌe Nhanderuete pe omeꞌẽ mbyrã. Haꞌe rami vy nhandepyꞌapy rupi peve ꞌrã nhandekyꞌaꞌo, jajapo veꞌỹ aguã manoa katy nhandereraa arã nunga, Nhanderuete oikove vaꞌe pe anho nhandekuai aguã. 


text:
Haꞌe rami py Nhanderuete reve guarã ipyau vaꞌe ogueru. Omano vy omboguepa rakaꞌe jypy guare ayvu rupigua kuery ojejavyague, Nhanderuete remienoĩ kuery haꞌe javi oupity aguã mbaꞌemo imarã eꞌỹ vaꞌe ijayvuague.


text:
Mbaꞌeta amongue omano ta vy joupe mbaꞌemo oeja aguã re ijayvuague ma ijayvu vaꞌekue omano ramo anho ꞌrã ovare,


text:
omano ma ramo mae ma ijayvuague oiko ꞌrã. Ijayvu vaꞌekue oikove teria ja peteĩve henda py ndoikoi ꞌrã.


text:
Haꞌe ramo Moisés ma heta vaꞌe kuery pe lei regua ojapo uka pyre omombeꞌupa ma vy ogueru rakaꞌe vaka raꞌy haꞌe kavara ruguy yy reve. Haꞌe rami vy hissopo rogue haꞌe vexaꞌi rague omopytã mbyre omoakỹ vy omboayvi rakaꞌe kuaxia para oĩ vaꞌe haꞌe heta vaꞌe kuery haꞌe javi re.


text:
Haꞌe vy aipoeꞌi: “Kovaꞌe tuguy py Nhanderuete ojapo guexeve guarã, haꞌe vaꞌe rupi pendekuai aguã”, heꞌi rakaꞌe.


text:
Haꞌekue rami ae huguy py omboayvi avi ombojeroviaaty haꞌe tembiporu opy rupi oiporu vaꞌerã haꞌe javi re.


text:
Mbaꞌeta lei re oĩa rami vy opa mbaꞌe rai oikyꞌaꞌoa ꞌrã tuguy py, mbaꞌeta tuguy omoẽa eꞌỹ re ndaꞌevei jejavya omboguea aguã. 


text:
<n> Cristo omanoague arakaꞌe rã peve guarã ovarea re ijayvua</n> Haꞌe vaꞌe nunga ma yva re mbaꞌemo oĩ vaꞌe kuaa ukaarã rive omeꞌẽa, haꞌe rami vy mymba ojukaa py ꞌrã oikyꞌaꞌoa. Haꞌe rã yva re ete mbaꞌemo oĩ vaꞌe ma yvateve vaꞌe ojukaa py ꞌrã oikyꞌaꞌoa.


text:
Mbaꞌeta Cristo ma henda ikyꞌa eꞌỹ vaꞌerã avakue opo py ojapo vaꞌekue py eꞌỹ oike rakaꞌe, mbaꞌeta haꞌe nunga ma anhetẽ vaꞌe kuaa ukaarã rive omeꞌẽa. Haꞌe rami ꞌrãgue py yva re ete oike rakaꞌe, aỹ peve Nhanderuete renonde ojexa uka vy nhandere ojerure aguã.


text:
Ojejuka uka jepi eꞌỹ teĩ haꞌeve guive, sacerdote yvatekueve vaꞌe maꞌetỹa nhavõ henda ikyꞌa eꞌỹ ete vaꞌe py mbaꞌemo ruguy reve oike vaꞌe rami eꞌỹ.


text:
Mbaꞌeta haꞌe rami vaꞌe rire yvy itui ypyꞌi guive mbovykue rei eꞌỹ Cristo omano ꞌrãgue. Haꞌe rami ꞌrãgue py aỹ ára ojeupity ramo peteĩgueꞌi ojekuaa, haꞌe ae ojejuka uka vy jejavya haꞌe javi oipeꞌapa vyvoi aguã.


text:
Haꞌe rami ae avi Cristo voi peteĩgueꞌi ojejuka uka rakaꞌe heta ojejavyague oipeꞌa aguã, haꞌe vaꞌe rire jejavya reveꞌỹ ju ꞌrã ojekuaa, oo jepe aguã oarõ vaꞌe kuery pe. 


text:
<n> Mymba ojukaa ague rami eꞌỹ Cristo omanoague re ijayvua</n> Lei regua ma henonde re mbaꞌemo porã ou oiny vaꞌe ꞌã rami rive, ou vaꞌe ete eꞌỹ. , Haꞌe nunga rupi ndaꞌevei ꞌrã opa mbaꞌe gui oikyꞌaꞌo aguã mbaꞌemo meꞌẽa kuery, maꞌetỹa nhavõ mymba omeꞌẽ jepi teĩ.


text:
Haꞌe rami eꞌỹ vaꞌe rire ombojerovia vaꞌe kuery nomeꞌẽvei ꞌrãgue, mbaꞌeta peteĩgueꞌi oikyꞌaꞌopaa vaꞌe rire ipyꞌa kyꞌaa noenduvei ma ꞌrãgue.


text:
Haꞌe nunga rupi kovaꞌe yvy re Cristo ou vy aipoeꞌi: “Mymba ojukaa pyre haꞌe mbaꞌemo omeꞌẽmby ma ndereipotai. Haꞌe rami ꞌrãgue py xereterã rereko katu.


text:
Haꞌe nunga rupi aipoaꞌe: ‘Maꞌẽ Xeruete, apy ma aĩ ndee reipota vaꞌe ajapo aguã, (mbaꞌeta kuaxia onhemama vaꞌe re oĩ xerekorã)’, haꞌe”, heꞌi.


text:
Jypy aipoeꞌi: “Mymba ojuka pyre haꞌe mbaꞌemo omeꞌẽmby ndereipotai, mbaꞌeta jejavya regua oapy reve omeꞌẽa rã ndererovyꞌai”, heꞌi rakaꞌe, lei re oĩa rami vy omeꞌẽa vaꞌe meme teĩ. Haꞌe vaꞌe rire


text:
aipoeꞌive ju: “Maꞌẽ Xeruete, apy ma aĩ ndee reipota vaꞌe ajapo aguã”, heꞌi. Haꞌe rami vy jypy guare omomba rakaꞌe, hekovia amboae ju omoĩ aguã.


text:
Haꞌe rami vy “Nhanderuete oipota vaꞌe” heꞌia rami vy nhandekyꞌaꞌo, Jesus Cristo guete reve peteĩgueꞌi ojejuka uka rire. 


text:
Haꞌe gui sacerdote kuery ikuai vaꞌe ma koꞌẽ nhavõ ojexa uka ꞌrã Nhanderuete pe ombaꞌeapo aguã, haꞌekueꞌi rami ae mymba ojukaa py, haꞌe nunga neĩ peteĩgueve jejavya ndoipeꞌai teĩ.


text:
Haꞌe rã Jesus ma rakaꞌe rã peve guarã peteĩgueꞌi ojejuka uka jejavya re, haꞌe rire Nhanderuete oiporu kuaa regua re oguapy oiny.


text:
Mbaꞌeta peteĩgueꞌi ojejuka uka vy opa mbaꞌe gui oikyꞌaꞌo rakaꞌe ojekyꞌaꞌo uka vaꞌe haꞌe javi, rakaꞌe rã peve guarã.


text:
“Haꞌe vaꞌe ára rire haꞌe kuery pe ajapo ꞌrã xereve guarã, po rami: Haꞌe kuery pyꞌa re amoĩ ꞌrã aipota vaꞌe, hiꞌarandua re ae ꞌrã ambopara”, heꞌi rire


text:
aipoeꞌive ju: “Haꞌe kuery ojejavyague haꞌe heko vaiague re peteĩve henda py naxemaꞌenduꞌavei ma ꞌrã rakaꞌe rã peve”, heꞌi.


text:
<n> Nhanderuete re nhanhemboja, nhaĩ atã haꞌe nhanhopytyvõ aguã re ijayvua</n> Haꞌe nunga rupi irmão kuery, Jesus ruguy gui vy nhandepyꞌa guaxu Henda ikyꞌa eꞌỹ ete vaꞌe py jaike aguã,


text:
mbaꞌeta nhandevy pe ojapo tape pyau imarã eꞌỹ vaꞌe, ajukue okẽ regua rovai katy oo vaꞌe. Haꞌe vaꞌe ma hete ae.


text:
Haꞌe ramo nhanhemboja tema peteĩ rupi nhandepyꞌa haꞌe jajerovia ete reve, nhandepyꞌa oikyꞌaꞌopaa rire ikyꞌaa oĩ vaꞌekue gui, haꞌe nhanderete voi yy ikyꞌa eꞌỹ vaꞌe py ojoi porãmbaa rire. , ; ; 


text:
Nhanekangy eꞌỹ re nhaĩ atã tema nharõ vaꞌe nhamombeꞌu jaikovy vaꞌe re, mbaꞌeta nhanemboaxy aguã re ijayvu vaꞌekue ma ojeroviapy.


text:
Japytuꞌu eme nhanhemboatya gui, amboae kuery ikuaia rami eꞌỹ. Haꞌe rami ꞌrãgue py nhanhombopyꞌa guaxu, hiꞌára ovaẽ raiꞌive ma ouvy rã jaexa vy katuve ma jajapove tema. 


text:
<n> Ojejavy potae rei vaꞌekue ombopagaa ꞌrãa re ijayvua</n> Mbaꞌeta anhetẽ vaꞌe jaikuaa porã rire teĩ jajejavy potae reia rupi ri nhandekuai ramo jipovei ma ꞌrã jajajevyague re omeꞌẽ mbyrã.


text:
Haꞌe rami ꞌrãgue py jakyje reve ꞌrã nharõ nhanemboayvuarã haꞌe tata nhombopagaarã, hovaigua kuery mokanhyarã. 


text:
Mbaꞌeta Moisés lei ombopara vaꞌekue amongue noenduxei ramo omboaxy eꞌỹ re ojukaa ꞌrã rakaꞌe, mokoĩ eꞌỹ vy mboapy hekokue omombeꞌu rire. 


text:
Haꞌe gui mbaꞌexa tu peikuaa? Haꞌe nungakue gui nombopaga vaipaaive ꞌrã teve amongue Nhanderuete Raꞌy re opyrõmba rei vaꞌekue? Mbaꞌeta nombovarei Cristo ruguy, haꞌe vaꞌe py Nhanderuete guexeve guarã ojapoague rami vy oikyꞌaꞌo rire teĩ, haꞌe ombojaru rei guive Nheꞌẽ nhanemboaxya kuaa ukaa.


text:
Mbaꞌeta jaikuaa ae “Xee ae ajoepy haꞌe anhombopaga ꞌrã” heꞌi vaꞌekue. Teĩgue ju aipoꞌea: “Senhor omboayvu ꞌrã ojeupegua kuery.” ; 


text:
<n> Yma guare re nhanemaꞌenduꞌa, haꞌe jaikoague repy jaupity aguã re ijayvua</n> Haꞌe rami avi penemaꞌenduꞌa ke yma guare re, mbaꞌeta ayvu porã peikuaa rire pendere opuꞌãa rei rã pejexavai teĩ peĩ atã pekuapy rakaꞌe.


text:
Amongue py pavẽ rembiexarã penemoĩa penembojaru rei haꞌe penderereko axy rei vy. Haꞌe amongue py amboae kuery oguereko axya rã ojexavai vaꞌe kuery re penhemoirũ vaꞌekue,


text:
nhuã py ikuai rã pemboaxy vy. Haꞌe nunga anho eꞌỹ, peẽ ae penembaꞌe rei-rei peipeꞌa ukapa vaꞌekue pevyꞌa reve, mbaꞌeta mbaꞌemo iporãve haꞌe opa eꞌỹ vaꞌe perekoa peikuaa.


text:
Haꞌe nunga rupi pejepeꞌa eme pejeroviaa rupi pendekuaia gui, mbaꞌeta haꞌe nungakue repy iporã vaꞌe oĩ. 


text:
Haꞌe rami avi xevygua heko porã vaꞌe ma ojeroviaa rupi ꞌrã ikuai. Haꞌe rã haꞌekue py ojevy ramo xee ndarovyꞌavei ꞌrã”, heꞌi vaꞌekue. 


text:
Haꞌe rã nhande kuery ma okanhy aguã katy ojevy vaꞌe regua eꞌỹ. Ojeroviaa rupi ikuai vaꞌe regua nhandekuai, onheꞌẽ omokanhy vaꞌeꞌỹ. 


text:
<n> Jajeroviaa re ijayvua</n> Haꞌe gui jajeroviaa rupi vy jaikuaa porã ꞌrã mbaꞌemo nharõ vaꞌe anhetẽ ete oikoa, mbaꞌemo jaexa eꞌỹ vaꞌe oikoa jaikuaa.


text:
Jajeroviaa rupi vy jaikuaa Nhanderuete oayvu py rive opa mbaꞌe omoingo rakaꞌeague. Haꞌe rami vy mbaꞌemo jaexa vaꞌe ma jaexa eꞌỹ vaꞌe gui oiko vaꞌekue meme. ; 


text:
<n> Jypy ombopara pyre re jaikuaa pota aguã re ijayvua</n> <n> <font size=-1>Abel, Enoque haꞌe Noé rekokue oĩa</n> Abel ma ojeroviaa rupi oiko vy omeꞌẽ rakaꞌe guykeꞌy Caim omeꞌẽ vaꞌe gui iporãve vaꞌe. Mbaꞌemo omeꞌẽ vaꞌe Nhanderuete ojou porã ramo jaikuaa heko porã vaꞌea. Haꞌe nunga rupi omano ma rire teĩ aỹ voi ijayvu teri. 


text:
Enoque ma ojeroviaa rupi oiko ramo heraa rakaꞌe omano eꞌỹ aguã rami. Nhanderuete ogueraa rire ndojouavei, mbaꞌeta ogueraa eꞌỹ mbove voi oexa uka Nhanderuete ombovyꞌa vaꞌea.


text:
Haꞌe rã jajerovia eꞌỹ re ma ndaꞌevei Nhanderuete nhambovyꞌa aguã, mbaꞌeta Nhanderuete oikoa jarovia vy ꞌrãe nhanhemboja hexe, haꞌe oeka vaꞌe kuery pe mbaꞌemo porã omeꞌẽ ꞌrãa jarovia vy guive. 


text:
Noé voi ojeroviaa rupi vy Nhanderuete gui oikuaa rakaꞌe mbaꞌemo ojekuaa eꞌỹ teri vaꞌe oiko ꞌrãa. Nhanderuete renonde ojererokyjea rupi vy ojapo rakaꞌe peteĩ kanoã guaxu ngoo pygua kuery ogueraa jepe aguã. Haꞌe rami vy oikuaa uka ko yvy regua kuery ombopagaa ꞌrãa, haꞌe ojeroviaa rupi teko porã oupity aguã rami oiko. 


text:
<n> <font size=-1>Abraão, Sara, Isaque, Jacó haꞌe José rekokue oĩa</n> Haꞌe gui Abraão ma ojeroviaa rupi oiko vy Nhanderuete oenoĩ rã onheꞌẽ rendu, haꞌe rami vy oo peteĩ henda oyvyrã ojopy aguã katy. Marã katy pa ooa oikuaa vy eꞌỹ oo.


text:
Ojeroviaa rupi oiko yvy omeꞌẽ vaꞌerã vaꞌe rupi, oyvy reꞌỹ rami. Ooꞌi py oiko rakaꞌe Isaque haꞌe Jacó reve. Haꞌe vaꞌe kuery voi hexeve ojopy avi ꞌrã oyvyrã ijayvuague.


text:
Mbaꞌeta oarõ oikovy tetã ijyta porã vaꞌe ojekuaa aguã. Haꞌe vaꞌe re onhembopyꞌa vaꞌekue haꞌe ijapoare ma Nhanderuete ae. 


text:
Taꞌyxy Sara voi ojeroviaa rupi oiko vy imemby nho rakaꞌe, guaimiꞌi ete ma vaꞌeri. Mbaꞌeta oikuaa imemby aguã re ijayvu vaꞌekue ojeroviapy oikoa. 


text:
Haꞌe nunga rupi peteĩ ava omanogue rami oiko vaꞌe gui heta ikuai rakaꞌe, yva re jaxy-tata ikuai vaꞌe haꞌe yeꞌẽ yvýry ita kuꞌi ikuai vaꞌe rami avi mbovy rei eꞌỹ ikuai.


text:
Haꞌe vaꞌe kuery haꞌe javive ojeroviaa rupi ikuai reve omano rakaꞌe, omeꞌẽ vaꞌerã vaꞌekue ojopy eꞌỹ re. Haꞌe nunga ma mombyry gui mbaꞌemo oexaa rami rive oguerovyꞌa. Haꞌe rami vy yvy mboae regua ikuaia rami onhemombeꞌu, haꞌe rã ko yvy rupi ma oguata rei vaꞌe ikuaia.


text:
Haꞌe rami ꞌrãgue py oeka oikovy guekoa iporãve vaꞌerã, yva regua. Haꞌe nunga rupi Nhanderuete noxĩ “Haꞌe kuery Ruete” heꞌi aguã ojeupe, haꞌe rami vy oguereko katu haꞌe kuery retãrã. 


text:
Abraão ma Nhanderuete oeko aꞌã ramo ojeroviaa rupi oiko vy omeꞌẽ guaꞌy Isaque. Nhanderuete omoingo aguã re ijayvu rã oendu vy oguerovyꞌa vaꞌekue ri guaꞌy peteĩꞌi vaꞌe ojuka aguã rami oiko.


text:
Haꞌe rami Abraão oiko mbaꞌeta oikuaa taꞌy omanoague gui Nhanderuete omboete ju aguã voi ipoꞌaka vaꞌea. Haꞌe rire omanoague gui oikove ju vaꞌe rami ete avi ogueraa guaꞌy. 


text:
Haꞌekue rami ju Isaque voi ojeroviaa rupi oiko vy ogueroayvu porã guaꞌy kuery Jacó haꞌe Esaú, haꞌe rami vy omombeꞌu mbaꞌemo oiko vaꞌerã. 


text:
Jacó ma ojeroviaa rupi vy omano ta ma vy ogueroayvu porã José raꞌy kuery peteĩ-teĩ. Haꞌe rami vy opopoka apy re onhemomburu reve opuꞌã vy omboete Nhanderuete. 


text:
José ma ojeroviaa rupi vy omano raiꞌi ma vy omombeꞌu Israel kuery oopa ju ꞌrãa, haꞌe okãgue guive ogueraa uka. 


text:
Haꞌe gui Moisés ituiꞌi ramove tuu kuery ojeroviaa rupi ikuai vy mboapy jaxy re onhomi rakaꞌe, mbaꞌeta oexa rã kyrĩ vaꞌe iporã. Haꞌe rami vy ndokyjei huvixave ayvu rovai rupi ikuai aguã. 


text:
Mbaꞌeta ojejavy reia py xapyꞌaꞌi ovyꞌa ꞌrãgue py ojou porãve Nhanderuete pegua kuery reve ojerereko axy uka aguã.


text:
Mbaꞌeta Cristo káuxa onhemoingo axy uka vy Egito pygua kuery oguerekopaa gui oguerekopave ꞌrãa oikuaa, mbaꞌeta oarõ oikovy hekoviarã.


text:
Ojeroviaa rupi vy oeja ovy Egito yvy, neĩ huvixa ipoxy ramo voi ndokyjei guive. Haꞌe rami ꞌrãgue py oĩ atã, jaexa eꞌỹ vaꞌe oexa vaꞌe rami.


text:
Ojeroviaa rupi vy ojapo rakaꞌe ngaru Páscoa ára pygua, haꞌe rami vy vexaꞌi ruguy omoẽ uka porojukaa oupity eꞌỹ aguã Israel regua raꞌy kuery tujakueve. ; <a href="b2.14.15-31">14.15-31</a> 


text:
Haꞌe kuery ojeroviaa rupi ikuai vy oaxa rakaꞌe Yeꞌẽ Pytã rupi, yvy pirua rupi ooa rami. Haꞌe rã Egito pygua kuery ma oaxa aguã onheaꞌanga vy oyꞌupa. 


text:
<n> <font size=-1>Canaã yvy re Israel kuery ikuai jave guare re ijayvua</n> Haꞌe kuery ojeroviaa rupi ikuai ramo Jericó tetã kora hoꞌapa rakaꞌe, sete ára re ombojere rire.


text:
Haꞌe gui Raabe voi kunha itavy rei vaꞌekue ri ojeroviaa rupi oiko vy omovaẽ porã rakaꞌe avakue oikuaa pota vy ojeꞌoi vaꞌekue. Haꞌe rami vy nokanhyi nhonheꞌẽ rendu eꞌỹ vaꞌe kuery reve. 


text:
Haꞌe gui ndaꞌevei amombeꞌupave aguã. Mbaꞌeta oata ꞌrãgue amombeꞌu aguã Gideão rekokue, Baraque, Sansão, Jefté, Davi, Samuel haꞌe profeta kuery rekokue haꞌe javi.


text:
Haꞌe vaꞌe kuery ma ojeroviaa rupi ikuai vy ipoꞌaka rakaꞌe tetã ikuai vaꞌe re, teko porã rupi joguereko, oupity mbaꞌemo omeꞌẽ ꞌrã vaꞌekue, omboty uka guary juru,


text:
ombogue uka tata guaxu, kyxe gui oo jepe, ikangya gui imbaraete ju, joe opuꞌãa py ipoꞌaka, haꞌe amboae guigua xondaro kuery omonhamba.


text:
Kunhague ma hoo pygua omano vaꞌekue omboetea jevy ramo ogueraa ju oikove vaꞌe. Haꞌe rã amboae kuery ma nonhemoẽ ukaxei vy onhemoingo axy uka rakaꞌe, onhemboete ju aguã iporãve vaꞌe oupity aguã.


text:
Haꞌe gui amboae kuery ju ombojarua rei rã ikuai axy rei, oinupãa, oipokuaa, haꞌe nhuã py ombotya ramo.


text:
Ita py ojapipaa, omboayvua, yvyra kyxĩa py mbyte rupi ojayaa, kyxe py ojukaa guive. Hoo eꞌỹ vaꞌe ikuai, vexaꞌi haꞌe kavara pire py onhemonde, iporiau rei, ojexavai rei haꞌe ojavykya rei.


text:
(Haꞌe vaꞌe kuery rekoarã kovaꞌe yvy ndaꞌevei.) Tekoa eꞌỹa rupi ikuai, yvyty, itakua haꞌe yvykua oĩ vaꞌe rupi. 


text:
Haꞌe vaꞌe kuery haꞌe javive ma ojeroviaa rupi ikuai vy oexa uka rakaꞌe heko porã vaꞌea. Haꞌe rami teĩ ndoupityi guive omeꞌẽ ꞌrã vaꞌekue,


text:
mbaꞌeta nhande kuery peguarã Nhanderuete oguereko katu mbaꞌemo iporãve vaꞌe, nhande kuery reve vy anho haꞌe kuery oupitypa aguã ijayvuague. 


text:
<n> Cristo rami avi nhande voi nhaĩ atã aguã re ijayvua</n> Ymagua kuery heta ojeroviaa oexa uka vaꞌekue ma arai tuvixa vaꞌe rami nhanembojere okuapy. Haꞌe ramo nhande voi ke nhandejegui nhamboipa ipoyikue oĩ vaꞌe haꞌe javi, nhandere jejavya oja ratã vaꞌe guive. Haꞌe rami vy nhaĩ atã reve nhanha tema nhanerenonderã omoĩ mbyre katy. <n>Apy ma corrida re ombojoja Senhor pe nhandekuaia . 


text:
Nhamaꞌẽ porã tema Jesus re anho, mbaꞌeta ixugui ae ou jypy guive opa peve jajerovia aguã. Mbaꞌeta haꞌe ma henonderã imbovyꞌaarã omoĩ mbyre ojopy voi ꞌrãgue py oxĩ eꞌỹ re ogueropoꞌaka rakaꞌe kuruxu re oiko axya. Haꞌe rire oguapy oiny Nhanderuete renda openaaty oiporu kuaa regua re.


text:
Peikuaa pota porã ke haꞌe rami ete heko vai vaꞌety kuery hexe opuꞌã rei rã ogueropoꞌakaague re, penekangy eꞌỹ aguã, neĩ pendepyꞌa py pendekuerai eꞌỹ aguã. 


text:
<n> Nhanemoꞌarandua py Nhanderuete nhanderayvua oexa ukaa re ijayvua</n> Mbaꞌeta peẽ ma teko vai rovai penheaꞌãa rupi penderuguy nomoẽai teri.


text:
Haꞌe penderexarai guive guaꞌy pe rami penemongetaa re: “Xeraꞌy kuery, pembovareꞌỹ eme Senhor penemoꞌarandu rã, pendekuerai eme guive pẽvy ijayvu ramo.


text:
Mbaꞌeta Senhor omongeta ꞌrã guembiayvu kuery, haꞌe oinupã ꞌrã guaꞌyrã ogueru vaꞌe haꞌe javive”, heꞌiague re. ; 


text:
Haꞌe nunga rupi penemoingo axya ma Nhanderuete penemoꞌarandu aguã oiko, guaꞌy kuery rami ae penderereko vy. Mbaꞌeta jipoi taꞌy kuery tuu omoꞌarandu eꞌỹ vaꞌe.


text:
Napenemoꞌarandui ri ramo penderu peikuaa eꞌỹ vaꞌe peiko, taꞌy eꞌỹ, mbaꞌeta Nhanderuete omoꞌarandu ꞌrã guaꞌy kuery haꞌe javi.


text:
Nhanderu kuery ngoꞌo re ikuai vaꞌe ma nhanemoꞌarandu rã nhanheꞌẽ rendu ꞌrã. Nhanenheꞌẽ Ruete katuve ma nhanheꞌẽ rendu ꞌrãgue, jaikove aguã.


text:
Mbaꞌeta nhanderu kuery nhanemoꞌarandu ꞌrã xapyꞌaꞌi guarã, haꞌe kuery oikuaa rami. Haꞌe rã Nhanderuete ma nhanemoingo porã aguã nhanemoꞌarandu, ikyꞌa eꞌỹa rami nhande voi nhandekuai aguã.


text:
Nhanemoꞌarandua nhavõ haꞌe ramoveꞌi nanhanembovyꞌai ꞌrã merami, nhanemomboriau ranhe. Haꞌe rami teĩ nhanemoꞌarandupaa ma rire ojapo ꞌrã nhandekuai porã haꞌe nhandereko porã aguã rami. , ; ; , 


text:
<n> Peteĩ rami nhandekuai, haꞌe nhandereko kyꞌa eꞌỹ aguã re ijayvua</n> Peteĩ rami pendekuai pavẽ reve, haꞌe penheaꞌã pendeko kyꞌa eꞌỹa rupi, mbaꞌeta haꞌe rami eꞌỹ vy avave rei ndoexai ꞌrã Senhor.


text:
Peikuaa pota porã ke Nhanderuete omboaxya avave rei oupity eꞌỹ re ojepeꞌa eꞌỹ aguã. Toĩ eme guive iro vaꞌe rapo rami ikuai vaꞌe, mbaꞌeta haꞌe vaꞌe henhoĩ vy penemoingo eta rei haꞌe heta ꞌrã penemboeko kyꞌa. 


text:
Penembyte rupi taꞌikuai eme heko kyꞌa vaꞌe, neĩ haꞌeveꞌỹa rami ikuai vaꞌe Esaú ramigua. Mbaꞌeta haꞌe vaꞌe ma peteĩgueꞌi okaru aguã re rive ovende rakaꞌe taꞌy jypygua oikoa peguarã vaꞌekue.


text:
Haꞌe vaꞌe rire ma nguu pe ojereroayvu porã ukaxe teĩ ndaꞌevei ae. Hexay reve onheaꞌã teĩ ndojouvei haꞌekue py ojevy aguã. 


text:
<n> Yvyty Sinai haꞌe Sião re ijayvua</n> Haꞌe gui peẽ ma yvyty tata haku raxy hendya py eꞌỹ pevaẽ. <n>Apy ma ijayvu judeu kuery yma guare Sinai yvyty katyꞌi ikuaia py lei ojopy jave okyje rei okuapyague re. Haꞌe vaꞌe jave py Nhanderuete ma nhomondyipa rei vaꞌe rami ojekuaa (Êxodo 19.9-25; 20.18-21; Deuteronômio 4.9-12). Pyávy rami pytũa py eꞌỹ pevaẽ, neĩ ara vai oikoa py,


text:
mimby guaxu onhendu ratã vaꞌe oĩa py, neĩ ayvu atãa py eꞌỹ pevaẽ. Haꞌe vaꞌe gui hendua kuery ojerure rakaꞌe onhendu veꞌỹ aguã re,


text:
mbaꞌeta haꞌe kuery ndogueropoꞌakavei ma ijayvuague: “Mymba teĩ ae ma yvyty re onhemboja ramo tojapipaa ita py”, heꞌiague. 


text:
Anhetẽ haꞌe nunga nhomondyipa ete ramo Moisés eteve voi “Akyje haꞌe aryryipa reia aendu!” heꞌi rakaꞌe. 


text:
Haꞌe rami ꞌrãgue py peẽ ma Sião yvyty re pevaẽ, Nhanderuete oikove vaꞌe pegua tetã, yva re Jerusalém oĩ vaꞌe py. Pevaẽ anjo kuery mbovy eꞌỹ ikuaia py, haꞌe nhemboaty ikyꞌa eꞌỹ vaꞌea py,


text:
igreja kuery jypygua taꞌy haꞌe tajy kuery yva re hery ipara vaꞌe ijatya py. Pevaẽ Nhanderuete pavẽ re oikuaa pota vaꞌerã oĩa py, haꞌe penhemoirũ ma guive heko porã vaꞌe kuery imoingo porãarã oupitypa ma vaꞌekue nheꞌẽ reve.


text:
Pevaẽ avi Nhanderuete reve guarã ipyau vaꞌe Reruare Jesus oĩa py, haꞌe huguy nhandekyꞌaꞌoarã omboayvi pyre oĩa py guive. Haꞌe vaꞌe ma Abel ruguy gui mbaꞌemo iporãve vaꞌe oikuaa uka vaꞌe. 


text:
Haꞌe nunga rupi pejapyxaka porã pota, ijayvua pendu riveꞌỹ aguã. Mbaꞌeta yvy re Nhanderuete ijayvu rã noenduxei vaꞌekue ndoo jepei rire nhande kuery katuve ma ndajaa jepei ꞌrã, yva gui nhandevy ijayvua gui jajepeꞌa ri vy.


text:
Haꞌekue py Nhanderuete ijayvu vy omomyĩ rakaꞌe ko yvy. Haꞌe gui aỹ ma ijayvu jevy vy aipoeꞌi: “Peteĩgue ju, teĩgueꞌi pyve amomyĩ ꞌrã yvy anho eꞌỹ, yva guive”, heꞌi. 


text:
Haꞌe gui “Peteĩgue ju, teĩgueꞌi pyve” heꞌia py jaikuaa Nhanderuete oipeꞌapa ꞌrãa guembiapo omomyĩ mbyrã oĩ vaꞌe, omomyĩ mbyrã eꞌỹ anho opyta aguã.


text:
Haꞌe nunga rupi nhande ma nhaneretã omomyĩ mbyrã eꞌỹ jareko vy nhaĩ atã tema nhanemboaxya re, mbaꞌeta nhanemboaxya rupi Nhanderuete pe nhandekuai ramo nhandererovyꞌa ꞌrã. Henonde nhamboete haꞌe jajererokyjea ikyꞌa eꞌỹ vaꞌe rupi tema nhandekuai,


text:
<n> Jomeme nhandekuai porã aguã re ijayvua</n> Pendekuai riae tema mborayvu re, joegua memeꞌi joayvua rami ae.


text:
Penemaꞌenduꞌa tema nhuã py omboty pyre re, haꞌe kuery reve peẽ voi peĩ avia rami. Penemaꞌenduꞌa avi oguereko axya vaꞌe re, peẽ voi ojavyky reipy peikoa rami. 


text:
Tomboete pavẽ omenda vaꞌe kuery, haꞌe ikyꞌa eꞌỹa rupi tajoguereko. Mbaꞌeta Nhanderuete ombopaga ꞌrã heko kyꞌa haꞌe itavy rei vaꞌe haꞌe javi. 


text:
Pendekuai eme peráta re ndaꞌeveivea rupi. Mbaꞌemo perekoꞌi vy pevyꞌa, mbaꞌeta Nhanderuete aipoeꞌi: “Peteĩve henda py xee ndoroejai ꞌrã, neĩ peteĩgueve ndoroayvu eꞌỹi ꞌrã”, heꞌi. 


text:
Haꞌe rami rire jakyjea py eꞌỹ ꞌrã aipojaꞌe: “Senhor xepytyvõarã oiko ramo xee ndakyjei ꞌrã. Mbaꞌe tu avakue ojapo ꞌrã xere?” 


text:
<n> Nhanderuete pe jaiko aguã re ijayvua</n> Penemaꞌenduꞌa tema pendererekoare kuery Nhanderuete ayvu mombeꞌuare rekokue re. Peikuaa pota porã haꞌe kuery omano peve ikuaiague re. Haꞌe kuery ojeroviaague rami ke peẽ voi pendekuai. 


text:
Opa marã haꞌe amboae rami rei penemboꞌea rã pendu rive. Mbaꞌeta pavẽ gui ovareve vaꞌe ma Nhanderuete nhanemboaxya re nhanhemombaraete aguã nhandepyꞌa py, tembiꞌu re riveꞌỹ, mbaꞌeta haꞌe nunga re ndaꞌeveive vaꞌe kuery peteĩve henda py ndoupityi ꞌrã imoingo porãarã.


text:
Haꞌe rã nhande kuery ma amboae regua altar jareko. Haꞌe vaꞌe gui ma ombojeroviaaty pygua kuery hoꞌu aguã ndaꞌevei.


text:
Haꞌe gui Henda ikyꞌa eꞌỹ ete vaꞌe py sacerdote kuery yvatekueve vaꞌe ogueroike ꞌrã mymba ruguy jejavya re, haꞌe rã hoꞌokue ma tekoa gui mombyryꞌi ꞌrã oapy.


text:
Haꞌe rami ae Jesus voi tetã rokẽ gui mombyryꞌi oiko axy rakaꞌe, nguguy py ae ojeupegua kuery oikyꞌaꞌo aguã.


text:
Haꞌe nunga rupi oĩa py jajeꞌoi nhande voi, amboae kuery ikuaia gui mombyrya py teĩ, Jesus káuxa nhanembojaru reia rã jaropoꞌaka vy. 


text:
Haꞌe rami vy Jesus rery rupi Nhanderuete pe nhameꞌẽ riae ꞌrã jarovyꞌaa, nhandejuru py jaroporai hery.


text:
Haꞌe rami ae avi pejepeꞌa eme joupe pejapo porãa haꞌe peteĩ-teĩ penhopytyvõa gui, mbaꞌeta haꞌe nunga omeꞌẽmby ma Nhanderuete oguerovyꞌa.


text:
Penheꞌẽ rendu pendererekoa kuery, pendekuai haꞌe kuery oipotaa rami, mbaꞌeta penenheꞌẽ re opena, haꞌe rakaꞌeve rã oikuaa potaa ꞌrã openaague re. Haꞌe rami rã haꞌe kuery ovyꞌaa rupi ꞌrã opena pendere, iporiaua rupi eꞌỹ, mbaꞌeta iporiaua ma mbaꞌeverã ndovarei ꞌrãgue pẽvy. 


text:
<n> Opaa py mbaꞌemo re ojerureague</n> Pejerure tema orere, mbaꞌeta ore roikuaa rã orepyꞌa kyꞌa eꞌỹa rupi orekuaia, opa mbaꞌe py haꞌevea rami roikoxe vy.


text:
Haꞌe gui Nhanderuete peteĩ rami nhanemoingo aguã nhande-Senhor Jesus omanoague gui omboete ju rakaꞌe, haꞌe huguy rupi ojapo guexeve guarã opa vaꞌerã eꞌỹ, haꞌe omoĩ guive vexaꞌi kuery re opena vaꞌerã yvateve vaꞌe.


text:
Tove tapenemoingo porã opa mbaꞌe py, haꞌe oipota vaꞌe pejapo aguã rami. Tove peẽ kuery re tomoĩ imbovyꞌaarã pejapo aguã, Jesus Cristo rupi ae. Jesus toguerovyꞌaa rakaꞌe rã peve. Amém. 


text:
Pẽvy amombeꞌu irmão Timóteo nhuã gui opoia jevy maa. Xapyꞌa rei haꞌe vaꞌe xea py ovaẽ voi ramo hexeve roo ꞌrã roexa vy. 


text:
Pemombeꞌu ke pendererekoa kuery haꞌe javive pe roxaruraa, ikyꞌa eꞌỹ vaꞌe kuery haꞌe javi pe guive. Itália pygua kuery oxarura uka avi pendevy. 


text:
<n>Tiago ombopara vaꞌekue</n> <n> Oxarura reve ijayvu aguã omboypyague</n> Xee Tiago ma Nhanderuete haꞌe Senhor Jesus Cristo rembiguai aiko. ; , , Axarura doze regua opa rupi pendekuai vaꞌe pe. 


text:
<n> Nhandereko aꞌãa rire iporã vaꞌe oiko vaꞌerã re ijayvua</n> Irmão kuery, opa marã pendereko aꞌãa rã pevyꞌa ete ke,


text:
Haꞌe gui peĩ atãa tojapopa ojapo ꞌrã vaꞌekue, peẽ kuery opa mbaꞌe py pendereko porã aguã, peteĩve henda py iporã vaꞌe oata eꞌỹ re. , ; 


text:
<n> Nhaneꞌarandurã re jajerure aguã re ijayvua</n> Haꞌe gui amongue ꞌarandurã oata ramo tojerure Nhanderuete pe. Haꞌe ramo omeꞌẽ ꞌrã, mbaꞌeta ivai eꞌỹ re ꞌrã mbaꞌemo omeꞌẽ pavẽ pe.


text:
Haꞌe rami avi ojeroviaa rupi tojerure, peteĩve henda py toĩ eme oexaꞌã reia. Mbaꞌeta ndojerovia porãi vaꞌe ma yai yvytu ogueraa rupi rei omomy-momyĩ vaꞌe rami ikuai.


text:
<n> Mbaꞌemo ko yvy regua okanhymba ꞌrãa re ijayvua</n> Irmão kuery yvyĩꞌigueve vaꞌe ma toguerovyꞌa Nhanderuete omboyvatea re.


text:
Mbaꞌeta kuaray ojope ratã reve ou ramo jai ipiru rã ipoty okuipa ꞌrã. Jaexa rã iporãague ndojekuaavei ꞌrã. Haꞌe rami ae oguerekopa vaꞌe voi okanhy ꞌrã mbaꞌemo re opena rupive. 


text:
<n> Jejavya re ijayvua</n> Ovyꞌa ete ꞌrã avakue oeko aꞌãa rã oĩ atã reve ogueropoꞌaka vaꞌe, mbaꞌeta oaxapa rire coroa-rã oupity ꞌrã tekove. Haꞌe vaꞌe ma guembiayvu kuery pe Senhor omeꞌẽ aguã re ijayvu.


text:
Haꞌe rami teĩ avave rei omoangekoa rã “Nhanderuete xemoangeko” teꞌi eme. Mbaꞌeta Nhanderuete ma mbaꞌemo vai pe onhemoangeko uka vaꞌeꞌỹ, neĩ nanhanemoangekoi ꞌrã mavaꞌeve rei.


text:
Haꞌe rami ꞌrãgue py peteĩ-teĩ nhande ae jaipotapa reia py nhanhemoangeko uka. Haꞌe nunga py ae nhanhembotavy uka haꞌe jajeity uka.


text:
Mbaꞌeta jaipotapa reia ma nhandejee nhamoĩ rire nhanemoingo ꞌrã jajejavy aguã rami. Haꞌe gui jajejavya ma opaa py ojapo ꞌrã nhamano aguã rami. 


text:
Mbaꞌeta yvate gui meme ou mbaꞌemo porã ikyꞌa eꞌỹ vaꞌe, Nhanderuete hendy vaꞌe moingoare vaꞌe ae ombou. , Ixupe ma jipoi amboae rami rei imoingoarã, neĩ kuarayꞌã rami rive herovaarã.


text:
Mbaꞌeta haꞌe ae oipotaa rami vy guaꞌy kueryrã nhanemoingo rakaꞌe ayvu anhetẽ vaꞌe rupi, hemimoingo kuery haꞌe javi gui nhande ranhe ixupegua nhandekuai aguã. 


text:
<n> Nhanderuete ayvu rupi nhandekuai ete aguã re ijayvua</n> Irmão kuery xerembiayvu, haꞌe nunga peikuaapa ae ma. Haꞌe rami avi peteĩ-teĩ penheaꞌã penemboꞌea rã pejapyxaka porã aguã. Haꞌe rã pendeayvu voi eme, neĩ pendevai voi eme guive.


text:
Haꞌe nunga rupi pendejegui pemboi ndaꞌevei vaꞌe haꞌe teko vai pendere oĩ vaꞌe haꞌe javi. Haꞌe penhemoꞌyvyĩꞌi reve pendu ete ayvu porã pendere omoĩ mbyre, mbaꞌeta pendereraa jepe aguã ipoꞌaka vaꞌe. 


text:
Haꞌe rã lei opa mbaꞌe gui nhanemoingo porã vaꞌe re amongue oikuaa pota ete haꞌe ojapoa rupi oĩ atã vaꞌe ma omoingo porãa ete ꞌrã mbaꞌemo ojapoa rupi rei, mbaꞌeta oendu rive vaꞌeꞌỹ, ojapo ete vaꞌe oiko rã. 


text:
Haꞌe rã amongue ojeupe “Nhanderuete pegua” heꞌi teĩ oayvu py ndojejokoi vaꞌe ma opyꞌa py ae ojekore, haꞌe Nhanderuete pe merami rive oiko.


text:
Haꞌe gui Nhanderuete renonde nhandereko kyꞌa eꞌỹa haꞌe anhetẽ rupi nhandekuai vy jaipou ꞌrã tyreꞌỹ haꞌe imeveꞌỹ vaꞌe kuery ojexavai rã, haꞌe jajejoko ꞌrã yvy regua reko rupi nhandereko kyꞌa gui. 


text:
<n> Peteĩ regua rive joegui jayvu veꞌỹ aguã re ijayvua</n> Irmão kuery, nhande-Senhor Jesus Cristo hexakãmba vaꞌe re pejerovia vy peteĩ regua rive joegui peayvuve eme. 


text:
Xapyꞌa rei penhemboꞌeaty py peteĩ ava oike ꞌrã kuã regua ouro guigua haꞌe onhemonde porã reve. Haꞌe gui amboae ju oike avi ꞌrã iporiaukueꞌi, ao ymague py rive onhemonde vaꞌe.


text:
Xapyꞌa rei onhemonde porã vaꞌe peroryxe vy “Apy ke eguapy tenda iporãve vaꞌe py” peje ꞌrã. Haꞌe rã iporiaukueꞌi pe ma “Ndee, epuꞌã heꞌamy upe py, haꞌeꞌỹ vy eguapy apy xepy renda yvýry” peje ꞌrã.


text:
Haꞌe ramia py peteĩ regua riveꞌỹ ri tyꞌy joegui peayvuve? Haꞌeveꞌỹa rami eꞌỹ ri tyꞌy joeko re peikuaa pota? 


text:
Irmão kuery xerembiayvu, pendu ke. Ko yvy regua kuery “Iporiaukueꞌi” heꞌia vaꞌe regua eꞌỹ teve Nhanderuete oiporavo ojerovia ete aguã? Haꞌe kuery vaꞌe regua pe eꞌỹ teve oupity uka opoꞌakaa? Mbaꞌeta guembiayvu kuery haꞌe javi peguarã oguereko.


text:
Haꞌe rã peẽ kuery ma napemboetei pekuapy iporiaukueꞌi. Haꞌe rami avi oguerekopa rei vaꞌe kuery eꞌỹ ri tyꞌy penemoingo axy rei? Haꞌe kuery eꞌỹ ri tyꞌy penemboayvua aguã katy pendereraa vaꞌe?


text:
Lei re ipara oĩ vaꞌe “Reayvu ꞌrã neirũ ndee ae rejeayvua rami” heꞌia pejapopa ri vy haꞌevea rami pendekuai. 


text:
Haꞌe rã peteĩ regua rive joegui peayvuve ri vy pejejavy. Lei rupi eꞌỹ pendekuai vy heko vai vaꞌe pepyta.


text:
Mbaꞌeta lei re oĩ vaꞌe haꞌe javi amongue ojapopa teĩ peteĩ hendaꞌi py mbaꞌe hoꞌa vy haꞌe javi py onhemboeko kyꞌa.


text:
Mbaꞌeta “Ndetavy eme” heꞌi vaꞌekue ae “Ejojuka eme” heꞌi avi. Haꞌe ramo nandetavy rei vaꞌeri rejojuka vy lei rovai rupi reiko. 


text:
Haꞌe nunga rupi pendeayvu haꞌe pendekuai ke jaa jepe aguã regua lei rupi, mbaꞌeta haꞌe vaꞌe rupi ae ꞌrã nhandere oikuaa potaa.


text:
Mbaꞌeta nanhanhomboaxyi rire nhanemboaxy reꞌỹ ju ꞌrã nhanembopaga. Haꞌe rã nhomboaxy vaꞌekue ma nhombopagaa aguã ára py ipoꞌaka ꞌrã. 


text:
<n> Jajeroviaa jaexa uka aguã re ijayvua</n> Irmão kuery, mbaꞌerã tu ovare amongue “Xee ajerovia” heꞌi teĩ ojeroviaa mbaꞌeve py ndoexa ukai ramo? Haꞌe rami ojeroviaa rupi ndaꞌu oo jepe ꞌrã?


text:
peẽ kuery regua pexa vy onheovã aguã napemeꞌẽi eꞌỹ re “Peiko porã ke, penhemonde haꞌe pekaru”, peje ꞌrã. Mbaꞌerã tu ovare ꞌrã haꞌe rami pendeayvua?


text:
Haꞌe rami ae avi jajeroviaa voi mbaꞌeve py ndajaexa ukai ri ramo omanogue rami rive opyta, hexa ukaarã noĩ avi rã. ; 


text:
Xapyꞌa rei amongue aipoeꞌi ꞌrã: “Peteĩ ojerovia ꞌrã, haꞌe rã amboae ma onheaꞌã ꞌrã mbaꞌemo ojapoa rupi”, heꞌi ꞌrã. Exa uka haꞌvy rejeroviaa mbaꞌemo rejapo eꞌỹ re. Haꞌe rã xee ma aexa uka ꞌrã ajeroviaa mbaꞌemo ajapoa py.


text:
Ndee rerovia teve Nhanderuete peteĩꞌi oikoa? Haꞌevea rami reikuaa teĩ anha kuery voi haꞌe rami oguerovia oryryipa reve. 


text:
Haꞌe gui ava hiꞌarandu eꞌỹ vaꞌe, reikuaa porãxe teve jajeroviaa ndajaexa ukai ramo mbaꞌeverã ndovareia?


text:
Nhaneramoĩ Abraão ndaꞌu ojerovia etea oexa uka eꞌỹ re ri omboeko porãa rakaꞌe? Mbaꞌeta altar áry guaꞌy Isaque omeꞌẽ aguã rami oiko.


text:
Haꞌe rami vy ae ojeupity ipara re oĩ vaꞌe: “Abraão ojerovia Nhanderuete re. Haꞌe ramo ojeroviaa re omoĩ teko porã” heꞌiague. Ipara avi oiny: “Ixupe ‘Nhanderuete irũ’ ꞌea.” 


text:
Raabe itavy rei vaꞌekue voi ojeroviaa oexa uka ramo omboeko porãa rakaꞌe. Mbaꞌeta haꞌe vaꞌe ma oikuaa pota aguã ombou pyre kuery omovaẽ rakaꞌe, haꞌe gui amboae tape rupi ju omondouka guive.


text:
Mbaꞌeta nhanenheꞌẽ reveꞌỹ vy nhanderete omanogue itui. Haꞌe rami ae avi jajeroviaa voi xapyꞌa rei mbaꞌeve py jaexa uka eꞌỹ ramo omanogue ae avi opyta. 


text:
<n> Nhaneapekũ nhanemboeko vaia re ijayvua</n> Irmão kuery, ndaꞌevei peẽ kuery heta peiko aguã poromboꞌea, mbaꞌeta jaikuaa poromboꞌea kuery rekokue re oikuaa potaa poyive ꞌrãa.


text:
Mbaꞌeta nhande kuery haꞌe javive ꞌrã jajeity uka opa mbaꞌe py. Oayvu py ndojejavyi vaꞌe ma opa mbaꞌe py ꞌrã heko porã, haꞌe guete regua haꞌe javi guive ojoko kuaa.


text:
Kavaju re minha ijuru xã nhamoĩ ꞌrã jaipotaa rami jareko aguã. Haꞌe rami vy hete haꞌe javi ꞌrã jaaxea rupi jaraa.


text:
Peikuaa pota avi kanoã guaxu ikuai vaꞌe re. Haꞌe nunga ma tuvixa ete, haꞌe hexe yvytu oipeju atã teĩ imbojeapaa kyrĩꞌi vaꞌe py imboguataa kuery ogueraaxea katy rei ꞌrã ogueraa.


text:
Haꞌe rami ae avi nhaneapekũ, mbaꞌeta nhanderete regua kyrĩꞌi vaꞌeri onhemboyvate reia rupi ꞌrã ijayvu, peteĩ tata ravijukueꞌi kaꞌaguy tuvixa vaꞌe omoendypaa rami avi.


text:
Mbaꞌeta nhaneapekũ voi tata ramigua, haꞌe nhanderete regua ikuai vaꞌe mbyte py oĩ opa marãgua teko vai rexa ukaarã. Nhanemboeko kyꞌapa ꞌrã. Tata ogueꞌỹ vaꞌe omoendy rire oapy avi ꞌrã jaikoa haꞌe javi.


text:
Mbaꞌeta mymba ikuai vaꞌe minha nhamomãxo kuaa ꞌrã: guyra, yvy rupi otyryry vaꞌe haꞌe yy rupigua haꞌe javive regua ma nhamomãxo vaꞌe meme.


text:
Haꞌe rã nhaneapekũ ma avave rei ndojoko kuaai ꞌrã. Teko vai moingoa ojoko pyrã eꞌỹ oĩ, haꞌe veneno rami jojuka ꞌrã guive.


text:
Nhaneapekũ py jaroayvu porã ꞌrã Senhor Nhanderuete. Haꞌe vaꞌe py ae ju ꞌrã nhandeayvu vai avakue Nhanderuete ojee rami omoingo vaꞌekue re.


text:
Nhandejuru peteĩꞌi vaꞌeri ayvu porã haꞌe ayvu vai rupi ijayvu. Irmão kuery, haꞌe nunga ma ndaꞌevei. 


text:
Irmão kuery, figo rembypy gui ndaꞌu oiko ꞌrã azeitona? Haꞌe rami eꞌỹ vy uvaꞌy gui ndaꞌu oiko ꞌrã figo? Haꞌe rami ae avi peteĩ yvu gui noẽi ꞌrã yy heꞌẽ ro haꞌe iporã vaꞌe. 


text:
<n> ꞌArandua yvate guigua re ijayvua</n> Peẽ kuery vaꞌe regua mavaꞌe ndaꞌu hiꞌarandu haꞌe oikuaapa vaꞌe pendekuai? Peneꞌarandua pexa uka haꞌvy pendevai reia rupi eꞌỹ, haꞌevea rami anho pendekuaia py.


text:
Haꞌe rã xapyꞌa rei pendepyꞌa re joe napendeaꞌei reia haꞌe peẽ ranhexea oĩ ramo ndaꞌevei pejejou porã rei aguã, neĩ anhetẽ vaꞌe rovai pendeapu aguã guive.


text:
Haꞌe ramigua pexa uka vaꞌe ma yvate guigua ꞌarandua eꞌỹ. Haꞌe ramigua ma yvy regua, mymba kuery oendu vaꞌe ramigua rive, anha guigua ae.


text:
Mbaꞌeta joe ndaꞌijaꞌei haꞌe haꞌe ranhexe vaꞌe ikuaia py oĩ avi ꞌrã joo rami eꞌỹ-eꞌỹ ikuai vaꞌe haꞌe opa marãgua teko vai. 


text:
Haꞌe rã yvate guigua ꞌarandua ma jypyꞌi nhandeapo ꞌrã nhandereko kyꞌa eꞌỹ aguã rami, haꞌe gui nanhandevai rive-rivei ꞌrã, mborayvu re ꞌrã nhandekuai, haꞌeve vaiꞌi vaꞌe ꞌrã jaiko, haꞌe opa mbaꞌe py nhomboaxy haꞌe nhopytyvõ vaꞌe, peteĩ regua joegui ndajayvuvei ꞌrã, nanhandereko porã merami rivei ꞌrã guive. 


text:
Mbaꞌeta peteĩ rami nhomoingoa kuery ma omaꞌetỹ vaꞌe rami avi peteĩ rami nhomoingoague rupi ojou ꞌrã heko porã vaꞌe. 


text:
<n> Jogueroꞌa reia re ijayvua</n> Magui tu ou joe pepuꞌã haꞌe pejogueroꞌa reixea? Pendepyꞌapy py mbaꞌemo re ndaꞌeveivea pendu vaꞌe gui eꞌỹ teve ou? 


text:
Mbaꞌeta mbaꞌemo peipota teĩ ndapejoui vy pejojukaxe. Mbaꞌemo re ndaꞌeveive peiko teĩ ndapejoui vy pejogueroꞌa rei haꞌe joe pepuꞌãa rupi pendekuai. Mbaꞌeve ndapejoui mbaꞌeta ndapejerurei.


text:
Pejerure vy voi ndapejopyi, mbaꞌeta haꞌeveꞌỹa ramigua re pejerure, peẽ ae peipotaa rami pendekuaixe vy.


text:
Nhanderuete pe merami rive pendekuai vaꞌe, ndapeikuaai ri tyꞌy ko yvy regua re peo vy Nhanderuete rovaigua pepytaa? Mbaꞌeta ko yvy regua re ooxe vaꞌe rei Nhanderuete rovaigua oiko.


text:
Tyrã pa pexaꞌã ipara re oĩa oaxa rive ꞌrãa re? Mbaꞌeta “Nhandere Nhanderuete Onheꞌẽ omoĩ vaꞌekue oipota hexe anho jaa”, heꞌi vaꞌekue.


text:
Haꞌe rami teĩ nhanemboaxyve ju ꞌrã, mbaꞌeta aipoeꞌi avi: “Nhanderuete opuꞌã ꞌrã onhemboyvate rei vaꞌe re, haꞌe rã onhemoꞌyvyĩꞌi vaꞌe ma omboaxy ꞌrã.” 


text:
Haꞌe nunga rupi penhemoꞌyvyĩꞌi ke Nhanderuete oipotaa rami. Haꞌe rã anha pe ma pejeity uka eme. Haꞌe ramo ojava ꞌrã pendegui.


text:
Penhemboja ke Nhanderuete re. Haꞌe ramo haꞌe ju onhemboja ꞌrã peẽ kuery re. Pejejavypa vaꞌe, peikyꞌaꞌo uka ke pendepo. Mokoĩ rupi rei pendepyꞌa vaꞌe, peikyꞌaꞌo uka pendepyꞌa.


text:
Pendu ke penhemboaxya, haꞌe rami vy peneraxẽ haꞌe pejaeꞌo. Penderory rei ꞌrãgue py pendepyꞌa vai, pevyꞌa rei ꞌrãgue py pendeporiau.


text:
<n> Joe nhandeayvu rei eꞌỹ aguã re ijayvua</n> Irmão kuery, pendeayvu rei eme joe. Mbaꞌeta irmão kuery re ijayvu rei, eꞌỹ vy oikuaa pota rei vaꞌe ma lei re voi ijayvu haꞌe oikuaa pota rei. Haꞌe gui lei re peikuaa pota rei vy lei rupi veꞌỹ pendekuai, haꞌe rã lei re peikuaa pota reia rupi rive.


text:
Mbaꞌeta peteĩꞌi oiko lei mbouare haꞌe joe oikuaa pota vaꞌerã. Haꞌe vaꞌe ma jogueraa jepe haꞌe nhomokanhy aguã ipoꞌaka vaꞌe. Haꞌe rã ndee, marã ramigua tu reiko, neirũ kuery re reikuaa pota rei aguã? ; ; ; 


text:
<n> Tenonde oiko vaꞌerã ndajaikuaaia re ijayvua</n> Peẽ kuery vaꞌe regua “Kovaꞌe ára, eꞌỹ vy koꞌẽ rã roo ꞌrã tetã re. Peteĩ maꞌetỹ re ꞌrã roiko haꞌe py. Mbaꞌemo romboekoviaa rupi rojoupa ꞌrã”, peje. Haꞌe ramo pejapyxaka porã pota ke aỹ.


text:
Mbaꞌeta peẽ ndapeikuaai neĩ koꞌẽ rã mbaꞌe pa oiko ꞌrãa voi. Marã ramigua tu peikovea? Mbaꞌeta yvyxĩ xapyꞌaꞌi ojekuaa, haꞌe gui areꞌỹꞌi re okanhy vaꞌe rami peiko.


text:
Haꞌe rami teĩ aỹ ma mbaꞌemo tuvixa vaꞌe pejapo aguã re pendeayvua rupi penhemboyvate rei. Haꞌe rami nhanhemboyvatea haꞌe javi ma teko vai.


text:
<n> Ojeupe guarã rive ojou pyre Nhanderuete omomba aguã re ijayvua</n> Perekopa rei vaꞌe kuery, pejapyxaka ke aỹ. Pejaeꞌo haꞌe pendepyꞌa vai ke, mbaꞌeta penembojexavaiarã ou. 


text:
haꞌe ouro, prata pereko vaꞌe voi opa ꞌrã ikyꞌapa vy. Ikyꞌakue pavẽ oexa vy oikuaa ꞌrã napeneꞌaranduia. Haꞌe nunga ma tata rami ꞌrã ombovaipa penderoꞌo. Opaa ára py teĩ penembaꞌe rei-reirã rive pemonoꞌõ.


text:
Maꞌẽ, ombaꞌeapo vaꞌe kuery pe napemeꞌẽi penhotỹ vaꞌekue omonoꞌõague repy, pekorepa rei rire ojapukai okuapy. Haꞌe kuery ojapukaia ma Senhor Ixondaro reta vaꞌe oendua peve onhendu.


text:
Perekopa vaꞌekue ko yvy re, pevyꞌaa rupi rive pendekuai. Penemombaa ára py teĩ penekuraxõ py voi penhemongyra rive.


text:
<n> Jajapura rei eꞌỹ aguã re ijayvua</n> Haꞌe nunga rupi irmão kuery, Senhor ndoui teria ja pejapura rei eme. Ombaꞌeapo vaꞌe voi ojapura eꞌỹ re oarõ ꞌrã okuapy oky jypyꞌigua haꞌe opa vygua hoꞌa ramo onhotỹ vaꞌekue hiꞌa porã aguã.


text:
Irmão kuery, pendeayvu eme joe, penembopagaa eꞌỹ aguã. Maꞌẽ, nhandere oikuaa pota vaꞌerã ovaẽ ma okẽ py. 


text:
Irmão kuery, peiko axy teĩ pejapura eme, profeta kuery Senhor rery rupi ijayvu vaꞌekue ikuaiague rami avi.


text:
Amongue ojapura eꞌỹ re mbaꞌemo ogueropoꞌaka ramo jaikuaa ovyꞌa ꞌrãa. Mbaꞌeta pendu ma Jó teko axy ogueropoꞌakaague, peikuaa avi opaa py Senhor omoingo porãague, opa mbaꞌe py nhanemboaxy haꞌe nhanderayvu vaꞌe vy. ; <a href="b18.42.10-17">42.10-17</a> 


text:
<n> Jaura eꞌỹ aguã, haꞌe jajerure aguã re ijayvua</n> Haꞌe gui irmão kuery, opa mbaꞌe gui yvateve vaꞌe ma po rami: Peura eme yva re, yvy re, neĩ amboae nunga re rei. Haꞌe rami ꞌrãgue py “Tá” peje aguã py “Tá” peje, haꞌe “Any” peje aguã py “Any” peje, penembopagaa eꞌỹ aguã. 


text:
Peẽ kuery mbyte ikuai teve ojexavai vaꞌe? Tojerure haꞌvy Nhanderuete pe. Ikuai teve ovyꞌa vaꞌe? Toporaei haꞌvy. 


text:
Penembyte ikuai teve imbaꞌeaxy vaꞌe? Toenoĩ haꞌvy igreja re opena vaꞌe kuery, haꞌe vaꞌe kuery Senhor rery rupi azeite oikyty reve ojerure aguã.


text:
Haꞌe gui ojeroviaa rupi ojerure ramo imbaꞌeaxy vaꞌe okuera ꞌrã, Senhor ae omopuꞌã ju ꞌrã. Ojejavyague oĩ ramo ombogue ꞌrã guive.


text:
Haꞌe nunga rupi peteĩ-teĩ pe pemombeꞌu pejejavyague, haꞌe jomeme pejerure pekuera aguã. Heko porã vaꞌe ojerurea ma ipoꞌaka vaipa ꞌrã.


text:
Elias ma nhande ramigua ae oiko rakaꞌe, nhande rami guive onhenhandu vaꞌe. Haꞌe vaꞌe ma onheaꞌãa rupi ojerure rakaꞌe yvy áry oky eꞌỹ aguã. Haꞌe ramo mboapy maꞌetỹ raxa peve ndaꞌokyi.


text:
peikuaa pota povaꞌe re: Ojejavy vaꞌe teko vai rupi oikoague gui amongue ogueru ju vy inheꞌẽ ogueraa jepe omano aguã gui, ojejavyague heta teĩ ombogue uka vy. ; , ; ; <a href="b65.1.22">Judas 22</a>, 


text:
<n>Jypyꞌi kuaxia Pedro ombopara vaꞌekue</n> <n> Oxarura reve ijayvu vy omboypyague</n> Xee Pedro ma Jesus Cristo pegua apóstolo aiko. Axarura Nhanderuete rembiporavo opa rupi pendeyvy reꞌỹ pendekuai vaꞌe pe. Ponto re, Galácia, Capadócia, Ásia haꞌe Bitínia re pendekuai.


text:
Nhanderuete onhembopyꞌa ma voiague rami vy pendeporavo. Haꞌe rami vy ixupe guarã Inheꞌẽ penemoingo rire penheꞌẽ rendu Jesus Cristo, huguy py pejekyꞌaꞌo uka vy. , ; , Tove peẽ kuery tapendu penemboaxya haꞌe mbyꞌa porã opa mbaꞌe py. 


text:
<n> Nhandereraa jepea re jarovyꞌa aguã re ijayvua</n> Taꞌimaꞌenduꞌa porãa Nhanderuete nhande-Senhor Jesus Cristo Ru vaꞌe re, mbaꞌeta nhanemboaxy ete vy nhanemoingove ju rakaꞌe. Haꞌe ramo nharõ jakuapy oikove vaꞌe ou aguã, Jesus Cristo omanoague gui omboete ju rire.


text:
Peẽ kuery re Nhanderuete opena opoꞌakaa rupi, pejerovia vy opaa ára py peo jepe aguã. Haꞌe vaꞌe ojekuaa aguã ma namombyryvei ma guive.


text:
Haꞌe rami aguã pearõ vy pevyꞌa, aỹ pendekuai axy aguã rami pendekuai vy areꞌỹꞌi re pendeporiau pekuapy ranhe teĩ,


text:
mbaꞌeta haꞌe nunga peaxapa ma ramo pejeroviaa ojekuaa aguã ovare ete vaꞌe. Ouro tata py oikyꞌaꞌo pyre gui ovareve vaꞌe, mbaꞌeta haꞌe nunga ivaipa vaꞌerã. Haꞌe rã peẽ ma Jesus Cristo ojekuaa jave pendererovyꞌaa ꞌrã, penemboyvatea haꞌe penemboetea ꞌrã guive.


text:
Cristo ma peẽ ndapexai teri vaꞌeri peayvu. Aỹ pexa eꞌỹ re hexe pejerovia vy perovyꞌa ete. Pendere vyꞌaa oĩ vaꞌe ma iporã ete vaꞌe nhamombeꞌu kuaa vaꞌeꞌỹ,


text:
Haꞌe rami jaa jepe aguã re ma profeta kuery yma guare oporandu haꞌe oikuaa pota rakaꞌe, nhanemboaxya ombou pyrã omombeꞌu ma voi vaꞌekue ri.


text:
Mbaꞌeta haꞌe kuery re Cristo Nheꞌẽ oĩ vy yma ma voi oikuaa uka Cristo omano ꞌrãa, haꞌe vaꞌe rire mbaꞌemo iporã ete vaꞌe oiko ꞌrãa guive. Haꞌe kuery oikuaaxe teĩ arakaꞌe ete haꞌe marã rami pa haꞌe nunga ojeupity ꞌrãa.


text:
Haꞌe ramo haꞌe kuery pe oikuaa uka ojeupe guarã eꞌỹ ayvu omombeꞌua, haꞌe rã peẽ kuery peguarã, mbaꞌeta omombeꞌu ma voi rakaꞌe mbaꞌemo aỹ peẽ kuery pe oikuaa ukaa vaꞌe. Mbaꞌeta pendevy pe ae ayvu porã mombeꞌua kuery omombeꞌu, yva gui Nheꞌẽ Kyꞌa Eꞌỹ ombou pyre rupi. Haꞌe ramigua ma anjo kuery eteve voi oikuaa porãvexe teĩ okuapy. 


text:
<n> Ikyꞌa eꞌỹ vaꞌe jaiko aguã re ijayvua</n> Haꞌe nunga rupi pendejee pemoĩ peneꞌarandurã, peiko kuaa pota haꞌe pearõ aguã, mbaꞌeta Jesus Cristo ojekuaa ára oexa uka ꞌrã penemboaxy etea.


text:
Taꞌy kuery inheꞌẽ rendu vaꞌe peiko vy pendekuaive eme yma ndapeikuaai teri jave peipotaague rupi rive.


text:
Haꞌe rami ꞌrãgue py penerenoĩare ikyꞌa eꞌỹ vaꞌe oikoa rami avi peẽ voi ke ikyꞌa eꞌỹ vaꞌe pendekuai, peikoa haꞌe javi rupi,


text:
Nhanderuete ma peteĩ regua joegui oayvuve eꞌỹ re oikuaa pota ꞌrã peteĩ-teĩ jaikoague re. Haꞌe nunga rupi kovaꞌe yvy re peikoa pukukue re pejererokyjea rupi tema pendekuai.


text:
Mbaꞌeta po rami peikuaa ae: Pendejoguaa rakaꞌe pendereko yma guare ovareꞌỹ vaꞌe rupi pendekuaiague gui, mbaꞌeta peneramoĩ kuery gui haꞌe ramigua rive peikuaa vaꞌekue. Prata, ouro, mbaꞌemo opa vaꞌerã re riveꞌỹ guive pendejoguaa,


text:
haꞌe rã Cristo ruguy ovarepave vaꞌe re. Haꞌe vaꞌe ma vexaꞌi ivaikue rei eꞌỹ, ikyꞌa eꞌỹ vaꞌe rami ojukaa rakaꞌe.


text:
Hekorã ma kovaꞌe yvy itui eꞌỹ mbove ma voi Nhanderuete omoĩ rakaꞌe. Haꞌe gui aỹ opaa ára py mae ma oikuaa uka penderayvu vy.


text:
Cristo gui vy ae pejerovia Nhanderuete omanoague gui omboete haꞌe omboyvate ju vaꞌekue re. Haꞌe rami py Nhanderuete re pejerovia haꞌe pearõ pekuapy. 


text:
<n> Mborayvu re nhandekuai aguã re ijayvua</n> Anhetẽ vaꞌe rupi penheꞌẽ rendu vy peikyꞌaꞌo uka ma pendepyꞌa. Aỹ ma joegua memeꞌi joayvua rami pejoayvu, merami riveꞌỹ. Haꞌe rami vy pendepyꞌa haꞌe javi py pejoayvu peteĩ-teĩ. 


text:
Mbaꞌeta mbaꞌemo raꞌyĩ ivaipa vaꞌerã gui eꞌỹ penemoingove ju, haꞌe rã imarã eꞌỹ vaꞌe gui, Nhanderuete ayvu oikove haꞌe ndopai vaꞌerã gui ae.


text:
Mbaꞌeta “Avakue ma jai rami meme ꞌrã opa. Iporãa haꞌe javi ma jai poty ramigua rive oĩ. Mbaꞌeta jai ipiru rã ipoty okuipa ꞌrã.


text:
<n> Cristo re jajerovia vaꞌe Nheꞌẽ rorã nhanemoingoague re ijayvua</n> Haꞌe nunga rupi pendejegui pemboi opa mbaꞌe vai, pendeapua, pendeko porã merami rivea, mbaꞌemo peipota reia haꞌe joe pendeayvu reia haꞌe javi.


text:
Haꞌe rami ꞌrãgue py kyrĩꞌi vaꞌe itui ramoꞌi vaꞌe rami avi penheaꞌã ke kamby Nheꞌẽ guigua ikyꞌa eꞌỹ vaꞌe re, haꞌe vaꞌe re pendeꞌyvate vy oo jepe ete vaꞌe peiko aguã,


text:
Cristo ma ita oikove vaꞌe avakue omombo vaꞌekue rami oiko, teĩ Nhanderuete pe ovare ete vaꞌe rã oiporavo. Haꞌe nunga rupi hexe penhemboja ramo


text:
peẽ voi ita oikove vaꞌe rami Nhanderuete penemoĩ Nheꞌẽ rorã. ; Haꞌe pygua sacerdote ikyꞌa eꞌỹ vaꞌerã avi penemoĩ, ixupe pemeꞌẽ aguã Nheꞌẽ guigua. Jesus Cristo rupi pemeꞌẽ ramo oguerovyꞌa ꞌrã.


text:
Mbaꞌeta ipara re oĩ: “Sião py amoĩ ꞌrã peteĩ ita oo ytarã aiporavo vaꞌekue, ovare ete vaꞌe. Haꞌe vaꞌe re ojerovia vaꞌe kuery ma peteĩve henda py ndaꞌeve eꞌỹi nho ꞌrã”, heꞌi. 


text:
Peẽ kuery hexe pejerovia vaꞌe pe ma anhetẽ ovare ete vaꞌe oiko. Haꞌe rã ojerovia eꞌỹ vaꞌe kuery pe ma “Oo apoa kuery ita omombo vaꞌekue ma omboeteve pyrã opyta, tenondeve pyguarã”, 


text:
haꞌe “Nhomonhepyxangaarã, joityarã opyta”, heꞌia rami. Mbaꞌeta haꞌe kuery ojeity uka ꞌrã ayvu porã oendu teĩ nonheꞌẽ renduia py, haꞌe rami ae hekorã omoĩa rire. 


text:
Haꞌe rã peẽ kuery ma peteĩ regua oiporavo pyre, huvixave pegua sacerdote, ikyꞌa eꞌỹ vaꞌe, Nhanderuete ojeupe guarã ae ojogua vaꞌekue, peikuaa uka aguã pytũa gui guexakãa pyguarã penerenoĩ vaꞌekue poꞌakaa. 


text:
Mbaꞌeta yma rupi peteĩ regua eꞌỹ pendekuai vaꞌekue. Haꞌe rã aỹ ma Nhanderuete pegua pendekuai. Yma ndapeupityi penemboaxya, haꞌe rã aỹ ma peupity ma. , ,  


text:
<n> Ojerovia eꞌỹ vaꞌe haꞌe huvixa kuery pe Cristo pegua kuery iporã vaꞌe anho oexa uka aguã re ijayvua</n> Xerembiayvu kuery, oyvy reꞌỹ ikuai vaꞌe pendekuai ramo ajerure pejejoko aguã toꞌo oipota vaꞌe gui, mbaꞌeta penenheꞌẽ re opuꞌã rei vaꞌe.


text:
Amboae regua mbyte pendekuaia rupi pexa uka tema pendereko porãa. Haꞌe ramo heko vai vaꞌe re rami pendere amongue ijayvu rei teĩ, pendekuai porãa oexa vy haꞌe kuery voi ombojerovia aguã Nhanderuete, ojekuaa ára. 


text:
haꞌe hembiguai kuery huvixa yvyĩgueve vaꞌe, mbaꞌeta haꞌe kuery omoĩa heko vai vaꞌe ombopaga aguã, haꞌe rã heko porã vaꞌe ma oguerory aguã.


text:
Mbaꞌeta Nhanderuete oipota pendekuai porãa py pejapo hiꞌarandu eꞌỹ vaꞌe kuery oikuaa vy eꞌỹ ijayvua gui okyrirĩ aguã rami.


text:
Opa mbaꞌe gui peo jepe teĩ ndaꞌevei “Jaa jepe” peje vy haꞌeveꞌỹ vaꞌe pejapo aguã. Haꞌe rami ꞌrãgue py Nhanderuete rembiguai rami pendekuai.


text:
Pemboete pavẽ ke. Peayvu irmão kuery. Nhanderuete renonde pendekuai pejererokyjea rupi. Pemboete avi huvixave. ; 


text:
<n> Tembiguai kuery ombaꞌeapo porã aguã re ijayvua</n> Tembiguai kuery, penheꞌẽ rendu tema pendererekoa, opa mbaꞌe py pemboete reve. Pendererekoa porayvu haꞌe hiꞌarandu vaꞌe anho eꞌỹ ꞌrã penheꞌẽ rendu, haꞌe rã heko vai vaꞌe voi. ; 


text:
Mbaꞌeta xapyꞌa rei Nhanderuete renonde pendepyꞌa kyꞌa eꞌỹa rupi pendekuaia teĩ mbaꞌe reꞌỹ penemoingo axya ꞌrã. Haꞌe ramigua pendeporiau reia peropoꞌaka porã vy ojou porãmby ꞌrã peiko.


text:
Haꞌe gui xapyꞌa rei pejejavyague re ri penembopagaa ramo mbaꞌexa ꞌrã tu pendererovyꞌa? Haꞌe rami avi xapyꞌa rei haꞌevea rami pendekuai teĩ penemoingo axya rã pendevai eꞌỹ re peropoꞌaka ramo Nhanderuete pendejou porã ꞌrã.


text:
Mbaꞌeta haꞌe rami aguã ae penerenoĩ, mbaꞌeta Cristo voi pendere oiko axy rakaꞌe, oikoague rami avi peẽ voi pendekuai aguã.


text:
Ixupe ijayvu vaikuea rã nombovai ayvu vai py. Oguereko axya rei ramo nanhomongyjei. Haꞌe rami ꞌrãgue py onhemboaxa haꞌevea rami joe oikuaa pota vaꞌe po py. , ; 


text:
Yvyra re ojukaa py guete re ae ogueraa rakaꞌe jajejavyague, nhande voi jejavya pe nhamano avi, haꞌe teko porã re ju jaiko aguã. Ijai gui vy jakuera. 


text:
Mbaꞌeta vexaꞌi okanhygue rami pendekuai vaꞌekue ri aỹ ma penenheꞌẽ re Opena haꞌe Onhangareko vaꞌe oĩa py ju pendereru. 


text:
<n> Omenda vaꞌe kuery joguereko kuaa aguã re ijayvua</n> Kunhague, peẽ voi peneme oipotaa rami avi peiko. Haꞌe rami avi ayvu porã rupi haꞌe kuery ndaꞌikuai teri teĩ peẽ taꞌyxy kuery pendekuai porãa oexa vy rive haꞌe kuery voi ojerovia ꞌrã pendeayvu reꞌỹ.


text:
Peẽ taꞌyxy kuery, penhemoatyrõ eme hiꞌárykue rive, pejeꞌa vykypa reia py, ouro guigua py pejeguaa py, neĩ ao hepyve vaꞌe py penhemonde vy.


text:
Haꞌe rami ꞌrãgue py pendepyꞌa re oĩ vaꞌe ae toexa uka peneporãa, haꞌeve vaiꞌia haꞌe pejapura eꞌỹa. Haꞌe ramigua ma Nhanderuete pe ovareve ete vaꞌe.


text:
Mbaꞌeta ymave rupi kunhague ikyꞌa eꞌỹa rupi Nhanderuete re ojerovia vaꞌe ma haꞌe ramigua py ae onhemonde rakaꞌe, ome oipotaa rami ikuaia py.


text:
Abraão raꞌyxy Sara voi haꞌe rami oiko rakaꞌe, mbaꞌeta ome onheꞌẽ rendua rupi ixupe “Senhor” heꞌi. Peẽ voi iporã vaꞌe pejapo haꞌe mbaꞌeve rei gui ndapekyjei vy imemby kuery ꞌrã peiko. 


text:
Haꞌe peẽ ime kuery voi haꞌe rami. Peneꞌarandua rupi pejoguereko penderaꞌyxy reve. Haꞌe kuery ikangyve ramo pemboetea rupi pereko, mbaꞌeta peẽ reve haꞌe kuery peguarã voi tekove oĩ. Haꞌe rami vy ꞌrãe mbaꞌeve napendejokoi pejerurea gui. ; 


text:
<n> Irmão kuery joayvu aguã re ijayvua</n> Opaa py aipota jojoꞌi rami peikuaa. Penhomboaxy, joegua meme rami pejoayvu, joegui penhemoꞌyvyĩꞌive guive.


text:
Pendevy otekoavya rã pejepy-jepy eme haꞌekue rami, haꞌe pendere ijayvu vaia rã pembovai eme ayvu vai rupi. Haꞌe rami ꞌrãgue py pejogueroayvu porã, mbaꞌeta haꞌe rami aguã ae Nhanderuete penerenoĩ, pendereroayvu porãa peupity aguã. , ; 


text:
Mbaꞌeta “Oiko pukuvexe haꞌe ovyꞌaa aguã vaꞌe ára oupityxe vaꞌe ma tojoko oapekũ mbaꞌemo vai rupi ijayvu eꞌỹ aguã, tojoko ojuru ijapu rei eꞌỹ aguã.


text:
Tojepeꞌa mbaꞌemo vai gui, iporã vaꞌe anho tojapo. Tonheaꞌã pavẽ reve ikuai porã aguã. Tonheaꞌã ete, oupity peve.


text:
Mbaꞌeta heko porã vaꞌe re Senhor omaꞌẽ oikovy, ojapyxaka oiny guive haꞌe kuery ojerurea re. Haꞌe rã mbaꞌemo vai apoa kuery pe ma Senhor oexa uka ꞌrã opoxya”, heꞌi. 


text:
<n> Iporã vaꞌe jajapoa rupi nhaĩ atã aguã re ijayvua</n> Haꞌe gui iporã vaꞌe pejapoa rupi penheaꞌã ramo mavaꞌe tu penemoingo axy ta?


text:
Haꞌe rami avi pendereko porãa rupi pejexavai teĩ ovyꞌa ete vaꞌe ꞌrã peiko. Penemongyjea rupi ijayvua teĩ pekyje eme, pejapura eme guive.


text:
Haꞌe rami ꞌrãgue py pendepyꞌa py Cristo pemboetea rupi “Xe-Senhor ikyꞌa eꞌỹ vaꞌe” peje vy peiko katu riae oporandu vaꞌe-vaꞌe pe pemombeꞌu porãve aguã pearõ peikovya.


text:
Haꞌe rami avi pendevai reia rupi pendeayvu eme, haꞌe rã pejererokyjea haꞌe pendepyꞌa kyꞌa eꞌỹa rupi anho. Haꞌe ramo penderovai ijayvu vaꞌe oxĩmba ꞌrã Cristo re vy pendereko porãa re ijayvu vaiague re. , ; 


text:
Mbaꞌeta pendekuai axy Nhanderuete oipota ri ramo haꞌeveve pendeko porãa re pendekuai axy, pendeko vaia re ꞌrãgue py.


text:
Mbaꞌeta Cristo voi omano rakaꞌe jajejavyague re, peteĩgueꞌi. Heko porã ete vaꞌe ojejuka uka nhandereko vai vaꞌe re, nhandereru aguã Nhanderuete pe. Ngoꞌo re omano teĩ Nheꞌẽ omoingove ju rakaꞌe.


text:
Haꞌe vaꞌe kuery ma yma rupi Noé oiko jave Nhanderuete nonheꞌẽ rendui okuapy teĩ Nhanderuete oarõ are ranhe kanoã guaxu ojapoa ja. Haꞌe rami teĩ mbovyꞌi oo jepe rakaꞌe yy rupi, oito eteꞌi.


text:
Haꞌekue rami ae ju aỹ ma peẽ voi penhemongaraia rupi peo jepe. Penderoꞌo peikyꞌaꞌo vy rive peo jepe ndaꞌei, haꞌe rã Nhanderuete pe pejapukaia rupi, pendepyꞌa peikyꞌaꞌo uka vy. Jesus Cristo onhemboete ju rire pendekyꞌaꞌo.


text:
Haꞌe gui yva re oo ma vy Nhanderuete oiporu kuaa regua re oĩ. Haꞌe ramo haꞌe oipotaa rami ikuai anjo kuery, yvatekueve haꞌe mbaꞌemo re ombopoꞌaka pyre haꞌe javi. 


text:
<n> Jejavya pe nhamano haꞌe ikyꞌa eꞌỹ vaꞌe jaiko aguã re ijayvua</n> Haꞌe gui Cristo ngoꞌo re oiko axy rire peẽ voi pendepyꞌa re pemoĩ haꞌekue rami penhemoingo axy uka avi aguã, mbaꞌeta ngoꞌo re oiko axy vaꞌekue ma mbaꞌeve ndoguerekovei ma jejavya reve. ; 


text:
Haꞌe rami rire penderoꞌo re peikove teria ja avakue oipotaa rami veꞌỹ pendekuai aguã, haꞌe rã Nhanderuete oipotaa rami anho.


text:
Mbaꞌeta haꞌeve ma amboae regua oipotaa rami pendekuaiague. Opa marã rei pendekuai vaꞌekue toꞌo oipota vaꞌe rupi, pekaꞌua rupi, opa marã vyꞌaa rupi, iro vaꞌe peyꞌua rupi, haꞌe mbaꞌemo raꞌangaa ojeguarupy pembojeroviaa rupi guive.


text:
Haꞌe gui amboae kuery opa marã ikuaia rupi peẽ kuery napenhemoirũvei ramo onhemondyipa rei okuapy, haꞌe peẽ kuery re ijayvu vai guive.


text:
Haꞌe rami teĩ haꞌe kuery onhemombeꞌupa ꞌrã oikove vaꞌe haꞌe omano vaꞌekue re oikuaa pota vaꞌe renonde.


text:
Mbaꞌeta haꞌe rami aguã ae omano vaꞌekue pe voi ayvu porã omombeꞌua rakaꞌe, avakue rami haꞌe kuery ngoꞌo re opaga teĩ nheꞌẽ re oikove ju aguã Nhanderuete rami. 


text:
<n> Peteĩ-teĩ nhanhopytyvõ aguã re ijayvua</n> Namombyryvei ma opa mbaꞌe opa aguã ára. Haꞌe nunga rupi pejejoko haꞌe peiko kuaa pota ke penhemboꞌe kuaa aguã. ; 


text:
Opa mbaꞌe gui yvateve vaꞌe ma peteĩ-teĩ pejoayvu ete aguã, mbaꞌeta porayvu vaꞌe ombogue uka reta ꞌrã amboae kuery ojejavyague. 


text:
Peteĩ-teĩ penerembiaporã pejopyague rami vy penhopytyvõ, mbaꞌeta peteĩ-teĩ pe Nhanderuete omeꞌẽ joo rami eꞌỹ-eꞌỹ nhopytyvõ aguã. Haꞌe rami rã pejapo ete.


text:
Ayvu omombeꞌu aguã ojopy vaꞌekue ma tomombeꞌu porã, Nhanderuete ayvu ramo. Nhopytyvõ aguã ojopy vaꞌekue ma Nhanderuete omombaraetea rupi tojapo, opa mbaꞌe py Nhanderuete omboetea aguã Jesus Cristo rery rupi. Haꞌe vaꞌe ma hexakãmba haꞌe ipoꞌakapa arakaꞌe rã peve guarã. Amém. 


text:
<n> Cristo káuxa nhanemoingo axya teĩ javyꞌa aguã re ijayvua</n> Xerembiayvu kuery, penembyte tata hendy vaꞌe rami pendeko aꞌãarã ou teĩ penhemondyi eme, mbaꞌeta penemondyipaarã eꞌỹ ou.


text:
Haꞌe rami vy Cristo oiko axyague rami peẽ voi pendekuai axy vy pevyꞌa, hexakãa ojekuaa jave pevyꞌave ete aguã. ; 


text:
Cristo rery káuxa pendere ijayvua rei ramo ovyꞌa ete vaꞌe peiko, mbaꞌeta pendere oĩ ꞌrã Nhanderuete Nheꞌẽ hexakãmba vaꞌe.


text:
Haꞌe gui peẽ kuery vaꞌe regua ndaꞌevei mavaꞌeve rei pejojukaague py peiko axy aguã, eꞌỹ vy penemondaague re, pejapo vai reiague re, neĩ joe pepena reiague re guive.


text:
Haꞌe rã Cristo pegua peikoa re ri penemoingo axya rã pexĩ eme. Haꞌe rami ꞌrãgue py perovyꞌa Nhanderuete, pendere Cristo rery oĩa re.


text:
Mbaꞌeta ovaẽ ma ára Nhanderuete joe oikuaa pota aguã. Ojeupegua kuery re ranhe ꞌrã oikuaa pota. Haꞌe ramo nhande kuery re ranhe oikuaa pota rire mbaꞌexa ꞌrã tu ikuai Nhanderuete guigua ayvu porã rupi nonheꞌẽ rendui vaꞌekue?


text:
Mbaꞌeta “Heko porã vaꞌe ojexavaia py anho ꞌrã oo jepe, rire mbaꞌexa ꞌrã tu ikuai Nhanderuete re imaꞌenduꞌa eꞌỹ haꞌe heko vai vaꞌe kuery?” heꞌiague rami. 


text:
Haꞌe nunga rupi Nhanderuete oipotaa rami vy ikuai axy vaꞌe guekove re topena uka imoingoare ojeroviapy vaꞌe pe, haꞌe iporã vaꞌe rupi tema taꞌikuai guive. 


text:
<n> Igreja re opena vaꞌe kuery omongetaague</n> Haꞌe gui peẽ kuery regua igreja re pepena vaꞌe kuery ju xee romongeta, mbaꞌeta xee voi peẽ kuery rami avi aiko igreja kuery re apena vaꞌe, haꞌe Cristo oiko axyague amombeꞌu vaꞌe, haꞌe gui peẽ kuery reve aĩ avi ꞌrã hexakãa ojekuaa jave.


text:
Pepena porã ke Nhanderuete rymba kuery pẽvy opena uka vaꞌekue re. , ; Ojapo uka ramo riveꞌỹ pejapo, haꞌe rã pejapoxeaꞌi py, Nhanderuete oipotaa rami ae. Peráta re riveꞌỹ guive pejapo, haꞌe rã penekyreꞌỹa rupi.


text:
Pejokuai poyi eme pẽvy opena uka vaꞌekue. Haꞌe rami ꞌrãgue py peiko haꞌe kuery voi peẽ rami ikuai aguã.


text:
Haꞌe ramo Opena vaꞌety Yvateve ete vaꞌe ojekuaa ramo pejopy ꞌrã coroa hexakãmba vaꞌe opa vaꞌerã eꞌỹ. 


text:
<n> Omongeta haꞌe oxarura reve opaa py ogueroayvu porãague</n> Haꞌe rami ae avi peẽ kunumigueve, pendekuai ꞌrã tujakueve oipotaa rami. Haꞌe peẽ kuery haꞌe javi, pendekuaia rupi pendejee pemoĩ joegui penhemoꞌyvyĩꞌive aguã. Mbaꞌeta Nhanderuete opuꞌã ꞌrã onhemboyvate rei vaꞌe re, haꞌe rã onhemoꞌyvyĩꞌi vaꞌe pe ma oexa uka ꞌrã omboaxya. 


text:
Peiko kuaa pota ke, penheangu guive. Mbaꞌeta penderovaigua anha ma pendeyvýry rupi oiko guary guembiarã oeka vy okororõ oikovy vaꞌe rami avi.


text:
Pejeity uka eme ixupe, pejeroviaa re peĩ atã vy. Mbaꞌeta peikuaa pende-irmão kuery yvy jave re ikuai vaꞌe voi oendu avi okuapya peẽ pendekuai axya ramigua.


text:
Haꞌe gui xapyꞌaꞌi pendekuai axy ma rire Nhanderuete penemoingo porã ju ꞌrã, penemoĩ atã, penemombaraete haꞌe penemombyta porã ju ꞌrã, mbaꞌeta opa mbaꞌe py nhanemboaxy vaꞌe, haꞌe Cristo re vy guexakãa imarã eꞌỹ vaꞌe pyguarã nhanerenoĩ vaꞌekue.


text:
Irmão Silvano pe ma kovaꞌe kuaxia ambopara uka pẽvy. Haꞌe vaꞌe ma xee aikuaa rami ojeroviapy oiko, peẽ kuery pe avi. Ayvu mbovyꞌi py ambopara uka. Romongetaa rupi teĩgue ju aipoaꞌe: Haꞌe rami ae Nhanderuete nhanemboaxya anhetẽ vaꞌe. Haꞌe vaꞌe re anho tema peĩ atã. 


text:
Babilônia py oiporavo pyre ikuai vaꞌe avi oxarura uka peẽ kuery pe, xeraꞌy Marcos voi. <n>Amongue py Roma tetã pe “Babilônia” ꞌea ꞌrã. 


text:
Pexarura peteĩ-teĩ pe pejoayvua rupi. Tove Cristo re pendekuai vaꞌe haꞌe javive tapendu mbyꞌa porã. 


text:
<n>Mokoĩguea kuaxia Pedro ombopara vaꞌekue</n> <n> Oxarura reve ijayvu vy omboypyague</n> Xee Simão Pedro ma Jesus Cristo rembiguai haꞌe apóstolo-rã xemoĩ vaꞌekue. Axarura pẽvy, mbaꞌeta peẽ kuery voi peupity pejerovia aguã, Nhanderuete haꞌe Nhandereraa jepea Jesus Cristo guigua teko porã rupi omeꞌẽ vaꞌekue. Haꞌe vaꞌe ma ovare ete vaꞌe.


text:
Tove opa mbaꞌe py tapendu penemboaxya haꞌe mbyꞌa porã, Nhanderuete haꞌe nhande-Senhor Jesus Cristo peikuaa porãvea rupi. 


text:
<n> Cristo guigua jaexa uka aguã re ijayvua</n> Mbaꞌeta Nhanderuete ma guexakãa haꞌe gueko porãa jaupity aguã nhanerenoĩ ma vy opoꞌakaa rupi omeꞌẽ avi nhanemoingo porãarã haꞌe ixupe nhanemoingoarã regua haꞌe javi. Nhanerenoĩare jaikuaa porãvea rupi jajopypa ꞌrã.


text:
Haꞌe rami vy mbaꞌemo ovare haꞌe iporã ete vaꞌe nhandevy omeꞌẽ aguã re ijayvu, kovaꞌe yvy re toꞌo oipota vaꞌe nhanemongyꞌaarã oĩ vaꞌe gui jaa jepe aguã, nhandere voi Nhanderuete pyꞌa re oĩ vaꞌe oĩ avi aguã.


text:
Haꞌe nunga rupi ae penheaꞌã pejeroviaa re pemoirũ aguã pendereko porã aguã, haꞌe pendereko porãa re pemoirũ peneꞌarandua rupi pendekuai aguã,


text:
haꞌe peneꞌarandua re pemoirũ pejejoko aguã, haꞌe pejejokoa re pemoirũ peĩ atã aguã, haꞌe peĩ atãa re pemoirũ Nhanderuete pe ete peiko aguã,


text:
haꞌe ixupe peikoa re pemoirũ irmão kuery pexaxe aguã, haꞌe irmão kuery pexaxea re pemoirũ mborayvu re pendekuai aguã.


text:
Mbaꞌeta pendere haꞌe nunga oĩ, haꞌe oĩve ovy ri ramo nhande-Senhor Jesus Cristo peikuaa porãvea rupi pexa uka ꞌrã penekyreꞌỹ haꞌe iporã vaꞌe anho. <n>Filipenses 2.12,13 


text:
Haꞌe rã amongue re haꞌe nunga noĩ ri ramo ára revegua eꞌỹ, haꞌeꞌi py oĩ vaꞌe anhoꞌi oexa vaꞌe rami teri oiko, mbaꞌeta hexarai ma ojejavyague gui oikyꞌaꞌoague re.


text:
Haꞌe nunga rupi irmão kuery, penheaꞌãve tema penerenoĩague haꞌe pendeporavoague pexa ukaa rupi. Haꞌe rami vy ꞌrã neĩ peteĩve henda py voi ndapejeity ukai.


text:
Haꞌe rami rã nhande-Senhor Nhandereraa jepea Jesus Cristo poꞌakaa imarã eꞌỹ vaꞌe peupity rã penemovaẽ porã ꞌrã. 


text:
<n> Apóstolo Pedro nhanemomaꞌenduꞌaa rupi ijayvuague</n> Haꞌe nunga rupi pendere anhetẽ vaꞌe oĩ vaꞌe peikuaa porã, haꞌe nunga re peĩ atã guive teĩ haꞌe nunga re romomaꞌenduꞌa aguã rami riae aiko.


text:
Mbaꞌeta kovaꞌe ooꞌi re aikove teria ja haꞌe nunga re romomaꞌenduꞌaa rupi xeayvu vy romokyreꞌỹvexe. <n>“Ooꞌi” heꞌia ma gueteꞌi re ae ijayvu vy (2 Coríntios 5.1-4). 


text:
Mbaꞌeta xee aikuaa rã kovaꞌe ooꞌi areko vaꞌe areꞌỹꞌi re aeja ꞌrã, nhande-Senhor Jesus Cristo oikuaa ukaague rami vy.


text:
<n> Nhanderuete ayvu anhetẽ etea re ijayvua</n> Mbaꞌeta ore ma avakue akã gui riveꞌỹ pẽvy romombeꞌu vaꞌekue nhande-Senhor Jesus Cristo poꞌakaa, haꞌe ou jevy aguã regua guive. Haꞌe rami ꞌrãgue py ipoꞌakaa ma ore ae rexa py roexa vaꞌekue.


text:
Mbaꞌeta Nguuete gui ae ou rakaꞌe omboetepaa aguã haꞌe hexakãa. Mbaꞌeta ixupe Hexakãmba vaꞌe oayvu ombou vy “Kovaꞌe ma Xeraꞌy ayvu vaꞌe, arovyꞌa vaꞌe”, heꞌi vaꞌekue.


text:
Haꞌe vaꞌe ayvu yva gui onhendu rã ore voi roendu karamboae yvyty ikyꞌa eꞌỹ vaꞌe áry hexeve orekuaia py. 


text:
Haꞌe rami rire jaikuaa porãve profeta kuery ayvu anhetẽ vaꞌe memea, haꞌe nhandejee nhamoĩ atãve ꞌrã guive, mbaꞌeta pytũa py tataendy rami nhanemoexakã ꞌrã koꞌẽmba peve, nhandepyꞌa re jaxy-tata koꞌẽ mbija ojekuaa peve.


text:
mbaꞌeta peteĩve ayvu ndojekuaai rakaꞌe profeta kuery ae oipotaa gui. Haꞌe rami ꞌrãgue py Nhanderuete gui ae avakue [ikyꞌa eꞌỹ vaꞌe] ijayvu rakaꞌe, Nheꞌẽ Kyꞌa Eꞌỹ omoꞌarandu heravy rã. 


text:
<n> Poromboꞌea kuery anhetẽ rupigua eꞌỹ opaga ꞌrãa re ijayvua</n> Heta vaꞌe kuery mbyte rupi ikuai avi rakaꞌe profeta ramigua rive. Peẽ kuery mbyte voi ikuai ꞌrã poromboꞌea anhetẽ rupigua eꞌỹ. Haꞌe vaꞌe kuery ma nhemi rupi ꞌrã omombeꞌu apu nhomombaarã. Senhor Ijoguaare Ipoꞌakapa vaꞌe rovai eteve voi ꞌrã ijayvu. Haꞌe ramia py oꞌáry ae ombou uka imomba vyvoiarã. , ; <a href="b65.1.3-23">Judas 3-23</a> 


text:
Heta ꞌrã ikuai avi haꞌe kuery opa marã rei ikuaia rupi. Haꞌe ramo haꞌe kuery káuxa ijayvu vaia ꞌrã tape anhetẽ vaꞌe re.


text:
Haꞌe kuery ma peráta re ndaꞌeveive vy pendekore ꞌrã ijapua py. Haꞌe rami teĩ haꞌe kuery mbopagaarã yma guive omoĩ mbyre ndarei ꞌrã. Imombaarã ma ndokei ae. 


text:
Mbaꞌeta anjo kuery eteve voi ojejavy ramo Nhanderuete nomboaxyi rakaꞌe. Haꞌe rami ꞌrãgue py yvy guy py nhuã oĩ vaꞌe py omombo, yvykua pytũ reia py omboty ombopaga aguã ára pyguarã.


text:
Ymagua kuery voi nomboaxyi vy Noé teko porã mombeꞌua vaꞌe anho ogueraa jepe rakaꞌe, haꞌe hexeve sete ju. Haꞌe rã ko yvy regua heko vai vaꞌe kuery áry ma yy ombou. 


text:
Haꞌe gui Sodoma haꞌe Gomorra tetã ma tanhimbu rive omombyta. Ombovaipa ete rakaꞌe, rakaꞌeve rã heko vai vaꞌe ikuai vaꞌerã oikuaa vy onheangu aguã.


text:
Ló anho ogueraa jepe. Haꞌe vaꞌe heko porã vaꞌe ma nhonheꞌẽ rendu eꞌỹ vaꞌe kuery opa marã rei ikuaia oexa vy ndaꞌevei etea oendu rakaꞌe.


text:
(Mbaꞌeta haꞌe kuery opa marã rei ikuaia mbyte heko porã vaꞌe oiko vy koꞌẽ nhavõ oexa haꞌe oendu vy opyꞌa heko porã vaꞌe py ojexavai.) 


text:
Haꞌe nunga rupi Senhor ogueraa jepe kuaa heko porã vaꞌe ikuai axya gui, haꞌe rã heko vai vaꞌe kuery ma ikuai axy aguã py omboty ꞌrã oikuaa pota aguã ára pyguarã.


text:
Ombopagave ꞌrã toꞌo oipotaa rami opa marã rei ikuai vaꞌekue, huvixa kuery onheꞌẽ rendua rupi eꞌỹ guive. Haꞌe kuery ma nhombojaru haꞌe onhemboyvate rei vaꞌe vy neĩ ipoꞌakakueve re ijayvu aguã voi ndokyjei.


text:
Haꞌe rã anjo kuery ma imbaraeteve haꞌe ipoꞌakave vaꞌeri huvixa kuery re ndaꞌijayvu vai ꞌrã Senhor renonde.


text:
Haꞌe rã nhombojaru rei vaꞌe kuery ma mymba inharõ vaꞌe omboꞌa haꞌe ojuka pyrã rami rive ikuai, mbaꞌeta ijayvu vai ꞌrã oikuaa eꞌỹ vaꞌe re voi. Haꞌe ramo mymba opaa rami avi haꞌe kuery voi omombaa ꞌrã.


text:
Haꞌe kuery ojexavai ꞌrã nhombojexavaiague py ae. Haꞌe kuery ma ara py teĩ opa marã rei ꞌrã ovyꞌa okuapy toꞌo oipotaa rupi. Mbaꞌemo ikyꞌapa haꞌe ivaikue rei vaꞌe rami ikuai. Haꞌe kuery ae ꞌrã onhemongyꞌa ojekorea py, peẽ kuery reve okaru okuapya pyve.


text:
Joe omaꞌẽ ꞌrã itavy reixea rupi anho, ndopytuꞌui ꞌrã guive ojejavya gui. Ombotavy ꞌrã ikangy vaꞌe, peráta re ndaꞌeveive haꞌe ayvu vaipy raꞌy ikuai vy.


text:
Tape hiꞌyvi porã vaꞌe gui ojepeꞌa vy Beor raꞌy Balaão oikoague rupi oo vy okanhymba, mbaꞌeta haꞌe vaꞌe ma teko vai rupi mbaꞌemo ojoupa vaꞌerã re anho ndaꞌeveive rakaꞌe.


text:
(Haꞌe rami avi opaga rakaꞌe ojejavyague re. Profeta oiko vaꞌeri hymba ovoyi vaꞌety avakue ayvu py ijayvu ixupe, oꞌarandua rupi eꞌỹ oiko ta ramo ojokoxe vy.) 


text:
Haꞌe kuery ma ygua ipirupa vaꞌe rami ikuai, yvyxĩ yvytu ogueraapa rive vaꞌe rami guive. Pytũa rupi guarã rive ikuai.


text:
Mbaꞌeta onhemboyvate reia rupi ijayvu, haꞌe toꞌo oipotaa rami ikuai vy ombotavy ꞌrã gueko vaiaty gui oo jepexe vaꞌe.


text:
“Escravo veꞌỹ ma peiko”, heꞌi teĩ haꞌe kuery ae imongyꞌapaa pegua escravo ikuai. Mbaꞌeta jajeity uka vy nhandereityare pegua escravo japyta.


text:
Mbaꞌeta amongue ma Senhor Nhandereraa jepea Jesus Cristo oikuaa, haꞌe ko yvy regua nhomongyꞌapa reia gui oo jepe teĩ haꞌe nunga pyve ju ꞌrã ojekore haꞌe ojeity uka. Haꞌe rami rire jypy guare gui ndaꞌeveive ꞌrã opaa py.


text:
Haꞌe kuery pe haꞌeveve ꞌrãgue teko porã katygua tape ndoikuaai ma voi vaꞌe rire. Mbaꞌeta oikuaa teĩ ojapo uka pyre ikyꞌa eꞌỹ vaꞌe gui ojepeꞌa vy haꞌekue py ju ojevy.


text:
Haꞌe kuery re oiko ayvu “Jagua ojevy ꞌrã haꞌe ae ombojevyague py, haꞌe poryko ojoia porã teĩ ojevy ju ꞌrã yapo py onhemouꞌũ aguã rive”, heꞌi vaꞌe. 


text:
<n> Senhor ou jevy aguã ára re ijayvua</n> Xerembiayvu kuery, kovaꞌe kuaxia ma mokoĩguea ma pẽvy ambopara. Mokoĩve ma mbaꞌemo re romomaꞌenduꞌa aguã rupi ambopara, peneꞌarandu ae teĩ.


text:
Haꞌe rami rã penemaꞌenduꞌa aguã profeta ikyꞌa eꞌỹ vaꞌe kuery yma ijayvuague re, haꞌe Senhor Nhandereraa jepea ojapo uka vaꞌekue re guive, peẽ kuerya rupi apóstolo kuery penemboꞌeague rami ae.


text:
Jypyꞌi peikuaa pota povaꞌe nunga re: Opaa ára py ikuai ꞌrã porojojai rei vaꞌe. Nhandejojai reia rupi ꞌrã ikuai, haꞌe kuery ae oipotaa rami rive.


text:
Haꞌe rami vy aipoeꞌi ꞌrã: “Mbaꞌexa tu oiko Cristo ou jevy aguã re ijayvuague? Mbaꞌeta nhaneramoĩ kuery omano guive haꞌekue rami ae tema opa mbaꞌe ikuai, ko yvy onhonoa guive”, heꞌi ꞌrã.


text:
Haꞌe rami teĩ haꞌe kuery hexarai potae povaꞌe nunga gui, mbaꞌeta yma Nhanderuete oayvu gui rive omoingo rakaꞌe yva haꞌe yvy. Yvy ma ojapo rakaꞌe yy gui ojekuaa aguã rami, yy mbyte rupi gui ae.


text:
Haꞌe gui aỹ yva haꞌe yvy itui vaꞌe ma Nhanderuete oayvu rupi ae ju omombyta tata py okaipa aguã. Joe oikuaa pota haꞌe heko vai vaꞌe kuery ombopaga aguã ára pyguarã omombyta. 


text:
Haꞌe rami avi xerembiayvu kuery, peteĩ mbaꞌe oĩ penderexarai eꞌỹ aguã: Senhor pe rã peteĩ ára mil maꞌetỹa rami, haꞌe rã mil maꞌetỹa ma peteĩ ára rami rive oaxa.


text:
Haꞌe nunga rupi Senhor ndarei ijayvuague ojapo aguã, amongue “Are ete ma” heꞌi teĩ. Haꞌe rami ꞌrãgue py nhanerarõ are oikovy. Ndoipotai peteĩve nhakanhy, haꞌe rã nhande haꞌe javive jajeko rerova. 


text:
Haꞌe gui Senhor ára ma imonda vaꞌe rami ꞌrã ou xapyꞌa. Haꞌe vaꞌe jave py yapu ratã reve yva okanhymba ꞌrã, haꞌe mbaꞌemo jaexa vaꞌe okai vy ivaipa ꞌrã. Ko yvy haꞌe mbaꞌemo ojapo pyre haꞌe javi ꞌrã okaipa. ; 


text:
Haꞌe nunga haꞌe javi haꞌe rami ete okanhymba aguã rami opyta ramo peẽ kuery pendekyꞌa eꞌỹa rupi pota ke pendekuai Nhanderuete pe ete.


text:
Nhanderuete ára pearõa rupi pejapo ovaẽ voive aguã rami. Haꞌe vaꞌe jave py yva voi hendy vy ivaipa ꞌrã, haꞌe mbaꞌemo jaexa vaꞌe okai vy hykupa ꞌrã.


text:
Haꞌe rã nhande kuery ma ijayvuague rami vy yva pyau haꞌe yvy pyau nharõ jakuapy, teko porã rendarã. 


text:
<n> Senhor nharõ vy ipara re nhanhemboꞌe aguã re ijayvua</n> Haꞌe nunga rupi xerembiayvu kuery, haꞌe nunga pearõ vy penheaꞌã tema pejexa uka aguã peteĩ rami ikuai vaꞌe, ikyꞌa eꞌỹ vaꞌe haꞌe ojou vai pyrã eꞌỹ. 


text:
Penemaꞌenduꞌa nhande-Senhor jogueraa jepexe vy nhoarõ area re. Haꞌe nunga re nhanerembiayvu irmão Paulo voi omoꞌaranduague rami vy ombopara pẽvy.


text:
Haꞌe vaꞌe ijayvu haꞌe kuaxia ombopara vaꞌe haꞌe javi re ma haꞌe ramigua oĩ. Haꞌe rami avi amongue henda py oĩ jaikuaa aguã haxyve vaꞌe. Haꞌe ramo oikuaa eꞌỹ rei haꞌe ikangy vaꞌe kuery ma haꞌe nunga oexa vy haꞌeveꞌỹa rami ꞌrã oikuaa, ipara ikyꞌa eꞌỹ vaꞌe mboae re oĩ vaꞌe voi haꞌe kuery ndoikuaai reia rami avi. Haꞌe ramia py haꞌe kuery okanhy aguã katy oo. 


text:
Haꞌe rã peẽ xerembiayvu kuery, haꞌe nunga peikuaa ma voi vy penheangu. Penhembotavy uka eme Senhor nheꞌẽ rendu eꞌỹa kuery pe, penembaraetea rupi pendekuaia gui pejeity uka eꞌỹ aguã.


text:
Haꞌe rami ꞌrãgue py penembaraeteve tema peovy nhande-Senhor Nhandereraa jepea Jesus Cristo penemboaxya rupi, haꞌe peikuaa porãvea py. Haꞌe ae toguerovyꞌaa aỹ haꞌe arakaꞌe rã peve. 


text:
<n>Jypyꞌi kuaxia João ombopara vaꞌekue</n> <n> Ayvu Tekove meꞌẽa haꞌe Nhanderuete reve peteĩ rami nhandekuaia re ijayvua</n> Jypyꞌi guive roendu vaꞌekue, orerexa py ae roexa haꞌe hexe ropoko guive vaꞌekue ma Ayvu Tekove meꞌẽa. 


text:
Mbaꞌeta Tekove meꞌẽa ojekuaa rã ore roexa rire imombeꞌuarã roiko. Haꞌe rami vy pendevy pe ju romombeꞌu. Haꞌe vaꞌe ma Tekove marã eꞌỹ meꞌẽa, Nguu reve oiko vaꞌekue ri orevy ju ojekuaa karamboae.


text:
Roexa haꞌe roendu vaꞌekue ma pendevy pe ju romombeꞌu, peẽ kuery voi orereve peteĩ rami nhandekuai aguã. Mbaꞌeta ore ma Tuu haꞌe Taꞌy Jesus Cristo reve ae orekuai.


text:
<n> Nhanderuete rexakãa rupi nhandekuai aguã jajejavya nhamombeꞌupa aguã re ijayvua</n> Haꞌe gui ayvu ixugui roendu vaꞌekue, haꞌe pẽvy ju romombeꞌu vaꞌe ma povaꞌe: Nhanderuete ma hexakã vaꞌe, hexe ma neĩ peteĩ henda py noĩ pytũa. 


text:
Xapyꞌa rei “Xee ma Nhanderuete reve aiko” jaꞌe teĩ pytũa rupi jaiko vy ma nhandeapu, anhetẽ vaꞌe rupi eꞌỹ jaiko.


text:
Haꞌe rami teĩ guexakãa rupi haꞌe oikoa rami avi nhande voi hexakãa rupi jaiko ri vy peteĩ rami ꞌrã nhandekuai jomeme, haꞌe Taꞌy Jesus ruguy nhandekyꞌaꞌo ꞌrã jajejavya haꞌe javi gui. 


text:
Haꞌe rã “Xere ma neĩ peteĩ henda py jejavya noĩ” jaꞌe ri vy nhande ae jajekore, haꞌe nhandere anhetẽ vaꞌe noĩ.


text:
Haꞌe gui jajejavya nhamombeꞌupa ramo ma Nhanderuete heko porã haꞌe ojeroviapy vaꞌe vy ombogue ꞌrã jajejavyague, haꞌe nhandekyꞌaꞌo ꞌrã teko vai haꞌe javi gui. 


text:
Xeraꞌy kueꞌiry, haꞌe rami ambopara pejejavy eꞌỹ aguã. Haꞌe rami avi xapyꞌa rei amongue ojejavy ramo ma Nhanderuetea py peteĩ oiko nhanepytyvõarã. Haꞌe vaꞌe ma Jesus Cristo, heko porã vaꞌe.


text:
Haꞌe ma jajejavyague re opaga vaꞌekue. Nhande jajejavyague re anho eꞌỹ opaga rakaꞌe, haꞌe rã yvy jave regua ojejavyague re. 


text:
Haꞌe nunga rupi amongue “Xee aikuaa” heꞌi teĩ haꞌe ojapo uka vaꞌe rupi ndoikoi vaꞌe ma ijapu, haꞌe hexe noĩ anhetẽ vaꞌe.


text:
Haꞌe rã ijayvua rupi jaiko vy ꞌrãe anhetẽ Nhanderuete jayvu aguã vaꞌe rami ete jayvu. Haꞌe rami vy ae ꞌrã jaikuaa hexe nhaĩa.


text:
<n> Ayvu yma guare haꞌe ipyau vaꞌe re ijayvua</n> Xerembiayvu kuery, ayvu ipyau vaꞌeꞌỹ ambopara pẽvy, haꞌe rã yma ojapo uka pyre jypyꞌi guive pendu vaꞌekue, mbaꞌeta yma guive ojapo uka pyre ma ayvu pendu vaꞌekue ae. 


text:
Haꞌe rami avi ojapo uka pyre ambopara vaꞌe ma ipyau guive, mbaꞌeta Jesus Cristo ranhe anhetẽ vaꞌe rupi oiko rire peẽ kuery ju haꞌe vaꞌe rupi peiko. Mbaꞌeta pytũ oaxa ma ovy, haꞌe hendy vaꞌe anhetẽ vaꞌe ju hexakã ouvy.


text:
Haꞌe rã o-irmão ndoayvui vaꞌe ma pytũ reia rupi oiko, marã katy pa ooa voi ndoikuaai, pytũ oexa mbogue rã. 


text:
<n> Kyrĩgueꞌi, tujakue haꞌe ipyaukue pe ijayvua</n> Xeraꞌy kueꞌiry, pẽvy ambopara mbaꞌeta pejejavyague omboguepaa ma hery rupi.


text:
Haꞌvy peẽ tujakue, pẽvy ambopara mbaꞌeta peikuaa ma jypyꞌi guive oiko vaꞌe. Haꞌe ipyaukue, pẽvy ambopara mbaꞌeta pendepoꞌaka ma poromboeko vaia re. 


text:
Xeraꞌy kueꞌiry, pẽvy ambopara mbaꞌeta peikuaa ma Nhanderuete. Haꞌe tujakue, pẽvy ambopara mbaꞌeta peikuaa jypyꞌi guive oiko vaꞌe. Ipyaukue, pẽvy ambopara mbaꞌeta penembaraete haꞌe pendere Nhanderuete ayvu oĩ ramo pendepoꞌaka ma poromboeko vaia re. 


text:
<n> Kovaꞌe yvy regua reko re ijayvua</n> Peayvu eme ko yvy regua reko, neĩ mbaꞌemo yvy re ikuai vaꞌe. Mbaꞌeta yvy regua reko rayvua kuery re ma Nhanderuete rayvua noĩ.


text:
Mbaꞌeta mbaꞌemo yvy re ikuai vaꞌe ma yvy regua meme: toꞌo oipota vaꞌe, mbaꞌemo jaexa vy jaipotapa reia, haꞌe nhandejee ae rive jajeroviaa. Haꞌe nunga ma yvy guigua meme, Nhanderuete guigua eꞌỹ.


text:
Ko yvy ma opa ꞌrã, toꞌo oipota vaꞌe haꞌe javi reve. Haꞌe rã Nhanderuete oipota vaꞌe ojapo vaꞌe ma oikove riae ꞌrã. 


text:
<n> Cristo ramigua rive ikuai vaꞌe re ijayvua</n> Xeraꞌy kueꞌiry, ovaẽ ma opa aguã ára, Cristo ramigua rive ojekuaa aguã. Pendu ma omombeꞌua rã haꞌe vaꞌe ou ꞌrãa. Aỹ voi heta ma ikuai Cristo ramigua rive. Haꞌe nunga rupi ae jaikuaa opa aguã ára ovaẽ maa.


text:
Haꞌe kuery ma nhande kuery mbyte gui ojepeꞌa vaꞌekue, nhande regua eꞌỹ vy. Mbaꞌeta nhande regua ikuai vaꞌe rire opyta ꞌrãgue nhande kuery reve. Haꞌe gui haꞌe kuery ojepeꞌa ramo jaikuaa nhande regua eꞌỹ ikuaia.


text:
Haꞌe rã pendere ma oĩ penemoꞌaranduarã Ikyꞌa eꞌỹ vaꞌe omoĩ vaꞌekue. Haꞌe rami rire peẽ kuery peikuaapa.


text:
Kovaꞌe kuaxia pẽvy ambopara “Anhetẽ vaꞌe ndapeikuaai” haꞌe vy eꞌỹ. Mbaꞌeta peikuaa ae, haꞌe peikuaa avi apu ikuai vaꞌe anhetẽ vaꞌe guigua eꞌỹa.


text:
Haꞌe gui ijapu vaꞌe ma “Jesus ae Cristo oiko” ndeꞌi vaꞌe. Haꞌe nunga ma Cristo ramigua rive, mbaꞌeta Tuu neĩ Taꞌy re ndojeroviai vaꞌe.


text:
Haꞌe nunga rupi Nhanderuete Raꞌy pe “Xee ma hexevegua eꞌỹ” heꞌi vaꞌe re ma Tuu noĩ. Haꞌe rã “Nhanderuete Raꞌy revegua ae xee” heꞌi vaꞌe re ma Tuu avi oĩ. 


text:
Pendere toĩ riae jypyꞌi guive pendu vaꞌekue. Mbaꞌeta jypyꞌi guive pendu vaꞌekue pendere oĩ ramo ma peẽ voi ꞌrã peĩ Nhanderuete haꞌe Taꞌy re.


text:
<n> Nheꞌẽ Kyꞌa Eꞌỹ nhanemboꞌea re ijayvua</n> Haꞌe gui pendere ojeguigua omoĩ vaꞌekue oĩ riae ramo penemboꞌearã mboae oĩ eꞌỹ teĩ haꞌeve, mbaꞌeta pendere omoĩ mbyre ae ꞌrã penemboꞌe opa mbaꞌe re. Haꞌe vaꞌe ma anhetẽ rupigua ae, anhetẽ rupigua merami riveꞌỹ. Peĩ riae ke hexe, penemboꞌeague rami vy ae. 


text:
Haꞌe gui aỹ xeraꞌy kueꞌiry, peĩ atã tema hexe. Haꞌe rami vy haꞌe ojekuaa jevy ramo nhandepyꞌa guaxu, haꞌe ixugui nhaxĩmba reve nhanhemi eꞌỹ aguã ou jevya py.


text:
<n> Cristo ikyꞌa eꞌỹa rami nhande voi nhandekuai aguã re ijayvua</n> Peikuaa pota Nhanderuete nhanderayvu etea re, nhandevy “Xeraꞌy kuery” heꞌia py. Anhetẽ ae Nhanderuete raꞌy kuery nhandekuai. Haꞌe nunga rupi ae yvy regua kuery nanhandekuaai, mbaꞌeta Cristo voi ndoikuaai okuapy rire. 


text:
Xerembiayvu kuery, aỹ voi Nhanderuete raꞌy kuery nhandekuai. Haꞌe rami teĩ ndajaikuaai teri rakaꞌeve rã marã ramigua ete pa jaiko ꞌrãa. Haꞌe rã peteĩ mbaꞌe ma jaikuaa porã: Cristo ojekuaa ramo nhande voi ꞌrã heko rami jaiko, mbaꞌeta jaexa ꞌrã marã rami ete pa haꞌe oikoa.


text:
Hexe ikuai vaꞌe ma ndojejavy riaevei ma ꞌrã. Haꞌe rã jejavya rupi ikuai vaꞌe ma ndoexai, neĩ ndoikuaai okuapy. 


text:
<n> Nhanderuete guigua haꞌe anha guigua re ijayvua</n> Xeraꞌy kueꞌiry, penhembotavy uka eme avave rei pe. Teko porã rupi ikuai vaꞌe ma heko porã vaꞌe ae, Cristo heko porã vaꞌea rami avi.


text:
Haꞌe rã jejavya rupi ikuai vaꞌe ma anha guigua, mbaꞌeta anha jypyꞌi guive ojejavy rakaꞌe. Haꞌe rami aguã ae Nhanderuete Raꞌy ou, anha rembiapo ombovaipa aguã.


text:
Haꞌe javi Nhanderuete gui oiko vaꞌekue ma ndojejavy riaevei ma ꞌrã, mbaꞌeta haꞌe kuery re oĩ Nhanderuete guigua. Haꞌe kuery ndojejavy riaevei ꞌrãe, Nhanderuete gui oiko rire.


text:
Po rami ꞌrã jaikuaa mavaꞌe pa Nhanderuete raꞌy kuery haꞌe anha raꞌy kuery ikuaia. Teko porã rupi ndaꞌikuai vaꞌe ma Nhanderuete guigua eꞌỹ, haꞌe o-irmão kuery ndoayvui vaꞌe guive. 


text:
<n> Irmão kuery jayvu ete aguã re ijayvua</n> Haꞌe gui ayvu jypyꞌi guive pendu vaꞌekue ma povaꞌe: Peteĩ-teĩ jajoayvu aguã.


text:
Caim oikoague rami eꞌỹ ꞌrã nhandekuai, mbaꞌeta haꞌe vaꞌe ma poromboeko vaia guigua oiko rire ojuka rakaꞌe guyvy. Mbaꞌe re ndaꞌu ojuka? Mbaꞌeta heko vai vaꞌe oiko, haꞌe rã tyvy ma heko porã vaꞌe. 


text:
Irmão kuery jayvu vy ae ꞌrã jaikuaa manoa gui tekove jaupity aguã re jaaxa maa. Haꞌe rã ndoayvui vaꞌe ma manoa py teri ikuai.


text:
Irmão kuery re ndaꞌijaꞌei vaꞌe ma jojuka vaꞌety meme ikuai. Haꞌe peikuaa jojuka vaꞌety re tekove marã eꞌỹ noĩa. 


text:
Po rami ae jaikuaa mborayvu, Cristo nhanderayvu vy nhandere guekove omeꞌẽ rire. Haꞌe ramo nhande kuery avi ꞌrã nhanderekove nhameꞌẽ irmão kuery re. 


text:
Haꞌe gui xapyꞌa rei amongue mbaꞌemo kovaꞌe yvy rupigua oguerekopa rei vaꞌe o-irmão ojexavai rei rã oexa teĩ ipyꞌa mbaraete ꞌrã oipytyvõ eꞌỹ aguã. Haꞌe nunga re mbaꞌexa tu oĩ Nhanderuete guigua porayvua?


text:
Xeraꞌy kueꞌiry, ndaꞌevei jajoayvu merami aguã, nhandeayvu py rive. Jaexa uka ete ke jajoayvua, nhanhopytyvõa py ae. 


text:
Po rami ꞌrã jaikuaa anhetẽ vaꞌe guigua jaiko vaꞌea, henonde nhandepyꞌa guaxu aguã ndajaikuaai reia gui.


text:
Haꞌe rami avi nhandepyꞌa py nhanembopagaarã nhaendu teĩ nhandepyꞌa gui Nhanderuete hiꞌaranduve vaꞌe vy opa mbaꞌe oikuaa. 


text:
Xerembiayvu kuery, nhandepyꞌa py nhanembopagaarã nanhaendui ri vy nhandepyꞌa guaxu ꞌrã Nhanderuete renonde.


text:
Haꞌe rami vy mbaꞌemo re jajerurea voi jajopy ꞌrã ixugui, mbaꞌeta henonde ojapo uka vaꞌe rupi jaiko vy nhambovyꞌa. 


text:
Po rami ae haꞌe ojapo uka vaꞌekue: Taꞌy Jesus Cristo rery rupi jajerovia aguã, haꞌe peteĩ-teĩ jajojayvu aguã ijayvuague rami vy.


text:
Nhanderuete ojapo uka vaꞌe rupi ikuai vaꞌe ma hexe anho tema ikuai, haꞌe gui haꞌe kuery re ma Nhanderuete voi oĩ. Po rami ꞌrã jaikuaa nhandere oĩa, Inheꞌẽ nhandere omoĩ vaꞌekue gui ae. 


text:
<n><i> ; <a href="b63.1.7-11">2 João 7-11</a></i></n> Xerembiayvu kuery, ndaꞌevei perovia aguã nheꞌẽ guigua ayvu vaꞌe ma guive rã. Peikuaa pota ranhe nheꞌẽ kuery anhetẽ Nhanderuete guigua tyrã pa anya re, mbaꞌeta heta ma ikuai profeta ramigua rive yvy re.


text:
Po rami jaikuaa ꞌrã Nhanderuete Nheꞌẽ, mbaꞌeta “Jesus Cristo ngoꞌo reve ou vaꞌekue re ajerovia” heꞌi vaꞌe ma Nhanderuete guigua meme.


text:
Haꞌe rã “Jesus revegua aiko” ndeꞌi vaꞌe ma Nhanderuete guigua eꞌỹ, haꞌe rã Cristo ramigua nheꞌẽ rive. Pendu ma haꞌe nunga oiko ꞌrãa, haꞌe gui aỹ voi oiko ae ma yvy re. 


text:
Xeraꞌy kueꞌiry, peẽ kuery ma Nhanderuete guigua pendekuai vy pendepoꞌaka ma profeta ramigua kuery re, mbaꞌeta pendere oĩ vaꞌe ma yvy regua kuery re oĩ vaꞌe gui ipoꞌakave.


text:
Haꞌe kuery ma yvy regua ikuai vaꞌe vy yvy gui rive ꞌrã ijayvu, haꞌe ramo yvy regua kuery ojapyxaka ꞌrã ijayvua re.


text:
Haꞌe rã nhande kuery ma Nhanderuete guigua nhandekuai ramo Nhanderuete oikuaa vaꞌe kuery ojapyxaka ꞌrã nhandeayvua re. Haꞌe rã Nhanderuete guigua eꞌỹ ma ndojapyxakai ꞌrã okuapy. Haꞌe rami rã jaikuaa ꞌrã nheꞌẽ anhetẽ rupi, tyrã pa nhombotavya rupi ijayvu vaꞌea. 


text:
<n> Jajoayvu aguã re ijayvua</n> Xerembiayvu kuery, jajoayvu peteĩ-teĩ, mbaꞌeta mborayvu ma Nhanderuete guigua ae. Porayvu vaꞌe ma Nhanderuete guigua meme ikuai, haꞌe oikuaa guive Nhanderuete.


text:
Po rami Nhanderuete oexa uka rakaꞌe nhanderayvua, Guaꞌy peteĩꞌi vaꞌe ombou vy, hexe vy jaikove riae aguã.


text:
Povaꞌe py ma mborayvu ojekuaa: Nhanderuete jayvua py eꞌỹ, haꞌe rã haꞌe ranhe nhanderayvua py, mbaꞌeta Guaꞌy ombou jajejavyague re opaga aguã. 


text:
Avave rei ndoexaai teri Nhanderuete. Haꞌe rami avi jomeme jajoayvu ramo ma Nhanderuete oĩ ꞌrã nhandere, haꞌe iporayvua ojekuaa ꞌrã vaꞌekue ojekuaapa ꞌrã. 


text:
Haꞌe ore kuery roexa haꞌe romombeꞌu guive Nhanderuete Guaꞌy ombouague yvy re ikuai vaꞌe reraa jepearã. 


text:
Nhande kuery jaikuaa haꞌe jarovia guive Nhanderuete nhanderayvua. Nhanderuete porayvua rupi oiko vaꞌe ramo porayvu rupigua ikuai vaꞌe ma hexe meme ikuai, haꞌe haꞌe kuery re Nhanderuete avi oĩ. 


text:
Haꞌe ramo nhanderayvua jaikuaa porã vy nhandepyꞌa guaxu ꞌrã pavẽ re oikuaa potaa ára py voi, mbaꞌeta kovaꞌe yvy re jaiko reve ma voi nhandekuai haꞌe oikoa rami.


text:
Hembiayvu jaiko vy ndajakyje rei ꞌrã, mbaꞌeta opa mbaꞌe py nhanderayvua oipeꞌa ꞌrã jakyjea. Mbaꞌeta jakyjea ma japaga aguã rami jaikoa py anho ꞌrã nhaendu. Haꞌe nunga rupi okyje vaꞌe ma ndoikuaa porãi teri nhanderayvua.


text:
Amongue “Xee ayvu Nhanderuete”, heꞌi vaꞌeri irmão kuery ndoayvui vaꞌe ijapu. Mbaꞌeta o-irmão oexa vaꞌe ndoayvui vy Nhanderuete oexa eꞌỹ vaꞌe katuve ma ndoayvui ꞌrã.


text:
<n> Yvy rupigua re nhandepoꞌaka aguã re ijayvua</n> Jesus ae Cristo oikoa oguerovia vaꞌe ma Nhanderuete gui oiko vaꞌekue meme. Haꞌe Nhanderuete oayvu vaꞌe kuery oayvu avi ꞌrã ixugui oiko vaꞌekue mboae.


text:
Po rami jaikuaa Nhanderuete raꞌy kuery jayvua, mbaꞌeta Nhanderuete jayvu vy ojapo uka vaꞌe rupi nhandekuai.


text:
Mbaꞌeta Nhanderuete ojapo uka vaꞌe rupi nhandekuaia py ae ꞌrã jaexa uka jayvua. Haꞌe ojapo uka vaꞌe ma ndaꞌipoyi guive,


text:
mbaꞌeta haꞌe javi Nhanderuete gui jaiko vaꞌekue ma nhandepoꞌaka ꞌrã yvy rupigua re. Po rami ꞌrã nhandepoꞌaka yvy rupigua re, jajeroviaa rupi ae.


text:
Mavaꞌe kuery ndaꞌu ipoꞌaka ꞌrã yvy rupigua re? Jesus Nhanderuete Raꞌy oikoa oguerovia vaꞌe kuery anho. 


text:
<n> Jesus reko regua kuaa ukaa re ijayvua</n> Jesus Cristo ou vy yy haꞌe nguguy py ojekuaa uka rakaꞌe. Yy py anho eꞌỹ ojekuaa uka, haꞌe rã yy haꞌe nguguy py. Haꞌe gui Nheꞌẽ avi oiko ikuaa ukaarã, mbaꞌeta Nheꞌẽ ma anhetẽ vaꞌe kuaa ukaa ae.


text:
Mbaꞌeta ikuaa ukaa mboapy ikuai [yva re: Nhanderuete, Jesus haꞌe Nheꞌẽ Kyꞌa Eꞌỹ. Haꞌe mboapyve ma peteĩꞌi.


text:
Haꞌe gui ikuaa ukaa mboapy avi ikuai yvy re:] Nheꞌẽ, yy haꞌe huguy. Mboapyve ma peteĩ rami meme oikuaa uka. 


text:
Haꞌe gui avakue ayvu jarovia vy Nhanderuete ayvu katuve ma jarovia. Po rami Nhanderuete oikuaa uka Guaꞌy reko regua.


text:
Nhanderuete Raꞌy re ojerovia vaꞌe kuery re ae ꞌrã ikuaa ukaa oĩ. Haꞌe rã Nhanderuete ayvu ndogueroviai vaꞌe ma ixupe “Ijapu vaꞌe” heꞌi, mbaꞌeta Guaꞌy reko regua Nhanderuete oikuaa uka rã ndogueroviai. 


text:
Mbaꞌeta oikuaa uka vaꞌekue ma povaꞌe ae: Nhandevy Nhanderuete omeꞌẽ tekove marã eꞌỹ, haꞌe tekove ma Taꞌy re oĩ.


text:
Haꞌe nunga rupi amongue Nhanderuete Raꞌy reve ikuai ramo haꞌe kuery re oĩ tekove. Haꞌe rã Taꞌy reve eꞌỹ ikuai ramo ma haꞌe kuery re tekove noĩ. 


text:
<n> Mbaꞌemo re jajerure aguã re ijayvua</n> Povaꞌe ayvu peẽ kuery pe ambopara peikuaa aguã pendere tekove marã eꞌỹ oĩa, Nhanderuete Raꞌy rery rupi pejerovia vaꞌe re ae. 


text:
Nhanderuete re jajerovia vy jaikuaa avi ixupe mbaꞌemo re jajerure ramo oendu ꞌrãa, haꞌe oipotaa rami ri jajerure ramo.


text:
Haꞌe gui xapyꞌa rei amongue oexa ꞌrã o-irmão omano aguã rami eꞌỹ ojejavy rã. Haꞌe rami vy haꞌe vaꞌe re ojerure ꞌrã, haꞌe ramo Nhanderuete omoingove ju ꞌrã, omano aguã rami eꞌỹ ojejavy ramo. Mbaꞌeta oiko avi teko vai nhamano aguã rami nhanemoingo vaꞌerã. “Haꞌe nunga re pejerure” ndaꞌei.


text:
Jaikuaa haꞌe javi Nhanderuete gui oiko vaꞌekue ndojejavy riaevei ma ꞌrãa. Mbaꞌeta haꞌe kuery re Nhanderuete gui jypyꞌi oiko vaꞌekue opena ꞌrã poromboeko vaia oity eꞌỹ aguã.


text:
Jaikuaa nhande kuery Nhanderuete guigua nhandekuaia, haꞌe rã yvy regua kuery ma poromboeko vaia re ikuaia. 


text:
<n> Omongeta reve opaa py ijayvuague</n> Jaikuaa avi Nhanderuete Raꞌy ou vy nhanemoꞌarandu anhetẽ vaꞌe jaikuaa aguã rami. Haꞌe rami rire ma anhetẽ vaꞌe re nhaĩ, Taꞌy Jesus Cristo re ae. Haꞌe vaꞌe ma Nhanderuete anhetẽ vaꞌe haꞌe tekove marã eꞌỹ meꞌẽa. 


text:
<n>Mokoĩguea kuaxia João ombopara vaꞌekue</n> <n> Oxarura reve ijayvu vy omboypyague</n> Xee igreja re apena vaꞌe ma axarura ndevy, xereindy Nhanderuete ojeupe guarã ndeporavo vaꞌekue pe, haꞌe nememby kuery xerembiayvu ikuai avi vaꞌe pe. Xee anho eꞌỹ roayvu, anhetẽ vaꞌe oikuaa vaꞌe kuery haꞌe javi guive,


text:
Nhandereve oĩ ꞌrã nhanemboaxya haꞌe mbyꞌa porã Nhanderuete haꞌe Taꞌy Jesus Cristo guigua, anhetẽ vaꞌe haꞌe mborayvu guive. 


text:
<n> Jajoayvu aguã re ijayvua</n> Xee avyꞌa ete nememby kuery regua anhetẽ vaꞌe rupi ikuai rã aikuaa vy, Nhanderu ojapo ukaague rami vy ae.


text:
Aỹ ma xereindy, xee ajerure peteĩ-teĩ jajoayvu aguã. Haꞌe ramia py ma ayvu ipyau vaꞌeꞌỹ ambopara, haꞌe rã jypyꞌi guive oeja vaꞌekue. , ; , 


text:
Po rami ꞌrã jajoayvu: haꞌe ojapo uka vaꞌe rupi nhandekuaia py. Kovaꞌe ma jypyꞌi guive ojapo uka vaꞌe regua pendu vaꞌekue, mborayvu re nhandekuai aguã. 


text:
<n> Nhombotavya rupi nhomboꞌea kuery reko re ijayvua</n> Mbaꞌeta heta avi ikuai nhombotavy vaꞌe yvy jave rupi. Haꞌe vaꞌe kuery ma “Jesus Cristo ngoꞌo reve ou vaꞌekue re ajerovia” ndeꞌi. Haꞌe rami ikuai nhombotavypa rei vaꞌe kuery, Cristo rovaigua ae. , ; 


text:
Haꞌe nunga rupi peiko kuaa pota, pemokanhy eꞌỹ aguã penheaꞌãague repyrã oĩ vaꞌe, haꞌe rã pejopypa aguã.


text:
Haꞌe gui Cristo regua rami eꞌỹ nhomboꞌea, haꞌe ayvu porã gui ojepeꞌa vaꞌekue re ma Nhanderuete noĩ. Haꞌe rã haꞌe vaꞌe ayvu nhanemboꞌeague rupi riae ikuai vaꞌe re ma Nhanderuete haꞌe Taꞌy oĩ. 


text:
Amongue pendea py ou vy haꞌe vaꞌe ayvu rupi eꞌỹ penemboꞌe ramo pemovaẽ eme pendero py, pexarura eme guive.


text:
<n> Oxarura reve opaa py ijayvuague</n> Heta teri areko ambopara vaꞌerã pẽvy. Haꞌe rami teĩ aỹ namombeꞌuxei tinta py kuaxia re, mbaꞌeta peẽ kuerya py aju voixe. Haꞌe ramo ma nhandeayvu porã ꞌrã, javyꞌa ete aguã. 


text:
<n>Mboapykuea kuaxia João ombopara vaꞌekue</n> <n> Guyvy Gaio pe oxarura reve ijayvu vy omboypyague</n> Xee igreja re apena vaꞌe axarura ndee Gaio roayvu ete vaꞌe pe.


text:
Xee avyꞌa ete irmão kuery ovaẽ vy omombeꞌu rã anhetẽ rupigua reikoa, mbaꞌeta anhetẽ vaꞌe rupi ae reiko vaꞌe.


text:
<n> Ayvu porã mombeꞌua kuery nhaipytyvõ aguã re ijayvua</n> Xerembiayvu, irmão kuery reipytyvõ reikovya py ma haꞌevea rami rejapo. Yvy mboae guigua kuery ou ramo voi reipytyvõ jepi.


text:
Mbaꞌeta igreja kuery pe haꞌe kuery omombeꞌu porã ndeporayvua. Haꞌevea rami reipytyvõ oguatave aguã, haꞌe ramia py Nhanderuete rami ete rejapo.


text:
Mbaꞌeta haꞌe kuery ma Hery rupi ojeꞌoi vy peteĩve henda py nonhepytyvõ ukai nhande kuery regua eꞌỹ pe.


text:
Haꞌe nunga rupi haꞌevea rami nhaipytyvõ haꞌe vaꞌe irmão kuery, anhetẽ vaꞌe oenduave aguã rami jajapo. 


text:
<n> Heko vai haꞌe heko porã vaꞌe reko re ijayvua</n> Xee ma igreja kuery pe mbaꞌemo re ambopara teĩ Diótrefes onhemboyvatevexe rei vy ndojapyxaka potai oreayvu re. ; <a href="b40.23.1-12">23.1-12</a> 


text:
Haꞌe nunga rupi arakaꞌeꞌi rã apy pendekoa py aju vy ixupe xeayvu ꞌrã haꞌeveꞌỹa rami ojapoague re, mbaꞌeta opa marã rei ijayvu orere. Haꞌe ramia gui ojapo vaivexe vy irmão kuery haꞌe py ovaẽ ramo nomovaẽi, haꞌe amongue omovaẽ ta ramo nomovaẽ ukai, haꞌe rã igreja gui omoxẽ ete rakaꞌe. 


text:
Xerembiayvu, ndee ma eiko eme teko vai rupi, haꞌe rã teko porã rupi anho, mbaꞌeta teko porã rupi ikuai vaꞌe ma Nhanderuete guigua meme. Haꞌe rã teko vai rupi ikuai vaꞌe ma neĩ peteĩgue voi ndoexai Nhanderuete. 


text:
Haꞌe rã Demétrio re ma imaꞌenduꞌa porã pavẽ, anhetẽ vaꞌe eteve voi. Ore kuery voi roikuaa heko porãa, haꞌe ndee reikuaa avi oreayvu anhetẽ ete memea. 


text:
<n> Oxarura reve opaa py ijayvuague</n> Heta mbaꞌe teri areko ndevy ambopara aguã. Haꞌe rami teĩ namombeꞌuxei tinta haꞌe caneta py rive.


text:
 Mbaꞌeta xee aa voixe roexa vy. Haꞌe ramo ma nhandeayvu porã ꞌrã. 15 Tove terendu mbyꞌa porã. Nhaneirũ kuery haꞌe javi oxarura uka ndevy. Haꞌe nhaneirũ kuery ndea py ikuai vaꞌe peteĩ-teĩ pe emombeꞌu oremaꞌenduꞌaa. 


text:
<n>Judas ombopara vaꞌekue</n> <n> Oxarura reve ijayvu vy omboypyague</n> Xee Judas ma Jesus Cristo rembiguai haꞌe Tiago ryvy aiko. Axarura peẽ kuery Nhanderuete remienoĩ, hembiayvu, haꞌe Jesus Cristo rery rupi openamby pendekuai vaꞌe pe.


text:
<n> Cristo re jajeroviaa regua re nhanheaꞌã aguã re ijayvua</n> Xerembiayvu kuery, jypy anhembopyꞌa teĩ nhande kuery jaa jepea re pẽvy ambopara aguã. Haꞌe gui ma aendu ete amboae re xeayvu aguã pẽvy ambopara vy, jajeroviaa regua anhetẽ vaꞌe rupi penheaꞌã aguã, ikyꞌa eꞌỹ vaꞌe kuery pe peteĩgueꞌi omboaxaa rire.


text:
Mbaꞌeta amongue avakue Nhanderuete pegua eꞌỹ nhanembotavyxe vy nhemi rupi oike raꞌe nhanembyte py. Haꞌe vaꞌe kuery ma opa marã rei ikuai vy haꞌeveꞌỹa rami nhomboꞌe Nhanderuete nhanemboaxya re, haꞌe Senhor Jesus Cristo Huvixave peteĩꞌi vaꞌe re ndojeroviaia rami ijayvu guive. Haꞌe kuery opaga aguã yma ma voi omoĩa. 


text:
<n> Ymagua kuery heko vai vaꞌe ombopagaa ague re ijayvua</n> Haꞌe nunga haꞌe javi peikuaa ae ma teĩ romomaꞌenduꞌaxe ju Egito yvy gui Senhor heta vaꞌe kuery oguenoẽ vy ogueraa jepepa rire teĩ ojerovia eꞌỹ vaꞌe kuery omokanhyague re. 


text:
Anjo kuery voi guekorã vaꞌekue gui ojepeꞌa vy guekoa ae oejapa rire Senhor ombotypa pytũa py, corrente opa eꞌỹ vaꞌe py ojokua, ombopaga aguã ára tuvixa vaꞌe pyguarã.


text:
Haꞌe gui Sodoma, Gomorra haꞌe haꞌe katyꞌi rupi tetã ikuai vaꞌe re haꞌekue rami ae ju oiko rakaꞌe. Haꞌe pygua kuery ma anjo ojejavy vaꞌekue rami ae itavy reia rupi ikuai, haꞌe amboae rami rei toꞌo oipotaa rupi guive. Haꞌe kuery ombopagaague ma tata ogueꞌỹ vaꞌe gui nhande voi jakyje aguã opyta. <n>Egito yvy gui oo jepe vaꞌekue ri ojerovia eꞌỹ vaꞌe omokanhyague omombeꞌu Números 14.26-30 py, haꞌe gui tetã Sodoma haꞌe Gomorra ombovaipaague ma Gênesis 19 py omombeꞌu. 


text:
Haꞌe gui aỹ voi nhombotavy reia kuery ma haꞌekue rami ae ju ikuai. Oexa raꞌua rupi rive vy ngoꞌo ae omongyꞌa, nonheꞌẽ rendui huvixa kuery, haꞌe ijayvu rei ꞌrã ipoꞌakakueve re.


text:
Haꞌe rã anjo yvateve vaꞌe Miguel ma anha reve Moisés retekue re joaka ete ijayvua py voi nonhemboyvatei rakaꞌe anha pe ijayvu vai aguã. Haꞌe rami ꞌrãgue py “Senhor ae taꞌijayvu ndevy”, heꞌi. 


text:
Haꞌe rã nhomboꞌe vaia kuery ma ijayvu vai ꞌrã oikuaa eꞌỹ vaꞌe haꞌe javi re. Mymba kuery hiꞌarandu eꞌỹ vaꞌe rami avi onhemongyꞌapa rei ꞌrã mbaꞌemo oakã gui ae oikuaa vaꞌe rupi rive.


text:
Haꞌe kuery pe ndaꞌevei ete ꞌrã! Mbaꞌeta Caim oikoague rupi ae ju haꞌe kuery ikuai, haꞌe mbaꞌemo ojoupaxea rupi rive ojeꞌoi pojava Balaão ojekoreague ramigua rupi, haꞌe rire Coré kuery rami avi okanhymba ꞌrã nhonheꞌẽ raxaveague re. <n>Caim rekokue ma Gênesis 4.1-8 py omombeꞌu, Balaão rekokue ma Números 22 py, haꞌe rã Coré kuery rekokue ma Números 16.1-9 py omombeꞌu. 


text:
Haꞌe kuery ma yy guy py ita itui vaꞌe rami onhenhomi vaꞌe, mbaꞌeta haꞌe javi joa-joapy, pekarua py haꞌe kuery voi ꞌrã ikuai, peteĩve henda py oxĩa oendu eꞌỹ re. <n>Yy guy py ita itui vaꞌe ma ijavaete ꞌrã, mbaꞌeta haꞌe nunga kanoã mboguataa kuery ndoexai vy onhembota rive ꞌrã. Mymba kuery re opena vaꞌety haꞌe ae rive onhemongaru vaꞌe rami avi ikuai. Oky aguã eꞌỹ arai yvytu ogueraapa rive vaꞌe rami, haꞌe yvyra hiꞌa ára py teĩ hiꞌa eꞌỹ vaꞌe rami avi ikuai. Haꞌe vaꞌe nunga ma mokoĩgue omano vaꞌe, mbaꞌeta ipirupa vaꞌekue haꞌe oapoꞌopa pyre rami.


text:
Haꞌe kuery ma yai opuꞌã-puꞌã vy hyjui ombovu vaꞌe rami avi ikuai, haꞌe jaxy-tata ova vaꞌe rami, pytũ reia py arakaꞌe rã peve guarã omoingo pyre. 


text:
Haꞌe vaꞌe kuery rekorã ma Enoque omombeꞌu rakaꞌe. Haꞌe vaꞌe ma Adão ramymino kuery jevy regua sete-a vaꞌekue. Aipoeꞌi: “Senhor ou ꞌrã ojeupegua kuery ikyꞌa eꞌỹ vaꞌe mbovy rei eꞌỹ reve.


text:
Joe oikuaa pota vy ou, mbaꞌeta heko vai vaꞌekue haꞌe javi ꞌrã ombopaga, ixupe ndoikoxei vy teko vai ojapo, haꞌe hexe ijayvu vaiague re”, heꞌi vaꞌekue.


text:
Haꞌe kuery ma joe ijayvu rei riae vaꞌe, ndovyꞌaia rupi rei ijayvu vaꞌety, haꞌe kuery ae oipotaa rami ikuai vaꞌe. Onhemboyvate reia rupi anho ijayvu. Joguerorya rupi ꞌrã ijayvu mbaꞌemo ojoupaxe vy rive. 


text:
<n> Apóstolo kuery ijayvu ma voiague rupi nhanemongetaague</n> Haꞌe rã peẽ xerembiayvu kuery, penemaꞌenduꞌa riae ke yma guive nhande-Senhor Jesus Cristo pegua apóstolo kuery ijayvuague re.


text:
Mbaꞌeta aipoeꞌi pẽvy: “Opaa ára ikuai ꞌrã porojojai reia kuery, teko vai ojapoxea rupi rive ikuai vaꞌe”, heꞌi vaꞌekue. 


text:
Haꞌe vaꞌe kuery ojapo ꞌrã joo rami eꞌỹ-eꞌỹ ikuai aguã rami. Yvy regua reko rami rive ikuai, Nheꞌẽ revegua eꞌỹ. 


text:
Haꞌe rã peẽ xerembiayvu kuery, tapenembaraeteve peovy pejeroviaa ikyꞌa eꞌỹ vaꞌe rupi, haꞌe Nheꞌẽ Kyꞌa Eꞌỹ gui peikuaa vy pejerurea py guive.


text:
Nhanderuete penderayvua rupi anho tapendekuai. Pearõ tema nhande-Senhor Jesus Cristo penemboaxya rupi tekove marã eꞌỹ ogueru rã guarã.


text:
Haꞌe rami vy peraa jepe, tata gui perojepeꞌa vy. Haꞌe rã amboae kuery ma pemboaxy avi teĩ pejererokyjea rupi guive, mbaꞌeta toꞌo oipotaa rupi vy oao voi omongyꞌapa rei vy ojeguarupy opyta. , ; , 


text:
<n> Opaa py ogueroayvu porãague</n> Haꞌe gui Nhanderuete ma ipoꞌaka opena aguã jaꞌa eꞌỹ aguã, haꞌe guexakãa py nhandererovyꞌa reve ikyꞌa eꞌỹ vaꞌe nhanderexa uka aguã.


text:
Tove Nhandereraa jepea Nhanderuete peteĩꞌi vaꞌe toguerovyꞌaa nhande-Senhor Jesus Cristo rery rupi. Haꞌe anho haꞌeve yvate ete aguã, pavẽ re opena haꞌe ipoꞌaka aguã, yma guive, aỹ haꞌe arakaꞌeve rã peve. Amém. 


text:
<n>João pe oexa uka pyre Apocalipse ꞌepy vaꞌe oĩa</n> <n> Jesus Cristo rakaꞌeve guarã oikuaa uka vaꞌekue re ijayvua</n> Kovaꞌe ma Jesus Cristo arakaꞌeve guarã oikuaa uka vaꞌekue. Ixupe Nhanderuete omboaxa vaꞌekue, guembiguai kuery pe ju oikuaa uka aguã mbaꞌemo areꞌỹꞌi re oiko vaꞌerã, tenonderã omoĩ ma voiague rami vy. Haꞌe rami vy ojeupegua anjo ombou, guembiguai João pe oikuaa uka aguã.


text:
Haꞌe vaꞌe ju omombeꞌu Nhanderuete ayvu Jesus Cristo oikuaa uka vaꞌekue. Oexa vaꞌekue haꞌe javi omombeꞌu. 


text:
Ovyꞌa ete ꞌrã okuapy kovaꞌe ayvu ogueroayvu, eꞌỹ vy oendu rire ipara oĩa rupi ikuai vaꞌe, mbaꞌeta ára namombyryvei ma. 


text:
<n> Ásia yvy re sete igreja ikuai vaꞌe pe João oxaruraague</n> Xee João axarura Ásia yvy re sete igreja ikuai vaꞌe pygua kuery pe: Tove peẽ kuery tapendu penemboaxya haꞌe mbyꞌa porã, aỹ oiko vaꞌe, yma guive oiko vaꞌekue, haꞌe arakaꞌeve rã ou vaꞌerã vaꞌe guigua, henda openaaty renonde sete Nheꞌẽ ikuai vaꞌe guigua,


text:
haꞌe Cristo guigua guive. Haꞌe vaꞌe ma anhetẽ vaꞌe mombeꞌua ojeroviapy vaꞌe oiko, omanogue mbyte gui haꞌe ranhe ju onhemboete vaꞌekue, haꞌe yvy re huvixave kuery ikuai vaꞌe áryve Ipoꞌakapa vaꞌe. Nhanderayvu vy nguguy py ae nhandejogua rakaꞌe jajejavyague gui,


text:
haꞌe gui nhanemoingo opoꞌakaa pyguarã haꞌe Nguuete pegua sacerdote-rã. Haꞌe ma taexakãmba haꞌe taꞌipoꞌakapa arakaꞌe rã peve. Amém. 


text:
Maꞌẽ, arai rupi ꞌrã ou. Haꞌe ramo oexa pavẽ ꞌrã, ipyxoare kuery voi. Yvy re ikuai vaꞌe haꞌe javi regua oexa vy ojaeꞌopa ꞌrã okuapy. Anhetẽ ete vaꞌe. Amém. 


text:
Senhor Nhanderuete aipoeꞌi: “Xee ma jypyꞌigua haꞌe opa vygua. Aỹ aiko, yma guive aiko vaꞌekue, haꞌe rakaꞌeve rã aju vaꞌerã vaꞌe, Ipoꞌakapa vaꞌe aiko”, heꞌi. 


text:
<n> Jesus guexakã reve ojexa ukaague</n> Xee João ma pende-irmão aiko, haꞌe gui jaiko axya py, Nhanderuete poꞌakaa py haꞌe Jesus re nhaĩ atãa py peẽ kuery irũ aiko. Peteĩ ypaꞌũ Patmos ꞌepy vaꞌe re aĩ vaꞌekue, Nhanderuete ayvu Jesus regua amombeꞌuague re.


text:
Haꞌe gui ma Senhor ára py Nheꞌẽ re aiko vy xerakykue katy gui peteĩ aendu ijayvu atã vaꞌe, mimby guaxu rami onhendu vaꞌe.


text:
Haꞌe vaꞌe ma aipoeꞌi xevy: — Rexa vaꞌe ke embopara kuaxia re, haꞌe emondouka sete igreja ikuai vaꞌe pe: Éfeso, Esmirna, Pérgamo, Tiatira, Sardes, Filadélfia haꞌe Laodicéia pygua pe — heꞌi. 


text:
Tataendy renda ikuai vaꞌe mbyte peteĩ aexa avi ava raꞌy rami ojekuaa vaꞌe. Haꞌe vaꞌe ma ao puku py onhemonde, haꞌe ipexo rupi oĩ ajukue raꞌykue ouro guigua.


text:
Ipy ma overa vaꞌe rami hendy, tata py omoexakã mbyre rami ojekuaa. Ijayvua ma yy tuvixa vaꞌe revovo rami onhendu. , <a href="b27.10.5-6">10.5-6</a>, 


text:
Opo oiporu kuaa regua py ma sete jaxy-tata oguereko. Ijuru gui ma peteĩ kyxe guaxu oẽ haĩmbe jovai vaꞌe. Hova ma kuaray ojope ratãa rami hexakã. 


text:
Haꞌe gui aexa vy ipy yvýry haꞌa ajupy omanogue rami. Haꞌe ramo opo oiporu kuaa regua xere omoĩ vy aipoeꞌi: — Ekyje eme. Xee ma jypyꞌigua haꞌe opa vygua,


text:
oikove vaꞌe guive aiko. Mbaꞌeta amano vaꞌekue, teĩ aỹ ma aikove ju arakaꞌe rã peve guarã. Areko avi omanogue retã rokẽ peꞌaa.


text:
Haꞌe nunga rupi embopara ke mbaꞌemo rexa vaꞌekue, mbaꞌemo aỹ oiko, haꞌe arakaꞌeve rã oiko vaꞌerã guive.


text:
Haꞌe gui sete jaxy-tata xepo aiporu kuaa regua py areko vaꞌe, haꞌe sete tataendy renda ouro guigua rexa vaꞌe ma ndoikuaa ukaai teri. Sete jaxy-tata ma anjo kuery sete igreja ikuai vaꞌe pegua, haꞌe rã sete tataendy renda ma sete igreja ae — heꞌi. 


text:
<n> Éfeso pygua igreja kuery pe ombopara ukaague</n> — Embopara Éfeso tetã py igreja kuery ikuai vaꞌe pegua anjo pe: “Po rami ijayvu opo oiporu kuaa regua re sete jaxy-tata oguereko vaꞌe, haꞌe sete tataendy renda ouro guigua mbyte rupi avi oiko vaꞌe: 


text:
“Xee aikuaa peẽ kuery reko. Xevy pe pembaꞌeapoa haꞌe peĩ atãa voi aikuaapa, haꞌe heko vai vaꞌe kuery ayvu re ndapejapyxakaia guive. Peaꞌanga apóstolo onhemoingo rive vaꞌe, haꞌe vy ijapu vaꞌe memea peikuaa. 


text:
Haꞌe rami avi pendereko regua peteĩ ma naxembovyꞌai, mbaꞌeta pejepeꞌa ma jypyꞌi mborayvu rupi pendekuaiague gui. 


text:
Penemaꞌenduꞌa ke magui pa peꞌaague re. Pejeko rerova ke, pendekuai ju jypy peikoague rami. Haꞌe rami eꞌỹ rã pẽa py aju vy aipeꞌa ꞌrã pendevygua tataendy renda oĩaty gui, pejeko rerova eꞌỹ ramo.


text:
Haꞌe rami avi pendereko regua peteĩ oĩ xembovyꞌa vaꞌe: Nicolaíta kuery reko ndapejou porãia. Haꞌe vaꞌe kuery reko ma xee voi ndajou porãi.


text:
Ijapyxa oĩ vaꞌe ke toendu igreja kuery pe Nheꞌẽ ijayvu rã. Mbaꞌeta ogueropoꞌakapa vaꞌekue pe ameꞌẽ ꞌrã Nhanderuete ꞌamba re yvyra tekove meꞌẽa hiꞌaĩ vaꞌeꞌa hoꞌu aguã.” 


text:
<n> Esmirna pygua igreja kuery pe ombopara ukaague</n> — Haꞌe gui Esmirna tetã py igreja kuery ikuai vaꞌe pegua anjo pe ju embopara: “Po rami ijayvu jypyꞌigua haꞌe opa vygua, omano vaꞌekue ri oikove ju vaꞌe: 


text:
“Xee aikuaa pendekuai axy haꞌe pendeporiaukueꞌi vaꞌea. Haꞌe rami avi perekopa vaꞌe guive. Aikuaa avi judeu rami rive onhemoingo vaꞌe kuery pendere ijayvu rei okuapya. Haꞌe vaꞌe kuery ma Satanás peguarã rive onhemboaty vaꞌe.


text:
Pekyje eme pendekuai axy aguã gui. Maꞌẽ, amongue peẽ kuery regua ma anha omboty uka ꞌrã nhuã py pendereko aꞌã aguã. Dez ára peve ꞌrã pendekuai axy. Pejerovia tema pemano peve. Haꞌe ramo coroa-rã pẽvy ameꞌẽ ꞌrã tekove. ; , 


text:
Ijapyxa oĩ vaꞌe ke toendu igreja kuery pe Nheꞌẽ ijayvu rã. Mbaꞌeta ogueropoꞌakapa vaꞌekue ma mokoĩguea manoa py ndaꞌikuai axyi ꞌrã, peteĩve henda py.” 


text:
<n> Pérgamo pygua igreja kuery pe ombopara ukaague</n> — Embopara ke Pérgamo tetã py igreja kuery ikuai vaꞌe pegua anjo pe: “Po rami ijayvu kyxe guaxu haĩmbe jovai vaꞌe oguereko vaꞌe: 


text:
“Xee aikuaa tetã pendekuaia py Satanás renda ae. Haꞌe rami teĩ xerery rupi pendekuaia re peĩ atã, ndapejepeꞌai guive xere pejeroviaa gui, Antipas ojukaa ára voi. Haꞌe vaꞌe ma xevygua omombeꞌu porã ramo ojukaa vaꞌekue penderekoa Satanás renda oĩa py.


text:
Haꞌe rami teĩ oiko avi pendereko regua naxembovyꞌai vaꞌe, mbaꞌeta peẽ kuery mbyte pereko Balaão nhomboꞌeague rupi ikuai vaꞌe. Haꞌe vaꞌe ma Balaque omboꞌe rakaꞌe Israel kuery renonde nhuã omoĩ aguã, mbaꞌemo raꞌangaa pe omeꞌẽ mbyre gui haꞌe kuery hoꞌu haꞌe itavy rei okuapy aguã rami.


text:
Haꞌe nunga rupi pejeko rerova. Haꞌe rami eꞌỹ ramo aju voi ꞌrã pẽa py, haꞌe xejuru gui kyxe guaxu oẽ vaꞌe py apuꞌã ꞌrã haꞌe kuery rovai.


text:
Ijapyxa oĩ vaꞌe ke toendu igreja kuery pe Nheꞌẽ ijayvu rã. Mbaꞌeta ogueropoꞌakapa vaꞌekue pe ameꞌẽ ꞌrã maná onhomi mbyre haꞌe itaꞌi xiĩ vaꞌe guive. Haꞌe vaꞌe ita re ma tery pyau oĩ ꞌrã avave rei ndoikuaai vaꞌe, ojopy vaꞌe eꞌỹ vy.” 


text:
<n> Tiatira pygua igreja kuery pe ombopara ukaague</n> — Embopara ke Tiatira tetã py igreja kuery ikuai vaꞌe pegua anjo pe: “Po rami ijayvu Nhanderuete Raꞌy tata rami hexa haꞌe overa vaꞌe rami ipy vaꞌe: 


text:
“Xee aikuaa pendereko, pendeporayvua, pejeroviaa, xevy pe pembaꞌeapoa haꞌe peĩ atãa. Aikuaa avi jypyꞌi pembaꞌeapoague gui aỹ pembaꞌeapovea.


text:
Haꞌe rami teĩ peteĩ oĩ pendereko regua naxembovyꞌai vaꞌe, mbaꞌeta kunha Jezabel ayvu re pejapyxaka. Haꞌe vaꞌe ma profeta ramigua rive onhemoingo vy xerembiguai kuery omboꞌea rupi ombotavy, itavy rei haꞌe mbaꞌemo raꞌangaa pe omeꞌẽ mbyre gui haꞌe kuery hoꞌu okuapy aguã.


text:
Maꞌẽ, ajapo ꞌrã tupa py ojexavai ete oupy aguã rami, haꞌe hexeve itavy rei vaꞌekue guive, kunha vaꞌe omboꞌea rupi ikuaia gui ndojeko rerovai ramo.


text:
Ajuka ete ꞌrã imemby haꞌe ipiꞌa kuery. Haꞌe ramo igreja kuery haꞌe javi ꞌrã oikuaa xee jopyꞌa haꞌe nhokuraxõ re aikuaa pota vaꞌea. Haꞌe rami vy peteĩ-teĩ pe ameꞌẽ ꞌrã peikoague rekovia. 


text:
“Haꞌe rã peẽ Tiatira pygua kuery mboae, haꞌe kuery rami eꞌỹ penhemboꞌe vaꞌe, ‘Satanás pyꞌapy regua’ heꞌia re pepena eꞌỹ vaꞌe, peẽ kuery pe ma aipoaꞌe: Pendevy pe ndajapo ukai ꞌrã ipoyi vaꞌe,


text:
Mbaꞌeta ogueropoꞌakapa, haꞌe opa peve ajapo uka vaꞌe rupi ikuai vaꞌekue pe ma ameꞌẽ ꞌrã yvy regua kuery re ipoꞌaka aguã.


text:
Haꞌe ramo omoꞌarandu ꞌrã po pygua ferro guigua py, omboaꞌypa ꞌrã mbaꞌemo ryru nhaeꞌũ guigua rami rive. 


text:
<n> Sardes pygua igreja kuery pe ombopara ukaague</n> — Sardes tetã py igreja kuery ikuai vaꞌe pegua anjo pe embopara: “Po rami ijayvu sete nheꞌẽ Nhanderuete guigua haꞌe sete jaxy-tata oguereko vaꞌe: “Xee aikuaa pendereko. Pendevy pe ‘Oikove vaꞌe’ ꞌea teĩ omanogue peiko.


text:
Peiko kuaa pota ke, haꞌe pemombaraete okuaveꞌi teri teĩ omano aguã rami ikuai vaꞌe, mbaꞌeta xee aikuaa Xeruete renonde opa mbaꞌe py eꞌỹ pendereko porãa.


text:
Haꞌe nunga rupi penemaꞌenduꞌa ke ayvu pendu vy pendejee pemoĩ vaꞌekue re. Pemoĩ porã ju, haꞌe pejeko rerova. Mbaꞌeta ndapeiko kuaa potai ri ramo aju xapyꞌa ꞌrã imonda vaꞌe rami, ndapeikuaai ꞌrã guive penderovai aju aguã hora. 


text:
Haꞌe rami avi Sardes tetã py peẽ kuery regua mbovyꞌi avi ikuai oao nomongyꞌai vaꞌe. Haꞌe vaꞌe kuery heko porã vaꞌe vy xerupive ꞌrã ikuai xiĩ vaꞌe py onhemonde reve.


text:
Ogueropoꞌakapa vaꞌekue ma haꞌe kuery rami avi ꞌrã onhemonde xiĩ vaꞌe py. Peteĩve henda py hery namboguei ꞌrã kuaxia tekove oguereko vaꞌe kuery rery oĩa gui. Haꞌe rami ꞌrãgue py hery amombeꞌu porã ꞌrã Xeru haꞌe ixupegua anjo kuery renonde.


text:
<n> Filadélfia pygua igreja kuery pe ombopara ukaague</n> — Embopara ke Filadélfia tetã py igreja kuery ikuai vaꞌe pegua anjo pe: “Po rami ijayvu ikyꞌa eꞌỹ haꞌe anhetẽ vaꞌe. Haꞌe vaꞌe ma oguereko okẽ peꞌaa Huvixave Davi rami ipoꞌaka aguã. Haꞌe ramo oipeꞌaague avave rei nombotyai ꞌrã, haꞌe ombotyague avave rei ndoipeꞌaai ꞌrã guive. Haꞌe vy aipoeꞌi: 


text:
“Xee aikuaa pendereko. Maꞌẽ, penerenonde amoĩ ꞌrã peteĩ okẽ ojepeꞌa vaꞌe, avave rei nomboty kuaai vaꞌerã, mbaꞌeta amongue py eteꞌi penembaraete vaꞌeri xeayvu pemoĩ porã, napemombeꞌu eꞌỹi guive xerery rupi peikoa.


text:
Haꞌe gui Satanás peguarã onhemboaty vaꞌe kuery, judeu rami rive onhemoingo teĩ haꞌeꞌỹ ikuai vaꞌe ma ajapo ꞌrã oupa vy pendepy yvýry guenapyꞌã re ikuai aguã rami. Haꞌe ramo haꞌe kuery oikuaa ꞌrã xerembiayvu peikoa.


text:
Xeayvuague rami vy peĩ atã rire xee voi pendere apena porã ꞌrã jexavaia ára yvy jave re joeko aꞌãarã ou vaꞌe gui.


text:
Aju ꞌrã areꞌỹꞌi re. Pendejee pemoĩ atã ke mbaꞌemo peupity ma vaꞌe, pendevygua coroa avave rei oipeꞌaa eꞌỹ aguã.


text:
Mbaꞌeta ogueropoꞌakapa vaꞌekue ajapo ꞌrã Xeruete ro ikyꞌa eꞌỹ vaꞌe yta rami oĩ aguã. Haꞌe vaꞌe rire ndoipeꞌaavei ꞌrã haꞌe gui. Haꞌe kuery re amoĩ ꞌrã Xeruete rery, haꞌe Xeruete pegua tetã rery guive. Haꞌe vaꞌe ma Jerusalém pyau, yva Xeruetea gui oguejy vaꞌerã. Haꞌe kuery re amoĩ avi ꞌrã xerery pyau.


text:
<n> Laodicéia pygua igreja kuery pe ombopara ukaague</n> — Embopara ke Laodicéia tetã py igreja kuery ikuai vaꞌe pegua anjo pe: “Po rami ijayvu Anhetẽ ete vaꞌe hery vaꞌe, mbaꞌeta haꞌe vaꞌe ma anhetẽ vaꞌe mombeꞌua ojeroviapy vaꞌe, haꞌe Nhanderuete omoingo vaꞌekue haꞌe javi ypy. Haꞌe vy aipoeꞌi: 


text:
“Xee aikuaa pendereko. Haꞌe gui peẽ ma yroꞌyxã vaꞌeꞌỹ, neĩ haku vaꞌeꞌỹ. Peneroꞌyxã eꞌỹ vy penderaku vaꞌe rire haꞌeveve ꞌrãgue.


text:
Haꞌe rami ꞌrãgue py haku vevui vaꞌe rive peiko, neĩ napenderakui, neĩ napeneroꞌyxãi. Haꞌe rami rã xejuru gui rombojevy aguã rami aiko. <n>“Haku vaꞌe” heꞌia ma Nhanderuete pe ete ikuai vaꞌe, haꞌe rã “Yroꞌyxã vaꞌe” heꞌia ma ixupe oikoxea neĩ oendu vaꞌeꞌỹ. Haꞌe rã “Haku vevui vaꞌe” heꞌia ma ixupegua merami rive vaꞌe. 


text:
Mbaꞌeta peẽ kuery ‘Arekopa, aiko porã, xevy pe mbaꞌeve ndoatai’ peje. Haꞌe rami teĩ ndapeikuaai ovyꞌa eꞌỹ ete vaꞌe peikoa. Omboetepy eꞌỹ, iporiaukue, ára revegua eꞌỹ haꞌe ipire rei vaꞌe peiko.


text:
Haꞌe ramo xee romongeta xegui pejogua aguã ouro tata py oikyꞌaꞌo pyre oguerekopa vaꞌe ete peiko aguã, haꞌe ao xiĩ vaꞌe py penhemonde aguã, pendepire reia pexa ukaa py pexĩmba eꞌỹ aguã. Xegui pejogua avi texa raxy poã penderexa py pemoĩ vy pexa porã ju aguã.


text:
Xerembiayvu kuery haꞌe javive pe xeayvu amoꞌarandua rupi. Haꞌe nunga rupi penekyreꞌỹ haꞌe pejeko rerova.


text:
Maꞌẽ, okẽ py xeꞌaĩ anhenduka vy. Amongue xeayvu oendu vy okẽ oipeꞌa ramo aike ꞌrã hoo py. Hexeve akaru ꞌrã, haꞌe voi okaru ꞌrã xereve.


text:
Mbaꞌeta ogueropoꞌakapa vaꞌekue pe amboguapy ꞌrã xereve xerenda apenaaty yvýry, xee voi aropoꞌakapa rire Xeru reve henda yvýry aguapya rami avi.


text:
<n> Nhanderuete renda oexaague</n> Haꞌe vaꞌe rire amaꞌẽ vy peteĩ okẽ aexa yva re ojepeꞌa vaꞌe, haꞌe teĩgue ju aendu jypyꞌi ayvu aendu vaꞌekue. Mimby guaxu pu rami onhendu vy aipoeꞌi: — Enhemboja ke ejuvy. Haꞌe ramo aikuaa uka ꞌrã kovaꞌe nunga rire mae ma mbaꞌemo oiko vaꞌerã, tenonderã omoĩ ma voiague rami vy — heꞌi. 


text:
Haꞌe ramove nheꞌẽ re aiko vy peteĩ tenda aexa yva re huvixa openaaty oĩ vaꞌe, haꞌe tenda py peteĩ oguapy oiny vaꞌe guive.


text:
Oguapy oiny vaꞌe rova ma ita jaspe haꞌe sardônio rami hexakã. Henda yvýry rupi ojekuaa peteĩ karugua esmeralda rami hexakã vaꞌe.


text:
Tenda yvýry rupi ikuai avi vinte e quatro tenda mboae. Haꞌe vaꞌe áry ma vinte e quatro tujakueve joe opena vaꞌety oguapy okuapy onhemondea xiĩ vaꞌe. Haꞌe vaꞌe kuery akã re oĩ coroa ouro guigua.


text:
Mbytegua tenda oĩ vaꞌe gui oẽ overa vaꞌe, ayvu haꞌe yapu. Tenda renonde ma sete tataendy oĩ. Haꞌe vaꞌe ma sete nheꞌẽ Nhanderuete guigua.


text:
Tenda renonde oĩ avi peteĩ henda yupa vidro guigua rami ojekuaa vaꞌe, itaendy rami hexakã vaꞌe. Haꞌe gui mbyte py, tenda ijyvýry rupi ikuai irundy temimoingo kuery. Haꞌe vaꞌe kuery jovaive re ma hexa oĩmba vaꞌe, henonde katy haꞌe hakykue katy guive.


text:
Temimoingo jypygua ma guary rami ojekuaa, mokoĩa ma vaka raꞌy rami, mboapya ma ava rami hova vaꞌe, haꞌe rã irundya ma taguato tuvixa vaꞌe oveve oikovy vaꞌe rami.


text:
Irundy temimoingo ikuai vaꞌe peteĩ-teĩ ma mboapy meme ipepo vaꞌe. Opa rupi hexa oĩ vaꞌe, hiꞌáry haꞌe hyepy rupi. Ara py haꞌe pyávy opytuꞌu eꞌỹ re aipoeꞌi: — Ikyꞌa eꞌỹ, ikyꞌa eꞌỹ, ikyꞌa eꞌỹ vaꞌe ma Senhor Nhanderuete Ipoꞌakapa vaꞌe. Yma guive oiko vaꞌekue ae, aỹ oiko, haꞌe rakaꞌeve rã ou vaꞌerã vaꞌe — heꞌi okuapy. 


text:
Haꞌe gui tenda py oguapy oiny vaꞌe arakaꞌe rã peve guarã oiko vaꞌe pe temimoingo kuery oporaei okuapy. Omboete haꞌe oguerovyꞌa ramo


text:
vinte e quatro tujakueve joe opena vaꞌety voi guenapyꞌã re ikuai, tenda py oguapy oiny vaꞌe arakaꞌe rã peve guarã oiko vaꞌe renonde. Omboete vy tenda renonde omombo ojeupegua coroa. Haꞌe vy aipoeꞌi: 


text:
— Senhor Oreruete, ndee ma haꞌeve rombojerovia, romboete haꞌe ndepoꞌakaa roguerovyꞌa aguã, mbaꞌeta opa mbaꞌe moingoare reiko. Ndee ae reipotaa rami vy haꞌe nunga haꞌe javi remoingo ramo oiko rakaꞌe — heꞌi okuapy. 


text:
<n> Vexaꞌi raꞌy kuaxia para oipeꞌa rã oexaague</n> Haꞌe gui aexa rã tenda py oguapy oiny vaꞌe opo oiporu kuaa regua py oguereko peteĩ kuaxia para onhemama vaꞌe. Haꞌe vaꞌe py rupi haꞌe hiꞌáry rupi ipara vaꞌe oĩ. Sete henda py ombojaague ikuai.


text:
Haꞌe gui peteĩ aexa avi anjo imbaraete vaꞌe. Haꞌe vaꞌe ijayvu atã vy aipoeꞌi: — Mavaꞌe tu haꞌeve kuaxia para mbojaague ikuai vaꞌe omboi vy oipeꞌa aguã? — heꞌi.


text:
Haꞌe rami teĩ yva re, yvy re haꞌe yvy guýry avave rei jipoi kuaxia para oipeꞌa aguã haꞌeve vaꞌe, neĩ kuaxia re omaꞌẽ aguã voi ndaꞌevei.


text:
Haꞌe ramo xee ajaeꞌo vaipa, mbaꞌeta avave rei ndojouai kuaxia para oipeꞌa aguã haꞌeve vaꞌe, neĩ omaꞌẽ aguã. 


text:
Haꞌe rami teĩ tujakueve joe opena vaꞌety regua peteĩ aipoeꞌi xevy: — Ejaeꞌo eme. Maꞌẽ, Judá regua guary ipoꞌaka ma, Davi rapokue renhoĩ ꞌepy vaꞌe. Haꞌe rami rire haꞌe vaꞌe ae haꞌeve kuaxia mbojaa sete ikuai vaꞌe omboi vy oipeꞌa aguã — heꞌi. 


text:
Haꞌe ramo peteĩ aexa tenda haꞌe irundy temimoingo kuery haꞌe tujakueve ikuai vaꞌe mbyte hiꞌaĩ vaꞌe, Vexaꞌi raꞌy ojuka pyre rami ojekuaa. Haꞌe vaꞌe re ma sete hakua oĩ, haꞌe sete hexa avi. Hexa ma sete nheꞌẽ Nhanderuete guigua yvy jave rupi omondouka vaꞌe. <n>Vexaꞌi raꞌy ojuka pyre rami ojekuaa vaꞌe ma Jesus Cristo ae (Isaías 53.6-12; João 1.29; Filipenses 2.5-11). Haꞌe rã hexa ma Zacarias 4.10 py omombeꞌu porãve. 


text:
Kuaxia para Vexaꞌi raꞌy ojopy ramo henonde irundy temimoingo kuery guenapyꞌã re ikuai, haꞌe vinte e quatro tujakueve voi. Peteĩ-teĩ opo py oguereko mbaꞌepu ixã reta vaꞌe haꞌe hyꞌaꞌi ouro guigua, heakuã porã vaꞌe oapy vaꞌerã tynyẽ vaꞌe. Haꞌe vaꞌe ma ikyꞌa eꞌỹ vaꞌe kuery onhemboꞌea.


text:
Haꞌe kuery ma mboraei pyau omonhendu vy aipoeꞌi: — Ndee ma haꞌeve kuaxia para rejopy vy imbojaa reipeꞌa aguã. Mbaꞌeta ndejukaa vaꞌekue, haꞌe nderuguy py Nhanderuete peguarã rejogua joegua eꞌỹ-eꞌỹ, amboae rami ijayvu vaꞌe, amboae yvy regua, haꞌe amboae regua kuery haꞌe javi gui.


text:
Nhanderuete poꞌakaa pyguarã remoingo, ixupegua sacerdote-rã guive. Haꞌe ramo haꞌe kuery huvixa rami ꞌrã joguereko yvy re — heꞌi okuapy. 


text:
Haꞌe gui teĩgue ju amaꞌẽ vy peteĩ ayvu aendu tenda yvýry anjo kuery mbovy eꞌỹ ikuai vaꞌe oporaei rã. Haꞌe vaꞌe kuery ma temimoingo kuery haꞌe tujakueve yvýry mbovy rei eꞌỹ ikuai, jaipapapa kuaa aguã rami rei eꞌỹ.


text:
Oporaei atã vy aipoeꞌi okuapy: — Vexaꞌi raꞌy ojuka pyre pe ma haꞌeve “Ipoꞌakapa vaꞌe, oguerekopa, hiꞌarandu haꞌe imbaraete vaꞌe” ꞌea aguã. Haꞌeve omboetea aguã, oguerovyꞌa haꞌe ombojerovia pavẽ aguã guive — heꞌi okuapy. 


text:
Haꞌe gui aendu rã yva re, yvy, yvy guýry haꞌe yeꞌẽ áry temimoingo ikuai vaꞌe haꞌe javi aipoeꞌi: — Tove tenda py oguapy vaꞌe haꞌe Vexaꞌi raꞌy tombojeroviaa, tomboetea, toguerovyꞌaa, haꞌe taꞌipoꞌakapa arakaꞌe rã peve — heꞌi okuapy. 


text:
Haꞌe ramo irundy temimoingo kuery ombovai vy — Anhetẽ ete — heꞌi. Tujakueve voi guenapyꞌã re ikuai vy omboete okuapy. 


text:
<n> Jypygua kuaxia para mbojaague Vexaꞌi raꞌy omboi rã oexaague</n> Haꞌe gui aexa rã Vexaꞌi raꞌy omboi kuaxia para mbojaague sete oĩ vaꞌe regua jypygua. Haꞌe gui aendu irundy temimoingo kuery vaꞌe regua yapu ratã vaꞌe rami ijayvu rã. Haꞌe vy — Enhemboja ke ejuvy — heꞌi. 


text:
Haꞌe ramo aexa rã ou peteĩ kavaju xiĩ vaꞌe. Haꞌe vaꞌe árygua ma guyrapa oguereko, haꞌe ixupe omeꞌẽa coroa. Haꞌe ramo joe ipoꞌaka ovy, ipoꞌakave aguã. 


text:
<n> Kuaxia para mbojaague mokoĩa vaꞌe omboi rã oexaague</n> Haꞌe gui kuaxia para mbojaague mokoĩa vaꞌe omboi jave mokoĩa temimoingo aendu — Enhemboja ke ejuvy — heꞌi rã. 


text:
Haꞌe gui aexa rã oẽ kavaju mboae, pytã vaꞌe. Haꞌe vaꞌe árygua pe ma omeꞌẽa yvy regua kuery ojapo aguã peteĩ rami veꞌỹ ikuai aguã rami, peteĩ-teĩ jojuka aguã. Ixupe omeꞌẽa avi peteĩ kyxe guaxu. 


text:
<n> Kuaxia para mbojaague mboapya vaꞌe omboi rã oexaague</n> Kuaxia para mbojaague mboapya vaꞌe omboi jave aendu mboapya temimoingo — Enhemboja ke ejuvy — heꞌi rã. Haꞌe gui aexa rã ou peteĩ kavaju huũ vaꞌe. Haꞌe vaꞌe árygua ma opo py oguereko mbaꞌemo opejaa.


text:
Peteĩ ayvu aendu avi irundy temimoingo kuery mbyte gui rami onhendu vaꞌe. Haꞌe vy aipoeꞌi: — Peteĩ ryruꞌi trigo ma peteĩ ára repy re ꞌrã ovendea. Mboapy ryru cevada voi ꞌrã peteĩ ára repy re ovendea. Haꞌe rami teĩ embovaipa eme azeite haꞌe vinho — heꞌi. 


text:
<n> Kuaxia mbojaague irundya vaꞌe omboi rã oexaague</n> Haꞌe gui Vexaꞌi raꞌy kuaxia para mbojaague irundya vaꞌe omboi jave aendu irundya temimoingo — Enhemboja ke ejuvy — heꞌi rã. 


text:
Haꞌe ramo amaꞌẽ vy aexa peteĩ kavaju iju vaꞌe. Haꞌe vaꞌe árygua rery ma Manoa Ja. Hakykue ou avi omanogue retã. Haꞌe kuery pe ma omeꞌẽa yvy regua kuery ojuka aguã, irundy-rundy ikuai vaꞌe gui peteĩ-teĩ ojuka aguã kyxe guaxu py, karuai, nhomoingo axya haꞌe yvy rupigua vixo inharõ vaꞌe py. 


text:
<n> Kuaxia para mbojaague teĩ nhiruĩa vaꞌe omboi rã oexaague</n> Kuaxia para mbojaague teĩ nhiruĩa vaꞌe omboi jave ma aexa rã altar oĩ vaꞌe yvýry ikuai Nhanderuete ayvu omombeꞌuague haꞌe onhemombeꞌu porãague re ojuka pyre kuery nheꞌẽ.


text:
Haꞌe vaꞌe kuery ojapukai atã vy — Senhor ndepoꞌakapa vaꞌe, ikyꞌa eꞌỹ haꞌe anhetẽ vaꞌe, rakaꞌe peve ꞌrã tu ndereikuaa potai, neĩ nerembopagai yvy regua kuery oreruguy omoẽague re? — heꞌi okuapy. 


text:
Haꞌe ramo haꞌe kuery peteĩ-teĩ pe omeꞌẽa ao xiĩ vaꞌe, haꞌe aipoꞌea opytuꞌuve ranhe aguã xapyꞌaꞌi, haꞌe kuery ojukaa ague rami avi irmão kuery Nhanderuete rembiguai ojuka pyrã ikuai vaꞌe ojukapaa peve. 


text:
<n> Kuaxia para mbojaague mboapy memea vaꞌe omboi rã oexaague</n> Haꞌe gui aexa rã Vexaꞌi raꞌy kuaxia para mbojaague mboapy memea vaꞌe omboi jave yvy oryryi atã. Kuaray pytũmba ajukue huũ rei vaꞌe rami, jaxy voi tuguy rami pytãmba.


text:
Haꞌe gui ma yva okanhy xapyꞌa mbaꞌemo pire onhemama ovy vaꞌe rami. Yvyty haꞌe ypaꞌũ ikuai vaꞌe haꞌe javi ovapa oĩague gui.


text:
Haꞌe ramo yvy regua huvixave kuery, yvatekueve, xondaro ruvixa, oguerekopa vaꞌe kuery, ipoꞌakakueve, escravo haꞌe escravo eꞌỹ vaꞌe haꞌe javi ma yvykua rupi onhemimba okuapy, haꞌe yvyꞌã re ita paꞌũ ikuai vaꞌe rupi guive.


text:
Haꞌe vaꞌe kuery ma yvyty haꞌe ita ikuai vaꞌe pe aipoeꞌi: — Peꞌa ke oreꞌáry, orenhomi tenda py oguapy oiny vaꞌe orerexa eꞌỹ aguã, haꞌe Vexaꞌi raꞌy orembopaga eꞌỹ aguã.


text:
<n> Cento e quarenta e quatro mil Israel kuery regua oexaague</n> Haꞌe vaꞌe rire irundy anjo aexa yvy apy irundy oĩ vaꞌe py hiꞌaĩ rã. Haꞌe vaꞌe kuery ma yvytu jokoarã ikuai, yvytu oipeju eꞌỹ aguã yvy re, yeꞌẽ re, neĩ peteĩve yvyra hiꞌaĩ vaꞌe re guive.


text:
Haꞌe gui peteĩ anjo mboae ju aexa kuaray oua katy gui oẽ ouvy vaꞌe, Nhanderuete oikove vaꞌe guigua kuaa ukaarã ogueru. Haꞌe vaꞌe ma ojapukai atã irundy anjo yvy haꞌe yeꞌẽ mbovaipaarã omoĩ mbyre pe.


text:
Haꞌe vy aipoeꞌi: — Pembovaipa eme ranhe yvy, yeꞌẽ, neĩ yvyra ikuai vaꞌe, Nhanderuete rembiguai kuery rova re ikuaa ukaarã romoĩ eꞌỹa ja — heꞌi. 


text:
Haꞌe gui ikuaa ukaarã omoĩmbaa vaꞌekue oipapaa rã aendu mbovy paa. Haꞌe vaꞌe kuery haꞌe javi vy ma cento e quarenta e quatro mil ikuai, Israel kuery haꞌe javi regua gui. , ; <a href="b66.14.1-5">14.1-5</a> 


text:
Zebulom regua gui doze mil, José regua gui doze mil, haꞌe Benjamim regua gui doze mil re avi ikuaa ukaarã omoĩa. 


text:
<n> Ombopyau pyre opuꞌã okuapy vaꞌe oexaague</n> Haꞌe vaꞌe rire aexa rã heta ete ikuai avave rei oipapa kuaa aguã rami eꞌỹ, haꞌe javi regua kuery, joegua eꞌỹ-eꞌỹ, amboae yvy regua haꞌe amboae rami ijayvu vaꞌe gui. Haꞌe vaꞌe kuery opuꞌãmba okuapy tenda haꞌe Vexaꞌi raꞌy renonde. Xiĩ vaꞌe py peteĩ-teĩ onhemonde vaꞌe, opo py pindo rogue oguereko guive.


text:
Haꞌe rami vy ijayvu atã vy aipoeꞌi: — Tenda py Nhanderuete oguapy oiny vaꞌe haꞌe Vexaꞌi raꞌy gui ae ou jaa jepe aguã — heꞌi okuapy. 


text:
Anjo kuery ma tujakueve haꞌe irundy temimoingo kuery yvýry rupi ikuai, tenda jovaive re opuꞌã okuapy. Haꞌe javive guenapyꞌã re ikuai tenda renonde, yvy re ngova omovaẽ okuapy Nhanderuete omboete vy.


text:
Haꞌe vy aipoeꞌi: — Anhetẽ ete. Tove Nhanderuete pe toporaeia, tombojeroviaa, taiꞌarandu, toguerovyꞌaa, tomboetea, taꞌipoꞌaka haꞌe taꞌimbaraete arakaꞌe rã peve. Amém — heꞌi okuapy. 


text:
Haꞌe gui tujakueve regua peteĩ ijayvu vy oporandu xevy: — Pevaꞌe kuery xiĩ vaꞌe py onhemonde vaꞌe, marã ramigua tu? Magui ou vaꞌekue tu? 


text:
Xee ambovai vy — Xeruvixa, ndee ma reikuaa ꞌrã — haꞌe. Haꞌe ramo aipoeꞌi xevy: — Haꞌe kuery ma ikuai axy eteague gui ou vaꞌekue. Vexaꞌi raꞌy ruguy py oao ojoi uka vy oikyꞌaꞌo uka vaꞌekue.


text:
Haꞌe nunga rupi Nhanderuete renda renonde rupi riae ikuai. Ara py haꞌe pyávy ombojerovia okuapy ixupegua oo ikyꞌa eꞌỹ vaꞌe py. Haꞌe ramo haꞌe kuery áry rupi tenda py oguapy oiny vaꞌe ojaoꞌi ꞌrã hoꞌã py.


text:
Haꞌe ramo haꞌe kuery noenduvei ma ꞌrã karuai neĩ yuvei. Haꞌe kuery áry kuaray ndojope raxyvei ꞌrã, neĩ haku noenduvei ꞌrã guive,


text:
mbaꞌeta haꞌe kuery re Vexaꞌi raꞌy tenda py oĩ vaꞌe opena ꞌrã, haꞌe ogueraa ꞌrã guive ygua tekove meꞌẽa oĩa katy. Haꞌe kuery rexay Nhanderuete omombirupa ꞌrã. ;  


text:
<n> Kuaxia para mbojaague sete-a vaꞌe omboi rã sete anjo mimby guaxu oguereko vaꞌe oexaague</n> Haꞌe gui kuaxia para mbojaague sete-a vaꞌe Vexaꞌi raꞌy omboi jave yva re okyrirĩmba katuĩꞌi meia-hora rãndaꞌu.


text:
Haꞌe gui aexa sete anjo Nhanderuete renonde opuꞌã okuapy rã. Haꞌe vaꞌe kuery pe ma sete mimby guaxu omeꞌẽa.


text:
Haꞌe gui ou avi anjo mboae. Haꞌe vaꞌe ma altar yvyꞌiry hiꞌaĩ. Opo py oguereko hyꞌaꞌi heakuã porã vaꞌe oapyaty ouro guigua. Ixupe ma omeꞌẽa vaipa heakuã porã vaꞌe, ikyꞌa eꞌỹ vaꞌe kuery ojerurea irũrã oapy aguã altar ouro guigua tenda renonde oĩ vaꞌe áry.


text:
Haꞌe gui anjo po py hyꞌaꞌi heakuã porã vaꞌe rapyaty oĩ vaꞌe gui hataxĩ ojeupi ovy Nhanderuete oĩa peve, ikyꞌa eꞌỹ vaꞌe kuery ojerurea irũrã.


text:
Haꞌe gui hyꞌaꞌi heakuã porã vaꞌe oapyaty ma peteĩgue ju anjo omonyẽ tata altar áry gui ojopy vaꞌekue. Haꞌe vy omombo yvy re. Haꞌe rã oiko yapu, ayvu, overa haꞌe yvy ryryi. 


text:
<n> Jypygua mimby guaxu omonheꞌẽ jave oexaague</n> Haꞌe gui jypygua anjo omonheꞌẽ mimby guaxu. Haꞌe ramo hoꞌa amandau haꞌe tata tuguy re irũ vaꞌe. Haꞌe nunga ma ko yvy re omomboa. Haꞌe ramo oapy yvy, yvyra ikuai vaꞌe haꞌe jai rogue pyau haꞌe javi. Mboapy-apy henda ikuai vaꞌe gui peteĩ-teĩ okai. 


text:
<n> Mokoĩa mimby guaxu omonheꞌẽ jave oexaague</n> Haꞌe gui anjo mokoĩa ju omonheꞌẽ mimby guaxu. Haꞌe ramo peteĩ omomboa yeꞌẽ py, yvyty tuvixa vaꞌe ramigua, hendy vaꞌe. Haꞌe ramo yeꞌẽ mboapy-apy oĩ vaꞌe gui peteĩ-teĩ henda py opyta tuguy.


text:
Temimoingo kuery yeꞌẽ rupi mboapy-apy ikuai vaꞌe peteĩ-teĩ omano. Kanoã voi mboapy-apy ikuai vaꞌe gui peteĩ-teĩ ombovaipa. 


text:
<n> Mboapya mimby guaxu omonheꞌẽ jave oexaague</n> Haꞌe gui anjo mboapya ju omonheꞌẽ mimby guaxu. Haꞌe ramo yva gui hoꞌa peteĩ jaxy-tata tuvixa vaꞌe, takua ryxa rami hendy vaꞌe. Yakã mboapy-apy oĩ vaꞌe gui peteĩ-teĩ áry hoꞌa, haꞌe yvu ikuai vaꞌe áry guive.


text:
Jaxy-tata rery ma Iro ete vaꞌe. Haꞌe rami vy yy mboapy-apy oĩ vaꞌe gui peteĩ-teĩ iro. Haꞌe ramo avakue heta omano yy gui, iro vaipa ramo. 


text:
<n> Irundya mimby guaxu omonheꞌẽ jave oexaague</n> Haꞌe gui anjo irundya ju omonheꞌẽ mimby guaxu. Haꞌe ramo kuaray, jaxy haꞌe jaxy-tata mboapy-apy ikuai vaꞌe gui peteĩ-teĩ pytũ. Ara py haꞌe pyávy teĩ naexakãvei.


text:
Haꞌe ramo amaꞌẽ vy aendu peteĩ taguato tuvixa vaꞌe yva mbyte rupi oveve vy ijayvu rã. Ijayvu atã reve aipoeꞌi: — Ndaꞌevei ete, ndaꞌevei ete, ndaꞌevei ete ꞌrã yvy regua kuery pe, mboapy anjo mimby guaxu omonheꞌẽ vaꞌerã oime teri ramo. 


text:
<n> Teĩ nhiruĩa mimby guaxu omonheꞌẽ jave oexaague</n> Haꞌe gui teĩ nhiruĩa anjo omonheꞌẽ mimby guaxu. Haꞌe rã aexa peteĩ jaxy-tata yva gui hoꞌa rã yvy re. Haꞌe vaꞌe pe ma omeꞌẽa yvykua pytũa rokẽ peꞌaa.


text:
Haꞌe gui yvykua pytũa rokẽ oipeꞌa ramo yvykua gui ojeupi hataxĩ, tatakua tuvixa vaꞌe gui hataxĩ opuꞌãa rami. Yvykua gui hataxĩ oẽ vaꞌe omoꞌãmba kuaray haꞌe yvate rupi.


text:
Hataxĩ mbyte gui oẽ tuku, haꞌe yvy re ojeꞌoi. Haꞌe vaꞌe kuery pe omeꞌẽa japeuxa yvy rupigua rami jopi aguã.


text:
Haꞌe kuery pe aipoꞌea ojavyky eꞌỹ aguã yvy re nhuũ haꞌe hogue vaꞌe, neĩ yvyra ikuai vaꞌe, haꞌe rã avakue rova re Nhanderuete guigua kuaa ukaarã nomoĩaia vaꞌekue anho.


text:
Tuku kuery jojuka aguã ꞌrãgue py haꞌe kuery pe omeꞌẽa teĩ nhiruĩ jaxy re nhomoingo axy aguã rive. Haꞌe ramo japeuxa jopi vy nhomoingo axya rami ꞌrã nhomoingo axy.


text:
Haꞌe vaꞌe jave py avakue onheaꞌã ꞌrã omano aguã teĩ ndaꞌevei ꞌrã. Omanoxea oendu teĩ ndaꞌevei ꞌrã omano aguã.


text:
Tuku ma kavaju joe opuꞌã aguã katy guarã oguereko katu pyre rami ojekuaa. Inhakã re oĩ coroa ouro guigua rami ojekuaa vaꞌe. Hova ma ava rami ojekuaa.


text:
Opexo re ma oguereko pexo regua ferro gui ojapo pyre ramigua. Ipepo revovo ma joe opuꞌã aguã katy karóxa heta kavaju omoatã heravy vaꞌe revovo rami.


text:
Haꞌe kuery rerekoa huvixave rami oguereko vaꞌe ma anjo yvykua pytũa pygua. Haꞌe vaꞌe rery ma hebraico py Abadom, haꞌe rã grego py ma Apoliom. 


text:
<n> Mboapy memea mimby guaxu omonheꞌẽ jave oexaague</n> Haꞌe gui anjo mboapy memea ju omonheꞌẽ mimby guaxu. Haꞌe gui aendu peteĩ ayvu. Haꞌe vaꞌe ma ouro guigua altar Nhanderuete renonde oĩ vaꞌe apy irundy oĩ vaꞌe gui onhendu.


text:
Haꞌe vy aipoeꞌi anjo mboapy memea vaꞌe mimby guaxu oguereko vaꞌe pe: — Ejora ke irundy anjo Eufrates yakã guaxu yvýry ojokua pyre — heꞌi. 


text:
Haꞌe ramo ojora irundy anjo. Haꞌe vaꞌe kuery ma haꞌe vaꞌe maꞌetỹ, haꞌe vaꞌe jaxy, haꞌe vaꞌe ára, haꞌe vaꞌe hora jave ae avakue mboapy-apy ikuai vaꞌe gui peteĩ-teĩ jukaarã oguereko katu pyre.


text:
Haꞌe rami vy aexa rã kavaju haꞌe hiꞌárygua kuery opexo regua oguereko tata rami pytã vaꞌe, jacinto rami hovy vaꞌe haꞌe enxofre rami iju vaꞌe. Kavaju akã ma guary akã rami. Ijuru gui ma oẽ oiny tata, hataxĩ haꞌe enxofre.


text:
Haꞌe vaꞌe mboapy nhomoingo axyarã ijuru gui oẽ vaꞌe py ae jojuka ꞌrã, tata, hataxĩ haꞌe enxofre py. Avakue mboapy-apy ikuai vaꞌe gui peteĩ-teĩ ojuka ꞌrã.


text:
Mbaꞌeta kavaju kuery mbaraetea ma ijuru haꞌe huguai re oĩ. Huguai ma mboi rami inhakã vaꞌe. Haꞌe vaꞌe py ae ꞌrã nhomoingo axy. 


text:
Haꞌe rã amboae kuery, imoingo axyarã oiko vaꞌe gui nomanoi vaꞌekue ma ndojeko rerovai opo py mbaꞌemo vai ojapoaty gui. Ndojepeꞌai ae anha haꞌe mbaꞌemo raꞌangaa ouro guigua omboetea gui, neĩ prata guigua, overa vaꞌe, ita haꞌe yvyra guigua gui, haꞌe nunga oexa vaꞌerã eꞌỹ, oendu vaꞌerã eꞌỹ, neĩ oguata vaꞌerã eꞌỹ teĩ.


text:
<n> João pe kuaxia paraꞌi hoꞌu ukaa ague</n> Haꞌe gui amboae anjo imbaraete vaꞌe aexa yva gui oguejy ouvy rã. Haꞌe vaꞌe ma arai py onhemonde ouvy. Inhakã áry rupi ma karugua ojekuaa. Hova ma kuaray rami hexakã, haꞌe hetyma ma tata rami.


text:
Opo py ma peteĩ kuaxia paraꞌi ojepeꞌa vaꞌe oguereko. Opy oiporu kuaa regua re opyrõ yeꞌẽ áry, haꞌe rã opy oiporu kuaa eꞌỹa re ma yvy re opyrõ.


text:
Sete yapu ijayvu rã aendu vy ambopara ta ramove peteĩ ayvu aendu yva gui, — Emombeꞌu eme sete yapu ijayvuague, embopara eme — heꞌi vaꞌe. 


text:
Haꞌe rami vy oura arakaꞌe rã peve oiko vaꞌerã rery rupi, yva, yvy, yeꞌẽ haꞌe opa mbaꞌe ikuai vaꞌe apoare re. Haꞌe vy aipoeꞌi: — Ndarevei ma ꞌrã.


text:
Mbaꞌeta sete-a anjo ijayvua ára py mimby guaxu omonheꞌẽ ta jave ojeupitypa ma ꞌrã Nhanderuete oikuaa uka eꞌỹ teri vaꞌekue, guembiguai profeta kuery pe omombeꞌuague rami vy — heꞌi. 


text:
Yva gui ijayvu vaꞌekue ma teĩgue ju ijayvu vy aipoeꞌi xevy: — Tereo, ejopy kuaxia para ojepeꞌa vaꞌe yeꞌẽ haꞌe yvy re anjo opyrõ vaꞌe po py oĩ vaꞌe — heꞌi. 


text:
Haꞌe ramo anjo hiꞌaĩa py aa vy ajerure kuaxia paraꞌi xevy omeꞌẽ aguã re. Haꞌe ramo aipoeꞌi: — Ejopy haꞌvy, haꞌe heꞌupa. Anhetẽ iro ꞌrã nderyepy py, haꞌe rã ndejuru py oĩ teria ja ei rami heꞌẽ ꞌrã — heꞌi. 


text:
Anjo po gui kuaxia paraꞌi ajopy vy haꞌu ramo xejuru py heꞌẽ ei rami. Haꞌe rami teĩ amokõ rire xerye py ma iro. 


text:
Haꞌe gui aipoeꞌive xevy: — Teĩgue ju ꞌrã remombeꞌu heta regua kuery rekorã, amboae regua, amboae rami ijayvu vaꞌe haꞌe huvixave ikuai vaꞌe rekorã. 


text:
<n> Nhanderuete pegua oo ikyꞌa eꞌỹ vaꞌe oaꞌã aguã re ijayvuague</n> Haꞌe gui xevy pe omeꞌẽa peteĩ takua popoka rami ipuku vaꞌe. Haꞌe aipoꞌea xevy: — Epuꞌã ke, tereo, haꞌe eaꞌã Nhanderuete pegua oo ikyꞌa eꞌỹ vaꞌe. Eaꞌã avi altar oĩ vaꞌe, haꞌe pygua ombojerovia vaꞌe kuery voi. 


text:
Haꞌe rã oo ikyꞌa eꞌỹ vaꞌe roka ma tove, eaꞌã eme, mbaꞌeta amboae regua kuery pe ranhe omboaxaa vaꞌekue. Haꞌe vaꞌe kuery ma quarenta e dois jaxy re ꞌrã opyrõ tetã ikyꞌa eꞌỹ vaꞌe re. 


text:
<n> Mokoĩ profeta ojukaa rã oexaague</n> — Haꞌe gui mokoĩ profeta xeayvu mombeꞌuarã ambou vy mil duzentos e sessenta ára re ꞌrã amoingo, ajukue vaikue py onhemonde reve — heꞌi.


text:
Haꞌe vaꞌe kuery ma mokoĩ oliveira, haꞌe mokoĩ tataendy renda Senhor yvy re ipoꞌaka vaꞌe renonde hiꞌaĩ vaꞌe. 


text:
Haꞌe kuery pe amongue ojapo vai ta ramo ijuru gui oẽ ꞌrã tata hovaigua kuery mombaarã. Haꞌe rami ꞌrãe imoingo axyxea kuery omano.


text:
Haꞌe kuery ipoꞌaka ꞌrã yva ojoko aguã, ayvu omombeꞌu oikovya ja oky eꞌỹ aguã. Yy re voi ipoꞌaka ꞌrã tuguy rami ojeapo aguã. Ipoꞌaka avi ꞌrã opa marãgua nhomoingo axya py yvy ombovaipa aguã, mbovykue rei eꞌỹ ojapoxea rami. 


text:
Haꞌe vaꞌe rire haꞌe kuery omombeꞌu ꞌrã vaꞌekue omombeꞌupa ma ramo haꞌe kuery re peteĩ opuꞌã ꞌrã, vixo vaikue yvykua gui oẽ vaꞌe. Haꞌe vaꞌe ma haꞌe kuery re ipoꞌaka vy ojuka ete ranhe ꞌrã.


text:
Haꞌe kuery retekue omomboa inony ꞌrã tetã guaxu mbyte rupi tape oaxa vaꞌe py. Haꞌe vaꞌe tetã pe ma “Sodoma” haꞌe “Egito” ꞌea Nheꞌẽ gui, mbaꞌeta haꞌe py ae haꞌe kuery Senhor ojukaa aviague, kuruxu re.


text:
Haꞌe ramo mokoĩ profeta retekue re heta ꞌrã omaꞌẽ: amboae yvy regua kuery, joegua eꞌỹ-eꞌỹ, amboae rami ijayvu vaꞌe haꞌe amboae regua kuery. Irundy araa kuaray mbyte peve ꞌrã hetekue re omaꞌẽ okuapy, ojaty uka vy eꞌỹ.


text:
Mbaꞌeta yvy regua kuery oguerovyꞌa rei ꞌrã mokoĩve omanoague. Haꞌe rami vy ojapo ꞌrã ngaru, haꞌe joupe-upe omeꞌẽ ꞌrã mbaꞌemo, “Haꞌe vaꞌe mokoĩ profeta ma yvy regua kuery omoingo axy rei vaꞌekue” heꞌi vy. 


text:
Haꞌe gui irundy araa kuaray mbyte rire ma Nhanderuetea gui nheꞌẽ imoingove jevyarã ou vy haꞌe kuery re ꞌrã oĩ. Haꞌe ramo opuꞌã ꞌrã nhoguenoꞌamy, haꞌe hexaa kuery ndaekorãvei ꞌrã okuapy.


text:
Haꞌe gui mokoĩ profeta yva gui oendu ꞌrã peteĩ ayvu atã “Penhemboja ke pejuvy” heꞌi nhendu vaꞌe. Haꞌe ramo yva re ojeupi ꞌrã arai rupi, hovaigua kuery oexaa py.


text:
Haꞌe ramove oiko ꞌrã yvy oryryi atã vaꞌe, tetã mbovaipaarã. Dez henda oĩ vaꞌe-vaꞌe gui peteĩ-teĩ henda py ꞌrã ombovaipa. Yvy ryryi gui omano ꞌrã sete mil. Haꞌe rã amboae kuery ma ndaekorãvei reve ombojerovia ꞌrã okuapy Nhanderuete yva pygua. 


text:
<n> Sete-a mimby guaxu ju omonheꞌẽ jave oexaague</n> Haꞌe gui sete-a anjo ju omonheꞌẽ mimby guaxu. Haꞌe ramo yva re onhendu peteĩ ayvu atã: — Yvy regua poꞌakaa ma nhande-Senhor haꞌe hemimbou Cristo pegua omboaxaa. Haꞌe ramo haꞌe vaꞌe ju ꞌrã joguereko arakaꞌe rã peve — heꞌi vaꞌe. 


text:
Haꞌe gui vinte e quatro tujakueve joe opena vaꞌety kuery Nhanderuete renonde, guenda py oguapy okuapy vaꞌe ma guenapyꞌã re ikuai, haꞌe yvy re ngova omovaẽ Nhanderuete omboetea rupi.


text:
Haꞌe vy aipoeꞌi okuapy: — Senhor Oreruete Ndepoꞌakapa vaꞌe, aỹ reiko haꞌe yma guive reiko vaꞌekue vaꞌe, ore kuery roguerovyꞌa, mbaꞌeta ndepoꞌaka etea rexa uka vy huvixave ma reĩ.


text:
Anhetẽ, yvy regua kuery ipoxypa vaꞌekue ri ovaẽ ma ndee ae ndepoxy aguã, omano vaꞌekue remboayvu aguã ára reaꞌangaague. Haꞌe rami vy nerembiguai kuery pe remeꞌẽ ꞌrã hekovia, profeta kuery, ikyꞌa eꞌỹ vaꞌe haꞌe nderery oendu vy ojererokyjea rupi ikuai vaꞌe haꞌe javi, yvyĩgueve haꞌe yvatekueve. Ovaẽ avi yvy mombaare kuery remomba aguã — heꞌi. 


text:
Haꞌe gui yva re ojepeꞌa jekuaa Nhanderuete pegua oo ikyꞌa eꞌỹ vaꞌe rokẽ, haꞌe ramo ikyꞌa eꞌỹ vaꞌe ropy aexa guexeve guarã ojapo vaꞌekue ryru oĩ vaꞌe. Haꞌe gui oiko overa, ayvu, yapu haꞌe yvy ryryi. Amandau avi hoꞌa vaipa. 


text:
<n> Kunha haꞌe teju-jagua oexaague</n> Yva re peteĩ ojekuaa avi hexa pyrã tuvixa vaꞌe. Oiko peteĩ kunha kuaray py onhemonde vaꞌe, jaxy áry ipy oĩ vaꞌe. Haꞌe vaꞌe akã re ma oĩ peteĩ coroa doze jaxy-tata oĩa.


text:
Amboae ojekuaa avi hexa pyrã yva re, peteĩ teju-jagua pytã hiꞌaĩ tuvixa vaꞌe. Haꞌe vaꞌe ma sete inhakã haꞌe dez hakua vaꞌe. Sete inhakã re ma sete coroa oĩ.


text:
Nguguai py oity yva gui jaxy-tata ikuai vaꞌekue. Mboapy-apy oĩ vaꞌe gui peteĩ-teĩ oity vy omombo yvy katy. Kunha kyrĩ vaꞌe oikuavã ta vaꞌe renonde teju-jagua hiꞌaĩ, ituiꞌi ramove hoꞌu aguã.


text:
Haꞌe gui ituiꞌi ma peteĩ avaꞌi. Haꞌe vaꞌe ma haꞌe javi regua moꞌaranduarã oiko po pygua ferro guigua py. Haꞌe gui kunha vaꞌe piꞌa ma Nhanderuetea py heraa, henda peve.


text:
Haꞌe gui kunha vaꞌe ma tekoa eꞌỹa katy ojava ovy. Haꞌe py hekoarã oĩ Nhanderuete oguereko katu vaꞌekue. Haꞌe py omongaru uka ꞌrã mil duzentos e sessenta araa peve. 


text:
<n> Yva gui teju-jagua oitya rã oexaague</n> Haꞌe gui yva re oiko joe opuꞌã vaꞌe. Haꞌe rami vy anjo Miguel ma guexevegua kuery reve opuꞌã okuapy teju-jagua re. Haꞌe ramo teju-jagua ojeupegua anjo kuery reve opuꞌã avi,


text:
Haꞌe ramo yva gui oitya teju-jagua tuvixa vaꞌe, mboi yma guive oiko vaꞌekue, anha Satanás hery vaꞌe, yvy regua kuery haꞌe javi mbotavya. Yvy katy omomboa, ixupegua anjo kuery reve. 


text:
Haꞌe gui yva gui aendu peteĩ ijayvu atã vaꞌe: — Aỹ ma ojekuaa ma jaa jepe aguã, Nhanderuete ombaraetea haꞌe opoꞌakaa oexa uka aguã guive. Ojekuaa avi hemimbou Cristo poꞌakaa, mbaꞌeta oity ma nhande-irmão kuery rekokue ramigua mombeꞌua. Haꞌe vaꞌe ma ara py haꞌe pyávy Nhanderuete renonde hiꞌaĩ haꞌe kuery rekokue omombeꞌua py.


text:
Haꞌe rami teĩ hexe ma Vexaꞌi raꞌy ruguy rupi haꞌe kuery ipoꞌaka, haꞌe hexegua ayvu omombeꞌua py guive. Haꞌe kuery omano aguã rami ikuai teĩ noendui okuapy ojeayvua.


text:
Haꞌe nunga rupi yva re pendekuai vaꞌe haꞌe javi, pevyꞌa ke. Haꞌe rã yvy haꞌe yeꞌẽ pe ma ndaꞌevei ete ꞌrã, mbaꞌeta pendea py oguejy ma anha. Ipoxy vaipa reve oguejy, mbaꞌeta oikuaa hiꞌára opa raiꞌi maa. 


text:
<n> Teju-jagua kunha vaꞌe oakykue monha rã oexaague</n> Haꞌe gui yvy py teju-jagua omomboa ma ramo oakykue monha kunha opiꞌaꞌi oikuavã vaꞌekue.


text:
Haꞌe ramo kunha vaꞌe pe omeꞌẽa taguato tuvixa vaꞌe pepo jovaive revegua, tekoa eꞌỹa katy oveve aguã, hekoarã oguereko katu pyre py. Haꞌe py ma omongarua ꞌrã mboapy maꞌetỹ rire irundya mbyte peve, mboi oexa eꞌỹa py. ,  


text:
Haꞌe ramo kunha vaꞌe rakykue mboi ou vy ojuru gui yy omoẽ yakã rami, kunha vaꞌe ogueroxyry heravy aguã.


text:
Haꞌe rami teĩ yvy ae oipytyvõ kunha vaꞌe. Haꞌe rami vy ojepeꞌa vy omokõmba teju-jagua ojuru gui yy omoẽ vaꞌekue. 


text:
 Haꞌe ramo kunha vaꞌe pe teju-jagua ipoxyve ete vy oo imemby mboae kuery ikuai vaꞌe re opuꞌã aguã. Haꞌe vaꞌe kuery ma Nhanderuete ojapo uka vaꞌe omoĩ porã, haꞌe Jesus regua omombeꞌua rupi ikuai vaꞌe. 18 Haꞌe gui teju-jagua ma yeꞌẽ rembe re ju hiꞌaĩ ita kuꞌi reia py. 


text:
<n> Yeꞌẽ gui vixo vaikue oẽ rã oexaague</n> Haꞌe gui peteĩ vixo vaikue aexa yeꞌẽ gui oẽ ouvy rã. Haꞌe vaꞌe ma dez hakua haꞌe sete inhakã vaꞌe. Hakua re ma dez coroa oĩ. Inhakã re ma hery oĩ ayvu vai regua.


text:
Vixo aexa vaꞌe ma reõ rami hete. Ipy ma urso rami, haꞌe rã ijuru ma guary rami. Ixupe teju-jagua omboaxa opoꞌakaa, henda openaaty py oĩ aguã, haꞌe mbaꞌemo tuvixa vaꞌe ojapo aguã guive. 


text:
Haꞌe gui aexa rã inhakã sete ikuai vaꞌe regua peteĩ re ijukaarã omboguaiague oĩ, teĩ ijai ijukaarã oĩ vaꞌekue gui okuera. Haꞌe ramo yvy regua kuery haꞌe javi onhemondyipa vy vixo re anho ojeꞌoi.


text:
Teju-jagua voi ombojerovia okuapy, vixo ombopoꞌaka rire. Vixo vaikue avi ombojerovia. Haꞌe vy aipoeꞌi okuapy: — Mavaꞌe ndaꞌu vixo rami ipoꞌaka vaꞌe? Mavaꞌe ndaꞌu opuꞌã kuaa ꞌrã hexe? — heꞌi. 


text:
Haꞌe ramo ojuru oipeꞌa Nhanderuete re ijayvu vai aguã. Haꞌe rami vy hery haꞌe ombojeroviaaty re ijayvu rei, haꞌe yva pygua kuery re guive. 


text:
Ixupe omeꞌẽa avi ikyꞌa eꞌỹ vaꞌe kuery re opuꞌã haꞌe ipoꞌaka ete aguã. Ombopoꞌakaa avi yvy re ikuai vaꞌe re: peteĩ-teĩ regua re, joegua eꞌỹ-eꞌỹ, amboae rami ijayvu vaꞌe haꞌe amboae regua kuery re. 


text:
Haꞌe ramo yvy regua kuery haꞌe javi ꞌrã ombojerovia. Haꞌe vaꞌe kuery rery ma kuaxia tekove oguereko vaꞌe kuery rery oĩa re noĩ. Haꞌe vaꞌe kuaxia ma Vexaꞌi raꞌy pegua, mbaꞌeta yvy itui ypyꞌi guive ojejuka uka vaꞌekue. 


text:
Nhuã py heraa pyrã ma nhuã py ae ꞌrã oo. Kyxe guaxu py ojuka pyrã ma kyxe py ae ꞌrã ojukaa. Haꞌe rami oiko rã ikyꞌa eꞌỹ vaꞌe kuery toexa uka ogueropoꞌaka haꞌe ojerovia etea. 


text:
<n> Yvy guy gui vixo mboae oẽ ouvy rã oexaague</n> Haꞌe gui vixo vaikue mboae ju aexa yvy guy gui oẽ ouvy rã. Haꞌe vaꞌe ma Vexaꞌi raꞌy rami hakua mokoĩ vaꞌeri teju-jagua rami ijayvu vaꞌe.


text:
Jypygua vixo poꞌakaa rupi oiko henonde. Haꞌe rami vy ojapo ꞌrã yvy regua kuery vixo jypygua omboete aguã rami, ijai ijukaarã oĩ vaꞌekue gui okuera rire.


text:
Ojapo avi ꞌrã hexa pyrã tuvixa vaꞌe. Haꞌe rami vy yva gui omboguejy ꞌrã tata yvy katy, avakue oexaa py.


text:
Vixo renonde hexa pyrã ojapo aguã ombopoꞌakaague rupi ombotavy ꞌrã yvy regua kuery. Haꞌe rami vy haꞌe kuery pe ojapo uka ꞌrã vixo raꞌangaarã, kyxe guaxu py omboguaiague gui oikove ju vaꞌekue pegua ae.


text:
Ombopoꞌaka avi vixo raꞌangaa omopytuẽ aguã. Haꞌe ramo haꞌangaa ijayvu, haꞌe ojuka uka guive haꞌangaa ombojerovia eꞌỹ vaꞌe kuery.


text:
Pavẽ re omoĩ uka ikuaa ukaarã, ipo oiporu kuaa regua re, eꞌỹ vy hova re. Yvyĩgueve haꞌe yvatekueve, oguerekopa vaꞌe haꞌe iporiaukueꞌi, escravo haꞌe escravo eꞌỹ haꞌe javi re omoĩ,


text:
mbaꞌeve rei ovende eꞌỹ neĩ ojogua eꞌỹ aguã, ikuaa ukaa oguereko vaꞌe eꞌỹ vy. Haꞌe vaꞌe kuery re oĩ jypygua vixo rery, eꞌỹ vy hery regua número.


text:
Haꞌe nunga ma ꞌarandua oexa ukaa aguã oiko. Hiꞌarandu vaꞌe kuery toikuaa pota vixo número mbovy paa re, mbaꞌeta ava regua número ae, seiscentos e sessenta e seis. 


text:
<n> Vexaꞌi raꞌy haꞌe ixupegua kuery Sião yvyty áry ikuai rã oexaague</n> Haꞌe gui amaꞌẽ vy aexa Vexaꞌi raꞌy Sião yvyty áry hiꞌaĩ rã. Hexeve ikuai avi cento e quarenta e quatro mil. Haꞌe vaꞌe kuery rova re ma hery haꞌe Tuu rery omboparaa vaꞌekue. 


text:
Haꞌe gui peteĩ ayvu aendu yva gui onhendu vaꞌe, yy heta haꞌe yapu atã vaꞌe revovo rami, haꞌe mbaꞌepu ixã reta vaꞌe ombopua rã onhendua rami guive.


text:
Tenda oĩ vaꞌe renonde rupi oporaeia okuapy mboraei pyau, irundy temimoingo kuery haꞌe tujakueve joe opena vaꞌety renonde. Haꞌe vaꞌe mboraei ma avave rei ndoporaei kuaai, cento e quarenta e quatro mil yvy regua kuery gui ogueraa jepe pyreꞌỹ vy.


text:
Haꞌe vaꞌe kuery ma kunhague reve onhemongyꞌa eꞌỹ vaꞌe, joguereko eꞌỹ vaꞌe vy. Vexaꞌi raꞌy ooa rupi rei hupive ojeꞌoi vaꞌe. Avakue mbyte gui ojoguaa Nhanderuete haꞌe Vexaꞌi raꞌy peguarã jypyꞌigua ikuai aguã.


text:
<n> Jypygua ayvu oenduague</n> Haꞌe gui anjo mboae ju aexa yva mbyte rupi oveve-veve rã. Haꞌe vaꞌe ma ayvu porã arakaꞌe rã peve guarã oguereko yvy regua kuery pe omombeꞌu vaꞌerã, peteĩ-teĩ regua pe, joegua eꞌỹ-eꞌỹ, amboae rami ijayvu vaꞌe, haꞌe amboae yvy regua kuery haꞌe javi pe.


text:
Haꞌe vy ijayvu atã reve aipoeꞌi: — Pejererokyje ke Nhanderuete renonde, pemboete guive, mbaꞌeta ovaẽ ma nhombopaga aguã hora. Pembojerovia yva, yvy, yeꞌẽ haꞌe yvu ikuai vaꞌe apoare — heꞌi. 


text:
<n> Mokoĩa ayvu oenduague</n> Haꞌe vaꞌe rire ou anjo mboae, mokoĩa vaꞌe. Haꞌe vaꞌe ju aipoeꞌi: — Hoꞌa, hoꞌapa ma Babilônia tetã guaxu. Mbaꞌeta haꞌe vaꞌe tetã ma vinho omeꞌẽ vaꞌekue yvy regua kuery haꞌe javi oyꞌu aguã. Haꞌe vaꞌe ma poxya, Babilônia pygua kuery itavy reiague re ou vaꞌe. 


text:
<n> Mboapya ayvu oenduague</n> Haꞌe vaꞌe rire ou anjo mboae ju, mboapya vaꞌe. Haꞌe vaꞌe ma ijayvu atã reve aipoeꞌi: — Vixo vaikue haꞌe haꞌangaa mbojeroviaa kuery rova re, eꞌỹ vy ipo re ikuaa ukaarã omoĩmbaa vaꞌekue ma


text:
oyꞌu ꞌrã vinho Nhanderuete poxya regua. Haꞌe nunga ma omoirũ eꞌỹ re oguereko katu vaꞌekue. Karo ipoxya oĩa gui ae ꞌrã haꞌe kuery oyꞌu. Haꞌe rami vy tata enxofre revegua py ikuai axy ꞌrã anjo ikyꞌa eꞌỹ vaꞌe kuery haꞌe Vexaꞌi raꞌy renonde.


text:
Haꞌe kuery ikuai axya gui hataxĩ ojeupi ꞌrã arakaꞌe rã peve guarã. Vixo vaikue haꞌe haꞌangaa mbojeroviaa kuery re hery omoĩa vaꞌekue ma ara py haꞌe pyávy opytuꞌu eꞌỹ re ikuai axy riae ꞌrã — heꞌi. 


text:
Haꞌe rami oiko rã ikyꞌa eꞌỹ vaꞌe kuery toexa uka oĩ atãa. Haꞌe kuery ma Nhanderuete ayvu haꞌe Jesus re ojeroviaa rupi ikuai vaꞌe. 


text:
<n> Irundya ayvu oenduague</n> Haꞌe ramo yva gui aendu peteĩ ayvu: — Embopara ke: Ovyꞌa ete ꞌrã okuapy aỹ guive Senhor re omano vaꞌe kuery — heꞌi vaꞌe. Haꞌe ramo Nheꞌẽ ombovai: — Anhetẽ, mbaꞌeta haꞌe kuery opytuꞌu ꞌrã ombaꞌeapoague gui. Heko porãague repy ojekuaa avi ꞌrã haꞌe kuery reve — heꞌi. 


text:
<n> Mbaꞌemo aju omonoꞌõa rã oexaague</n> Haꞌe gui amaꞌẽ vy aexa peteĩ arai xiĩ vaꞌe. Haꞌe vaꞌe áry ma peteĩ oguapy oiny, ava raꞌy ojeapo vaꞌekue rami ojekuaa vaꞌe. Haꞌe vaꞌe akã re ma coroa ouro guigua oĩ, haꞌe opo py ma foiceꞌi haimbe vaꞌe oguereko. 


text:
Haꞌe gui ma Nhanderuete ro ikyꞌa eꞌỹ vaꞌe gui oẽ ouvy anjo mboae. Haꞌe vaꞌe ma ojapukai reve aipoeꞌi arai áry oguapy oiny vaꞌe pe: — Mbaꞌety yvy regua ijajupa ma. Eraa ke nde-foiceꞌi haꞌe emonoꞌõ, mbaꞌeta remonoꞌõ aguã hora ovaẽ ma. — heꞌi. 


text:
Haꞌe ramo arai áry oguapy oiny vaꞌe yvy áry rupi foiceꞌi py ijaju vaꞌe ojaya vy omonoꞌõmba yvy gui. 


text:
<n> Uva omonoꞌõa rã oexaague</n> Haꞌe gui yva re Nhanderuete ro ikyꞌa eꞌỹ vaꞌe oĩ vaꞌe gui oẽ ouvy anjo mboae. Haꞌe vaꞌe voi foiceꞌi haimbe vaꞌe oguereko opo py.


text:
Haꞌe gui altar yvýry gui peteĩ oẽ anjo mboae ju, tata re opena vaꞌety. Haꞌe vaꞌe ma foiceꞌi haimbe vaꞌe revegua pe ijayvu atã vy aipoeꞌi: — Eraa ke nde-foiceꞌi haimbe vaꞌe, haꞌe emonoꞌõ uva yvy regua hembypy gui, mbaꞌeta uva ijajupa ma — heꞌi. 


text:
Haꞌe ramo yvy áry rupi anjo foiceꞌi omboaxa vy yvy re uva rembypy ikuai vaꞌe gui ojaya hiꞌa. Haꞌe rami vy uvaꞌa ma peteĩ onhami atyrã tuvixa vaꞌe oĩ vaꞌe py omombopa, Nhanderuete opoxya rupi nhombopaga aguã. 


text:
Haꞌe ramo uva onhamia tetã gui mombyryꞌi. Haꞌe ramo onhamiaty gui onheẽ tuguy. Kavaju juruxã peve tyguaxu, haꞌe trezentos quilometro-a rupi peve oxyry. 


text:
<n> Sete nhomoingo axyarã omboua ta ramo oexaague</n> Haꞌe gui aexa rã yva re ojekuaa hexa pyrã tuvixa vaꞌe mboae, nhomondyipaarã. Mbaꞌeta sete anjo ikuai, sete nhomoingo axyarã rerua. Haꞌe vaꞌe nhomoingo axya ma opa vygua, mbaꞌeta haꞌe nunga py opa ꞌrã Nhanderuete opoxya rupi joguerekoa. 


text:
<n> Moisés haꞌe Vexaꞌi raꞌy poraei oporaeia okuapy rã oenduague</n> Haꞌe gui peteĩ yupa aexa vidro guigua rami ojekuaa vaꞌe, tata re irũ vaꞌe. Haꞌe vaꞌe áry ma mbaꞌemo vai re ipoꞌaka vaꞌekue ikuai: vixo vaikue re, haꞌangaa, haꞌe hery regua número omoĩa ꞌrã vaꞌekue re. Haꞌe vaꞌe kuery ma Nhanderuete pegua mbaꞌepu ixã reta vaꞌe oupi reve


text:
oporaei okuapy Nhanderuete rembiguai Moisés haꞌe Vexaꞌi raꞌy poraei. Haꞌe rami vy aipoeꞌi: — Senhor Oreruete Ndepoꞌakapa vaꞌe, mbaꞌemo rejapo vaꞌe ma tuvixa haꞌe iporã vaꞌe meme. Reikoa haꞌe javi rupi ndereko porãa anhetẽ rupigua meme rexa uka. Yvy regua kuery Ruvixave reiko!


text:
Senhor, mavaꞌe tu nderery oendu vy nanemboetei ꞌrã ojererokyjea rupi? Mbaꞌeta ndee anho ikyꞌa eꞌỹ vaꞌe reiko. Haꞌe nunga rupi yvy regua kuery haꞌe javi ꞌrã nerenonde ou nemboete aguã, ndereko porãa ojekuaa ma rire — heꞌi okuapy. 


text:
<n> Nhanderuete nhomoingo axyarã ombou rã oexaague</n> Haꞌe vaꞌe rire amaꞌẽ jevy rã yva re ombojeroviaaty ikyꞌa eꞌỹ vaꞌe ojepeꞌa, haꞌe Nhanderuete ayvu ryru opy oĩa gui ojekuaa.


text:
Haꞌe gui ikyꞌa eꞌỹ vaꞌe ropy gui sete anjo kuery oẽ ouvy sete nhomoingo axyarã rerua. Haꞌe vaꞌe kuery ma ajukue porãve xiĩ rei hexakã vaꞌe py onhemonde, ajukue raꞌykue ouro guigua opexo rupi ojokua reve.


text:
Haꞌe ramo sete anjo ikuai vaꞌe po py irundy temimoingo kuery vaꞌe regua peteĩ omboaxa sete hyꞌaꞌi ouro guigua. Haꞌe vaꞌe ma tynyẽ Nhanderuete rakaꞌe rã peve oiko vaꞌerã poxya.


text:
Haꞌe gui ikyꞌa eꞌỹ vaꞌe ropy rupi tynyẽ Nhanderuete rexakã haꞌe ipoꞌakaa guigua hataxĩ. Haꞌe ramo avave rei ndaꞌevei ranhe oike aguã, sete nhomoingo axyarã sete anjo oguereko vaꞌe oiko eꞌỹa ja. 


text:
<n> Jypygua nhomoingo axyarã ombou rã oexaague</n> Haꞌe gui peteĩ ayvu aendu oo ikyꞌa eꞌỹ vaꞌe gui onhendu atã vaꞌe. Haꞌe rami vy sete anjo ikuai vaꞌe pe aipoeꞌi: — Tapeo, sete hyꞌaꞌi pereko vaꞌe gui penhoẽ yvy re Nhanderuete poxya rexa ukaarã — heꞌi. 


text:
Haꞌe ramo anjo jypygua oẽ ovy vy hyꞌaꞌi py oĩ vaꞌe onhoẽ yvy re. Haꞌe vaꞌe gui ma oiko ai vaikue. Haꞌe ramo vixo vaikue guigua kuaa ukaarã avakue omoĩa haꞌe haꞌangaa ombojerovia vaꞌekue re oiko imoingo axyarã. 


text:
<n> Mokoĩa nhomoingo axyarã ombou rã oexaague</n> Haꞌe gui anjo mokoĩa vaꞌe ma yeꞌẽ áry ju onhoẽ hyꞌaꞌi gui. Haꞌe vaꞌe gui ma omano vaꞌekue ruguy rami yy oiko. Haꞌe ramo yeꞌẽ rupi temimoingo ikuai vaꞌe omanomba. 


text:
<n> Mboapya nhomoingo axyarã ombou rã oexaague</n> Haꞌe gui anjo mboapya vaꞌe ma yakã haꞌe yvu ikuai vaꞌe áry ju onhoẽ hyꞌaꞌi gui. Haꞌe vaꞌe gui ma tuguy ojeapo.


text:
Haꞌe ramo aendu yy re anjo opena vaꞌe aipoeꞌi rã: — Ndee ma heko porã vaꞌe, aỹ reiko haꞌe yma guive reiko vaꞌekue, Ndekyꞌa eꞌỹ ete vaꞌe, mbaꞌeta haꞌe nunga py ma haꞌevea rami renhombopaga.


text:
Haꞌe kuery ma ikyꞌa eꞌỹ vaꞌe haꞌe profeta kuery ruguy omoẽ uka rire haꞌe kuery pe ju remeꞌẽ tuguy oyꞌu aguã. Haꞌe nunga py haꞌevea rami rembopaga — heꞌi. 


text:
Haꞌe gui aendu avi altar gui ombovai vaꞌe: — Anhetẽ, Senhor Oreruete Ndepoꞌakapa vaꞌe. Anhetẽ vaꞌe haꞌe haꞌevea rami meme renhombopaga — heꞌi. 


text:
<n> Irundya nhomoingo axyarã ombou rã oexaague</n> Haꞌe gui irundya anjo ma kuaray re ju onhoẽ hyꞌaꞌi gui. Haꞌe vaꞌe gui ma kuaray oapy avakue tata py.


text:
Haꞌe ramo kuaray aku gui okaipa vy ijayvu vaikue okuapy Nhanderuete rery re, imoingo axyarã ombou aguã re ipoꞌaka vaꞌe ramo. Haꞌe rami teĩ ndojeko rerovai guive omboete aguã. 


text:
<n> Peteĩ nhiruĩa nhomoingo axyarã ombou rã oexaague</n> Haꞌe gui anjo peteĩ nhiruĩa vaꞌe ma vixo vaikue renda openaaty re ju onhoẽ hyꞌaꞌi gui. Haꞌe vaꞌe gui ma vixo openaa haꞌe javi rupi pytũmba. Haꞌe rã avakue haxy vaꞌe oendu vy oixuꞌupa oapekũ,


text:
ai vaikue gui ojexavai vy ijayvu vai okuapy Nhanderuete yva pygua re. Haꞌe rami teĩ opa marã rei ikuaia gui ma ndojeko rerovai guive. 


text:
<n> Mboapy memea nhomoingo axyarã ombou rã oexaague</n> Haꞌe gui anjo mboapy memea vaꞌe ma Eufrates yakã guaxu áry ju onhoẽ hyꞌaꞌi gui. Haꞌe vaꞌe gui ma yy ipirupa peteĩ tape oĩ aguã, kuaray oua katy gui huvixave kuery ou aguã.


text:
Haꞌe ramo amaꞌẽ rã teju-jagua, vixo vaikue haꞌe profeta ramigua juru gui ma mboapy nheꞌẽ vai oẽ juꞌi rami ojekuaa vaꞌe.


text:
Haꞌe vaꞌe nheꞌẽ ma anha kuery meme, hexa pyrã apoarã ikuai. Haꞌe kuery ojeꞌoi ꞌrã yvy jave re huvixa kuery ikuai vaꞌea rupi omonoꞌõmba heruvy aguã, Nhanderuete Ipoꞌakapa vaꞌe re opuꞌã rei okuapy aguã, mbaꞌeta hiꞌára tuvixave vaꞌe ovaẽ rã. 


text:
(— Maꞌẽ, xee ma imonda vaꞌe rami ꞌrã aju xapyꞌa. Ovyꞌa ete ꞌrã xerarõ vy oao py onhemonde riae vaꞌe, ipire reia rupi oiko eꞌỹ aguã, oexa pavẽ rã oxĩmba eꞌỹ aguã — heꞌi.)


text:
Haꞌe gui anha kuery nheꞌẽ ma peteĩ henda py omonoꞌõmba huvixa kuery, hebraico ayvu py Armagedom ꞌepy vaꞌea py. 


text:
<n> Sete-a nhomoingo axyarã ju ombou rã oexaague</n> Haꞌe gui anjo sete-a vaꞌe ma yvate rupi onhoẽ hyꞌaꞌi gui. Haꞌe vaꞌe jave py ayvu atã onhendu oo ikyꞌa eꞌỹ vaꞌe py, tenda openaaty oĩ vaꞌe yvyꞌiry gui. Haꞌe vy — Ojeupitypa ma — heꞌi. 


text:
Haꞌe gui oiko overa, ayvu haꞌe yapu. Oiko avi yvy ryryi atã tuvixa vaꞌe. Haꞌe vaꞌe ramigua yvy ryryi ma yvy re ikuaia ypyꞌi guive ndoikoi teri vaꞌekue.


text:
Haꞌe vaꞌe gui ma tetã guaxu mboapy henda rupi ojaꞌo. Hoꞌapa avi kovaꞌe yvy re tetã ikuai vaꞌe. Mbaꞌeta Babilônia tetã guaxu re Nhanderuete oikuaa pota vy omboyꞌu vinho ipoxya oĩa karo gui.


text:
Haꞌe gui avakue áry hoꞌa yva gui amandau tuvixa vaꞌe, trinta quilo raxa vaꞌe meme. Haꞌe ramo amandau gui ojexavai vy ijayvu vai okuapy Nhanderuete re, imoingo axyarã ombou vaꞌekue tuvixa ramo. 


text:
<n> Kunha itavy rei ete vaꞌe oexaague</n> Haꞌe gui anjo kuery sete hyꞌaꞌi oguereko vaꞌe regua peteĩ ou. Haꞌe vaꞌe ma ijayvu vy aipoeꞌi xevy: — Enhemboja ke ejuvy, aexa uka ta kunha itavy rei ete vaꞌe ombopagaa rã. Haꞌe vaꞌe ma yy heta vaꞌe áry oguapy oiny vaꞌe.


text:
Hexeve huvixave yvy re ikuai vaꞌe itavy rei vaꞌekue. Kunha vaꞌe itavy reia vinho ma yvy regua kuery oyꞌu vy okaꞌupa vaꞌekue — heꞌi. 


text:
Haꞌe gui nheꞌẽ re aiko reve anjo xereraa peteĩ henda tekoa eꞌỹa py. Haꞌe py ma kunha vaꞌe aexa peteĩ vixo pytã vaꞌe kupe áry oguapy oiny rã. Haꞌe vaꞌe vixo re ma tery ndaꞌevei ete vaꞌe oĩmba. Sete inhakã haꞌe dez hakua vaꞌe hiꞌaĩ. 


text:
Kunha vaꞌe ma púrpura haꞌe pytã vaꞌe py onhemonde vaꞌe. Ouro guigua py ojegua, ita hepyve vaꞌe haꞌe pérola guigua py. Opo py oguereko peteĩ karo ouro guigua. Haꞌe vaꞌe ma ojeguarupy anho tynyẽ, itavy reia rupi onhemongyꞌapaague.


text:
Kunha vaꞌe rova re ma peteĩ tery oĩ oikuaa pyrã eꞌỹ: “ |yhwh{Babilônia tetã guaxu, itavy rei vaꞌe kuery xy, haꞌe yvy re ojeguarupy omoingo vaꞌety”} heꞌia.


text:
Aexa rã kunha vaꞌe ma Jesus regua mombeꞌua kuery ikyꞌa eꞌỹ vaꞌe ruguy oyꞌu vy okaꞌu vaꞌekue. Haꞌe nunga aexa vy anhemondyi vaipa. 


text:
Haꞌe ramo anjo aipoeꞌi xevy: — Mbaꞌe re tu renhemondyi ri? Amombeꞌu porãve ta kunha vaꞌe reko reikuaa eꞌỹ vaꞌekue, haꞌe vixo sete inhakã haꞌe dez hakua vaꞌe kunha reraa reko guive.


text:
Vixo rexa vaꞌe ma yma oiko vaꞌekue ri aỹ noĩvei, haꞌe gui yvykua gui oẽ aguã rami ju oiko, haꞌe okanhy aguã rami guive. Haꞌe rã yvy regua kuery yvy itui ypyꞌi guive kuaxia tekove oguereko vaꞌe kuery rery oĩa re hery nomboparaaia vaꞌe, haꞌe kuery oexa ꞌrã vixo oiko vaꞌekue ri noĩvei vaꞌe ojekuaa ju rã. Haꞌe gui vixo oiko vaꞌekue ri noĩvei vaꞌe ojekuaa ju rã rã yvy regua kuery oexa ꞌrã okuapy, yvy itui ypyꞌi guive kuaxia tekove oguereko vaꞌe kuery rery oĩa re hery nomboparaaia vaꞌe kuery ae. Haꞌe kuery oexa vy onhemondyipa ꞌrã okuapy. 


text:
— Haꞌe nunga ma hiꞌarandu vaꞌe kuery oikuaa aguã: Vixo akã sete ikuai vaꞌe ma sete yvyty. Haꞌe vaꞌe yvyty áry ae kunha vaꞌe oguapy oiny. Sete huvixave guive ikuai.


text:
Haꞌe kuery vaꞌe regua peteĩ nhiruĩ ma noĩvei ma. Peteĩ ju aỹ oikove, haꞌe rã amboae ma ndoikoi teri. Haꞌe vaꞌe ma ojekuaa vy areꞌỹꞌi re ꞌrã oiko, henonderã omoĩ ma voiague rami vy.


text:
Haꞌe gui vixo yma oiko vaꞌekue ri aỹ noĩvei vaꞌe ae ꞌrã oiko huvixave oito-a vaꞌerã. Sete ikuai vaꞌe gui ꞌrã oiko. Haꞌe rami avi okanhy aguã rami oiko.


text:
Haꞌe gui dez hakua rexa vaꞌe ma dez huvixave ikuai. Haꞌe vaꞌe kuery ma nombopoꞌakaai teri. Vixo reve vy mae ma ꞌrã ipoꞌaka huvixa ikuai aguã. Peteĩ hora eteꞌi ꞌrã oĩ. 


text:
Haꞌe vaꞌe kuery ma peteĩ rami meme ꞌrã onhembopyꞌa. Haꞌe rami vy vixo pe omboaxa ꞌrã opoꞌakaa joguereko aguã.


text:
Haꞌe kuery opuꞌã ꞌrã okuapy Vexaꞌi raꞌy re. Haꞌe rami teĩ haꞌe kuery re Vexaꞌi raꞌy ipoꞌaka ꞌrã, mbaꞌeta senhor ikuai vaꞌe Senhor, haꞌe huvixave ikuai vaꞌe Ruvixave. Hexevegua kuery ipoꞌaka avi ꞌrã, hexe anho ojerovia vaꞌe, oiporavo haꞌe oenoĩ vaꞌekue ikuai vy — heꞌi. 


text:
Haꞌe gui aipoeꞌive ju xevy: — Kunha itavy rei vaꞌe oguapy oinya yy ma joegua eꞌỹ-eꞌỹ vaꞌe, heta vaꞌe kuery, amboae yvy regua, haꞌe amboae rami ijayvu vaꞌe kuery.


text:
Haꞌe gui vixo haꞌe dez hakua rexa vaꞌekue ma ndaꞌijaꞌei ꞌrã okuapy kunha itavy rei vaꞌe re. Haꞌe rami vy oipeꞌapa ꞌrã heravy mbaꞌemo oguereko vaꞌekue. Hoꞌupa ꞌrã hoꞌokue, haꞌe gui oapypa ꞌrã guive tata py.


text:
Mbaꞌeta haꞌe kuery pyꞌa re Nhanderuete ae ꞌrã omoĩ haꞌe oipota vaꞌe ojapo aguã. Haꞌe ramo peteĩ rami meme ꞌrã vixo pe omboaxa ipoꞌaka aguã, Nhanderuete ijayvuague ojeupitypa peve.


text:
<n> “Babilônia tetã oitya ma” ꞌea rã oenduague</n> Haꞌe vaꞌe rire ma amaꞌẽ rã yva gui oguejy amboae anjo ipoꞌaka ete vaꞌe. Haꞌe vaꞌe rexakãa ma yvy jave re oexape.


text:
Haꞌe gui ojapukai vy aipoeꞌi: — Oitya, oitypaa ma Babilônia tetã guaxu. Anha kuery ikuai atyrã rive opyta, opa marãgua nheꞌẽ vai kuarã, haꞌe guyra ojeguarupy haꞌeveꞌỹ vaꞌe onhemi atyrã.


text:
Mbaꞌeta Babilônia pygua kuery itavy reia re imbopagaarã vinho ma yvy regua kuery haꞌe javi oyꞌu. Hexeve yvy regua huvixave kuery itavy rei avi vaꞌekue. Yvy regua mbaꞌemo vendea kuery voi ojoupa vaꞌekue Babilônia pygua kuery itavy reia gui. 


text:
Haꞌe gui amboae ayvu ju aendu yva gui aipoeꞌi vaꞌe: — Xevygua kuery, pejepeꞌa ke haꞌe kuery mbyte gui, haꞌe kuery ojejavya rupi pendekuai eꞌỹ aguã, haꞌe kuery moingo axyarã pendere voi oiko eꞌỹ aguã — heꞌi.


text:
Mbaꞌeta haꞌe kuery ojejavya ma yva re peve ojekuaa. Haꞌe ramo Nhanderuete oikuaa pota ae ma teko vai rupi ikuaia re.


text:
Tomoingo axya ete haꞌe kuery nhomoingo axyague rekovia, tombopaga raxaave guive ojapoague re. Karo py haꞌe kuery nhomongaꞌu aguã omoirũague py ae ju tomoirũave ete haꞌe kuery oyꞌu aguã.


text:
Haꞌe kuery ojejou porã haꞌe itavy reiague re tomboekoviaa ojexavai haꞌe ojaeꞌo aguã rami, mbaꞌeta ojeupe ae “Xee ma huvixa kunha rami aguapy ainy. Imeveꞌỹ vaꞌe xee ndaikoi. Neĩ peteĩ henda py naendui ꞌrã xembojaeꞌoarã” heꞌi rire.


text:
Haꞌe nunga rupi peteĩ ára pyve ꞌrã ou imoingo axyarã. Oiko ꞌrã ijukaarã, imbojaeꞌoarã haꞌe karuai. Haꞌe gui okaipa ꞌrã tata py, mbaꞌeta Senhor Nhanderuete imbopagaarã oiko vaꞌe ma ipoꞌaka. 


text:
<n> Babilônia tetã oguerovyꞌa vaꞌekue ipyꞌa vai rã oexaague</n> Haꞌe gui yvy regua huvixave kuery oexa ꞌrã okuapy Babilônia tetã okai rã hataxĩ ojeupi vaꞌe. Haꞌe rami vy ojaeꞌo haꞌe ipyꞌa vai ꞌrã, haꞌe kuery reve itavy rei haꞌe opa marã ovyꞌa rire.


text:
Haꞌe vaꞌe kuery ma imbojexavaia gui okyje vy tetã gui mombyry ikuaia gui ꞌrã omaꞌẽ okuapy. Haꞌe vy aipoeꞌi ꞌrã: — Ndaꞌevei, ndaꞌevei ete teĩ. Ndee tetã guaxu Babilônia, tetã ipoꞌakapa reiko vaꞌekue ri peteĩ hora pyve oiko nembopagaarã — heꞌi ꞌrã okuapy. 


text:
Yvy regua mbaꞌemo vendea kuery voi haꞌe nunga oexa vy ojaeꞌo haꞌe ipyꞌa vai ꞌrã okuapy, mbaꞌeta avave rei ndojoguaavei ma ꞌrã ovende vaꞌerã oguereko vaꞌekue.


text:
Ovende vaꞌerã oguereko vaꞌekue ma povaꞌe: ouro guigua, prata, ita hepyve vaꞌe, pérola, haꞌe ajukue iporãve vaꞌe guigua, púrpura, seda haꞌe pytã vaꞌe guigua, opa mbaꞌe marfim gui ojapo pyre, opa marãgua tenda, mesa, haꞌe nunga haꞌe javi yvyra hepyve vaꞌe gui ojapo pyre, overa vaꞌe, ferro haꞌe mármore guigua,


text:
canela heakuã porã vaꞌe, mbaꞌemo irũrã, heakuã porã vaꞌe oapy pyrã, moã jaikyty vaꞌe nunga, bálsamo, vinho, azeite, trigo, trigo raꞌyĩgue, vaka, vexaꞌi, kavaju, karóxa haꞌe escravo kuery, avakue oikove vaꞌe ae.


text:
Yvyraꞌa ijaju nhavõ hoꞌuxe vai vaꞌekue ma jipovei ma ꞌrã ndea py. Ndevy pe jipovei ma ꞌrã mbaꞌemo hepyve vaꞌe, ojou porãmby ikuai vaꞌe, haꞌe nunga ndojouavei ma ꞌrã ndea py.


text:
Haꞌe nunga vendea kuery omboekoviaa rupi ojoupa vaꞌekue ma mombyry gui ꞌrã omaꞌẽ okuapy, nembojexavaia gui okyje vy. Ojaeꞌo reve ipyꞌa vai vy


text:
aipoeꞌi ꞌrã okuapy: — Ndaꞌevei, ndaꞌevei ete teĩ tetã guaxu pe. Mbaꞌeta ajukue iporãve vaꞌe py anho haꞌe kuery onhemonde vaꞌekue, púrpura haꞌe pytã vaꞌe py. Ijegua vaꞌekue ouro, ita hepyve vaꞌe haꞌe pérola guigua py.


text:
Haꞌe rami teĩ peteĩ hora pyve oguerekopa vaꞌekue okanhymba — heꞌi ꞌrã okuapy. Haꞌe gui kanoã ja kuery yy rupi oguata vaꞌe, kanoã mboguataa kuery, haꞌe yeꞌẽ rupi ombaꞌeapo vaꞌe kuery haꞌe javi ma mombyry gui avi ꞌrã omaꞌẽ okuapy.


text:
Haꞌe rami vy tetã okai rã hataxĩ ojeupi vaꞌe oexa vy ojapukai ꞌrã: — Mbaꞌe nunga tetã tu pevaꞌe tetã guaxu iporãague rami iporã vaꞌe? — heꞌi ꞌrã okuapy. 


text:
Haꞌe kuery oakã re yvy kuꞌi omombo-mombo reve ojaeꞌo haꞌe ipyꞌa vai ꞌrã. Haꞌe vy ojapukai ꞌrã: — Ndaꞌevei, ndaꞌevei ete teĩ tetã guaxu pe. Haꞌe py ma yeꞌẽ rupigua kanoã ja kuery haꞌe javi ojoupa vaꞌekue oguerekopaa gui. Haꞌe rami teĩ peteĩ hora pyve ivaipa — heꞌi ꞌrã okuapy. 


text:
Haꞌe nunga rupi yva pygua kuery, pevyꞌa ke. Haꞌe peẽ kuery ikyꞌa eꞌỹ vaꞌe, apóstolo haꞌe profeta kuery voi ke pevyꞌa, mbaꞌeta Nhanderuete ombopaga ma penemoingo axyare. 


text:
<n> “Babilônia ivaipa ae ma” ꞌea rã oenduague</n> Haꞌe gui peteĩ anjo imbaraeteve vaꞌe oupi peteĩ ita mbaꞌemo monguꞌia rami tuvixa vaꞌe. Haꞌe rami vy yeꞌẽ mbyte py omombo. Haꞌe vy aipoeꞌi: — Guĩ rami ꞌrã oitya Babilônia tetã guaxu. Avave rei ndojouavei ꞌrã.


text:
Ndea py noenduavei ꞌrã mbaꞌepu ixã reta vaꞌe mbopua, imbaꞌepu vaꞌe, neĩ mimby haꞌe mimby guaxu monheꞌẽa. Ndojekuaavei ꞌrã mbaꞌemo py ombaꞌeapo vaꞌe rembiapo. Ndea py noenduavei ꞌrã mbaꞌemo raꞌyĩgue monguꞌia revovo.


text:
Ndea py naexakãvei ma ꞌrã tataendy, omenda ta vaꞌe kuery ayvu voi noenduavei ꞌrã. Ndevy mbaꞌemo ovende vaꞌe ma yvateve ikuai vaꞌekue yvy re, mbaꞌeta yvy regua kuery haꞌe javi rembotavypa vaꞌekue nembaꞌevykya py.


text:
Haꞌe vaꞌe tetã py ae omoẽa profeta kuery ruguy, ikyꞌa eꞌỹ vaꞌe kuery haꞌe yvy re ojukaa vaꞌekue haꞌe javi ruguy. 


text:
<n> Yva re ovyꞌa okuapy vaꞌe oexaague</n> Haꞌe nunga oiko rire ma yva re peteĩ ayvu atã aendu heta vaꞌe kuery ijayvua rami. Haꞌe vy aipoeꞌi: — Aleluia! Jaa jepe aguã, hexakãa haꞌe poꞌakaa ma Nhanderuete guigua meme.


text:
Anhetẽ rupi, haꞌevea rami meme nhombopaga, mbaꞌeta ombopaga ma kunha itavy rei ete vaꞌekue. Haꞌe vaꞌe ma itavy reia py omongyꞌapa vaꞌekue yvy regua kuery, haꞌe opo py ae Nhanderuete rembiguai kuery ruguy omoẽ vaꞌekue teĩ ombopaga ma haꞌe nungakue re — heꞌi. 


text:
Haꞌe ramo vinte e quatro tujakueve joe opena vaꞌety haꞌe irundy temimoingo kuery ma guenapyꞌã re ikuai vy omboete avi okuapy Nhanderuete tenda py oguapy oiny vaꞌe. Haꞌe vy — Anhetẽ ete. Aleluia! — heꞌi okuapy. 


text:
Haꞌe gui peteĩ ayvu onhendu tenda oĩa gui: — Nhanderuete rembiguai pendekuai vaꞌe, pembojerovia ke, henonde pejererokyjea rupi pendekuai vaꞌe haꞌe javi, yvyĩgueve haꞌe yvatekueve — heꞌi. 


text:
Peteĩ ayvu aendu avi heta vaꞌe kuery ijayvua rami, yy tuvixa vaꞌe haꞌe yapu atã vaꞌe revovo rami. Haꞌe vy aipoeꞌi: — Aleluia! Mbaꞌeta Senhor Nhanderuete Ipoꞌakapa vaꞌe ae oĩ Joguerekoarã.


text:
Javyꞌa ke, japoraei haꞌe ixupe “Hexakãmba vaꞌe” jaꞌe, mbaꞌeta ovaẽ ma Vexaꞌi raꞌy omenda aguã ára. Taꞌyxyrã onhemoatyrõmba ma guive,


text:
mbaꞌeta haꞌe vaꞌe onhemonde aguã ma ajukue iporãve, hexakã haꞌe ikyꞌa eꞌỹ vaꞌe omeꞌẽa — heꞌi okuapy. Mbaꞌeta ajukue iporãve vaꞌe ma ikyꞌa eꞌỹ vaꞌe kuery teko porã rupi ikuaia. 


text:
Haꞌe ramo anjo aipoeꞌi xevy: — Embopara ke po rami: “Ovyꞌa ete ꞌrã okuapy Vexaꞌi raꞌy omenda aguã ngaru py oenoĩ mbyre kuery.” Aipoeꞌive ju: — Povaꞌe nunga ma Nhanderuete ayvu anhetẽ vaꞌe — heꞌi. 


text:
Haꞌe ramo ipy yvyꞌiry xerenapyꞌã re aĩ amboete aguã. Haꞌe rami teĩ aipoeꞌi xevy: — Maꞌẽ, ejapo eme evoko rami. Xee voi ndee rami tembiguai aiko, nde-irmão kuery Jesus regua omombeꞌua rupi ikuai vaꞌe rami. Nhanderuete anho tema emboete. Mbaꞌeta profeta kuery pe Nheꞌẽ oikuaa uka vaꞌe ma Jesus regua ae. 


text:
<n> Vixo vaikue haꞌe profeta ramigua re Cristo ipoꞌaka rã oexaague</n> Haꞌe gui amaꞌẽ rã yva ojepeꞌa, haꞌe oẽ ouvy peteĩ kavaju xiĩ. Hiꞌárygua pe ma “Ojeroviapy haꞌe Anhetẽ vaꞌe” ꞌea. Haꞌe vaꞌe ma haꞌevea rami joguereko, haꞌe teko porã rupi opuꞌã ꞌrã joe.


text:
Hexa ma tata rami hendy. Inhakã re ma coroa heta oĩ. Hexe ipara oiny peteĩ tery avave rei ndoikuaai vaꞌe, haꞌe anho eꞌỹ vy.


text:
Hakykue jogueru yva pygua xondaro kuery. Haꞌe vaꞌe kuery voi kavaju xiĩ vaꞌe áry ikuai, haꞌe ajukue xiĩ rei ikyꞌa eꞌỹ vaꞌe py onhemonde vaꞌe.


text:
Herekoa juru gui ma peteĩ kyxe guaxu haimbe vaꞌe oẽ, haꞌe vaꞌe py yvy regua kuery omoingo axy aguã. Haꞌe rami vy omoꞌarandu ꞌrã po pygua ferro guigua py, haꞌe onhami ꞌrã uva Nhanderuete Ipoꞌakapa vaꞌe poxya rupi. 


text:
Ijao puku re, haꞌe hetyma re ma peteĩ tery ipara oiny: “ |yhwh{Huvixave ikuai vaꞌe Ruvixave, haꞌe senhor ikuai vaꞌe Senhor}” heꞌia vaꞌe. ; 


text:
Haꞌe gui peteĩ anjo aexa kuaray áry opuꞌã hoꞌamy vaꞌe. Haꞌe vaꞌe ma ojapukai atã reve ijayvu yva mbyte rupi guyra oveve vaꞌe haꞌe javi pe. Haꞌe vy aipoeꞌi: — Peju ke, pendeaty Nhanderuete ngaru tuvixa vaꞌe ojapoa py,


text:
peꞌu aguã huvixave roꞌokue, xondaro ruvixa, ipoꞌakakueve, kavaju haꞌe hiꞌárygua kuery roꞌokue, opa marãgua roꞌokue, escravo haꞌe escravo eꞌỹ, yvyĩgueve haꞌe yvatekueve roꞌokue guive — heꞌi. 


text:
Haꞌe gui ma aexa rã vixo vaikue haꞌe yvy regua huvixave kuery onoꞌõ okuapy, haꞌe kuery pegua xondaro kuery reve. Haꞌe vaꞌe kuery ma kavaju áry oĩ vaꞌe rovai opuꞌã aguã onoꞌõ okuapy, ixupegua kuery rovai guive.


text:
Haꞌe rami teĩ vixo ombotya nhuã py, profeta ramigua guive. Haꞌe vaꞌe ma vixo renonde hexa pyrã ojapo vy ombotavy vaꞌekue vixo raꞌangaa mbojeroviaa kuery ixuguigua kuaa ukaarã omoĩa vaꞌekue. Haꞌe kuery mokoĩve ma oikove reve omomboa yupa tata guigua, enxofre okaia py.


text:
Haꞌe rã amboae kuery ma kavaju árygua ojukapa ijuru gui kyxe guaxu oẽ vaꞌe py. Haꞌe ramo hoꞌokue re ma guyra kuery oveve vaꞌe hevyatãmba. 


text:
<n> Mil maꞌetỹ re anha ombotya, haꞌe onhemboete ju vaꞌe kuery oexaague</n> Haꞌe gui peteĩ anjo aexa yva gui oguejy ouvy vaꞌe. Opo py ogueru yvykua rokẽ peꞌaa, haꞌe peteĩ corrente tuvixa vaꞌe guive.


text:
Haꞌe gui ojopy teju-jagua, mboi yma guive oiko vaꞌekue. Haꞌe vaꞌe ma anha Satanás. Haꞌe rami vy mil maꞌetỹ peve ojokua.


text:
Yvykua py omombo vy omboty imoiny. Okẽ re omoĩ imbojaarã, mil maꞌetỹ ojeupity eꞌỹa ja ombotavy veꞌỹ aguã yvy regua kuery. Haꞌe vaꞌe rire ma henonderã omoĩ ma voiague rami vy opoia ꞌrã xapyꞌaꞌi. 


text:
Aexa avi huvixa kuery pegua tenda ikuai vaꞌe. Haꞌe vaꞌe py ma ombopoꞌaka pyre kuery oguapy okuapy joguereko aguã. Aexa avi Nhanderuete ayvu Jesus regua omombeꞌuague re ojyryvi kyxĩ mbyre kuery nheꞌẽ. Haꞌe vaꞌe kuery ma vixo vaikue haꞌe haꞌangaa nombojeroviai vaꞌekue, neĩ ixuguigua kuaa ukaarã nomoĩ ukai vaꞌekue ngova re, neĩ opo re. Haꞌe kuery oikove ju, haꞌe Cristo reve ipoꞌaka okuapy mil maꞌetỹ re.


text:
Haꞌe vaꞌe ma nhemboete jevya jypygua. Haꞌe rã omano vaꞌekue mboae ma ndoikove jevyi ꞌrã mil maꞌetỹ ojeupity eꞌỹa ja.


text:
Ovyꞌa ete, haꞌe ikyꞌa eꞌỹ vaꞌe ꞌrã ikuai jypygua nhemboete jevya py onhemboete ju vaꞌe kuery. Haꞌe vaꞌe kuery re ma omano jevy aguã ndaꞌipoꞌakai ꞌrã. Haꞌe rami ꞌrãgue py Nhanderuete haꞌe Cristo pegua sacerdote ꞌrã ikuai. Hexeve huvixa rami ꞌrã opena okuapy mil maꞌetỹ re. ; ; , 


text:
<n> Anha opoia ma rire ombopagaa rã oexaague</n> Haꞌe gui mil maꞌetỹ ojeupity ma ramo Satanás opoia ꞌrã nhuã py ombotyague gui.


text:
Haꞌe ramo oẽ vy ombotavypa ꞌrã yvy regua kuery yvy apy irundyve ikuaia rupi, Gogue haꞌe Magogue ꞌepy vaꞌe. Haꞌe kuery haꞌe javi ꞌrã omboatypa joe opuꞌã aguã. Yeꞌẽ rembe re ita kuꞌi ikuai vaꞌe rami ꞌrã heta.


text:
Haꞌe ramo haꞌe kuery ma yvy jave rupi gui oguata jogueruvy vy ojokopa ꞌrã ikyꞌa eꞌỹ vaꞌe kuery rekoa, tetã Nhanderuete oayvu ete vaꞌe. Haꞌe rami teĩ yva gui tata oguejy vy omokanhymba ꞌrã. ; 


text:
Haꞌe gui anha imbotavyare omomboa ꞌrã yupa tata guigua enxofre okaia py. Haꞌe py ma oĩ avi vixo vaikue haꞌe profeta ramigua rive. Haꞌe kuery ma ara py haꞌe pyávy ojexavai ꞌrã arakaꞌe rã peve. 


text:
<n> Senhor oikuaa pota rã oexaague</n> Haꞌe gui ma aexa peteĩ tenda guaxu openaaty xiĩ rei vaꞌe, haꞌe hiꞌáry oguapy oiny vaꞌe guive. Haꞌe vaꞌe renonde gui ma yvy haꞌe yva regua okanhymba, ndojouavei oĩ aguã.


text:
Aexa avi omano vaꞌekue, yvatekueve haꞌe yvyĩgueve guive. Haꞌe kuery ma tenda renonde ojexa uka vy opuꞌãmba okuapy. Haꞌe ramo oipeꞌaa kuaxia para ikuai vaꞌe, haꞌe amboae kuaxia avi oipeꞌaa, tekove oguereko vaꞌe kuery rery oĩa. Haꞌe rami vy omano vaꞌekue re oikuaa potaa ꞌrã mbaꞌemo ojapoague re, kuaxia ikuai vaꞌe re ipara oĩa rami vy. 


text:
Yeꞌẽ gui ou ꞌrã omano vaꞌekue haꞌe py ikuai vaꞌekue. Omanogue retã gui avi ꞌrã ou. Haꞌe ramo peteĩ-teĩ re oikuaa potaa ꞌrã mbaꞌemo ojapoague re.


text:
Haꞌe ramo omanogue retã py ikuai vaꞌekue omombopaa ꞌrã yupa tata guigua py. Haꞌe vaꞌe yupa tata guigua ma omano jevy aguã ae oĩ.


text:
Kuaxia para tekove oguereko vaꞌe kuery rery oĩa re amongue rery ndojouai ramo omomboa ꞌrã yupa tata guigua py. 


text:
<n> Yva pyau haꞌe yvy pyau oexaague</n> Haꞌe gui aexa yva pyau haꞌe yvy pyau, mbaꞌeta yva haꞌe yvy jypy guare ma okanhy ma, yeꞌẽ voi jipovei ma. 


text:
Aexa avi tetã ikyꞌa eꞌỹ vaꞌe, Jerusalém pyau yva gui oguejy rã, Nhanderuetea guigua. Haꞌe vaꞌe ma iporã ete, kunhataĩ omenda ta vy omerã pe onhemoatyrõ vaꞌe rami avi.


text:
Haꞌe gui peteĩ ayvu atã aendu tenda oĩa gui onhendu vaꞌe: — Maꞌẽ, aỹ gui ma Nhanderuete opyta ꞌrã avakue mbyte. Haꞌe kuery reve ae ꞌrã oĩ. Haꞌe kuery ikuai ꞌrã ixupegua, haꞌe rã Nhanderuete ma oiko ꞌrã haꞌe kuery reve. 


text:
Haꞌe rami vy omombirupa ꞌrã haꞌe kuery rexay. Omano vaꞌe jipovei ma ꞌrã, neĩ ipyꞌa vai vaꞌe voi, haxẽ vaꞌe, neĩ haxy vaꞌe voi jipovei ꞌrã, mbaꞌeta jypy guare oaxapa ma — heꞌi. 


text:
Haꞌe gui tenda py oguapy oiny vaꞌe aipoeꞌi: — Maꞌẽ, opa mbaꞌe ambopyaupa ma — heꞌi. Aipoeꞌive ju: — Embopara ke povaꞌe ayvu, mbaꞌeta anhetẽ meme vy ogueroviaa aguã haꞌeve vaꞌe. 


text:
Aipoeꞌive ju xevy: — Opa mbaꞌe ojeupitypa ma. Xee ma jypyꞌigua haꞌe opa vygua, mbaꞌemo mboypyare haꞌe ijapopaarã. Ijyꞌuvei vaꞌe pe ma xee ameꞌẽ rive ꞌrã yvu tekove meꞌẽa gui oyꞌu aguã.


text:
Haꞌe nunga ma mbaꞌemo ogueropoꞌaka vaꞌe kuery peguarã. Xee aiko ꞌrã haꞌe kuery Ruete. Haꞌe rã haꞌe kuery ma xeraꞌy haꞌe xerajy kuery ꞌrã ikuai. 


text:
Haꞌe rã okyje rei vaꞌe kuery, ojerovia eꞌỹ vaꞌe, ojou vai pyrã, jojuka vaꞌety, onhemongyꞌapa rei vaꞌe, imbaꞌevyky vaꞌe, mbaꞌemo raꞌangaa ombojerovia vaꞌe, haꞌe ijapu vaꞌe kuery haꞌe javi, haꞌe kuery rekoarã ma yupa tata guigua enxofre okaia vaꞌe. Haꞌe kuery omano jevy aguã oĩ. 


text:
<n> Jerusalém pyau regua omombeꞌu porãveague</n> Haꞌe gui sete anjo kuery hyꞌaꞌi sete nhomoingo axyarã tynyẽ vaꞌe oguereko vaꞌekue regua peteĩ ou. Haꞌe vaꞌe ma aipoeꞌi xevy: — Enhemboja ke ejuvy, taexa uka kunhataĩ omenda vaꞌerã, Vexaꞌi raꞌy raꞌyxyrã — heꞌi. 


text:
Haꞌe rami vy nheꞌẽ re aiko reve xereraa peteĩ yvyty tuvixa haꞌe yvateve vaꞌe áry. Haꞌe vy xevy pe oexa uka Jerusalém tetã ikyꞌa eꞌỹ vaꞌe, yva Nhanderuetea gui oguejy ouvy rã. 


text:
Ikora ma tuvixa haꞌe yvate ete vaꞌe. Doze okẽ oĩ. Okẽ rarõarã ma doze anjo ikuai. Okẽ re ma ipara oiny Israel kuery doze regua ikuai vaꞌe rery.


text:
Kuaray oua katy mboapy okẽ oĩ, kuaray ijapuꞌaꞌia katy ma mboapy ju, kuaray puku-a katy ma mboapy ju, haꞌe gui kuaray oikea katy ma mboapy ju oĩ. 


text:
Tetã kora re ma doze ita oĩ ijytarã. Haꞌe vaꞌe re ma ipara oiny Vexaꞌi raꞌy pegua apóstolo kuery doze ikuai vaꞌe rery. 


text:
Xereve ijayvu vaꞌe ma peteĩ yvyra poꞌiꞌi ouro guigua oguereko mbaꞌemo oaꞌãarã, tetã, kora haꞌe okẽ oĩ vaꞌe oaꞌã aguã.


text:
Tetã ma ipuku-a oĩ vaꞌeꞌỹ, ipuku-a haꞌe ipya joo rami. Yvyra poꞌiꞌi py anjo tetã oaꞌã rã dois mil e duzentos quilômetros ipuku-a. Ipuku-a, ipya haꞌe yvatea ma joo rami meme.


text:
Kora ma ita jaspe gui ojapo pyre. Haꞌe rã tetã ma ouro ikyꞌa eꞌỹ vaꞌe guigua, vidro ikyꞌa eꞌỹ vaꞌe rami hexakã.


text:
Tetã kora ytarã ita ikuai vaꞌe ma ita hepyve vaꞌe opa marãgua py ijegua. Ijyta jypygua ma jaspe guigua. Mokoĩa ma safira guigua. Mboapya ma calcedônia guigua. Irundya ma esmeralda guigua.


text:
Teĩ nhiruĩa ma sardônio guigua. Mboapy memea ma sárdio guigua. Sete-a ma crisólito guigua. Oito-a ma berilo guigua. Nove-a ma topázio guigua. Dez-a ma crisópraso guigua. Onze-a ma jacinto guigua. Haꞌe gui doze-a ma ametista guigua.


text:
Doze okẽ oĩ vaꞌe ma doze pérola. Peteĩ-teĩ okẽrã ma peteĩ pérola oĩ. Tetã mbyte rupi tape guaxu oaxa vaꞌe ma ouro ikyꞌa eꞌỹ vaꞌe guigua, vidro rami hexakã. 


text:
Tetã py xee ndaexai templo, mbaꞌeta templo ꞌrãgue py Senhor Nhanderuete Ipoꞌakapa vaꞌe haꞌe Vexaꞌi raꞌy oĩ.


text:
Tetã rupi kuaray neĩ jaxy nomoexakãi teĩ haꞌeve, mbaꞌeta Nhanderuete rexakã ae oexape, haꞌe Vexaꞌi raꞌy ma tataendy rami omoexakã.


text:
Tetã rexakãa rupi ma amboae regua kuery ꞌrã ikuai. Haꞌe py ꞌrã yvy regua huvixave kuery ogueru mbaꞌemo porãgueve oguereko vaꞌe.


text:
Haꞌeveꞌỹ vaꞌe ma ndoikei ꞌrã haꞌe py, neĩ ojeguarupy, eꞌỹ vy apua rupi ikuai vaꞌe. Haꞌe pygua kuery ma tekove oguereko vaꞌe vy Vexaꞌi raꞌy pegua kuaxia re hery oĩa vaꞌe kuery anho. 


text:
Xevy pe anjo oexa uka avi yakã tekove meꞌẽa. Haꞌe vaꞌe ma itaendy rami hexakã, Nhanderuete haꞌe Vexaꞌi raꞌy renda openaaty oĩa gui oxyry ovy vaꞌe.


text:
Tape guaxu oĩ vaꞌe mbyte rupi hiꞌaĩ yvyra tekove meꞌẽa, yakã rembe rovaive re guive. Haꞌe vaꞌe ma doze hiꞌa vaꞌe, jaxy nhavõ hiꞌa mboae vaꞌe. Yvyra rogue ma heta vaꞌe kuery joegua eꞌỹ-eꞌỹ mongueraarã oĩ. 


text:
Jipovei ma ꞌrã ayvu vaipy. Tetã re ꞌrã oĩ Nhanderuete haꞌe Vexaꞌi raꞌy renda openaaty. Ixupegua kuery omboete ꞌrã okuapy,


text:
Haꞌe py pytũ jipovei ma ramo haꞌe pygua kuery ikuaia rupi tataendy nomoexakãi, neĩ kuaray ndojopei teĩ haꞌeve, mbaꞌeta Senhor Nhanderuete ae ꞌrã omoexakã. Haꞌe ramo haꞌe kuery huvixa rami ꞌrã opena arakaꞌe rã peve. 


text:
<n> Kovaꞌe kuaxia re ayvu oĩ vaꞌe anhetẽ ete memea re ijayvua</n> Haꞌe gui aipoeꞌive ju xevy: — Povaꞌe ayvu ma oguerovia pyrã haꞌe anhetẽ vaꞌe meme. Senhor profeta kuery nheꞌẽ Ruete vaꞌe ma guembiguai kuery ikuaia py ombou ojeupegua anjo areꞌỹꞌi re mbaꞌemo oiko vaꞌerã oikuaa uka aguã, tenonderã omoĩ ma voiague rami vy.


text:
<n> Nhanemongeta haꞌe nhandereroayvu porãague</n> Haꞌe nunga xee João ae aendu haꞌe aexa. Haꞌe nunga aendu haꞌe aexa vy ikuaa ukaa anjo py yvyꞌiry aĩ xerenapyꞌã re amboete aguã.


text:
Haꞌe ramo aipoeꞌi xevy: — Maꞌẽ, ejapo eme evoko rami. Xee ma ndee rami avi tembiguai aiko, nde-irmão kuery profeta haꞌe kovaꞌe kuaxia re ayvu oĩ vaꞌe rupi ikuai vaꞌe haꞌe javi ramigua. Nhanderuete ae ꞌrã remboete — heꞌi. 


text:
Tove heko vai vaꞌe kuery taeko vaive tema. Tove heko kyꞌa vaꞌe kuery taeko kyꞌave tema. Haꞌe rã heko porã vaꞌe ma teko porã rupi anho taꞌikuai, haꞌe heko kyꞌa eꞌỹ vaꞌe taꞌikuaive tema teko kyꞌa eꞌỹa rupi.


text:
Ovyꞌa ete ꞌrã okuapy [Vexaꞌi raꞌy ruguy py] oao ojoi vaꞌe, haꞌe rami vy yvyra ꞌa tekove meꞌẽa vaꞌe hoꞌu, haꞌe tetã rokẽ rupi oike aguã.


text:
Haꞌe rã tetã rovai rupi ma jagua rami ikuai vaꞌe ꞌrã opyta, imbaꞌevyky vaꞌe, onhemongyꞌapa vaꞌe, jojuka vaꞌety, mbaꞌemo raꞌangaa ombojerovia vaꞌe, haꞌe ijapuxe vai vaꞌe apu rupi rive ikuai vaꞌe haꞌe javi.


text:
Xee Jesus ma xejeupegua anjo ambou peẽ igreja pygua kuery pe haꞌe nunga aikuaa uka aguã. Xee ma “Davi rapokue renhoĩ” ꞌepy vaꞌe, hamymino aiko, haꞌe jaxy-tata koꞌẽ mbija hexakãmba vaꞌe guive — heꞌi. 


text:
Nheꞌẽ haꞌe taꞌyxyrã ma — Eju — heꞌi ixupe. Tove oendu vaꞌe voi — Eju — teꞌi. Tove ijyꞌuvei vaꞌe voi tonhemboja touvy, yy tekove meꞌẽa oyꞌuxe vaꞌe rei tojopy rive. 


text:
<n> Kuaxia para opaa py ijayvuague</n> — Po rami kovaꞌe kuaxia para re ayvu oĩ vaꞌe rendua kuery haꞌe javive pe xeayvu. Ayvu oĩ vaꞌe áryve amongue omoĩve ri ramo hexe ju ꞌrã Nhanderuete omoĩ nhomoingo axyarã kovaꞌe kuaxia re ipara oiny vaꞌe.


text:
Haꞌe kovaꞌe kuaxia re ayvu oĩ vaꞌe gui amongue mbaꞌemoꞌi teĩ oipeꞌa ramo ixugui Nhanderuete oipeꞌa ꞌrã yvyraꞌa hoꞌu aguã, tetã ikyꞌa eꞌỹ vaꞌe py oike aguã, haꞌe kovaꞌe kuaxia re mbaꞌemo porã oĩ vaꞌe ojopy aguã.


